
LE  LIVRE 

DES  FAICTS 

DU  MARESCHAL  DE  BOUCICAUT. 

SECONDE  PARTIE. 


CHAPITRE  PREMIER. 

Cy  commence  la  seconde  partie  de  ce  présent  livre  ^ 
laquelle  parle  du  sens  et  prudence  du  mareschal 
de  Boucicautj  et  des  vaillans  et  principaux  biens - 
faicts  que  ilfeit  depuis  le  temps  que  il f eut  gouver- 
neur de  Gennes  jusques  au  retour  de  Syrie.  Pre- 
mièrement parle  de  l'ancienne  coustume  qui  court 
en  Italie  des  Guelphes  et  des  Guibelins, 

Vjomme  il  est  notoire  et  assez  sceu  par  toutes  les 
contrées  comment  au  pays  et  en  la  terre  d'Italie  court 
d'ancienneté  la  diabolique  ancienne  coustume  semée 
entre  eulx  par  l'ennemy  d'enfer,  comme  mesmement 
plusieurs  d'eulx  tiennent,  laquelle  chose,  comme  les 
vengeances  de  Dieu  soyent  merveilleuses,  peut-estre 
que  telle  persécution  leur  consent  nostre  Seigneur 
pour  cause  des  horribles  péchez  qui  peuvent  estre  en 

aucuns  d'eulx,  et  en  certaines  contrées.  Car  comme 
tesmoigne  la  Saincte  Escripture,  aulcunes  fois  pour  le 
mesfaict  d'un  seul  sont  plusieurs  punis.  Geste  perverse 
coustume,  de  laquelle  nul  ne  sçait  proprement  la  nais 
sance  et  droict  commencement,  ne  par  quelle  achoison 
veint  la  semence,  quoy  que  plusieurs  en  dient,  est  jus- 
ques  à  ceste  heure  par  tout  le  dict  pays  tant  enracinée 
et  accreiie,  que  toutes  les  villes  et  généralement  la 
terre  en  est  empoisonnée  et  corrompue. 

Geste  playe  et  maudisson  (0  est  une  générale  des- 
truction par  effusion  de  sang,  laquelle  est  entre  eulx, 
et  l'ont  continuée  depuis  si  long  temps  que  du  con- 
traire n'est  mémoire.  Et  est  telle  celle  pestilence  que 
es  citez  principalement,  dont  mainte  en  y  a  de  moult 
notables,  riches  et  belles,  aultant  que  en  pays  du 
monde,  si  en  paix  feussent,  les  hommes  y  sont  diviser 
et  ennemis  mortels  les  uns  contre  les  autres  par  li- 
gnaiges,  et  s'appellent  les  uns  Guelphes,  et  les  autres 
Guibelins,  lesquels  sans  chalenge  (2)  de  terre,  d'ac- 
quérir seigneurie  ne  autre  chose,  ains  seulement  par 
dire  «  Tu  es  du  lignaige  Guelphe,  et  je  suis  du  Gui- 
ce  belin  :  nos  devanciers  se  hayrent ,  aussi  ferons  nous.  » 
Et  pour  celle  cause  seulement ,  et  sans  sçavoir  autre 
raison  s'entreoccient  et  meshaignent  (3)  chascun  jour 
comme  chiens,  les  fils  comme  feirent  leurs  pères,  et 
ainsi  d'hoir  en  hoir  continue  la  meschanceté,  ne  il 
n'est  justice  qui  remédier  y  puisse.  Car  eulx  mesmes 
qui  soustiennent  celle  coustume  ne  souffriroient  mie 
que  pour  celle  cause  justice  y  feust  faicte  pour  icelle 
mortelle  haine. 

(0  Maudisson  :  malédiction.  —  {*)  Chalenge  :  dispute-  —  (3)  Mesliai- 
gnent  :  estropient,  blessent. 

Si  comme  les  uns  gaignent  sur  les  autres,  font  es 
citez  souvent  seigneuries  nouvelles.  Et  de  ce  sont  venus 
les  tyrans  d'iceluy  pays,  esleus  à  voix  de  peuple,  à  vo- 
lonté ,  et  sans  raison  ne  loy  de  droict.  Car  telle  cous- 
tuuie  ont  communément,  que  quand  une  des  parties 
gaigne  sur  l'autre,  et  est  la  plus  forte,  adonc  crient 
ceuix  qui  se  voyent  au  dessus,  «  Vive  tel,  vive  tel,  et 
«  meure  tel.  »  Et  lors  eslisent  l'un  d'entre  eulx,  et  oc- 
cient  s'il  ne  s'enfuit  cil  qui  estoit  devant.  Et  quand  il 
advient  que  l'autre  partie  regaigne,  et  a  à  sa  fois  l'ad- 
vantaige,  autant  leur  en  font,  et  à  fureur  de  peuple, 
dont  Dieu  nous  garde,  tout  est  taillé  en  pièces. 

Et  par  ceste  manière  se  destruisent  entre  eulx  cité 
contre  cité,  chastel  contre  autre,  tout  en  un  pays,  et 
voisins  contre  voisins.  Par  ceste  voye  se  deffbnt  à  pré- 
sent aultant  ou  plus  que  oncques  mais  feirent.Et  est 
dommaige  d'iceluy  pays  et  grand  pitié,  qui  est  un 
des  meilleurs ,  plus  gras  et  plus  riches  qui  au  monde 
soit,  si  paix  y  estoit.  Dont  il  advient  souventesfois  et 
est  advenu  que  quand  l'une  des  parties  se  sent  si  au 
bas,  que  elle  veoid  bien  que  venger  ou  soustenir 
contre  l'autre  ne  se  pourroit,  ils  quierent  et  deman- 
dent seigneuries  estrangeres,  et  les  procurent,  et  à 
icelles  se  donnent,  en  espoir  que  ils  soyent  soustenus  et 
portez.  Mais  qu'en  advient-il?  Icelles  gens  inconstans 
et  variables  en  tels  propos,  pour  bien  petit  d'achoi- 
son,  ou  quand  ils  s'ennuyent  d'icelle  seigneurie,  leur 
face  ores  cil  qui  sera  seigneur  tant  que  il  sçaura  de 
bien ,  ou  ceulx  qui  seront  commis  de  par  luy ,  si  ne 
les  tiendra-il  ja  en  paix,  ainçois  se  rebelleront  et 
occiront  luy  et  ses  députez  s'ils  peuvent,  et  recrieront 
et  esliront  un  autre  de  nouvel. 

Pour  laquelle  chose,  veiïe  ceste  générale  coustume 
du  pa)^s,  sans  faillir  me  semble  trop  grand  folie  à  celuy 
ou  à  ceulx  qui  prennent  d'eulx  la  seigneurie ,  quoy 
qu'ils  s'y  donnent  ou  baillent,  tant  sçaichent  pro- 
mettre d'estre  bons  et  loyaux,  d'en  entreprendre  le 
gouvernement,  quelques  grands  seigneurs  ou  puissans 
qu'ils  soyent,  si  tousjours  entre  eulx  ne  se  tiennent 
les  plus  forts,  tant  de  gens  d'armes  comme  de  bas- 
tons.  Car  soyent  certains  que  ils  se  rebelleront  quand 
ils  pourront,  et  ne  s'y  fie  nul,  et  qui  aultrement  le 
faict,  en  vain  se  travaille  et  deceu  s'en  trouve.  Mais 
à  traire  à  nostre  propos,  ainsi  par  la  division  d'entre 
eulx ,  comme  devant  est  dict ,  souvent  advient  que 
iceulx  malheureux  sont  contraincts  d'appeller  domi- 
nations estrangeres  pour  les  gouverner  et  seigneurier. 
Or  notez  vous  qui  ce  oyez  quelle  maudisson ,  et  si 
oncques  jadis  eut  en  Egypte  plus  diverse  playe. 

CHAPITRE  IL 

Cy  dit  de  la  cité  de  Gennes ,  et  de  la  tribulation  oh 
elle  estait  avant  que  le  mareschal  en  feust  gou- 
verneur. 

Pour  descendre  au  propos  pour  lequel  j'ay  faict 
ceste  narration ,  et  à  quoy  principalement  veux  tendre, 
est  à  sçavoir  que  comme  entre  les  autres  citez  d'Italie 
soit  la  riche,  noble  et  ancienne  cité  de  Gennes,  fondée 
jadis  par  Janus,  descendu  des  haultes  lignées  troyennes, 
icelle  entre  les  flammes  et  feu  maudict  et  maling  dessus 

dict,  ardoit  comme  les  autres  citez  d'icelle  pestilence > 
et  tellement  estoit  ja  consume'e  que  en  la  ville  n'y 
avait  plus  bon  homme,  personne  d'estat ,  ne  qui  ai- 
mast  vie  honnorable.  Car  n'est  mie  à  entendre,  quoy 
que  je  die  de  ceste  douloureuse  coustume  qui  court 
entre  les  Italiens ,  qu'il  n'y  ait  de  tres-vaillans  gentils- 
hommes, et  de  bons  et  honnestes  preud'hommes  qui 
ne  voudroient  fors  bien ,  et  qui  dolens  sont  de  ceste 
persécution.  Car  sans  faillir  si  a  maint  et  grand  foison, 
et  qui  volontiers  y  remedieroient  s'ils  pouvoient  :  mais 
l'arrogance  et  l'orgueil  que  là  a  pris  le  commun  peuple, 
en  qui  communément  n'a  grand  raison,  ne  laisse  aux 
bons  et  saiges  user  de  leurs  vertus.  Si  n'avoit  mais  en 
ladicte  cité  demeuré  fors  robeurs,  mauvaises  gens,,  et 
sans  honneur.  Et  adonc  estoit  la  puissance  de  Gennes. 
toute  anéantie. 

Mais  comme  Dieu  pourveoit  estrangement  aux  choses 
quand  il  luy  plaist ,  par  le  regard  de  pitié,  paradvan- 
ture  pour  le  bien  faict  d'aucun  de  leurs  prédécesseurs, 
ou  peult-estre  à  la  prière  ou  pour  le  mérite  de  quelque 
bonne  personne  du  pays  qui  dévotement  en  pria ,  ou 
peult-estre  pource  que  ne  voulut  pas  Dieu  pour  le  bien 
de  Chrestienté  que  telle  noble  cité  feust  destruicte, 
ou  en  luy  rendant  le  mérite  de  ce  que  plusieurs  fois 
les  ennemis  de  la  foy  ont  esté  par  elle  guerroyez ,  l'a 
voulut  Dieu  relever  et  traire  hors  de  l'arsure  des  sus 
dictes  périlleuses  flammes,  et  luy  administrer  remède 
et  restauration  de  mort  à  vie. 


O  LIVRE  DES  FAICTS 

CHAPITRE  III. 

Cy  dit  comment  la  cité  de  Gennes  se  donna  au  roj 
de  France. 

Si  adveint  environ  Tan  de  grâce  1397,  cIue  ^es  ^e- 
nevois  (*),  ainsi  comme  ils  ont  d'ancienne  coustume 
de  gouverner  leur  cité  et  le  pays  qui  leur  appartient 
soubs  l'obéissance  d'un  chef  que  ils  eslisoient  entre 
eulx  avec  le  conseil  d'un  nombre  des  anciens  de  la 
ville,  selon  leurs  statuts  esleurent  pour  Duc  celuy 
qui  leur  sembla  homme  plus  propice  et  idoine  à  les 
bien  gouverner.   Celuy   Duc   estoit  nommé   messire 
Antoine  Adorne,  et  encores  que  il  feust  du  peuple, 
et  non  mie  gentil-homme    d'extraction  ,  si  estoit-il 
saige,  et  bien  et  prudemment  les  gouvernoit  et  tenoit 
en  justice.  Mais  ainsi  comme  devant  est  dict,  comme 
il  soit  comme  impossible  tenir  en  paix  les  communes 
et  peuple  d'icelle  nation,  qui  ne  se  peut  souffrir  pour 
leur  grand  orgueil   à  nul  suppediter,  si   par  force 
n'est,  ains  veulent  tous  estre  maistres,  se  rebellèrent 
contre  iceluy  leur  Duc  et  le  chassèrent.  Mais  après 
feit  tant  par  amis  que  il  feut  rappelle  à  la  seigneurie, 
en  laquelle  quand  il  eut  un  peu  esté  d'espace,  luy 
qui  sage  estoit,  considéra  la  grande  variété  de  ses 
citoyens,  lesquels  il  sentoit  ja  murmurer  et  machiner 
contre  luy.  Si  veid  bien  que  longuement  ne  la  pour- 
roit  garder  ne  tenir  pour  la  division  d'eulx,  qu'il  con- 

(0  Genevois  ;  Génois. 

venoit   tenir  et  gouverner  soubs  grande  puissance. 

Si  s'advisa  celuy  Duc  pour  le  bien  de  la  dicte  cite' 
d'une  saige  cautele.  Car  il  feit  tant  par  dons,  grandes 
promesses,  et  belles  paroles,  que  les  principaulx  des 
nobles,  et  qui  debvoient  avoir  les  plus  grandes  domi- 
nations en  la  ville,  dont  ceulx  du  peuple  les  avoient 
chassez,  ne  y  demeurer  sinon  peu  d'eulx  n'osoient, 
feurent  d'accord  d'eulx  donner  au  roy  de  Fiance.  Et 
ceste  chose  agréèrent  mesmement  des  principaulx  de 
ceulx  du  peuple.  Quand  il  eut  toute  ceste  chose 
traicte'e  et  bastie,  il  le  manda  hastivement  par  ses 
messaiges  en  France. 

Le  Roy  eut  conseil  que  ce  n'estoit  mie  chose  à 
mettre  à  néant.  Et  que  bon  seroit  pour  luy  d'estre 
saisy  et  revestu  de  si  noble  joyau  comme  de  la  sei- 
gneurie de  Gennes,  par  laquelle  sa  puissance  et  par 
mer  et  par  terre  pourroit  moult  accroistre.  Si  envoya 
un  chevalier  de  France  avec  belle  compaignée  de 
gens  pour  en  recepvoir  les  hommaiges,  et  gouverner 
pour  le  Roy  la  dicte  cité.  Mais  iceluy  ne  leur  fut  pas 
longuement  agréable,  ains  conveint  qu'il  s'en  partist. 
Et  ainsi  semblablement  plusieurs  des  chevaliers  de 
France  y  feurent  envoyez,  et  mesmement  le  comte  de 
Sainct  Pol.  Mais  aucuns  par  advanture  pour  les  cuider 
tenir  en  amour,  leur  estoient  trop  mois  et  trop  fami- 
liers, et  frequentoient  avec  eulx  souvent,  et  dan- 
soient  avec  les  dames.  Si  n'est  pas  la  manière  de  gou- 
verner ceulx  de  delà.  Parquoy  tousjours  il  convenoit 
que  iceulx  gouverneurs  s'en  partissent. 

CHAPITRE  IV, 

Oy  dit  comment  vertu  plus  que  autre  chose  doibt  estre 
cause  de  V exaucement  de  l 'homme. 

Pour  plus  convenablement  entrer  en  la  matière 
dont  nous  espérons  parler,  pouvons  traire  a  propos 
un  petit  prologue  de  vaillance  chevaleureuse,  tant  en 
baillant  exemples ,  comme  en  alléguant  raisons. 
Quant  au  regard  de  raison,  advisons  quelle  chose 
doibt  estre  cause  de  l'exaucement  de  l'homme.  Ceste 
chose  bien  au  vif  considérée  me  semble,  selon  que  je 
treuve  mesmement  es  anciens  escripts,  et  par  raison- 
nable jugement,  que  ce  doibt  estre  vertu  et  non  autre 
cause.  Et  à  ce  s'accorde  Aristote,  semblablement  Se- 
necque  et  tous  les  autres  saiges,  selon  le  contenu  de 
leurs  dicts.  Mais  en  quelle  manière  seront  apparentes 
les  vertus  de  l'homme?  Sans  faillir  tout  ainsi  que  le 
fin  or  ou  fin  argent  ne  se  peult  parfaictement  con- 
gnoistre  s'il  n'est  mis  en  la  fournaise  en  laquelle  il 
s'affine,  semblablement  ne  se  peut  purement  apper- 
cevoir  la  vertu  de  l'homme,  si  ce  n'est  en  la  fournaise 
de  l'exercice  de  très-grands  et  pesans  affaires,  esquels 
il  demonstre  sa  prudence  quand  il  les  sçait  bien  con- 
duire et  ordonner  au  mieulx  pour  traire  à  bon  chef, 
résister  aux  fortunes  qui  surviennent,  et  advisément 
pourveoir  à  celles  qui  peuvent  advenir,  constamment 
porter  grand  fais  et  grand  charge,  diligemment  en 
avoir  cure  par  grand  force  de  couraige,  entreprendre 

saigement  grandes  choses,  ne  les  délaisser  pour  peu 
d'achoison,  par  grand  soing  et  sçavoir  les  conduire,  et 
ainsi  des  autres  choses.  Lesquelles  vertus  seroient 
mussées  (0  en  l'homme,  quoy  que  elles  y  feussent,  s'il 
n'estoit  à  l'espreuve  comme  dict  est.  Et  quand  l'homme 
esprouvé  en  telle  force  et  vaillance  est  esleu  ou  eslevé 
en  dignité  d'honneur,  c'est  chose  délie  et  qui  doibt 
estre,  et  que  par  exemple  aussi  se  peut  prouver  que 
les  vertus  soyent  et  doibvent  estre  cause  des  promo- 
tions et  exaulcemens  des  hommes  vertueux. 

Ne  fut-ce  pas  doncques  grand  honneur  que  jadis  à 
Scipion  le  vaillant  chevalier,  qui  depuis  feut  surnom- 
mé l'Africain,  comme  racompte  Valere  en  son  livre, 
feit  le  très-grand  ost  des  Romains  estant  en  Espaigne 
es  conquestes  des  terres  estrangeres  que  faisoient 
adoncques  les  dicts  Romains,  quand  ils  envoyèrent 
leurs  messaigers  à  Rome  requérir  au  sénat  et  aux 
princes  qui  gouvernoient  la  cité,  que  le  dict  Scipion 
leur  feust  envoyé  pour  les  gouverner  ?  Car  tous  les 
chevetains  de  l'ost  luy  donnoient  leur  voix  par  grand 
désir,  et  toutesfois  estoit  celuy  Scipion  pour  lors 
moult  jeune  homme  pour  telle  charge  avoir.  Mais 
comme  dict  iceluy  Valere ,  jeunesse  d'aage  ne  doibt 
tollir  à  vertu  son  loyer  où  que  elle  soit  trouvée.  C'est 
à  dire  que  si  le  jeune  homme  est  vertueux  on  ne 
doibt  mie  regarder  au  faict  de  sa  promotion  à  Taage, 
mais  aux  vertus.  Car  iceulx  chevaliers  et  gens  d'armes 
avoient  autres  fois  veu  par  espreuve  le  chevaleureux 
sçavoir  et  force  de  couraige,  avec  la  hardiesse  de 
celuy  qu'ils  requeroient,  pour  laquelle  fiance  ils  le 
desiroient  pour  estre  pourveus  de  très -convenable 

Duc  et  conduiseur ,  duquel  désir  ne  feurent  mie 
fraudez.  Car  comme  leur  demande  feust  exaussée  , 
feurent  conduicts ,  gouvernez  et  menez  par  celuy 
Scipion  si  vaillamment  que  ils  feurent  vainqueurs  en 
toutes  leurs  emprises. 

CHAPITRE  V. 

Oy  dit  comment  le  mareschal  pour  sa  vertu  et  vail- 
lance fut  esleu  et  establj  pour  estre  gouverneur  de 
Gennes. 

Ainsi  comme  j'ay  dict  et  prouvé  cy  devant  comme 
par  vertu  l'homme  doibt  estre  esleve'  en  honneur, 
comme  fut  jadis  le  vaillant  chevalier  Scipion  l'Afri- 
cain, à  nostre  propos  traire  ce  qui  est  dict,  ne  fut 
mie  moindre  honneur  au  mareschal  de  Boucicaut  dont 
nous  parlons ,  quand  pour  ses  vertus  les  Genevois  qui 
n'estoient  mie  de  sa  parenté ,  nation ,  ny  affinité , 
comme  ceulx  de  Rome  estoient  à  Scipion  ,  mais  es- 
tranger  de  toutes  choses  ,  parquoy  nulle  faveur  ne 
pouvoit  estre  cause  de  celle  eslection  ,  l'envoyèrent 
requérir  au  roy  de  France  pour  estre  leur  gouver- 
neur ,  nonobstant  que  il  feust  encores  assez  jeune 
homme  pour  telle  charge  avoir.  Car  comme  les  dicts 
Genevois  qui  de  leur  usaige  fréquentent  communé- 
ment les  parties  d'outre  mer,  l'eussent  veu  au  dict 
pays  en  plusieurs  voyages,  tant  en  la  compaignée  du 
comte  d'Eu  prochain  parent  du  roy  de  France  , 
comme  au  voyage  de  Hongrie ,  en  celuy  de  Constan- 

tinople,  et  maints  autres  où  il  feut,  comme  est  dict 
cy  devant  en  la  première  partie  de  ce  livre ,  les  dicts 
Genevois  qui  par  longue  main  et  grand  advis  avoient 
veu,  considéré  et  advisé  la  bonté  du  dict  mareschal, 
tant  en  bon  sens  et  preud'hommie,  comme  en  che- 
valerie et  vaillance  de  corps  et  de  hardiesse,  parquoy 
selon  leur  jugement  leur  apparoissoit  et  sembloit  bien 
digne  en  toutes  choses  de  recepvoir  charge  d'aulcun 
grand  gouvernement.  Et  par  ce  non  mie  tost  ne  par 
soubdain  advis  ,  mais  par  grande  délibération  de 
conseil ,  et  par  le  commun  accord  d'entre  eulx  en- 
voyèrent au  Roy  par  leurs  honnorables  messaiges 
requérir  et  prier  que  la  charge  du  gouvernement  de 
Gennes  luy  feust  establie ,  et  que  envoyé  leur  feust. 
Car  de  commun  accord  l'avoient  esleu  ,  si  au  Roy 
plaisoit. 

De  ceste  chose  eut  conseil  le  roy  de  France.  Car 
nonobstant  leur  demande  juste  et  droicturiere,  n'estoit 
mie  petite  chose  au  royaume  de  France  eslongner  la 
présence  du  mareschal  si  preud'homme,  pour  laquelle 
chose  furent  entre  les  saiges  plusieurs  opinions  pour 
et  contre,  de  faire  ou  de  laisser.  ïoutesfois  à  la  fin, 
considéré  que  le  royaume  n'estoit  mie  pour  le  temps 
oppressé  de  grandes  guerres ,  et  aussi  que  c'estoit 
chose  deiie  de  pourveoir  à  la  ruine  de  la  cité,  et  pays 
de  Gennes,  qui  adonc  estoit  moult  malade,  et  adonc 
au  bas  et  grand  disete  avoit  de  saige  repareur,  la-< 
quelle  dicte  cité  en  espoir  d'avoir  secours  et  aide  à  sa 
misérable  douleur,  s'estoit  mise  et  rendue  es  bras  du 
roy  de  France  comme  à  souverain  prince,  feut  déli- 
béré que  il  iroit. 

Adonc  par  le  Roy  feut  commis  au  bon  et  saige  ma- 

reschal  Boucicaut  le  gouvernement  de  Gennes  et  de 
tout  le  pays  qui  aux  Genevois  compete  et  appartient, 
et  feut  faict  propre  lieutenant  du  Boy,  représentant 
sa  personne,  et  ayant  l'administration  et  baillie  de 
tout  en  tout,  et  tenus  à  faicts  et  dicts  tous  ses  esta-^ 
blissemens,  ordonnances,  et  commandemens,  comme 
si  le  Roy  feust  en  personne  ;  comme  le  Roy  luy  cer- 
tifia  par  ses  lectres  patentes,  passe'es,  signées  et  seellées 
présent  son  conseil. 

CHAPITRE  VI. 

Cj  ait  comment  le  mareschal  alla  à  Gennes  ,   et 
v       comment  il  y  fut  reccu. 

Le  mareschal  qui  eut  par  le  Roy  la  commission  et 
gouvernement  de  Gennes,  comme  dict  est,  appresta 
son  erre  (0  au  plus  tost  qu'il  peut.  Et  luy  qui  en  toutes 
choses  sçait  estre  pourveu ,  saigement  considéra  que 
avec  le  bon  sens  et  advis  qu'il  convient  avoir  à  bien 
gouverner  les  gens  de  delà  ,  estoit  aussi  nécessaire 
pour  reparer  la  ruine  et  descliéement  du  lieu  ,  de 
s'ayder  de  force  et  de  puissance  contre  les  diverses 
volontez  et  contraires  opinions  qui  par  la  division 
d'entre  eulx  communément  y  sont.  Et  pour  ce  par  la 
volonté'  du  Roy  se  pourveut  de  bonnes  gens  d'armes,, 
en  telle  quantité  comme  par  bon  conseil  eut  advis 
que  il  luy  convenoit.  Quand  tout  son  erre  eust  ap- 
preste,  adonc  preint  congé  du  Roy  et  des  seigneurs, 

(0  Erre  :  chemin ,  voyage. 

Si  se  partit  à  belle  corn  pa  ignée ,  adressant  sa  voye 
droict  à  Gennes,  en  allant  par  la  cite'  de  Milan,  la- 
quelle dicte  cité  sied  comme  à  deux  journées  de 
Gennes.  Là  arresta  aucuns  jours,  tant  que  vers  luy 
feurent  arrivez  belle  compaignée  de  gens  d'armes 
qu'il  attendoit.  Et  en  ce  lieu  luy  veindrent  au  devant 
des  principaux  et  des  greigneurs  de  la  cité  de  Gennes, 
qui  humblement  luy  feirent  la  révérence,  et  grand 
semblant  de  joye  feirent  de  sa  venue.  Les  aucuns  d'eulx 
par  adventure  le  faisoient  feintement,  pource  que  ils 
veoient  que  la  maistrise  n'estoit  mie  leur  :  et  les  autres 
de  bonne  volonté  estoyent  de  luy  joyeux,  et  le  desi- 
roient,  en  espoir  qu'il  les  meist  et  teint  en  paix,  et 
reparast  la  ruine  de  leur  cité  :  et  le  mareschal  les 
receut  tous  tres-benignement. 

Si  se  voulut  informer,  et  ja  avoit  faict  couvertement 
de  plus  longue  main ,  lesquels  d'entre  eulx  il  pouvoit 
reputer  pour  preud'hommes,  et  en  qui  il  se  peust  fier, 
et  quels  contents  se  tenoient  de  la  seigneurie  du  roy 
de  France,  et  quels  estoyent  amateurs  de  paix  et  d'é- 
quité. Et  aussi  se  voulut-il  informer  quels  estoyent 
séditieux  et  mettans  discorde  entre  eulx,  et  rebelles  à 
la  seigneurie  du  Roy.  Si  fut  de  tout  ce  bien  et  suffi- 
samment informé,  par  quoy  il  luy  veint  à  congnois- 
sance  comment  aucuns  des  plus  grands  et  des  plus 
notables  de  tous  s'estoient  voulu  attribuer  la  sei- 
gneurie, et  estoyent  machinateurs  de  trahisons  et  de 
discorde,  et  par  especial  l'un  d'eulx,  si  comme  cy 
après  sera  dict.  Quand  il  sceut  des  bons  et  des  mau- 
vais toute  la  vérité  ne  l'oublia  mie ,  et  bien  leur 
sçaura  monstrer  en  temps  et  en  lieu. 

De  Milan  se  partit  pour  venir  à  Gennes,  et  au  feur 

qu'il  alloît  luy  venoient  nobles  hommes  citoyens  et 
gens  du  peuple  de  toutes  parts  au  devant,  faisans  feste 
quelque  courage  que  les  aucuns  d'eulx  eussent,  et 
tous  luy  venoient  faire  la  révérence,  tant  que  tous 
bons  et  mauvais  saillirent  hors  de  la  cité.  Et  ainsi 
entra  dedans  Gennes  la  veille  de  la  feste  de  la  Tous- 
saincts,  Fan  de  grâce  mille  quatre  cent  et  un,  où  à 
grand  joye  feut  receu.  Si  fut  mené  et  convoyé  à  belle 
compaignée  tant  de  gens  d'armes  comme  des  gens  de 
la  ville  et  du  pays  au  palais,  qui  moult  est  bel  et  no- 
table, et  qu'ils  avoient  bien  et  bel  et  richement  faict 
pour  son  estât  ordonner  ,  et  pourveoir  de  toutes 
choses  convenables.  Si  croy  bien  qu'il  y  en  eut  de 
tels  que  quand  ils  veirent  son  redoutable  main- 
tien ,  et  la  manière  de  sa  venue  ,  et  comment  il  estoit 
accompaigné ,  que  quelque  chère  que  ils  feissent 
n'estoient  pas  bien  à  seur  ;  car  coulpables  se  sen- 
toient.  Mais  les  bons  de  rien  ne  s'en  effrayèrent, 
ainçois  plus  asseurez  feurent  que  devant.  Car  lors  estoit 
venu  celuy  qui  les  defendroit  contre  les  mauvais  et 
contre  tous  ennuis. 

Tantost  qu'il  fut  arrivé  feit  faire  commandement 
par  toute  la  ville  que  tout  homme  de  quelque  estât 
qu'il  feust  rendist  les  armes,  et  les  portast  au  palais, 
sans  nulle  retenir,  soubs  peine  de  la  teste,  et  que  nul 
ne  feust  si  hardy  de  point  en  avoir,  ne  tenir  en  sa 
maison ,  ne  porter  couteau  ,  fors  à  couper  pain.  Si 
leur  conveint  à  ce  obéir,  quoy  que  il  leur  pesast.  Or 
peurent  à  ceste  fois  congnoistre  les  Genevois  que  main 
de  maistre  les  gouvernoit.  Si  veissiez  incontinent  por- 
ter au  palais  à  grans  presses  harnois  de  toutes  parts, 
dont  moult  en  y  avoit  et  grand  foison  de  beaux  et  de 

riches.  Et  le  saige  gouverneur  les  feit  bien  et  bel 
mettre  en  sauveté  ,  et  les  bien  garder.  Et  aussi  leur 
feit  deffence  sur  la  dicte  peine  que  nul  ne  feust  si 
hardy  de  tenir  couteau,  ne  eulx  assembler  en  par- 
lement ,  en  église ,  ne  aultre  part. 

CHAPITRE  VIL 

Cj  dit  comment  le  mareschal  parla  sainement  aux 
Genevois  au  conseil. 

Le  lendemain  sans  plus  de  demeure  feurent  tous 
les  plus  notables  et  principaux  hommes  de  Gennes 
assemblez  avec  le  mareschal  à  conseil.  Et  adonc  parla 
à  eulx  par  saige  maintien,  et  en  discrètes  et  rassises 
paroles  leur  dit  comment  le  Roy  son  souverain  sei- 
gneur l'avoit  Jà  envoyé  à  leur  requeste  ,  dont  il  les 
remercioit  de  la  bonne  opinion  et  fiance  que  ils 
avoient  en  luy ,  et  que  pour  secourir  à  la  désolation, 
en  quoy  ils  estoient  pour  cause  de  ceux  de  mauvaise 
volonté  qui  estoient  entre  eulx,  lesquels  persecutoient 
les  bons,  estoit  là  envoyé  afin  de  punir  les  mauvais,  et 
les  bons  tenir  en  paix,  et  faire  justice  à  tout  homme. 
Pour  laquelle  chose  accomplir  vouloit  forces  avoir, 
et  toute  sa  puissance  sans  nulle  espargne  y  employer, 
à  l'honneur  du  Roy  et  de  luy ,  et  au  profit  d'eulx.  Et 
pource  les  requeroit  et  prioit  que  vrais  et  loyaux  sub- 
jects  voulussent  estre  tousjours  au  roy  de  France 
comme  ils  avoient  promis,  et  que  si  ainsi  le  faisoient 
ils  feussent  seurs  et  certains  que  il  les  defendroit  de 

toute  sa  puissance ,  à  l'aide  de  Dien  >  contre  tous  en- 
nemis ,  maintiendroit  justice,  et  en  paix  et  équité 
les  tiendroit,  et  à  son  pouvoir  accrois troit  le  bien  et 
utilité'  publique.  Mais  au  cas  que  il  pourroit  sentir , 
sçavoir  ou  appercevoir  le  contraire  en  eulx  ou  en 
aulcun  d'eulx ,  et  quelque  machination  d'aucune  tra- 
hison ou  forfaicture  contre  la  royale  majesté  ou  contre 
luy,  que  ils  sceussent  de  vray  et  tous  seurs  se  teinssent 
que  il  n'y  auroit  si  grand  que  il  n'en  feit  telle  puni- 
tion que  les  aultres  y  prendroient  exemple ,  mais  si 
preud'hommes  et  loyaulx  subjects  vouloient  estre  > 
que  ils  ne  doubtassent  point  de  luy.  Et  nonobstant  que 
il  feust  estably  leur  gouverneur  et  chef,  ne  pensassent 
que  il  voulust  envers  eulx  user  d'arrogance  ne  mais- 
trise  rigoureuse  ,  par  voye  de  faict  et  à  sa  volonté. 
Car  ce  n'estoit  mie  son  intention ,  ains  vouloit  estre 
avec  eulx  paisible  comme  citoyen  et  amy  de  Gennes, 
et  user  de  leur  loyal  conseil,  sans  lequel  rien  ne  pen- 
soit  d'establir  ne  faire  chose  quelconque  touchant  la 
police  et  gouvernement  du  pays. 

Telles  paroles  et  assez  d'autres  belles  et  bonnes  leur 
dit  le  saige  gouverneur,  pour  lesquelles,  et  pour  son 
bel  et  honnorable  maintien,  reputerent  et  prisèrent 
moult  son  sçavoir,  et  tres-contents  en  feurent.  Si  le 
remercièrent  moult,  et  offrirent  corps  et  biens,  et 
feauté  et  loyale  obéissance,  comme  bons  subjects  du 
roy  de  France  leur  seigneur,  et  à  luy  son  vicaire  et 
lieutenant  leur  gouverneur.  Apres  ces  paroles  parlè- 
rent de  plusieurs  choses.  Et  là  luy  feurent  accusez  les 
principaux  conspirateurs  et  machinateurs  de  trahi- 
sons, et  qui  tousjours  avoient  esté  cause  de  rébel- 
lion ,  et  mesmes  de  tels  y  avoit  qui  luy  estoient  allez  au 

devant  et  faict  la  révérence  de's  Milan.  Et  par  espe- 
cial  un  nommé  messire  Baptiste  Boucanegra  ,  qui 
avoit  traicté  de  faire  occire  tous  ceulx  qui  estoyent  à 
Gennes  de  par  le  Roy,  et  s'estait  voulu  attribuer  la 
seigneurie  de  Gennes. 

Iceluy  Boucanegra  et  aucuns  des  autres  ses  com- 
plices des  principaulx  ordonna  le  gouverneur  prendre. 
Lequel  commandement  feut  tost  exécute',  dont  celuy 
feut  moult  esbaby  quand  il  veid  mettre  la  main  à  soy 
de  par  le  Roy  et  de  par  le  gouverneur.  Car  pour  la 
grande  authorité  dont  il  se  reputoit  ne  pensoit  que 
nul  osast  s'adresser  à  luy  :  mais  tout  ce  rien  ne  luy 
valut.  Mais  le  saige  Gouverneur  qui  bien  sçavoit  que 
par  delà  les  lignaiges  s'entrehayent,  et  ont  envie  les 
uns  sur  les  autres,  ne  voulut  pas  pour  quelque  accu- 
sation que  on  feist  d'eulx  leur  garder  rigueur  de  jus- 
tice sans  suffisante  information  de  leurs  faicts,  laquelle 
fut  faicte  tres-diligemment,  et  bien  feit  examiner  les 
dicts  prisonniers.  Lesquels  après  le  rapport  de  la  suf- 
fisante enqueste,  et  la  confession  de  leur  propre  bou* 
cbe,  feurent  trouvez  coulpables. 

Pour  laquelle  ebose  iceluy  Baptiste,  tant  feust-il 
do  grande  auctorité,  afin  que  les  aultres  exemples  y 
preinssent,  et  deux  aultres  avec  ]uy  feurent  décapitez 
en  la  place  publique.  Dont  ceulx  de  la  ville  qui  ja- 
mais ne  l'eussent  cuidé,  pour  le  lignaige  et  authorité 
dont  il  estoit,  feurent  tous  espouventez;  et  tant  que 
chascun  eut  depuis  peur  de  mesprendre  :  et  mesme- 
ment  les  propres  gens  du  gouverneur.  Et  moult  re- 
doubterent  la  rigueur  de  sa  justice,  parce  que  ils 
veirent  et  apperceurent  que  son  intention  estoit  de 
ui'espargner  nul  malfaicteur  quel  qu'il  feust.  Car  à 

un  de  ses  chevaliers  propres  feist-il  trancher  la  teste 
pour  cause  que  un  de  ces  dicts  prisonniers  qu'il  luy 
avoit  commis  à  garder  luy  estoit  eschappé. 

Sicommencea  à  faire  raison  et  justice  à  toute  gent,  et 
punition  des  mauvais  selon  ce  que  ils  avoient  desservy, 
sans  espargner  grand  ne  petit,  ne  quelconque  homme 
de  quelconque  estât  qu'il  feust.  A  ceulx  qui  avoyent 
esté  traistres  et  rebelles  du  roy  de  France  et  à  sa  sei- 
gneurie ,   faisoit  publiquement   trancher  les   testes , 
pendre  les  larrons  et  meurtriers,  brusler  les  bougres, 
coupper  membres  selon  les  meflaicts,  bannir  les  sé- 
ditieux et  mauvais,  les  uns  à  temps,  les  autres  à  per- 
pétuité, selon  que  le  cas  le  donnoit.  Et  aussi  faisoit 
miséricorde  et  pardonnoit  aux  humbles  et  aux  igno- 
rans,  quand  leur  cas  estoit  digne  de  pitié.  Si  faisoit 
comme  le  bon  pasteur  qui  trie  et  sépare  les  bestes 
rongneuses  d'entre  les  saines,  afin  que  la  maladie  ne 
se  prenne  par  tout,  et  ainsi  que  faict  le  bon  médecin 
qui  tranche  la  mauvaise  chair  de  peur  que  elle  empire 
la  bonne.  Si  n'estoit  favorable  à  nul  par  corruption, 
ne  par  quelconque  familiarité  tenir  part  ne  bande. 
Et  vrayement  cestuy  noble  gouverneur  ensuivant  la 
voye  de  droicture  et  justice  que  il  tenoit,  sembloit 
que  il  feust  appris  à  l'eschole  de  chevalerie  que  te- 
noient  jadis  les  Romains,  comme  racompte  Valere,  qui 
dict  que   tant  estroictement  gardoient  les  règles  de 
clroict,  lesquelles  règles  Valere  appelle  discipline  de 
chevalerie,  que  ils  n'espargnoient  point  leurs  affins  (0 
et  parens,  ne  leurs  plus  prochains  de  les  punir  quand 
ils  mesprenoient  contre  les  dictes  règles.  La  saincte 
Escriture  compare  le  droicturier  justicier  à  la  vertu 

C1)  affins  :  parens ,  alliés. 

divine,  et  dict  Salomon,  «  celuy  qui  n'espargnera  jus- 
te tice  sera  donneur  de  paix  et  de  tranquillité  »,  c'est  à 
dire  que  là  où  justice  est  bien  gardée,  là  est  paix  et  joye. 
Si  feut  depuis  le  saige  et  droicturier  gouverneur  si 
craint  pour  la  grande  justice  que  il  tenoit,  sans  es- 
pargner  le  privé  non  plus  que  Testranger,  ny  le  grand 
non  plus  que  le  petit,  que  chascun  eut  peur  de  cheoir 
en  faulte.  Àdonc  commencèrent  à  venir  de  toutes  parts 
les  bons  anciens  et  les  nobles  hommes  qui  paravant 
n'osoient  venir  ny  habiter  en  la  ville,  et  que  les  popu- 
laires et  les  robeurs  et  mauvaises  gens  qui  ne  vivoient 
fors  que  de  pillerie  et  d'occisions  les  uns  sur  les  autres 
avoient  chassez.  Si  se  retirèrent  devers  le  gouverneur, 
faisans  feste  de  son  joyeulx  advenement,  et  il  les  re- 
ceut  tres-benignement,  et  les  mauvais  qui  coulpables 
se  sentoient  prirent  à  fuir  et  à  eulx  absenter  et  mus- 
ser  par  destours.  Mais  par  sus  montaignes  et  par 
bois,  comme  on  faict  aux  loups,  et  en  leurs  tasnieres 
et  repaires  feit  chasser  à  eulx  le  prudent  gouverneur, 
tant  que  ores  par  force  et  puis  par  cautele  preint  les 
principaulx  chefs,  et  d'iceulx  pour  les  autres  espou- 
venter  feit  justice. 

CHAPITRE  VIII. 

Cj  dit  les  saiges  establissemens  et  ordonnances  que  le 
mareichal  feit  à  Qennes. 

Si  feit  tantost  le  saige  gouverneur  ses  establisse- 
mens, et  ordonna  que  sur  la  place  de  la  ville,  la- 

quelle  est  grande  et  belle  devant  le  palais  auroit  jour 
et  nuict  soubs  diverses  bannières  et  capitaines  gens 
d'armes  en  suffisante  quantité  pour  la  garde  du  pa- 
lais et  de  la  ville.  Apres  ce  fut  bien  informé  quels 
estoyent  tenus  les  plus  saiges  et  plus  preud'hommes 
de  la  ville,  et  iceulx  establit  sur  le  faict  de  la  justice. 
JEt  bien  leur  enchargea  que  sans  espargner  homme 
quel  qu'il  feust,  grand  ou  petit,  justice  gardassent 
par  telle  règle  de  droict  qu'il  n'y  peust  appercevoir 
nulle  fraude,  ne  que  plainte  en  ouist.  Et  si  en  aulcun 
d'eulx  pouvoit  appercevoir  faveur  nulle  à  une  partie 
plus  que  à  l'autre,  feussent  tous  seurs  que  il  les  en 
puniroit,  que  les  autres  y  prendroient  exemple.  Et 
avec  ce ,  afin  que  fraude  n'y  peust  avoir,  ordonna  que 
on  peust  appeller  du  juge  devant  luy. 

Ja  avoit  estably  ceulx  qui  seroient  de  son  conseil,  où 
il  preint  des  plus  saiges  anciens  et  des  plus  authorisez, 
et  par  iceulx  se  conseilloit  selon  leurs  statuts  et  an- 
ciennes manières  de  gouverner  le  faict  de  la  police  k 
leurs  coustumes.  Item  feit  crier  par  toute  la  ville,  et 
faire  defïence  sur  peine  de  mort ,  que  nul  ne  feust  si 
hardy  de  courir  sus  l'un  à  l'autre,  ne  mouvoir  sédi- 
tion pour  cause  des  parts  de  Guelplies  et  de  Guibe- 
lins  :  mais  feist  chascun  sa  marchandise  et  son  mes- 
tier,  vescussent  en  paix ,  et  n'eussent  autre  soing.  Et 
que  si  nul  leur  faisoit  tort,  s'en  plaignissent  à  la  jus- 
tice, et  si  justice  ne  leur  faisoit  droict,  veinssent  à 
luy,  et  droict  leur  seroit  faict. 

Adoncques  veissiez  les  bons  marchans  et  hommes 
de  bonne  volonté,  qui  souloient  musser  le  leur  de 
peur  d'estre  robez  de  mauvaise  gent,  mener  grand 
joye,  et  mettre  hors  leurs  marchandises  à  plain,  et 

par  mer  et  par  terre.  Et  les  changeurs  qui  leur  argent 
souloient  tenir  musse ,  et  leur  change  clos  :  (  car  s'ils  les 
eussent  ouverts,  tantost  eussent  este'  robez,  )  prirent 
à  ouvrir  changes,  et  leurs  finances  mettre  dehors,  et 
le  faict  des  monnoyes  tenir,  comme  il  est  de  raison, 
apertement  et  à  plain,  sans  peur  ne  crainte  d'estre 
desrobez,  et  leurs  riches  joyaulx  mettre  en  public  sur 
celle  belle  place,  où  ces  belles  haultes  tours  et  mai- 
sons toutes  de  pierres  de  marbre  sont  à  l'environ.  Et 
veissiez  ouvrir  de  tous  costez  boutiques  de  toutes 
marchandises,  et  mettre  dehors  les  trésors  qui  avoient 
esté  mussez  par  grand  pièce.  Et  ceulx  de  mestier, 
dont  les  plusieurs  souloient  estre  robeurs,  conveint 
s'ils  vouloient  vivre  eulx  prendre  à  leurs  labeurs  et 
mestiers.  Et  ainsi  se  preint  chascun  à  faire  ce  qu'il 
sçavoit.  Et  par  celles  voyes  et  ces  règles  la  justice 
bien  gardée,  et  le  tout  bien  ordonné  par  le  sens  et 
preud'hommie  du  bon  gouverneur,  se  preint  tantost 
la  police  à  bien  amender. 

CHAPITRE  IX. 

Cy  dit  comment  le  saige  mareschal  feit  édifier  deux 
forts  chasteaux  _,  l'un  sur  le  port  de  Gennes^  l'autre 
autre  part.  Et  comment  il  repreint  a  remettre  en  es- 
tât les  choses  ruineuses  et  perdues. 

Avec  ces  belles  ordonnances  dessus  dictes,  le  saige 
gouverneur  qui  bien  sçavoit  ce  que  dict  est,  que  à  bien 
gouverner  les  gens  de  par  delà  convient  que  on  se 

monstre  eslre  le  plus  fort,  et  aussi  que  on  le  soit.  Afin 
que  les  Genevois  peust  mieulx  seigneurier,  c'est  à  dire 
les  rebelles  ,  non  mie  pour  leur  faire  extortions ,  ne 
grief,  ne  pour  user  envers  eulx  de  nulle  tyrannie,  ne 
les  tenir  en  indeûe  subjection ,  mais  seulement  pour 
leur  oster  toute  hardiesse  de  eulx  rebeller  comme  ils 
avoyent  accoustumé,  si  volonté  leur  en  venoit,  tan- 
tost  feit  cerclier  ouvriers  et  maistres  de  massonneric 
bons  et  propices  à  l'œuvre  que  faire  vouloit. 

Si  feit  bastir  et  hault  lever  deux  beaux  et  forts 
chasteaux  en  la  vilie  de  Germes,  dont  l'un  est  assis 
sur  le  port  de  Gennes,  là  où  les  galées  et  le  navire  sont 
et  arrivent ,  que  on  appelle  la  Darse.  Si  est  moult  bel 
et  fort  à  deux  grosses  tours.  Si  le  feit  afin  que  le  dict 
navire  en  feust  plus  seurement  contre  tous  ennemis, 
et  tous  griefs  qui  advenir  pourroient.  Ce  dict  œuvre 
feut  bien  advancé  ,  tant  que  selon  le  devis  et  ordon- 
nance du  dict  gouverneur  feut  le  chastel  accomply 
et  parfaict ,  grand,  fort  et  bel,  comme  aujourd'huy 
on  le  peut  veoir.  Quand  ce  feut  faict ,  le  saige  gou- 
verneur le  feit  très-bien  garnir  d'artillerie  et  de  toute 
manière  de  trait,  et  de  choses  qui  à  deffence  appar- 
tiennent, et  de  bonnes  gens  d'armes.  Et  ainsi  s'en  teint 
saisy,  tant  que  dedans  et  dehors  peut  aller  à  sa  poste, 
quelque  chose  que  advenir  peust ,  et  nul  n'entrer  ne 
issir  sans  son  congé.  L'autre  chastel  feit  édifier  en  la  plus 
forte  place  de  la  ville,  et  est  appelle  Chastellet ,  qui 
tant  est  fort  que  à  peu  de  deffence  se  tiendroit  contre 
tout  le  monde.  Si  est  faict  par  telle  manière  que  ceulx 
d'iceluy  chastel  peuvent  aller  et  venir  maugré  tous 
leurs  ennemis,  en  l'autre  chastel  qui  sied  sur  le  port 
que  on  dict  la  Darse. 

Deux  aultres  beaux  chasteaux  feit-il  depuis  édifier 
dehors  la  cité,  l'un  en  un  lieu  que  l'on  dict  Cha- 
vry,  et  l'autre  à  Lespesse.  Avec  ces  choses  tous  les 
chasteaux  et  forteresses  de  dehors  la  cite',  qui  sont 
appartenans  à  la  seigneurie  de  Gennes,  dont  moult 
en  y  a  de  beaux  et  de  notables,  lesquels  plusieurs  des 
plus  forts  d'entre  les  Genevois  s'estoyent  attribuez,  et 
saisis  s'en  tenoient ,  feit  tantost  rendre  et  restituer  à 
la  dicte  seigneurie,  par  ce  que  il  envoya  gent  faire 
commandement  soubs  peine  de  mort  que  tantost  et 
sans  delay  feussent  rendus.  Auquel  commandement 
feut  obey  sans  contredit. 

Item  feit  monter  sur  mer  gens  saiges  et  bons,  les- 
quels il  envoya  de  par  le  Pvoy  et  de  par  luy  faire  Visi- 
tation sur  toutes  les  terres  et  seigneuries  des  Gene- 
vois, pour  sçavoir  de  leur  estât  et  gouvernement.  Et 
tiennent  les  dicts  Genevois  très-grandes  et  notables 
seigneuries  es  parties  du  Levant,  sur  la  Mer  Majour, 
et  en  autres  parties.  Comme  Capha  en  Tartarie,  qui 
est  une  grosse  ville  marchande.  Et  en  Grèce  tiennent 
la  cité  de  Pera ,  qui  est  moult  belle  ville ,  et  sied  coste 
Constantinople.  Item  l'isle  de  Scio  où  croist  le  mas- 
tic, au  droict  de  Turquie.  En  Gypre  tiennent  Fama- 
gouste,  qui  moult  est  bonne  cité.  Et  tirant  à  laTane,  en 
la  Mer  Majour,  outre  Capha,  et  par  de  là  Constantino- 
ple quatorze  cent  milles,  tiennent  grand  pays  et  foison 
de  forteresses.  Sans  les  isles ,  dont  en  y  a  plusieurs  là 
et  autre  part  bien  habitées  et  riches ,  et  autres  terres 
qui  long  seroit  à  dire,  qui  toutes  sont  soubs  la  sei- 
gneurie de  Gennes.  Et  adveint  environ  ce  temps  que 
une  isle  bonne  et  bien  peuplée  ,  qui  sied  assez  près 
de  Gennes,  appellée  fisle  d'Elbe,  meut  guerre  contre 

les  Genevois.  Si  y  envoya  le  gouverneur  quatre  ga- 
lées  bien  garnies  de  gens  d'armes ,  qui  mie  n'y  allè- 
rent en  vain.  Car  tant  y  feirent  que  l'isle  gaignerent. 

CHAPITRE  X. 

Cy  dit  comment  après  que  le  mareschal  eut  mis  la 
cité  de  Gennes  en  bon  estât  >  il  y  feit  aller  sa 
femme  „  et  comment  elle  y  fout  receuë. 

Apres  que  toutes  ces  choses  feurent  faicte  et  ac- 
complies ,  et  que  la  cité  de  Gennes  commençoit  ja  à 
reluire  en  prospérité,  et  que  ses  nobles  et  riches  ci- 
toyens plus  ne  mussoient  leurs  puissances,  ains  de- 
monstroient  leurs  richesses  publiquement  et  à  plain, 
tant  en  estât  tenir,  comme  en  riches  robes  et  habille- 
mens ,  et  que  ces  nobles  dames  de  Gennes  vous  repri- 
rent leurs  riches  ornemens  ,  atours  ,  et  vestures  de 
velours,  d'or,  de  soye,  de  perles  et  pierreries  de  grand 
valeur,  selon  l'usaige  de  par  delà,  et  qu'ils  se  prirent 
tous  à  vivre  joyeusement,  seurement ,  et  en  paix, 
soubs  les  aisles  du  saige  gouverneur,  et  en  sa  fiance 
mettre  navire  sur  mer  à  cause  de  leur  marchandise , 
en  plus  grande  quantité  que  ils  ne  souloient,  et  à 
tirer  gain  de  toutes  parts,  si  que  ja  estoyent  entrez 
en  leur  très-grande  prospérité. 

Quand  tout  ce  veid  le  saige  gouverneur ,  adonc 
luy  sembla  temps  de  faire  venir  vers  soy  sa  tres-chere 
et  aimée  espouse ,  la  belle,  bonne  et  saige  madame 
Antoinete  de  Turenne ,  laquelle  ne  vivoit  pas  aise 

loing  de  la  présence  de  son  seigneur,  ne  luy  sembla- 
blement  :  car  ils  s'entreaiment  de  grand  amour,  et 
moult  meinent  ensemble  belle  et  bonne  vie.  Mais 
alors  un  peu  de  temps  estre  loings  convenoit.  Lors 
par  chevaliers  notables,  et  gens  de  grand  honneur , 
envoya  la  quérir  en  son  pays  en  moult  bel  estât, 
comme  il  appartenoit.  Et  quand  de  la  ville  feut  ap- 
prochée comme  à  une  journée,  luy  allèrent  alencontre 
belle  compaignée,  tant  de  chevaliers  et  gentils-hommes 
des  gens  du  mareschal,  comme  des  plus  notables  hom- 
mes de  la  cité.  Et  ainsi  au  feur  que  elle  approchoit , 
luy  alloient  gens  au  devant  en  moult  riches  atours,  car 
tous  se  vestirent  de  robes  de  diverses  livrées,  depuis 
les  plus  grands  qui  de  velours  et  nobles  draps  estoyent 
vestus,  jusques  aux  artisans  que  nous  disons  gens  de 
mestier.  Tant  que  toute  la  communauté  saillit  hors  à 
cheval  celle  journée,  et  tous  luy  allèrent  faire  la  révé- 
rence ,  et  à  joye  la  receurent.  Et  ainsi  en  moult  riche 
et  grand  arroy  tant  d'atour  comme  de  robes  et  mon- 
tures, et  belle  compaignée  de  dames,  de  damoiselles, 
de  chevaliers,  d'escuyers  ,  et  nobles  bourgeois  et  peu- 
ple de  Gennes,  entra  en  la  ville,  où  tres-joyeusement 
de  son  seigneur  qui  au  palais  Tattendoit  feut  receûe , 
et  de  toutes  autres  gens. 

Si  y  eut  grand  feste  démenée  à  icelle  venue,  et  feut 
adonc  la  joye  encommencée  plus  grande  à  Gennes. 
Car  le  bien,  l'honneur,  la  courtoisie  et  le  sens  d'icelle 
noble  dame  accroissoit  encores  plus  le  plaisir  et  bien 
que  ils  prenoient  en  leur  bon  gouverneur.  Car  sem- 
blablement  trouvèrent  en  elle  tout  sens  ,  toute  bé- 
nignité, grâce  et  humilité.  Et  ces  dames  de  Gennes  la 
preindrent  à  visiter  à  grands  compaignées,  et  à  elles 

offrir  toutes  à  son  service  et  commandement,  et  la 
dame  débonnaire  les  recevoit  tres-doucement,  et  tant 
vers  elles  estoit  bénigne,  que  tres-grandement  toutes 
s'en  loiïoient. 

CHAPITRE  XL 

Cy  dit  comment  nouvelles  veindrent  au  mareschal  que 
le  roy  de  Cypre  avoit  mis  le  siège  devant  Fama- 
gouste  j,  laquelle  cité  est  aux  Genevois  j  et  com- 
ment il  se  partit  de  Gennes  à  grand  armée  pour  y 
aller. 

Ja  avoit  gouverné  environ  un  an  la  cité  de  Gennes 
le  bon  mareschal ,  auquel  espace  de  temps  l'avoit 
adonc  remise  au  chemin  de  prospérité  comme  dict 
est ,  quand  nouvelles  luy  veindrent  que  le  roy  de 
Cypre  avoit  mis  le  siège  devant  Famagouste,  laquelle 
est  une  riche  cité  qui  sied  mesmes  en  la  terre  de  Cy- 
pre, et  est  aux  Genevois  comme  dessus  est  dict,  et 
l'ont  possédée  tousjours,  et  encores  font  depuis  qu'ils 
l'eurent  conquise  contre  le  roy  de  Cypre y  successeur 
du  bon  roy  Pierre ,  auquel  eurent  guerre.  Pour  la- 
quelle dicte  cité  cuider  recouvrer  s'il  eust  peu,  avoit 
le  dict  roy  de  Cypre  qui  à  présent  règne  assiégé  icelle, 

Adonc  le  cbevaleureux  gouverneur  qui  ces  nouvelles 
oùit ,  et  à  qui  moult  eust  pesé  si  en  son  temps  les 
Genevois  feussent  descheus  en  rien  de  leurs  jurisdic- 
tions  et  seigneuries,  lesquelles  à  son  pouvoir  desiroit 
et  vouloit  soustenir  et  accroistre,  pour  cause  que  au 

roy  de  France  en  appartient  la  souveraineté'  ,  au 
nom  duquel  il  a  le  gouvernement,  dit  que  ainsi  ne 
demeureroit  mie,  et  que  bien  et  tost  remédié  y  se- 
roit.  Si  feit  hastivement  son  erre  apprester,  pour  en 
propre  personne  y  aller.  Toutesfois  luy  qui  en  nul 
faict  ne  veult  user  de  volonté  sans  grande  délibéra- 
tion et  sans  raison,  s'advisa  pour  le  mieux  se  mettre 
en  tout  debvoir ,  et  envoya  devers  le  roy  de  Cypre 
avant  que  il  allast  sur  luy,  l'enhorter  et  prier  que  il 
ostast  le  siège ,  et  qu'il  se  deportast  de  faire  ennuy 
ne  grief  à  la  cité  du  roy  de  France.  Et  que  ce  vou- 
lust-il  faire  par  bien  et  par  amour,  et  que  chèrement 
l'en  prioit ,  ou  sinon  qu'il  se  teint  seur  qu'à  luy  auroit 
guerre,  et  que  tel  ost  luy  ameneroit  que  dommaige 
luy  porter  oit. 

Quand  d'ainsi  le  faire  eut  délibéré  avec  son  con- 
seil ,  feust  commis  à  ce  messaige  parfournir  le  saige  et 
bon  clievalier  qui  tout  son  temps  a  esté  vaillant  en 
armes ,  preud'homme  en  conscience ,  et  discret  en 
conseil,  l'ermite  de  la  Faye.  Si  feit  le  maresclial  tost 
apprester  une  galée ,  où  monta  sus  le  dict  ambassa- 
deur. Apres  ce,  nonobstant  que  le  mareschal  ne  vou- 
lus t  point  aller  courir  sus  au  roy  de  Cypre  jusques  à 
tant  que  sa  responce  eust  ouye,  son  noble  couraige 
plain  de  chevalerie  désira  employer  son  corps  es  faicts 
sans  lesquels  chevalier  n'est  honnoré.  C'est  à  sçavoir  en 
exercice  d'armes,  comme  le  temps  passé  avoit  accoustu- 
mé.  Mais  mieux  ne  luy  sembla  pouvoir  employer  son 
temps  que  sur  les  ennemis  de  la  foy.  Et  pource  délibéra 
son  voyage  à  double  intention.  C'est  à  sçavoir  sur  le  roy 
de  Cypre,  au  cas  que  à  raison  ne  se  mettroit,  et  puis 
contre  les  mescreans.  Si  feit  tantost  apprester  son  pa- 

vire,  et  bien  garnir  de  toutes  choses  à  guerre  convena- 
bles. Et  quand  il  eut  très-bien  faictes  ses  ordonnnances 
de  garder  et  gouverner  la  ville  tant  qu'il  seroit  hors  (pour 
la_quelle  chose  faire  laissa  son  lieutenant  le  seigneur 
delà  Vieuville  tres-bon  chevalier  et  saige,  bien  accom- 
paignéde  gens  d'armes,  et  de  tout  ce  qu'il  convenoit,) 
se  partit  le  troisiesme  jour  d'avril ,  l'an  mille  quatre 
cent  trois,  accompaigné  de  huict  galées  charge'es  de 
bons  gens  d'armes,  d'arbalestriers,  et  de  toute  telle 
estofFe  et  garnison  qui  en  guerre  appartient.  Si  singla 
en  peu  d'heures  en  mer,  car  bon  vent  le  conduisoit, 
tenant  son  chemin  droict  à  Rhodes, 

CHAPITRE  XII. 

Cj  dit  de  l'ancien  contens  (0  qui  est   comme  naturel 
entre  les  Genevois  et  les  Vénitiens. 

Avant  que  plus  outre  je  die  du  dict  voyage  que  feit 
le  mareschal  en  Gypre,  et  es  parties  de  delà,  pour 
mieulx  revenir  au  propos  où  je  veux  tendre ,  c'est  à 
sçavoir  que  je  compte  sans  rien  oublier  toutes  les  prin- 
cipales advantures  et  faicts  qui  au  preux  et  vaillant 
mareschal adveindrent  en  iceluy  voyage,  me  convient 
un  petit  délaisser  ceste  matière,  et  entier  en  une  autre, 
laquelle  comme  je  ne  puisse  bien  tout  dire  ensemble, 
me  ramènera  à  mon  propos  comme  j'espère. 

Vray  est,  et  chose  assez  notoire  et  sceùe,  comme  ja 
de  trop  long  temps,  ainsi  comme  communément  ad- 

il)  Contens  :  débat,  contestation. 


DU  MÀRESCHAL  DE  EOÙClCÀUT.  2t) 

vient,  que  seigneuries  de  semblable  ou  esgale  puis- 
sance, ou  presques  pareille,  qui  sont  voisines  et  pro- 
chaines les  unes  des  autres,  ne  s'entr'aiment  mie  :  et 
ce  advient  par  l'orgueil  qui  court  au  monde,  qui  tous- 
jours  engendre  envie,  qui  donne  couraige  aux  hommes 
de  suppediter  les  uns  les  autres,  et  surmonter  en  che- 
vance  et  honneurs. 

Pour  ces  causes  les  Genevois  et  les  Vénitiens  n'ont 
mie  esté  bien  amis,  laquelle  inimitié  par  longue  cous- 
tume  de  divers  contens  et  guerres  meiïes  entre  eulx  est 
tournée  comme  en  haine  naturelle,  comme  commu- 
nément advient  en  tel  cas.  Car  estre  ne  peult  que  après 
grands  guerres,  où  que  elles  soyent,  quoy  que  la  paix 
soit  après  faicte,  que  le  record  (0  rancuneux  n'en  de- 
meure aux  terres  blessées  et  dommaigées,  là  où  les 
traces  apparoissent  des  occisions,  des  feux  boutez,  et 
des  ruines  et  dommaiges  qui  leur  en  demeurent.  Les- 
quelles choses  représentent  aux  enfans  qui  après  vien- 
nent les  maulx  et  les  griefs  que  les  ennemis  de  la  contrée 
feirent  à  leurs  prédécesseurs,  dont  ils  se  sentent.  Et 
ces  choses  souvent  renouvellées  ne  sont  mie  cause  de 
nourrir  amour  entre  les  parties ,  qui  par  guerre  s'en- 
tregrevent,  ou  sont  grevez.  Or  est-il  ainsi  que  moult 
de  fois,  pour  plusieurs  débats  et  chalenges  de  terres, 
de  chasteaux  et  de  seigneuries ,  comme  ils  ont  leurs 
jurisdictions  en  Grèce  et  autre  part,  et  grandes  terres 
les  uns  et  les  autres  assez  marchissans  ensemble ,  que 
maintes  guerres  ont  esté  entre  les  Genevois  et  les  Vé- 
nitiens, par  lesquelles  maintes  fois  à  tant  se  sont  en- 
tremenez, que  à  peu  a  esté  qu'ils  ne  se  soyent  destruits. 
Et  puis  quand  ainsi  bien  batus  s'estoient,  après  par 

i1)  Record  :  souvenir. 

quelque  bon  moyen  cessoit  leur  guerre  par  forme  de 
paix,  et  non  mie  toutesfois  ostée  de  leurs  couraiges  la 
haine  ou  rancune  ;  laquelle,  comme  j'ay  dict,  est  et  de- 
meure comme  naturelle  entre  eulx. 

Si  est  vray  que  quand  le  haineux  veoid  son  ennemy 
bien  au  bas,  soit  par  luy,  soit  par  autre,  son  ire  est 
aussi  comme  amortie,  et  plus  n'y  daigne  penser.  Mais 
s'il  advient  que  par  quelque  bonne  fortune  il  se  re- 
couvre et  retourne  en  force  et  prospérité ,  adonc  re- 
vient la  haine  et  redouble  l'envie.  Tout  ainsi  estoit-il 
des  Vénitiens  envers  les  Genevois.  Car  jaçoit  que  ja 
pieça  après  moult  grande  et  mortelle  guerre,  ils  eussent 
faict  paix,  ne  feut  mie  pourtant,  comme  dict  est,  es- 
tainte  en  eulx  couverte  rancune.  Mais  icelle  rancune 
n'a  par  long  temps  entre  eulx  porte'  nul  mauvais  efFect. 
Car  comme  les  Genevois  longue  pièce  eussent  tant  esté 
oppressez  de  diverses  douleurs  par  leur  mesme  pour- 
chas,  et  par  leurs  divisions,  comme  dict  est,  que  nul 
n'avoit  cause  d'avoir  sur  eulx  envie,  (car  chose  où  n'y 
a  fors  malheureté  n'est  point  enviée  )  dormoit  lors  et 
estoit  coye  du  costé  des  Vénitiens  la  dicte  rancune. 

Mais  quand  Dieu  et  fortune  leur  est  apparu  pro- 
pice par  le  bon  moyen  du  roy  de  France,  par  lequel 
ont  eu  le  secours  du  bon  et  saige  gouverneur  ;  adonc 
fut  ravivée  l'ancienne  envie  et  inimitié  qui  tant  au 
cœur  les  poignit  que  volontiers  se  feussent  peinez  de 
desadvancer  la  grande  prospérité  où  ils  veirent  les  Ge- 
nevois entrez.  Laquelle  dicte  prospérité  et  bonne  for- 
tune ils  reputerent  estre  à  leur  préjudice,  en  tant  que 
si  ainsi  montoient  et  alloient  croissant,  pourroienl 
estre  en  puissance,  seigneurie  et  honneur  plus  grands 
qu'eulx  :  et  par  ainsi  pourroient  par  advanture  encores 

estre  par  les  Genevois  renouveliez  les  anciens  contens 
au  grand  grief  des  Vénitiens. 

Ces  choses  considérées,  moult  se  voulurent  peiner 
s'ils  pourroient  desadvancer  celuy  qui  estoit  le  chef 
et  le  gonfanon  de  leur  prospérité',  c'est  à  sçavoir  leur 
saige  gouverneur  :  car  bien  leur  sembla  que  s'ils  pou- 
voient  à  ce  attaindre  ,  le  surplus  petit  priseroient. 
Mais  ceste  chose  convenoit  faire  par  grande  dissimu- 
lation et  advis,  tellement  que  leur  dessein  ne  feust 
apperceu  tant  que  aulcune  achoison  trouvassent  de  ce 
faire.  Ceste  pensée  gardèrent  entre  eulx  jusques  au 
point  que  ils  cerchoient.  Dont  il  adveint  que  quand 
ils  sceurent  que  le  mareschal  estoit  party  pour  aller 
oultre  mer,  comme  fay  dict  cy  devant,  adonc  leur 
sembla  temps  de  trouver  moyen  de  mectre  leur  des- 
sein à  eflfect.  Si  armèrent  hastivement  et  sans  révéler 
leur  intention  treize  gale'es,  et  bien  et  bel  les  garnirent 
de  bons  gens  d'armes,  d'aibalestriers,  et  de  tout  ce  qui 
appartient  par  mer  en  faict  de  guerre.  Quand  très-bien 
se  feurent  garnis,  vistement  se  meirent  en  mer,  et 
tirèrent  après  le  mareschal. 

À  revenir  à  mon  premier  propos,  n'avoit  pas  le  dict 
mareschal  passé  le  royaume  de  Naples ,  quand  luy 
veindrent  les  nouvelles  de  l'armée  des  Vénitiens,  mais 
pourquoy  c'estoit  faire  on  ne  sçavoit.  Adonc  luy  comme 
prudent  chevetaine  qui  sur  toutes  choses  doibt  avoir 
regard ,  pensa  sur  ceste  chose  sçavoir  mon  si  ce  pourroit 
estre  pour  luy  faire  aulcune  grevance.  Mais  à  la  parfin, 
comme  c'est  la  coustume  d'un  chascun  preud'homme 
cuider  que  les  autres  veuillent  loyauté  comme  luy,  osta 
de  soy  tout  soupçon,  considérant  qu'il  avoit  bonne 
paix  et  de  pieça,  sans  avoir  rompu  en  rien  les  conve- 

nances  entre  les  Genevois  et  les  Vénitiens.  Si  creut  que 
ce  ne  pouvoit  estre  pour  sa  nuisance  ;  si  n'en  feit  nul 
compte  et  tousjours  teint  outre  son  chemin. 

Quand  tant  eut  erre'  par  mer  qu'il  feut  venu  comme 
à  vingt  milles  pies  de  Modon ,  qui  est  aux  Vénitiens,  luy 
veindrent  nouvelles  que  les  dictes  treize  galées  estoient 
au  port  de  Modon.  Si  feut  derechef  aulcunement  pensif 
pour  quelle  emprise  les  Vénitiens  telle  armée  pou- 
voient  avoir  faicte.  Si  s'arresta  en  une  isle  près  d'illec, 
et  pour  sçavoir  la  vérité  de  ceste  chose  envoya  une 
galée  à  Portogon,  et  Montjoye  le  herault  qui  saige 
et  preud'homme  est ,  et  subtil  en  son  office,  dedans  la 
dicte  galée,  pour  enquérir  s'il  pouvoit  de  leur  dessein. 
Lequel  après  que  il  en  eut  faict  toute  diligence  rap- 
porta ce  qu'il  avoit  trouvé ,  c'est  à  sçavoir  que  voire- 
ment  y  estoient  les  dictes  galées,  mais  pour  quelle 
emprise  ,  ne  sçavoit» 

Adonc  entra  le  mareschal  en  grande  pensée  et  soup- 
çon de  ceste  chose  :  car  il  ne  pouvoit  imaginer  ne 
appercevoir  que  les  Vénitiens  eussent  cause  par  chose 
qui  luy  apparust  d'avoir  faict  telle  armée  :  toutes-fois 
son  tres-hardy  couraige  de  rien  ne  s'en  espouventa , 
nonobstant  que  il  eust  beaucoup  moins  de  gens  et  de 
navire.  Et  délibéra  que  supposé  que  celle  assemblée 
feust  pour  luy  courir  sus,  que  rien  ne  les  doubteroit(0, 
et  que  à  bataille  ne  leur  fauldroit  mie.  Et  de  ceste 
chose  délibéra  avec  son  conseil  :  mais  toutesfois  pource 
que  la  vérité  de  leur  faict  ne  pouvoit  sçavoir,  et  n'es- 
toit  mie  certain  que  contre  luy  feust,  deffendit  à  tous 
les  siens  que  ils  se  gardassent  que  le  premier  mouve- 
vement  ne  veint  d'eulx  ;  car  il  ne  vouloit  estre  cause 

(0  Doubteroit  :  craindroit. 

d'esmouvoir  contens,  ne  que  Vénitiens  peussent  dire 
que  par  luy  feust.  Mais  bien  leur  dict  et  enhorta  que 
si  par  les  autres  la  meslée  venoit,  que  ils  se  portassent 
comme  vaillans. 

Le  lendemain  matin  le  mareschal  feit  mettre  ses  ga- 
lées  et  ses  gens  en  très-belle  ordonnance,  et  tous  ap- 
prester  de  combatre  si  besoing  estoit,  et  mettre  devant 
les  arbalestriers  tous  prests  de  tirer ,  et  les  gens  d'armes 
demonstrer  toute  apparence  de  bon  visaige  de  eulx 
défendre  contre  qui  les  assauldroit.  Et  ainsi  que  feut 
ordonné,  se  partit  le  mareschal  à  tout  ses  huict  galées 
pour  venir  au  port  de  Modon.  Et  quand  il  feut  assez 
près,  il  envoya  devant  une  galée  pour  sçavoir  des  nou- 
velles. Et  quand  les  Vénitiens  veirent  venir  la  dicte 
galée ,  ils  l'accueillirent  à  grand  joye  et  feste ,  et  se 
monstrerent  joyeux  de  la  venue  du  mareschal  qui  près 
estoit.  Si  se  partirent  du  port,  et  joyeusement  luy  vein- 
drentau  devant,  et  grand  recueil  luy  feit  le  capitaine 
des  dictes  galées  qui  se  nommoit  messire  Carlo  Zeni , 
et  tous  les  autres,  et  le  mareschal  à  eulx,  et  ainsi  amis 
se  trouvèrent.  Si  retournèrent  toutes  ensemble  au  dict 
port  de  Modon.  Et  fut  le  dict  mareschal  du  tout  hors 
du  soupçon  qu'il  avoit  eu. 

CHAPITRE  XIII. 

Comment  le  mareschal  donna  secours   à  V empereur 
de  Constantinople  pour  s'en  retourner  en  son  pays. 

Quand  le  mareschal  feut  arrivé  à  Modon  ,  là  trouva 
les  messaigers  de  l'empereur  de  Constantinople  nom- 
?•  3 

me  Karmanoli  qui  l'attendoient ,  par  lesquels  il  luy 
mandoit  que  pour  Dieu ,  et  en  l'honneur  de  chevalerie 
et  noblesse,  il  ne  voulust  point  passer  outre  sans  que 
il  parlast  à  luy.  Car  il  estoit  en  la  Morée  vingt  miïles 
en  terre,  si  le  voulust  un  petit  attendre,  et  il  vien- 
droit  à  luy.  Le  mareschal  receut  les  messaigers  à  tel 
honneur  qu'il  leur  appartenoit,  et  leur  dict  bénigne^ 
ment  que  ce  feroit-il  tres-volontiers.  Si  ordonna  tan- 
tost  pour  luy  aller  au  devant  le  seigneur  de  Chasteau- 
morant  à  tout  sa  gent ,  et  messire  Jean  d'Oultremarin 
Genevois,  à  tout  une  gale'e,  et  luy  l'attendit  à  un  port 
appelle  Baselipotano. 

Quand  le  mareschal  sceut  que  l'Empereur  appro- 
choit ,  il  luy  alla  à  l'encontre ,  et  receut  à  grand  hon- 
neur luy,  sa  femme  et  ses  enfans  qu'il  avoit  amenez, 
comme  raison  estoit.  Le  dict  Empereur  le  requist  moult 
benignement,  en  l'honneur  de  Dieu  et  de  chrestienté, 
que  il  luy  voulust  donner  confort  et  passaige  jusques 
à  Gonstanlinople.  Le  mareschal  responditque  ceferoit 
tres-volontiers  ,  et  tout  ce  que  pour  luy  pourroit  faire. 
Si  ordonna  tantost  pour  le  conduire  quatre  galées, 
lesquelles  il  bailla  en  gouvernement  au  bon  seigneur 
de  Chasteaumorant.  Si  se  partit  à  tant  l'Empereur,  et 
le  mareschal  le  convoya  jusques  au  cap  Sainct  Angel. 

Quand  là  feurent  arrivez  veindrent  au  mareschal 
les  messaigers  des  Vénitiens ,  qui  avoient  sceu  comme 
il  avoit  baille'  quatre  de  ses  galées  pour  convoyer  l'Em- 
pereur. Si  dirent  que  ils  estoyent  délibérez  s'il  leur 
conseilloit  d'en  bailler  aultres  quatre  pour  plus  seu- 
lement le  mener  où  il  vouloit  aller.  A  ce  respondit  le 
mareschal  que  ce  seroit  très-bien  faict,  et  grand  hon- 
neur à  la  seigneurie  de  Venise  et  au  capitaine  d'icelles 

galées.  A  tant  preint  congé  l'Empereur  du  mareschal 
et  moult  le  remercia ,  et  aussi  les  Vénitiens.  Si  s'en 
partit,  et  teint  son  chemin  droict  à  Constantinople. 
Et  le  mareschal  à  tout  ses  quatre  galées  sans  plus  tira 
vers  Rhodes.  Et  les  Vénitiens  qui  demeurèrent  à  neuf 
galées  allèrent  avec  luy ,  et  telle  compaignée  luy  te- 
noient,  que  quand  il  alloit  ils  alloient ,  quand  il  arres- 
toit  ils  s'arrestoient ,  et  ainsi  le  feirent  jusques  à  l'isle 
de  Nicocie. 

Adonc  le  mareschal,  tousjours  tendant  au  bien  de 
la  chrestienté,  et  à  l'exaucement  et  accroissement  de 
la  foy ,  comme  celuy  qui  desiroit  la  confusion  et  desad- 
vancement  des  Sarrasins,  se  pensa  d'un  grand  bien. 
C'est  à  sçavoir  que  si  le  dict  capitaine  à  tout  son  ar- 
mée vouloit  estre  avec  luy,  et  que  tous  d'un  bon 
vouloir  allassent  courir  sus  aux  mescreans  ,  qu'ils 
estoient  belle  compaignée  de  bonnes  gens  pour  leur 
faire  une  très-grande  envahie  et  grevance.  Si  manda 
par  son  messaiger  bien  emparlé  et  saige  au  capitaine 
des  dictes  galées  toute  ceste  chose,  et  comme  c'estoit 
son  intention  que  au  cas,  au  plaisir  de  Dieu ,  il  auroit 
paix  avec  le  roy  de  Cypre ,  son  désir  et  volonté  estoit 
de  grever  les  ennemis  de  la  foy  quelque  part  que  de 
leur  courir  sus  verroit  son  point.  Si  luy  sembloit 
ceste  emprise  bonne  et  belle,  et  honnorable,  et  que 
si  au  dict  capitaine  plaisoit  que  à  ceste  besongne 
feussent  ensemble,  il  seroit  participant  au  pieu  et  en 
l'honneur  qui  en  istroit  (0.  Car  il  avoit  espérance  que 
à  l'aide  de  Dieu  ils  feroient  belle  et  honnorable  be- 
songne. Le  capitaine  respondit  au  messaiger  que  grand 
mercy  rendoit  moult  de  fois  à  monseigneur  le  gouver- 

(0  Istroit  :  sortiroit,  résulter  oit. 

neur  du  bien  et  de  l'honneur  qu'il  luy  annonçoit  et 
offroit,  et  que  quand  il  seroit  à  Rhodes,  où  il  alloit 
dedans  deux  ou  trois  jours ,  tellement  luy  en  respon- 
droit  que  il  s'en  tiendroit  pour  content. 

CHAPITRE  XIV. 

Comment  le  mareschal  arriva  a  Rhodes ,,  et  comment 
le  grand  maistre  de  Rhodes  le  receut  ,  et  le  pria 
(juil  allast  en  Cjpre  pour  traicter  paix. 

A  tant  s'approcha  de  Rhodes  le  mareschal ,  et  quand 
le  grand  maistre  du  lieu  qui  est  nommé  messire  Phi- 
lebert  de  Nillac  sceut  que  il  estoit  près ,  adonc  luy 
alla  au  devant  à  belle  compaignée  de  chevaliers  et  de 
bonne  gent,  et  le  receut  tres-joyeusement  et  à  moult 
grand  honneur.  Et  ainsi  le  mena  en  son  chastel 
qui  moult  est  bel  et  hault  ,  assis  au  dessus  de  la 
ville  ;  lequel  il  avoit  faict  bien  et  richement  ordonner 
pour  sa  venue.  Là  mangèrent  ensemble,  et  parlèrent 
de  plusieurs  choses ,  et  de  maintes  advantures  et  nou- 
velles. 

Et  tost  envoya  ses  messaigers  au  mareschal  le  capi- 
taine des  dictes  galées  des  Vénitiens,  par  lesquels  il 
luy  faisoit  responce,  que  de  ce  que  il  l'avoit  enhorté 
d'aller  avec  luy  sur  les  Sarrasins,  il  n'avoit  mie  com- 
mission de  la  seigneurie  de  Venise,  sans  laquelle  il 
n'oseroit  entreprendre  de  faire  aulcune  nouvelleté, 
si  l'en  voulust  tenir  pour  excusé,  car  aultre  chose 
pour  lors  n'en  pouvoit  faire.  Si  n'en  teint  plus  plaid 

le  mareschal.  Si  est  vray  que  quand  le  seigneur  de 
Chasteaumorant  se  partit  de  luy  pour  convoyer  l'Em- 
pereur, comme  dict  est,  il  luy  ordonna  pour  cause 
de  crpistre  son  armée  que  il  luy  amenast  toutes  les 
galées  et  galiotes  que  de  la  seigneurie  de.  Gennes  et  de 
tous  leurs  alliez  pourroit  trouver.  De  laquelle  chose 
toute  diligence  meit  de  ce  accomplir,  tant  que  plu- 
sieurs en  eut  assemble'es.  C'est  à  sçavoir  une  gale'e  et 
une  galiote  du  pays  de  Payre ,  et  une  galée  et  une 
galiote  d'A/yne,  une  gale'e  et  une  galiote  de  Methelin, 
et  de  Scio  deux  galées.  Et  à  tout  le  dict  navire  veinfc 
à  Rhodes  devers  le  mareschal  qui  là  attendoit  Termite 
de  la  Faye  que  il  avoit  envoyé'  devers  le  roy  de  Cypre, 
comme  devant  est  dict,  pour  sçavoir  sa  responce. 

Ne  demeura  pas  moult  que  l'ermite  veint,  et  à  brief 
parler  rapporta  que  il  n'avoit  peu  trouver  le  roy  de 
Cypre  en  nulle  raison  d'accord  de  paix,  pour  quel- 
conque cause  qu'il  luy  sceust  avoir  monstrée  que  il  le 
deust  faire.  Quand  le  mareschal  entendit  ce,  dit  que 
puisque  le  roy  de  Cypre  ne  se  vouloit  désister  et  oster 
de  son  tort ,  et  venir  à  raison ,  que  il  ne  faudroit  mie 
à  luy  faire  bonne  guerre.  Adonc  feit  tantost  apprester 
son  navire,  et  remonter  ses  chevaulx,  et  toute  son 
arme'e  mettre  en  ordonnance.  Quand  le  grand  maistre 
de  Rhodes,  à  qui  moult  pesoit  pour  le  mal  qui  en- 
suivre en  pourroit,  que  guerre  y  eust  entre  le  roy  de 
Cypre  et  les  Genevois ,  veid  que  c'estoit  à  bon  ,  et  que 
plus  remède  n'y  avoit,  requist  moult  le  mareschal  que 
un  don  luy  voulust  donner,  lequel  l'octroya  volon- 
tiers. Ce  feut  qu'il  ne  voulust  mie  aller  descendre  en 
Cypre  jusques  à  tant  que  luy  mesme  eust  esté  parler 
au  dict  roy  de  Cypre.  Ceste  chose  accorda  le  mares- 

chai.  Si  monta  tantost  le  maistre  de  Rhodes  sur  sa 
galée,  et  l'hermite  de  la  Faye  avec  luy,  lequel  feut 
monté  sur  la  sienne ,  et  encores  la  galée  de  Methelin 
avec  eulx,  et  ainsi  à  trois  galées  allèrent  devers  le 
roy  de  Cypre. 


CHAPITRE  XV. 

Cy  dit  comment  le  mareschal  alla  en  Turquie  devant 
une  grosse  cité  que  on  nomme  Lescandelour. 

Quand  le  grand  maistre  de  Rhodes  feut  party  pour 
aller  en  Cypre ,  comme  dict  est ,  le  bon  mareschal 
qui  estoit  demeuré  ne  voulut  mie  tandis  que  le  traicté 
se  feroit  perdre  temps,  ains  pour  la  grande  volonté 
qu'il  avoit  de  nuire  aux  mescreans  désira  employer  sa 
gent  de  faire  aux  dicts  Sarrasins  aucune  envahie.  Si  se 
conseilla  aux  chevaliers  du  pays  et  aux  Genevois  en 
quel  lieu  leur  sembloit  plus  convenable  d'aller  faire 
guerre  sur  les  ennemis  de  la  foy.  Si  luy  dirent  que  s'il 
alloit  en  Turquie  devant  un  bel  chastel  et  ville  que  on 
nomme  Lescandelour  ,  il  pourroit  faire  celle  part 
belle  et  honnorable  conqueste ,  et  aussi  c  estoit  son 
chemin  en  approchant  vers  Cypre.  Adonc  sans  plus 
attendre  feit  ses  galées  ordonner.  Si  monta  sus  avec  sa 
belle  et  noble  compaignée  de  très-bons  gens  d'armes, 
tous  de  nom  et  d'eslite ,  et  tres-desireux  de  bien  be- 
songner  et  d'accroistre  leur  renommée.  De  Rhodes  se 
partit  en  belle  ordonnance.  Et  comme  il  alloit  par 
mer  rencontrèrent  une  grosse  nave  de  Sarrasins,  la- 

quelle  tantost  ils  combatirent  tant  que  elle  fut  prise, 
et  grossement  y  gaignerent.  Si  alla  tant  par  plusieurs 
journées  qu'il  arriva  devant  Lescandelour  droict  à  un 
dimanche,  à  l'heure  de  none. 

Adonc  preint  à  adviser  la  dicte  ville,  laquelle  sied 
en  partie  sus  la  marine,  et  y  a  une  grosse  tour  qui 
garde  le  havre,  et  puis  va  s'estendant  au  hault  d'une 
montaigne  où  sied  au  chef  un  fort  et  hault  chas  tel 
qui  garde  la  ville,  laquelle  est  partie  en  deux  parties, 
puis  au  bas  est  de  l'autre  costé  la  terre  plaine  venant 
sur  la  marine ,  où  il  y  a  moult  beau  pays  et  grands 
manoirs  et  jardinaiges.  Adonc  saillirent  hors  des  nefs 
les  bonnes  gens  d'armes  par  belle  ordonnance,  comme 
le  saige  mareschal  leur  avoit  ordonné.  Et  quand  ils 
eurent  gaigné  terre ,  et  feurent  tous  assemblez  sur  la 
plaine,  adonc  feit  le  mareschal  plusieurs  chevaliers 
nouveaux,  dont  d'aucuns  me  souvient  des  noms  et  non 
de  tous.  C'est  à  sçavoir  le  Barrois ,  le  fils  du  seigneur 
de  la  Choletiere  qui  nepveu  estoit  du  dict  mareschal, 
le  seigneur  de  Chasteauneuf  en  Provence  ,  messire 
Menaut,  Ghacagnes,  messire  Louys  de  Montigian  qui 
y  mourut,  et  grand  nombre  d'autres.  Et  y  levèrent 
bannières  plusieurs  autres  vaillans  chevaliers  et  es- 
cuyers,  tous  de  grande  volonté  de  bien  faire.  Si  se 
trouvèrent  sur  ceste  place  huict  cent  chevaliers  et  es- 
cuyers  tous  duits  à  la  guerre,  et  gens  de  grande  eslite> 
vaillans  et  renommez  de  nom  et  d'armes ,  et  pouvoient 
estre  en  tout  environ  trois  mille  combatans,  tous  tres- 
ardens  et  courageux  de  faire  prouesses  et  vaillantises 
pour  l'exaucement  de  la  foy  chrestienne ,  et  pour  ac- 
croistre  leurs  renommées.  Et  entre  eulx  estoit  le  tres- 
vaillant  mareschal  comme  preux  chevetaine  qui  les 

mettoit  en  ordonnance ,  et  par  ses  bons  et  chevaleu- 
reux  enliortemens  les  admonestoit  qu'ils  se  portassent 
comme  vaillans.  Car  il  avoit  espérance  en  Dieu ,  en 
Nostre  Dame,  et  en  sainct  George,  que  ils  feroient 
bonne  journée.  Ha  qu'il  faisoit  bel  veoir  ceste  belle 
compaignée ,  en  laquelle  estoient  assemblées  tant  de 
bannières  de  renommée ,  c'est  à  sçavoir  la  bannière 
de  Nostre  Dame,  celle  du  mareschal,  celle  du  seigneur 
Dacher,  celle  du  seigneur  de  Chasteaumorant,  celle 
du  seigneur  de  Chasteaubrun  nommé  messire  Guil- 
laume de  Nillac,  la  bannière  du  seigneur  de  Chas- 
teauneuf ,  celle  du  seigneur  de  Puyos ,  et  autres  que 
nommer  ne  sçay  ! 

CHAPITRE  XVI. 

Cy  dit  comment  le  mareschal  assaillit  Lescandelour 
par  belle  ordonnance. 

Le  mareschal  ordonna  son  assault  en  trois  parties, 
c'est  à  sçavoir  commeit  le  vaillant  seigneur  de  Chas- 
teaumorant à  tout  belle  compaignée  à  combatre  du 
costé  de  la  marine  ,  son  mareschal  appelle  messire 
Louys  de  Culan  à  tout  cent  hommes  d'armes,  cent 
arbalestriers  et  cent  varlets  ,  meit  pour  garder  un  pas 
par  où  secours  pouvoit  venir  en  la  ville,  et  luy  avec 
le  seigneur  de  Chasteaubrun  ,  et  l'autre  partie  de  ses 
gens,  assaillirent  du  costé  de  la  porte.  Quand  toute 
l'ordonnance  feust  faicte,  qui  feut  comme  à  heure  de 
none ,  adonc  pour  commencer  l'assault,  prirent  trom- 

pettes  à  sonner  si  hault  que  tout,  en  retentissoit.  Lors 
commencèrent  à  assaillir  de  toutes  parts ,  et  ceulx  de 
dedans  à  eulx  défendre  par  grand  vigueur,  et  ainsi 
ne  finirent  de  donner  et  de  recevoir  des  coups,  tant 
qu'il  y  en  eut  de  morts  et  de  navrez  grand  foison  d'un 
costé  et  d'autre. 

Moult  trouva  grand  force  et  grand  defence  du  costé 
de  la  marine  le  seigneur  de  Chasteaumorant.  Car  la 
tour  qui  gardoit  le  havre  estoit  fort  garnie  de  trait 
et  de  gens  d'armes  qui  moult  bien  la  defendoient,  et 
espoisse'ment  lançoient  à  eulx.  Mais  vous  veissiez  nos 
gens  comme  preux,  par  grand  vigueur,  nonobstant 
toute  defence,  agrapper  contremont  ces  murs  et  dres- 
ser eschelles,  et  là  estriver  l'un  contre  l'autre  à  monter 
sus  des  premiers ,  et  à  qui  mieulx  mieulx  s'alloient  là 
esprouver.  Si  feut  combatu  en  eschelle  par  grande  har- 
diesse et  moult  vaillamment  :  mais  trop  feurent  leurs 
eschelles  courtes,  pour  laquelle  cause  conveint  ainsi 
demeurer  celle  journée. 

Le  bon  messire  Louys  de  Culan  qui  gardoit  le  pas , 
comme  dict  est,  n'y  travailla  mie  en  vain.  Car  tant  s'y 
peina  à  tout  l'estendart  du  mareschal ,  et  la  bonne  com- 
paignée  qu'il  avoit,  que  nonobstant  que  il  y  eust  fort 
combatu,  et  qu'il  y  trouvast  qui  bien  luy  defFendist, 
si  gaigna-il  le  pas  malgré  tous  les  ennemis,  dont  il 
doibt  grand  honneur  avoir.  Car  tant  est  celuy  pas  forte 
place,  que  le  bon  roy  de  Cypre,  qui  autresfois  à  le 
prendre  s'estoit  travaillé,  oncques  n'en  peut  venir  à 
chef.  Si  fut  profitable  la  prise ,  car  par  ce  eussent  af- 
famé la  ville,  si  encores  y  feussent  demeurez.  Et  ainsi 
dura  cest  assault,  où  assez  eurent  nos  gens  bien  ex- 
ploité jusques  à  tant  que  la  nuict  veint  qui  les  départit. 

Le  lendemain  derechef  prirent  à  assaillir  ,  et  par 
deux  fois  l'assault  donnèrent  par  moult  grand  fierté, 
et  moult  aussi  trouvèrent  qui  bien  se  défendit,  mais 
toutesfois  tant  se  peina  le  vaillant  Chasteaumorant  à 
toute  sa  gent  que  le  havre  à  tout  le  bas  de  la  ville  feut 
prins,  et  entrèrent  au  port  maigre'  la  defience  de  la  tour. 
Là  estoient  les  boutiques  des  marchandises,  que  ils  ap- 
pellent magasins,  bien  garnies  de  toutes  marchandises. 
Car  moult  est  celle  ville  marchande.  Tout  prirent  ce 
que  emporter  peurent ,  et  au  navire  qui  y  estoit, 
c'est  à  sçavoir  quatre  fustes ,  deux  galées,  une  galiote,. 
et  deux  naves,  boutèrent  le  feu,  et  tout  ardirent. 

CHAPITRE  XVII. 

Les  escarmouches  que  fais  oient  tous  les  jours  les  gens 
du  mareschal  aux  Sarrasins  ^  et  comment  ils  les 
desconfirent  et  chassèrent. 

Au  temps  que  ceste  chose  adveint,  le  seigneur  de 
Lescandelour  avoit  guerre  contre  un  sien  frère,  et 
tenoit  les  champs  à  tout  grand  ost  à  cinq  journées  de 
là.  Mais  quand  il  oiïit  dire  la  venue  de  nos  gens,  tan- 
tost  veint  vers  eulx ,  et  tant  s'approcha  en  intention 
de  les  combatre  que  veoir  les  peut.  Mais  la  grande 
hardiesse  et  le  maintien  que  il  veid  au  vaillant  cheve- 
taine,  et  en  sa  chevaleureuse  compaignée,  luy  osta  la 
hardiesse  de  venir  lever  le  siège.  Et  pour  ce  se  logea 
à  demy  mille  de  l'ost,  et  le  contresiegea  :  car  trop  le 
redoubtoit.  Mais  toutesfois  quand  son  point  cuidoit 

veoir,  venoit  escarmoucher  nos  gens  comme  à  costé. 
Mais  à  qui  se  venoient-ils  jouer?  Car  ils  ne  faillirent 
mie  à  estre  bien  receus.  Si  y  avoit  souvent  grande  et 
fiere  escarmouche  :  mais  tousjours  y  laissoient  les  Sar- 
rasins ou  plume,  ou  aisle,  et  bien  y  estoient  batus. 
Le  mareschal  desiroit  moult  les  combatre,  mais  ils  ne 
Fattendoient  mie  :  ains  s'enfuyoient,  et  s'alloient  re- 
tirer et  refraischir  es  jardinaiges  drus  et  espais  qui 
coste  la  ville  sont. 

Il  voulut  moult  trouver  voye  s'il  eust  peu  de  les 
faire  saillir  de  là ,  et  les  attraper  dehors.  Pour  laquelle 
chose  s'advisa  d'une  telle  cautele.  Il  ordonna  que  l'on 
tirast  de  nuict  quatre  vingt  chevaulx  d'une  nave ,  et 
iceulx  feit  cacher  dedans  les  tentes.  Quand  ce  veint  au 
lendemain  ,  le  mareschal  feit  aller  à  l'escarmouche 
une  partie  de  ses  gens,  et  leur  ordonna  que  ils  feissent 
semblant  d'avoir  peur,  si  fuissent,  et  tout  de  gré  se 
laissassent  rebouter  (0,  Et  ils  le  feirent ,  et  pareille- 
ment le  soir  devant  l'avoient  faict.  Laquelle  chose 
moult  accreust  le  cœur  aux  Sarrasins,  tellement  qu'ils 
veindrent  avec  nos  gens  jusques  à  la  bannière  de  Nostre 
Dame,  puis  s'en  retournèrent.  Mais  pour  la  chaleur  du 
soleil  qui  hault  estoit,  s'allèrent  rebouter  es  dicts  jar- 
dinaiges pour  eulx  refraischir,  en  intention  de  retour- 
ner à  l'escarmouche  après  la  chaleur  du  jour. 

Quand  le  saige  mareschal  lesveid  là  fichez,  et  que  ils 
n'entendoient  que  à  eulx  ventroùiller  (2)  par  l'hçrbe 
fresche  es  ombraiges  ;  adonc  feit  tirer  hors  les  dicts 
chevaulx  et  gens  bien  armez  dessus,  les  lances  e's  poings, 
et  les  ordonna  en  deux  parties,  dont  il  prit  l'une  avec 

(0  Rebouter  :  repousser.  —  {*)  fentroniller  :  s'étendre ,  se  vautrer  sur. 

soy,  et  l'autre  commeit  au  seigneur  de  Chasteaumo- 
rant,  avec  ce  ordonna  une  bataille  de  gens  de  pied 
légèrement  armez ,  d'archers  et  de  varie ts.  Et  quand 
cest  arroy  (0  eust  tout  faict,  lequel  il  avoit  de  longue 
main  bien  appointé,  adonc  tout  à  coup  alla  d'une  part 
environnant  les  dicts  jardinaiges ,  et  Chasteaumorant 
de  l'autre.  Et  les  gens  à  pied  se  fichèrent  dedans  si 
appertement,  que  les  Sarrasins  qui  desarmez  s'estoyent 
ne  peurent  avoir  espace  de  reprendre  leurs  harnois. 
Si  se  fichèrent  nos  gens  entre  eulx,  et  tous  les  occirent 
de  traict  et  à  bonnes  espées.  Adonc  qui  veid  esbaliis 
ceste  chiennaille  grand  ris  en  peust  avoir  :  car  ils  ne 
sçavoient  se  mectrc  en  defence,  ny  n'osoient  saillir 
dehors,  pour  cenlx  à  cheval  que  ils  voyoient.  Non  pour- 
tant se  meirent  plusieurs  à  la  fuite  ,  qui  de  nos  gens 
feurent  receus  aux  pointes  des  lances.  Et  ainsi  feurent 
tous  occis,  excepté  aucuns  qui  à  force  de  course  de 
chevaulx  eschapperent,  et  se  tapirent  en  quelques 
destours. 

Et  par  ce  le  seigneur  de  Lescandelour  à  tout  son 
ost  feust  si  espouventé,  pour  la  grande  perte  qu'il  avoit 
faicte,  et  des  plus  grands  et  vaillans  de  sa  compaignée, 
que  il  s'enfuit  es  montaignes ,  et  depuis  n'osa  descendre, 
ne  se  monsti  er  vers  nos  gens.  Et  le  preux  et  vaillant 
inareschal,  après  celle  desconfiture,  rassembla  ses  gens, 
et  ne  voulut  mie  que  longuement  suivissent  les  fuitifs, 
ains  meit  les  siens  en  belle  ordonnance,  et  en  belle  ba- 
taille. Car  il  ne  sçavoit  si  le  seigneur  de  Lescandelour 
rassembleroit  sa  gent  pour  luy  revenir  courir  sus  par 
grande  ire  et  desdaing.  Si  se  poui  veut  de  deffence  avi^- 
sèment,  et  avoit  ainsi  ordonné  ses  batailles.  Il  estoit 

(')  Arroy  :  disposition. 

en  plains  champs  à  tout  une  bataille,  et  le  seigneur  de 
Chasteaumorant  en  une  autre,  pour  secourir  les  aul- 
tres,  si  mestier  en  avoient.  Et  puis  l'ost  estoit  à  tout  la 
bannière  de  Nostre  Dame,  qui  gardoit  le  pas  de  l'en- 
trée de  la  ville.  Et  en  ceste  manière  et  ordonnance 
attendit  le  mareschal  longue  pièce.  Mais  assez  pouvoit 
attendre.  Car  les  Sarrasins  n'avoient  intention  ny  vo- 
lonté fors  de  fuir.  Et  ainsi  se  passa  celle  journée. 

Le  lendemain  au  matin  le  mareschal  ordonna  une 
belle  compaignée  de  gens  d'armes  pour  aller  gaigner 
une  montaigne  où  les  Sarrasins  s'estoyent  retirez  :  mais 
si  tost  que  les  ennnemis  les  sentirent  venir,  ils  s'en- 
fuirent d'autre  part,  et  se  fichèrent  es  bois.  Adonc  nos 
gens  descendirent  en  la  plaine  ,  et  gasterent  tout  le 
pays  à  F  environ,  où  il  y  avoit  de  moult  beaux  palais, 
de  grands  manoirs,  et  beaux  jardinaiges,  par  tout 
boutèrent  le  feu,  et  tout  allèrent  gaslant.  Quand  le 
seigneur  de  Lescandelour  veid  que  nos  gens  ne  fai- 
soient  semblant  de  eulx  desloger ,  il  envoya  ses  mes- 
saigers  devers  le  mareschal ,  et  luy  manda  en  se  corn- 
plaignant,  que  moult  estoit  esmerveillé  pourquoy  il 
luy  faisoit  si  grand  guerre,  veu  que  oncques  il  n'avoit 
porté  dommaige  à  luy  ne  à  nul  des  siens,  ne  mesme- 
ment  aux  Genevois,  parquoy  ils  deussent  ce  faire,  et 
que,  s'il  luy  plaisoit  avoir  paix  avec  luy,  que  à  tous- 
joursmais  seroit  son  amy,  et  aux  Genevois  aussi,  en 
tout  le  service  que  il  pourroit  faire,  et  que  il  pre- 
sentoit  luy,  sa  puissance,  et  seigneurie,  pour  estre 
avec  luy  contre  le  roy  de  Cypre,  et  contre  qui  il  luy 
plairoit. 

Apres  ces  nouvelles,  le  saige  mareschal ,  qui  toutes 
choses  desiroit  faire  au  mieux,  advisa  que  il  ne  sçavoit 

s'il  auroit  guerre  au  roy  de  Cypre,  et  que  s'il  y  avoit 
guerre,  celle  contrée  estoit  bonne  et  assez  près  pour 
eulx  refraischir,  et  pour  avoir  vivres.  Si  eut  de  ceste 
chose  advis  avec  son  conseil ,  où  il  fut  délibéré  que  le 
meilleur  estoit  de  faire  paix,  puis  que  si  humblement 
le  requeroit.  Et  ainsi  le  feirent,  et  tantost  après  le 
mareschal,  qui  quatorze  jours  avoit  demeuré  au  lieu, 
se  retira  à  tout  son  ost  en  ses  galées. 

CHAPITRE  XVIII. 

Comment  la  paix  fut  J'aide  entre  le  roy  de  Cypre  et 
le  mareschal  ;  et  comment  il  voulut  aller  devant 
Alexandrie. 

Quand  le  mareschal  se  retira  en  ses  galées,  luy 
veindrent  nouvelles  que  paix  estoit  faicte  entre  luy, 
les  Genevois,  et  le  roy  de  Cypre,  si  la  manière  des 
convenances  luy  plaisoit.  Si  appella  son  conseil,  et  feut 
veu  que  les  conditions  des  dictes  convenances  estoyent 
toutes  telles  que  ils  demandoient.  Si  agréa  la  paix,  de 
laquelle  avoir  fut  assez  joyeux,  afin  de  mettre  à  efFect 
le  bon  désir  qu'il  avoit  de  porter  dommaige  aux  mes- 
creans,  et  fut  son  intention  d'aller  en  Egypte  devant 
Alexandrie. 

Adonc  manda  quérir  tous  ses  patrons  de  naves  et 
de  galées.  Si  leur  dict  l'intention  qu'il  avoit ,  et  ce 
qu'il  voyoit  à  faire,  si  vouloit  que  partie  du  navire 
allast  devant.  Les  dicts  patrons  luy  respondirent  que 
à  partir  de  là  pour  prendre  leur  adresse  tout  droict 
en  Alexandrie ,  le  vent  leur  estoit  trop  contraire ,  par- 

quoy  ils  ne  pourroient  nullement   prendre  le  port 
d'Alexandrie  :  mais  leur  convenoit  retourner  à  Rhodes, 
et  de  là  prendre  l'adresse  du  vent.  De  laquelle  chose 
faire  leur  en  donna  le  mareschal  licence.  Etluy  à  tout 
ses  galées  s'en  retourna  vers  Cypre,  pour  certifier  et 
confirmer  la  paix,  telle  que  le  grand  maistre  de  Rhodes 
l'avoit  bastie  et  faicte  avec  le  roy  de  Cypre.  Si  alla 
tant  qu'il  arriva  à  un  port  de  galées  qui  s'appelle  Pan- 
dée ,  où  le  dict  grand  maistre  de  Rhodes  et  le  conseil 
du  Roy  de  Cypre  l'attendoient.  Et  fut  là  jure'e  et  con- 
firmée la  dicte  paix.  Et  quand  ce  feut  faict ,  par  la 
prière  du  dict  grand  maistre,  et  aussi  des  gens  du  Roy 
de  Cypre,  il  alla  plus  oultre,  où  le  roy  de  Cypre  etluy 
se  trouvèrent  ensemble.  Et  luy  veint  le  dict  Roy  au 
devant,  lequel  le  receut  à  très-grand  honneur  et  chère, 
et  le  mena  en  ses  chasteaux  et  citez ,  où  il  avoit  faict 
grand  appareil  pour  sa  venue.  Si  voulut  donner  de 
très-grands  dons  au  mareschal,  et  vingt-cinq  mille  du- 
cats comptant.  Mais  il  ne  les  voulut  oncques  prendre, 
ains  l'en  remercia  grandement,  en  disant  que  il  ne  l'a- 
voit point  desservy,  et  qu'il  n'en  avoit  pas  besoin, 
car  le  roy  de  France  son  souverain  seigneur  luy  don- 
noit  assez.  Mais  s'il  luy  plaisoit  l'aider  de  ses  gens 
d'armes,  et  des  souldoyers  qu'il  avoit  en  son  pays,  et 
de  ses  galées  luy  voulust  prester ,  pour  aller  avec  luy 
sur  les  mescreans,  que  ce  prendroit-il  volontiers,  et 
grand  gré  luy  en  sçauroit.  Et  le  roy  luy  respondit  que 
ce  feroit-il  volontiers.  Si  luy  bailla  deux  de  ses  galées 
chargées  de  gens-d'armes,  combien  que  l'une  s'enfuit  ; 
car  cestoient  coursaires. 

Là  avoit  esté  le  mareschal  quatre  jours.  Si  ne  voulut 
plus  séjourner,  adonc  preint  congé  du  Roy,  et  s'en- 

tredonnerent  de  leurs  joyaulx.  Si  entra  à  toute  sa  gent 
en  ses  galées,  en  intention  d'aller  droict  en  Alexan- 
drie. Tost  feurent  en  mer,  mais  n'eurent  pas  grande- 
ment erré,  comme  les  mariniers  tii  oient  à  tourner 
environ  l'isle  de  Cypre ,  pour  tenir  leur  chemin  en 
Alexandrie ,  après  les  naves  que  le  mareschal  y  avoit 
devant  envoyées,  qu'il  commença  un  vent  contraire  si 
très-grand ,  que  pour  sens  et  puissance  que  mettre  y 
sceussent  ne  pouvoient  avant  aller,  combien  que  de 
tout  leur  pouvoir  s'en  efforçassent  et  estrivassent.  Ne 
leur  dura  pas  petit  cest  estrif  (0,  ains  y  feurent  trois 
jours  entiers,  et  si  n'avoient  mie  à  aller  plus  de  six 
milles  à  estre  en  l'adresse  du  vent  qui  les  conduisit 
droict  en  Alexandrie. 

Quand  les  mariniers  veirent  que  de  toute  leur  puis- 
sance ne  pouvoient  avant  aller,  dirent  au  mareschal 
que  oncques  en  leur  vie  telle  chose  n'avoient  veu ,  et 
quant  estoit  d'eulx  ils  pensoient  que  c'estoit  miracle 
de  Dieu,  qui  ne  vouloit  mie  pour  aulcun  grand  bien, 
ou  pour  le  sauvement  de  luy  et  de  ses  gens ,  que  il 
allast  celle  part  :  car  selon  qu'il  leur  sembloit  ce  vent 
n'estoit  taillé  de  cesser  d'un  grand  temps.  Si  eut  en 
conseil  que  il  laissast  celle  voye  ,  et  allast  aultre  part. 
Adonc  eut  advis  d'aller  en  Syrie  devant  Tripoli ,  car 
là  seroit  ce  voyage  bel  et  bon ,  et  si  avoit  en  poupe  vent 
propice.  Si  voulut  là  aller,  nonobstant  que  les  Gene- 
vois lui  conseillassent  de  s'en  retourner  à  Gennes,  et 
disoient  que  il  avoit  assez  faict.  Mais  ce  ne  voulut-il 
mie  faire.  Si  alla  tant  que  il  arriva  à  Famagouste  : 
mais  pour  celle  fois  gueres  n'y  arresta.  Si  prit  là  une 
galée,  et  le  lendemain  au  matin  arriva  devant  Tripoli. 

(0  Estrif:  obstacle,  combat. 

CHAPITRE  XIX. 

Comment  les  Vénitiens  avoient  faict  sçavoir  par  les 
terres  des  Sarrasins  que  le  mareschal  alloit  sur  euloc^  ; 
et  comment  le  dict  mareschal  alla  devant  Tripoli. 

Or  nous  convient  retourner  à  la  narration  que  cy 
devant  ay  dicte  et  représentée  de  la  haine  couverte 
d'entre  les  Vénitiens  et  les  Genevois.  Pour  laquelle, 
comme  devant  est  dict,  par  l'envie  que  avoient  les 
dicts  Vénitiens  contre  les  Genevois,  moult  se  voulurent 
peiner  s'ils  eussent  peu  de  desadvancer  leur  prospérité  : 
mais  que  si  cautement  feust  que  on  ne  l'apperceust. 
Et  par  trouver  voye  de  leur  tollir  leur  bon  gouver- 
neur, par  le  sens  et  valeur  duquel  montoit  leur  gloire 
de  mieulxen  mieulx,  leur  sembloit  bien  que  plus  grand 
meschef  et  desadvancement  ne  leur  pouvoient  faire. 
Mais  toutesfois  de  leur  courir  sus  ouvertement  n'o- 
soient,  encores  que  ils  feussent  trop  plus  de  gens.  Et 
pour  attaindre  à  leur  intention ,  avoient  cerché  une 
aultre  tres-faulse  voye,  et  par  ce  n'y  cuidoient  mie 
faillir. 

Mais  ce  que  Dieu  garde  est  bien  gardé.  Car  ils  avoient 
envoyé  leurs  messaigers  par  toutes  les  terres  des  Sar- 
rasins sur  la  marine  de  là  environ,  tant  en  Egypte, 
comme  en  Syrie ,  et  par  tout  aultre  part ,  pour  an- 
noncer et  faire  sçavoir  la  venue  du  mareschal,  et  dire 
que  ils  feussent  sur  leur  garde  :  car  il  alloit  sur  eulx 
à  grand  ost.  Et  qu'il  soit  vray  que  la  venue  du  mares- 
7-  4 


5o  LIVUE  DES  FAICTS 

clial  feirent  sçavoir  les  Vénitiens  aux  Sarrasins ,  feut 
certainement  sceu,  comme  il  sera  cy  après  dict,  et 
comment  ce  fut.  Si  en  paroissoient  bien  les  enseignes 
là  endroict,  et  autre  part,  que  advisez  en  avoient  esté, 
et  de  longue  main.  Car  tout  le  port  et  le  rivaige  de  Tri- 
poli estoit  couvert  de  Sarrasins,  qui  tous  armez  là  Fat- 
tendoient  à  recevoir  aux  pointes  des  lances.  Laquelle 
chose  ne  peult  estre  que  là  ettst  telle  assemblée,  si 
avant  le  coup  n'en  eussent  esté  advisez.  Car  ils  estoyent 
en  moult  bel  arroy  de  combatre,  par  grands  batailles 
à  cheval  et  à  pied.  Et  y  avoit  des  gens  du  Tamburlan 
bien  environ  six  cent  chevaulx,  armez  et  couverts  tant 
richement  de  fin  veloux  et  drap  d'or,  et  de  tous  habil- 
lemens  riches,  que  oncques  homme  ne  veid  en  bataille 
ne  en  faict  d'armes  plus  belle  chose,  et  ceulx  qui  des- 
sus estoyent ,  estoyent  armez  de  beaux  paremens ,  et 
monstroient  semblant  d'estre  gens  de  grand  vigueur, 
et  avoir  désir  de  combatre ,  et  sembloient  estre  per- 
sonnes de  grand  honneur  et  de  grand  estât. 

Quand  le  preux  et  vaillant  mareschal  veid  celle  as- 
semblée, laquelle  chose  en  pièce  n'eust  pensé,  feut 
moult  esmerveillé  :  mais  non  mie  pourtant  esbahy  ne 
espouvanté.  Ains  dict  à  visaige  hardy  que  pourtant  ne 
lairroit  à  descendre ,  à  l'ayde  de  Dieu ,  nonobstant  que 
son  conseil  luy  feist  la  chose  moult  doubteuse,  pource 
que  peu  de  gens  estoyent  contre  tant  de  Sarrasins  : 
mais  il  dict  que  pourtant  ne  lairroient.  Adonc  le  ma* 
reschal  envoya  Montjoye  le  herault  par  les  galées  dire 
à  tous  qu'ils  s'appareillassent  de  descendre  à  terre  par 
belle  ordonnance,  comme  il  leur  avoit  ordonné.  Apres 
ce  tantost  et  vistement  feit  le  dict  mareschal  ferir 
des  proues  à  terre.  Si  preindrent  haultement  trom- 

pettes  à  sonner,  et  les  arbalestriers  qui  tous  feurent 
rangez  sur  les  gale'es ,  preindrent  druëment  à  tirer 
pour  faire  retirer  les  Sarrasins,  en  sorte  que  nos  gens 
peussent  arriver.  Et  semblabiement  tiroient  vers  les 
nostres  leurs  archers  :  mais  leur  trait  ne  feut  mie  pa- 
reil, ne  de  telle  force.  O  Dieu,  comme  on  pourroit  là 
veoir  bonne  gent  à  l'espreuve,  et  comment  l'efFect  de 
leurs  hardis  couraiges  comme  de  lyons  se  demonstroif . 
Et  vrayement  dict  l'on  bien  vray,  «  Selon  seigneur 
«  maisgnéeduite(').  »  Car  leur  bon  conduiseur  par  ses 
biensfaicts  leur  accroissoit  le  cœur,  leur  donnoit  har- 
diesse, et  leur  ostoit  toute  peur. 

Adonc  veissiez  commencer  dur  estrif  contre  ceulx 
qui  les  premiers  descendoient,  et  contre  eulx  venoient 
les  Sarrasins  pour  défendre  le  port,  et  les  repousser  à 
pointes  de  lances.  Mais  là  veid-on  hardiment  saillir 
ces  gens  d'armes  en  l'eaiie,  et  entrer  jusques  au  col 
pour  aider  à  leurs  compaignons.  Ha  Dieu  que  on  dcibt 
bien  priser,  aimer  et  honnorer  si  noble  gent,  qui  leurs 
corps  et  leurs  vies  exposent  pour  le  bien  de  la  Chres- 
tienté,  et  bien  doibt-on  prier  Dieu  pour  eulx  et 
pour  leurs  semblables.  Car  quand  ils  sont  bons,  et  font 
leur  debvoir ,  c'est  le  sauvement  d'un  pays  contre  tous 
ennemis.  Et  certes  on  ne  peult  trop  honnorer  ne  faire 
de  bien  à  un  vaillant  homme  d'armes;  car  moult  en 
est  le  mestier  périlleux.  Et  de  tant  que  plus  y  a  de  peine 
et  de  difficulté,  de  tant  en  est -il  plus  digne  de  grand 
honneur  et  de  grande  rémunération.  Ainsi  comme  vous 
voyez  fut  là  grand  estrif  :  caries  Sarrasins  fort  se  deffen- 
doient,  et  les  Chrestiens  par  grand  vigueur  les  assail- 

(O  Selon  seigneur  maisgnée  duite  :  proverbe  qui  signifie  :  le  sort  d'une 
armée  dépend  du  chef  qui  la  commande. 

loient.  Si  vous  asseure  que  là  peust-on  veoir  faire 
maintes  belles  armes,  main  à  main,  et  maint  tour  de 
bataille.  Et  là  veid-on  qui  feut  hardy,  et  qui  bien  s'y 
esprouva,  et  qui  pris  d'armes  deust  avoir.  Car  n'y 
convenoit  mie  petite  force  au  port  gaigner  contre 
telle  défense ,  où  estoyent  bien  six  Sarrasins  contre  un 
Chrestien.  Si  y  souffrirent  moult  nos  gens,  et  moult  en 
y  eut  de  morts<et  de  blessez.  Et  non  pourtant  la  bonne 
fiance  que  ils  avoient  en  Dieu ,  et  Nostre  Dame,  et  la 
vaillantise  et  prouesse  de  leur  bon  conduiseur  qui  là 
n'estoit  mie  oiseux,  ains  estoit  fiché  es  plus  drus  coups, 
et  là  faisoit  tant  d'armes  comme  homme  plus  faire 
peut,  leur  donnoit  force  et  couraige.  Pour  laquelle 
chose  ,  à  l'ayde  de  Dieu,  tant  s'y  peinèrent,  et  tant  y 
ferirent  et  travaillèrent,  que  malgré  tous  les  Sarrasins 
preindrent  terre,  et  gaignerent  le  port  et  la  force  du 
trait  des  arbalestriers ,  et  des  canons  qu'ils  leur  lan- 
çoient  de  dedans  les  galées ,  feit  les  Sarrasins  retirer. 
Si  se  reculèrent  assez  loing  du  port,  et  allèrent  prendre 
place  pour  donner  la  bataille  à  nos  gens. 


CHAPITRE  XX. 

La  belle  ordonnance  du  mareschal  en  ses  batailles  ,  et 
comment  il  desconfit  les  Sarrasins. 

Àdonc  les  Sarrasins  arrengerent  leurs  gens  en  belle 
bataille,  et  en  très-belle  ordonnance.  Les  gens  de  cheval, 
comme  j'ay  dict  dessus ,  se  meirent  deçà  et  delà  es  deux 
aislesde  la  bataille  de  pied  :  etlà  se  teindrent  de  pied  coy. 
Le  vaillant  mareschal  de  France  feit  un  petit  prendre 

haleine  à  ses  gens  ;  car  moult  avoient  souffert  de  peine 
à  gaigner  le  port.  Si  les  feit  boire  un  coup  et  eulx 
refraischir  :  car  grand  chauid  faisoit,  et  puis  les  ad- 
monesta que  ils  feussent  bonnes  gens  :  car  ilavoit  es- 
pérance en  Dieu ,  et  en  la  vierge Marie  y  que  ils  auroient 
bonne  journée.  Si  se  meit  en  ordonnance,  et  en  belle 
bataille.  Et  ainsi  le  petit  pas  tous  joints,  et  serrez- en- 
semble, les  lances; sur  Les  cols,  allèrent  vers  les  Sarra- 
sins qui  au  champ  les  attendoient.  Quand  ils  feurent 
approchez,  trompettes  preindrent  à  faire  grand  bruit, 
adonc  commencea  le  trait  grand  et  fier  d'un  costé  et 
d'autre.  Mais  nos  gens  pour  leur  trait  ne  laissèrent 
que  ils  ne  leur  allassent  courir  sus  fièrement,  et  de 
hardy  couraige,  par  telle  vertu  que  tous  les  Sarrasins 
espouventerent.  Ha  qu'est-ce  que  de  vaillante  gent? 
Un  en  vault  mille,  et  mille  faillis  n'en  vaillent  un  bon. 
Et  vrayement  est -il  bien  vray  ce  que  dict  Valere  en 
parlant  du  faict  des  Romains,  que  cinq  cent  bons 
hommes  peuvent  et  suffisent,  telle  fois  advient,  con- 
tre dix  mille.  Et  que  petite  quantité'  de  bonne  gent 
puisse  forçoyer  aulcunesfois  contre  grand  foison ,  ap- 
pert par  ces  vaillantes  gens  icy,  par  ce  que  il  s'en 
ensuivit.  Car  dés  l'assembler  monstrerent-ils  leur  fierté, 
quand  oncques  ne  s'esbahirent  pour  la  quantité  d'en- 
nemis qu'iL  voyoient  contre  eulx  qui  si  peu  de  gens 
estoyent. 

Si  coururent  sus  aux  Sarrasins  par  grand  vertu ,  et 
leur  bon  Duc  et  conduiseur  estoit  entre  sa  gent  qui 
leur  donnoit  exemple  de  ce  que  faire  debvoient,  et 
ks  ennemis  d'aultre  part  ne  s  y  faignoient  (0.  Si  fut* 
dure  et  aspre  la  bataille,  où  maints  perdirent  la  vie 

(0  JYe.  s'y  faignoient:  ne  s  y  uaéuugeoient  pas. 

de  chascun  costé.  Mais  trop  avoient  Sarrasins  du  pire. 
Car  la  hardiesse  et  force  de  nos  gens,  et  le  grand 
trait  des  arbalestriers  les  abatoit  morts  druè'ment,  et 
ainsi  dura  grand  pièce.  Mais  que  vous  dirois-je  des 
armes  que  chascun  feist,  ne  des  coups  que  donna  un 
chascun.  Trop  ma  matière  en  eslongneroye.  Mais 
pour  ramentevoir  en  bref,  sans  faillir  tant  bien  et 
tant  vaillamment  le  feist  le  preux  mareschal,  que 
mieux  ne  peust.  Aussi  feit  le  grand  maistre  de  Rho- 
des, nomme'  messire  Philebert  de  Nouillac,  messire 
Remond  de  Lesture ,  prieur  de  Thoulouze,  messire 
Pierre  de  JBoffremont,  chevalier  de  Rhodes,  et  toute 
la  compaignée  du  dict  grand  maistre.  Si  feit  Chas- 
teaumorant  au  cœur  vaillant  et  fier,  l'hermite  de  la 
Faye,  qui  de  voyager  ne  feut  onc  recréant  (0,  mes- 
sire Louys  de  Culan ,  maieschal  de  l'ost,  et  maints 
autres  bons  et  vaillans  chevaliers,  dont  pour  cause 
de  briefveté  je  tais  les  noms.  Des  escuyers  Tercelet  de 
Cheles  ,  Jean  de  Nenny,  Richard  Monteille,  Guil- 
laume de  Tollegny,  etHiguenin  son  frère,  Guillemin 
de  Labesse,  le  bastard  de  Rebergues,  Jean  Dony,  Re- 
gnauld  de  Camberonne,  le  Barois,  et  plusieurs  au- 
tres vaillans  escuyers,  tous  tant  y  feirent  à  la  force  de 
leurs  bras,  et  à  la  vigueur  de  leurs  couraiges,  que  à 
ton-jours  mais  eulx  et  tous  ceulx  qui  là  de  leur  com- 
paignée se  trouvèrent,  en  doibvent  à  tousjours  estre 
honnorez.  Et  à  bricf  parler,  l'effect  de  leur  louange 
appert  à  l'œuvre.  Car  ceulx  qui  n'estoient  pas  plus 
d'environ  deux  mille  combatans ,  se  trouvèrent  en 
ceste  bataille  tenir  pied  et  estail  à  plus  de  quinze 

C1)  Ne  feut  onc  recréant  :  ne  se  lassa  jamais. 

mille  Sarrasins.  Voire  par  telle  vertu,  que  nonobs- 
tant leurs  beaux  chevaulx  richement  parez,  et  ceulx 
qui  dessus  estoyent  bien  armez,  qui  estoyent  en  nom- 
bre bien  sept  cent,  qui  de  toute  leur  force  mie  ne  s'y 
faignirent  de  rompre  nos  gens,  et  leur  bataille,  si  ne 
peurent-ils  souffrir  le  fais  tant  du  traict  des  arbales- 
triers,  comme  des  coups  des  bons  Chrestiens  ;  ains 
leur  conveint  despîacer  et  se  retirer,  tant  que  petit  à 
petit  prirent  à  eulx  départir  et  laisser  la  bataille.  Mais 
ce  ne  fut  mie  sans  leur  très-grand  dommaige,  car 
moult  en  y  eut  de  morts  et  d'affolez.  Et  ainsi  se  dé- 
partirent les  Sarrasins,  qui  partir  peut.  Et  nos  gens 
moult  ne  les  suivirent,  ains  se  teindrent  là  tout  coys. 
Et  les  ennemis*  tant  par  force  comme  par  cautele 
s'esloignerent  de  fa  marine  :  car  ils  cuiderent  que  les 
Chrestiens  les  suivissent,  et  pensèrent  que  quand  ils 
seroient  loing  de  leur  navire,  ils  se  mettroient  entre 
eulx  et  le  navire.  Et  ainsi  les  enclorroient. 

Mais  le  saige  mareschal,  à  qui  rien  d'armes  ne 
convenoit  apprendre,  fut  tout  advisé  de  leur  cautele, 
pour  ce  ne  les  voulut  suivie.  Mais  ores  oyez  grande 
hardiesse  de  chevalier,  et  courageuse  volonté  de  vail- 
lant chevetaine.  Quand  les  Sarrasins  feurent  eslon- 
gnez,  il  meit  derechef  ses  batailles  en  ordonnance,  et 
défendit  sur  peine  de  perdre  la  vie  que  nul  ne  feust 
tant  hardjr  de  retourner  en  gale'e,  ne  de  déguerpir  la 
place.  Sifeit  son  navire  tirer  arrière,  et  dit,  que  sans 
faillir  il  combatroit  derechef  les  Sarrasins.  De  ce  pro- 
pos ne  peut  estre  desmeu,  nonobstant  que  plusieurs 
luy  conseillassent  que  plus  n'en  feist.  Car  assez  y 
avoit  acquis  honneur,  ce  leur  sembloit.  Mais  à  ce  ne 
voulut-il  entendre. 

Si  feut  ordonnée  son  avant-garde,  puis  sa  grosse  ba- 
taille, et  après  Tarriere-garde,  et  aux  clievetains  bien 
commeit  ce  qu'ils  debvoient  faire,  si  les  pria  et  en- 
horta  de  eulx  y  bien  porter.  Quand  les  Sarrasins  vei- 
rent  le  saige  appareil,  et  la  grande  hardiesse  du  vail- 
lant   chevetaine   et   de  sa  gent ,   ils  doubterent ,  et 
grand  semblant  en  feirent.  Car  ils  se  partirent  de  là 
où  ils  estoyent,  et  allèrent  prendre  place  coste  les 
jardins  de  Tripoli,  qui  moult  sont  drus  et  espais,  afin 
que  si  besoing  eussent  de  fuir  se  fichassent  dedans. 
Là  ordonnèrent  en  leur  bataille  les  gens  à  pied,  et  es 
deux  aisles  les  gens  de  cheval.  Le  mareschal  envoya 
l'avant-garde  premièrement  assembler,  et  la  conduisit 
messire  Louys  de  Culan  son  mareschal,  et  il  la  sui- 
voit  de  près  à  tout  sa  bataille.  Quand  ils  feurent  ap- 
prochez des  Sarrasins,  de  beau  traict  les  saluèrent,  et 
au  réciproque  les  Sarrasins  eulx,  et  puis  vistement 
les  allèrent  assaillir,  et  iceulx  fort  se  défendirent  : 
mais  nos  gens  de  près  les  requirent,  et  si  fort  les  pres- 
sèrent que  ils  prirent  à  chanceler»  Quand  ceulx  de 
cheval  veirent  les  leurs  qui  se  prenoient  à  reculer,  ils 
se  départirent,  et  cuiderent  venir  enclorre  la  bataille 
du  mareschal,  mais  ceulx  de  l'arriere-garde  par  tel 
randon  (0  les  prirent  à  servir   de  bon  traict,  que 
oncques  enfoncer  ne  les  peurent.  Adonc  leur  courut 
sus  le  fier  mareschal  à  tout  sa  bataille,  et  main  à 
main  prirent  à  combatre.  Et  là  y  eut  assez  d'hommes 
et  chevaulx  abatus ,  qui  depuis  ne  relevèrent.  Si  feu- 
rent toutes  les  batailles  assemble'es  où  il  y  eut  fiere 
meslée ,  et  des  morts  et  des  navrez  largement  de  tous 
costez.  Mais  à  quoy  plus  long  compte  vous  en  ferois- 

(*)  Randon  :  promptitude,  impétuosité. 

je?  A  tant  alla  la  chose,  que  plus  n'eurent  pouvoir  les 
Sarrasins  de  tenir  estail,  ne  de  souffrir,  et  fuir  les 
conveint  pour  garentir  leurs  vies.  Si  leur  feirent  les 
jardins  bon  mestier,  esquels  desconfits  se  fichèrent 
ceulx  qui  eschapper  peurent.  Si  guerpirent  la  place, 
et  fuit  qui  peut  :  mais  maint  en  y  eut  qui  si  près  feu-' 
rent  pris,  qu'espace  n'eurent  de  fuir  :  ains  y  laissèrent 
les  vies,  et  ainsi  se  cachèrent  là  les  fuitifs  de  la  ba- 
taille et  le  demeurant  des  morts. 

Le  mareschal  qui  ainsi  les  voyoit  là  fuir  à  garant,  à 
peu  qu'il  n'enrageoit  dont  iceulx  luy  eschappoient, 
et  tant  estoit  sur  eulx  acharné  qu'après  eulx  es  jardins 
ficher  se  vouloit.  Mais  ceulx  qui  l'aimoient  le  priè- 
rent pour  Dieu  que  il  ne  le  feist  :  car  trop  y  sont  les 
lieux  divers  et  destournez,  parquoy  s'ils  y  fichoient 
jamais  pied,  n'en  retourneroit.  Si  s'arresta  là,  et  se 
teint  au  champ  grand  pièce  pour  attendre  et  veoir  si 
de  nulle  part  Sarrasins  fâuldi  oient  pour  le  combatre, 
et  si  ceulx  qui  fuis  estoient  se  rassembleroient  :  mais 
de  ce  n'avoient-ils  garde,  car  nul  n'en  avoit  vouloir. 
Et  quand  assez  eut  attendu,  et  que  chascun  luy  disoit 
qu'il  s'en  retournast  en  son  navire,  et  qu'il  avoit  eu 
belle  journée,  s'en  reveint  en  belle  ordonnance  l'a- 
vant-garde  devant,  et  la  bataille  après,  et  puis  l'ar- 
riere-garde.  Et  en  tel  arroy,  et  en  louant  Dieu  se  bouta 
en  son  navire. 

CHAPITRE  XXI. 

Cy  dit  comment  on  sceut  certainement  que  les  Vénitiens 
avoient  faict  sçavoir  aux  Sarrasins  la  venue  du 
mareschal ,  et  comment  il  print  Botun  et  Barut. 

Ne  feut  mie  encores  saoulé  de  grever  les  Sarrasins 
le  vaillant  mareschal,  quoy  que  on  luy  dist  que  à 
grand  honneur  retourner  s'en  pouvoit,  car  bien  avoit 
exploicte'.  Mais  de  ce  ne  feut  pas  d'accord.  Si  se  partit 
de  Tripoli,  comme  dict  est,  et  au  partir  de  là  il  oùit 
nouvelles  que  une  nave  de  Sarrasins  estoit  au  chemin 
de  Barut.  Si  commeit  tantost  pour  y  aller  le  seigneur 
de  Chasteaumorant,  et  avec  luy  de  bons  gens  d'ar- 
mes, à  tout  deux  galées.  Si  allèrent  tant  que  ils  vein- 
rent  assembler  aux  Sarrasins,  et  si  dure  escrime  leur 
livrèrent  que  tous  les  occirent,  et  prirent  la  nave  : 
puis  liés  (0  et  joyeux  s'en  retournèrent.  Le  mareschal 
s'en  alla  à  Boton ,  qui  est  une  grosse  ville  champestre  ; 
qui  tost  feut  pillée,  et  les  Sarrasins  qui  y  feurent 
trouvez  tous  mis  à  mort,  et  par  tout  mis  le  feu,  et  de 
là  teint  son  chemin  droict  à  Barut. 

Et  à  revenir  à  ce  que  devant  j'ay  dict,  comment 
certainement  on  sceut  que  les  Vénitiens  avoient  no- 
tifié et  faict  sçavoir  aux  Sarrasins  la  venue  du  mares- 
chal ,  adveint  que  ainsi  comme  il  approchoit  la  dicte 
ville  de  Barut,  il  veid  partir  du  port  un  vaisseau  ap- 
pelle Gripperie,  lequel  s'en  cuidoit  fuir  vistement 

(x)  Liés  :  gais. 

avant  que  le  mareschal  arrivast,  et  ne  pensoit  que 
nul  s'en  donnast  garde  :  et  pour  mieulx  cuider  eschap- 
per  sans  que  on  l'apperceust,  prit  le  large  de  la  mer, 
et  fuyant  s'en  alloit.  Mais  le  mareschal  qui  l'apperceut 
envoya  après  tantost  une  galée  qui  tostle  prit.  Si  l'a- 
mena devers  le  mareschal,  lequel  s'enquit  quelles  gens 
y  avoit,  et  sceut  que  c'estoient  Vénitiens.  Si  feit  venir 
devant  soy  le  principal  de  ce  vaisseau,  et  moult  l'in- 
terrogea tant  par  amour  que  par  menaces  pour  quelle 
cause  ainsi  s'enfuyoit.  Et  à  brief  parler,  quoy  que  il 
le  celast  au  premier,  tant  feit  le  mareschal,  sans  luy 
faire  mal  ne  grief,  que  il  confessa  et  recongneut  que 
sans  faillir  il  n'avoit  cessé  d'aller  par  mer  par  grande 
diligence,  pour  annoncer  en  toutes  les  terres  et  con- 
trées des  Sarrasins  de  là  environ,  c'est  à  scavoir  de 
Syrie  et  d'Egypte,  et  de  ces  marches,  la  venue  du 
mareschal,  et  qu'ils  s'appi estassent  contre  luy  :  car 
il  leur  venoit  courir  sus  à  grande  armée,  et  que  ce 
avoit-il  annoncé  à  Barut,  et  par  tout  aultre  part.  Si 
passoit  par  là  pour  veoir  comment  ils  avoient  ex- 
ploicté.  Ceste  chose  racompta  iceluy  au  mareschal ,  et 
ce  luy  tesmoignerent  ses  compaignons,  et  que  à  ce 
faire  estoient  commis  de  par  la  seigneurie  de  Venise. 
De  ceste  très-grande  mauvaistié ,  laquelle  jamais 
n'eust  cuidé ,  feut  moult  esmerveillé  le  mareschal ,  et 
feut  en  grande  délibération  si  ceulx  qui  venoient  de 
bastir  ce  mauvais  œuvre  il  feroit  lancer  en  la  mer. 
Toutesfois  délibéra  que  non  ;  car  ils  luy  avoient  ra- 
compté  debonnairement,  et  aussi  le  mefTaict  n'estoit 
mie  si  grand  à  eulx  comme  à  ceulx  qui  envoyé  les 
y  avoient.  Si  ouvra  adonc  de  la  très-grand  franchise 
de  son  noble  cœur,  comme  celuy  qui  n'en  daigna 

faire  compte,  et  les  laissa  aller.  Laquelle  chose  peu 
d'autres  eussent  faict  :  mais  ne  vouloit  nullement  que 
par  luy  ne  à  son  occasion  fut  meu  débat  entre  les 
Vénitiens  et  les  Genevois.  Si  teint  son  chemin  droict  à 
Barut.  Mais  si  tost  ne  fut  arrivé,  que  bien:  s'apper- 
ceut  de  l'ouvraige  que  les  Vénitiens  avoient  basty. 
Car  devant  luy  voyoit  tout  le  port  couvert  de  Sarra- 
sins arrangez  en  bataille ,  pour  luy  défendre  le  saillir 
hors.  Mais  de  ce  n'eurent-ils  mie  le  pouvoir.  Gar 
tantost  le  hardy  eombatant  comme  lyon  feit  de  grand 
randon  ferir  de  proiie  en  terre ,  et  les  arbalestriei  s 
tirer  druëment  à  celle  chiennaille  qui  là  brayoient 
comme  enragez ,  et  si  bien  les  servirent  de  traict  que 
plusieurs  en  lardèrent.  Si  leur  conveint  se  retirer 
malgré  leurs  dents,  et  les  nostres  saillirent  hors  en- 
couragez de  leur  courir  sus  par  grand  vertu.  Mais 
quand  les  Sarrasins  veirent  leur  ordonnance,  ne  les 
osèrent  attendre,  ains  s'enfuirent,  et  nos  gens  feurent 
là  tous  ordonnez  pour  donner  la  bataille  :.  mais  ne 
trouvèrent  à  qui  parler. 

Si  alla  le  mareschal  devant  Barut,  et  feit  assaillir 
la  ville  par  telle  force  que  les  Sarrasins  qui  dedans 
estoyent  feurent  espouvantez ,  si  que  plusieurs  d'eulx 
s'enfuirent  par  autre  costé  ;-  et  ceulx  qui  dedans  de- 
meurèrent la  défendirent  de  tout  leur  pouvoir.  Toutes- 
fois  à  la  fin  par  force  feut  prise,  et  mis  à  l'espée  les 
Sarrasins  qu'ils  y  trouvèrent ,  et  tout  fourragé  et 
pillé  ce  qu'il  y  avoit  :  mais  gueres  n'y  trouvèrent, 
pource  que  advisez  en  avoyent  esté ,  parquoy  la  ville 
estoit  vuide  de  tous  biens  et  de  toute  marchandise, 
que  ils  avoient  retirez  et  mussez  es  bois  et  es  mon- 
fcaignes,  comme  il  feut  rapporté  au  mareschal.  Si  feit 

le  feu  bouter  par  tout ,  et  au  navire  qui  estoit  au 
port ,  et  ce  faict  se  retira  en  ses  galées. 


CHAPITRE  XXIL 

Çy  dit  comment  le  mareschal  alla  devant  Sajete , 
et  la  grande  hardiesse  et  vaillance  de  luy  contre 
les  Sarrasins. 

Apres  Ce  se  partit  de  Barut  le  mareschal ,  et  teint 
son  chemin  en  Egypte  pour  aller  devant  Sayete  ,  en 
intention  de  la  prendre  s'il  eust  peu.  Et  quand  il  feut 
approche  du  port  ;  tout  ainsi  que  es  autres  lienx  avoit 
faict  le  trouva  bien  fourny  de  Sarrasins ,  qui  en  belle 
bataille  Tattendoient  :  mais  nestoient  mie  en  petite 
quantité  ;  car  plus  de  douze  mille  en  y  avoit  tant  à 
pied  que  à  cheval.  Mais  de  ce  ne  feit  cas  le  saige  ma- 
reschal, qui  sa  fiance  avoit  toute  en  Dieu;  ains  feit 
ferir  en  terre  ,  et  saluer  les  Sarrasins  de  bons  vire- 
tons  (0  et  de  bombardes,  si  souvent  et  menu,  que 
oncques  ne  trouvèrent  si  mortelle  rencontre.  Si  en  y 
eut  là  tant  de  morts,  que  tout  le  gravier  en  feut  cou- 
vert Et  tant  estoyent  iceulx  de  grande  volonté'  contre 
nos  gens  ,  que  trop  envis  (a)  se  desplaçoient.  Mais 
toutesfois  force  leur  feut  de  fuir,  ou  mal  eust  esté 
pour  leurs  peaulx.  Car  si  là  se  feussent  longuement 
tenus ,  leur  troupeau  feust  de  moult  appetissé.  Si  leur 
conveint  reculer  à  toutes  fins.  Nos  gens  ne  dormirent 
mie ,  ains  saillirent  contre  eulx  par  grande  hardiesse 

W  Viretons  :  traits  d'arbalète.  —  (*)  Envis  :  malgré  eux. 

à  qui  mieulx  mieulx ,  et  comme  sangliers  se  fichoient 
en  la  marine  jusques  au  ventre  pour  leur  courir  sus. 
Et  feut  tout  le  premier  qui  y  saillit  le  bon  escuyer 
Jean  de  Ony  cy  dessus  nomme',  qui  par  son  bien  faire 
bon  exemple  donna  aux  autres,  et  les  Sarrasins  qui 
grand  couraige  avoient  contre  eulx  se  travailloient  de 
les  repoulser. 

Mais  oyez  la  grande  fortune  contre  nos  gens,  qui 
leur  doibt  tourner  à  grand  los  et  pris.  Car  droict  à  celle 
heure  se  leva  un  vent  si  grand  et  si  contraire  qu'il 
n'estoit  mie  en  la  puissance  de  eulx  que  toutes  les 
galées  peussent  arriver,  ne  tout  le  navire,  pour  aller 
aider  à  ceulx  qui  combatoient  :  dont  les  combatans 
eurent  grand  honneur.  Parquoy  telle  fois  estoit  que 
la  grand  presse  et  quantité  des  Sarrasins  si  fort  les 
chargeoit  ,  que  à  peu  leur  convenoit  rentrer  en  la 
marine.  Mais  adonc  revenoit  à  grand  tas  le  traict  des 
galées  de  bombardes  et  de  viretons ,  qui  abatoient  à 
tas  les  plus  huppez.  Ainsi  dura  cest  estrif  par  longue 
pièce.  Mais  que  vous  en  dirois-je?  A  la  parfin  tant 
vaillamment  s'y  portèrent  nos  gens ,  et  tant  bien  le 
feirent,  que  à  très-grand  peine  le  port  prirent,  mais 
avant  moult  y  souffrirent. 

Ha  quel  honneur  à  une  poignée  de  gens ,  qui  n'es^ 
toient  pas  plus  de  cinq  cent  contre  telle  multitude  ! 
Le  vaillant  chevalier  Leonidas  à  tout  trois  cent  cheva- 
liers sans  plus ,  deffeit  l'ost  de  Xerxes  le  grand  roy  de 
Perse ,  quand  il  le  preit  à  despourveu  en  ses  pavillons. 
Car  jamais  n'eust  pensé  que  iceluy  Leonidas  à  si  peu 
de  gens  eust  eu  telle  hardiesse  ,  et  les  histoires  en  font 
grand  compte  et  à  bon  droict.  Mais  pourquoy  ne 
dirons-nous  abysme  de  hardiesse  et  de  prouesse  estre 

en  celuy  vaillant  mareschal ,  et  en  sa  noble  com- 
paignée,  qui  ne  prit  pas  les  Sarrasins  despourveus 
en  leurs  pavillons  ;  mais  luy  feut  trouvé  despourveu 
de  gent  ,  mais  non  pas  de  force  et  de  hardiesse, 
contre  si  grande  multitude  de  gent ,  voire  en  tel  faict 
comme  de  prendre  port  si  mal  à  son  advantaige  :  et 
toutesfois  il  vainquit,  et  si  il  ne  pouvoit  avoir  secours 
des  siens.  Car  la  mer  deveint  si  grosse  que  les  galées 
ne  pouvoient  approcher  de  terre ,  comme  dict  est. 

Mais  ores  oyez  derechef  la  vigueur  delà  très-grande 
hardiesse  de  son  couraige,  lequel  ne  s'espouventa  pas  de 
se  trouver  avec  si  peu  de  gent  contre  tant  d'ennemis, 
ains  tout  ainsi  que  si  ils  eussent  esté  dix  mille,  alla 
prendre  place  en  plaine  terre  devant  la  bataille  des 
Sarrasins  ,  qui  s'estoyent  retirez  de  la  marine  tous 
arrangez  comme  pour  combatre  ;  mais  si  près  d'eulx 
s'alla  mettre,  que  les  Sarrasins  tiroient  de  belle  visée 
de  leurs  arcs  dedans  la  bataille  de  nos  gens.  Et  ainsi 
demeura  en  celle  place  de  pied  coy  en  despit  d'eulx 
l'espace  de  cinq  heures ,  en  attendant  que  la  mer 
feust  accoisée,  et  qu'il  eut  toute  sa  gent  afin  de  com- 
batre les  dicts  Sarrasins  ,  et  assaillir  la  ville ,  ainsi 
qu'il  avoit  proposé  ;  dont  moult  estoit  troublé  de 
l'empeschement  que  le  vent  faisoit  à  arriver  son 
navire  :  mais  nonobstant  toutes  ces  choses-là ,  se  tenoit 
dé  tel  semblant  que  oncques  Sarrasins  n'osèrent  venir 
contre  luy  de  plain  eslans.  Et  plusieurs  fois  s'essayè- 
rent de  rompre  la  bataille  au  front  de  devant  ,  et 
aucunes  fois  aux  bouts  et  aux  costez  ;  mais  pour  la 
très-belle  et  saige  ordonnance  que  le  mareschai  tenoit, 
tant  en  arbalestriers  qui  estoyent  environ  deux  cent, 
et  es  gens  d'arfnes  qui  gueres  plus  n'estoyent,  qui 

tous  se  tenoient  joincts  et  serrez  ensemble  comme  un 
mur,  n'eurent  oncques  les  Sarrasins  la  hardiesse  de 
venir  enfoncer,  et  tant  comme  ils  en  approchoient 
c  estoit  h  leur  grande  confusion.  Car  maints  en  y  eut 
d'occis  et  d'affolez  du  traict  et  du  ject  des  lances.  Et 
ainsi  comme  vous  oyez  le  maresclial  se  teint  là  tant 
que  ja  approchoit  la  nuict.  Et  quand  il  veid  que  la 
mer  ne  s'appaisoit  point,  parquoy  il  peust  avoir  sa 
gent,  dont  moult  grandement  luy  pesa  d'ainsi  faillir 
à  parfournir  son  intention  ,  en  partit  en  très-belle 
ordonnance ,  et  rentra  en  son  navire»  Et  jugez  entre 
vous  qui  ce  oyez ,  si  il  doibt  de  ceste  valeur  et  grande 
hardiesse  grand  honneur  avoir,  d'oser  tenir  pied  contre 
tant  d'ennemis  ,  pour  le  semblant  duquel  et  fiere  con- 
tenance ,  et  la  grande  resolution  dont  ils  le  voyoient, 
nonobstant  que  ils  feussent  en  grand  nombre,  les  es- 
pouvantoit ,  et  ostoit  cœur  et  hardiesse.  Mais  il  n'est 
pas  de  doubte  que  si  aulcun  signe  de  recreandise  ou 
de  peur  y  eussent  veu  ,  luy  eussent  couru  sus ,  ne 
jamais  pied  n'en  feust  eschappé. 

CHAPITRE  XXIII. 

Cj  dit  comment  le  maresclial  alla  devant  la  Liche , 
et  les  embusches  que  les  Sarrasins  au oient  f aides 
pour  le  surprendre. 

Le  mareschal  se  partit  adonc,  et  tant  erra  par 
mer  ,  nonobstant  le  grand  vent  qu'il  faisoit  ,  qu'il 
veint  devant  une  grosse  ville  qui. sied  comme  à  une 

lieue  de  la  mer,  nommée  la  Liche  :  mais  quand  il 
veint  devant  le  port,  ne  trouva  pas  en  sa  compaignée 
le  quart  de  ses  galées  :  car  le  grand  vent  qu'il  avoit 
faict  la  nuict  les  avoit  esloignées  et  séparées  les  unes 
des  autres ,  et  desvoyées  de  leur  chemin  :  et  pour  les 
grands  feux  que  les  Sarrasins  faisoient  sur  la  marine 
en  faisant  grand  guet,  ne  pouvoient  choisir  l'adresse 
des  galées  qui  devant  alloient.  Si  demeura  là  tout  le 
jour  le  mareschal ,  et  ne  vouloit  descendre  sans  tous 
ses  gens.  Car  grande  partie  de  ceulx  qu'il  avoit  avec 
luy  estoient  malades  et  blessez-,  et  y  feut  jusques  à 
basses  vespres,  en  attendant  son  navire,  dont  moult 
luy  ennuyoit.  Car  il  ne  voyoit  mie  sur  le  port  plus  de 
trois  mille  Sarrasins ,  et  d'eulx  cuidoit-il  bien  venir  à 
chef.  Et  adonc  arriva  son  navire  :  mais  il  estoit  trop 
tard  pour  descendre.  Ha  Dieu ,  comment  est  vray  le 
proverbe  qui  dict,  ce  que  Dieu  garde  est  bien  gardé, 
et  l'Escriture  Saincte  qui  dict,  si  Dieu  est  pour  nous, 
qui  sera  contre  nous  ?  Car  manifestement  on  peult 
veoir  en  ceste  occasion  que  Dieu  vouloit  garder  le 
mareschal  comme  son  cher  serviteur  ,  et  sa  com- 
paignée  aussi  ,  par  ce  qui  a  apparu  ainsi  ,  comme 
compter  orrez. 

Le  mareschal,  qui  avoit  espérance  le  lendemain  au 
matin  besongner,  feit  mettre  en  une  galée  messire 
Jean  d'Outremarin  genevois,  et  messire  Choleton, 
pour  bien  adviser  deux  tours  qui  siéent  sur  le  port  de 
Liche,  en  espoir  de  les  assaillir  le  lendemain,  et  se 
tira  un  peu  loing,  comme  Dieu  de  sa  grâce  l'en  ad- 
visa.  Quand  les  Sarrasins  veirent  que  il  se  retii  oit, 
ils  cuiderent  que  il  se  departist  ;  adonc  manifestement 
descouvrirent  leur  embusche,  et  saillirent  hors  de 
7-  5 

deux  parts.  C'est  à  sçavoir  de  derrière  une  montaigne 
et  d'un  bois,  qui  estoit  entre  la  ville  et  le  port,  bien 
trente  mille  Sarrasins,  et  à  pied  et  à  cheval,  qui  tous 
veinrent  sur  la  marine  crians  et  brayans  comme 
diables  d'enfer.  Et  quand  le  mareschal  et  sa  compaignée 
les  veirent  en  telle  quantité',  loiierent  nostre  Seigneur 
delà  grâce  que  il  leur  avoit  faicte  dont  l'advanture 
estoit  advenue,  par  quoy  le  jour  n'estoyent  descendus, 
et  le  reputerent  comme  à  miracle  de  nostre  Seigneur, 
qui  de  sa  grâce  les  avoit  voulu  sauver. 

CHAPITRE  XXIV. 

Comment  le  mareschal ^  pour  ce  que  fa  se  tiroit  vers 
Vhyvér,  s'en  voulut  retourner  a  Gennes. 

De  la  Liche  se  partit  le  mareschal,  car  bien  veid 
que  impossible  seroit  à  si  peu  de  gens  qu'il  avoit  de 
forçoyer  tant  d'ennemis,  veu  que  encores  moult  es- 
toyent  les  siens  foibles,  et  que  moult  en  y  avoit  de 
malades  et  blessez.  Si  s'en  retourna  derechef  en  Cypre 
à  Famagouste,  pour  laquelle  cité  avoit  esté  le  débat 
d'entre  le  roy  de  Cypre  et  les  Genevois,  comme  dict 
est,  ausquels  elle  demeura  paisiblement.  Et  pour  ce 
feut  nécessité  qu'il  la  visitast.  Si  oiiit  de  leurs  causes 
et  questions  ,  et  détermina  de  leurs  querelles  au 
mieulx  qu'il  peut,  selon  le  temps  qu'il  y  arresta,  qui 
ne  fut  pas  plus  de  huict  ou  dix  jours.  Si  establit  of- 
ficiers, et  leur  donna  ordonnances  de  gouverner,  et 
bien  leur  chargea  que  bonne  justice  feissent. 

Puis  veint  à  Rhodes,  où  le  grand  maistre  du  dict 
lieu  moult  l'honnora  et  festoya,  et  là  séjourna  envi- 
ron dix  ou  douze  jours.  En  celuy  espace  de  temps 
que  il  séjourna,  il  ordonna  que  trois  de  ses  naves 
feussent  apprestées,  et  là  dessus  feit  monter  tous  les 
malades  et  blessez  de  sa  compaignée,  dont  il  y  en 
avoit  grand  foisonnant  chevaliers  etescuyers,  comme 
arbalestriers,  varlets,  et  mariniers.  Tant  que  pour  la 
grande  quantité  des  dicts  malades  conveint  que  le 
mareschal  reteint  petite  compaignée  pour  luy.  Car  il 
meit  le  plus  de  ses  gens  d'armes  sur  les  dictes  trois 
naves,  pour  les  conduire  et  gouverner.  Si  estoit  de- 
meuré si  mal  armé,  que  avec  ce  que  il  avoit  peu  de 
gens,  à  peine  avoit-il  de  douze  à  quatorze  cent  arba- 
lestriers.  Des  dictes  trois  naves  les  deux  se  partirent 
aussi  tost  comme  luy,  dont  il  ne  se  peut  ayder,  et 
l'autre  séjourna  à  Rhodes  un  mois,  et  puis  à  son  re- 
tour périt  en  Sicile,  dontdommaige  feut  et  pitié,  pour 
les  bonnes  gens  qui  dessus  estoyent. 

Et  ainsi  se  partit  le  mareschal  du  dict  grand  mais- 
tre ,  et  par  le  conseil  de  ses  gens  qui  moult  l'en  admo- 
nestoient,  délibéra  de  s'en  retourner  à  Gennes,  sans 
plus  faire  pour  celle  saison.  Car  ja  tiroit  vers  le  temps 
que  la  mer  souvent  s'engrosse,  pour  cause  de  la  mu- 
tation des  vents,  c'est  à  sçavoir  de  l'hyver.  Si  se  meit 
en  mer  à  si  petite  compaignée,  comme  dict  est.  Tant 
alla  sans  mal,  ne  sans  encombrier,  que  il  veint  jus- 
ques  en  la  Morée.  Et  quand  il  feut  là  venu,  cuidant 
paisiblement  s'en  venir  le  demeurant  de  son  chemin, 
quand  il  feut  au  port,  que  on  dict  le  cap  Sainct 
Ange,  adonc  luy  veinrent  deux  des  naves  qu'il  avoit 
laissées  à  Rhodes,  moult  bien  garnies  de  bonnes  gens 

5. 

d'armes  et  d'arbalestriers  à  grand  foison ,  desquels  il 
ne  preit  nuls,  pour  ce  que  il  n'esperoit  point  en  avoir 
à  faire. 

CHAPITRE  XXV. 

Comment  les  Vénitiens,  pour  avoir  achoison  défaire 
ce  au  ils  feirent  après  j  se  alloient  plaignans  du 
mareschal  de  la  prise  de  Barut. 

Or  me  convient  derechef  tourner  au  faict  et  à  la 
matière  des  Vénitiens,  pour  conclurre  et  terminer  ce 
que  j'ay  dict  devant,  c'est  à  sçavoir  en  quelle  ma- 
nière creva  l'enfleure  de  l'envie  portée  en  leurs  cou- 
raiges  ja  par  long  temps,  et  le  venin  qui  en  saillit 
laid  et  abominable.  Quand  les  Vénitiens  veirent  que 
tout  ce  qu'ils  avoient  basty  vers  les  Sarrasins  contre 
le  mareschal  ne  leur  avoit  rien  valu,  déterminèrent 
entre  eulx,  que  comment  qu'il  feust,  tandis  que  ils 
avoient  lieu  et  commodité,  s'ils  pouvoientviendroient 
à  leur  intention.  Car  s'il  arrivoit  à  Gennes,  à  peine 
jamais  y  aviendroient,  si  d'advanturen'estoit  que  si  à 
point  le  trouvassent,  veu  que  il  estoit  moult  petite- 
ment accompaigné,  parce  qu'il  avoit  envoyé  grande 
partie  des  galées  et  du  navire  de  son  armée ,  et  que 
il  n  avoit  soupçon  de  nul  encombrier,  et  de  tout  ce  se 
prenoient-ils  moult  bien  garde  ,  comme  ceulx  qui 
autre  chose  ne  guetoient  que  de  sçavoir  tout  son  des- 
soin, pour  leur  poinct  mieulx  adviser. 

Mais  par  cautele,  pour  plus  couvrir  leur  mussée 

volonté,  voulurent  trouver  aulcune  achoison  et  coiw 
leur  de  cause  raisonnable ,  et  vont  semer  voix  et  pa- 
roles par  manière  de  plaintes  à  plusieurs  gens,  que 
ils  voyoient  bien  que  le  mareschal  vouloit  prendre 
débat  à  eulx,  et  que  bien  leur  avoit  monstre'  en  la 
prise  de  Barut ,  auquel  lieu  leur  avoit  faict  trop 
grand  dommaige  en  leurs  marchandises  à  grand  foi- 
son que  là  avoient,  et  sans  leur  faire  à  sçavoir  l'allée  : 
de  laquelle  chose  trop  se  tenoient  mal  contents 
d'ainsi  estre  desrobez  et  pillez,  et  le  leur  avoir  perdu. 
Tant  allèrent  ces  paroles,  que  par  aucuns  des  amis 
et  bienveuillans  du  mareschal  luy  feurent  rapportées 
là  où  il  estoit  en  la  Morée,  et  que  bon  seroit  qu'il  se 
gardast  d'eulx  :  car  il  estoit  à  doubter  que  ils  ne  l'ai- 
moient  mie. 

De  ceste  chose  feut  moult  esmerveillé  le  mareschal, 
si  respondit  que  il  ne  pouvoit  nullement  croire  ne 
penser  que  ce  feust  vray  que  ils  luy  voulussent  mal, 
ne  que  ils  se  plaignissent  de  luy.  Car  oncques  en  sa 
vie  ne  leur  avoit  meffaict  ;  ains  les  avoit  traictez  en 
tous  lieux  où  trouvez  les  avoit,  aussi  amiablement  ou 
plus  comme  les  propres  Genevois,  comme  ceulx  que 
il  reputoit  ses  amis,  et  aussi  pour  tousjours  tenir  et 
nourrir  paix  entre  eulx  et  les  Genevois,  et  que  aussi 
les  Vénitiens  par  tout  où  ils  le  trouvoient  luy  mon- 
stroient  tant  de  signes  d'amour  qu'il  s'en  tenoit  très 
tenu  à  eulx.  Et  quant  du  faict  de  Barut,  ne  pourroit 
croire  que  malcontents  s'en  teinssent.  Car  ilssçavoient 
bien  que  plus  d'un  an  devant  il  avoit  envoyé  défier 
le  Souldan,  pour  ce  qu'il  avoit  pris  des  marchans 
Genevois  qui  estoyent  au  Kaire  ,  à  Damas,  et  en 
Alexandrie,  et  les  avoit  rançonnez  contre  son  sauf- 

conduit.  Laquelle  chose  il  avoit  mandée  aux  dicta 
Vénitiens,  et  faict  sçavoir,  afin  qu'ils  tirassent  leurs 
biens  et  marchandises  hors  du  pays,  bien  dix  mois 
avant  que  il  partist  de  Gennes.  Et  que  ce  ne  pouvoit 
estre  que  ils  eussent  de  leurs  marchandises  en  la  dicte 
ville  de  Barut.  Car  toute  la  trouvèrent  vuide.  Et 
d'autre  part,  tant  comme  il  y  fut,  ne  devant,  ne 
après,  ne  trouva  Vénitien,  ne  autre  de  par  eulx  qui 
luy  notifiast  ne  dist  que  il  y  eust  rien  du  leur.  Car  s'il 
eust  sceu  que  ils  y  eussent  rien  eu,  ne  mesmement 
autres  Chrestiens  ,  ja  à  leurs  choses  n'eust  souffert 
toucher.  Car  pour  grever  chrestiens  n'estoit  mie 
allé  :  mais  seulement  aux  ennemis  de  la  foy.  Et  en- 
cores  s'il  estoit  ainsi  que  ils  s'en  teinssent  mal  con- 
tents, et  ils  luy  faisoientà  sçavoir  quee's  choses  prises  il 
y  eust  eu  du  leur,  sans  faillir  tout  leur  feroit  rendre, 
et  icelle  response  leur  feroit  si  aulcune  clameur  ou 
plainte  luy  en  venoit,  de  laquelle  chose  encores  de 
leur  part  n'avoit  ouy  nouvelles.  Et  quant  est  que  il 
eust  volonté  de  prendre  débat  à  eulx,  ou  que  eulx 
se  voulussent  prendre  à  luy,  s'il  en  eust  eu  quelque 
pensée,  il  n'eust  pas  renvoyé  quatre  de  ses  galées  et 
autres  galiotes  de  son  armée,  veu  que  ses  gens  estoyent 
tous  foibles  encores,  et  que  moult  il  avoit  perdu  de 
ses  arbalestriers.  Si  ne  faisoit  mie  semblant  de  vouloir 
nul  grever,  ne  que  il  eust  doubte  aussi  que  nul  le 
grevast.  Car  s'il  l'eust  pensé,  aultrement  se  feust  garny. 
Car  bien  en  avoit  eu  le  temps  et  commodité  :  mais 
s'en  alîoit  son  chemin  simplement,  comme  celuy  qui 
à  nul  ne  vouloit  nuire,  et  pensoit  semblablement  que 
nul  nuire  ne  luy  vouloit. 

Ces  choses  respondit  le  mareschal  à  ceulx  qui  luy 

en  parloient.  Et  tantost  arriva  au  port  que  on  dict  le 
port  des  Cailles,  et  là  veint  coucher.  Si  adveint  en 
celle  nuict  un  peu  avant   le  jour,  que  il  arriva  un 
petit  vaisseau  que  on  nomme  Brigantin,  et  estoit  Vé- 
nitien, et  cuidoient  ceulx  qui  dedans  estoient  que  ce 
feussent  les  galées  des  Vénitiens.  Car  elles  n'estoyent 
pas  loing  de  là,  comme  oiiir  pourrez.  Celuy  appor- 
toit  plusieurs  lettres  de  par  les  Vénitiens  au  capitaine 
de  leurs  galées,  et  à    autres  de  sa  compaignée,  et 
feurent   ces  lectres  par  ignorance  baillées  es  mains 
du  patron  des  gale'es  du  mareschal,  les  cuidant  celuy 
auquel  elles  avoyent  esté  recommande'es  bailler  en  la 
main  du  capitaine  Vénitien.  Mais  quand  il  s'advisa 
et  apperceut  que  il  n'estoit  pas  là  où  il  cuidoit,  si 
feut  tant  esbahy  que  il  ne  sçavoit  que  dire,  ne  que 
faire.  Quand  le  patron  le  veid  esbahy,  il  luy  demanda 
où  il  cuidoit  estre  :  Il  dict  que  aux  galées  des  Véni- 
tiens :  mais  il  voyoid  bien  que  non  estoit.  Et  adonc 
le  dict  patron  porta  les  lettres  et  mena  le  messaiger 
au  mareschal,  lequel  un  petit  l'interrogea  :  mais  quand 
il  le  veid  tant  espouvanté,  adonc  de  sa  très-grande 
libéralité,  noblesse  de  cœur  et  franchise,  et  afin  que 
les  Vénitiens  ne  peussent  trouver  nulle  cause  de  eulx 
plaindre  de  luy,  luy  dist  debonnairement,  «  mon  amy, 
«  n'ayez  doubte,  vous  estes  entre  vos  amis,  et  raurez 
«  vos  lettres  toutes  telles  que  les  avez  baillé.  »  Adonc 
les  luy  rendit  toutes  telles  que  elles  estoyent  liées  en 
un  fardeau,  et  luy  dit  que  s'il  luy  failloit  rien  que  il 
le  dist,  çt  que  il  le  recommandast  au  capitaine  et  à 
sa  compaignée,  et  ainsi  s'en  partit. 

Quand  il  feut  jour,  le  mareschal  se  remeit  en  son 
chemin,  et  celle  journée  ne  trouva  advanture  qui 

face  à  compter.  Si  veint  gésir  devant  la  ville  de  Mo- 
don,  de  coste  une  isle  qui  est  appelle'e  l'isle  de  Sa- 
pience.  Quand  il  feut  là,  il  feit  jetter  le  fer,  et  ancrer 
celle  part.  Tanlost  que  ce  feust  faict,  veint  une  espie 
des  Vénitiens  en  une  barque  où  il  y  avoit  cinq  ou  six 
hommes ,  lesquels  pour  sçavoir  la  route  du  mares- 
chal ,  et  veoir  s'il  se  doubtoit  de  rien ,  et  en  quel 
arroy  il  estoit,  demandèrent  quelles  gens  cestoyent. 
Et  il  leur  feut  respondu  que  c'estoit  le  mareschal  et 
les  Genevois,  et  l'on  leur  demanda  des  nouvelles, 
et  s'ils  vouloient  aulcune  chose  que  le  mareschal 
peust,  ils  dirent  que  grand  mercy,  et  que  nulles  nou- 
velles ne  sçavoient.  Si  les  feit-on  boire,  et  à  tant  se 
partirent. 

CHAPITRE  XXVI. 

Comment  les  Vénitiens  assaillirent  le  mareschal ,  et  la 
ficre  bataille  qui  y  feut.  Et  comment  le  champ  et  la 
victoire  luy  en  demeura. 

Le  dimanche  septiesme  jour  d'octobre ,  bien  matin, 
se  partit  le  mareschal  du  port  de  Sapience  devant  Mo- 
don,  et  se  meit  en  voye  pour  tenir  son  chemin  droict 
à  Gennes.  Mais  ores  estoit  temps  que  plus  ne  feust 
cachée  la  félonne  volonté' des  Vénitiens,  qu'ils  avoyent 
tant  gardée  celément.  Or  leur  semble  veoir  temps  et 
lieu  de  la  mettre  à  effect.  Car  assez  despourveu  le  pou- 
voient  prendre ,  et  eulx  au  contraire  estoyent  bien 
garnis,  et  de  leur  faict  advisez.  Si  n'eust  pas  le  mares- 

chai  erré  environ  deux  milles,  quand  il  veid  partir 
de  derrière  l'isle  de  Sapience  le  capitaine  des  Véni- 
tiens accompaigné  de  onze  galées,  lequel  alla  tout 
droictà  Modon,  et  là  preit  deux  grosses  galées  de  mar- 
chandises qui  estoyent  dedans  le  port,  toutes  chargées 
de  gens  d'armes  jusques  au  nombre  de  mille  hommes, 
et  avec  ce  bien  dixhuict  ou  vingt  vaisseaux  tous  char- 
gez de  gens  d'armes  et  d'arbalestrierst1)  :  et  à  tout  cela  et 
leurs  onze  galées  que  auparavant  avoyent  très-bien  ar- 
mées et  chargées  de  gens  d'armes  et  d'arbalesti  iers , 
après  le  mareschal  tirèrent  tant  comme  ils  peurent  :  et 
feurent  mis  en  très-belle  ordonnance ,  comme  pour 
donner  la  bataille.  Et  avec  ce  par  terre  faisoient  aller 
selon  la  marine  grande  foison  de  gens  d'armes  à  pied 

(«)  De  gens  d'armes  et  d'arbaleslriers. 

Les  deux  généraux  s'attribuèrent  la  victoire.  On  sera  probablement 
curieux  de  voir  la  relation  de  cette  bataille  adressée  au  Doge,  par 
Zeno,  qui  commandoit  les  Vénitiens.  Cette  relation  est  tirée  de  Ma- 
rin Sanuto,  et  cilée  dans  le  livre  onzième  de  l'histoire  de  Venise,  par 
M.  Daru. 

«  Sérénissime  prince,  j'ai  à  rendre  compte  à  votre  seigneurie  du- 
ce cale,  que  le  6  de  ce  mois  j'appris  que  la  flotte  du  maréchal  Bouci- 
«  caut  étoit  mouillée  à  Sapienza.  Je  m'en  approchai  le  soir  avec  vos 
«  onze  galères ,  et  deux  gros  bâtimens  qui  m'avoient  joint  la  veille. 
«  Celles  des  Génois  a  voient  leurs  feux  allumés,  ne  nous  croyant  pas  si 
«  prés.  Au  point  du  jour,  elles  gagnèrent  le  large  :  je  les  suivis,  prê- 
te nant  les  devant  avec  mes  meilleurs  vaisseaux,  mais  d'assez  loin,  car 
«  je  laissois  entre  elles  et  moi  un  intervalle  d'environ  huit  milles  Dés 
«  que  les  Génois  m'aperçurent,  ils  revirérent  de  bord.  Ma  première 
«  pensée  fut  que  le  maréchal  vouloit  me  parler  :  mais  quand  je  vis  que 
«  toute  son  escadre  suivoit  ce  mouvement,  et  qu'elle  faisoit  des  efforts 
«  pour  me  joindre,  je  ne  doutai  plus  de  sa  véritable  intention  :  je 
«  donnai  le  signal  ;  on  fit  force  de  voiles  et  de  rames  pour  l'attaquer. 
«  Le  combat  s'engagea  très- vivement,  et  dura  quatre  heures  avec  une 
«  grande  perte  des  deux  côtés  :  mai;.  Dieu  et  la  protection  de  Saint- 
7-  5* 

et  à  cheval,  afin  que  le  mareschal  et  sa  compaignée  ne 
peussent  eschapper  par  nulle  voye,  au  cas  que  par 
peur  où  par  quelque  advanture  pour  se  sauver  vers 
terre  se  retirast. 

Le  mareschal  qui  voyoid  de  loing  toute  celle  ordon- 
nance ,  n'avoit  pourtant  contre  eulx  nul  soupçon ,  ains 
cuidoit  que  ils  se  départissent  en  telle  forme  du  pays 
de  delà  ,  pour  eulx  en  venir  droict  à  Venise.  Car  jamais 
n'eust  peu  penser  que  sans  le  défier,  ou  luy  faire  à 
sçavoir,  luy  veinssent  par  telle  voye  courir  sus  et  l'as- 
saillir. Si  exploicterent  tant  leur  erre  les  Vénitiens  * 
que  en  peu  d'heures  feurent  moult  approchez.  Adonc 
les  gens  du  mareschal  qui  en  tel  arroy  venir  les  vei- 
rent,  luy  dirent  que  sans  faillir  les  Vénitiens  venoient 

«  Marc  nous  donnèrent  la  victoire.  L'ennemi  fut  contraint  de  prendre 
«  la  fuite  avec  huit  galères ,  en  laissant  trois  en  notre  pouvoir.  Si  tout 
«  noire  monde  eût  fait  son  devoir,  aucune  n'aurôit  échappé.  Si  Dieu 
«  permet  que  je  rentre  à  Venise,  je  prierai  votre  seigneurie  d'ordon- 
«  ner  une  information  contre  ceux  dont  la  mauvaise  conduite  a  sauvé 
«  les  ennemis.  Je  n'ai  rien  à  dire  delà  mienne.  Le  maréchal  de  Bou- 
«  cicaut  m'a  attaqué  avec  sa  galère  sur  laquelle  il  y  avoit  près  de  trois 
«  cents  hommes.  Pendant  plus  d'une  heure,  j'ai  eu  à  défendre  ma 
«  capitane  contre  cette  galère  et  deux  autres.  L'ennemi  est  venu  à 
«  l'abordage  5  nous  avons  eu  à  combattre  corps  à  corps  sur  notre 
«  propre  pont  ;  nous  avons  été  assez  heureux  pour  le  repousser.  Une 
«  seule  de  nos  galères,  celle  de  Léonard  Momenigo ,  est  venue  à  notre 
«  secours,  et  nous  a  dégagés,  en  chargeant  les  ennemis  avec  beaucoup 
«  de  vigueur.  La  capitane  génoise  éloit  déjà  hors  de  combat  5  elle  s'est 
«  retirée  pouvant  à  peine  faire  manœuvrer  vingt  avirons.  Si  elle  eut 
«  été  poursuivie ,  elle  tomboit  entre  nos  mains  j  mais  on  n'a  obéi  à 
«  aucun  de  mes  signaux,  et  je  ne  pouvois  moi-même  entreprendre 
«  cette  chasse,  n'ayant  pas  à  mon  bord  trente  hommes  en  élat  de 
«  combattre.  Si  nous  n'avions  eu  affaire  qu'à  des  Génois  ,  la  victoire 
«  auroit  été  bien  plus  complette.  » 

Cette  dernière  phrase  est  le  plus  bel  éloge  que  Seno  pouvoit  faire 
des  Français  et  de  Boucicaut. 

contre  eulx  en  trop  mauvaise  contenance  d'amis  :  car 
ils  estoyent  très-grand  nombre  de  gens  armez  en  toute 
ordonnance  de  bataille,  les  arbalestriers  tous  prests 
de  tirer,  et  les  gens  d'armes  les  lances  droictes,  et 
toutes  choses  apprestées  comme  il  appartient  pour 
assembler  et  pour  combatre.  Et  pour  Dieu  qu'il  y 
advisast,  si  que  de  son  opinion  ne  feust  mie  deceu, 
par  quoy  se  trouvast  surpris  desarmé  et  despourveu. 
Quand  le  mareschal  veid  la  manière ,  et  que  c'es- 
toit  à  certes  (0,  adonc  n'eut-il  en  luy  que  couroucer. 
Si  feit  hastivement  ses  gens  armer,  si  peu  qu'il  en 
avoit  :  car  mal  en  estoit  garny.  Et  trop  luy  pesoit  de 
ce  que  deux  jours  devant  avoit  congédié  deux  des 
liaves  de  son  armée  toutes  chargées  de  gens  d'armes  et 
d'arbalestriers,  et  s'il  eust  cuidé  ceste  advanture  bien 
s'en  feust  gardé,  mais  jamais  ne  l'eust  pensé.  Et  à  tout 
ce  avoyent  bien  pris  garde  les  Vénitiens,  et  pource  le 
surprirent  à  leur  advantaige.  Si  meitses  gens  tantosten 
ordonnance,  et  ses  arbalestriers,  si  peu  qu'ils  estoyent, 
et  tantost  feit  tourner  vers  les  Vénitiens  les  proues  de 
ses  galées,  et  tout  appareiller  pour  assembler,  si  be- 
soing  estoit.  Toutesfois  il  feit  expresse  defence  que  nul 
ne  feist  semblant  de  tirer  à  euîx  bombarde,  ne  autre 
traict.  Car  encores  ne  pouvoit  du  tout  croire  que  en 
mauvaise  intention  contre  luy  veinssent,  et  ne  sçavoit 
si  ils  venoient  pour  parler  à  luy  pour  aucune  restitu- 
tion du  faict  de  Barut,  si  comme  on  luy  avoit  dict 
que  ils  s'en  tenoient  mal  contents,  ou  pour  autre 
chose ,  si  ne  vouloit  nullement  contre  eulx  commen- 
cer débat. 

(')  A  certes  :  tout  de  bon. 

Quand  ils  feurent  assez  approchez,  adonc  s'arres- 
terent  tout  coys,  pour  eulx  du  tout  mettre  en  arroy 
de  combatre,  comme  il  affiert  en  mer,  et  leurs  voisles 
prirent  à  ployer ,  à  ce  que  elles  ne  leur  nuisissent  :  et 
à  toutes  leurs  choses  bien  appointer.  Semblablement 
estoit  arresté  le  mareschal  avec  tous  les  siens,  pour  les 
mettre  en  arroy  tout  au  mieulx  que  faire  se  pouvoit. 
Et  adonc  veid  bien  que  c' estoit  à  certes.  Si  pria  moult 
et  enhorta  ses  gens  que  ils  se  défendissent  vigoureu- 
sement. Car  il  avoit  espérance  en  Dieu  que  ainsi 
comme  autresfois  leur  avoit  aydé,  à  ce  besoing  ne 
leur  fauldroit  point,  et  ainsi  le  manda  en  toutes  ses 
galées. 

Quand  les  Vénitiens  feurentbien  mis  en  arroy,  adonc 
prirent  à  naviger  à  effort  tant  comme  ils  peurent 
vers  le  mareschal ,  et  luy  qui  oncques  ne  s'esbahit, 
semblablement  veint  de  randon  vers  eulx.  Si  s'escrie- 
rent  iceulx  Vénitiens,  en  disant  Bataille,  Bataille,  et 
avec  ce  saluèrent  les  nostres  de  bonnes  bombardes,  et 
commencèrent  les  premiers.  Mais  nos  gens  ne  leur  gau- 
chirent mie,  ains  lancèrent  vers  eulx  de  bombardes  et 
de  traict  sans  nulle  espargne.  Si  preirent  à  approcher, 
ainsi  tii  ans  les  uns  aux  autres  si  druëment  que  plus  ne 
pouvoit  estre,  tant  que  si  près  feurent  que  ils  veinrent 
au  pousser  des  lances,  et  que  les  galées  s'entrejoi- 
gnirent.  Lors  commença  la  bataille  dure  et  aspre,  et 
mortelle ,  et  à  bonne  lance  les  uns  contre  les  autres  , 
dont  maints  y  perdirent  la  vie.  Apres  les  lances  s'en- 
trecoururent  sus  main  à  main  à  dagues ,  et  à  haches 
et  espées.  Et  là  veissiez  nos  gens  fort  envahis  et  dure- 
ment assaillis  :  mais  leur  grand  vaillance  qui  autres 

fois  et  en  tant  de  lieux  s'estoit  grandement  demons- 
trée,  ne  fut  mie  adonc  amortie;  ainstant  vigoureuse- 
ment se  défendirent,  que  oncques  gens  mieulx  ne  le 
feirent.  Si  n'estoit  mie  le  jeu  esgal  quant  à  la  quantité' 
de  gens  ;  car  pour  un  quatre  y  en  eut  des  ennemis ,  et 
presques  le  double  de  navire.  Si  eurent  les  nostres 
moult  à  souffrir  pour  la  foison  de  gens  d'armes  et 
traict  qui  feut  contre  eulx.  Mais  comme  ils  se  comba- 
toient  par  grand  vertu  ce  n'estoit  merveilles  s'il  y  en 
eut  moult  d'occis  et  de  navrez,  et  maints  en  versèrent 
le  jour  en  la  marine  nouer  tous  armez  avec  les  pois- 
sons. Et  les  veissiez  saillir  apertement,  et  courir  par 
grand  vertu  aux  galées  et  au  navire  de  leurs  adver- 
saires, nonobstant  que  moult  les  grevassent  les  deux 
grosses  galées  qui  les  surmontoient  de  haulteur,  qui 
trop  leur  nuisoit.  Mais  ire  et  desdaing  de  ce  que  se 
voyoient  ainsi  surpris  accroissoient  leurs  forces  et 
leurs  couraiges,  parquoy  à  merveilles  s'advanture- 
rent  pour  eulx  venger,  si  faisoient  là  merveilles  de 
leurs  corps.  Helas  !  et  si  esgaulx  feussent  de  nombre , 
comme  tost  feust  la  chose  par  eulx  expédiée  :  mais 
trop  estoit  grande  rassemblée  de  leurs  ennemis,  et 
y  avoit  moult  bons  gens  d'armes  souldoyers.  Car 
les  Vénitiens  qui  bien  congnoissoient  la  vaillance  et 
prouesse  du  mareschal  et  de  sa  compaignée ,  avoient 
pris  gens  d'eslite,  tous  les  meilleurs  que  finer  (0 
peussent. 

Longuement  dura  ceste  bataille  par  la  vigueur  de  nos 
gens,  que  les  autres  taschoient  à  desconfire  :  mais  il  ne 
leur  feut  mie  léger  à  faire  j  car  trop  y  trouvèrent  grande 

(0  Finer  :  trouver. 

résistance.  Si  feurent  toutes  les  galées  entremeslées, 
qui  main  à  main  se  combatirent  si  durement,  que 
grande  cruaulté  estoit  de  veoir  deux  parties  qui  onc- 
ques  mefîaict  n'avoient  les  uns  aux  autres,  que  telle 
occision  feust  entre  eulx.  Car  aussi  mortellement  s'en- 
tre-envahissoient,  comme  si  ce  feust  pour  la  vengeance 
de  père  ou  de  mère  morts,  ou  de  perte  perpétuelle. 
Et  le  tout  par  l'iniquité  et  l'envie  de  Tune  des  parties, 
comme  clict  est.  Ha  faulse  envie ,  que  tu  as  basty  de 
maies  œuvres,  et  maints  as  livré  à  honte!  Mais  ce  ne 
feras-tu  mie  de  ce  vaillant  mareschal  pour  ceste  fois, 
ne  jamais,  si  Dieu  plaist.  Car  Dieu  l'a  en  sa  garde. 
Entre  les  aultres  que  vous  diroye  du  dict  preux  com- 
batant,  et  de  ceulx  de  la  galée  où  son  corps  estoit,  qui 
fut  accouplée  à  celle  du  capitaine  des  Vénitiens?  Car 
Dieu  sçait  comment  luy  et  les  siens  vaillamment  le 
feirent.  Luy  pour  conforter  ses  bons  combattans,  et 
eulx  par  son  exemple,  et  pour  garder  et  défendre  leur 
bon  chevetaine  et  seigneur.  Ce  n'estoit  sinon  mer- 
veilles à  veoir,  et  leurs  ennemis  aussi  moult  les  reque- 
roient.  Car  comme  dict  est,  gens  estoyent  en  armes 
tres-esleus  et  esprouvez  :  mais  nonobstant  ce ,  ceulx 
de  la  dicte  galée  du  mareschal ,  comme  loups  affamez 
ou  enragez ,  sailloient  en  celle  du  capitaine  si  druë- 
ment,  et  couroient  parmy,  faisans  les  traces  de  leurs 
coups,  que  si  tost  n'eust  esté  secourue  moult  petit 
eust  eu  de  durée.  Mais  les  dictes  deux  galées  grandes 
et  hautes  qui  aux  deux  lez  (0  la  targerent  (2)  feirent 
au  mareschal  et  aux  siens  trop  d'encombrier.  Car  de 
là  sus  lançoient  les  ennemis  à  eulx  qui  moult  en  oc- 

(0  Lez  ;  côtés.  —  (2)  La  targerent  :  Tai-rêtérent. 

cirent.  Et  à  bricf  parler,  à  quoy  plus  long  compte 
vous  tiendroye  ? 

Bien  l'espace  de  quatre  heures  dura  ceste  meslée, 
qui  moult  est  grand  merveille  comment  ce  peut  estre 
que  tant  durast.  Ainsi  comme  oiiir  pouvez  feut  moult 
dure  ceste  bataille,  où  le  mareschal  et  sa  gent  si  vail- 
lamment se  portèrent,  comme  dict  est,  que  en  fin  le 
champ  leur  demeura.  Mais  à  dire  toutes  les  vaillantises 
que  chascun  endroict  soy  y  feist,  long  seroit  à  ra- 
compter.  Et  pour  l'honneur  d'eulx  et  de  leurs  ligne'es, 
et  pour  exemple  de  bien  faire  à  ceulx  qui  nommer  les 
oiront,  est  bien  raison  que  les  noms  soyent  ramenteus 
en  cest  endroict  des  principaulx  qui  vaillamment  s'y 
gouvernèrent. 

Le  premier  que  par  droict  nommer  debvons  est  leur 
vaillant  chevetaine  le  bon  mareschal ,  par  la  force  du- 
quel, hardiesse  et  sçavoir  en  eurent  l'honneur.  Là  feut 
aussi  le  bon  Chasteaumorant,  qui  de  bien  faire  ne  s'y 
faignit ,  comme  il  y  parust  à  luy  et  à  ses  ennemis ,  messire 
Louys  de  Culan,  messire  Jean  Dôme,  messire  Robinet 
Fretel,  messire  Jean  le  Loup,  et  desescuyers  Guichart 
de  Mage ,  Robert  de  Tholigny ,  Regnauld  Descam- 
bronne,  Richard  Monteille,  Jean  de  Montrenart,  Char- 
lot  de  Fontaines,  Odart  de  la  Chassaigne,  et  Jean 
de  Ony,  lequel  en  ceste  bataille  entre  lesaultres  y  feit 
tant  de  sa  part  que  il  emporta  au  dict  des  amis  et  des 
ennemis  à  merveilles  grand  los.  Et  s'il  y  besongna  bien 
y  parut  à  son  corps,  lequel  nonobstant  que  il  feust 
bien  armé,  feut  navré  de  plusieurs  playes  comme  mor- 
telles. Et  avec  les  dessus  dicts  nommez  plusieurs  autres, 
qui  long  seroit  à  racompter ,  tres-vaillamment  s'y  por- 

terent,  et  généralement  tous  les  François,  et  plusieurs 
Genevois  et  autres. 

Et  à  la  parfin  les  ennemis  qui  ja  estoyent  lassez,  et 
qui  veirent  que  nonobstant  tout  leur  efïbit  et  toutes 
leurs  cauteles,  pour  néant  s'efFoi  çoient  de  desconfire 
le  preux  combatant,  et  que  trop  y  perdoient  des  leurs  , 
moult  se  voulurent  retirer  s'ils  eussent  aulcunement  peu 
à  leur  honneur,  et  en  gaignant  ou  recouvrant  quelque 
chose  de  leur  perte.  Àdonc  tant  s'efforcèrent  que  ils 
encloùirent  entre  eulx  trois  des  galées  du  mareschal, 
qui  sur  eulx  trop  s'estoyent  advanturées  ,  et  des  aultres 
les  séparèrent,  et  icelles  trois  tant  pourmenerent  que 
prises  les  emmenèrent,  etlaisserentle  champ  au  vaillant 
combatant  à  tout  le  demeurant  de  sa  gent,  qui  grand 
honneur  en  doibt  avoir.  Toutesfois  toutes  ne  s'en  al- 
lèrent les  galées  des  ennemis  :  car  malgré  eulx,  en  re- 
teint une.  Et  les  autres  comme  vaincus  laissèrent  la 
place,  et  fuyant  s'en  allèrent  retirer  et  ficher  en  leur 
ville  de  Modon ,  dolens  et  marris  dont  avoyent  failly 
à  leur  intention.  Et  le  mareschal  et  les  siens  de  la  place 
ne  se  bougèrent  jusques  à  ce  que  ils  en  eurent  perdu  la 
veiie. 

CHAPITRE  XXVII. 

Comment  le  mares  chai  s'en  alla  à  Gennes  ,  irrité 
contre  les  Vénitiens  ;  et  des  prisonniers  qui  /eurent 
emmenez  d'un  costé  et  d'autre. 

Ainsi  comme  vou  soyez  demeura  le  champ  de  la  ba- 
taille au  preux  mareschal  à  tout  le  demeurant  de  sa 
gent  ;  et  les  Vénitiens  comme  vaincus  se  retirèrent  et 
le  laissèrent.  Mais  tant  demeura  dolent  et  indigné  de 
ceste  advanture  ,  dont  jamais  ne  se  feust  donné  de 
garde,  et  de  ce  que  ainsi  avoitesté  pris  au  despourveu, 
et  aussi  de  la  perte  qu'il  avoit  faicte  de  sa  gent  ,  que  nul 
ne  pourroit  dire  comment  son  cœur  feut  gros  et  enflé 
contre  les  Vénitiens.  Mais  ceste  trahison  cuida-il  bien 
venger.  Si  dict  que  à  ce  ne  fauldroit-il  point,  si  Dieu 
luy  donnoit  vie. 

Si  se  partit  à  tant  de  la  place,  et  environ  soy  ras- 
sembla ses  gens  et  ses  galées  au  mieulx  qu'il  peut. 
Mais  bien  vous  promets  que  ils  ne  sembloient  mie 
gens  venans  de  feste  ou  danse  :  car  à  merveilles  es- 
toyent  lassez ,  navrez  et  desrompus ,  et  n'estoit  mie 
de  merveilles.  Si  les  reconforta  et  visita  par  grand 
amour  et  pitié  le  bon  mareschal  :  et  non  pourtant 
quatre  jours  après  la  bataille  dessus  dicte,  comme  le 
mareschal  tenoit  son  chemin  droict  à  Gennes,  rencon- 
tra deux  naves  des  Vénitiens,  sur  icelles  voulut  en 
partie  venger  son  ire ,  si  les  feit  tantost  assaillir  si  du- 
rement que  s;ueres   ne  durèrent,   ains  feurent  tost 

prises,  et  les  emmena  avec  luy  à  Gennes.  Si  estoyent  les 
dictes  naves  bien  garnies  de  biens  et  de  bons  prison- 
niers lesquels  il  reteint  jusques  à  ce  que  les  Vénitiens 
luy  rendirent  les  siens»  Mais  avec  ce  moult  luy  estoit 
le  cœur  dolent  de  ses  bien-aimez  gentils-hommes  qui 
feurent  emmenez  prisonniers ,  où  moult  avoit  de  vail- 
lans  gens,  dont  le  principal  d'eulx  estoit  le  vaillant  et 
bon  chevalier  Chasteaumorant,  qui  le  jour  avoit  souf- 
fert et  moult  faict  d'armes,  et  avec  luy  trente  quatre 
chevaliers  et  escuyers,  tous  gens  d'eslite,  de  grand  hon- 
neur et  renommée ,  et  autres  plusieurs  bons  et  notables 
Genevois ,  et  autres  ,  qui  feurent  pris  es  deux  autres 
galées.  Aussi  y  avoit  grand  foison  de  gentils-hommes 
de  renommée  et  de  grand  honneur  en  la  galée  qui  par 
nos  gens  feut  prise  comme  dict  est.  Et  que  telsfeus- 
sent,  y  parut  quand  veint  au  faict  de  leurs  rançons 
et  délivrances,  si  comme  oûir  pourrez. 

Et  ainsi  arriva  le  mareschal  à  Gennes ,  où  il  feut  à 
si  grand  honneur  et  joye  receu  de  tous  les  plus 
grands,  et  généralement  de  tout  le  peuple,  que  onc- 
ques  seigneur  ne  feut  receu  à  plus  grand  Teste.  Mais 
à  tant  vous  lairrons  du  mareschal,  et  dirons  du  sei- 
gneur de  Chasteaumorant  et  des  autres  prisonniers  que 
on  menoit  à  Venise, 

CHAPITRE  XXVIII. 

De  la  pitié  des  prisonniers  françois. 

Quand  Chasteaumorant  avec  la  compaignée  des 
autres  prisonniers  feurent  arrivez  à  Venise ,  adonc  oa 

les  ficha  en  bonne  forte  prison,  et  selon  la  coustume 
en  tel  cas  je  croy  qu'ils  n'eurent  mie  toutes  leurs  aises  : 
car  dur  giste  et  petit  repas,  et  du  mal  assez  leur  fai- 
soit  compaignée.  Helas  si  n'en  eussent-ils  mie  eu  mes- 
tief  :  car  navrez ,  malades  et  blessez  plusieurs  d'eulx 
estoyent.  Et  si  oncques  eurent  eu  aise,  joye  et  repos , 
adonc  en  eurent-ils  soufïreté  :  mais  ainsi  sont  souvent 
servis  ceulx  qui  honneur  quierent  et  pourchassent ,  et 
bien  doibvent  estre  hault  eslevez  les  bons  qui  si  chère 
chose  vont  poursuivans.  Or  feurent  ainsi  là  à  grand 
tourment  et  meschef  de  cœur,  de  corps  et  de  pensée» 
Car  bien  sçavoient  que  le  mareschal  es  toit  tant  indi- 
gné contre  les  Vénitiens,  et  à  bon  droict,  que  pour 
rien  n'eust  laissé  de  leur  faire  guerre  et  de  s'en  ven- 
ger. Si  nesceurent  que  faire,  ny  quel  conseil  prendre. 
Car  bien  feurent  informez  des  Coustumes  des  dicts 
Vénitiens,  c'est  à  sçavoir  que  au  faict  de  leurs  guerres 
jamais  les  prisonniers  que  ils  prennent  ne  sont  déli- 
vrez jusques  à  ce  que  la  guerre  soit  faillie,  qui  peult 
aucunes  fois  durer  tout  l'aage  d'un  homme.  Si  pouvez 
penser,  vous  qui  ce  oyez,  en  quel  soucy  ces  bons 
gentils-hommes  debvoient  estre. 

Le  bon  Chasteaumorant,  le  saige,  au  cœur  cons- 
tant, en  qui  ne  default  vertu  que  bon,  vaillant  et 
preux  doibve  avoir,  lequel  pour  maie  fortune  ne  se 
trouble,  ne  pour  la  bonne  moult  ne  s'esjoiïist,  feut 
entre  eulx  comme  leur  chef.  Si  les  reconfortoit  par 
ses  bons  admonestemens ,  et  leur  mettoit  Dieu  en  mé- 
moire, comme  celuy  qui  l'aime,  sert  et  craint,  et 
leur  disoit  que  à  luy  retournassent  et  y  eussent  fiance, 
et  que  sans  faillir  point  périr  ne  les  lairroit  :  et  avec 
ee,  que  ils  eussent  cœurs  de  gentils-hommes  forts  et 

6. 

endurcis,  et  qui  pour  rien  ne  se  doibvent  douloir,  ne 
délaisser  bonne  espérance,  ne  cheoir  en  desconfort. 
Et  ainsi  souvent  les  réconfortait,  et  iceulx  prenoient 
grande  consolation. 

Mais  ne  croyez  mie  que  le  bon  vaillant  mareschal 
oubliast  ses  bons  amis;  pourtant  s'il  ne  les  voyoit,  et 
s'ils  estoyent  encliartrez,  comme  souvent  sont  ou- 
bliez des  princes,  dont  est  pitié,  ceulx  qui  sont  à  cause 
de  leurs  guerres  pris  et  destruits.  Nenny  certes.  Mais  au 
p!us  tost  qu'il  peut  les  envoya  reconforter  de  faict  et 
de  paroles.  Car  argent  assez  et  largement  leur  envoya, 
et  manda  que  de  rien  n'eussent  mélancolie.  Car  il  ne 
leur  fauldroit  jour  de  sa  vie,  dont  ils  feurent  moult 
reconfortez. 


CHAPITRE  XXIX. 

Comment  les  prisonniers  mettoient  peine  par  leurs 
lettres  vers  les  seigneurs  de  France,  que  le  mareschal 
ne  feist  guerre  contre  les  Vénitiens  *  afin  que  leur 
délivrance  nen  feust  empeschée. 

Tout  ainsi  qu'il  est  de  coustume  que  toute  per^ 
sonne  qui  se  trouve  en  aulcune  maladie  ou  désola- 
tion ,  cerche  volontiers  sa  salvation  et  santé  ,  et 
cerche  diligemment  voye  de  la  trouver  ;  iceulx  par 
plusieurs  fois  vers  Chasteaumorant  à  conseil  se  mei- 
rent ,  pour  adviser  qu'ils  pourroient  faire  pour  estre 
tirez  hors  de  celle  caige.  Si  en  disoit  chascun  son 
bonadvis,  et  sembloit  aux  aulcuns  que  bon  seroit 

d'escrire  piteusement  de  leur  estât  à  leur  bon  maistre 
le  mareschal,  que  pour  Dieu  il  eust  pitié  de  ses  bien- 
aimez  gentils-hommes,  et  que  il  voulust  aulcunement 
fleschir  à  son  grand  et  hault  couraige ,  nonobstant  la 
grande  inj  urefaicte  à  luy  par  les  Vénitiens;  parquoy  pour 
compassion  d'eulx  qui  en  seroyent  destruicts  et  morts 
par  advanture  par  longue  dure  prison ,  ou  aultrement, 
se  voulust  déporter  d'entreprendre  la  guerre.  Les  au- 
très  disoient,  que  bon  seroit  que  ils  escripvissent  aux 
princes  de  France,  en  les  suppliant  humblement  pour 
Dieu  que  ils  voulussent  mettre  paix  et  accord  entre 
le  mareschal  et  les  Vénitiens,  ou  sinon  ils  estoyent 
perdus.  Ces  deux  voyes  leur  semblèrent  bonnes  :  mais 
non  pourtant  les  plus  advisez  doubterent  que  la  grande 
ire,  prop.os  et  volonté  du  mareschal  de  faire  guerre 
aux  Vénitiens  ne  peust  estre  desmeiie,  ne  pour  pitié 
d'eulx,  ne  pour  quelconque  prière  de  prince,  ne  aul- 
trement, si  n'estoit  seulement  par  une  voye,  c'est  à 
sçavoir  par  le  seul  commandement  de  son  souverain 
seigneur  le  roy  de  France,  à  qui  de  rien  ne  vouldroit 
désobéir,  bien  le  sça voient,  et  s'ils  pouvoient  advenir 
par  leurs  prières  et  piteuses  requestes  que  le  Roy  luy 
mandast  expressément  par  ses  lettres  :  par  ce  poinct 
seroient  guairis. 

Tel  appointement  leur  sembla  bon  ,  et  à  celle  con- 
clusion se  teinrent,  et  d'ainsi  faire  le  conclurent;  et 
mesmement  avec  ce  que  ils  se  ayderoient  des  autres 
deux  voyes  dessus  dictes.  Adonc  les  veissiez  tous  en- 
semble escrire  lettres  au  mareschal  pour  ceste  re- 
queste,  dont  l'un  ramentevoit  l'amour  que  autres  fois 
avoit  trouvé  en  luy,  l'autre  comment  il  avoit  veu  sa 
grande  pieté  dcmonstrer  par  divers  cas,  l'autre  assi- 

gnoit  raison  que  ainsi  il  le  debvoit  faire  pour  eschever 
pius  grand  mal ,  l'autre  qu'il  feroit  aumosne  et  grand 
bonté  de  souffrir  pour  les  reschapper  de  mort  ;  et 
ainsi  diversement  tant  piteusement  à  luy  se  recom- 
mandoient,  comme  ceulx  que  grand  désir  menoit,  que 
quand  les  lettres  veindrent  es  mains  du  mareschal,  il 
ne  feust  oncquesen  la  puissance  de  son  noble  couraige 
que  les  larmes  ne  luy  couvrissent  la  face,  pour  la  pi- 
tié et  amour  qu'il  avoit  à  ses  bons  amis.  Mais  pour- 
tant ne  se  pouvoit  desmouvoir  de  non  vouloir  la 
guerre,  pour  laquelle  s'apprestoit  tant  et  bastivement 
comme  il  pouvoit.  Mais  les  pauvres  prisonniers  ré- 
confortait par  ses  messaigers,  et  feit  parler  aux  Vé- 
nitiens de  les  mettre  à  rançon  aux  guises  de  France  : 
mais  rien  n'y  valut.  Car  ils  dirent  que  ce  n'estoit  pas 
leur  usance. 

Adonc  veissiez  les  pauvres  prisonniers  escrire  en 
France  aux  seigneurs  ausquels  ils  estoyent  de  service. 
Car  les  aucuns  estoyent  au  Roy,  les  autres  au  duc  de 
Berry,  autres  au  duc  d'Orléans,  ou  deBourgongne,  ou 
de  Bourbon ,  et  ainsi  à  plusieurs  ;  et  chascun  supplioit 
humblement  son  seigneur  et  maistre  que  pour  Dieu 
ne  les  voulust  oublier,  ne  laisser  là  pourrir  en  prison. 
Lesquelles  requestes  meurent  les  seigneurs  à  grand 
pitié,  si  qu'ils  escrivirent  bastivement  au  mareschal 
de  ceste  chose ,  et  feirent  tant  que  le  Roy  luy  escrivit 
que  il  n'en  feist  plus  jusques  à  ce  que  il  auroit  déli- 
béré en  sson  conseil  ce  qu'il  vouldroit  qu'il  en  feust 
faict. 

De  ceste  defence  feut  moult  dolent  le  mareschal  ; 
mais  ne  voulut  désobéir,  si  se  souffrit  à  tant  pour 
celle  fois.  Et  en  ces  enÇrefaictes  se  entremeirent  au- 

cuns  bons  moyens  de  traicterpaixet  délaisser  la  guerre, 
et  singulièrement  pour  cause  des  dicts  prisonniers. 
Long  feut  le  traicté  de  ceste  paix  ;  car  le  mareschal 
jura  qu'il  n'y  seroit  veu  ny  ouy  :  mais  puis  qu'il  plai- 
soit  au  Roy,  et  à  nosseigneurs,  il  consentoit  bien  que 
les  Genevois  accordassent  selon  leur  bon  plaisir,  et 
il  ne  leur  contrediroit.  Si  feut  à  la  parfin  paix  faicte 
entre  eulx,  dont  les  Vénitiens  eurent  grand  joye. 
(Car  ils  n'en  estoyent  mie  sans  soucy  et  peur,  )  à  con- 
dition que  prisonniers  pour  prisonniers  seroyent  ren- 
dus, et  qu'il  n'en  y  eust  plus.  Et  ainsi  feut  accordé 
et  faict.  Et  à  tant  feurent  délivrez  nos  prisonniers, 
qui  feurent  huict  mois  entiers  es  prisons  des  Vénitiens. 
Mais  comme  par  divine  volonté  les  choses  viennent 
aulcunes  fois  pour  le  mieulx ,  on  doibt  Dieu  louer  de 
celle  prinse  :  car  elle  escheva  la  guerre,  dont  grand 
mai  et  meschef  s'en  feust  ensuivy. 

CHAPITRE  XXX. 

Comment  les  Vénitiens  s'envoyèrent  excuser  envers  le 
Roy  de  ce  que  ils  avoyent  faict. 

Apres  ces  choses ,  les  Vénitiens  qui  doublèrent  la 
malegrace  du  roy  de  France,  et  des  princes  françois, 
pour  l'achoison  de  ce  qu'ils  avoient  faict,  et  dont  les 
François  avoient  tenus  prisonniers,  pour  eulx  excu- 
ser envoyèrent  leurs  ambassadeurs  devers  le  Roy,  qui 
portaient  lettres  de  la  seigneurie  de  Venise  avec  leur 
créance.  Par  ces  lettres  et  ambassadeurs  se  envoyoient 

moult  excuser  de  ce  faict,  disans  :  que  le  mareschal 
leur  avoit  faict  trop  grand  tort  et  dommaige  à  Barut , 
et  pris  leurs  biens  et  marchandises.  Et  avec  ce,  quand 
ils  s'en  venoient  vers  luy  pour  luy  dire  et  remonstrer 
aimablement ,  et  prier  que  restitution  leur  feist  de 
leurs  biens,  que  il  leur  courut  sus,  et  premier  les 
assaillit.  Et  eulx  comme  contraints  se  meirent  en  dé- 
fense :  pour  laquelle  chose  Dieu  leur  avoit  donné  la 
victoire ,  si   comme  il  apparust.  Et   pource  ne  leur 
debvoit  sçavoir  le  Roy,  ny  nosseigneurs,  nul  mau- 
vais gré.  Telles  choses  et  assez  d'autres  mensongères 
pour  leur  excuse  dirent  au  Roy  et  a  nosseigneurs  : 
mais  n'en  feurent  pourtant  creus,  ne  grand  foy  on 
n'y  adjousta.  Et  ainsi  s'en  allèrent  à  petite  chère,  et 
à  froide  responce. 

Le  mareschal  qui  par  ses  amis  de  par  deçà  entendit 
ceste  nouvelle,  lesquels  luy  avoyent  envoyé  la  coppic 
des  lettres  que  on  avoit  apportées  au  Roy,  en  feut 
tant  fasché  que  plus  ne  se  peut,  et  lors  luy  sembla 
bien  avoir  achoison  de  mouvoir  noise  et  débat  comme 
il  desiroit  aux  Vénitiens.  Et  pour  celle  cause ,  et  pour 
monstrer  leur  tort  et  mensonge,  leur  escrivit  les  let- 
tres qui  cy  après  s'ensuivent,  ausquels  les  Vénitiens 
n'osèrent  oncques  faire  response.  Et  vrayement  comme 
en  armes  il  demonstroit  sa  vaillance,  et  au  gouverne- 
ment sa  prudence,  pareillement  en  escriture  apparois- 
soit  son  sçavoir  au  contenu  d'icelles,  lesquelles  par 
luy  sans  autre  feurent  dictées,  si  bien,  et  en  si  bel 
et  notable  style,  comme  on  peut  veoir,  et  comme  nul 
clerc  rhetoricien  pourroit  faire ,  selon  le  langaige 
plain  et  bien  ordonné  de  quoy  on  doibt  user  au  devis 
du  faict  d'armes.   Si  pouvons  conclure  par  ce  qu'il 

nous  appert,  iceluy  mareschal  estre  es  grâces  com- 
prises en  sens  et  faicts  vaillans  tout  remply. 

CHAPITRE  XXXI. 

Cy  ensuit   la   teneur  des  lettres  que   le    mareschal 
envoya  aux   Vénitiens. 

«  Au  nom  de  Dieu  qui  toutes  choses  a  faictes,  et 
qui  congnoist  toutes  personnes,  et  qui  sur  toutes 
choses  aime  vérité'  et  hait  mensonge  ,  je  Jean  le 
Maingre  ,  dict  Boucicaut  ,  mareschal  de  France  et 
gouverneur  de  Gennes,  à  vous  Michel  Sténo  duc  de 
Venise,  et  Carie  Zeni  citoyen  d'icelle  cité,  fais  à  sça- 
voir  que  j'ay  receu  la  coppie  d'unes  lettres  que  vous 
Michel  Sténo  avez  envoyées  en  France  au  Roy  mon 
souverain  seigneur,  escrites  à  Venise  le  penultiesme 
jour  du  mois  d'octobre  dernier  passé.  Du  contenu 
desquelles,  si  ce  ne  feust  l'usance  et  coustume  de  vous, 
et  vos  prédécesseurs  tenans  le  lieu  que  vous  tenez,  je 
me  donnerois  grand  merveille,  pource  qu'elles  sont 
toutes  fondées  sur  mensonge  ,  sans  y  avoir  mis  nui 
mot  de  vérité ,  et  ausquelles  j'eusse  faict  pieça  res- 
ponse  ,  si  n'eust  esté  pour  doubte  d'empescher  la  déli- 
vrance des  François  et  Genevois ,  que  contre  droict  et 
raison  avez  détenus  prisonniers.  Et  pour  ce  mainte- 
nant la  vous  fais  ,  et  respons  aux  articles  contenus  en 
icelles  en  la  manière  qui  s'ensuit. 

«  Et  premièrement  à  ce  que  en  vos  dictes  lettres  est 
contenu  que  au  mois  d'aoust  dernier  passé,  environ  le 

dixiesme  jour,  je  courant  par  la  marine  de  Syrie, 
avec  les  Genevois,  ay  desrobé  les  biens  et  marchan- 
dises de  vos  Vénitiens  estans  a  Barut ,  et  qu'il  ne  pro- 
fita point  que  par  vos  Vénitiens  m'eust  esté  dict  les 
clicts  biens  et  marchandises  estre  leurs,  et  d'autres 
Vénitiens,  et  que  en  oultre  ay  prins  aultres  vos  naves  : 
je  vous  respons,  que  il  est  vray  que  quand  les  ambas- 
sadeurs que  j'avois  envoyez  devers  le  roy  de  Cypre 
eurent  faict  la  paix ,  et  je  me  trouvay  en  Cypre  avec 
l'armée  que  adonc  avoye  ,  non  voulant  perdre  la 
saison,  regardant  le  tort  et  oultraige  que  le  Souldan 
avoit  faict  aux  marchans ,  et  biens  des  Genevois ,  et 
au  commun  de  la  cité  de  Gennes ,  (  laquelle  cité  j'ay 
en  garde  et  gouvernement  pour  le  Roy  mon  souverain 
seigneur,  )  et  que  à  bonne  et  juste  cause  j'estoye  tenu 
de  faire  guerre  et  dommaige  au  dict  Souldan ,  et  à  ses 
pays  et  subjects,  ayant  volonté  d'aller  en  Alexandrie, 
et  pour  le  temps  et  vent  contraire  ne  pouvant  accom- 
plir le  désir  que  j'avois ,  je  deliberay  d'aller  es  parties 
de  Syrie ,  où  je  les  trouvay  bien  advisez  de  la  venue 
de  moy  et  de  mon  armée,  par  les  lettres  et  messaigers 
que  vos  Vénitiens  leur  avoyent  envoyé  ,  qui  estoit 
contre  Dieu ,  contre  loyauté ,  et  contre  tout  ce  que 
bon  Chrestien  doibt  faire. 

«  Et  environ  le  jour  que  en  vos  dictes  lettres  est 
contenu ,  veins  descendre  au  dict  lieu  de  Barut ,  ou 
près.  Paravant  ma  quelle  descente  voyant  une  gri- 
perie  partant  du  port ,  envoyai  une  de  mes  dictes 
galées  après  elle,  et  feut  prise  et  emmenée  la  dicte 
griperie ,  laquelle  estoit  de  vos  Vénitiens ,  qui  par 
l'ordonnance  de  vostre  conseil  de  Nicocie  estoit  allée 
plusieurs  jours  avoit  au  dict  lieu  de  Barut,  pour  faire 

à  scavoir  aux  Sarrasins  la  venue  de  moy  et  de  ma 
dicte  compaignée.  Et  neantmoins  peu  de  temps  après 
que  je  l'eus  faict  prendre ,  pour  monstrer  amitié  en- 
vers vous  plus  que  tenu  n'y  estoye,  feis  délivrer  la 
dicte  gi  ipperie  et  les  hommes  qui  dessus  estoyent , 
sans  leur  faire  nul  dommaige  en  l'avoir,  ne  en  leurs 
personnes.  De  laquelle  chose  je  fais  grande  conscience, 
et  que  tous  les  Vénitiens  et  gens  qui  estoyent  dessus 
ne  feis  pendre  ou  jecter  en  la  mer,  pource  que 
l'œuvre  que  ils  avoyent  faicte  et  faisoient  estoit  trais- 
tresse  à  Dieu  et  à  la  chrestienté. 

«  Et  quant  aux  biens  et  marchandises  qui  au  dict 
lieu  de  Barut  feurent  trouvez,  il  est  bien  à  penser  et 
doibt-on  croire  fermement  que  puis  que  vos  Véni- 
tiens y  avoient  faict  sçavoir  ma  venue ,  comme  dict 
est ,  qu'ils  avoient  bien  pourveu  à  lever  les  biens  et 
marchandises  que  ils  y  avoient.  Et  bien  est  vray  que 
moy  estant  à  la  terre  comme  en  terre  d'ennemis , 
abandonnay  à  prendre  ce  qui  s'y  pourroit  trouver  : 
laquelle  prise  feut  petite,  pour  ce  que  il  s'y  trouva 
peu.  Apres  laquelle  prise  et  demeure  faicte  en  la 
ville,  l'espace  et  temps  que  le  cas  le  requiert,  ayant 
faict  bouter  feux  par  la  dicte  ville ,  me  retiray  en  mes 
galées ,  sans  ce  que  moy  estant  en  la  dicte  terre ,  ne 
moy  retiré  en  mes  dictes  galées,  feust  pour  lors  à 
moy  venu  homme  quelconque  Vénitien  ,  ne  autre 
pour  eulx,  me  demander  nulle  restitution  de  biens, 
ne  de  proye  qui  y  eust  esté  prise,  comme  menson- 
geusement  l'avez  escrit.  Car  Dieu  sçait  si  elle  m'eust 
esté  demandée  ,  que  de  bon  cœur  et  de  bonne  vo- 
lonté eusse  faict  restituer  ce  que  de  raison  eust  esté. 
Pource  que  je  n'avois  intention  ne  volonté  de  porter 

dommaige  à  vos  Vénitiens  ,  ne  autres  Ghrestiens  : 
mais  tant  seulement  au  dict  Souldan ,  ses  pays  et 
subjects  ,  ausquels  j'avoye  la  guerre. 

«  Et  à  ce  que  vous  adjoustez  que  tantost  après  la 
prise  de  Barut  j'ay  pris  autres  vos  naves,  si  ne  feust, 
comme  dict  est  dessus  ,  vostre  usance  accoustume'e 
d'escrire  et  dire  mensonges  plus  que  nulles  autres 
gens  et  nations  qui  soyent  ,  je  me  donnerois  grand 
merveille.  Car  vous  mesmes  sçavez  bien ,  et  pouvez 
bien  sçavoir  que  le  contraire  de  ce  que  avez  escript 
est  la  vérité.  Et  toutesfois  si  j'eusse  voulu  j'en  pou- 
vois  assez  prendre.  Car  à  Lescandelour  ,  a  Fama- 
gouste,  à  Rhodes,  tant  à  mon  aller,  comme  à  mon 
retour  ,  et  en  plusieurs  autres  lieux  sur  la  marine,  tant 
à  la  coste  de  Syiie  ,  comme  ailleurs ,  j'ay  assez  trouvé 
de  vos  naves  et  autres  vos  navires  en  grand  nombre, 
lesquels  estoyent  bien  en  ma  puissance  d'en  faire  ce 
que  je  vouloye  :  mais  par  tout  où  je  les  ay  trouvées 
je  les  ay  traictées  aussi  bien  ou  mieulx  que  si  ce 
feussent  navires  de  Genevois. 

«  Et  quant  à  ce  que  en  vos  dictes  lettres  est  contenu , 
que  environ  le  septiesme  jour  d'octobre  dernier  passé, 
moy  accompaigné  de  onze  galées  me  trouvay  autour 
de  Modon,  et  que  là  vous  Carie  Zeni ,  capitaine  des 
galées  des  Vénitiens,  deliberastes  de  vous  monstrer 
amiablement  à  moy  et  à  mes  galées,  pour  vous  com- 
plaindre  et  requérir  satisfaction  des  choses  qui  par 
moy  et  ceulx  de  ma  dicte  compaignée  avoyent  esté 
ostées  à  Barut  et  ailleurs  aux  marchans  Vénitiens,  et 
que  lors  moy  et  mes  galées  tournasmes  les  proues  en- 
contre vous,  et  les  vostres  monstrans  et  tenans  ma- 
nière d'ennemis.  Et  que  vous  ce  voyant,  comme  con- 

trainct,  et  ne  pouvant  autrement  faire ,  feistes  le  sem- 
blable vous  et  vos  galées  encontre  moy  et  les  miennes, 
et  tant  que  par  mon  default  et  coulpe  feust  dure  ba- 
taille entre  les  parties  ,  en  laquelle  bataille  feurent 
prises  trois  de  mes  galées ,  et  les  autres  se  meirent  à  la 
fuite.  Je  vous  respons  en  la  manière  qui  s'ensuit  :  il 
est  vray  que  au  retour  de  mon  voyage  je  m'en  veins 
vers  Rhodes,  duquel  lieu  de  Rhodes  je  partis  avec 
onze  galées  pour  venir  en  ma  compaignée.  Et  ces 
miennes  galées ,  pour  le  long  voyage  que  faict  avoye , 
où  j'avoye  eu  et  laissé  plusieurs  de  mes  gens  morts , 
blessez  et  malades,  estoyent  tres-mal  armées,  tant  de 
mariniers,  comme  de  compaignons,  arbalestriers,  et 
encores  moins  de  gens  d'armes.  De  laquelle  chose  pour 
les  mieux  armer,  ne  appareiller,  nonobstant  que  bien 
l'eusse  peu  faire  de  gens ,  comme  vous  sçavez  qu'il  y 
en  avoit  beaucoup  et  de  bons  au  dict  lieu  de  Rhodes, 
je  ne  me  soucioye.  Pource  que  je  n'avoye  soupçon  en 
mon  retour  de  vous ,  ne  d'autres  Chrestiens ,  que  je 
tenois  tous  amis  ;  et  par  especial  de  vos  Vénitiens , 
pour  les  belles  bourdes  polies,  et  paroles  mensongères 
que  vous  Carie  Zeni  m'aviez  dictes  et  par  plusieurs  fois 
mandées ,  combien  que  je  sceusse  bien  que  es  dictes 
parties  de  Modon  vous  estiez  avec  les  galées  des  Vé- 
nitiens. 

«  Ainsi  doncques  accompaigné  des  dictes  onze  galées, 
m'en  veins  mon  chemin  pour  venir  droict  arriver  au 
dict  lieu  de  Modon ,  devant  lequel  lieu ,  c'est  à  sçavoir 
en  l'isle  de  Sapience ,  moy  et  mes  dictes  galées  jec- 
tasmes  le  fer  le  sabmedy  sixiesme  jour  du  dict  mois 
d'octobre,  cuidans  estre  en  lieu  d'amis.  Et  pour  don- 
ner à  chascun  congnoissance  de  la  volonté  et  intention 

ferme  que  j'avoye  de  non  offenser  nulle  de  vos  galées, 
ne  naves  ,  ne  autres  choses  vénitiennes,  et  que  si 
j'eusse  eu  autre  volonté'  et  intention,  je  l'eusse  bien 
peu  faire  :  il  est  vray  que  peu  de  jours  avant  que  j'ar- 
rivasse au  dict  lieu  de  Sapience,  j'avois  licentié  deux 
galées  de  Scio  qui  estoyent  en  ma  compaignée,  une 
galée  et  une  galiote  du  seigneur  de  Metelin ,  une  galée 
et  une  galiote  de  Pera ,  une  galée  du  seigneur  Desne , 
une  autre  de  mes  gale'es  que  j'avois  envoyée  en  Alexan- 
drie ,  et  deux  ou  trois  galiotes.  Toutes  lesquelles  ga- 
lées et  galiotes,  si  j'eusse  eu  envers  vous  autre  volonté 
que  bonne ,  j'eusse  amenées  avec  moy.  Car  il  ne  le  me 
failloit  que  commander.  Et  en  oultre  le  jour  avant 
que  je  arrivasse  au  dict  lieu  de  Sapience,  moy  estant 
au  cap  Sainct  Angel ,  me  veinrent  trouver  deux  des 
naves  de  mon  armée  bien  fournies  de  gens  d'armes  et 
arbalestriers  ;  en  l'une  desquelles  estoyent  bien  huict 
cent  hommes  armez  ou  plus.  Lesquels  gens  d'armes  et 
arbalestriers ,  si  j'eusse  voulu,  je  pouvoye  prendre  et 
lever,  et  les  départir  sur  mes  dictes  galées  à  ma  vo- 
lonté. Et  d'autre  part,  en  ce  mesme  lieu ,  près  du  dict 
cap  Sainct  Ange,  veint  un  vostre  brigantin,  ou  gri- 
perie  de  Candie,  un  peu  devant  le  jour,  arriver  à  mes 
galées,  cuidant  que  feussent  les  vostres ,  lequel  appor- 
toit  plusieurs  lettres  à  vous  Carie  Zeni ,  et  à  ceulx  de 
vostre  compaignée. 

«  Le  porteur  desquelles  estant  sur  ma  galée,  et  icelles 
lettres  baillées  en  la  main  de  mon  patron ,  me  de- 
manda mon  dict  patron  que  je  vouloye  qu'il  en  feist , 
auquel  je  respondis  que  je  vouloye  qu'il  les  luy  ren- 
dist  sans  les  ouvrir,  et  que  je  ne  vouloye  point  que  à 
luy  ne  autres  Vénitiens  quelconques  7  ne  à  leurs 

biens  feust  aulcunement  faict  tort  ou  desplaisir,  et 
qu'il  le  licentiast  courtoisement.  Et  ainsi  feut  faict. 
Et  encores  celle  mesme  nuict  que  j'arrivay  au  dict 
port  de  Sapience ,  peu  après  ma  venue ,  veint  une 
vostre  barque,  aux  gens  de  laquelle  moy  faisant  parler 
par  aucuns  des  miens  ,  et  demander  des  nouvelles, 
feut  par  eulx  respondu ,  que  vous  Carie  Zeni  estiez  à 
tout  onze  galées  à  Portogon  ,  et  que  deux  grosses 
galées  estoyent  à  Modon,  avec  plusieurs  autres  na- 
vires grans  et  petits,  de  l'une  desquelles  grosses  gale'es 
celle  mesme  barque  estoit  ,  comme  ils  dirent.  La- 
quelle barque  ,  après  toute  courtoisie  à  luy  offerte, 
je  feis  courtoisement  licencier. 

«  Et  le  lendemain ,  qui  feut  le  dimanche  septiesme 
jour  dessus  dict,  me  partis  bien  matin  du  dict  port 
de  Sapience  avec  mes  dictes  galées ,  pour  m'en  venir 
mon  chemin  devers  Gennes  ;  en  volonté  de  lever  au 
port  de  Ion  eaiïe,  dont  mes  dictes  gale'es  estoyent  mal 
fournies.  Et  ainsi  comme  je  feusse  allé  deux  ou  trois 
milles  tirant  droict  au  dict  lieu  du  port  de  Ion ,  pour 
lever  eaiie ,  comme  dessus  est  dict ,  vous  monstrates 
vous  Carie  Zeni  à  tout  onze  galées  parties  du  dict 
lieu  de  Portogon ,  et  allant  vers  Modon ,  en  quoy  je 
ne  pris  nul  soupçon.  Auquel  lieu  vous  ayant  faict 
comme  nulle  demeure,  vous  apparustes  derechef,  et 
monstrastes  à  tout  vos  dictes  onze  galées,  et  à  tout 
les  deux  grosses  dessus  dictes  qui  paravant  ne  s'es- 
toyent  à  nous  monstrées,  en  laquelle  chose  ne  preins 
semblablement  soupçon  ne  pensée  aulcune,  fors  que 
de  veoir  amis.  Et  mes  galées,  comme  dict  est  dessus, 
estant  petitement  armées ,  et  parce  pouvans  peu  ex- 
ploicter  de  chemin,  moy  n'ayant  aussi  en  ce  trop 

grande  volonté,  pource  que  lors  je  m'appensay  que 
vous  estiez  party  pour  prendre  vostre  chemin  droict 
à  Venise,  ou  que  vous  aviez  volonté  de  parler  ou 
faire  parler  à  moy  ,  vous  qui  la  trahison  et  mauvaistié 
que  aviez  intention  de  faire  aviez  longuement  bastie, 
exploictastes  de  chemin  en  telle  manière  que  en  peu 
d'espace  feustes  bien  prochain  de  moy  et  de  mes  dictes 
galées.  Laquelle  vostre  venue  je  voyant  hastive  sur  moy 
et  sur  ma  dicte  compaignée,  et  aussi  voyant  vos  dictes 
onze  galées  et  les  deux  grosses  venans  en  bataille  et 
ordonnance,  chargées  outre  ce  qu'il  est  de  coustume 
de  très-grand  nombre  de  gens  d'armes ,  dont  les  lances, 
harnois  et  personnes  se  pouvoient  clairement'  veoir, 
ayant  aussi  faict  tous  habillemens   qu'il  convient  a 
guerre  et  bataille,  et  mesmement  vous  Carie  Zeni  à 
tout  vostre  galée  estre  mis  au  milieu  des  dictes  deux 
grosses  pour  vostre  plus  grande  seurelé.  Voyant  en 
outre  venir  avec  vous  sept   ou  huict  brigantins  ou 
palestarmes  de  naves  fort  chargées  de  gens  d'armes 
et  d'arbalestriers ,  qui  ne  sembloit  pas  manière  de 
venir  demander  aulcune  restitution,  comme  en  vos 
dictes  lettres  est  escript  :  mais  droicte  manière  et 
manifeste  semblance  d'ennemis,  qui  sans   parole  et 
sans   aucune    sommation    ou   requeste   à   nous    im- 
pourveus   veniez    courir  sus.    Mesmement    que  par 
terre  selon  la  marine  faisiez  venir  grand  nombre  de 
gens  d'armes,  tant  de  cheval  ,  comme  de  pied  ,  de 
laquelle  terre  nous  estions  prochains. 

«  Comme  contrainct  et  par  pure  nécessité  feis  tour- 
ner les  proues  de  mes  dictes  galées  contre  vous,  de- 
fendant  premièrement  que  par  nulle  de  mes  galées 
ne  feust  faiçt  offense  à  vous  ne  à  aucun  des  vostres  de 

bombardes,  de  traict,  ne  d'autres  armeures  ou  habil- 
lemens,  ne  autrement  en  aulcune  manière,  jusques  à 
ce  que  de  moy  en  eussent  signe  ou  commandement. 
Laquelle  defFense  feut  bien  observée.  Mais  vous  qui 
la  volonté  traistreuse  de  long  temps  aviez  en  vostre 
couraige,  qui  à  ce  faire  aviez  mis  toute  diligence  et 
cure;  et  pour  celle  cause  aviez  pris  et  mis  sur  vos 
dictes  treize  galées  et  sur  vos  brigantins  ou  pales- 
tarmes  dessus  dicts  très-grand  nombre  de  souldoyers, 
de  gens  d'armes,  et  de  traict,  tant  de  ceulx  de  Mo- 
don,  de  Coron,  comme  de  ceulx  qui  debvoient  aller 
à  la  garde  de  Candie,  et  aussi  de  ceulx  qui  estoyent 
es  navires  qui  pour  lors  estoyent  à  Modon,  dont  il 
en  y  avoit  très  -  grand  nombre ,  comme  dessus  est 
dict,  en  grande  ordonnance,  avec  bombardes,  arba- 
lestriers,  et  autres  choses  à  bataille  nécessaires,  avant 
que  mes  dictes  galées  peussent  estre  bien  en  arroy, 
ne  que  ce  peu  de  gens  que  j'avoye  peussent  estre 
armez,  qui  encores  ne  l'estoyent,  pour  l'espérance 
que  jusques  lors  moy  et  eulx  avions  eu  envers  vous 
d'amitié,  et  non  de  inimitié,  me  veinstes  courir  sus 
et  investir. 

«  Voyant  laquelle  chose,  je  feis  signe  et  commande- 
ment à  tous  les  miens  que  chascun  feist  à  son  pouvoir, 
comme  en  tel  cas  appartenoit.  Pourquoy  tous  ceulx  qui 
en  ont  oiiy  ou  orront  parler,  et  qui  à  vérité  adjous- 
tent  foy  et  non  à  mensonges ,  peuvent  clairement 
veoir  et  appercevoir  que  de  vostre  très -malicieuse 
volonté  et  trahison  pourpensée,  non  pas  par  con- 
traincte,  comme  faulsement  est  contenu  en  vos  dictes 
lettres,  entrastes  et  esmeutes  la  bataille,  et  que  moy 
et  les  miens  par  vostre  default  et  coulpe,  et  non  pas 

par  la  mienne,  entrasmes  en  icelle  bataille  comme 
contraincts  et  défendeurs.  Mesmement  que  si  la  ba- 
taille dessus  dicte  j'eusse  désirée,  je  vous  feusse  plus 
tost  allé  trouver  à  Portlong,  où  vous  n'aviez  que 
onze  galées,  que  je  n'eusse  vous  laisser  fortifier  des 
dictes  deux  grosses,  et  des  brigantins  ou  palestarmes 
dessus  dicts.  Laquelle  chose  m'estoit  assez  légère  a 
faire ,  si  j'en  eusse  eu  la  volonté. 

«  Et  touchant  ce  que  en  vos  dictes  lettres  est  escript, 
que  après  la  dure  bataille  entre  nous  feurent  prises 
trois  de  mes  galées,  et  les  autres  se  meirent  à  la  fuite. 
De  la  dureté  de  la  bataille,  je  m'en  rapporte  à  ce 
qu'il  en  feut,  et  à  ce  que  vous  Carie  Zeni,  si  vous  en 
vouliez  dire  la  vérité,  en  pourriez  dire,  qui  sçavez 
que  deux  fois  le  jour  par  ma  galée  la  vostre  feut  cou- 
rue et  mise  comme  à  desconfiture.  Et  si  la  besongne 
eust  esté  à  partir  à  nous  deux,  et  que  ma  galée  n'eust 
eu  à  autres  galées  à  faire  qu'à  la  vostre,  si  je  l'eusse 
légèrement  depeschée  :  nonobstant  vos  traistreux  pour- 
pensemens  et  dessein  de  longue  main ,  tant  en  grand 
nombre  de  gens  d'armes,  d'arbalestriers,  comme  au- 
tres choses,  oultre  le  nombre  et  usance  accoustumée, 
comme  dessus  est  dict. 

«  Et  quant  aux  prises  des  galées, il  est  vray  que  par 
mes  galées  feut  prise  une  des  vostres  ,  et  par  vos 
galées  feurent  prises  trois  des  miennes.  Et  se  debvroit- 
on  donner  grand  merveille,  que  vous  qui' estiez  en 
nombre  de  gens  comme  je  croy  trois  fois  plus  que 
nous  n'estions,  et  en  nombre  de  navires  plus  que  le 
double,  et  qui  de  faict  à  pensé  aviez  appoincté  vostre 
besongne,  nous  estans  imnourveus  et  mal  fournis, 
et  non  sçaichans,  ne  ayans  aulcun  soupçon,  toutes 

nos  galées  par  les  vostres  ne  feurent  prises.  Mais  Dieu 
qui  à  tard  laisse  trahisons  et  mauvaistiez  accomplir 
à  ceulx  qui  les  entreprennent ,  nous  garda  et  défen- 
dit, avec  la  peine  que  nous  y  meismes,  que  vostre 
orgueilleuse  et  traistresse  intention  ne  veint  à  effect. 
a  Et  quant  à  la  fuite  que  vous  avez  escripte  par  mes 
autres  galées  avoir  esté  faicte,  je  me  donne  grande- 
ment merveille,  comme  d'une  chose  où  il  y  avoit  tant 
de  gens;  et  dont  la  vérité  peult  estre  si  clairement 
sceiie,  comme  de  ce  vous  osez  si  apertement  mentir. 
Car  vous  Carie  Zeni  et  vos  galées,  feustes  celles  qui 
après  que  nous  feusmes  départis  d'ensemble,  (laquelle 
départie  feut  faicte  principalement  par  vous  et  par 
grand  part  de  ceulx  de  vostre  compaignée,  de  tout 
vostre  pouvoir,  lors  que  nous  estions  les  uns  devant 
les  autres,)  honteusement  et  à  grand  vergongne  vous 
allastes  retirer  en  vostre  port  de  Modon ,  nous  tous- 
jours  demeurans  en  nostre  place  jusques  à  ce  que  vous 
feustes  au  dict  port.  Et  de  nostre  place  nous  ne  bou- 
geasmes  jusques  à  tant  que  par  vostre  entrée  faicte  au 
dict  port,  eusmes  perdu  la  veùe  de  vous.  Laquelle 
chose  à  vous  et  à  tous  ceulx  de  vostre  dicte  compai- 
gnée doibt  estre  reprochée  à  une  très- grande  lascheté 
de  couraige  et  défaillance  d'honneur. 

«  Et  pour  venir  à  la  conclusion  de  ceste  mienne 
lettre,  je  dis  ainsi  et  le  veux  maintenir,  que  au  cas 
que  vous  Michel  Sténo  auriez  donné  à  Carie  Zeni, 
congé,  licence  ou  commandement  d'avoir  faict  ce 
qu'il  a  faict  encontre  moy  et  ma  dicte  compaignée, 
eu  esgard  à  la  bonne  paix  qui  estoit  entre  le  commun 
de  Gennes  et  le  vostre,  que  vous  avez  faict  comme 
faulx  traistre  et  mauvais,  ensemble  tous  ceulx  qui  le 

vous  ont  conseillé.  Et  au  cas  que  vous  Carie  Zeni 
l'auriez  faict  sans  le  congé  ou  commandement  du  dict 
Michel  Sténo,  qui  est  vostre  Duc  et  supérieur,  je  dis 
de  vous  le  semblable  que  de  luy  et  de  tous  ceulx  qui 
le  conseil  vous  en  auroient  donné. 

«  Et  pour  ce  qu'il  est  d'usance  que  tout  gentil- 
homme extraict  de  franche  et  noble  lignée  ,  doibt 
vouloir  mettre  à  clairté  et  effect  les  choses  par  luy 
parlées ,  par  especial  touchans  son  honneur,  et  que 
moy  qui  sçay  la  vérité  de  ceste  chose  le  veùil  sem- 
blablement  faire ,  pour  monstrer  la  faulte  et  coulpe 
à  ceulx  qui  l'ont  desservy,  et  afin  que  ceste  mauvais- 
tié  congnuë,  chascun  se  garde  doresnavant  d'en  faire 
une  pareille,  ou  autre,  je  dis  et  diray  et  veiiil  prou- 
ver et  maintenir,  comme  tout  noble  homme  doibt 
faire,  que  toutes  lès  choses  que  vous  Michel  Sténo 
avez  escriptes  au  Roy  mon  souverain  Seigneur,  ou 
que  vous,  et  vous  aussi  Carie  Zeni  pourriez  avoir 
escriptes  à  autres,  ou  dictes  touchant  ceste  matière, 
au  contraire  de  ce  que  en  ceste  mienne  lettre  est 
contenu ,  qui  est  la  pure  vérité,  sont  faulses  et  mau- 
vaises mensonges,  et  que  faulsement  et  mauvaisement 
avez  menty,  et  mentirez  toutes  les  fois  que  au  contraire 
en  escrirez  ou  direz  aulcune  chose.  Et  pour  prouver 
et  monstrer  que  ainsi  soit,  je  vous  offre,  s'il  y  a  nul 
de  vous  deux  qui  veuille  ou  ose  dire  le  contraire, 
de  luy  monstrer  de  mon  corps  contre  le  sien  par  ba- 
taille, et  luy  faire  confesser  et  recongnoistre  à  l'aide 
de  Dieu  la  vérité  estre  telle  comme  je  la  dis.  Et  si  ce 
party  nul  de  vous  deux  n'osoit  prendre,  comme  je 
croy  ;  pour  monstrer  plus  grande  preuve  de  ma  bonne 
raison  et  vérité,  me  confiant  entièrement  en  Dieu, 

en  nostre  Dame,  et  en  monseigneur  sainct  George,  je 
vous  offre  moy  cinquiesme  combatre  lequel  que  ce 
sera  de  vous  deux  luy  sixiesme,  moy  dixiesme  celuy 
de  vous  luy  douziesme,  moy  quinziesme  celuy  de  vous 
deux  luy  dixhuictiesme  ,  moy  vingtiesme  celuy  de 
vous  deux  vingt-quatriesme ,  ou  moy  vingt-cinquiesme 
celuy  de  vous  deux  luy  trentiesme.  Par  ainsi ,  que 
tous  ceulx  qui  de  vostre  costé  seront  soyent  tous  Vé- 
nitiens, et  que  ceulx  de  mon  costé  soyent  François  et 
Genevois.  Pource  que  aux  François  et  Genevois  en- 
semble avez  faicte  la  trahison  que  faictç  avez.  Et  pour 
estre  teneur  de  la  place  et  juge  de  ceste  bataille ,  si  de 
vostre  part  Posez  faire  et  accomplir,  je  seroye  con- 
tent plus  que  de  nul  autre  que  ce  feust  le  Roy  mon 
souverain  seigneur,  si  de  sa  grâce  le  vouloit  faire. 
Et  au  cas  qu'il  ne  vouldroit,  ou  que  vous  ne  le  voul- 
driez  accepter,  de  quelque  autre  roy  chrestien  que 
voudriez  eslire  ou  choisir,  j'en  seray  content,  et  sem- 
blablement  de  maint  autre  moindre  que  roy.  Et  si 
la  bataille  s'accomplit,  comme  si  fera,  si  Dieu  plaist, 
si  par  vous  ne  default,  mon  intention  est  que  chas- 
cun  soit  armé  de  telles  armes  et  harnois  comme  il 
est  accoustumé  de  porter  communément  en  guerre 
et  bataille,  sans  autre  malice  ou  malengin  desraison- 
nable. 

«  Et  si  nulle  des  dictes  deux  offres  ne  voulez  accepter 
ne  accomplir,  pour  ce  que  vostre  guerre  et  vos  œuvres 
avez  tousjours  plus  pratiquées  par  mer  que  par  terre r 
je  vous  offre  et  suis  content  que  l'un  de  vous  lequel 
que  vouldrez  prenne  une  galée,  et  moy  une  autre, 
veiïe  premièrement  la  vostre  par  aucuns  des  miens 
à  ce  de  par  moy  commis,  et  aussi  la   mienne   par 

autres  des  vostres  que  vouldrez  semblablement  à  ce 
commettre  ,  afin  que  les  dictes  galées  soyent  sem- 
blables, et  que  icelles  galées  chascun  puisse  armer  à 
sa  volonté,  en  tel  nombre  et  quantité  de  gens  comme 
bon  luy  semblera.  A  la  charge  que  tous  ceulx  d'icelle 
vostre  galée  soyent  Vénitiens,  et  ceulx  de  la  mienne 
François  et  Genevois,  pour  les  causes  dessus  dictes. 
Et  que  en  certain  lieu  par  nous  accordé  nous  trou- 
vions à  toutes  nos  dictes  deux  galées,  pour  combatre 
jusques  à  tant  que  l'une  d'icelles  par  l'autre  soit  ou- 
trée et  vaincue.  Toutcsfois  avant  que  la  dicte  bataille 
se  face,  je  vouldrois  avoir  bonne  seureté,  que  en 
nulle  manière  par  vous,  ne  par  vostre  pourcbas,  oc- 
cultement,  ne  paloisement,  fors  seulement  par  la  ga- 
lée qui  seule  à  moy  se  debvroit  combatre,  et  par 
les  gens  qui  dessus  icelle  seroyent,  ne  me  soit  faict  of- 
fense, et  semblablement  je  le  vous  veulx  faire. 

«  Et  si  l'une  de  ces. trois  offres  vous  est  agréable,  je 
vouldroye  que  l'effet  d'icelle  que  mieulx  vouldriez 
feust  brief.  Pource  que  tout  faict  de  guerre  et  de 
bataille  se  doibt  plus  mener  par  œuvres  que  par  pa- 
roles. Et  eue  vostre  responce,  à  l'ayde  de  Dieu,  de 
IVostre  Dame,  et  de  monseigneur  sainct  George,  en 
bref  je  seray  prest  de  l'accomplir.  Et  pour  monstrer 
que  ceste  chose  vient  de  ma  certaine  science  et  pure 
volonté,  et  que  j'ay  entier  vouloir  et  parfaict  désir  de 
l'accomplir  à  mon  loyal  pouvoir,  j'ai  seellé  ces  lettres 
du  seel  de  mes  armes;  faictes  et  escriptes  au  palais 
royal  à  Gennes,  le  sixiesme  jour  de  juin  iZfO/J..  » 


FIN  DE  LA   SECONDE   PARTIE. 

DU  MARESCHAL  DE  BOUCICAUT. 

TROISIESME  PARTIE. 


CHAPITRE  PREMIER. 

Çj  commence  la  troisiesme  partie  de  ce  livre >  laquelle 
parle  des  faicts  que  le  mareschal  feit  depuis  le 
temps  que  il  feut  retourné  du  voyage  de  Syrie 
jusques  à  ores.  Premièrement  parle  des  seigneurs 
italiens  qui  desiroient  avoir  Vaccointance  du  ma- 
reschal, pour  les  grands  biens  que  ils  oyoient  dire 
de  luy. 

Apres  que  ces  choses  feurent  toutes  appaisées  ,  et 
que  le  mareschal  estoit  à  séjour  à  Germes,  comme  la 
renommée  feust  ja  grande  en  toutes  parts  de  ses  vertus 
et  biensfaicts,  et  toute  Italie  en  feust  plaine,  feurent 
aulcuns  seigneurs  du  dict  pays,  qui  moult  l'aimèrent, 
et  désirèrent  son  accointance.  Entre  lesquels  feut  le 
seigneur  de  Padoiie,  qui  moult  estoit  de  grande  bonté, 
vaillant  aux  armes,  et  bien  morigéné  ;  et  pour  ce  air 

moit-il  le  mareschal.  Car  comme  dict  le  proverbe 
commun ,  chascun  aime  son  semblable.  Et  pour  le 
grand  amour,  qu'il  luy  portoit,  et  le  désir  qu'il  avoit 
de  le  voir,  veint  vers  luy  à  Gennes,  après  ce  que  par 
plusieurs  fois  luy  eust  escript.  Si  le  receut  le  mares- 
chal à  grant  honneur,  et  moult  grand  chère  luy  feit. 
Laquelle  il  eut  tant  agréable,  et  tant  le  prisa  et  aima, 
que  tous  les  François  prit  à  aimer  pour  l'amour  de 
luy.  Et  adonc  le  bon  loyal  mareschal,  qui  tousjours 
taschoit  à  accroistre  l'honneur  et  le  bien  de  son  sou- 
verain seigneur  le  roy  de  France,  ne  musa  mie  :  ains 
tant  saigement  se  gouverna  avec  le  dict  seigneur  de 
Padoiie,  que  par  ses  bons  admonestemens  feit  tant 
qu'il  deveint  homme  du  Roy,  et  recongneut  de  luy  la 
seigneurie  de  Padoiie  et  de  Vérone,  qui  sont  deux. 
grosses  citez,  et  de  tout  son  pays,  et  en  feit  hom- 
maige  au  Roy  en  la  personne  du  mareschal,  lequel 
le  receut  joyeusement. 

Semblablement  comme  avoit  faict  le  seigneur  de 
Padoiie,  se  tira  devers  le  mareschal,  pour  la  renom- 
mée de  sa  grande  bonté',  la  comtesse  de  Pise,  et  son 
fils  messire  Gabriel  Marie,  et  de  leur  volonté  et  propre 
mouvement  feirent  hommaige  au  Roy  en  la  personne 
du  mareschal,  de  la  seigneurie  de  Pise  et  de  tout  le 
comté.  Et  moult  se  offrirent  à  luy  faire  tout  le  service 
que  faire  luy  pourroient,  si  besoing  en  avoit.  Et  il  les 
en  remercia  grandement,  et  moult  les  honnora  et 
festoya  tant  que  avec  luy  feurent.  Si  cloibt  bien  avoir 
cher  tout  roy  ou  prince  tel  serviteur,  et  loyal  lieu- 
tenant et  chevetaine,  qui  tousjours  est  en  soin  d'ac- 
croistre,  augmenter  et  multiplier  le  preu  et  l'honneur 
de  son  seigneur. 

CHAPITRE  IL 

Comment  le  jeune  duc  de  Milan  entreprit  guerre  au 
mare  s  chai  j  dont  mal  luj  en  ensuivit. 

Environ  ce  temps  adveint  que  le  jeune  duc  de  Mi- 
lan, et  son  frère  le  comte  de  Pavie,  après  la  mort  de 
leur  père,  qui  avoit  este'  le  premier  duc  de  Milan,  pri- 
rent contens  aux  Genevois,  tant  que  ils  les  assaillirent 
de  guerre,  et  avoient  à  leur  solde  et  en  leur  ayde  Facin 
Kan,  lequel  comme  assez  de  gens  sçavent  a  esté  long 
temps  et  encores  est  le  plus  grand  chevetaine  de  gens 
d'armes,  et  le  plus  renommé  et  craint  qui  soit,  ne  ait 
esté  en  Italie  bonne  pièce  a,  et  qui  meilleures  gens 
soubs  soy  communément  a.  Mais  nonobstant  sa  force 
et  hardiesse,  et  tout  ce  que  il  peut  faire,  ne  toute  la 
puissance  du  duc  de  Milan,  grande  grevance  ne  re- 
ceurent  mie  de  eulx  les  Genevois.  Car  leur  bon  che- 
vetaine et  gouverneur  bien  les  en  sceut  garder.  Car 
n'avoient  mie  à  faire  à  enfant  :  mais  à  celuy  qui  tout 
duict  et  maistre  estoit  de  mener  telles  danses,  et  qui 
peu  les  craignoit.  Si  feit  assemblée  contre  eulx  tantost 
le  mareschal,  et  n'attendit  mie  que  ils  le  veinssent 
cercher,  ains  alla  sur  leur  pays,  et  par  telle  vigueur 
prit  à  faire  ce  que  à  guerre  appartient  que  toute  leur 
terre  espouventa,  et  en  peu  de  temps  leur  porta  grand 
dommaige. 

Et  pour  dire  en  brief  comment  la  chose  feut  déme- 
née, et  puis  terminée,  car  long  procès  seroit  à  tout 

dire ,  et  à  racompter  toutes  les  envahies  et  faicts  d'entre 
eulx,  ils  se  trouvèrent  par  plusieurs  fois  main  à  main 
ensemble.  Mais  sans  faillir  oncques  n'assemblèrent 
que  ce  ne  feust  tousjours  au  pire  et  au  grand  dom- 
maige  du  duc  de  Milan,  et  qu'il  n'y  perdist  moult  de 
ses  gens.  Et  malgré  toute  sa  deffence  le  mareschal  alla 
assiéger  ses  chasteaux  et  forteresses,  et  par  force  et 
de  bel  assault  en  preit  plusieurs,  quoy  que  ils  se 
défendissent  de  toute  leur  puissance ,  et  que  par 
maintes  fois  Facin  Kan  veinst  sur  eulx  pour  cuider 
lever  le  siège  :  mais  tout  ce  rien  ne  leur  valoit.  Pour 
laquelle  chose  tant  y  feit  et  tant  y  exploicta  le  ma- 
reschal,  que  à  brief  parler  le  duc  de  Milan  feut  tout 
joyeux  de  pourchasser  la  paix,  à  laquelle  moult  se 
peina  avant  qu'il  la  peust  avoir;  car  à  son  grand  tort 
la  guerre  avoit  commencée.  Toutesfois  à  la  parfin  le 
mareschal,  qui  en  nul  cas  n'est  trouvé  desraisonnabler 
s'y  condescendit.  Et  ainsi  feust  faicte  la  paix  entre  le 
duc  de  Milan  et  les  Genevois,  au  profict  du  Roy,  et 
à  l'honneur  du  mareschal,  et  au  bien  des  Genevois. 

CHAPITRE  III. 

Comment  le  mareschal  laboura,  ajïn  que  il  peust 
mettre  paix  en  l'Eglise,  que  les  Genevois  se  décla- 
rassent pour  nostre  sainct  Père  le  Pape. 

Entre  les  autres  biens  que  le  mareschal  dont  nous 
parlons  a  faicts  sur  terre,  ne  faict  mie  à  oublier,  mais 
à  ramentevoir ,  comme  chose  à  tousjours  digne  de 


DU   MARESCHAL   DE   B0UC1CAUT.  IO"7 

grand  mémoire,  la  grand  peine  et  travail,  et  mise  de 
ses  propres  deniers ,  que  il  a  employez  pour  le  bien 
de  la  chresiienté  au  faict  de  l'Eglise,  en  laquelle  ja  par 
si  long  temps,  dont  c'est  dommaige  et  pitié,  a  eu  et 
encores  a  douloureux  schisme  et  division ,  comme 
chascun  sçait.  Et  qui  est  celuy  en  vie  aujourd'huy 
prince  ne  autre  qui  plus  ait  travaillé  au  bien  d'union 
et  paix  que  a  le  dict  mareschal?  Certes  nul.  Et  c'est 
chose  notoire.  Et  pour  venir  à  celle  fin,  c'est  à  sça- 
voir de  paix,  comme  tres-chrestien,  prudent  et  saige, 
a  tenu  subtile  manière  de  ce  qu'il  luy  a  semblé  que 
bon  feust  à  faire,  comme  sçavoir  se  peut  manifeste- 
ment. Mais  afin  que  le  temps  advenir  ses  faicts  soyent 
tousjours  cause  de  bon  exemple,  il  est  bon  que  cy  soit 
représenté  tout  au  long. 

Il  est  à  sçavoir  que  après  que  le  mareschal  feut 
retourné  du  voyage  de  Syrie,  comme  j'ay  dict  cy 
devant,  quand  il  se  veid  un  peu  à  repos,  luy  qui 
oncques  temps  n'employa  en  oisiveté,  voulut  adonc 
vacquer  à  mettre  à  eflfect  le  bon  désir  que  tousjours 
avoit  eu  en  l'esprit.  C'estoit  de  trouver  voye  comment 
union  et  tranquillité  peust  estre  au  faict  de  l'Eglise. 
Et  pour  à  ce  advenir,  se  pensa  que  moult  grand  bien 
seroit  s'il  pouvoit  tant  faire  que  il  peust  advenir  à 
deux  conclusions.  L'une  estoit  qu'il  peust  à  ce  tourner 
les  Genevois  ,  lesquels  croyoient  en  l'antipape  de 
Rome  ,  que  ils  se  déclarassent  pour  nostre  Saînct 
Père,  et  luy  rendissent  obéissance.  L'autre  conclusion 
estoit,  que  il  se  peust  tant  travailler  que  nostre  dict 
Sainct  Père,  pour  le  bien  de  paix  en  la  chrestienté, 
feust  d'accord  de  céder  toutes  les  fois  que  on  auroit 
trouvé  voye,  ou  par  force,. ou  par  amour,  que  l'an- 

tipape  cedast.  Si  aclvisa  temps  et  lieu  au  plus  brief 
que  il  peut  cle  arraisonner  les  Genevois  de  ceste  chose. 
Et  un  jour  assembla  à  conseil  tous  les  plus  saiges  çt 
les  plus  suffisans  gentils-hommes,  bourgeois  et  mar- 
chans  d'entre  eulx. 

Là  leur  preint  à  dire  par  moult  belles  et  saiges 
paroles,  que  il  leur  avoit  à  proposer  aulcunes  choses, 
lesquelles  le  grand  amour  que  il  avoit  à  eulx  le 
mouvoit  à  ce  faire.  Si  ne  voulussent  avoir  à  mal  ce 
que  il  leur  diroit  ;  ains  leur  pleust  le  recevoir  à  la 
bonne  fin  et  intention  qui  le  mouvoit.  Lors  commen- 
cea  à  dire  tout  ainsi  que  le  bon  pasteur  qui  a  le  gou- 
vernement de  ses  brebis  doibt  avoir  soin  de  prendre 
garde  que  elles  ne  se  fourvoyent;  luy  qui  estoit  esta- 
bly,  encores  qu'il  n'en  feust  digne,  pour  estre  leur 
garde  et  gouverneur,  avoit  grand  pitié  de  ce  que  par 
si  long  temps  avoyent  esté  endormis  en  l'erreur,  et 
encores  y  perseveroient,  de  croire,  obéir,  etadjouster 
foy  à  l'antipape  de  Rome  :  mais  par  advanture  c'estoit 
parce  que  suffisamment  n'avoyent  mie  le  temps  passé 
esté  informez  de  la  vérité  du  faict  comme  on  avoit  esté 
en  France,  et  pource  les  en  vouloit  informer.  Et  qu'a- 
près ce  qu'il  auroit  faict  son  debvoir  de  les  faire  cer- 
tains de  la  vérité,  de  laquelle  chose  s'il  ne  le  faisoit  il 
feroit  grand  conscience ,  et  s'il  ne  les  enhoi  toit  de 
leur  sauvement,  comme  il  debvoit,  ils  feroientncant- 
moings  par  eulx,  quand  tout  dict  leur  auroit,  ce  que 
bon  leur  sembleroit.  Car  à  chose  qui  touche  l'ame  et 
la  conscience,  on  ne  doibt  homme  contraindre  par 
force  ,  ne  aussi  faire  ne  le  vouldroit.  Car  ce  doibt  venir 
de  pure  franche  volonté,  ny  Dieu  neveult  estre  servyà 
force.  Et  que  à  tout  le  moins  il  en  seroit  quitte  en- 

vers  Dieu,  quand  son  pouvoir  et  debvoir  auroit  faict 
de  leur  suffisamment  monstrer  et  dire. 

CHAPITRE  IV. 

Comment  le  mareschal  assembla  à  conseil  les  plus 
saiges  de  Gennes  ,  et  les  paroles  que  il  leur  dit  sur 
le  faict  de  l'Eglise, 

Adonc  le  mareschal  commencea  à  parler,  et  prit  sa 
narration  de's  le  commencement  du  schisme ,  et  dict ,  que 
comme  ceste  douloureuse  pestilence  en  l'Eglise,  qui  ja 
avoit  duré  l'espace  d'environ  trente  ans,  dont  ces  toit 
grand  meschef,  commenceast  du  temps  et  au  vivant  du 
tres-chrestien  et  saige  roy  Charles  cinquiesme  du  nom , 
lequel  par  les  mérites  de  sa  juste  vie ,  et  la  grande 
vertu  et  prudence  qui  en  luy  estoit,  a  esté  tenu,  est 
et  tousjourssera  le  plus  juste  prince  le  plus  saige  et  de 
meilleure  vie  que  roy  qui  feust  en  France  depuis  le 
temps  de  sainct  Louys,  ne  mesmement  autre  que  on 
sceust  au  monde  en  son  vivant,  et  qui  le  plus  usoit 
de  conseil,  sans  lequel  ne  feist  quelconque  chose.  Si 
fut  vray  que  dés  que  les  premières  eslections  eurent 
esté  faictes ,  qui  feurent  comme  chascun  sça.it  assez 
près  l'une  de  l'autre,  c'est  à  sçavoir  la  première  à 
Rome,  et  puis  tantost  ensuivantl'autre  par  deçà,  le  roy 
Charles  eut  par  plusieurs  fois  lettres  des  cardinaux 
qui  luy  notifièrent  toutes  ces  choses,  et  les  cause; 
des  advenemens  des  faicts  par  eulx  exécutez.  Mai^ 
quoy  que  ils  luy  certifiassent  la  seconde  eslection  estrç 

juste  et  vraye ,  et  la  première  de  nulle  valeur,  le 
saige  prince  ne  se  teint  mie  à  tant  :  ains  voulut  par 
grand  soin  s'informer  de  la  manière  de  toutes  les  deux 
eslcctions,  pour  avoir  advis  et  conseil  pour  lequel 
des  deux  il  se  debvoit  déclarer.  Et  pour  estre  de  ceste 
chose  certainement  et  au  clair  informé  ;  afin  que  il 
ne  peust  errer,  envoya  certains  preud'hommes  pré- 
lats de  son  conseil  en  Avignon,  devers  les  cardinaux 
qui  adonc  là  estoyent,  pour  bien  les  interroger  de  la 
manière,  et  pour  prendre  et  avoir  les  sermensd'eulx, 
que  sans  faveur  diroient  la  vérité  du  faict,  et  le- 
quel des  deux  esleus  debvoit  estre  tenu  pour  vray 
Pape. 

Si  feut  ainsi  que  quand  les  dicts  envoyez  de  par 
le  Roy  eurent  faict  comme  ils  deurent  leur  légation 
aux  cardinaux ,  adonc  les  dicts  cardinaux  tous  jurè- 
rent l'un  après  l'autre  sur  le  corps  de  Jésus  Christ 
sacre',  et  prirent  sur  la  charge  et  damnation  de  leurs 
âmes  de  dire  vérité'.  Apres  prirent  à  dire  que  comme 
ils  estoyent  à  Rome  enclos  au  conclave,  en  intention 
d'eslire  sans  nulle  faveur,  mais  comme  Dieu  leur  ad- 
ministreroit  par  la  voye  du  sainct  Esprit,  les  Romains 
par  maligne  volonté,  et  à  grand  fureur  de  peuple,  s'as- 
semblèrent autour  du  palais,  et  preindrent  à  crier  sur 
eulx  par  grands  menaces  que  ils  vouloient  avoir  un 
Romain ,  ou  au  moins  un  Italien.  Si  les  tenoient  là 
assiégez  les  dicts  Romains,  qui  sans  cesser  cryoient  à 
leurs  oreilles ,  pour  laquelle  cause  eulx  tous  troublez 
d'iceluy  tumulte ,  pour  eschever  péril  de  mort ,  où  ils 
se  voyoient,  conclurent  entre  eulx  que  ils  feindroient 
avoir  esleu  l'archevesque  de  Rari ,  qui  estoit  Italien. 
Et  ainsi  le  feirent,  et  par  celle  voye  les  Romains  feu- 

rent  appaisez  :  mais  bien  estoit  leur  intention,  que 
au  plus  tost  que  ils  pourroient  se  partiroient  de  là,  et 
laisseroient  ledict  esleu,  qui  par  force  avoit  esté  mis 
en  la  chaire,  et  non  mie  par  droicte  voye.  Si  ne  le 
reputoient  point  pour  Pape ,  nonobstant  qu'ils  luy 
eussent  faict  toutes  les  cérémonies  qui  y  affierent, 
pource  que  ce  avoit  esté  par  contraincte,  et  ainsi  qu'ils 
avoient  proposé  de  le  laisser  le  feirent. 

Et  quand  ils  feurent  venus  en  Avignon  (0,  adonc  ils 
se  meirent  ensemble ,  et  par  bonne  et  saincte  délibéra- 
tion esleurent  un  autre  :  lequel  ils  atermoient  sur  leur 
part  de  Paradis,  et  sur  le  péril  de  leurs  âmes  que  celuy 
estoit  droict  et  vray  Pape  ,  et  que  à  iceluy  debvoit 
toute  la  chrestienté  obéir  comme  au  vray  pasteur.  À 
toute  ceste  certification  et  lettres  seellées  des  seaulx  de 
tous  les  cardinaux ,  qui  ainsi  estre  vray  le  tesmoi- 
gnoient,  s'en  retournèrent  vers  le  Roy  les  dicts  am- 
bassadeurs, qui  luy  rapportèrent  ce  qu'ils  avoient 
trouvé.  Mais  encores  ne  se  teint  pour  satisfaict  le 
couraige  du  Roy,  et  ne  luy  suffit  à  tant  ;  ains  voulut 
luy  mesme  oûir  parler  aulcuns  d'eulx ,  c'est  à  sçavoir 
de  ceulx  qui  estoient  reputez  pour  les  plus  dignes,  et 
les  plus  saiges  preud'hommes  cardinaux,  et  autres 
prélats,  qui  es  dictes  eslections  avoyent  esté.  Si  les 
envoya  quérir  et  feit  venir  vers  luy  à  ses  propres 
cousts  et  despens.  Et  pour  les  oiiir  quand  venus  feu- 
rent, il  assembla  le  conseil  de  tous  les  prélats,  et  des 
plus  saiges  maistres  en  théologie  de  son  royaume  et 
d'ailleurs. 

Si  feurent  à  celuy  conseil  moult  examinez  les  dicts 

(l)  L'élection  de  Clément  YII  fut  faite  à  Fondt  et  non  à  Avignon. 

cardinaux  et  les  prélats  de  tous  les  poincts  qui  pou- 
voient  toucher  la  conscience  sur  le  dictfaict,  aus- 
quels  ils  respondirent  sur  chascun  article  si  suffisam- 
ment que  il  n'y  eut  que  dire.  Si  feut  la  chose  moult 
bien  discutée,  comme  il  affiert  à  si  pesante  besogne, 
et  non  mie  tost  ne  hastivement  :  mais  prolixement, 
et  en  long  temps  :  afin  que  point  d'erreur  n'y  peust 
estre  meussée  soubs  dissimulation ,  ne  que  aucun 
scrupule  peust  demeurer  en  conscience.  Toutesfois  à 
la  parfin  par  le  conseil  de  tous  les  prélats ,  et  des  sus- 
dicts  solemnels  maistres  en  théologie ,  et  de  tous  les 
saiges  que  il  peut  assembler,  feut  conclu,  que  toutes 
choses  regardées  et  bien  discutées,  le  Roy  et  toute 
la  chrestienté  se  debvoient  déclarer  et  tenir  à  la  se- 
conde eslection  ,  et  ainsi  l'afTermoient  pour  vérité,  et 
juroient  et  prenoient  sur  leurs  âmes  que  faire  se 
debvoit. 

A  laquelle  chose  à  bonne  cause  le  Roy  adjousta  foy, 
en  disant  qu'il  n'estoit  pas  à  croire  ne  vray  semblable 
que  tant  de  preud'hommes  se  voulussent  damner  pour 
la  faveur  d'un  tout  seul  homme.  Et  ainsi  délibéra  et 
manifestement  se  déclara  pour  la  deuxiesme  eslection. 
Laquelle  chose  il  escripvit  à  tous  les  autres  roys  et 
princes  chrestiens  ses  alliez,  comme  en  Espaigne,  en 
Arragon ,  en  Escosse ,  et  ailleurs ,  lesquels ,  consi- 
dérée l'authorité  de  sa  preud'hommie  et  de  son  grand 
sçavoir,  adjousterent  foy  à  l'enqueste  qu'il  en  avoit 
faicte,  et  pareillement  se  déclarèrent. 

Toute  ceste  narration  feit  le  mareschal  aux  Ge- 
nevois en  iceluy  conseil,  et  plusieurs  autres  choses  à 
ce  propos  leur  dit,  que  je  laisse  pour  briefveté.  Si  feit 
après  sa  conclusion ,  en  disant  que  par  ainsi  pouvoient 

veoir  et  congnoistre  que  sans  grande  délibération  et  ad- 
vis  ne  s'estoyent  pas  condescendus  les  François  à  rendre 
obéissance  à  la  seconde  eslection.  Et  que  s'il  leur 
cheoit  au  cœur,  et  sembloit  que  si  digne  personne  que 
estoit  le  saige  roy  Charles  en  eust  faicte  suffisante  infor- 
mation et  enqueste  comme  il  leur  avoit  recordé,  (la- 
quelle  chose  estoit  assez  notoire  que  maintes  gens  enco- 
res  vivans  sçavoient,  et  luy  mesme  certainement  le 
sçavoit,  car  ce  avoit  esté  de  son  temps,  nonobstant  que 
il  feust  moult  jeune  adonc  ;  mais  assez  de  fois  l'avoit 
depuis  oûy  recorder,  )  que  ils  se  voulussent  sembiable- 
ment  déclarer  pour  nostre  partie ,  si  leur  conscience 
s'y  adonnoit. 

Quand  le  mareschal  eut  finy  sa  parole,  les  Gene- 
vois qui  bien  et  bel  avoient  noté  ce  qu'il  avoit  dict, 
respondii  ent  que  bien  Favoient  entendu  ,  mais  que  la 
chose  leur  estoit  moult  nouvelle,  et  si  touchoit  con- 
science, et  ne  debvoit  estre  délibérée  sans  grand  ad- 
vis,  si  penseroient  sus,  et  puis  luy  en  respondroient, 
et  il  dict  que  ce  luy  plaisoit  bien.  Et  à  tant  se  dépar- 
tirent :  mais  depuis  par  plusieurs  fois  en  feurent  as- 
semblez ensemble  ,  et  tant  que  à  dire  en  brief ,  à  la 
parfin  de  leur  très -bonne  volonté  et  sain  consente- 
ment, comme  Dieu  pour  le  bien  de  chrestienté  le 
voulut,  se  déclarèrent  pour  nostre  partie,  et  rendi- 
rent vraye  obéissance  au  Pape.  De  laquelle  chose  le 
mareschal  feut  moult  joyeux ,  et  en  remercia  nostre 
Seigneur.  Et  ainsi  en  veint  à  chef  par  son  grand  sça- 
voir  et  prudence.  Car  c'estoit  la  nation  de  toute  Ita- 
lie qui  depuis  le  schisme  plus  soustenoit  en  faicts  et 
dicts  le  party  de  l'antipape.  De  quoy  tous  les  saiges 
et  les  clercs  de  la  seigneurie  de  Gennes  dient  et  tes- 
7-  * 

moignent  que  ils  sçavent  de  vray  que  si  tous  les  roys, 
princes  et  clercs  du  monde  les  eussent  de  ce  enhor- 
tez  ,  suppliez  et  requis ,  que  ja  n'y  feussent  advenus 
pour  sermons ,  ne  dons,  ne  offres  que  leur  sceussent 
avoir  faict.  Si  doibt  estre  réputée  ceste  chose,  comme 
ils  dient,  et  il  est  vray,  entre  les  grands  faicts  du 
dict  mareschal ,  comme  miraculeuse-  Car  par  de  là 
ils  tiennent  que  c'est  la  plus  grand  merveille,  et  le 
plus  grand  faict  d'en  estre  venu  à  chef,  que  de  chose 
qui  adveint  au  pays  d'Italie  passé  a  deux  cent  ans. 


CHAPITRE  V. 

Comment  le  mareschal  tendoit  que  FEglise  feust  en 
union,  et  soubs  V obéissance  d'un  seul  Pape  esleu 
par  concile  général. 

Or  estoit  venu  le  mareschal  à  Tune  des  conclusions 
que  long  temps  avoit  désirée  à  attaindre  ,  qui  estoit 
de  rendre  les  Genevois  obeissans  à  nostrePape,  comme 
dict  est  devant.  Si  voulut  tendre  s'il  pouvoit  à  l'autre 
conclusion  qu'il  desiroit. 

Il  est  à  sçavoir  que  il  avoit  bien  en  mémoire  et 
estoit  informé  comme  le  dict  roy  Charles,  avant  que 
il  trespassast,  comme  bon  et  juste  Roy  et  tres-chres- 
tien ,  qui  avoit  sur  toute  chose  à  cœur  le  faict  de 
l'Eglise,  voyant  que  il  ne  pouvoit  mettre  toute  chres- 
tienté  en  l'obéissance  d'un  seul  Pape ,  comme  elle 
doibt  estre ,  et  que  grand  meschef  estoit  de  telle  di- 
vision entre  Chrestiens ,  advisa  et  considéra  que  bon 

seroit  pour  appaiser  ce  maudit  schisme,  que  concile 
gênerai  feust  faict  de  tous  les  prélats  dechrestienté  ou 
de  la  plus  grand  partie  assemblez  en  aucune  part,  où 
au  mieulx  seroit  regardé  :  et  que  là  feust  délibéré  et 
ordonné  que  tous  les  deux  esleus  cédassent,  et  que  si 
par  amour  ne  le  vouloient  faire,  que  à  tout  l'ayde  et 
le  port  des  princes  terriens ,  qui  tous  en  feussent  d'ac- 
cord, on  les  y  contraignist  par  force.  Et  que  quand 
ce  seroit  faict,  adonc  bien  et  dignement  feust  un  seul 
esleu  par  voye  du  sainct  Esprit,  comme  faire  se  doibt. 
Telle  estoit  l'intention  du  bon  Roy,  qui  l'eust  traicté 
à  chef,  mais  la  mort  l'en  desadvancea,  au  grand  dom- 
maige  et  préjudice  de  toute  la  chrestienté,  et  singu- 
lièrement de  son  royaume. 

Ceste  chose  sçavoit  le  mareschal,  et  aussi  comment 
le  Roy  qui  à  présent  règne,  fils  et  successeur  d'iceluy, 
et  nosseigneurs  les  princes  de  France,  ont  tousjours 
depuis  prétendu  à  celle  voye,  pour  venir  au  faict 
d'union.  Et  pource  que  bien  luy  sembloit  que  ce  che- 
min tenir  estoit  juste,  ne  par  autre  ne  pouvoit  estre  mise 
paix  en  l'Eglise,  à  son  pouvoir  vouloit  travailler  que 
ceste  chose  peust  estre  terminée  ,  et  traictée  à  chef  de 
paix.  Et  cestoit  la  cause  principale  et  singulière  qui 
l'avoit  raeu  à  tant  désirer  et  travailler  que  les  Genevois 
se  déclarassent  pour  nostre  Sainct  Père.  Car  son  inten- 
tion estoit  que  quand  il  auroit  tant  faict  à  l'aide  de 
Dieu  comme  il  feit,  que  les  Genevois  feussent  obeis- 
sans  au  Pape ,  que  adonc  par  l'ayde  de  eulx  qui  est 
moult  grande,  et  par  les  autres  d'Italie,  aulcuns  se 
pourroient  pareillement  convertir. 

De  laquelle  chose  se  voulut  travailler,  comme  il 
feit  après  du  seigneur  de  Padoiie,  et  de  celuy  de  Pise, 

dont  cy  dessus  est  parlé,  et  d'autres,  dont  mention 
sera  cy  après  faicte ,  que  il  iroit  courir  sus  aux  Pvo- 
mains ,  si  besoing  estoit  :  au  cas  qu'ils  ne  vouldroient 
souffrir  que  l'antipape  cedast,  ou  qu'il  ne  le  voulust 
faire.  Plus  feit  encoresle  mareschal.  Car  comme  dict  est 
cy  devant ,  pour  sa  grande  renommée  et  bonté  il  at- 
tiroit  plusieurs  nobles  hommes  à  son  amour,  dont  il 
adveint  que  mesmement  un  des  plus  principaulx  car- 
dinaulx  qui  feust  à  Rome  de  la  partie  de  l'antipape , 
appelle  le  cardinal  de  Flisco ,  l'aima  tant  et  prisa  que 
il  désira  son  accointance ,  et  luy  escrivit  plusieurs 
lectres,  et  le  mareschal  à  luy,  dont  à  la  parfin  tant 
bien  y  ouvra  le  mareschal  que  il  se  soubstrahit  de 
l'antipape,  et  s'en  partit,  et  laissa  bien  la  valeur  de 
seize  mille  francs  de  bénéfices  que  il  tenoit ,  si  rendit 
obéissance  à  nostre  Pape. 

Mais  à  parler  de  l'autre  conclusion  où  il  tendoit , 
pour  venir  par  ces  deux  à  une  seule  fin ,  c'est  à  sça- 
voir  de  union ,  par  la  première  il  entra  en  l'autre.  Car 
nostre  Sain  et  Père  luy  sceut  merveilleusement  bon  gré 
de  ce  qu'il  avoit  mené  les  Genevois  qui  plus  luy  sou- 
loient  estre  contraires  que  gens  du  monde  à  son  obéis- 
sance. Si  l'en  beneist  moult  et  pria  pour  luy.  Mais  en- 
co-res  feit  plus  pour  luy  le  mareschal:  car  pour  tousjours 
le  tirer  à  plus  grand  amour,  luy  presta  en  ses  affaires 
de  grands  deniers  ,  et  luy  feit  maint  secours  à  ses  pro- 
pres despens.  Et  tant  alla  la  chose  que  le  Pape  alla 
vers  luy,  et  le  mareschal  luy  feut  à  l'encontre,  et  le 
receut  à  très-grande  révérence  et  honneur,  comme  il 
debvoit  faire.  Et  lors  quand  il  le  teint  à  séjour  avec 
luy ,  le  prist  à  enhorter  que  pour  le  bien  et  la  paix 
de  l'Eglise,  et  de  toute  chrestienté,  il  voulust  estre 

d'accord,  comme  il  avoit  autresfois  promis  à  nossei- 
gneurs de  France,  de  céder  toutes  les  fois  que  on  au- 
roit  tantfaict  ou  par  force  ou  par  amour,  (à  laquelle 
chose  il  travailleroit  de  toute  sa  force  et  puissance ,  ) 
que  celuy  de  Rome  cedast,  et  que  requis  en  seroit. 

De  ceste  chose  timonna  le  mareschal  tant  le  Pape, 
que  il  luy  promeit  et  jura  que  ainsi  feroit-il  sans  faulte. 
Et  ainsi  parveint  le  dict  mareschal  à  ses  deux  conclu- 
sions, dont  si  grand  bien  en  est  ensuivy,  que  les  Ro- 
mains qui  ont  bien  veu  et  sceu  son  intention,  ont  si 
redoubté  et  redoubtent  sa  vaillance,  force  et  puis- 
sance, que  après  la  mort  du  dernier  leur  antipape 
trespassé ,  voulurent  eulx  mesmes  et  requirent  de  leur 
bonne  volonté ,  sans  contrainte ,  c'est  à  sçavoir  les 
cardinaulx  de  delà,  par  le  consentement  de  ceulx  de 
la  cité ,  que  un  que  ils  esleurent  cederoit  et  delaisse- 
roit  la  chaire  toutes  les  fois  que  le  nostre  ainsi  le  feroit  : 
afin  que  par  saincte  et  juste  voye  un  seul  pasteur  feust 
esleu.  Toutesfois  ceste  saincte  volonté  de  céder  et  de 
prétendre  à  union,  qui  est  venue  à  nos  adversaires, 
c'est  à  sçavoir  aux  cardinaux  de  Rome,  je  tiens  que  ce 
soit  œuvre  du  Sainct  Esprit,  qui  a  pitié  de  son  espouse 
la  saincte  Eglise,  qui  tant  est  désolée ,  si  la  veult  mettre 
en  paix.  Laquelle  chose,  si  Dieu  plaist,  briefvement 
sera,  et  non  par  quelconque  autre  œuvre  d'homme 
mortel.  Combien  que  nous  avons  couleur  de  penser 
que  le  mareschal,  comme  dict  est  en  soit  cause,  par 
ce  que  oncques  mais,  fors  que  lors  que  ils  sceurent  son 
intention,  ne  s'y  voulurent  consentir.  Si  peut  bien 
estre  que  ce  y  a  valu.  Si  ne  sera  au  plaisir  de  Dieu  nul 
besoing  de  mouvoir  guerre ,  et  aurons  vraye  union , 
que  Dieu  nous  o^troye  par  sa  grâce.  Et  combien  que 

le  faulx  hypocrite  que  les  cardinaux  de  la  partie  de 
delà  esleurent  dernièrement ,  se  monstrast  au  premier 
bonne  et  saincte  personne,  (  car  il  voua  et  promeit  de 
faict  devant  tous  que  il  cederoit  tantost  et  sans  delay 
toutes  les  fois  que  le  nostre  le  feroit,  et  ainsi  le  certifia 
par  ses  lettres  à  tous  les  roys  et  princes  chrestiens  :  ) 
toutesfois  ce  ne  feut  fors  que  hypocrisie  et  fcintise.  Car 
sa  volonté  estoit  toute  plaine  de  fallace,  comme  à  la  fin 
y  parut,  et  comme  je  diray  cy  après. 


CHAPITRE  VI. 

Cy  commence  a  parler  comment  les  Pisains  se  rebel- 
lèrent contre  leur  seigjieur,  et  comment  le  mareschal 
se  peina  d'y  mettre  paix, 

Pource  que  tout  ne  se  peut  dire  ensemble ,  con- 
vient racompter  les  matières  Tune  après  Vautre,  com- 
bien que  plusieurs  des  choses  dont  nous  parlons  soyent 
advenues  en  un  mesme  temps.  Si  est  vray  que  en 
l'an  i4o5  les  Pisains  se  rebellèrent  contre  leur  sei- 
gneur, et  le  chassèrent  de  la  seigneurie  dePise,  selon 
la  générale  coustume  qui  est  au  pays  de  delà  de  non 
eulx  tenir  longuement  soubs  une  seigneurie ,  quand 
ils  se  trouvent  les  plus  forts.  Donc  quand  iceluy  sei- 
gneur se  veid  ainsi  débouter  de  son  heritaige  par  ses 
mauvais  subjects,  pour  ce  que  il  sentoit  que  il  n'avoit 
mie  assez  de  gens  et  force  pour  les  remettre  en  subjec- 
tion,  se  va  retirer  vers  le  mareschal,  comme  à  lieute- 
nant du  roy  de  France  son  souverain  seigneur,  à  qui 
il  avoit  faict  hommaige  de  son  dict  heritaige,  luy  re- 

quérir  ayde  au  nom  du  Roy,  comme  seigneur  doibt 
au  besoing  secourir  son  vassal  qui  le  requiert  à  son 
ayde. 

Quand  le  mareschal  entendit  ceste  chose  moult  luy 
en  pesa.  Si  luy  respondit  que  avant  que  on  allast  sur 
eulx  par  voye  de  faict  et  de  punition ,  que  luy  mesme 
se  metti  oit  en  toute  peine  pour  les  remettre  en  accord 
et  en  bon  amour.  Car  si  par  armes  destruisoit  son  pays, 
le  dommaige  luy  en  demeurèrent ,  pour  ce  ne  luy  con- 
seilloit,  si  iroit  parlera  eulx. 

Et  adonc  se  partit  de  Gennes,  et  alla  en  un  lieu  qui 
est  assez  près  de  Pise,  que  on  appelle  Portovenere.  Si 
feit  sçavoir  aux  Pisains  qu'il  estoit  là  venu  pour  parler 
à  eulx.  Adonc  veindi  ent  vers  luy  les  principaulx  d'entre 
eulx,  et  grand  peuple  en  leur  compaignée.  Lors  leur 
prit  à  dire  le  mareschal  par  amiables  paroles ,  que  il 
estoit  bien  courrouce  de  ce  que  ainsi  s'estoyent  rendus 
desobeissans  et  rebelles  à  leur  seigneur,  qui  tant  leur 
avoit  esté  et  estoit  bon  et  amiable,  et  qui  si  chèrement 
luy  et  sa  mère  madame  Agnes  les  avoit  aimez  et  gardez 
soigneusement  de  tous  encombriers  à  leur  pouvoir, 
comme  bon  seigneur  doibt  faire  ses  subjects,  et  encores 
avoit  volonté  de  leur  faire  de  mieulx  en  mieulx.  Si  se 
voulussent  adviser  et  venir  vers  luy  à  miséricorde  et  à 
mercy ,  et  luy  amender  ceste  grande  pffense  ;  et  il  feroit 
tant  vers  luy  que  il  les  prendroit  à  mercy  et  leur  par- 
donneroit  son  maltalent.  Car  pour  mettre  paix  entre 
eulx  estoit-il  là  venu. 

En  ceste  manière  les  prescha  le  mareschal ,  et  moult 
leur  dict  de  belles  paroles.  Et  quand  il  eut  dict,  ils 
respondirent  à  brief  parler  qu'ils  n'en  feroient  rien , 
et  que  plus  ne  vouloient  de  sa  seigneurie  :  mais  que  ils 

le  supplioient  que  luy  mesme  voulust  estre  leur  sei- 
gneur, et  accepter  et  prendre  la  seigneurie  de  Pise 
et  de  tout  le  comté.  Car  luy  seul  avoient  agréable,  et 
non  autre  :  car  ils  sçavoient  bien  que  par  luy  seroyent 
gardez,  portez  et  défendus,  et  que  si  prendre  les  vou- 
loit  ils  luy  obeiroient  doucement,  et  loyauté,  hon- 
neur  et  amour  luy  porteroient  si  loyaument  comme 
bons  et  loyaulx  subjects  doibvent  faire  à  leur  seigneur, 
si  ne  voulust  mie  refuser  cest  offre  que  de  bon  cœur 
luy  faisoient. 

Le  mareschal  respondit  que  jamais  telle  pensée  ne 
leur  veinst  au  cœur,  car  ce  n'estoit  mie  l'usaige  des 
François  d'user  de  tels  tours ,  et  ne  le  feroit  pour 
mourir  :  mais  les  prioit  que  ils  le  voulussent  croire, 
et  retournassent  vers  leur  seigneur,  et  feussent  bons, 
subjects  et  vrais  obeissans,  et  que  il  leur  promettoit 
que  si  ainsi  le  faisoient  il  seroit  leur  amy,  et  leur 
aideroit ,  et  les  portèrent  contre  tout  homme,  tout  en 
la  manière  que  s'ils  feussent  à  luy  proprement,  et  mes- 
mement  contre  leur  seigneur,  s'il  luy  venoit  à  con- 
gnoissance  que  il  voulust  sur  eulx  user  d'aulcun  tort. 
Que  plus  en  diroye?  Les  Pisains  respondirent  que  pour 
néant  en  parloit,  et  que  jamais  messire  Gabriel  ne 
seroit  leur  seigneur  pour  chose  qui  peust  advenir  ;  et 
que  ainçois  tous  se  laisseroient  destrancher  (0.  Mais 
puis  que  luy  mesme  ne  vouloit  estre  leur  seigneur,  et 
les  prendre  à  subjects,  ils  le  prioient  que  il  allast  à  un 
cliastel  qui  sied  sur  la  mer  que  on  appelle  Ligourne, 
et  là  est  le  port  de  Pise ,  et  que  là  iroient  à  luy ,  et  se 
donneroient  au  roy  de  France  tout  en  la  manière  que 
avoient  faict  les  Genevois. 

0)  Dçstrancher .-  couper  par  moreeaux,. 

CHAPITRE  VIL 

Comment  les  Pisains  foirent  entendre  au  mareschal 
par  feintise  que  ils  vouloient  estre  en  l'obéissance 
du  roy  de  France  >  et  devenir  ses  hommes  _,  et  la 
mauvaistié  qu  ils  foirent* 

Quand  le  mareschal  veid  que  pour  prières ,  ne  ser- 
mon, ne  belles  paroles  qu'il  sceust  dire  aux  Pisains, 
ne  pour  offre  que  il  leur  feist  ne  se  vouloient  désister 
de  la  mauvaise  volonté  que  ils  avoient  vers  leur  sei- 
gneur ,  et  que  remède  n'y  pouvoit  mettre  ,  ny  aucun 
accord,  il  se  partit  de  là  :.  et  manda  vers  luy  le  dict 
messire  Gabriel,  et  luy  dit  tout  ce  qu'il  avoit  trouvé 
vers  eulx ,  et  comment  absolument  luy  avoient  res- 
pondu  que  plus  ne  s'attendist  d'avoir  la  seigneurie 
de  Pise  :  car  ja  n'y   aviendroit. 

De  ceste  responce  feut  moult  dolent  messire  Ga- 
briel ,  et  le  mareschal  luy  dit  qu'il  regardast  ce  qu'il 
vouloit  faire  de  ceste  chose  ,  et  que  puis  que  ainsi 
estoit  que  il  n'y  avoit  remède  que  jamais  il  en  joûist , 
et  ils  se  vouloient  donner  au  roy  de  France,  que 
mieulx  vauldroit  que  le  Roy  les  eust  que  autre  sei- 
gneur estranger  ,  considéré  que  luy  mesme  luy  en 
avoit  faict  hommaige.  Toutesfois ,  que  il  ne  vouloit 
mie  que  on  peust  dire  que  le  Pvoy  voulust  s'attribuer 
les  terres  et  seigneuries  de  ses  vassaulx,  feaulx  et  sub- 
jects.  Et  pource ,  si  de  sa  bonne  volonté  et  accord  se 
demettoit  de  la  seigneurie  de  Pise  et  de  tout  le  comté 

es  mains  du  Roy,  et  luy  transportent  son  droict,  que 
il  le  feroit  recompenser  de  aultant  de  terre  et  de  sei- 
gneurie ,  et  de  revenu  autre  part.  Et  de  ce  que  il  se 
chargeoit  de  ceste  chose  ,  feut  d'accord  et  bien  con- 
tent messire  Gabriel. 

Et  parce  le  maresclial  alla  au  cliastel  de  Ligourne, 
comme  les  Pisains  luy  avoyent  dict,  en  intention  que 
là  veinssent  à  luy  pour  eulx  donner  au  Roy ,  et  qu'il 
en  receust  d'eulx  les  hommaiges.  Mais  eulx  qui  onc- 
ques  ne  l'eurent  en  pensée ,  et  qui  ne  taschoient  que 
à  mauvaistié,  et  toute  trahison  et  decevance,  comme 
après  bien  le  monstrerent  ,  avoient  pris  autre  con- 
seil, et  luy  dirent  quand  ils  feurent  devers  luy,  que 
avant  que  ils  se  donnassent  au  Roy  ils  vouloient 
que  les  gens  de  messire  Gabriel,  qui  estoyent  en  une 
forte  place  de  la  cité  de  Pise,  que  on  nommoit  la  cita- 
dele  ,  vuidassent ,  et  que  le  mareschal  l'eust  en  sa 
main  ,  et  que  lors  ils  fei  oient  ce  qu'ils  avoient  dict.  Et 
ainsi  luy  promeirent  et  jurèrent  de  faire  sans  nulle 
decevance. 

Et  le  mareschal  encores  leur  agréa  ceste  chose,  et 
en  feit  tantost  aller  les  gens  qui  tenoient  la  dicte  cita- 
dele,  et  la  feit  garnir  des  siens,  desquels  feut  chef 
messire  Guillaume  de  Muillon.  Mais  pour  ce  que  les 
vivres  y  estoyent  ja  comme  faillis,  il  feit  charger  une 
galée  et  une  grand  barque  de  tous  vivres.  Et  avec  ce, 
pour  plus  renforcer  la  garnison  de  la  forteresse,  en- 
voya avec  son  propre  nepveu  le  Barrois,  et  la  plus 
grand  part  des  gentils-hommes  de  son  hostel ,  et  aussi 
foison  de  gentils-hommes  et  de  citadins  de  Gennes  : 
et  menoient  avec  eulx  une  grand  partie  des  meubles 
et  des  habiliemeos  du  corps  du  mareschal  qui  y  pen- 

soit  aller,  et  deux  mille  escus  en  or  que  il  envoyoit 
aux  gens  de  messire  Gabriel,  afin  qu'ils  se  teinssent 
pour  contents  et  bien  payez ,  et  plus  volontiers  déli- 
vrassent la  place,  ne  plaindre  ne  se  peussent.  Et  ainsi 
se  partit  du  port  la  dicte  gale'e  et  la  barque,  et  cui- 
doient  aller  en  terre  d'amis,  et  de  nul  ençombrier  ne 
se  donnoient  garde. 

Mais  quand  ils  se  feurent  boutez  en  la  rivière  de 
Pise ,  et  ja  feurent  arrivez  près  de  la  citadele ,  les  des- 
loyaux Pisains,  qui  bien  les  avoycnt  advisez  ,  s'assem- 
blèrent :  mais  ce  feut  coyement,  qu'ils  ne  les  apper- 
ceussent ,  et  se  meirent  en  embusche.  Et  quand  nos 
gens  eurent  pris  port,  et  feurent  tous  descendus  en 
terre,  sans  avoir  quelconque  doubte  de  nul,  ainçois 
cuidoient  que  si  les  estrangers  les  venoient  assaillir, 
que  les  Pisains  qu'ils  reputoientamis,  et  à  qui  oncques 
n'avoyent  mesfaict,  les  veinssent  ayder,  il  alla  tout 
aultrement.  Car  ils  leur  veindrent  courir  sus  plus  de 
six  mille.  Et  acourut  là  tout  le  peuple  à  grand  cry  et 
à  grand  fureur  ,  disant  grandes  vilenies  du  roy  de 
France ,  du  mareschal  et  des  François,  et  comme 
chiens  enragez  les  environnèrent,  dont  nos  gens  se 
trouvèrent  moult  esbahis,  car  en  pièce  ne  l'eussent 
pensé.  Si  prirent,  bâtirent,  navrèrent  et  tuèrent  au- 
cuns, et  menèrent  en  obscure  et  vilaine  prison.  La 
gale'e  et  la  barque  pillèrent,  et  pour  plus  les  injurier 
prirent  la  bannière  du  roy  de  France  qui  sur  la  gale'e 
estoit,  et  Fallerent  traisnant  au  long  des  boues,  et. 
marchèrent  et  crachèrent  sus,  disans,  comme  dessus 
est  dict,  très-grandes  vilenies  du  Roy  et  des  François, 
Et  en  faisant  ce  vilain  exploict,  venoient  par  devant 
la  dicte  citadele  à  tout  grande  procession  de  peuple 

pour  faire  despit  aux  gens  du  maresclial ,  tant  Fran- 
çois que  Genevois  ,  qui  là  dedans  estoyent ,  que  ils 
ailoient  menaceant ,  et  disant  que  ainsi  feroient-ils 
d'eulx.  Si  faict  icy  à  noter  leur  grande  trahison  et 
mauvaistié  :  car  oncques  le  maresclial  ne  les  siens  ne 
leur  avoyent  mefFaict,  ains  leur  avoit  faict  maints  biens. 
Car  les  Florentins  si  tost  que  ils  avoient  sceu  que  ils 
estoyent  en  division  avec  leur  seigneur  leur  voulurent 
courir  sus,  et  il  les  en  avoit  gardez  ja  par  deux  fois, 
et  les  desloyaux  plains  d'ingratitude  le  sçavoient  bien, 
et  comment  tousjours  avoit  tendu  à  leur  bien ,  si  luy 
en  rendoient  mauvais  guerdon. 

CHAPITRE  VIII. 

Comment  le  maresclial  se    travailloit  tousjours   que 
ceulx  de  Pise  se  donnassent  au  roj  de  France. 

Quani>  les  desloyaux  Pisains  eurent  faict  cest  ex- 
ploict ,  ils  doubterent  l'ire  du  maresclial ,  et  que  il 
leur  voulust  courir  sus  pour  les  destruire ,  comme  bien 
l'avoyent  desservy,  et  que  faire  le  vouloit.  Mais  pour 
dissimuler  et  couvrir  leur  mauvaistié ,  et  pour  en  faire 
encores  une  plus  grande ,  envoyèrent  des  principaulx 
d'entre  eulx  en  ambassade  devers  luy  :  lesquels  luy 
dirent  que  pour  Dieu  il  ne  se  voulust  mie  courroucer 
contre  eulx,  et  que  ce  qui  avoit  esté  faict  outrageu- 
sement et  à  leur  grand  tort ,  que  ce  avoit  faict  le  menu 
peuple  sans  le  consentement  des  principaux ,  et  qu'ils 
estoyent  tous  prests  de  luy  en  faire  telle  satisfaction  et 

amende  qu'il  sçaui oit  demander  ,  et  que  ils  estoient 
bien  d'accord  de  eulx  donner  au  Roy,  comme  ils 
avoient  promis. 

Le  mareschal  -qui  ainsi  les  ouit  parler,  ne  voulut 
mie  user  envers  eulx  de  grand  rigueur ,  pour  ce  que 
il  tendoit  tousjours  que  il  peust  tant  faire  que  il  les 
teint  suhjects  du  Roy.  Si  leur  dict  <jue  voirement 
tant  avoyent  meffaict  que  plus  ne  pou  voient ,  et  plus 
luy  pesoit  de  ce  que  le  Roy  avoient  injurie' ,  que  de 
luy ,  ne  de  ses  gens  :  mais  que  au  fort  tout  leur  seroit 
pardonné 9  mais  que  ils  se  donnassent  au  Roy,  ainsi 
que  promis  avoyent.  Et  ils  dirent  que  si  feroient-ils 
sans  faillir.  Si  retourneroient  par  son  bon  congé  de- 
vers les  autres  citoyens  de  Pise ,  leur  dire  la  bénignité 
qu'ils  avoient  trouvée  en  luy,  et  qu'ils  veinssentlà  pour 
du  tout  confirmer  la  chose.  Mais  que  pour  Dieu  ils  le 
prioient  que  pendant  ce  traicté  il  ne  voulust  aucu- 
nement procéder  rigoureusement  contre  eulx  ,  et  il 
leur  promeit  que  non  feroit-il. 

Et  à  tant  partirent  les  desloyaulx,  qui  tout  ce  ne 
faisoient  que  pour  le  tenir  en  paroles,  pour  tandis 
mettre  à  fin  le  desloyal  exploict  où  ils  tendoient. 
Car  au  temps  que  ce  traicté  duroit,  de  toute  leur 
puissance  assailloient  la  citadele  de  jour  et  de  nuict 
d'engins  de  traict ,  et  de  canons.  Et  plus  grande 
mauvaistié  feirent.  Car  chascun  jour  à  force  d'en- 
gins jectoient  en  la  forteresse  plus  de  cent  cacques 
plains  des  ordures  de  la  ville,  de  poisons,  de  cha- 
rongnes  pourries  ,  et  de  toutes  punaisies.  Si  feirent 
grands  fossez  entre  eulx  et  la  citadele,  et  la  séparèrent 
de  la  ville.  Et  pource  que  elle  sied  à  un  des  bouts  de 
la  cité,  comme  faict  le  chastel  de  la  Bastille  Sainct 

Ànthoine  à  Paris  ,  ils  les  enfermèrent  du  coste*  des 
champs  à  fossez  et  bastilles  que  ils  fortifièrent ,  afin 
que  ils  ne  peussent  avoir  secours.  Et  ainsi  les  assié- 
gèrent de  toutes  parts  ,  et  s'efForçoient  sans  cesser  de 
les  prendre  par  force.  Mais  ce  n'estoit  mie  légère 
chose  ;  car  moult  est  la  place  forte.  Et  avec  toutes 
ces  choses,  bien  faisoient  garder  tous  les  passaiges , 
afin  que  le  mareschal  n'en  peust  avoir  nulles  nou- 
velles. 

Plus  grande  trahison  voulurent  encores  bastir  et 
faire.  Car  ils  envoyèrent  leurs  ambassadeurs  à  Flo* 
rence  garnis  de  belles  lettres  de  puissance  de  pouvoir 
donner  à  la  dicte  seigneurie  de  Florence  quatre  chas- 
teaux  lesquels  ils  vouldroient  prendre  et  choisir  en 
leur  seigneurie  de  Pise ,  et  avec  ce  les  affranchir  de 
toutes  les  marchandises  que  ils  feroient  jamais  en  leur 
seigneurie,  mais  que  ils  voulussent  aller  à  toute  leur 
puissance  avec  eulx  mettre  le  siège  devant  le  chastel 
de  Ligourne,  où  le  mareschal  estoit,  et  leur  seigneur 
messire  Gabriel  avec  luy ,  et  faire  tant  que  ils  feussent 
pris  et  livrez  à  eulx.  Mais  a  ceste  chose  ne  voulurent 
point  les  Florentins  se  consentir. 

Et  en  ces  entrefaictes  que  ils  bastissoient  ceste 
chose  ,  les  ambassadeurs  de  Pise  retournèrent  devers 
le  mareschal ,  afin  que  il  ne  s'apperceust  de  rien  de 
ce  que  ils  faisoient  ;  afin  que  ils  peussent  tandis  que 
ils  le  tiéndroient  en  paroles  prendre  la  citadele,  et 
aussi  trouver  voye  s'ils  pouvoient  de  l'assiéger  à  Li- 
gourne. Si  luy  dirent  que  les  Pisains  estoyent  tous- 
jours  bien  d'accord  de  eulx  donner  au  P\.oy  comme 
ils  avoyent  promis  :  mais  ils  vouloient  que  ainçois 
qu'ils  s'y  donnassent,  que  le  mareschal  leur  baillasl 

et  delivrast  trois  chasteaux  en  leurs  mains,  c'est  à 
sçavoir  la  citadele,  le  chastel  de  Ligourne,  et  celuy 
de  Librefaicte,  que  tenoit  encores  messire  Gabriel  en 
sa  main.  Et  le  mareschal  leur  respondit  adonc  :  «  Que 
«  voulez-vous  faire  de  la  citadele  ?  »  Et  ils  respon- 
dirent  :  «  Nous  la  voulons  raser  par  terre,  et  tenir  les 
«  autres  deux  chasteaux  en  nos  mains.  —  Quelle  sei- 
«  gneurie  ce  dict  le  mareschal  aura  doncques  le  Roy 
«  sur  vous ,  ne  quel  pouvoir  auroit-il  de  justicier  les 
«  mauvais  et  de  les  punir  ?  • —  Nous  ne  voulons  ce 
«  dirent-ils  que  il  y  ait  autre  seigneurie  fors  que  le 
«  nom  d'en  estre  seigneur.  —  Peu  de  chose ,  ce  dict 
«  le  mareschal,  seroit  au  Roy  celuy  tiltre,  mais  don- 
ce  nez-vous  y  comme  ceulx  de  Gennes  ont  faict ,  ou 
«  ainsi  que  vous  vous  donnastes  à  messire  Girard  de 
«  Plombin,  duquel  le  duc  de  Milan  eust  depuis  la  sei- 
«  gneurie  et  le  tiltre.  »  Adonc  respondirent  les  Pisains 
une  fois  pour  toutes  que  rien  n'en  feroient ,  et  à  tant 
se  départirent. 

Si  veid  bien  et  apperceut  le  mareschal  que  leur  faict 
n'estoit  fors  toute  tromperie,  et  que  pour  le  mener  à 
la  longue  l'avoient  ja  tenu  en  paroles  l'espace  de  vingt 
deux  jours.  Et  messire  Gabriel  qui  voyoit  que  tout 
ce  n'estoit  que  decevance ,  prit  à  traicter  avec  les  Flo- 
rentins de  leur  vendre  Pise  et  tout  son  droict  du 
comté.  Mais  le  mareschal  qui  tousjours  y  avoit  la  dent, 
encores  se  voulut  mettre  en  son  debvoir  de  s'essayer 
avant  que  aux  Florentins  aulcune  vendition  en  feust 
faicte.  Si  envoya  six  des  plus  notables  de  la  ville  de 
Gennes  devers  eulx  ,  pour  leur  remonstrer  et  dire 
qu'ils  ne  se  voulussent  pas  eulx-mesmes  destruire.  Car 
leur  seigneur  estoit  en  paroles  de  les  vendre  aux  Flo- 

rentins,  lesquels  ils  sçavoient  ])ien  que  point  ne  les 
aimoient,  et  qui  mal  les  traicteroient,  si  se  advisassent 
Lien ,  et  se  donnassent  au  Roy  comme  ils  avoyent 
promis,  et  grand  bien  et  profit  leur  en  viendroit,  si 
vivroient  en  paix  et  à  seur. 

Tandis  que  ces  ambassadeurs  estoient  allez  à  Pise, 
les  Florentins  envoyèrent  au  mareschal  la  coppie  des 
lettres  du  pouvoir  que  les  Pisains  avoient  baille'es 
aux  ambassadeurs  de  Pise,  pour  faire  tant  avec  les 
Florentins  que  ils  allassent  assiéger  le  mareschal  à 
Ligourne ,  comme  dict  est.  Et  ce  mesme  jour  eust 
messaige  et  nouvelles  de  son  nepveu  le  Barrois,  et  des 
autres  prisonniers,  comme  vilainement  estoyent  traie- 
tez,  et  que  on  les  avoit  mis  à  rançon,  et  que  pour 
Dieu,  nonobstant  que  la  rançon  feust  assez  grande, 
que  il  les  voulust  délivrer  de  celle  chartre  :  car  ils 
estoyent  à  grande  souffreté  et  péril  de  leurs  corps. 
De  ceste  chose  feut  moult  dolent  le  mareschal,  et 
Lien  luy  estoit  manifeste  la  grande  trahison  et  mau- 
vaistié  des  Pisains.  Et  si  ne  feust  que  il  avoit  ja  mandé 
en  France  au  Roy  et  à  son  conseil  que  ceulx  de  Pise 
s'estoyent  donnez  à  luy,  il  n'eust  pour  rien  tant  at- 
tendu de  leur  courir  sus,  et  de  leur  monstrer  leur 
trahison  et  mauvaistie'.  Mais  il  aimoit  plus  tost  souf- 
frir que  les  envieux,  dont  bien  sçavoit  que  assez  en 
avoit  en  France  et  ailleurs,  peussent  dire  que  le  Roy 
eust  par  son  arrogance  perdu  sa  seigneurie.  Si  or- 
donna tantost  de  la  délivrance  des  prisonniers.  Et  les 
messaigers  genevois  qui  feurent  envoyez  à  Pise  n'y 
feirent  rien  :  ains  leur  respondirent  les  Pisains  telles 
paroles.  «  De  tout  ce  que  vous  nous  requérez  nous  ne 
«  ferons  rien,  et  ne  nous  en  parlez  plus,  mais  faictes 

«  mieulx,  ostez  la  seigneurie  à  vostre  Roy,  et  tuez  Bou- 
«  cicaut  et  tous  ses  François,  et  vivez  en  republique 
«  comme  nous,  et  soyons  tous  unis  comme  frères  vous 
«  et  nous,  et  vous  ne  ferez  que  saiges.  »  Geste  responce 
rapportèrent  les  dicts  ambassadeurs,  qui  autre  chose 
n'en  peurent  tirer. 

CHAPITRE  IX. 

Comment  le  mares  chai  dit  et  manda  aux  Pisains  que 
s'ils  ne  se  donnoient  au  Roy  leur  seigneur,  les  ven- 
drait aux  Florentins. 

Le  Seigneur  de  Pise  qui  veid  que  il  n'y  avoit  plus 
d'attente  que  les  Pisains  se  consentissent  à  vouloir 
estre  subjects  du  Roy,  prist  adonc  fort  et  ferme  à  con- 
tinuer son  traicté  avec  les  Florentins  de  la  vendition 
de  Pise ,  c'est  à  sçavoir  de  leur  transporter  son  droict 
entièrement.  Si  pourparlerent  tant  ceste  chose,  que 
ils  feurent  d'accord  ensemble  pour  quatre  cent  mille 
florins  que  les  Florentins  debvoient  bailler  à  messire 
Gabriel.  Mais  toutesfois  les  Florentins  vouloient  tout 
avant  œuvre  que  le  mareschal  consentist,  jurast  et 
agreast  cest  accord,  ou  autrement  marché  nul.  Si  le 
veint  dire  messire  Gabriel  au  mareschal,  et  luy  requist 
que  il  luy  rendist  la  citadele  que  il  tenoit  encores,  la- 
quelle il  luy  avoit  juré  et  promis  de  luy  rendre  sans 
contredict,  au  cas  qu'il  ne  seroit  d'accord  avec  les  Pi- 
sains, si  ne  le  pouvoit  ny  debvoit  refuser. 

Le  mareschal  respondit  que  il  luy  tiendroit  sans 
7-  9 

faillir  ce  qu'il  luy  avoit  promis  ja  n'en  cloubtast.  Mais 
quand  estoit  de  accorder  les  convenances  qu'il  avoit 
faictes  avec  les  Florentins  de  la  vendition  de  Pise, 
jour  de  sa  vie  il  ne  seroit  d'accord  que  le  Roy  perdist 
sa  seigneurie,  dont  luy  mesme  luy  avoit  une  fois  faict 
hommaige,  et  estoit  entré  en  sa  foy.  Et  que  il  vouloit 
veoir  les  lettres  de  l'accord  et  des  convenances  qu'il 
avoit  faictes  avec  les  Florentins,  et  il  dit  que  volon- 
tiers les  luy  bailler  oit.  Et  quand  le  mareschal  les 
teint,  et  que  bien  les  eut  visitées,  il  en  envoya  la 
coppie  à  Pise,  et  manda  aux  Pisains  que  nonobs- 
tant toutes  les  trahisons  et  mauvaistiez  que  ils  luy 
avoyent  faictes  et  voulu  faire,  si  avoit-il  grand  pitié' 
du  grand  meschef  qui  leur  estoit  à  advenir,  et  de 
leur  destruction,  où  eulx-mesmes  par  leur  follie  se 
fichoient.  Et  que  pour  eulx  adviser  leur  envoyoit  la 
coppie  du  Iraicté  qui  estoit  ja  tout  consommé  et  par- 
faict  entre  leur  Seigneur  et  les  Florentins,  auquel  il 
ne  s'estoit  pas  encores  voulu  consentir.  Afin  que  Dieu, 
ny  le  monde  ne  le  peust  accuser  que  il  n'eust  suffi- 
samment faict  son  debvoir  de  les  bien  adviser  avant 
que  ils  feussent  destruits.  Si  les  admonestoit  derechef 
que  ils  se  donnassent  au  Roy  comme  ils  avoient  pro- 
mis, et  il  les  jetteroit  hors  de  celle  tribulation,  et 
les  mettroit  en  paix,  et  que  ceste  fois  pour  toutes 
leur  disoit.  Car  plus  ne  pouvoit  dilayer  ne  empescher 
la  dicte  vendition,  et  que  si  alors  ne  l'accordoient, 
deux  jours  après  passez  jamais  plus  n'y  pourroient 
advenir.  Car  il  luy  convenoit  consentir  la  chose,  et 
promis  avoit  à  leur  seigneur  que  il  s'y  consentiroit, 
au  cas  que  ils  ne  se  vouldroient  donner  au  Roy,  si  le 
tenoit  'de  si  près  de  sa  promesse  que  plus  reculer  ne 

pouvoit.  Si  feussent  certains  que  quand  il  l'auroit 
consenty,  jure'  et  promis,  que  jour  de  sa  vie  n'iroit 
au  contraire.  Si  délibérassent  à  ceste  fois  ce  que  faire 
en  vouldroient.  A.  ceste  chose  respondirent  les  Pi- 
sains  que  brief  et  court  rien  n'en  feroient,  et  que  plus 
on  ne  leur  en  parlast. 

CHAPITRE  X. 

1/ accord  qui  fut  faict  entre  le  mareschal  et  les  Flo- 
rentins dufaict  de  Pise. 

Adonc  voulut  parfaire  messire  Gabriel  son  traicté 
avec  les  Florentins  :  mais  le  mareschal  s'y  opposa, 
et  dict  que  il  ne  consentiroit  point  que  autres  eus- 
sent la  seigneurie  de  l'heritaige  dont  une  fois  avoit 
este  faict  hommaige  au  Roy,  et  que  plnstost  il  feroit 
bonne  guerre  aux  Pisains  ;  et  les  conquerroit  par 
force.  Quand  messire  Gabriel  veid  ce,  il  se  conseilla 
avec  les  Florentins.  Si  conclurent  un  tel  appointe- 
ment  ensemble,  que  afin  qu'il  s'y  consentist  les  dicts 
Florentins  deviendroient  hommes  et  feaulx  du  Roy  de  la 
seigneurie  de  Pise,  tout  en  la  manière  que  l'estoit 
messire  Gabriel.  Et  quand  ainsi  l'eurent  appointe',  ils 
le  veindrent  dire  au  mareschal,  lequel  leur  respondit, 
que  quelque  chose  que  il  accordast,  ils  feussent  seurs 
que  jour  de  sa  vie  ne  consentiroit  que  le  chastel  de 
Ligourne  issist  hors  de  ses  mains,  ne  allast  en  seigneu- 
rie estrangere.  Car  ce  seroit  au  préjudice  des  Gene- 
vois, desquels  il  debvoit  garder  et  accroistre  les  juris- 

diction  et  puissance.  Mais  au  surplus  il  y  penseroit, 
et  le  lendemain  retournassent. 

Adonc  va  dire  messire  Gabriel  qui  là  estoit,  que 
deslors  desja  vouloit  et  se  consentoit,  et  belles  lettres 
luy  en  feroit,  que  quelque  marché  que  il  feist  avec 
les  Florentins,  ou  à  aultre,  que  le  dict  chastel  de 
Ligourne  feust  nuëment  et  absolument  au  mareschal. 
Car  tant  avoit  pour  luy  travaillé  et  faict  de  bien,  que 
assez  l'a  voit  desservy.  Et  iceulx  respondirent  que 
pour  celle  cause  il  n'y  auroit  débat  entre  eulx.  Celle 
nuict  pensa  le  mareschal  à  ceste  chose,  et  advisa  que 
au  fort  par  celle  manière  que  ils  luy  avoient  offert 
le  Roy  n'y  perdoit  rien  ;  ains  y  gaigneroit.  Car  il  au- 
roit pour  une  puissance  et  seigneurie  deux,  c'est  à 
sçavoir  Pise,  voulsissent  les  Pisains  ou  non,  et  les 
Florentins  avec,  qui  moult  est  grande  puissance,  qui 
seroyent  par  cest  accord  hommes  du  Roy.  Si  délibéra 
que  il  s'y  accorderoit,  mais  que  ils  voulussent  en- 
cores  luy  concéder  et  octroyer  aulcunes  choses  que 
il  leur  requerroit.  Esquelles  requestes  le  bon  chrestien 
n'oublioit  point  sa  mère  Saincte  Eglise,  de  laquelle 
tousjours  et  sans  cesser  en  avoit  à  cœur  la  paix  et 
union,  comme  dict  est  devant. 

Le  lendemain  quand  ils  feurent  retournez  vers  luy, 
il  leur  dict  que  à  ce  dequoy  ils  luy  avoyent  parlé 
s'accorderoit  assez,  c'est  à  sçavoir  que  les  Florentins 
teinssent  Pise,  la  citadele,  et  toutes  les  appartenances 
du  comté,  excepté  le  dict  chastel  de  Ligourne,  et 
que  ils  en  feissent  hommaige  au  Roy,  et  deveinssent  ses 
hommes  liges  :  mais  que  ils  voulussent  accorder,  pro- 
mettre, jurer,  et  eulx  obliger,  que  à  tousjours  et  à 
jamais  ne  feroient  marchandise  sur  mer,  fors  sur  les 


naves  et  vaisseaux  de  Gennes,  et  des  Genevois.  Item, 
que  un  mois  après  que  ils  auroient  gaigné  la  sei- 
gneurie par  force,  ou  autrement,  ils  se  declareroient 
pour  nostre  sainct  père  le  Pape,  et  feurent  chargez 
d'y  faire  obéir  les  dicts  Pisains.  Item>  que  six  mois 
après  la  dicte  conqueste,  si  l'esleu  de  Piome  estoit  en- 
cores  en  son  erreur,  et  y  voulust  persévérer,  que  ils 
feussent  obligez  de  luy  faire  guerre  avec  les  François 
et  Genevois,  si  mestier  estoit,  et  si  on  les  en  reque- 
roit  et  manifestement  se  monstrassent  ses  ennemis. 
Item  ;  que  posé  que  ils  luy  accordassent  toutes  ces 
choses,  que  il  vouioit  que  la  manière  de  leur  accord 
et  traicté  feust  envoyée  en  France  au  R.oy  et  au  con- 
seil, sans  lequel  assentement  il  ne  vouioit  point  passer 
la  chose,  ne  que  ce  feust  du  tout  à  sa  charge,  et  que 
ce  debvoient-ils  bien  vouloir.  Car  si  la  chose  estoit 
passée  par  le  Roy  et  par  son  conseil,  plus  grande  seu- 
reté  à  tousjours  seroit  pour  eulx.  Et  que  s'ils  se  vou- 
loient  tenir  à  cest  accord,  que  il  se  faisoit  fort  de  leur 
en  faire  avoir  lettres  passées  et  seellées  du  Roy  et  de 
son  conseil,  et  de  nosseigneurs  de  France. 

Quand  le  mareschal  eust  tout  dict,  les  ambassa- 
deurs de  Florence  dirent  que  ils  iroient  sçavoir  la 
volonté  sur  ces  choses  de  leur  seigneurie,  et  puis  re- 
tourneroient  luy  dire  la  responce.  A  brief  parler  ils 
retournèrent  à  tout  lettres  de  puissance  de  pouvoir 
passer  le  dict  accord  que  ils  agreoient  entièrement* 
Si  fut  là  messire  Gabriel ,  et  bien  cent  des  plus  suffi- 
sans  gentils -hommes  et  citadins  de  Gennes,  que  le 
mareschal  y  avoit  faict  venir.  Car  il  vouioit  que  ils 
feussent  presens,  et  que  la  chose  feust  faicte  par  leur 
accord  et  bon  vouloir.  Si  fut  adonc  la  chose  du  tout 

accordée,  jurée  et  promise  a  tenir  entre  eulx,  sans 
jamais  aller  à  rencontre ,  et  belles  lettres  passées  , 
seellées  et  certifiées  au  gré  des  parties. 

CHAPITRE  XL 

Comment  le  mareschal  envoya  par  escript  au  roy  de 
France,  a  nosseigneurs  >  et  au  conseil ,  V accord 
qu'il  avoit  faict  avec  les  Florentins  du  faict  de 
Pise  ;  lequel  le  Roy  et  nosseigneurs  agréèrent  par 
leurs  lettres.  Et  comment  depuis  par  feintise  les 
Pisains  se  voulurent  donner  au  duc  de  Bour- 
gongne. 

Le  dict  accord  faict  et  passé,  tantost  le  mareschal 
Fescrivit  au  Roy,  à  son  conseil,  et  à  nosseigneurs  les 
ducs,  et  manda  par  escript  toutes  les  clauses  et  la  ma- 
nière des  convenances,  en  suppliant  au  Roy,  que  au 
cas  que  par  son  conseil  seroit  veu  que  le  dict  accord 
luy  feust  bon,  profictable  et  honnorable  ,  et  que  nos 
dicts  seigneurs  l'eussent  agréable  ,  que  il  luy  pleust 
le  ratifier  et  confirmer  par  ses  lettres,  seellées  et  pas- 
sées par  son  conseil ,  presens  ses  dicts  oncles ,  des- 
quels il  requeroit  aussi  avoir  les  certifications  et  ve- 
rifiement  parleurs  seaulx  autentiques.  A  celle  fin  que 
la  chose  feust  stable  et  ferme  à  tousjours,  et  sans  que 
jamais  nulle  des  parties  repentir  se  peust,  ne  desdire 
le  dict  accord. 

Quand  ces  nouvelles  feurent  venues  au  Roy,  fut 
en  conseil  regardée  la  chose.  Si  fut  par  le  Roy,  par 

nos  dicts  seigneurs  et   tous  les  saiges  moult  loué  le 
mareschal ,   de  sa  prudence  et  de  son  sçavoir ,  qui 
si  saige  manière  avoit  tenue  que  il   avoit  amené  au 
Roy  deux  seigneuries  pour  une ,  qui  moult  pouvoit 
estre  chose  valable  a  ce  royaulme,  grand  honneur  et 
grand  bien  pour  l'Eglise,  et  profict  pour  la  seigneurie 
de  Gennes„  Et  pour  toutes  ces  choses  ,  et  les  autres 
biens  que  le  dict  mareschal  avoit  achevez  et  achevoit 
chascun  jour  par  son  grand  sçavoir,  moult  le  louè- 
rent, et  grand  gré  luy  en  sceurent,  et  ainsi  l'agréè- 
rent. Si  confirma  le  Roy  la  chose  par  ses  lettres  pa- 
tentes ,   tout  en  la  manière  que  le  mareschal  l'avoit 
accordé,  et  nosseigneurs  pareillement,  qui  tous  jurè- 
rent de  n'aller  jamais  à  rencontre,  et  ainsi  le  certi- 
fièrent par  leurs  seellez.  Et  feurent  les  dictes  lectres 
de  certification  envoyées  au  mareschal ,  qui  tantost 
les  bailla  aux  Florentins,  qui  grand  joye  en  eurent, 
et  pour  contents    s'en   teindrent.  Toutes  ces  choses 
faictes,  tantost  et  sans  delay  les  Florentins  envoyèrent 
le  vidimus  des  lettres  de  leur  achapt  aux  Pisains,  et 
leur  mandèrent  que  ils  obéissent  à  leur  seigneurie, 
comme  faire  le  debvoient,  comme  apparoir  leur  pou- 
voit, ou  ils  leur  meneroient  guerre,  et  par  force  les 
conquerroient.  Si  leur  seroient  de  tant   plus  durs,, 
comme  plus  rebelles  les  auroient  trouvez. 

Les  Pisains  de  tout  ce  ne  feirent  compte,  ains  res- 
pondirent  que  rien  n'en  feroient,  et  que  qui  guerre  leur 
feroit,  bien  et  bel  se  defendroient,  et  qu'ils  ne  crai>- 
gnoient  ame.  Adonc  fort  et  ferme  les  Florentins  les 
assaillirent  et  coururent  sus,  «et  en  peu  de  jours  moult 
les  endommaigerent.  Et  de  faict  assiégèrent  Pise  ;  et 
les  Pisains  moult  bien  se  défendirent,  si  que  n'estoit 

mie  légère  chose  à  les  conquérir.  Quand  la  guerre  eut 
duré  ja  plus  d'un  an,  les  Pisains  qui  bien  voyoient  que 
au  dernier  tenir  ne  se  pourroient  contre  la  force  des 
Florentins,  et  de  leurs  aydes ,  voulurent  pour  avoir 
secours  user  de  cauteles  et  malices  que  autresfois 
avoient  faict.  Si  envoyèrent  leurs  messaigers  à  Lan- 
celot  (0,  qui  se  dict  roy  de  Naples,  et  luy  mandè- 
rent qu'ils  se  donneroient  à  luy,  mais  que  il  les  veint 
secourir  à  grande  arme'e,  et  lever  le  siège  qui  les  te- 
noit  enclos.  Il  respondit  que  si  feroit-il  sans  faulte.  Et 
par  l'espérance  que  il  leur  donna  se  teindrent  plus 
forts.  Mais  ce  fut  en  vain  :  car  autre  occupation  le 
destourna  ;  si  qu'il  n'y  peut  venir  ny  envoyer.  Et  tous- 
jours  alloit  affaiblissant  la  force  des  Pisains,  et  estoit 
merveilles  comment  tenir  se  pouvoient;  car  plus  de 
deux  ans  avoient  ja  souffert  celle  pestilence ,  où.  on 
leur  livroit  souvent  de  durs  assaults.  Si  preindrent 
moult  à  diminuer  :  car  la  famine  de  dedans  fort  les 
destraignoit,  et  la  guerre  de  dehors  mal  les  menoit. 
Si  ne  sçavoicnt  quel  tour  prendre  :  car  ils  disoient  que 
plustost  se  donneroient  aux  Sarrasins  si  faire  le  pou- 
voient, ou  que  tous  plustost  mourroient  que  ils  se 
rendissent  aux  Florentins.  Si  voulurent  derechef  user 
de  leurs  cauteles,  en  espérance  de  saillir  par  celle  voye 
hors  du  meschef  qui  les  contraignoit. 

x4.donc  envoyèrent  leurs  ambassadeurs  en  France 
garnis  de  belles  paroles ,  et  mandèrent  au  duc  de 
Bourgongne  que  ils  se  donnoient  à  luy  entièrement  : 
mais  que  il  les  voulust  secourir  contre  les  Florentins, 
et  faire  tant  que  lesiegefeust  levé.  Leducn'acceptapas 
tost  ceste  chose,  veu  l'accord  devant  dict  que  il  avoit 

{')  Lancelot  :  Ladislas. 

agréé ,  et  ne  debvoit  aller  à  l'encontre.  Parquoy  les 
dicts  ambassadeurs  qui  assez  sçavoient  le  tour  de  leur 
baston,  se  retirèrent  devers  anlcuns  des  conseillers  du 
duc  d'Orléans  frère  du  Roy,  et  largement  leur  pro- 
meuvent, si  tant  pouvoient  faire  que  aulcun  remède 
feust  mis  en  ceste  chose.  Dont  il  s'ensuivit  que  par 
i'enhortement  d'iceulx  conseillers,  le  dict  duc  d'Or- 
léans et  le  duc  de  Bourgongne  cousins  germains ,  se 
tirèrent  devers  le  Roy,  et  le  prièrent  que  il  leur  vou- 
lust  donner  licence  d'accepter  icelle  donation  ,  et 
leur  transporter  tel  droict  qu'il  y  pouvoit  avoir.  A  bref 
parler  tant  l'en  timonnerent,  que  luy  qui  envis  rien 
n'eust  refusé  à  son  frère ,  et  aussi  conseillé  par  aul- 
cuns  de  ce  faire ,  le  va  octroyer.  Parquoy  tantost  et 
sans  delay  ils  escripvirent  à  ceulx  de  Florence  que  ils 
se  départissent  du  siège,  et  se  déportassent  de  plus 
guerroyer  les  Pisains.  Pareillement  ils  escripvirent  au 
mareschal  que  plus  ne  donnast  confort  ne  ayde  aux 
Florentins,  ains  aydast  de  toute  sa  puissance  à  ceulx 
de  Pise  qui  à  eulx  s'estoyent  donnez,  et  feist  tant  par 
force  qu'il  levast  le  siège. 

Quand  le  mareschal  entendit  ceste  chose  il  feut  moult 
esmerveillé,  veu  l'accord  qu'ils  avoyent  agréé,  et  que 
luy  mesme  avoit  juré  et  promis  de  non  aller  à  l'en- 
contre. A  laquelle  chose,  comme  preud'homme  qu'il 
est ,  pour  mourir  ne  se  voulut  parjurer  ,  ne  aller 
contre  son  scellé.  Si  respondit  que  ce  ne  pouvoit-il  pas 
faire  sauf  son  honneur.  Si  n'estoit  pas  légère  chose  de 
forçoyer  contre  si  grand  puissance  comme  estoit  celle 
des  Florentins.  Car  moult  y  conviendroit  grand  foi- 
son de  gens  d'armes,  dont  mal  estoit  garny  pour 
l'heure,  et  grande  finance  d'argent  pour  telle  chose 

entreprendre.  Si  conviendroit  que  par  especial  à  ces 
deux  chosespourveussent,  s'ils  vouloient  la  choseencom- 
mencer,  pour  en  venir  à  leur  intention.  De  leurs  lettres 
les  Florentins  ne  teindrent  compte  ,  ny  ne  se  déportè- 
rent de  la  guerre,  ains  procédèrent  de  plus  en  plus, 
nonobstant  que  plusieurs  capitaines  et  François  se  dé- 
partissent du  siège  ,  et  de  l'ayde  des  Florentins,  pour 
non  encourir  le  maltalent  de  nos  dicts  seigneurs.  Et 
à  brief  parler  tant  continuèrent  la  guerre,  que  plus 
ne  se  pouvoient  les  Pisains  tenir,  qui  souvent  en- 
voy oient  en  France  requérir  secours  :  mais  c'estoit 
parce  que  plus  n'en  pouvoient,  et  on  les  secouroit  de 
lettres  envoyer  aux  Florentins  que  ils  se  déportassent, 
ou  ils  encoureroientleur  ire.  Mais  tout  ce  rien  n'y  va- 
loit,  ains  s'en  mocquoient,  et  disoient  que  c'estoit 
jeu  d'enfant  d'octroyer  et  puis  vouloir  retollir,  et  que 
ainsi  n'iroit  mie.  Et  n'estoit  pas  grand  honneur  à  la 
maison  de  France  telle  variation ,  comme  d'aller  con- 
tre ce  qui  estoit  promis  et  seellé. 

Ainsi  arguant,  tant  continuèrent  la  guerre  les  Flo- 
rentins, que  ils  veinrent  à  chef  de  leur  emprise,  et 
par  force  preindrent  la  cité  de  Pise,  et  entrèrent  de- 
dans malgré  les  Pisains ,  nonobstant  que  le  Roy  à  l'in- 
stigation de  nos  dicts  seigneurs  les  eust  envoyez  défier 
pour  celle  cause.  Si  pouvons  dire  et  penser  qu'il  en 
est  aux  Florentins  de  tenir  ou  non  les  convenances  du 
susdict  traicté  ;  puis  que  le  Roy  avoit  revocqué  l'ac- 
cord faict  avec  eulx,  et  depuis  sont  venus  à  leur  in- 
tention. Ainsi  et  par  ceste  manière  que  j'ay  racomptée 
au  vray,  qui  que  aultrement  le  vouldroit  dire,  fut 
commencé  et  terminé  le  faict  de  Pise  subjuguée  par  les 
Florentins. 

CHAPITRE  XII. 

Comment  nosseigneurs  les  ducs  d'Orléans  et  celuy  de 
Bourgongne  sceurent  mauvais  gré  au  mareschal 
pource  quilriavoit  esté enVayde  des  Pisains  contre 
les  Florentins. 

De  ceste  chose  ont  sceu  mauvais  gré  nos  dicts  sei- 
gueurs  d'Orléans  et  de  Bourgongne  au  mareschal,  et 
eulx  et  leurs  adherans  en  ont  parlé  en  le  blasmant.  Et 
pource  plusieurs  gens  qui  ne  sçavent  point  le  faict  au 
long,  en  parlent  et  ont  parlé  à  l'advanture  :  comme 
on  faict  de  maintes  choses  sans  sçavoir  la  vérité  ne  les 
causes  de  la  chose,  et  ont  dict  que  par  son  default  nos 
dicts  seigneurs  ont  perdu  la  seigneurie  de  Pise,  qui  se- 
roit  une  belle  chose  à  avoir  pour  eulx.  Mais  vrayement 
ils  veulent  tourner  à  blasme  ce  de  quoy  grand  hon- 
neur luy  appartient,  et  si  aultrement  eust  faict,  re- 
proche seroit  à  luy.  Car  homme  qui  va  contre  ce  que 
par  délibéré  sens  et  bon  loyal  conseil  a  une  fois  ac- 
cordé, juré  et  promis,  encourt  reproche  d'inconstance 
et  detlault  de  foy.  Ce  que  nos  dicts  seigneurs  en  ont 
dict  et  faict,  et  le  mauvais  gré  qu'ils  luy  en  ont  sceu, 
je  tiens  fermement  qu'il  n'est  venu  de  leur  premier 
mouvement;  mais  daulcuns  flateurs  envieux  d'entour 
d'eulx,  comme  assez  de  telles  gens  a  en  cour  commu- 
nément, qui  bien  vouldroient  trouver  manière  s'ils 
pouvoient  de  desadvancer  la  bonne  fortune  et  pros- 
périté du  mareschal  ;  mais  si  Dieu  plaist  à  ce  n'advien- 

dront  ja.  Car  Dieu  gardera  son  servant,  et  iceulx  des- 
cherront en  leur  iniquité. 

Si  pouvez  veoir  et  noter  vous  qui  ce  livre  lisez  en 
ce  pas  cy,  ou  oyez,  que  homme  ne  peult  estre  si  par- 
faict,  ne  tant  de  biens  faire  et  dire,  qu'il  puisse  avoir  la 
grâce  d'un  chascun.  Et  tout  ce  vient  par  le  vice  d'envie 
qui  court  sur  la  terre,  qui  destourne  de  son  pouvoir 
que  vaillance,  preud'hommie,  loyauté  et  bonté  n'ait 
le  los  et  la  gloire  qui  luy  afliert.  Car  telle  est  la  nature 
de  l'envieux,  que  il  taschera  tousjours  de  tourner  à 
quelque  mauvaise  fin  ou  intention  ce  que  le  preu- 
d'homme  faict  pour  grand  bien  et  utilité.  Mais  Jésus 
Christ,  duquel  la  benoiste  vie  a  toute  esté  en  ce  monde 
pour  nostre  enseignement ,  voulut  luy  mesme ,  pour 
donner  exemple  aux  bons  d'avoir  sur  telles  choses  pa- 
tience, estre  diffamé  parles  envieux.  Comme  il  appert 
par  l'Evangile,  qui  dict  que  les  miracles  qu'il  faisoit 
par  la  vertu  divine  et  par  la  puissance  de  luy  mesme,  les 
faulx  envieux  ministres  de  la  loy  disoient  que  c'estoit 
par  art  du  malin  esprit  et  de,  l'ennemy ,  et  qu'il  estoit 
mauvais,  où  il  estoit  tout  parfaict.  Si  seroit  toutesfois 
mal  regardé  et  grande  ingratitude  de  hayr  sans  cause 
ce  preud'homme  cy  le  mareschal,  par  le  sens  duquel 
se  sont  ensuivis  tant  de  biens,  qu'il  a  gardé  entre  les 
autres  biens  qu'il  a  faicts  de  destruire  si  noble  cité  et 
pays  comme  est  celuy  de  Gennes,  et  non  mie  seule- 
ment gardé  de  destruction,  mais  remis  en  la  meilleure 
convalescence  et  estât  qu'il  feust  depuis  que  la  dicte 
cité  feut  fondée.  Et  non  pourtant  n'est  mie  d'aujou- 
d'huy  ne  d'hier  que  la  force  des  envieux  ingrats  a 
nuict  aux  bons.  Car  de  ce  sont  les  escriptures  toutes 
plaines. 

CHAPITRE  XIII. 

Cj  devise  par  exemples  comment  les  bons  sont  com- 
munément enviez. 

A  ce  propos  racompte  Valere  de  Scipion  l'Afri- 
quain  le  premier,  lequel  tant  augmenta  et  accreut  le 
bien  public  des  Romains,  queilfeitRomedamedeCar- 
thage  et  du  pays  d'Afrique,  qui  par  long  temps  avoit 
guerroyé  les  Romains,  et  leur  avoit  porté  tant  de  dom- 
maige  que  quasi  les  avoit  tous  destruicts  :  mais  par  la 
vaillance  et  prouesse  du  dict  Scipion  la  fortune  re- 
tourna tellement  sur  les  Carthaginois ,  que  ils  feurent 
subjuguez  et  destruicts  par  les  dicts  Romains.  Mais  la 
grande  abondance  de  vertus  qui  estoyent  en  celuy 
vaillant  homme,  embrasa  tellement  les  envieux  contre 
luy ,  que  ils  feirent  tant  que  les  Romains  ingrats  et 
non  recongnoissans  récompensèrent  au  dernier  ses 
dignes  oeuvres  d'injures  et  de  vilainies.  Car  ils  adjous- 
terent  plus  grande foy  aux  mesdisans  envieux,  qui  faul- 
sement  l'accusoient  de  choses  controuvées,  que  ils  ne 
regardèrent  aux  grands  biens  que  il  leur  avoit  faicts. 
Si  l'envoyèrent  en  exil  en  une  pauvre  cité  entre  palus 
et  déserts  que  on  appelloit  Linterne,  et  là  usa  ce  noble 
homme  sa  vie  qui  moult  avoit  esté  honnorable,  et  tout 
fut  par  envie.  Car  il  n'est  chose  qui  soit  plus  griefve 
à  l'envieux  mauvais  que  de  veoir  devant  soy  ou  de  oiïir 
louer  le  bon  et  vertueux. 

Mais  à  revenir  au  propos  du  mareschal,  sont  au- 

cuns  qui  client  aujourd'huy  que  la  plus  grand  partie 
des  Genevois  n'aiment  mie  le  mareschal ,  et  bien  luy 
ont  cuidé  monstrer,  par  ce  que  plusieurs  fois  l'ont  les 
aucuns  d'eulx  voulu  trahir  et  emprisonner,  et  que  au 
dernier  le  bouteront  hors,  et  par  cesie  raison  con- 
cluent les  dicts  mesdisans  que  ce  n'est  mie  signe  qu'il 
soit  bon  ne  droicturier,  et  que  si  convenablement  les 
gouvernoit,  tous  l'aimeroient.  Mais  cest  argument 
n'est  mie  bon  ne  vray.  Car  qu'il  ne  soit  aimé  de  la  plus 
grand  partie  ce  peult  bien  estre  ;  car  communément 
en  une  communauté  de  gens,  plus  en  y  a  de  mauvais 
que  de  bons.  Et  il  n'est  rien  que  les  mauvais  et  les  lar- 
rons bayent  tant  comme  justice ,  et  ceulx  qui  la  tien- 
nent et  font.  Mais  sans  faillir  tous  les  bons  de  Gennes 
l'aiment  comme  leur  ame.  Et  pourquoy  ne  feroient-ils? 
Car  il  les  a  gardez  d'estre  péris  par  les  mains  des  mau- 
vais. Et  posons  que  il  feust  ores  de  tous  hay,  si  ne  s'en- 
suit-il pas  pourtant  qu'il  soit  vitieux  ne  défaillant, 
comme  on  peult  prouver  par  exemples.  Ne  dict  pas 
Valere  et  racompte  du  bon  Lycurgus  roy  de  Lacede- 
mone,  lequel  feut  si  vaillant  homme,  que  les  saiges 
dirent  de  luy  que  il  avoit  mieulx  nature  divine  que 
humaine ,  et  par  son  grand  sçavoir  feit  loix  et  esta- 
blissemens  moult  droicturiers,  lesquels  il  bailla  aux 
Lacedemoniens ,  qui  paravant  nulles  n'en  avoient,  et 
vivoient  comme  bestes  ,  et  les  garda  et  défendit  de 
maints  grands  inconveniens,  et  augmenta  et  accreut 
moult  la  seigneurie  du  pays.  Mais  nonobstant  tous  ses 
biensfaicts  et  bonnes  vertus  ,  et  l'amour  qu'il  avoit  eue 
et  avoit  au  pays ,  et  ses  belles  loix  tant  subtilement 
trouvées  ne  le  peurent  garantir  qu'il  ne  trouvas t  ses 
citoyens  si  haineux  et  mal-veuillans  à  luy,  que  à  la  pre- 

miere  fois  le  chassèrent  du  palais ,  et  l'autre  fois  le 
boutèrent  hors  de  la  ville  comme  tous  forcenez,  et  fina- 
lement le  chassèrent  du  pays.  Pour  lesquelles  choses 
Valere  dict,  «  Et  qui  aura  doncques  fiance  aux  com- 
«  munautez  des  autres  citez  et  pays,  quand  la  cité  de 
«  Lacedemone  qui  s'attribue  la  souveraine  louange 
«  d'attrempance  (0  et  recongnoissance,  fut  si  ingrate 
«  envers  celuy  qui  tant  de  biens  luy  avoit  faicts?  » 

Et  à  ce  propos  encores  de  l'ingratitude  des  com- 
munautez  des  villes,  donnons-en  derechef  exemple, 
afin  que  nul  ne  s'y  fie ,  ne  croye  que  leurs  jugemens 
soyent  droicturiers,  et  que  à  juste  cause  bayent  et 
exilent  les  hommes.  Parle  encores  Valere  de  l'ingrati- 
tude des  Athéniens  contre  Aristides  le  tres-sainct  et 
juste  homme,  duquel  il  est  parlé  en  toute  l'histoire  des 
Grecs  pour  sa  très-grande  bonté,  mais  le  mérite  que 
il  eut  pour  ses  biensfaicts  feut  que  ils  le  boutèrent  hors 
du  pays,  pource  qu'il  estoit  trop  juste.  Dont  Valere 
dict  ces  paroles,  «  Aristides  qui  meit  à  la  mesure  de 
«  justice  tout  le  pays  de  Grèce,  et  qui  feut  le  mirouer 
«  de  continence  et  de  vertu  ,  feut  bouté  hors  d'A- 
«  thenes ,  avec  lequel  s'en  alla  toute  droiture.  » 

CHAPITRE  XIV. 

Cy  preuve  par  exemples  que  on  ne  doibt  mie  lousjours 
croire  ?ie  adjouter  foy  en  paroles  et  opinions  de 
peuple. 

Je  baille  ces  exemples  pour  preuve  que  les  jugemens 
de  communauté  de  peuple  ne  sont  mie  tousjours  à  ap- 

(0  Attrempance  :  modération. 

prouver  :  mais  sont  souventesfois  à  reprouver  comme 
desraisonnables.  Ce  qui  est  toutesfois  contre  un  pro- 
verbe que  aucuns  client,  qui  dict  «Voix  de  peuple,  voix 
«  de  Dieu.  »  Mais  je  dis  que  souventesfois  est  voix  de  dia- 
ble. Comme  apparut  quand  le  peuple  ingrat  de  Hierusa- 
lem  cria  contre  nostre  Seigneur  Jésus  Christ,  «  Cruci- 
«  fiez-le,  crucifiez-le.  »  Et  qu'il  soit  vray  que  raison  n'y 
ait  au  jugement  du  peuple,  Valere  le  tesmoingne,  lequel 
entre  les  autres  exemples  que  il  donne  à  ce  propos,  dit 
que  un  solemnel  musicien  que  on  nommoit  Antigenidas 
avoit  une  fois  moult  bien  introduit  un  sien  disciple 
en  la  dicte  science  de  musique,  si  joùoit  par  très-grand 
art  d'un  instrument  de  bouche.  Le  maistre  feit  venir 
son  disciple  jouer  devant  le  peuple  ;  afin  que  son  sçavoir 
feust  congneu  et  apperceu  :  mais  le  rude  peuple  vilain 
et  mal  enseigné,  qui  en  telle  maistrise  ne  se  congnois- 
soit,  et  qui  telle  mélodie  n'avoit  appris  à  oiiir,  n'en 
feit  compte,  ains  despriserent  son  sçavoir.  Quand  le 
dict  maistre  veid  ce,  il  dit  à  son  disciple  «  Tourne  toy 
«  vers  ma  face ,  et  chante  à  moy  et  aux  sciences.  » 
Comme  s'il  eust  voulu  dire,  «  Ces  gens  cy  sont  bes- 
«  tiaux,  ils  ne  sont  pas  dignes  d'oiiir  telles  choses.  » 
Et  à  vray  dire,  tout  ainsi  advient-il  souventesfois  que 
maints  vaillans  gens,  et  bons  en  prouesse  ou  en  sça- 
voir ,  sont  et  se  trouvent  en  maintes  places  où  leurs 
faicts  et  leurs  dicts  ne  sont  point  congneus  ne  reputez 
selon  qu'ils  ont  mérité,  mais  semble  que  on  n'en  tienne 
compte.  Mais  non  pourtant  les  bons  et  les  saiges  qui 
les  voyent  bien  faire  et  bien  dire,  et  qui  se  congnois- 
sent  en  tels  œuvres,  ne  les  prisent  pas  moins,  ains 
les  honnorent  et  louent  grandement,  comme  il  appar- 
tient. Car  vertu  et  vaillance,  ou  parfaicte  science,  tant 

soit-elle  foulée ,  ne  laisse  pas  pourtant  d'avoir  d'aucuns 
la  louange  que  elle  doibt  avoir ,  et  que  en  soy  mesme 
la  personne  qui  bien  faict  ne  juge  que  l'œuvre  soit 
bon. 

CHAPITRE  XV. 

Cj  dit  comment  le  mareschal  par  la  vaillance  de  son 
couraige  entreprit  d'aller  prendre  Alexandrie.  Et 
des  messaigers  qu'il  envoya  pour  ceste  cause  au 
roy  de  Cjpre. 

En  Fan  1407  le  bon  mareschal,  qui  ne  pense  à 
autre  chose  fors  comment  tousjours  augmenter  et 
accroistre  le  bien  de  la  chrestienté  ,  et  l'honneur 
de  chevalerie,  advisant  la  grand  pitié  et  honte  aux 
Chrestiens  que  les  Sarrasins  soyent  seigneurs  et  sub- 
juguent les  nobles  terres  d'oulti  e  mer  ,  qui  deussent 
estre  propres  heritaiges  des  Chrestiens ,  si  mauvaistié 
et  lasche  couraige  ne  les  destournoit  de  les  aller 
conquérir,  luy  va  venir  une  haulte  emprise  au  cou- 
raige. C'est  à  sçavoir  que  faisable  chose  seroit  et 
assez  légère  qui  l'oseroit  entreprendre ,  et  par  bon 
moyen ,  que  la  cité  d'Alexandrie ,  qui  tant  est  noble 
et  de  grande  renommée,  feust  prise  et  ostée  des  mains 
des  Sarrasins  :  laquelle  chose  s'il  advenoit  seroit  grand 
honneur  aux  conquesteurs,  et  très- grand  profit  à 
toute  la  chrestienté.  Si  proposa  que  en  ceste  chose 
mettroit  corps,  chevance  et  pouvoir,  et  une  saison 
y  employeroit ,  et  plus  long  temps  si  mestier  estoit. 
7.  10 

En  ce  temps  estoit  venu  à  Gennes  un  ambassadeur 
de  la  part  du  roy  de  Cypre,  le  tres-noble  et  révé- 
rend messire  Raymond  de  Lesture ,  prieur  de  Thou- 
louze ,  et  commandeur  de  Cypre ,  homme  de  grand 
honneur,  saige,  preud'homme ,  et  expert  en  toutes 
choses*  Si  pensa  le  mareschal  que  il  se  descouvriroit  à 
luy  de  ceste  chose ,  tant  pour  en  ouir  son  bon  advis  , 
comme  pource  que  il  avoit  hanté  le  pays  et  grand 
pièce  fréquente'  avec  les  Sarrasins  en  la  dicte  ville 
d'Alexandrie.  Si  le  pourroit  adviser  d'aucun  bon 
point. 

Et  comme  le  mareschal  a  de  coustume  de  ne  rien 
entreprendre  sans  premièrement  y  appeller  le  nom 
de  Dieu  ,  et  son  ayde ,  alla  un  jour  en  pelerinaige  à 
une  dévote  église  qui  est  à  une  lieue  de  Gennes  que  on 
appelle  nostre  Dame  la  couronnée  ,  et  là  manda  le 
prieur  de  Thoulouze.  Et  après  la  messe  qu'il  feit  dire 
à  grande  solemnité,  luy  descouvrit  le  dict  secret  et 
toute  son  intention  de  ceste  chose,  de  laquelle  le  dict 
prieur  feut  tres-joyeux,  et  moult  l'en  reconforta.  Et 
dit  que  sans  faillir  par  ce  que  il  luy  pouvoit  estre 
advis  estoit  chose  très-faisable,  et  que  luy  mesme  vo- 
lontiers y  ayderoit  de  son  corps,  de  gens  et  de  che- 
vance.  Car  l'emprise  estoit  agréable  à  Dieu ,  profi- 
table à  la  chrestienté,  et  tres-honnorable  à  qui  s'y 
employeroit.  Si  fut  de  ceste  chose  encores  plus  recon- 
forté le  mareschal.  Et  quand  toute  la  manière  de  ce 
faire  eut  bien  advisée  et  tout  délibéré  en  son  cou- 
raige  et  advisé  ceulx  qui  propices  et  bons  luy  sem- 
bloient  pour  descouvrir  ceste  chose,  et  envoyer  en 
ambassade  là  où  convenable  luy  sembloit ,  comme  sera 
dict  cy  après,  il  les  feit  appeller,  c'est  à  sçavoir  un 

tres-noble  et  notable  religieux  de  Tordre  de  Sainct 
Jean ,  appelle  frère  Jean  de  Vienne ,  et  son  escuyer 
Jean  de  Ony  cy  dessus  nommé.  Et  leur  dit  toute  son 
intention,  et  leur  devisa  ce  qu'il  luy  plaisoit  que  ils 
feissent.  Mais  pour  ce  que  mémoire  ne  peult  bonne- 
ment toutes  choses  que  les  oreilles  oyent  si  enclorre 
en  soy  que  retenir  les  puisse,  affin  que  rien  n'ou- 
bliassent de  leur  commission  ,  leur  bailla  par  bel 
mémoire  escripte  la  manière  que  il  vouloit  que  ils 
teinssent.  Laquelle  dicte  instruction  et  mémoire,  affin 
que  rien  je  n'y  adjouste  du  mien,  comme  elle  veint 
de  luy ,  celle  mesme  par  articles ,  comme  elle  m'a  esté 
baillée,  ay  incorporée  et  mise  cy  endroit,  comme  il 
s'ensuit. 

«  C'est  l'instruction  de  toutes  les  choses  que  nous 
Jean  leMaingre  dictBoucicaut,  mareschal  de  France, 
avons  donné  en  commission  de  poursuivre  de  par  nous 
es  lieux  cy  après  déclarez ,  le  septiesme  jour  du  mois 
d'aoust,  en  l'an  de  nostre  Seigneur  i4°7  ?  à  vous  noble 
religieux  frère  Jean  de  Vienne,  commandeur  de  Belle- 
ville,  et  à  vous  Jean  de  Ony,  nos  tres-feaux  et  bien 
aimez. 

«  Premièrement  voulons  et  vous  enjoignons  que  ceste 
chose  teniez  secrète  sur  toute  chose ,  par  telle  manière 
que  personne  quelconque  appercevoir  ne  le  puisse, 
et  à  nul  soit  descouverte  fors  au  roy  de  Cypre ,  vers 
qui  vous  envoyons  ,  et  à  aulcun  de  son  conseil. 
Pource  que  si  apperceiie  estoit,  nous  pourroit  tourner 
à  destourbier.  Et  que  vous  partis  de  nous ,  au  plaisir 
de  Dieu,  avec  la  charge  que  nous  vous  commettons 
et  ordonnons  ,  pour  accomplir  nos  désirs ,  comme 
ceux  en  qui  spécialement  nous  nous  fions,  que  mettiez 

10. 

toute  diligence  et  peine  de  à  vos  pouvoirs  l'accomplir, 
selon  la  forme  et  manière  de  vostre  instruction.  Et  sup- 
posé que  vous  avons  très-bien  informez  des  besongnes 
selon  nostre  volonté'  ,  lesquelles  sçavons  bien  que 
vostre  bon  sens  les  aura  très-bien  en  mémoire,  et  que 
les  mettrez  à  elFect  tres-diligemment  selon  vos  pou- 
voirs ;  neantmoings  pour  vostre  seureté,  et  affin  que 
ayez  plus  parfaicte  mémoire  de  nous  et  de  nostre 
plaine  intention,  vous  baillons  par  escript  ce  qu'il 
nous  plaist  estre  par  vous  accomply  au  dict  voyage. 

«  Tout  premièrement  vous  en  irez  à  Venise ,  et  là 
prendrez  vostre  passaige  jusques  à  Rhodes.  Si  nous 
plaist  bien  que  là  puissiez  demeurer  de  huict  à  neuf 
jours,  si  bon  et  expédient  vous  semble,  et  visiterez 
monseigneur  le  grand  maistre  de  Rhodes,  auquel  nous 
recommanderez,  et  aux  autres  seigneurs,  et  de  nos 
nouvelles  leur  direz,  Testât  de  par  deçà,  et  que  la 
cause  de  vostre  allée  est  pour  aucunes  besongnes  qui 
bien  nous  touchent ,  c'est  à  sçavoir  pour  les  joyaux 
du  roy  de  Cypre ,  quil  bailla  en  gaige  aux  Genevois 
au  temps  que  nous  feusmes  en  Cypre,  pour  recom- 
pense de  trente  mille  ducats  de  despens  que  les  dicts 
Genevois  avoyent  faict  en  l'armée  de  Famagouste , 
laquelle  ville  le  Roy  cuida  usurper  et  tollir  aux  dicts 
Genevois ,  et  par  la  paix  et  accord  que  nous  feismes 
la  rendit,  et  s'obligea  à  la  dicte  somme  de  deniers 
pour  nos  frais.  Et  luy  dictes  la  forme  et  la  manière 
que  nous  avons  tenue  avec  le  prieur  de  Thoulouze , 
et  la  somme  de  deniers  que  luy  avons  baillée  pour 
rachepter  les  dicts  joyaux  au  nom  du  Roy.  Et  en  cest 
espace  de  temps  vous  pouivoyez  de  navire  pour  vous 
porter  en  Cypre,  et  si  par  advanture  ne  le  trouvez; 

vous  prierez  de  par  nous  le  dict  monseigneur  le  Grand 
Maistre  qu'il  luy  plaise  le  vous  faire  avoir. 

«  Estans  partis  de  Rhodes  ,  quand  il  plaira  à  Dieu 
que  soyez  en  Cypre,  tout  droict  vous  en  irez  à  l'hostel 
de  Sainct  Jean  en  Nicosie,  et  par  le  lieutenant  du 
prieur  de  Thoulouze  ferez  sçavoir  au  roy  de  Cypre 
vostre  venue,  et  quand  luy  plaira  que  luy  alliez  faire 
la  révérence.  Et  de  luy  aiïye  la  responce ,  et  venus  en 
sa  présence,  nous  recommanderez  à  sa  seigneurie,  et 
a  messeigneurs  ses  frères,  puis  luy  baillerez  nos  lettres 
de  créance.  Et  quand  son  bon  plaisir  sera  d'oiïyr  vostre 
créance,  priez-le  de  par  nous  que  ce  soit  si  secrète- 
ment que  nul  fors  que  luy  entendre  le  puisse ,  ne  s'en 
donner  de  garde.  Et  vous  mesmes  soyez  bien  advisez 
que  si  secrètement  soit  que  ne  puissiez  estre  en- 
tendus. 

«  Et  tout  premièrement  le  prierez  de  par  nous  très 
à  certes,  que  les  choses  que  luy  aurez  à  déclarer 
veuille  bien  tenir  secrètes  ,  pour  les  périls  qui  s'en 
ensuivroient,  et  pour  son  propre  honneur  et  exausse- 
ment.  Apres  commencerez  vostre  narration,  en  di- 
sant que  la  bonne  renommée  qui  en  Fiance  et  par 
tout  le  monde  court  desja  de  ses  grands  biensfaicts , 
des  belles  envahies  qu'il  a  par  plusieurs  fois  faictes 
sur  les  Sarrasins ,  et  chascun  jour  faict ,  en  s'effor- 
eeant  de  les  grever,  en  quoy  comme  il  appert  n'es- 
pargne  corps,  vie,. ne  avoir,  par  très-grand  diligence, 
le  faict  tenir  aujourd'huy  un  des  jeunes  princes  du 
monde  qui  le  plus  bel  commencement  a,  et  qui  plus 
faict  à  louer.  Parquoy  on  espère  que  il  veult  et  a 
désir  d'ensuivre  en  hault  honneur  et  pris  de  chevalerie 
ses  tres-nobles  prédécesseurs ,  qui  tant  acquirent  de 

los  en  terre  par  les  mérites  de  leurs  vertus,  et  des 
grandes  guerres  et  nobles  emprises  que  ils  feirent  en 
leur  propres  personnes  contre  les  mescreans,  et  enne- 
mis de  la  foy  de  Jésus  Christ  ,  qu'à  tousjours  mais 
avec  les  vivans  sera  mémoire  de  leurs  grands  bontez 
et  vaillance. 

«  Et  pource  nous  qui  desirons  de  tout  nostre  cœur 
l'honneur  et  exaussement  de  son  noble  estât  et  sei- 
gneurie :  pour  laquelle  chose  vouldrions  exposer  corps 
et  avoir,  par  plus  grande  affection  que  pour  prince 
qui  vive ,  après  la  personne  du  roy  de  France  et  de 
nos  seigneurs  de  son  sang,  pour  les  dicts  grands  biens 
qui  sont  dicts  de  son  bel  et  bon    gouvernement  es 
terres  voisines,  et  en  toute  part  desirans  d'estre  cause 
que  tousjours  sa  belle  jeunesse  continue  de  mieulx  en 
mieulx  ,  avons  advisé  une  haulte  et  noble  emprise 
digne  de  mémoire  à  tousjours  mais ,  et  de  souverain 
los  pour  luy ,  si  Dieu  par  sa  grâce  la  donnoit  venir  à 
bonne  fin,  ainsi  que  elle  est  bien  faisable,  si  à  ce  luy 
plaist  entendre.  Et  pour  ceste  cause,  c'est  à  sçavoir 
pour  luy  annoncer  la  chose  que  avons  bien  discutée 
en  nous  mesmes  avant  que  délibérée  l'ayons,  laquelle 
nous  semble  agréable  à  Dieu ,  et  proffitable  à  toute 
chrestienté,  si  Dieu  la  donne  achever,  vous  avons  en- 
voyez devers  Sa  Royale  Majesté. 

«  Etadonc  vous  envoyez  de  par  nous  descouvrirez 
au  dict  roy  de  Cypre  tout  le  dessein  que  pris  avons 
sur  la  prise  de  la  cité  d'Alexandrie.  Et  tousjours  bien 
luy  notez  et  répliquez  si  mestier  est  où  il  escherra, 
que  pour  ce  que  nous  voyons  sa  bonne  volonté,  vou- 
lons employer  nostre  propre  personne,  et  celles  de 
nos  parens ,  amis,  et  serviteurs,  en  sa  compaignée , 

avec  nostre  chevance.  Et  que  à  ce  faire  nous  meuvent 
quatre  principales  raisons.  La  première  est,  pour  le 
pur  amour  de  nostre  Seigneur  ,  voulons  nous  em- 
ployer à  son  service ,  et  le  bien  et  exaussement  de 
chrestienté.  La  seconde  ,  pour  acquérir  mérite  à 
nostre  ame.  La  tierce,  pour  ce  que  nous  vouldrions 
estre  cause ,  comme  dict  est ,  que  sa  force  et  sa  belle 
jeunesse  s'employast  à  tout  bien  faire  :  parquoy  los 
à  tousjours  luy  en  demeure.  Et  la  quarte,  pour  la 
cause  qui  doibt  esmouvoir  tout  chevalier  et  gentil- 
homme que  son  corps  incessamment  employé  en  la 
poursuite  d'armes,  pour  acquérir  honneur  et  renom- 
mée. Et  après  ces  choses  dictes,  pour  mieulx  animer 
et  accroistre  le  désir  du  dict  Roy  à  entendre  à  ceste 
chose,  luy  monstrerez  par  bonne  manière  comment 
Dieu  luy  monstre  grand  signe  d'amour ,  quand  il  luy 
mect  en  main  si  haulte  chose ,  sans  grand  coust  de  sa 
part ,  mais  le  plus  aux  despens  et  labeur  d'autruy.  Et 
que  s'il  le  refusoit ,  peur  debvroit  avoir  que  Dieu  s'en 
courrouçast,  et  que  aussi  jamais  nul  n'auroit  fiance 
que  de  grand  et  haultcouraige  feust  ne  entreprenant.  » 

CHAPITRE  XVI. 

Encores  de  ce  mesme,  de  V instruction  que  le  tnares- 
chal  bailla  à  ses  ambassadeurs  de  ce  que  dire  déb- 
it oient  au  roj  de  Cjpre. 

«  Apres  que  vous  aurez  dict  bien  et  bel  ordonnément 
toutes  ces  choses  au  dict  roy  de  Cypre,  vous  prendrez 

bien  garde  au  changement  de  son  visaige,  mesme- 
ment  quand  vous  parlerez  à  luy.  Car  par  ce  pourrez 
adviser  si  la  besongne  luy  plairra,  ou  non,  et  par  ce 
pourrez  estre  plus  advisez  de  parler.  Et  s'il  vous  de- 
inonde  comment  se  pourroit  faire  ceste  entreprise 
sans  qu'il  feust  sceu,  et  où  seroit  prise  si  grand  finance 
comme  il  y  conviendroit.  A  ces  deux  choses  vous  res- 
pondrez,  en  luy  demonstrant  comment  il  pouiroit 
faire  son  armée  en  son  pays,  tenant  manière  que  ce 
feust  pour  la  guerre  que  il  a  au  Souldan,  et  nous 
prest  au  temps  et  au  terme  que  luy  mesme  vous  di- 
roit.  En  telle  manière  que  quand  nous  luy  ferions  sça- 
voir  nostre  venue  montast  sur  mer,  se  partist,  et  feist 
semblant  de  venir  à  Rhodes.  Et  adonc  luy  serions  au 
devant  à  Chastel  Rouge^  et  là  nous  assemblerions,  et 
partirions  à  tout  nostre  ost  au  nom  de  Dieu  tout- 
puissant,  et  tiendrions  nostre  chemin  vers  Alexandrie. 
Et  aussi  feroit  bien  au  faict,  que  il  trouvast  manière 
d'envoyer  secrètement  un  Cyprien  ou  un  Arménien 
demeurer  au  dict  lieu  d'Alexandrie,  par  lequel  il 
sceust  toutes  nouvelles,  et  feist  à  croire  à  celuy  mesme 
que  ce  seroit  pour  la  guerre  qu'il  a  au  dict  .Souldan , 
et  ceste  voye  seroit  bonne. 

«  Et  quant  à  la  mise  qu'il  y  conviendroit,  luy  direz 
que  nous  sçavons  bien  que  soustenir  ne  pourroit  si 
grands  charges  et  despens  que  feirent  ses  prédéces- 
seurs ,  par  lesquels  la  dicte  cité  feut  autre  fois  prise , 
mesmes  de  nostre  aage.  Car  trop  a  esté  du  depuis  le 
pays  grevé.  Et  pour  ce  tout  ainsi  que  le  voulons  ayder 
de  nos  personnes  et  de  gens ,  semblablement  nous 
plaist  le  faire  de  nostre  chevance.  Et  affin  que  il 
voye  et  sçaiclie  que  ceste  chose  avons  bien  en  tous  les 

points  advisée,  nous  semble  que  pour  ce  faire  telle 
quantité  de  gens  d'armes  suffiroit ,  toutesfois  selon 
nostre  advis,  lequel  remettons  tout  en  sa  bonne  or- 
donnance et  discrétion.  Tout  premièrement  mille 
hommes  d'armes  de  bonne  estoffe,  mille  varlets  ar- 
mez, mille  arbalestriers,  deux  cent  archers,  deux  cent 
chevaulx,  sans  ceulx  que  nous  prendrions  par  delà. 
Item  de  navire  cinq  grandes  naves,  deux  galées,  et 
deux  galées  huissiercs  garnies  de  vivres  pour  six  mois. 
«  A,pres  ces  choses  dictes,  vous  Juy  pourrez  dire  la  des- 
pence qu'il  convient,  laquelle  n'est  pas  grande  selon 
l'effect,  et  peult  monter  environ  cent  trente  deux  mille 
florins.  Les  deux  galées  et  les  deux  dictes  huissieres  va- 
lent de  naule  pour  mois  cinq  mille  florins,  qui  monte 
pour  quatre  mois  vingt  mille  florins.  Les  mille  arba- 
lestriers valent  pour  mois  cinq  mille  florins.  Les  deux 
cent  archers  valent  pour  mois  mille  florins,  qui  monte 
pour  quatre  mois  quatre  mille  francs.  Les  mille 
hommes  d'armes,  avec  les  mille  varlets,  et  les  deux 
cent  chevaux,  valent  par  mois  douze  mille  florins; 
sont  pour  quatre  mois  quarante  huict  mille  florins. 
Item  pour  les  vivres  dix  mille  florins,  et  pour  l'artil- 
lerie et  autres  habillemens  nécessaires  dix  mille  flo- 
rins. Somme  pour  toutes  choses  cent  trente  deux 
mille  francs.  Laquelle  finance  conviendront  toute  avoir 
en  la  ville  de  Gennes ,  qui  feust  preste  environ  le 
mois  de  décembre  prochain  venant,  affin  de  faire  les 
provisions  comme  il  appartiendront ,  nonobstant  que 
toutes  ne  seraient  mie  prises  à  Gennes  ,  mais  en 
plusieurs  lieux,  affin  que  la  chose  ne  peust  estre  ima- 
ginée. Et  conviendroit  que  ladicte  armée  partist  de 
.par  deçà  environ  le  mois  d'avril. 

«  De  ceste  dicte  finance  que  mettre  hors  convien- 
dront vouldrions  de  bon  cœur  payer  nostre  part;  mais 
veu  et  considère'  que  ceste  chose  viendra  tout  à  l'hon- 
neur et  renommée  du  dict  Roy,  nous  semble  que  bien 
est  droict  que  à  tout  le  moins  en  paye  la  moictié , 
qui  seroit  en  somme  soixante  six  mille  florins.  Et  en- 
cores  au  cas  qu'il  ne  pourroit  fournir  à  ceste  dicte 
somme,  payast  soixante  mille.  Mais  besoing  seroit 
que  le  piustost  que  faire  se  pourroit  que  on  les  eust  à 
Gennes.  Car  le  mieulx  seroit  tost  que  tard.  Et  encores 
s'il  n'avoit  toute  la  dicte  somme  preste  à  temps,  que 
au  besoing  on  le  supporteroit  jusques  à  ce  qu'il  feust 
retourné  en  son  pays  jusques  à  la  somme  d'environ  dix- 
huict  ou  vingt  mille  florins  :  mais  que  faulte  n'y  eust 
que  lors  on  les  trouvast  prests.  Et  sur  ce  point  dire 
au  Roy  comment  monseigneur  de  Thoulouze,  qui  tant 
l'aime  et  désire  loyaument  le  bien ,  l'honneur  et  exaus- 
sement  de  sa  personne,  loue  ceste  chose  plus  que  au- 
tre chose  du  monde,  auquel  il  pourroit  envoyer  fia- 
blement  la  dicte  finance;  et  mesmement  si  le  Roy  ne 
l'avoit,  le  dict  monseigneur  de  Thoulouze  en  feroit 
finance  au  nom  du  Roy  par  deçà  ayant  de  luy  le 
commandement  et  puissance.  Car  de  ce  faire  pour 
l'authorité  de  luy  est  suffisant,  et  de  plus  grande 
chose,  si  mestier  estoit.  Ainsi  et  par  ceste  forme 
direz  au  dict  Roy  de  Cypre< 

«  Et  s'il  repliquoit  que  il  eust  aucune  doubte  d'aucun 
de  son  royaume,  pourquoy  pourroit  estre  péril  pour 
luy  à  aller  hors,  respondre  luy  pourrez  que  il  mené 
avec  luy  tous  ceux  de  qui  doubter  se  pourroit.  Item, 
s'il  disoit  qu'il  sçait  bien  que  les  Genevois  ne  l'aiment 
mie ,  si  se  doubteroit  de  la  quantité  des  Genevois  qui 

viendroient  en  la  dicte  armée.  Response,  que  tous  les 
gens  d'armes,  varlets  et  archers  qui  seroyent  de  France, 
seroyent  tous  à  son  commandement  et  obéissance, 
de  ce  ne  feist  nulle  doubte.  Et  s'il  advenoit  que  le 
Roy  feust  bien  d'accord  de  ceste  chose,  et  que  il 
voulust  y  mettre  plus  grande  mise  du  sien,  et  plus 
grande  quantité'  de  gens  d'armes  et  de  navire  qu'il 
n'est  devisé  :  dire  luy  pourrez  que  de  tant  que  plus 
y  mettroit,  de  tant  prendroit-il  plus  en  butin,  et 
raison  seroit.  Car  qui  plus  y  mettra,  plus  prendra. 
Par  ceste  manière  direz  toutes  les  choses  sus  escriptes 
au  roy  de  Cypre.  Et  du  surplus  que  il  escherra  à 
dire,  si  mestier  est,  nous  en  attendons  à  vostre  bonne 
discrétion  ;  et  tenons  à  faict  et  dict  ce  que  vous  en 
ferez.  » 

CHAPITRE  XVII. 

Cy  devise  la  grande  chère  et  belle  responce  que  le  Roy 
de  Cypre  feit  aux  ambassadeurs  du  mareschal. 

Tel  que  j'ay  devisé  fut  le  Mémoire  de  la  commission 
baillée  du  mareschal  au  commandeur  de  Belleville,et 
à  Jean  de  Ony,  envoyez  au  roy  de  Cypre ,  pour  l'em- 
prise d'aller  prendre  Alexandrie.  Lesquels  deux  am- 
bassadeurs se  partirent  de  leur  seigneur,  et  à  brief 
dire  tant  exploitèrent  de  leur  erre,  que  ils  arrivèrent 
au  dict  pays  de  Cypre,  où  ils  parfournirent  bien  et 
bel  et  saigement  leur  ambassade,  tout  en  la  manière 
que  commis  leur  estoit.  Si  nous  convient  dire  la  res- 
ponce que  on  leur  fist. 


l56  LIVRE   DES   FÀICTS 

Le  roy  de  Cypre  si  tost  qu'il  sceut  la  venue  des  am- 
bassadeurs ,  tantost  les  envoya  quérir,  et  à  très-grand 
honneur  et  chère  les  receut.  Et  quand  il  eut  assez  de- 
mandé de  Testât  et  santé  du  mareschal,  et  de  l'estre 
de  Gennes,  et  qu'il  les  eut  à  certains  jours  oûy  parler 
tout  au  long,  respondit  à  joyeuse  chère  en  telle  ma- 
nière, et  par  moult  belles  paroles.  Comment  il  deb- 
voit  bien  remercier  Dieu  qui  si  grand  grâce  luy 
donnoit,  que  si  noble  et  haulte  entreprise  luy  estoit 
annoncée  de  si  vaillant  homme  que  estoit  le  mareschal, 
et  que  il  appercevoit  bien  la  grâce,  amour  et  affection 
que  il  avoit  à  luy  et  à  son  a dvan cément,  et  le  désir 
que  il  avoit  que  luy  qui  estoit  jeune,  et  encores  de  petit 
sens  et  vaillance,  se  peust  advancer  en  pris  et  los,  et 
que  il  y  paroissoit  bien,  quand  luy  mesme  en  per- 
sonne, ses  amis  et  son  avoir  y  vonloit  employer.  Si 
ne  le  pouvoit  assez  louer  ne  remercier  à  la  centiesme 
partie  de  ce  grand  bénéfice,  ne  jamais  faire  chose  qui 
y  peust  suffire.  Et  que  moult  avoit  grand  joye  de 
ceste  chose,  laquelle  estoit  notable  et  de  grande  entre- 
prise, et  pour  ce  ne  se  debvoit  encomuiencer  sans 
grand  advis  et  délibération.  Si  penseroit  sans  cesser  la 
voye  et  la  manière  comment  seroit  le  meilleur  d'en 
faire,  et  tost  et  en  bref  leur  en  rendroit  si  bonne  res- 
ponce,  que  son  honneur  y  seroit,  et  que  pour  con- 
tents s'en  tiendroient,  et  que  ils  feissent  boune  chère, 
que  très-bien  feussent  venus,  et  que  si  rien  leur  faik 
loit  que  ils  prissent  le  sien  comme  le  leur  propre. 

Adonc  luy  demandèrent  les  ambassadeurs  si  c'estoit 
son  plaisir  que  un  -de  son  conseil  qui  nommé  estoit 
Perrin  le  jeune  que  il  moult  aimoit  sceust  ceste  chose. 
Car  au  cas  que  il  luy  plairroit^  ils  luy  bailleraient 

unes  lettres  que  le  mareschal  luy  avoit  escript  de 
ceste  besongne.  Car  il  sçavoit  que  le  R.oy  Faimoit 
moult  et  se  fioit  en  luy.  Si  respondit  qu'il  luy  p'aisoit 
très-bien.  Les  dictes  lettres  présentées  de  la  part  du 
mareschal  à  iceluy,  et  la  chose  descouverte,  et  tous 
les  points  monstrez  comme  au  Roy  avoient  faict,  feit 
semblant  que  de  ceste  besongne  eust  une  merveilleuse 
joye.  Et  sur  tout  remercioit  le  mareschal  de  toute  son 
affection  de  ce  qu'il  luy  en  avoit  daigné  escripre,  et 
que  il  luy  plaisoit  que  il  le  sceust.  Si  y  tiendroit  si 
bien  la  main  ,  en  monstrant  au  Roy  que  comment  que 
il  feust  ne  feust  refusant  à  si  grand  offre,  que  on  s'en 
apperceveroit  bien. 

Ne  demeura  gueres  après  que  le  Roy  arraisonna 
les  dicts  ambassadeurs,  et  leur  prit  à  compter  l'achoi- 
son  que  il  avoit  eue  de  faire  guerre  au  Souldan,  et 
que  avant  la  guerre  il  souffroit  ses  gens  marchander, 
et  aller  et  venir  en  sa  terre  et  pays  paisiblement,  jus- 
ques  à  ce  que  messire  Raimond  de  Lesture ,  prieur  de 
Thoulouze,  et  commandeur  de  Cypre,  fut  détenu  en 
Alexandrie,  et  mené  au  Kaire.  Pour  laquelle  détenue 
et  encombrier  il  escrivit  au  dict  Souldan  que  il  le 
voulust  délivrer  et  moult  luy  recommanda,  desquelles 
lettres  ne  feit  nul  compte,  ne  rien  n'en  feit.  «  Parquoy 
«  ce  dict  le  Roy,  quand  je  veis  cela,  considérant  que 
«  j'avois  faict  autres  fois  aux  siens  de  grandes  courtoi- 
«  sies,  je  fus  moult  indigné,  et  poursuivis  tant  qu'il  en 
c<  feut  hors  moyennant  vingt  cinq  mille  ducats  que  il 
et  paya.  Et  après  en  despit  de  ce  envoyay  deffier  le  dict 
«  Souldan,  qui  peu  de  compte  en  teint.  Si  envoyay 
«  tantost  une  galée  courir  sur  le  pays  du  dict  Souldan , 
«  qui  rnoult  grand  dommaige  luy  porta,  et  prit  la  plus 

«  belle  nave  que  ils  eussent  chargée  de  marchandises* 
«  Et  ainsi  pays  gastant,  et  prenant  proyes,  alla  ceste 
«  galée  courir  conti  emont  le  fleuve  du  Nil  bien  quinze 
«  milles.  Parquoy  j'apperceus  leur  lascheté,  et  depuis 
«  leur  ay  porté  maint  dommaige ,  dont  je  remercie  nos- 
«  tre  seigneur  Dieu  qui  a  voulu  que  j'aye  eu  achoison 
«  de  leur  faire  guerre,  et  affin  que  je  les  prise  et  doubte 
«  moins,  m'a  donné  cause  de  les  congnoistre  avant 
«  que  l'emprise  que  annoncée  m'avez  me  veint  entre 
<c  mains.  Car  je  fais  moins  de  compte  d'eulx  cent  mille 
«  fois  que  devant  ne  faisoye ,  et  plus  les  essaye  et  moins 
«  les  redoubte.  Car  des  plus  lasches  et  plus  foibles, 
«  encores  qu'ils  soyent  grand  nombre,  les  trouve,  tant 
«  que  je  veois  bien  que  pour  multitude  de  gens  que 
«  ils  soyent,  on  ne  les  doibt  accomparer  à  un  peu  de 
«  bonnes  gens.  Si  congnois  bien  que  nonobstant  que 
«  soye  pécheur,  et  non  digne  que  Dieu  m'aime,  qu'il 
«  veult  qu'en  moy  soit  relevée  et  renouvellée  la  re- 
«  nommée  de  mes  vaillans  prédécesseurs,  qui  ceste 
«  mesme  entreprise  achevèrent,  ausquels  de  tout  mon 
«  cœur  je  désire  ressembler.  Et  Dieu  m'en  doint  la 
«  grâce.  Car  quant  est  du  coust  et  mise  je  n'en  fais 
«  compte,  ne  de  quelconque  autre  peine.  » 

CHAPITRE  XVIII. 

Cy  devise  comment  le  roy  de  Cypre  s'excusa  vers  les 
messaigers  du  mareschal  de  non  aller  sur  Alexan- 
drie. 

Sur  ceste  forme  et  manière  parla  au  commence- 
ment de  leur  venue  le  roy  de  Cypre  aux  dicts  ambas- 

sadeurs  du  mareschal.  Mais  avant  que  gueres  de  jours 
passassent  après,  il  ne  se  parforçoit  pas  moult  de  leur 
tenir  compte  de  la  dicte  besongne.  Parquoy  ils  peu- 
rent  bien  appercevoir  que  autre  conseil  l'avoit  des- 
meu,  et  que  celuy  Perrin  dessusdict ,  à  qui  les  lettres 
de  par  le  mareschal  avoient  baillées,  n'avoit  pas  bien 
tenu  ce  qu  il  leur  avoit  promis.  Si  commencèrent  à 
solliciter  le  Roy  que  response  absolue  de  son  in- 
tention leur  voulust  bailler  :  car  ja  avoyent  assez 
demeuré  ,  et  ainsi  plusieurs  fois  luy  dirent ,  et  luy 
aucunes  fois  leur  faisoit  response ,  qui  leur  donnoit 
espérance  que  il  y  voulust  bien  entendre.  Mais  il  di- 
soit  que  il  y  convenoit  grand  regard ,  pour  la  chose 
qui  estoit  moult  pesante.  Et  autresfois  faisoit  response 
assez  froide,  pour  les  doubtes  que  il  y  mettoit. 

Toutesfois  tant  le  sollicitèrent ,  que  le  vingt  qua- 
triesme  jour  d'octobre,  l'an  dessus  dict,  leur  feit  abso- 
lue response  ,  qui  fut  telle.  Il  dist  que  sans  faillir 
depuis  leur  venue  n'avoit  cessé  de  pensera  celle  beson- 
gne, comme  à  la  chose  en  ce  monde  à  quoy  il  desi- 
roit  plus  entendre.  Mais  que  moult  luy  estoit  griefve, 
et  de  grand  poids  pouvoit  bien  estre,  pour  sa  petite 
congnoissance.  Car  ce  qui  seroit  par  advanture  léger 
à  une  aultre,  et  de  briefve  délibération  à  un  saige , 
estoit  un  grand  travail  et  obscur  pensement  à  luy  pour 
son  jeune  aage,  qui  excusoit  son  petit  sens.  Et  pour  ce 
avoit  conclu ,  nonobstant  que  il  sçavoit  bien  que  son 
très-cher  et  especial  amy  le  mareschal  l'avoit  imaginé 
et  pensé  pour  sa  très- grande  vaillance,  et  luy  avoit 
annoncé  loyaument  pour  son  bien  et  advancement , 
que  il  n'y  entendroit  mie  pour  ceste  fois.  Et  que  à  ce 
le  mouvoient  trois  principales  raisons,  L'une  estoit  le 

très-grand  péril  où  il  se  mettroit  de  laisser  son  pays, 
veu  et  considéré  les  Turcs  qui  luy  sont  voisins ,  qui 
sont  gens  de  grande  puissance,  qui  pourroient  tandis 
courir  son  pays  ,  et  paradvanture  l'en  déshériter. 
Combien  que  de  ce  premier  point  se  departiroit  assez 
légèrement.  Mais  quant  au  deuxiesme,  que  il  doubte- 
roit  plus  la  guerre  couverte  que  la  guerre  ouverte. 
Car  il  sçavoit  bien  que  luy  party  de  son  pays,  il  y 
en  avoit  maints  par  advanture  que  on  cuideroit  qui 
feussent  ses  meilleurs  amis,  lesquels  ne  se  faindroient 
miedeluy  tollir  sa  seigneurie,  et  ainsi  pourrcir  perdre 
le  seurpour  le  non  seur.  La  tierce  raison  estoit  pour 
le  doubte  que  il  avoit  des  Genevois,  qui  de  long  temps 
Tavoient  si  mal  traicté,  comme  cliascun  pouvoit  sça- 
voir,  et  pis  luy  eussent  faict,  ce  sçavoit-il  bien ,  si  ne 
feust  son  bon  amy  le  mareschal  qui  les  en  avoit 
garde'.  Et  que  ainsi  ces  trois  principales  raisons,  avec 
leurs  dépendances,  c'est  à  sçavoir  le  doubte  du  faict 
de  guerre,  dont  nul  ne  peult  sçavoir  la  lin,  fors  Dieu  , 
ne  à  qui  la  victoire  en  sera  ,  luy  font  sembler  la 
chose  trop  périlleuse  et  doubteuse  pour  luy.  Et  veu 
mesmes  que  le  mareschal  ne  seroit  mie  à  Gennes,  qui 
garder  peust  les  dicts  Genevois  de  luy  porter  dom- 
maige.  Et  que  ce  n'estoit  mie  par  faulte  de  couraige, 
ne  lascheté,  ne  de  petit  désir  de  n'y  vouloir  enten- 
dre, mais  seulement  pour  les  susdictes  doubtes.  Car 
feust  le  mareschal  certain  que  la  chose  ne  luy  parti- 
roit  du  cœur  jour  de  sa  vie,  quoy  que  pour  le  présent 
n'y  entendist.  Mais  que  au  plaisir  de  Dieu  mettroit 
toute  peine  de  disposer  tellement  et  de  longue  main 
ses  besongnes,  qu'encores  un  temps  viendroit  qu'il 
y  entendroit.  Et  que  il  prioit  le  dicl,  mareschal ,  en 

qui  il  avoit  fiance  sur  tous  les  hommes  du  monde, 
que  il  ne  voulust  départir  son  cœur  de  ceste  chose , 
ains  luy  pleust  l'ayder  à  se  préparer  et  ordonner , 
comme  il  le  pouvoit  bien  faire.  Si  que  eulx  deux 
peussent  encores  user  leurs  vies  ensemble  au  service 
de  nostre  Seigneur.  Et  que  il  luy  pleust  le  reputer  et 
tenir  à  fils.  Car  quant  à  luy  il  le  tenoit  pour  père,  et 
par  son  bon  conseil  se  vouloit  gouverner.  Et  pour 
conclusion,  que  il  se  reputoit  tant  tenu  à  luy  de  ce 
que  tel  soin  avoit  de  son  bien  et  advancement ,  et 
des  grandes  offres  que  il  luy  faisoit,  que  jamais  méri- 
ter, remercier,  ne  guerdonner  assez  suffisamment  ne 
le  pourroit. 

Et  à  tant  se  teut  le  Roy,  et  les  dicts  ambassadeurs 
prirent  congé  de  luy,  et  au  plus  tost  que  ils  peurent 
s'en  retournèrent  à  Gennes  vers  le  mareschal ,  et  tout 
luy  racompterent  ce  que  trouvé  avoyent. 

CHAPITRE  XIX. 

Cy  parle  du  faict  de  V Eglise  >  et  comment  le  mares* 
chai  voulut  empescher  le  roj  Lancelot  que  il  naU 
last  prendre  Rome. 

En  la  manière  dessus  dicte  le  bon  mareschal  a  em- 
ployé son  aage  et  tout  son  temps  en  bien  faire  perse- 
veramment  de  mieulx  en  mieulx.  De  laquelle  chose 
n'est  encores  lassé,  ny  ne  sera  toute  sa  vie,  si  comme 
on  peult  par  raison  penser.  Car  le  proverbe  commun 
lequel  est  vray  dit ,  «  la  bonne  vie  attraict  la  bonne  fin.  » 
Si  ne  pourroye  racompter  toutes  les  choses  belles  et 
notables  en  faicts  et  dicts,  que  il  a  faictes,  et  conti- 
7-  ït 

ïiuellement  et  par  cliascun  jour  et  heure  faict  et  sont 
par  luy  terminées  :  car  tant  en  y  a  que  c'est  un  abysme. 
Si  me  passe  seulement  de  dire  grossement  et  en  gênerai 
ses  principales  emprises ,  et  les  advantures  qui  luy  ad- 
viennent,  et  où  il  se  treuve,  afin  de  continuer  mon 
propos ,  qui  est  de  monstrer  sa  grande  vaillance , 
pour  ce  que  ce  peult  estre  un  exemple  à  tout  noble 
chevaleureux  qui  oiiir  le  pourra ,  d'estre  bon  en  faicts 
et  en  mœurs. 

Si  ay  racompté  cy  dessus  comment  entre  les  autres 
bons  désirs  et  nobles  faicts  que  il  avoit  en  volonté , 
estoit  son  intention  et  est  par  grande  affection  de  tra- 
vailler à  la  paix  de  saincte  Eglise.  Lequel  désir  nulle 
heure  ne  départ  de   son  bon  couraige,  comme  il  le 
monstre  pareffect,  comme  celuy  qui  ne  cesse  à  son 
pouvoir,  et  tousjours  à  faict.  Mais  la  faulse  convoitise 
attisée  et   enflambée  par  l'ennemy  d'enfer  es  cœurs 
d'aucuns  prélats  de  l'Eglise,  aveuglez  par  détestable 
et  mauvaise  detraction,  et  par  maie  ambition  et  desor- 
donnée avarice,  ne  souffre,  quelque  peine  que  le  dict 
bon  mareschal  et  les  autres  bons  y  mettent,  terminer 
si  tostla  chose,  ne  tirera  bon  effect. 

O  faulse  convoitise,  gouffre  d'enfer  insatiable,  com- 
ment as-tu  puissance  de  tellement  aveugler  le  cœur  de 
l'homme,  que  nonobstant  que  il  congnoisse  que  lon- 
guement au  monde  ne  peult  vivre,  toutesfois  tu  luy 
fais  perdre  comme  toute  congnoissance  de  la  punition 
de  Dieu?  Et  ce  appert  quand  mesmement  deux  vieil- 
lards sur  leur  fosse ,  assis  non  deùement  en  siège  pa- 
pal, ce  sçavent-ils  bien,  (qui  pour  un  seul  fut  esta- 
bly  de  Dieu,  ne  autrement  ne  peult  licitement  estre,) 
sont  tant  embrasez  de  ceste  maudite  convoitise  ,  ac- 

compaignée  d'orgueil  ,  que  ils  ont  plus  cher  eulx 
damner,  et  tout  le  monde  mettre  en  perplexité  et 
douleur,  et  estre  cause  de  la  damnation  de  infinies 
âmes,  que  renoncer  à  un  petit  de  brief  honneur 
mondain  receu  induëment ,  que  leur  adherens  leur 
font.  O  profond  puis  d'enfer,  logis  de  Cain  et  de  Ju- 
das, à  quoy  tardes -tu  que  tu  ne  les  appelles  à  toy, 
et  que  ceste  playe  en  chrestienté  cesse,  laquelle  tant 
dure  pour  les  péchez  des  defaillans  Chrestiens ,  Dieu 
ainsi  le  consentant? 

Mais  à  venir  à  nostre  propos  de  monstrer  comment 
le  bon  preud'homme,  dont  nous  parlons,  c'est  à  sça- 
voir  le  mareschal,  mect  tousjours  toute  peine  à  tirer 
à  fin  d'union  ;  pource  que  toutes  choses  ne  se  peuvent 
dire  ensemble,  comme  dict  est,  adveint  comme  assez 
de  gens  le  sçavent,  que  nostre  pape  d'Avignon  et  celuy 
esleude  Rome,  (tant  y  avoit  travaillé  le  bon  mares- 
chal, et  plusieurs  autres  bons  seigneurs,  )  feurent  tous 
deux  d'accord  ou  feignirent  estre ,  (  car  feintise  voire- 
ment  estoit  ce,  comme  il  y  a  paru,)  de  céder.   Si 
avoit  chascun  d'eulx  promis  que  pour  mettre  l'Eglise 
de  Dieu  en  paix  il  cederoit ,  à  condition  que  l'autre  le 
voulust  semblablement  faire.  Mais  les  faulx  hypocrites, 
(  tels  se  peuvent-ils  par  l'effect  de  leurs  œuvres  ap- 
peller,  )  s'entre  entendoient  bien.  Car  ceste  malicieuse 
voye  ont  faict  à  sçavoir  entre  eulx,  pour  se  excuser 
chascun  sur  son  compaignon,  disant ,  mais  que  il  cède 
je  cederay.  Et  semblablement  respond  l'autre.  Et  ainsi 
est  la  fable  du  ricochet.  Car  ils  ont  plus  cher  avoir  ce 
morceau  eulx  deux,  que  un  tiers  y  soit  mis,  et  eulx 
déposez.  Mais  c'est  le  morceau  qui  les  estranglera. 
Dieu  advance  l'œuvre.  Et  ainsi  par  ceste  voye  passent 

1 1. 

et  dissimulent  le  temps ,  et  font  muser  en  vain  après 
eulx  et  leurs  fallacieuses  responses  tous  les  princes  du 
monde. 

Et  debvoit  lors  que  le  dict  accord  fut  pris  le  pape  de 
la  Lune,  dict  d'Avignon,  aller  en  un  chastel  appelle 
Portovenere,  qui  sied  au  bout  de  la  rivière  de  Gennes, 
et  celuy  de  Rome  debvoit  aller  en  la  ville  de  Lucques> 
qui  est  à  une  petite  journée  du  dict  chastel  de  Porto- 
venere. Et  là  debvoient  ordonner  un  certain  lieu,  au- 
quel s'assembleroient  pour  renoncer  au  papat ,  pré- 
sente l'assemblée  des  cardinaulx  et  du  concile  gênerai, 
à  ce  que  eslection  d'un  seul  pasteur  feust  faicte  par 
la  voye  du  sainct  Esprit  comme  Dieu  Ta  ordonné. 

Pour  conclusion  de  ceste  chose,  tant  feurent  timon- 
nez  du  mareschal  et  des  autres  bons ,  qui  tendoient 
et  tendent  au  bien  de  paix,  tous  les  deux,  que  excu- 
ser bonnement  ne  se  peurent  que  ils  n'allassent  es 
dicts  lieux  ordonnez.  Mais  leur  venue*  peu  profita. 
Car  aie  faire  brief,  la  conclusion  feut  telle,  que  la 
difficulté  du  lieu  trouver  où  s'assembler  debvoient  feut 
si  grande  ,  que  ils  n'en  peurent  estre  d'accord.  Et 
quand  l'un  vouloit  une  chose,  l'autre  le  contredisoit, 
et  eslisoit  une  autre  voye,  laquelle  semblablement 
l'autre  desnioit.  Si  s'entendoient  bien  les  faulx  dam- 
nez. Car  il  n'est  pas  doubte  que  entre  eulx  avoyent 
faict  ceste  faulse  conspiration ,  pour  abuser  le  monde 
par  telles  fallaces ,  et  ainsi  feirent  semblant  de  non 
pouvoir  accorder.  Et  dire  les  causes  de  leurs  frivoles 
excuses,  seroit  long  procès  sans  nécessité.  Mais  à  dire 
en  bref  vrayement  ;  tout  ainsi  que  un  diable  est  plus 
malicieux  que  l'autre,  et  s'entredeçoivent,  nonobstant 
qu'ils  soyent  çompaignons ,  nostre  pape  de  la  Lune 

sceut  tenir  telle  voye  et  manière,  que  de  ce  desaccord 
bailla  tout  le  tort  à  celuy  de  Rome,  au  dire  de  tous, 
tant  d'un  costé  que  d'autre. 

Pour  laquelle  cause  les  cardinaux  de  Rome  le  laissè- 
rent, et  s'en  allèrent  malgré  hiy  en  la  cité  de  Pise,  et 
tant  que  il  ne  demeura  en  toute  Italie  seigneur  ne 
terre  qui  le  favorisast.  Parquoy  quand  il  veid  ce,  en- 
voya requérir  au  roy  Lancelot  de  Naples  que  il  le 
secourust ,  laquelle  chose  volontiers  accorda  ;  en  in- 
tention d'usurper  et  tirer  à  soy  par  celuy  moyen  et 
voye  la  cité  de  Rome  et  tout  le  patrimoine ,  comme 
il  feit  après,  comme  il  sera  dict.  Si  promeit  le  dict 
Lancelot  que  il  luy  aideroit  de  tout  son  pouvoir  par 
tout  et  contre  tous.  Dont  pour  ceste  cause  tant  s'or- 
gueillit  le  dict  pape  de  Rome,  que  du  tout  fut  obstiné 
en  son  propos  de  non  condescendre  à  la  volonté  d'un 
concile  gênerai.  Si  alla  tant  ceste  susdicte  alliance  de 
Lancelot  avec  l'antipape  de  Rome,  que  ils  traicterent 
entre  eulx  par  leurs  messaigers  ,  que  par  certains 
moyens,  comme  dict  sera,  Lancelot  prendroit  la  sei- 
gneurie de  Rome,  par  telle  condition  que  quand  il 
l'auroit,  luy  mesme  à  si  grande  puissance  que  nul  ne 
luy  oseroit  contredire,  l'iroit  quérir  à  Lucques  et  L'em- 
meneroit.  Et  ainsi  feut  délibérée  ceste  chose. 

CHAPITRE  XX. 

De  ce  mesme  ;  et  comment  Paul  Ursin  Romain  meil 
le  roy  Lancelot  a  Rome  par  argent  qu'il  receut. 

Les  nouvelles  de  la  susdicte  emprise,  comment  le 
roy  Lancelot  debvoit  favoriser  et  secourir  le  pape  de 

Rome,  et  comment  son  intention  estoit  de  se  parfor- 
cer  de  prendre  la  cité  de  Rome ,  veindrent  aux  oreilles 
du  mareschal.  De  laquelle  chose  feut  durement  irrité. 
Car  bien  luy  sembla  que  ce  pourroit  estre  grand  em- 
peschement  et  empirement  de  traicté  de  paix  au  faict 
de  l'Eglise.  Et  aussi  moult  luy  pesa  que  la  cité  de 
Rome,  qui  doibt  estre  et  est  le  droict  patrimoine  de 
l'Eglise,  deust  par  telle  tyrannie  estre  ravie  et  usurpée. 
Et  par  especial  drun  si  mauvais  Chrestien  comme  il 
est,  et  ennemy  du  roy  de  France,  et  si  grand  adver- 
saire du  roy  Louys,  cousin  germain  du  dict  roy  de 
France.  Si  sceut  comment  le  dict  roy  Lancelot  alloit 
ja  à  toute  sa  puissance  par  mer  et  par  terre ,  pour  y 
mettre  le  siège.  Si  feut  moult  en  grande  pensée  de 
trouver  aulcune  voye  que  ceste  chose  feust  empeschée. 
Et  quand  il  eut  délibéré  de  ce  qui  estoit  le  meilleur  à 
faire ,  il  appella  un  de  ses  gentils-hommes  que  il  sça- 
voit  vaillant,  saige,  bon  et  diligent,  nommé  Jean  de 
Ony,  duquel  est  parlé  autre  fois  en  ce  livre.  Si  luy  dit 
en  ceste  manière. 

«  Vous  vous  en  irez  de  tire  à  Rome,  et  parlerez 
«  à  Paul  Ursin,  auquel  me  recommanderez,  et  de  par 
«  moy  luy  direz ,  que  luy  qui  est  comme  le  chef  et 
«  principal  de  Rome,  et  qui  Ta  en  gouvernement, 
«  veuille  monstrer  par  efïect  à  ce  grand  besoing  la 
«  loyauté,  preud'hommie  et  vaillance  qui  tousjours  a 
«  esté  en  luy,  et  en  ses  nobles  et  anciens  devanciers,  si 
«  que  de  toute  sa  puissance  et  force  il  monstre  la 
«  feauté  et  bon  amour  que  il  porte,  comme  il  est  tenu 
«  à  la  cité  de  Rome.  En  telle  manière  que  il  ne  veuille 
«  souffrir  que  elle  soit  ainsi  contre  droict  et  raison 
«  baillée,  ne  soufferte  en  mains  estrangeres,  et  en  sei- 
«  gneurie  de  nouvel   tyran.  Laquelle  chose  s'il  ad- 

«  venoit  seroit  très  -  grandement  à  l'empirement  de 
«  l'honneur  de  la  cité  et  des  Romains.  Et  que  s'ils  ont 
«  esté  et  sont  grands  et  de  noble  couraige ,  desprisans 
«  servitude  plus  que  gens  du  monde,  à  ceste  fois  le 
«  veuillent  monstrer.Et  que  de  ce  je  le  prie  tant  comme 
«  je  puis,  et  le  fais  certain  etluy  promects  que  s'il  se 
«  tient  hardiment ,  et  s'il  se  deffend  par  grand  vigueur 
«  contre  le  dict  Lancelot,  si  y  aura  grand  honneur  à 
«  tousjoursmais ,  et  que  je  le  secoureray  à  tout  grand 
«  puissance  sans  nulle  faulte  dedans  quinze  jours.  » 

Jean  de  Ony  à  tout  ceste  commission  s'en  alla  bâtant 
à  Rome,  et  avec  luy  par  le  commandement  du  mares- 
chal  un  autre  escuyer  bon  et  appert,  nommé  le  Bourt 
de  Larca.  Si  feit  sa  légation  à  Paul  Ursin  bien  et  sai- 
gement,  tout  en  la  forme  et  manière  que  enjoint  luy 
estoit.  Et  oiiyes  les  paroles,  à  dire  en  brief  ce  que  Paul 
Ursin  en  feit,  il  monstra  semblant  que  moult  estoit  liez 
de  ce  que  le  mareschal  luy  mandoit,  en  disant  qu'il 
l'en  remercioit  de  bon  cœur.  Et  que  par  faulte  de  cou- 
raige, et  de  mettre  toute  peine,  diligence,  corps, 
avoir ,  et  vie ,  ne  demeureroit  mie  que  Lancelot  ne 
trouvast  grande  résistance.  Et  que  à  Rome  y  avoit 
assez  vivres  pour  cinq  mois,  et  puissance  pour  souffrir 
tant  que  ils  feussent  secourus.  Si  mettroit  grand  soin 
que  ils  se  teinssent  forts  contre  le  siège.  De  ainsi  faire 
et  tenir  loyaument  le  jura  et  promeit  Paul  Ursin  à 
Jean  de  Ony ,  et  que  sans  faulte  deffendroit  la  cité  har- 
diment jusques  au  dict  terme ,  et  tousjours  à  son  pou- 
voir, attendant  le  dict  secours.  Et  po  ur  mieulx  monstrer 
au  mareschal  la  voye  que  il  debvoit  tenir,  luy  mesme 
figura  de  sa  propre  main  la  cité  de  Rome  sur  un  peu 
de  papier,  et  la  cité  d'Ostie  qui  là  près  sied,  et  la  ma- 
nière et  place  où  l'on  pourroit  combatre  par  mer  le 

navire  du  roy  Lancelot.  Aussi  devisal'ayde  que  il  feroit 
au  mareschal,  bailla  enseigne  comment  on  le  con- 
gnoistroit ,  et  dict  la  manière  comment  Lancelot  pour- 
roit  estre  desconfit  par  terre. 

Toutes  ces  choses  certifia  à  tenir  le  desloyal  Paul 
Ursin  ,  qui  oncques  rien  n'en  teint.  Car  deux  jours 
après  que  le  dict  Jean  de  Ony  partit  d'avec  luy,  il  meit 
luy  mesme  le  roy  Lancelot  dedans  Rome,  moyennant 
vingt-six  mille  florins  que  il  receut,  et  deux  chasteaux. 
Et  Jean  de  Ony,  qui  en  pièce  (0  n'eust  pensé  ceste  mau- 
vaistié,  s'en  retourna  devers  le  mareschal.  Toutesfois 
il  laissa  son  compaignon  à  Rome,  c'est  à  sçavoir  le 
susdict  Bourt  de  Larca ,  pour  faire  sçavoir  toutes  nou- 
velles au  mareschal,  et  pour  tousjours  solliciter  Paul 
Ursin  des  susdictes  choses.  Mais  en  s'en  retournant 
trouva  la  venue  du  roy  Lancelot  plus  advancée  que 
luy  ny  le  mareschal  ne  pensoient.  Car  ja  estoit  le  dict 
Roy  à  toute  sa  puissance  par  terre  et  par  mer  au  siège 
devant  la  cite'  d'Ostie,  qui  sied  à  la  rive  du  Tibre  près 
de  Rome.  Et  avoit  en  sa  compaignée  par  terre  environ 
de  huict  à  neuf  mille  chevaux,  et  deux  cent  hommes 
à  pied,  Et  par  mer  avoit  en  navire  sept  galées  sub- 
tiles, et  deux  grosses  galées  huissieres,  et  bien  soixante 
dix  barques  chargées  d'habillemens  de  guerre  et  de 
victuailles. 

Ces  choses  veiies  et  sceiïes,  le  dict  Jean  de  Ony,  qui 
veid  le  besoing  de  tost  haster  la  chose,  exploicta  tant 
son  erre,  que  en  quatre  jours  feut  de  Rome  à  Portove- 
nere.  Auquel  lieu  trouva  le  mareschal,  qui  après  le  rap- 
port ne  musa  mie ,  ains  meit  telle  diligence  en  la  beson- 
gne  ,  que  le  quatriesme  jour  d'après  il  appresta  toute 
son  armée,  tant  de  gens  d'armes,  comme  de  naves, 

(0  En  pièce  :  jamais. 

d  arbalestriers ,  de  vivres ,  et  de  toutes  choses  à  ce  né- 
cessaires. Et  celuy  jour  monta  en  gaîée.  Si  avoit  en 
sa  compaignée  huict  galées  et  trois  brigantins,  les 
mieux  armées  et  fournies  de  gens  d'armes  et  d'arbales- 
triers  que  on  peust  veoir.  Desquelles  dictes  gale'es  avoit 
faict  capitaines  ceulx  de  qui  les  noms  s'ensuivent.  Luy 
mesme  feut  le  capitaine  de  la  première  nave.  Dom  James 
dePrades  de  la  seconde.  Jean  de  Lune,  nepveu  du  Pape, 
de  la  tierce.  Messire  Girard  de  Cervillon ,  et  le  mareschal 
du  Pape,  de  la  quatriesme.  De  la  cinquiesme  frère  Ray- 
mond de  Lesture,  prieur  de  Tlioulouze.  De  la  sixiesme 
le  seigneur  de  la  Fayette.  De  la  septiesme  messire  Ro- 
bert de  Milly.  Et  de  la  huictiesme  Jean  de  Ony.  Si  es- 
toyent  en  ceste  compaignée  entre  les  autres  nobles  et 
renommez  gens,  ceulx  dont  les  noms  cy  ensuivent, 
messire  Guillaume  Muillon,  messire  Lucas  de  Flisco , 
messire  Gilles  de  Pruilly,  messire  Beraut  du  Lac, 
Guillaume  et  Hugues  de  Tholigny ,  le  sire  de  Mont- 
pesât,  Robert  de  Fenis,  capitaine  de  l'un  des  brigan- 
tins ,  Gilet  de  Grigny ,  Chabrulé  de  Ony ,  nepveu  du 
susdict  Jean  de  Ony,  et  plusieurs  autres,  qui  long 
seroit  à  dire.  A  tout  ceste  belle  compaignée  se  partit 
le  mareschal. 

Mais  comme  Dieu  le  voulut  pour  son  mieulx,  tantost 
se  leva  un  vent  contraire,  et  un  oraige  si  très-grand, 
que  nullement  ne  pouvoit  aller  avant,  dont  tout  vif 
enrageoit.  Et  contre  le  vent  par  droicte  force  alla  jus- 
ques  devant  Moutron  :  mais  pour  néant.  Car  la  tem- 
peste  s'enforcea  si  très-grande  que  il  luy  conveint  tour- 
ner arrière.  Et  dura  cest  oraige  par  trois  jours.  De 
laquelle  chose  tant  estoit  dolent  le  mareschal  que  plus 
ne  pouvoit.  Et  ainsi  en  attendant  tousjours  que  la  tour- 
mente cessast,  pour  le  grand  désir  que  il  avoit  de  par- 

fournir  son  emprise ,  ne  soufïroit  que  nul  de  ses  gens 
ississent  hors  du  navire,  jusques  à  tant  que  le  susdict 
Bourt  de  Larca,  que  le  dict  Jean  de  Ony  avoit  laissé  à 
Rome,  comme  dict  est  devant,  arriva,  qui  venu  estoit 
à  grand  haste,  et  par  maints  périls.  Lequel  dict  les  nou- 
velles comment  Lancelot  avoit  este'  par  Paul  Ursin  mis 
à  Rome,  comme  dict  avons  devant. 

Laquelle  chose  moult  pesa  au  mareschal.  Mais  tous 
ceulx  qui  avec  luy  estoyent  regracierent  nostre  Sei- 
gneur de  l'oraige  et  tourmente  qui  les  avoit  empeschez 
d'aller  plus  avant.  Car  sans  faillir  si  jusques  là  feussent 
allez,  tous  eussent  esté  trahis,  morts  et  péris.  Mais 
Dieu,  qui  tousjours  défend  les  siens,  garda  adonc  son 
servant  le  bon  mareschal,  qui  demeura  dolent  et  cour- 
roucé de  ce  qui  advenu  estoit.  Mais  ne  défaillit  mie 
pourtant  en  luy  l'ardente  volonté  de  tousjours  tra- 
vailler au  bien  et  paix  de  saincte  Eglise.  Ains  puis 
qu'il  avoit  failly  à  une  de  ses  voyes,  pour  venir  où  il 
tendoit,  c'est  à  sçavoir  d'empescher  celuy  de  Rome 
que  il  ne  feust  favorisé  par  la  puissance  de  Lancelot , 
comme  dict  est,  il  prist  à  penser  que  il  cercheroit  voye 
et  manière  de  tant  faire  par  toutes  les  parties  d'Italie 
qui  au  dict  pape  de  Rome  obeissoient,  que  ils  feussent 
adverlis  et  congneussent  les  grands  maulx  et  inconve- 
niens  qui  à  cause  de  l'erreur  du  dict  pape  de  Rome,  et 
aussi  de  celuy  d'Avignon,  et  par  leur  obstination, 
advenoienten  la  chrestienté.  Et  à  ce  tant  se  peina,  que 
il  leur  ouvrit  les  yeux  de  vérité  en  ceste  cause.  C'est  à 
sçavoir  que  bon  seroit  que  un  seul  pasteur  feust  esleu 
par  saincte  voye ,  et  ces  deux  maudits  déposez.  Et  sem- 
blablement  feit  tant  par  ses  saiges  et  bonnes  manières, 
avec  l'ayde  de  Dieu,  vers  tous  les  roys,  et  les  terres  et 
pays  qui  au  dict  pape  de  Rome  obeissoient ,  comme 

en  Angleterre,  Alemaigne,  et  ailleurs,  et  pareille- 
ment de  celuy  d'Avignon,  comme  France,  Arragon, 
Espaigne,  et  autre  part,  que  tous  les  princes  de  la 
clirestiente,  et  chascune  puissance  de  pays  mettroit 
peine  à  tendre  à  l'union  ,  et  que  plus  nul  de  ces  deux 
ne  seroit  favorisé  ny  soustenu  en  son  erreur. 

Et  ainsi  par  long  travail,  non  mie  tout  en  un 
jour,  mais  en  l'espace  de  plus  de  trois  ans,  (car  trop 
y  a  à  faire  de  ramener  infinies  opinions,  et  diverses 
faveurs  à  une  seule,)  a  tant  faict  par  son  saige  pour- 
chas,  que  il  est  venu  à  ce  que  il  tendoit.  C'est  que  tous 
les  princes  de  la  clirestiente  qui  leur  obeissoient,  et 
toutes  les  terres  et  pays  sont  aujourd'huy  d'accord, 
et  mesmement  le  roy  Lancelot,  (qui  souloit  favoriser 
celuy  de  Rome,  comme  dict  est,)  que  tous  deux  cè- 
dent, et  un  vray  Pape  soit  esleu.  Et  chascun  endroict 
soy  y  travaille.  Et  au  cas  qu'ils  y  soient  contredisans, 
et  ne  aillent  à  la  journée ,  qui  pour  ceste  cause  est  prise 
à  certain  jour  au  mois  d'avril ,  en  cest  an  i4o8,  en  la 
cité  de  Pise,  où  le  concile  gênerai  doibt  estre  assem- 
blé, et  eulx  mesmes  y  sont  appeliez,  et  ja  de  toutes 
parts  y  vont  prélats,  et  ambassadeurs  de  tous  les  princes 
et  pays,  (en  laquelle  chose  France  a  grand  honneur, 
le  Roy  et  les  princes  d'icelle,  avec  la  noble  Université 
de  l'estude  de  Paris  ,  qui  grand  peine  et  par  long 
temps  y  a  mis,  )  ils  seront  délaissez  seuls  comme  héré- 
tiques damnez,  mauvais  et  détestables,  de  tous  leurs 
cardinaux,  de  tous  les  princes,  et  de  toute  gent,  et 
leur  sera  ostée  toute  puissance,  et  punis  s'ils  peuvent 
estre  tenus,  et  un  nouvel  esleu  par  le  sainct  collège, 
sans  contraincte ,  en  manière  deiie ,  par  la  voye  du 
Sainct  Esprit.  Laquelle  chose  Dieu  par  sa  saincte  mi- 
séricorde veuille  terminer  briefvement,  au  bien  et  paix 

de  toute  la  chrestienté,  comme  mestier  est.  Car  il  n'est 
nul  doubte  que  à  cause  de  ce  schisme  sont  venus  par 
Tire  de  Dieu  les  maux  qui  depuis  sont  venus  au  monde 
moult  merveilleux.  Et  en  cest  estât,  et  soubs  la  forme  que 
en  brief  je  devise,  est  à  cestuy  jour  dixiesme  de  mars 
i4o8,  le  faict  de  l'Eglise.  Environ  lequel  jour  doibvent 
partir  pour  aller  au  dict  concile  les  envoyez  du  roy  de 
France,  c'est  à  sçavoir  le  patriarche  d'Alexandrie,  et 
autres  notables  prélats,  et  nobles  clercs  de  la  dicte 
Université  de  Paris,  et  mainte  gent  d'authorité.  Si  en 
lairray  à  tant,  et  diray  des  autres  bien  faicts  du  vail-* 
lant  chevalier  en  qui  prenons  nostre  matière. 

CHAPITRE  XXI. 

Cj  devise  comment  le  mareschal  en  venant  par  mer 
de  Gennes  en  Provence  _,  combatit  quatre  galées  de 
Mores  s  oîi  grande  foison  en  y  eut  d'occis. 

Le  bon  champion  de  Jésus  Christ ,  c'est  à  sçavoir  le 
mareschal ,  qui  est  de  cœur ,  de  volonté  et  de  faict  le 
vray  persécuteur  des  mescreans,  eut  volonté  d'aller 
en  Provence  veoir  sa  belle  et  bonne  femme ,  et  visiter 
sa  terre.  Si  se  partit  de  Gennes  le  vingtiesme  jour  de 
septembre,  en  l'an  i/fo8,  et  monta  sur  la  galée  de  la 
garde  de  Gennes.  Et  ainsi  comme  il  alloit  par  mer, 
oûit  nouvelles  que  quatre  galées  de  Mores  estoyent  en 
son  chemin.  De  ceste  chose  demanda  advis  aux  vaillans 
hommes  qui  avec  luy  estoyent,  et  que  il  leur  sembloit 
qu'estoit  bon  à  faire.  Et  ils  respondirent  que  il  estoit 
presques  nuict ,  et  que  ils  conseilloient  que  il  demeu- 
rast  ceste  nuict  à  Porto  Morice,  et  que  il  envoyas! 


DU  MARÏSGHÀL  DE  BÔUCICA.UT.  1^5 

tout  coyement  sçavoir  où  ils  estoyent,  et  que  le  len- 
demain  feist  ce  que  bon  luy  sembleroit  :  mais  que  ils 
le  prioient  que  sa  personne  descendist  à  terre,  pour 
éviter  tous  périls.  Car  trop  grand  meschef  advien- 
droit  s'il  avoit  mal  ne  encombrier,  dont  Dieu  deflfendre 
le  voulust. 

De  tout  ce  que  dict  avoyent  les  creut  le  dict  mares- 
chai,  excepté  de  descendre  ,  et  de  ce  ne  les  voulut 
escouter.  De  là  ne  se  bougea.  Si  eut  environ  minuict 
nouvelles  que  iceulx  Sarrasins  estoyent  en  son  che- 
min ancrez  au  plus  près  d'un  chastel  nommé  Rocque- 
brune ,  ne  semblant  faisoient  de  s'en  aller.  Oiiyes  ces 
nouvelles,  quoy  que  chascun  feist  la  chose  moult  pé- 
rilleuse et  doubteuse,  pour  ce  que  grand  foison  es- 
toyent ,  le  mareschal  dit  que  pour  ces  Mores  ne  lais- 
seroit  son  chemin  :  et  se  tourna  vers  ses  gens,  et 
comme  en  sousriant  leur  dit ,  «  or  y  apperra  de  ce 
«  que  vous  sçaurez  faire,  voicy  bien  à  besongner. 
«  Mais  es  fortes  besongnes  acquiert-on  le  grand  hon- 
«  neur.  »  Adonc  pour  leur  aller  courir  sus  prist  à  faire 
ses  ordonnances. 

Cinquante  arbalestriers  prist  sur  sa  galée  ,  et  or- 
donna par  la  dicte  galée  les  lieux  où  il  vouloit  que  ses 
gens  combatissent.  Premièrement  coste  luy  pour  com- 
batre  en  pouppe,  feurent  les  principaux  ceulx  de  qui 
les  noms  icy  s'ensuivent ,  messire  Choleton ,  le  sei- 
gneur de  Montpesat,  Guillaume  de  Tholoigny ,  Pierre 
Castagne,  messire  Thomas  Pansan  ,  Genevois ,  et  plu- 
sieurs autres  gentils-hommes.  Et  pour  combatre  en 
proue  feit  mettre  Jean  de  Ony,  Macé  de  Rochebaron, 
le  bastard  de  Varanes ,  le  bastard  d'Auberons ,  et  plu- 
sieurs autres.  Et  au  long  de  la  galée  ordonna  Louys 
de  Milly ,  accompaigné  de  plusieurs  autres.  Le  matin 

se  meit  en  son  chemin  au  nom  de  Dieu  le  mareschal , 
et  droict  sur  l'heure  de  vespres  arriva  au  lieu  où  les 
dicts  Mores  avoient  reposé,  mais  partis  s'en  estoyent, 
et  allez  ancrer  devant  le  port  de  Villefranque.  Si  teint 
vers  là  son  chemin  au  plus  tost  que  il  peut,  tant  que 
trouver  les  veint,  comme  une  heure  devant  soleil  cou- 
chant. Et  adonc  par  grand  signe  de  hardiesse,  faisant 
toute  monstre  de  fier  assault,  courut  à  eulx ,  qui  at- 
tendre ne  l'osèrent.  Et  tant  feurent  effroyez ,  que  ils 
coupperent  à  grand  haste  les  cables,  et  laissèrent  les 
autres.  Et  de  tout  leur  pouvoir  se  meirent  à  fuir.  Là 
feurent  huez,  en  criant  après,  après,  et  tant  feurent 
poursuivis  que  on  les  attaignit  devant  la  ville  de  Nice 
après  soleil  couchant.  Si  furent  durement  envahis. 
Et  là  feut  faict  de  moult  belles  armes ,  et  moult  s'y 
esprouva  bien  chascnn  en  droict  soy. 

Mais  pource  que  long  seroit  à  dire  les  faicts  que 
chascun  y  feit,  vous  dis  que  l'œuvre  loiie  le  maistre. 
Car  de  tel  randon  y  feurent  heurtez  les  dicts  Sarra- 
sins, qu'en  la  propre  place  où  acconsuivis  feurent 
mourut  de  eulx  de  quatre  vingt  à  cent,  que  la  mer 
jecta  le  lendemain  à  terre.  Et  iceulx  taschoient  de 
fuir,  mais  de  si  près  estoyent  requis  qu'espace  n'en 
avoient,  et  non  pourtant  se  mettoient  à  deffence  par 
grand  vigueur,  et  aux  nostres  fort  lançoient.  Et  ainsi 
toute  nuict  dura  entre  eulx  l'escarmouche,  où  le  traict 
fut  si  grand,  que  de  la  galée  du  mareschal  feurent 
tirées  sept  grosses  casses  de  viretons.  Et  le  lendemain, 
ainsi  tousjours  escarmouchant  allèrent  jusques  devant 
le  chastelde  Briganson,  auquel  lieu  le  mareschal  veid 
la  nuict.  Et  les  Sarrasins  se  retirèrent  en  une  isle 
qui  est  devant  le  dict  chastel,  et  à  la  minuict  se  par- 
tirent secrètement,  et  teindrent  leur  chemin  en  Bar- 

barie.  Mais  des  leurs  y  perdirent  plus  de  quatre  cent 
hommes  que  morts  que  affolez ,  comme  rapportèrent 
les  Chrestiens  qu'ils  avoient  pris  ,  lesquels  leur  es- 
toyent  eschappez  en  la  dicte  isle.  Et  des  gens  du  ma- 
reschal  que  morts  que  blessez  y  en  eut  dixneuf  :  mais 
moult  estoyent  lassez  ,  et  à  bon  droict ,  car  cessé 
n'avoient  de  combatre  ou  escarmoucher  une  nuict  et 
un  jour. 

Si  teint  son  chemin  le  mareschal ,  et  veint  trouver 
le  roy  Louys  à  Toulon  ,  qui  moult  grand  chère  et 
honneur  luy  feit,  louant  Dieu  de  la  belle  advanture 
qui  advenue  luy  estoit.  Et  quand  assez  eurent  esté 
ensemble ,  et  devisé  de  leurs  affaires  et  advantui  es , 
le  mareschal  prit  congé,  et  vers  sa  femme  alla,  qui 
à  la  plus  grande  liesse  que  son  cœur  pouvoit  avoir  le 
receut  au  chastel  de  Marargues,  en  plorant  de  joye. 

CHAPITRE  XXII. 

Cy  devise  comment  messire  Gabriel  Marie ,  bastard 
du  duc  de  Milan,  cuida  usurper  au  roj  la  sei- 
gneurie de  Gennes  >  et  comment  il  eut  la  teste 
couppée. 

Dict  vous  ay  cy  devant  comment  messire  Gabriel 
Marie,  bastard  du  premier  duc  de  Milan,  vendit  la 
cité  de  Pise  aux  Florentins,  et  comment  le  mareschal 
à  toutes  ses  besongnes  lui  avoit  esté  amy,  voire  si 
amy  luy  avoit  esté  ,  que  par  maintes  fois  luy  avoit 
sauvé  la  vie ,  et  gardé  de  faim ,  et  de  maints  autres 
encombriers.  C'est  chose  vraye.  Mais  iceluy  Gabriel 
mauvais  et  desloyal,  comme  il  y  parut,  luy  en  cuida 

rendre  si  petit  guerdon(0,  comme  de  se  parforcer  de 
usurper  au  Roy  et  soustraire  la  seigneurie  de  Gennes, 
comme  par  moy  vous  sera  devisé. 

Il  est  vray  que  quand  iceluy  messire  Gabriel  eust 
faicte  la  dicte  vendition  de  Pise,  il  alla  demeurer  avec 
le  jeune  duc  de  Milan  et  le  comte  de  Pavie  ses  frères, 
qui  benignement  le  receurent.  Et  à  brief  dire,  quoy 
que  ils  le  ti dictassent  amiablement  comme  frère ,  il  se 
porta  si  mal  vers  eulx ,  que  il  attira  tant  de  gens  vers 
soy ,  par  ses  tromperies  ,  que  il  osa  faire  guerre  à  ses 
dicts  frères.  Et  de  faict  se  bouta  en  une  forte  place 
de  Milan  ,  que  on  dit  la  citadelle,  et  la  teint  par  force, 
en  cuidant  pouvoir  forçoyer  contre  eulx.  Mais  sa  pré- 
somption le  deceut)  car  il  conveint  au  dernier  que  par 
nécessité  de  vivres  et  par  force  de  famine  il  se  rendist. 
Laquelle  chose  feut  saufve  sa  vie.  Et  le  duc  de  Milan 
pour  celuy  meffaict  le  bannit  à  certain  terme,  et  le 
confina  à  aller  demeurer  en  la  cité  d'Ast,  qui  est  au 
duc  d'Orléans.  Laquelle  chose  jura  et  promeit.  Mais 
de  ce  serment  Se  parjura ,  et  feit  tout  le  contraire. 
Car  il  s'en  alla  au  pays  de  Lombardie  devers  Facin 
Kan ,  qui  est  un  grand  tyran ,  et  meneur  de  compai- 
gnée  de  gens  d'armes,  ennemy  de  Dieu,  et  de  nature 
humaine.  Car  tous  maulx  ,  occisions  et  dommaiges 
sont  et  ont  esté  par  long  temps  par  luy  faicts  et  exé- 
cutez. Ce  Facin  Kan  est  ennemy  du  roy  de  France,  et 
très-grand  adversaire  du  dict  duc  de  Milan ,  et  du 
comte  de  Pavie  son  frère.  Et  se  teint  le  dict  Gabriel 
en  une  cité  que  Facin  avoit  usurpée  ,  laquelle  se 
nomme  Alexandrie  de  la  paille ,  l'espace  d'un  an ,  en 
portant  de  tout  son  pouvoir  mal  et  dommaige  à  ses 
dicts  frères. 

(')  Gaerdon  :  récompense. 

En  ces  entrefaictes  ne  luy  suffit  pas  eeste  seule  mau- 
vaistié,  ains  luy  et  son  desloyal  compaignon  le  dict 
Facin  Kan  vont  machiner  grande  mauvaistie'  ,  si  à 
chef  l'eussent  peu  mectre.  Mais  Dieu  de  sa  grâce  ne  le 
voulut  consentir.  Ce  feut  que  ils  proposèrent  d'oster 
au  Roy  la  seigneurie  de  Gennes,  y  occire  tous  les 
François  ,  et  l'attribuer  à  eulx  ,  ou  au  moins ,  si  tout 
ce  faire  ne  pouvoient ,  mettre  la  vdle  à  sac,  qui  est  à 
dire  la  courir  et  piller,  et  eulx  en  aller  à  tout  la 
proye.  Ceste  chose  délibérée  entre  eulx,  feirent  tant 
que  aucuns  Guibelins  feurent  de  leur  accord.  Si  estoit 
telle  leur  intention  ,  que  le  dict  Gabriel ,  qui  tousjours 
avoit  trouvé  amitié  et  courtoisie  au  mareschal ,  vien- 
droit  à  Gennes  devers  luy,  et  demanderait  marque 
sur  les  Florentins  pour  aulcun  reste  de  deniers  que 
encores  luy  debvoient  à  cause  de  la  vendition  de  Pise, 
et  par  celle  voye,  tandis  que  à  Gennes  seroit,  pour- 
voit adviser  la  manière  de  mettre  à  fin  ceste  entre- 
prise. Ceste  chose  délibérée,  manda  au  m-u eschal 
que  il  luy  pleust  que  devers  luy  veinst  ;  laquelle 
chose  il  octroya  volontiers.  Mais  non  pourtant  Ga- 
briel ,  avant  qu'il  y  veinst  envoya  demander  au  dict 
mareschal  un  saufconduict ,  pource  qu'il  avoit  de- 
meuré avec  Facin  Kan ,  ennemy  du  Roy  et  des  Gene- 
vois. Et  il  luy  donna ,  mais  non  pourtant  pour  faire 
dommaige  en  nulle  manière  à  luy  ou  à  la  dicte  sei- 
gneurie de  Gennes. 

Et  ainsi  y  veint  messire  Gabriel,  et  le  mareschal  luy 
donna  la  marque  que  il  demandoit,  et  le  traictoit  aussi 
amiablement  pour  l'amour  de  son  feu  père,  comme  si 
ce  feust  son  frère.  Et  à  ses  despens  y  feut  environ  six 
mois  ,  en  monstrant  signe  de  poursuivre  la  dicte 
7,  12 

marque,  mais  à  autre  chose  pensoit.  Car  c'estoitpour 
tousjours  aclviser  son  point,  pour  à  son  pouvoir  par- 
fournir  sa  trahison.  Mais  la  saige  prévoyance  du  ma- 
reschal  ne  luy  soufïroit  avoir  opportunité ,  ny  espace. 
Toutesfois  pour  entrer  en  son  faict,  avoit  ja  demandé 
au  dict  mareschal  congé  de  passer  huict  cent  chevaux 
par  la  ville  et  rivaige  de  Gennes ,  lesquels  il  vouloit 
mener  de  Toscane  en  Lombardie ,  pour  certain  sien 
affaire,  comme  il  disoit.  Lequel  congé  il  luy  avoit 
donné.  Mais  Dieu  qui  ja  par  tant  de  fois  a  gardé  de 
mal  et  d'encombrier  son  servant  le  mareschal ,  ne 
voulut  que  plus  feust  ceste  mauvaistié  celée  ,  la- 
quelle feut  par  estrange  manière  ,  descouverte  en 
telle  manière. 

En  celuy  temps  le  mareschal  faisoit  tenir  le  siège 
devant  un  chastel  que  on  nomme  Cromolin ,  que  te  - 
noit  contre  le  Roy  et  la  seigneurie  de  Gennes  un  mau- 
vais rebelle  nommé  Thomas  Maie  pine,  qui  estoit  de 
l'entreprise  de  Gabriel  et  de  Facin  Kan.  Adveint  une 
fois  entre  les  autres,  comme  Dieu  le  voulut,  que  un 
autre  Genevois  qui  estoit  dehors  au  siège,  prist  fort 
à  debatre  avec  celuy  Thomas  qui  sur  le  mur  du  chas- 
tel estoit.  En  disant,  que  mal  luy  viendroit  d'estre  ainsi 
rebelle  au  Roy  et  à  sa  seigneurie,  et  que  mieulxferoit 
de  se  rendre,  et  donner  obéissance,  comme  raison 
estoit.  À  brief  dire,  grosses  paroles  eurent  entre  eulx, 
et  s'entredirent  de  grandes  vilenies,  tant  que  le  dict 
Genevois  dit  à  celuy  Thomas  que  il  luy  verroit  coup- 
per  la  teste  sur  la  place  de  Gennes.  Adonc  l'ire  ex- 
tresme  et  le  despit  que  le  dict  Thomas  eust ,  le  feit 
eslargir  de  paroles,  selon  la  vanité    de  son  couraige. 
Si  respondit,  «  Et  je  te  promets  que  avant  que  il 

«t  soit  gueres  de  jours  tu  me  verras  aller  par  entre  les 
«  changes  (0  de  Gennes.  » 

La  parole  que  cestuy  dict  feut  moult  pesée  des 
oyans  ,  qui  tantost  pensèrent  que  jamais  cestuy-cy 
n'auroit  la  hardiesse  de  se  tant  tenir,  s'il  n'avoit  port 
et  espérance  d'aucun.  Si  feut  tantost  tenu  suspect  le 
dict  Gabriel,  à  cause  de  Facin  Kan.  Mais  pour  en 
sçavoir  la  certaineté ,  feut  par  secret  conseil  ordonné 
une  certaine  quantité  de  bons  hommes  d'armes , 
loyaux  au  Roy  et  à  la  seigneurie,  qui  feurent  envoyez 
sur  les  montaignes  environ  Gennes ,  pour  prendre 
garde  si  nul  messaige  ne  pourroit  aller  ne  venir  de 
Gabriel  à  Facin  Kan.  Don"  il  adveintun  jour,  comme 
ils  estoyent  là  en  espie,  que  ils  veirent  venir  un  corn- 
paignon  à  cheval.  Tantost  coururent  sur  luy  à  tout 
dagues  et  espées  niies,  disans  «  Traistre  tu  es  mort. 
«  Car  nous  voyons  bien  à  la  devise  que  tu  portes  que 
«  tu  es  à  ce  faulx  traistre  Gabriel,  qui  est  amy  du 
«  mareschal  que  nous  hayons  sur  tous.  Car  par  luy 
«  sommes  bannis  de  Gennes,  si  compareras  le  mal- 
ce  talent  que  nous  avons  à  luy.  » 

Adonc  celuy  qui  cuida  que  ilsdeissent  vray,  et  que 
ils  feussent  des  bannis  de  la  ville,  haineux  du  mares- 
chal ,  leur  dict  que  pour  Dieu  ne  le  tuassent  pas ,  et 
que  puis  que  ennemis  du  dict  mareschal  estoyent,  telle 
chose  leur  annonceroit,  que  s'ils  en  vouloient  estre 
participans,  ils  seroient  tous  riches.  Adonc  iceulx  fai- 
sans semblant  que  bien  leur  pleust  ceste  chose,  luy 
tirèrent  de  bouche  toute  l'entreprise ,  et  comment  il 
portoit  lettres  à  Facin  Kan  de  par  Gabriel,  que  il 
avoit  entre  les  semelles  de  ses  souliers.  Lors  iceulx 

(*)  Les  changes  :  la  banque. 

faisans  accroire  que  ils  le  meneroient  sauvement  avec 
eulx,  le  menèrent  à  Gennes.  Dont  il  se  trouva  esbahy, 
et  secrètement  fut  examine ,  et  tantost  recongneut 
toute  la  chose. 

Si  feut  pris  messire  Gabriel,  qui  garde  ne  s'en  don- 
noit,  au  palais  de  la  ville,  auquel  habite  le  mareschal, 
où  s'estoit  allé  esbatre ,  pour  adviser  le  lieu ,  afin  de 
mieulx  parfournir  sa  trahison.  Et  à  tant  feut  mené, 
que  de  sa  propre  bouche  recongneut  tout  le  faict.  Et 
comment  à  certain  jour  Facin  Kan  debvoit  venir  à 
tout  deux  mille  chevaux  et  trois  mille  hommes  de  pied 
devant  les  portes  de  Gennes,  et  crier  «  Vive  partie 
«  Gibeline.  »  Que  adonc  quand  les  gens  du  mareschal 
et  les  Genevois  sortiroient  dehors  contre  luy,  messire 
Gabriel  à  tout  ses  huict  cent  chevaulx  debvoit  faire 
semblant  de  saillir  en  leur  ayde,  et  avec  eulx  contre 
le  dict  Facin.  Mais  il  -tien-droit  la  porte  ouverte,  pour 
donner  lieu  au  dict  Facin  d'entrer  dedans.  Et  que  au 
cas  que  les  Gibelins  de  Gennes  se  feussent  voulu  re- 
beller ,  ils  eussent  esté  avec  eulx  si  forts  que  tous  les 
gens  du  Roy  eussent  tué.  Et  au  cas  qu'ils  ne  se  rebel- 
lassent, que  au  moins  courroient-ils  la  ville  et  la 
pilleroient,  puis  s'en  iroient.  Si  eut  après  ceste  con- 
fession messire  Gabriel  la  teste  trenchée,  comme  il 
l'avoit  bien  desservy. 


FIN  DE  LA  TROISIESME  PARTIE, 

QUATRIESME  PARTIE. 


CHAPITRE  PREMIER. 

Cj  commence  la  quatriesme  et  dernière  partie  de  ce 
livre  ,  laquelle  parle  des  vertus  ,  bonnes  mœurs  ,  et 
conditions  qui  sont  au  mareschal ,  et  de  la  manière 
de  son  vivre.  Et  devise  le  premier  chapitre  de  la 
façon  de  son  corps. 

y_)n  ay  dit  et  racompté,  Dieu  soit  lotie ,  les  faicts 
dignes  de  mémoire  jusques  à  aujourd'huy  accomplis 
et  tirez  à  chef  par  messire  Boucicaut,  mareschal  de 
France,  de  qui  procède  ceste  Histoire,  et  comme  on 
me  les  a  baillez  par  mémoire  les  ay  mis  par  ordre  au 
mieulx  que  j'ay  sceu,  et  non  mie  si  bien  comme  la  ma- 
tière le  requiert.  Car  à  ce  mon  entendement  n'est  suf- 
fisant. Si  n'en  dirons  plus  à  présent,  et  irons  à  ses 
mœurs  et  conditions.  Car  après  ce  que  nous  avons 
parlé  du  riche  trésor,  c'est  bien  raison  que  nous  di-, 

sions  du  vaisseau  dont  il  sort,  combien  que  les  œuvres 
louent  assez  le  maistre.  Si  me  semble ,  considéré 
que  ses  nobles  mœurs  et  manière  réglée  de  vivre  peu- 
vent estre  cause  de  tout  bon  exemple,  est  bon  que  nous 
en  disions  aulcunes  choses.  Et  partant  commencerons 
premièrement  aux  façons  de  son  corps. 

Il  n'est  mie  moult  hault  de  corpulence,  ny  aussi  des 
moindres.  Maigre  homme  est,  mais  nul  ne  pourroit 
estre  mieulx  formé  que  luy,  ne  plus  habile  de  son  corps. 
Et  est  de  très-bonne  force,  large  poictrine,  haulte  et 
bien  faicte,  et  espaules  basses  et  bien  taillées.  Gresle 
et  menu  est  par  les  flancs.  De  cuisses  et  de  jambes  nul 
ne  pourroit  estre  mieulx  faict  selon  le  corps.  Le  visaige 
est  de  belle  forme  en  toutes  façons  sur  le  clair  brun , 
assez  coulouré,  et  bien  barbu,  et  de  poil  brun  sur  le 
sor  (0.  Le  regard  a  hardy  et  asseuré,  et  saige  manière 
et  contenance  rassise  et  haulte.  Et  avec  ce  tant  a  main- 
tien seigneurial ,  que  Dieu  luy  a  donné  telle  nature  et 
grâce,  que  la  présence  de  sa  personne  est  craincte  et 
redoubtée,  et  tenue  en  révérence  de  ceulx  qui  le  voyent, 
et  par  tout  où  il  va ,  et  mesmes  de  tels  qui  sont  plus 
grands  et  plus  puissans  que  luy.  Et  toutesfois  n'a-il  en 
luy  ne  en  son  maintien  fierté  ny  orgueil,  ainslehait  sur 
toute  chose,  si  n'est  contre  ses  ennemis,  contre  les- 
quels a  très -grand  couraige,  et  greigneur  fierté.  Et 
avec  cela  richement  se  vest,  nettement  s'habille,  et  de 
très-bons  habits. 

(0  Sur  le  sor  :  sur  le  blond. 

CHAPITRE  IL 

Cy  dict  de  la  dévotion  que  le  mareschal  a  vers  Dieu 
en  œuvres  de  charité. 

Al  parler  des  mœurs  et  conditions  du  mareschal, 
après  que  nous  avons  racompté  ses  faicts.  Tout  pre- 
mièrement dirons  de  la  dévotion  qu'il  a  vers  Dieu,  et 
commencerons  à  la  vertu  de  charité  :  pource  qu'elle  est 
mère  et  souveraine  des  vertus,  comme  le  tesmoingne 
sainct  Paul.  Il  a  telle  dévotion  à  faire  bien  aux  pauvres, 
et  telle  pitié  a  de  eulx,  que  il  faict  enquérir  diligem- 
ment où  il  y  ait  pauvres  mesnaigers,  vieulx  et  impotens, 
ou  chargez  d'enfans,  ou  pauvres  pucelles  à  marier, 
ou  femmes  gisans ,  ou  veufves ,  ou  orphelins ,  et  là 
secrètement  très -largement  envoyé  de  ses  biens.  Et 
ainsi  par  luy  sont  soustenus  maints  pauvres. 

Et  encores  ne  luy  suffisent  les  aumosnes  que  il  faict 
au  pays  où  il  est,  ains  pource  qu'il  sçait  que  à  Paris 
y  a  maintes  secrètes  grandes  pauvretez  ,  y  envoyé 
souvent  très  -  grand  argent  pour  employer  en  tels 
usaiges  à  gens  qu'il  commect  à  ce  faire.  Et  est  chose 
vraye,  comme  plusieurs  gens  le  sçavent ,  que  maints 
pauvres  mesnaiges  et  maints  pauvres  impotens  en  ont 
esté  reconfortez,  et  maintes  filles  mariées.  Moult  vo- 
lontiers aussi  ayde  à  secourir  convens  et  églises ,  et 
faict  réparations  de  chappelles  et  lieux  d'oraisons.  Si 
comme  il  appert  en  maints  lieux ,  et  mesmement  à 
Sainct  Innocent  à  Paris ,  auquel  lieu  par  l'argent  qu'il 

a  donne  sont  faicts  les  beaux  charniers  qui  sont  autour 
du  cimetière  vers  ta  drapperie,  et  aussi  à  Sainct  Maxi- 
min  en  Provence  ,  où.  est  le  chef  de  la  Magdelaine, 
a  donné  mille  escus  comptant  pour  faire  une  voulte 
sui  lachappelleoùest  lebenoist  chef,  et  refaire  la  dicte 
ehappelle  toute  neufve  :  laquelle  est  faicte  moult  belle. 

Volons i ers  donne  à  pauvres  prebstres,  à  pauvres 
religieux,  et  à  tous  ceulx  qui  sont  au  service  de  Dieu. 
Et  à  tout  dire,  jamais  nefault  à  nul  qui  luy  demande 
pour  l'amour  de  Dieu.  Et  quand  il  chevauche  dehors, 
volontiers  donne  l'aumosne  de  sa  main ,  non  mie  un 
petit  denier  à  la  fois,  mais  très-largement.  Si  est  se- 
eourable  et  très-grand  aumosnier  par  tout  où  il  peut 
sçavoir  qu'il  y  ait  pitié,  et  par  especial  des  bons.  Car 
il  aime  chèrement  tous  ceulx  qu'il  peut  sçavoir  qui 
sont  de  bonne  vie,  et  qui  aiment  et  servent  nostre 
Seigneur.  Car  comme  dict  le  proverbe  commun,  «Chas- 
«  cun  aime  son  semblable.  » 

Mais  pource  que  je  sçay  qu'en  son  noble  sens ,  con- 
dition, et  nature,  n'a  nul  default,  je  me  veulx  ex- 
cuser à  luy  si  le  cas  advenoit  que  jamais  ceste  pré- 
sente escriture  veint  en  ses  mains,  pai quoy  il  feust 
aucunement  troublé,  si  comme  sont  communément 
les  bons  quand  ils  oyent  faire  mention  des  biens  que 
ils  font  pour  Dieu,  que  de  ce  que  j'en  dis  la  vérité  luy 
plaise  n'y  vouloir  avoir  aulcun  desplaisir,  ne  m'en 
avoir  aulcun  mauvais  gré.  Car  je  ne  le  fais  mie  pour 
luy  en  donner  vaine  gloire,  ains  le  fais  en  intention 
de  donner  bon  exemple  à  tous  ceulx  qui  en  oiront 
parler,  et  qui  ce  présent  livre  liront  et  oiront.  Car 
comme  lés  saiges  théologiens  le  tesmoingnent ,  l'au- 
mosne et  le  bien  faict  n'est  conseillé  à  faire  secrète- 

ment ,  fors  pource  sans  plus  à  ce  que  l'homme  qui  le 
faict  n'y  prenne  aulcune  vaine  gloire,  en  monstrant 
sa  bonté  devant  les  gens.  Mais  quand  l'homme  est  si 
parfaict,  que  pour  bien,  aulmosne,  ou  oraison  qu'il 
face,  soit  en  secret  ou  en  public,  point  ne  s'y  glorifie, 
ains  le  faict  simplement  pour  l'amour  de  Dieu,  mieulx 
est  qu'il  le  face  devant  les  %rens ,  que  en  secret.  La  cause 
est ,  pour  ce  que  il  donne  exemple  à  ceulx  qui  le  voyent 
de  faire  bonnes  œuvres. 

CHAPITRE  III. 

La  reigle  que  le  mares  chai  tient  au  service  de  Dieu. 

Avec  ce  que  le  mareschal  est  très  -  charitable ,  il 
aime  Dieu,  et  le  redoubte  sur  tout,  et  est  tres-devot. 
Car  chascun  jour,  sans  nul  faillir,  dict  ses  heures  et 
maintes  oraisons  et  suffrages  de  saincts.  Et  quelque 
besoing  ou  haste  que  il  ait,  il  oit  chacun  jour  deux 
messes  très -dévotement,  les  genouils  à  terre.  Ne  nul 
n'oseroit  parler  à  luy  tandis  qu'il  est  à  ses  messes ,  et 
qu'il  dit  son  service,  et  moult  dévotement  prie  Dieu. 
Et  à  brief  dire,  tant  donne  bon  exemple  de  dévotion 
à  ceulx  qui  le  voyent,  que  grands  et  petits  s'y  mirent. 
Tant  que  tous  les  varlets  de  son  hostel  servent  Dieu  en 
jeusnes  et  dévotions,  et  se  contiennent  à  l'église  aussi 
devotieusement  que  feroient  religieux.  Et  de  tels  y  a 
qui  ne  souloient  sçavoir  mot  de  lettre,  qui  ont  appris 
leurs  heures,  et  soigneusement  les  disent.  Et  avec  ce, 
comme  tres-saige,  et  pourveu  du  bien  de  son  ame, 

(ainsi  que  tout  bon  Chrestien  doibt  vivre  ainsi  qu'il 
vouldroit  mourir ,)  il  a  fait  son  testament,  et  l'ac- 
complit luy  mesme  par  chascun  jour.  Et  quand  le  ma- 
reschal  faict  son  oraison ,  il  fait  tousjoui  s  sa  pétition 
et  demande  à  Dieu,  soubs  condition  si  c'est  pour  le 
mieulx,  et  que  toutesfois  quoy  que  il  requière,  comme 
homme  fragile  est  désireux,  que  sa  saincte  volonté 
soit  faicte.  O  qui  Ta  ainsi  appris  à  prier  ?  Ce  n'est  mie 
venu  de  sapience  humaine,  ny  de  la  chair,  qui  tous- 
jours  tire  à  sensualité  :  mais  du  Sainct  Esprit,  qui  ainsi 
l'inspire. 

Et  de  ceste  manière  avoir  de  Dieu  prier  ensuit  bien 
la  manière  de  Socrates,  qui  tant  feut  saige  philosophe, 
que  les  anciens  l'appelloient  Oracle  divin.  Celuy  disoit 
que  on  ne  debvoit  rien  demander  à  Dieu  immortel  par- 
ticulièrement :  mais  sans  plus  requérir  son  ayde  géné- 
ralement en  ce  que  il  sçait  que  le  meilleur  est.  «  Car, 
«  ce  disoit-il,  Dieu  sçait  mieulx  ce  qui  est  profitable  à 
«  chascun,  que  nous  ne  pouvons  sçavoir.  Et  souvent 
«  nous  demandons  chose  qui  à  avoir  nous  seroitdom- 
«  mageable.  Caria  pensée  des  mortels,  se  disoit-il,  est 
«  enveloppée  de  très -espaisses  ténèbres  ;  par  quoy  il 
«  advient  que  elle  eslargit  ses  demandes  à  ce  que  son 
«  appétit  désire  *,  pource  que  elle  ne  sçait  congnoistre 
«  son  mieulx.  Tu  desires,  dict-il,  richesses,  qui  ont 
«  esté  cause  de  la  perdition  de  plusieurs.  Tu  convoites 
«  honneurs,  qui  sont  cause  de  mortelle  envie,  et  peu 
«  durent.  Tu  imagines  et  desires  royaumes ,  et  sei- 
«  gneuries ,  desquelles  les  yssuës  sont  et  ont  esté  sou- 
te vent  misérables.  Tu  desires  et  requiers  nobles 
«  mariages,  et  tesurhaulser  en  lignée  :  mais  c'est  sou- 
«  vent  destruction  de  famille  et  dévie  seure  par  divers 

«  cas.  Car  qui  plus  se  fiche  auvent  de  fortune,  plus  est 
«  dejetté.  Ne  t'amuse  donc,  dit-il,  à  telles  prières, 
«  mais  te  recommande  simplement  à  l'acteur  de  toutes 
«  choses,  qui  sçait  mieulx  ce  qu'il  te  fault  que  toy  mesme 
«  ne  fais,  et  mects  toutes  tes  causes  et  faicts  à  son 
«  arbitraige  et  volonté.  »  Si  sont  moult  belles  paroles 
venues  d'un  Payen ,  qui  ne  sçavoit  rien  de  la  loy  de 
Dieu ,  et  toutesfois  par  raison  naturelle  il  confessoit 
une  deité.  Et  avec  luy  bien  s'accorde  Juvenal  au  corn- 
mencement  de  son  quatriesme  livre. 

A  propos  des  Payens,  lesquels  sans  loy  escripte  eu- 
rent par  raison  naturelle  congnoissance  de  Dieu,  et  des 
choses  divines,  est  escript  de  Thaïes,  qui  fut  l'un  des 
sept  saiges,que  il  respondit  moult  notablement  quand 
on  luy  demanda,  si  Dieu  sçavoit  les  faicts  des  hommes  : 
«  Oiiy,  dit-il,  et  non  pas  les  faicts  seulement,  mais 
«  les  pensées.  De  sorte  que  nous  ne  debvons  pas  seu- 
«  lement  vouloir  avoir  les  mains  pures  ,  mais  aussi 
a  pures  pensées,  quand  nous  croyons  la  deité  céleste 
«  estre  présente  à  nos  secrètes  cogitations.  »  Doncques 
si  les  Payens  sans  loy  eurent  congnoissance  de  bien 
faire  pour  l'amour  d'un  Dieu,  que  debvons  nous  faire 
entre  nous  Chrestiens  qui  avons  vraye  congnoissance 
de  la  loy  par  tant  de  sainctes  Escritures,  et  qui  som- 
mes du  collège  de  Jésus  Christ,  qui  fut  et  est  Dieu  et 
homme?  Si  debvrions  plus  que  autres  estre  punis  si 
nous  mesprenons.  Et  comme  dit  Boece  en  la  fin  de 
son  livre  de  la  Consolation,  il  nous  est  nécessaire 
d'estre  bons,  quand  nous  faisons  tout  devant  le  juge 
qui  veoid  et  congnoist  toutes  nos  œuvres ,  et  qui  nous 
payera  selon  les  dessertes. 

Aussi  le  mareschal  a  le  jour  du  vendredy  en  grande 

révérence.  Il  n'y  mange  chose  qui  prenne  mort,  ne 
vest  couleur  fors  noire,  en  l'honneur  de  la  passion  de 
nostre  Seigneur.  Le  sabmedy  jeusne  de  droicte  cous- 
tume ,  et  tous  les  jeusnes  commandez  de  l'Eglise ,  et 
pour  rien  nul  n'en  briseroit.  Davantaige  jamais  ne  jure 
nostre  Seigneur,  ny  la  mort,  ne  la  chair,  ne  le  sang, 
ne  autre  détestable  serment,,  ny  le  soufFriroit  jurer  à 
nul  de  son  hostel.  Et  n'est  pas  besoing  à  ses  gens  que 
ils  renient  et  maugréent ,  comme  plusieurs  font  en 
France  :  car  mal  leur  adviendroit,  s'il  venoit  à  sa 
congnoissance,  et  n'y  a  si  grand  qu'il  n'en  punist.  Et 
mesmement  en  la  ville  de  Gennes ,  et  en  toutes  ses 
terres  a  mis  ordonnance  sur  ccste  chose,  soubs  peine 
de  grande  punition.  Si  qu'il  n'y  a  si  hardy  qui  de 
nostre  Seigneur  osast  parler  non  deiïement,  ne  oui- 
trageusement  jurer.  Si  y  auroit  bon  mestier  d'un  tel 
gouverneur  k  Paris. 

Outre  cela  il  va  tres-volontiers  en  pelerinaige  es 
lieux  dévots  tout  à  pied  en  grand  dévotion,  et  prend 
grand  plaisir  de  visiter  les  sainctes  places,  et  les  bons 
preudes  hommes  qui  servent  Dieu.  Si  comme  il  afaict 
maintesfois  la  montaigne  et  la  saincte  place  en  Pro- 
vence ,  où  Marie  Magdelaine  feit  sa  pénitence,  en 
laquelle  a  grande  dévotion.  Et  en  celuy  lieu  tout  à 
une  fois  donna  cinq  cent  francs  comptant,  pour  avoir 
licts,  et  autres  choses  pour  l'hospital  aux  pauvres,  et 
pour  héberger  les  pèlerins.  Il  aime  moult  chèrement 
toutes  gens  dont  il  est  informé  qu'ils  meinent  bonne 
et  saincte  vie,  et  volontiers  les  visite  et  hante. 

Et  quand  il  voyage  aulcune  part  en  armes,  il  faict 
défendre  expressément ,  sur  peine  de  la  hart,  que  nul 
ne  sort  si   hardy  de  grever  église,  ne  monstier,  ne 


DU  MAKESCHÀL  DE  BOUCICAUT.  l8() 

prebstre  ,  ne  religieux ,  mesmes  en  terre  d'ennemis.  Et 
ne  souffre  assaillir  église  forte,  quelque  bien  ou  quelque 
richesse  que  le  pays  eust  dedans  retirée,  quelque  famine 
ou  nécessité  qu'il  ait.  Et  en  ce  demonstre  bien  tant 
sa  dévotion  comme  sa  non  convoitise.  Et  de  ce  faict 
tout  ainsi  le  pouvons  recommander,  comme  faict  Va- 
lere  en  son  livre  Scipion  l'Afriquain  ,dont  ja  plusieurs 
fois  ay  parlé  en  ce  livre,  que  il  loue  moult  pour  ce 
que  semblablement  le  faisoit.  Dont  il  dit ,  que  quand 
le  dict  Scipion  eut  pris  Carthaige,  il  manda  par  toutes 
les  citez  de  Sicile  que  chascun  veint  recongnoistre 
les  ornemens  de  ses  temples,  lesquels  Hannibal,  qui 
avoit  esté  empereur  d'Afrique  et  de  Carthaige,  quand 
il  eut  conquis  Sicile,  avoit  là  portez,  si  les  rappor- 
tassent en  leurs  lieux.  De  laquelle  chose  ,  ce  dict 
Valere  ,  il  demonstra  tant  son  religieux  couraige , 
comme  sa  non  convoitise.  Car  il  y  en  avoit  de  moult 
riches. 

CHAPITRE  IV. 

Comment  le  mareschal  se  garde  de  trespasser  la  loj 
de  Dieu  et  ses  commandemens  j  mesmement  en  faict 
de  guerre ,  et  de  la  mesure  que  il  y  tient. 

Tout  homme  qui  aime  Dieu ,  et  le  redoubte ,  de 
quelque  estât  qu'il  soit,  se  garde  communément  de 
faire  chose  qui  soit  contre  ses  commandemens.  Et  quoy 
que  tel  homme  ait  à  faire  en  l'office  où  Dieu  l'a  ap- 
pelle, ne  se  départira  point  de  ce  qui  est  de  la  raison. 

Et  pource  à  propos  des  mœurs  et  manière  de  vivre  du 
mareschal  en  l'office  que  Dieu  luy  a  commis,  c'est  à 
sçavoir  des  armes,  nonobstant  que  à  plusieurs  pour- 
roit  sembler  qu'en  celuy  exercice  forte  chose  soit  à  se 
sauver,  bien  y  a  sceu  et  sçait  tenir  reigle  juste  et  me- 
surée le  mareschal.  Si  comme  ont  faict  en  leur  vivant 
plusieurs  vaillans  nobles  hommes  des  temps  anciens,  que 
je  ramenteveraycy  après,  ausquels,  par  ce  que  je  trouve 
d'eulx  et  de  luy  je  le  puis  accomparer.  Mais  pource 
que  Dieu  doibt  aller  devant  toutes  choses,  et  que 
aussi  luy  mesme  en  tous  ses  faicts  mect  tousjours 
l'ayde  de  nostre  Seigneur  au  devant,  ay  première- 
ment voulu  parler  de  sa  charité,  et  puis  de  sa  dévo- 
tion ,  si  dirons  tiercement  de  la  belle  reigle  morale 
qu'il  tient  en  armes,  et  du  bien  qui  luy  en  est  en- 
suivy. 

En  cestuy  office  certainement  il  est  tres-saige,  et 
souverainement  advisé.  Car  avant  que  il  commence 
guerre,  bien  considère  s'il  est  bon  qu'il  la  face  ou 
non,  et  s'il  a  cause  juste,  et  àquoy  se  pourra  tourner, 
quelle  puissance  il  a  en  gens  et  en  finance,  et  quelle  a 
celuy  contre  qui  il  veut  guerroyer,  la  force  du  pays 
et  du  lieu ,  la  saison  et  le  temps ,  et  tout  ce  qui  luy 
pourroit  nuire  et  ayder,  et  sur  ce  délibère  par  bon 
sens.  Et  quand  il  a  conclu  qu'il  est  bon  que  il  la  mette 
sus,  et  qu'il  a  assemblé  ses  gens,  bien  les  sçait  or- 
donner, commettre  les  plus  saiges  et  les  plus  experts 
aux  armes  et  les  plus  accoustumez  pour  estre  les 
chevetaines  des  autres,  et  expressément  commande 
que  chascun  à  son  capitaine  obéisse,  et  si  nul  va 
alencontre  qu'il  en  soit  puny.  Avec  ce  il  prend  bien 
garde  quelles  gens  il  prend  avec  soy,  et  s'ils  sont 

bons  et  duicts  en  guerre.  Et  a  maintesfois  laissé  à 
mener  gens  d'armes  d'aucunes  nations  est-il ,  pour  le 
mal  que  ils  font  par  tout  où  ils  vont,  et  que  à  peine 
les  en  peut-on  garder ,  quelque  punition  que  on  en 
face. 

En  quoy  on  peut  dire  que  le  mareschal  tient  la 
reigle  et  discipline  de  chevalerie  que  jadis  faisoient 
les  susdicts  vaillans  anciens.  Comme  il  appert  es  his- 
toires des  Romains,  qui  punissoient  très-fort  leurs 
propres  enfans  et  parens  qui  desobeissoient  aux  sou- 
verains. Ha  Dieu ,  et  en  icelle  discipline  de  chevalerie 
n'est-il  mie  semblable  à  Scipion  l'Afriquain  le  tres- 
vaillant,  que  j'ay  ja  pour  sa  bonté  plusieurs  fois  allé- 
gué, lequel  quand  il  feut  commis  pour  estre  cheve- 
taine  d'un  grand  ost  que  les  Romains  envoyèrent  en 
Espaigne,  il  ordonna  et  feit  un  edict,  que  toutes  choses 
superflues  et  sans  nécessité  feussent  chassées  et  ostées 
de  l'ost  ?  Pour  lequel  commandement  une  grande 
troupe  de  folles  femmes  vuiderent,  et  toutes  manières 
de  marchans  qui  apportoient  à  vendre  choses  déli- 
cates, et  sans  besoing.  Semblablement  ce  tres-vaillant 
homme  le  mareschal  faict  en  ses  armées  crier  soubs 
grande  punition,  que  nul  ne  soit  si  hardy  d'appliquer 
son  temps  en  vaine  oisiveté,  comme  de  jouer  aux  dez, 
ne  à  aultre  jeu  de  fortune,  et  que  il  n'y  ait  en  l'ost 
quelconque  chose  à  quoy  follement  et  vainement  se 
puissent  amuser,  ne  que  on  n'y  vende  chose  sans  néces- 
sité, et  que  nul  n'y  jure  vilainement  Dieu,  ne  mau- 
grée. Et  si  aucun  le  faict,  il  est  griefvement  puny. 

Et  que  tenir  telle  voye  en  ost  soit  bonne,  Valere  dict 
que  un  noble  chevetaine  de  Rome,  que  on  appelloit 
Metellus,  prist  avec  soy  par  le  commandement  des 

Pxomains  l'ost  et  la  compaigne'e  de  gens  d'armes  que 
un  autre  chevetaine  souloit  mener ,  lequel  ost  avoit 
este'  si  négligemment  introduict,  que  leur  valeur  es- 
toit  comme  toute  amoindrie.  Mais  celuy  Metellus, 
suivant  la  manière  de  Scipion,  tantost  qu'il  feut  re- 
venu en  l'ost  ,  remédia  aux  mauvaises  coustumes  que 
ils  souloient  avoir.  Et  pour  mieulx  les  contraindre  > 
défendit  que  nulles  choses  délicieuses  feussent  vendues 
en  l'ost,  ne  que  nul  y  eut  varlets,  ne  chevaulx ,  ne 
autres  bestes,  pour  porter  le  harnois,  et  voulut  que 
eulx  mesmes  se  servissent.  Et  toutesfois  il  changeoit 
souvent  de  place,  et  si  leur  faisoit  luy  mesme  clorre 
leurs  logis. 

Le  mareschal  donc  est  saige  à  commencer  guerre,  et 
à  bien  les  sçavoir  mener,  et  instruire  ses  gens.  Mais 
aussi  nul  ne  sçauroit  ne  pourroit  estre  mieulx  advisé* 
de  bien  congnoistre  son  advantaige  en  toutes  places 
où  il  se  loge  en  champ,  ou  quand  il  attend  ses  enne- 
mis, c'est  à  sçavoir  de  mettre  ses  adversaires  s'il  peut  au 
dessoubs  du  vent  et  de  la  poudre,  et  le  visaige  au  so- 
leil, et  au  bas  de  la  montaigne.  Et  s'il  veoid  son  mieulx, 
il  n'attend  mie  qu'on  le  vienne  assaillir,  ains  advise 
son  point  de  courir  sus,  et  de  les  prendre  s'il  peut 
despourveùement.  Et  s'il  apperçoit  que  son  meilleur 
soit  il  les  attend  pour  les  avoir  par  aulcune  cautele. 
Si  n'est  ne  chauld  ne  hastif  pour  leur  courir  sus  à  l'es- 
tourdie,  ains  attend  lieu  et  temps  convenable. 

Tout  en  la  manière  que  estoit  le  noble  homme  Fa- 
bius Maximus,  dont  Valere  escript  que  il  feut  en- 
voyé à  tout  grand  ost  par  les  Romains,  pour  résister 
à  la  puissance  de  Hannibal  le  prince  de  Carthaige, 
dont  il  adveint  que  luy  qui  estoit  de  grand  sçavoir, 

considéra  quand  il  feut  approché  de  ses  ennemis  leur 
grand  pouvoir ,  et  l'orgueil  en  quoy  ils  estoyent 
montez  >  pour  cause  d'une  victoire  qu'ils  avoyent 
eue  contre  les  Romains ,  si  ne  voulut  pas  combatre 
si  tost  à  eulx,  combien  que  il  eust  grand  gent,  et  ne 
faisoit  que  soy  tenir  sur  sa^garde,  et  ses  gens  serrez 
avec  luy  >  et  suivoit  ses  ennemis  d'assez  près,  sans  les 
assaillir,  et  ainsi  se  passoit  le  temps.  Et  en  ce  tandis 
perdoit  tousjours  Hannibal  de  ses  gens,  qui  avoyent 
de  grands  defaults,  parquoy  ils  alloient  afïbiblissans , 
et  Fabius  prenoit  tousjours  fortes  places,  et  à  son 
advantaige,  et  Hannibal  toutesfois  moult  domma- 
geoit  le  pays ,  par  bouter  feux  où  il  pouvoit.  Mais 
pour  dommaige  que  il  feist,  oncques  ne  meut  Fa- 
bius à  nulle  hastiveté,  que  tousjours  n'attendist  son 
point. 

Quand  ce  eust  dure'  un  temps,  le  maistre  de  la  che- 
valerie de  Fabius,  qui  estoit  nomme'  Minutius  qui 
moult  estoit  hardy,  et  peu  saige,  par  plusieurs  fois  in- 
cita Fabius  de  courir  sus  à  Hannibal,  et  disoit,  que 
c'estoit  grand  honte  de  tant  souffrir  sans  leur  donner 
bataille.  Mais  de  ce  ne  s'esmeut  en  rien  le  duc  Fabius. 
Tant  que  iceluy  Minutius ,  qui  plus  y  cuidoit  sçavoir 
que  son  maistre,  s'en  retourna  à  Rome,  et  feit  tant 
devers  les  maistres  du  conseil  que  il  eut  licence  de 
combatre  contre  Hannibal.  Et  adonc  les  gens  que 
avoit  Fabius  feurent  partis  en  deux,  et  en  eut  Minu- 
tius la  moictie',  et  gouverna  chascun  sa  partie.  Mais 
tousjours  Fabius  se  tenoit  en  sa  resolution ,'  et  de  rien 
ne  s'esmouvoit.  Hannibal  leur  ennemy  qui  ja  estoit  si 
affoibly  qu'il  estoit  sur  le  point  de  s'en  partir,  eut 
grand  joye  de  ceste  chose  ;  car  il  sçavoit  bien  que  par 
7-  «3 

la  follie  de  Minutius  il  auroit  tantost  la  bataille,  et 
que  aussi  Fabius  estoit  affoibly  de  la  moictié  de  ses 
gens.  Si  feit  Hannibal ,  qui  moult  estoit  malicieux , 
mettre  une  embusche  en  certain  lieu,  et  Minutius,  qui 
avoit  grande  envie  de  combatre  assaillit  Hannibal.  Mais 
par  l'embusche  qui  veint»sur  eulx  feut  fcantost  Minu- 
tius desconfit.  Et  le  saige  Fabius,  qui  avoit  preveu  la 
fin  de  ceste  chose  et  ne  vouloit  pas  pour  la  folie  de 
cestuy  faillir  aux  siens,  s'estoit  mis  en  une  embusche, 
si  courut  sus  à  ceulx  qui  chassoient  les  fuitifs,  et  feit 
sonner  ses  buccines  pour  rassembler  entour  soy  ceulx 
qui  fuyoient.  Et  ainsi  gaingna  Fabius  par  sa  saige 
souffrance,  et  Munitius  perdit  par  sa  folle  hastiveté. 
Et  c'est  pour  dire  que  l'atrempance  du  mareschal 
et  de  tous  autres  semblablement  en  faict  d'armes  faict 
à  louer,  et  non  mie  folle  hardiesse,  et  non  deiïe  has- 
tiveté'. Et  à  ce  propos  encores ,  pour  mieulx  prouver, 
que  saige  cautele  face  moult  à  louer  en  faict  d'armes, 
auquel  sçavoir  ne  fault  mie  à  estre  bien  appris  le  ma- 
reschal, si  comme  sur  Sarrasins  et  autre  part  par 
maintes  fois  l'esprouva,  dict  Valere  que  au  temps  que 
le  dict  Hannibal  et  Hasdrubal  son  frère  estoyent  en 
Italie,  qui  tout  destruisoient,  deux  nobles  ducs  de  Rome 
feurent  envoyez  contre  eulx,  lesquels  deux  ducs  si 
saigement  s'y  conteindrent,  nonobstant  que  ils  n'eus- 
sent mie  tant  de  gens  comme  les  autres,  que  les  deux 
grands  osts  des  deux  frères  ne  peurent  oncques  estre 
joints  ensemble.  Car  si  ainsi  feust,  rien  n'eust  peu 
durer  devant  eulx ,  pour  la  multitude  des  gens  que 
ils  avoyent.  Et  feirent  tant  les  deux  Romains,  pour 
destruire  l'un  des  osts  de  leurs  ennemis,  que  sans 
que  Hannibal  s'en  donnast  de  garde ,  s'assemblèrent 

une  nuict  ensemble  les  deux  osts  de  Rome,  et  alla 
l'un  vers  l'autre  un  très-grand  pays  toute  nuict,  et 
son  compaignon  le  receut  par  merveilleux  sens,  tout 
en  la  manière  que  si  ce  ne  feust  que  un  mesme  ost,  et 
que  secours  ne  leur  feust  point  venu.  Si  se  teindrent 
serrez  et  joincts  ensemble,  dont  il  adveint  que  Has- 
drubal  qui  avoit  baillé  jour  de  bataille,  et  ne  se  cui- 
doit  combatre  que  à  une  des  parties,  feut  desconfit 

CHAPITRE  V. 

Comment  le  mareschal  est  hardy  et  seur  en  ses  saiges 
entreprises. 

Avec  ce  que  le  mareschal  est  en  armes  tres-saige  et 
tres-advisé;  il  est  tres-hardy,  chevaleureux,  diligent, 
et  de  grande  entreprise,  en  telle  manière  que  il  ne 
se  trouva  oncques  en  lieu  que  il  eust  à  faire  avec 
ses  ennemis,  que  il  n'en  saillist  à  son  honneur,  et  qu'il 
ne  feust  de  son  bien  faict  très-grandes  nouvelles.  Et 
toutes  ces  choses  en  luy  se  sont  esprouvées  par 
maintes  fois  où  il  s'est  trouvé  en  lieu  et  place  que 
il  entreprenoit  de  telles  choses,  et-achevoit,  que  elles 
sembloient  comme  impossibles  à  venir  à  bonne  fin. 
Mais  par  sa  grande  hardiesse,  et  par  l'ordonnance  que 
il  rnettoit  en  ses  gens,  il  faisoit  ce  qu'il  vouloit.  Car 
quand  il  se  trouvoit  en  aulcune  très-grande  et  très- 
difficile  et  pénible  besongne,  et  qu'il  voyoit  bien  que 
sans  grande  force,  et  sans  moult  y  souffrir  n'en  vien- 
di  oit-il  mie  à  chef,  adonc  faisoit  crier  en  son  ost  que 

soubs  peine  de  mort  nul  ne  feust  si  hardy  de  partir 
de  sa  place,  ne  retourner  au  logis.  Et  par  ce  ses  gens 
qui  redoubtoient  sa  justice  et  punition  qui  rien  n'es- 
pargnoit,  aimoient  mieulx  mourir  en  la  bataille  s'il 
le  convenoit,  queestre  morts  et  deffaicts  honteusement 
par  punition,  si  s'exposoient  à  si  grands  périls,  que  il 
terminoit  honnorablement  tout  ce  qu'il  entreprenoit. 

Et  de  ceste  notable  et  tres-honnorée  manière  en 
faicts  de  guerre  que  il  avoit  ,  le  puis  derechef  com- 
parer aux  vailians  anciens,  comme  Valere  recite  de 
eulx  et  de  leurs  faicts.  Dont  entre  les  autres  exemples 
dict  que  comme  l'ost  des  Romains  feut  une  fois  logé 
sur  le  fleuve  de  Lombardie  pies  de  Plaisance,  adveint 
que  par  force  leurs  ennemis  les  en  deslogerent.  Quand 
leur  consul,  c'est  à  dire  leur  duc  le  sceut,  il  com- 
manda au  maistre  de  la  chevalerie  qui  les  menoit, 
et  à  eux  tous  ensemble,  que  ils  allassent  recouvrer 
leur  place,  ou  tres-griefvement  les  en  puniroit.  Et 
ne  le  feist  pas  iceluy  duc  en  espérance  qu'il  eust  que 
ce  peussent-ils  faire,  mais  à  fin  que  ils  ne  demeu- 
rassent deshonnorez  d'avoir  gauchy  ou  fuy.  Si  feit  un 
edict  et  un  commandement  que  si  nul  estoit  veu  fuir 
ne  tournant  arrière  que  tantost  feust  tué  comme  en- 
nemy.  Par  laquelle  sévérité,  ce  dict  Valere,  encores 
que  ils  feussent  fatiguez  de  corps  et  d'esprit,  pour  le 
desespoir  de  leur  vie,  ils  dirent,  que  mieulx  vouloient 
mourir  sur  leurs  ennemis  honnorablement,  que  on 
les  tuast  honteusement.  Dont  il  adveint  que  nonobs- 
tant la  multitude  des  ennemis,  et  la  force  du  lieu,  ils 
gaignerent  la  place. 

Si  sçait  bien  tenir  ces  manières  le  bon  mareschal , 
dont  nous  parlons.  Et  suffise  à  tant  de  ceste  matière 

d'armes,  à  laquelle  fay  produit  exemples  pour  mieulx 
prouver  l'authorité  de  sa  vaillance.  Et  aussi  l'ai  faict, 
pource  que  ramentevoir  les  faicts  des  bons  doibt 
donner  couraige  aux  nobles  qui  leurs  faicts  oyent  de 
les  suivre,  et  faire  comme  eulx. 

CHAPITRE  VI. 

Comment  le  mareschal  est  sans  convoitise ,  et  large 
du  sien* 

C'est  chose  notoire,  et  que  chascun  sçait ,  que  à 
tout  homme  qui  désire  advenir  à  hault  degré  de  vail- 
lance est  nécessaire  qu'il  soit  sans  convoitise  d'amas- 
ser trésor,  ne  richesses.  Car  s'il  mettoit  en  ce  son  soin, 
il  est  impossible  que  il  peust  vacquer  es  grandes  pour- 
suites qu'il  convient  faire  en  armes  à  ceulx  qui  en 
veulent  avoir  los,  et  ausquels  si  escharceté  (0  estoit 
trouve'e  et  congneùe,  elle  leur  osteroit  l'amour  et  la 
compaignée  de  ceulx  qu'ils  hanteroient  en  celuy  mes- 
tier,  et  par  ainsi  leur  renom  seroit  esteint  quoy  qu'ils 
feissent.  Si  n'est  mie  vrayement  de  ceste  tasche  tasché 
le  vaillant  mareschal,  comme  il  appert.  Car  oncques. 
en  sa  vie  n'achepta  ne  acquist  seigneurie,  terre,  ne 
heritaige,etmesmementde  ce  qu'il  a  de  son  patrimoine 
peu  de  compte  en  tient.  Si  monstre  bien  semblant  que 
ailleurs  sont  ses  pense'es. 

Parquoy  sans  faillir  tout  ainsi  se  peut  dire  de  luy 
qu'il  est  escript   du   saige   philosophe  Anaxagoras^ 

(0  Escharceté  :  épargne,  économie. 

lequel  après  que  il  eut  longuement  délaissé  Son  pays", 
pour  recercher  science  retourna  a  ses  possesions,  les- 
quelles il  trouva  gaste'es,  et  désertes,  et  non  cultivées, 
dont  ses  amis  le  blasmerent,  ausquels  il  respondit, 
j'aime  mieulx,  dit-il,  que  je  me  soye  faict,  que  si 
j'eusse  faict  mes  possessions.  C'est  à  dire ,  que  s'il  eust 
entendu  à  cultiver  ses  possessions  il  n'eust  mie  acquis 
la  grande  perfection  de  science  que  il  avoit.  Si  fut  sa 
parole  bien  suivant  sa  sapience.  Car  il  eut  plus  cher 
avoir  vacqué  à  cultiver  science,  et  d'acquérir  sçavoir, 
que  à  celuy  de  ses  terres  et  heritaiges,  laquelle  occu- 
pation luy  eust  osté  l'exercice  de  l'estude. 

Ainsi  ce  bon  mareschal  dont  nous  parlons,  qui 
vrayement  tout  ainsi  que  les  anciens  appelloient  les 
saiges  philosophes  chevaliers  de  sapience,  se  peult 
bien  appeller  philosophe  d'armes,  c'est-à-dire  ama- 
teur de  la  science  d'icelles ,  qui  aime  mieulx  s'estre 
faict  en  vaillance,  vertu,  et  aultre  renommée,  que 
s'estre  entendu  à  acquérir  terres,  richesses,  et  ma- 
noirs. Mais  il  a  acquis  un  très-grand  trésor,  qui  est 
la  suffisance.  Et  c'est  la  propre  richesse,  ny  point 
n'en  est  d'autre.  Car,  dit  Aristote,  celuy  est  riche  qui 
rien  ne  convoite,  et  ceSte  richesse  ne  luy  peut  estre 
ostée  :  Car  bonne  pensée  ne  craint  nulle  maie  for- 
tune. Et  ainsi  ensuit  les  vaillans  preux  qui  oncques 
nul  compte  ne  teindrent  d'amasser  avoirs.  Et  qu'il 
n'en  tienne  compte,  sans  faillir  il  le  monstre  bien.  Car 
nul  noble  homme  ne  pourroit  plus  abonder  en  saige 
et  bien  ordonnée  largesse  de  ce  qu'il  a  que  il  faict. 
Car  aux  chevaliers  et  aux  gentils-hommes  estrangers 
et  privez  donne  largement,  tost,  et  sans  demander,  à 
chascun  selon  le  mérite  de  son  bien  faict,  et  selon 

ce  qu'il  vault  grandement  guerdonne  celuy  qui  luy 
faict  aulcun  service  ou  plaisir.  Ny  ne  veult  rien  deb- 
voir,  ains  paye  et  contente  les  marchands  qui  le  leur 
luy  livrent.  Et  à  brief  parler,  tant  faict  en  ce  cas  cy, 
que  tout  homme  à  qui  il  a  à  faire  a  cause  de  se  louer 
de  luy.  Ne  il  n'est  aise  fors  que  quand  il  faict  bien 
à  aultruy.  Et  toutesfois,  ainsi  que  doibvent  faire  tous 
hommes  saiges,  bien  regarde  à  qui,  quoy,  comment, 
et  pourquoy  il  donne.  Et  non  mie  par  folle  largesse , 
qui  moult  est  desprisée ,  mais  par  pure  franche  libé- 
ralité, saigement  assise,  et  du  sien  propre,  et  non 
pas  de  l'autruy,  ainsi  que  sainct  Augustin  dit  que  lar- 
gesse se  doibt  faire.  Car  il  se  garde  moult  bien  de 
faire  tort,  grief,  ne  extortion  à  quelconque  personne, 
Car  ce  ne  luy  soufFriroit  mie  la  grande  charité  dont 
il  est  plain. 

Ne  dons  ne  esmolumens  quelconques  ne  veult 
prendre  que  on  luy  veuille  donner  à  cause  de  l'office 
du  gouvernement  qu'il  a.  Et  en  ce  faisant  tient 
bien  l'enseignement  du  saige  duc  d'Athènes,  qui  fut 
appelle  Pericles,  qui  disoit^  comme  rapporte  Justin, 
que  il  affiert  (0  à  chasque  homme  qui  a  l'administra- 
tion de  justice ,  de  ne  contenir  pas  seulement  ses 
mains  et  sa  langue,  mais  aussi  ses  yeux.  Et  en  ce  il 
monstroit  que  un  prince  ou  homme  qui  a  à  gouverner 
les  autres ,  et  tout  justicier,  se  doibt  garder  de  recevoir 
dons  qui  corrompent  les  jugemens  humains,  et  aussi 
de  trop  parler,  et  en  t)utre  de  l'incontinence  de  la  chair. 
Car  le  menu  peuple,  ce  dict-il,  tire  tantost  la  vie  des 
souverains  en  exemple.  Et  de  toutes  ces  choses  bien  se 
sçait  garder  le  mareschal,  si  comme  cy  après  sera  dict 

0)  Il  affiert  :  il  convient. 

CHAPITRE  VIL 

Comment  la  vertu  de  continence  et  de  chasteté  est  au 
mareschaU 

Que  cestdy  homme  dont  nous  parlons  soit  conti- 
nent et  chaste,  appert  par  ses  contenances  et  faicls. 
Car  en  trois  signes  principaux  est  apperceu  le  luxu- 
rieux. L'un  est  en  estre  trop  délicat  de  la  nourriture 
du  corps,  et  en  la  curiosité  de  la  vesture  et  des  ha- 
billemens.  Le  deuxiesme  en  contenance  et  regards. 
Et  le  tiers  signe  est  es  paroles.  Car,  dict  le  proverbe, 
«  où  la  dent  se  deult  la  langue  va.  »  Et  dict  l'Escrip- 
ture,  «  qui  de  terre  est  de  terre  parle.  » 

Quand  est  de  la  nourriture  du  corps,  sa  coustume 
est  telle,  que  quoy  qu'il  soit  très-largement  servy,  et 
que  son  hostel  soit  moult  plantureux  de  tous  biens, 
jamais  à  table  ne  mange  que  d'une  seule  viande,  c'est  à 
sçavoir  de  la  première  à  quoy  il  se  prend,  soit  boully, 
ou  rosty,  ou  poulaille,  ou  grosse  chair,  ny  ne  boit 
vin  qui  ne  soit  le  quart  d'eaue,  ny  nulle  heure  ne 
boit  fors  à  disner  et  soupper,  ny  en  estranges  viandes 
ne.saulses  ou  saveurs  diverses  ne  se  délecte.  Il  boit  et 
mange  tres-atrempément  et  sobrement.  Et  quoy  que 
ses  gens  soyent  servis  en  argent  doré  moult  riche- 
ment, et  qu'il  ait  assez  de  vaisselle,  jamais  son  corps 
n'est  servy  de  nulle  chose  en  or  ne  en  argent  :  mais 
en  estain,  en  voirre,  ou  en  bois.  De  sa  vesture  et 
habillement  n'est  mignot  ne  desguisé,  quoy  que  son 

appareil  soit  propre  et  net  :  mais  non  trop  curieux 
en  deguisemens,  ne  moult  ne  s'y  entend,  ne  amuse, 
ny  ne  dore  son  corps  par  diverses  affiches,  dont  la 
superfluité  ne  sied  pas  moult  à  hommes  solemnels, 
quoy  que  ils  en  usent  assez  en  France.  Tient  bel 
estât  de  gent  ,  et  honnorable  mesgnie  de  gentils- 
hommes, veult  que  ils  soient  bien  habillez,  chascun 
selon  son  estât,  et  assez  et  largement  leur  donne  de 
quoy. 

A  table  peu  parle,  ne  nulle  heure  n'a  moult  de 
paroles.  Et  quand  de  son  mouvement  se  prend  à 
parler,  tousjours  est  son  devis  de  Dieu,  ou  des  saincts^ 
de  vertu,  ou  du  bien  que  aulcun  a  faict,  de  vail- 
lance ,  et  de  chevalerie ,  d'aulcun  bon  exemple ,  et  de 
toutes  telles  choses.  Ne  à  nulle  heure ,  soit  en  privé 
ou  en  public,  on  n'oit  saillir  de  sa  bouche  parole 
vaine  ne  messeante ,  ne  jamais  ne  dit  mal  d'autruy ,  ny 
n'en  veult  oiiir,  ne  paroles  desraisonnables,  ou  vaines, 
et  où  il  n'y  a  aucun  bien  n'oit  point  volontiers. 
Moult  luy  plaist  oiiir  lire  beaux  livres  de  Dieu ,  et 
des  saincts ,  des  faicts  des  Romains ,  et  histoires  an- 
ciennes. Davantaige  nulles  fois  ne  ment ,  et  ce  qu'il 
promet  il  le  tient.  Et  veult  estre  obey  tost  et  sans 
delay  de  ce  qu'il  commande.  Il  hait  les  mensongers 
et  flateurs  à  merveilles ,  et  d'avec  soy  les  chasse.  Il 
hait  pareillement  jeux  de  fortune ,  ne  nul  temps  n'y 
joue.  Ces  vertus  qui  sont  contraires  à  lubricité  sont 
en  luy. 

Et  si  les  signes  sont  par  dehors  de  sa  chasteté  et 
continence,  encores  y  est  plus  la  réelle  vérité  du 
faict.  Car  le  lien  de  mariage  garde  en  très-grande 
loyauté  et  amour.  Et  vrayement  Dieu  a  commis  tout 

tel  gouverneur  à  Gennes  comme  il  y  convenoit.  Car 
comme  par  delà  ils  soyent  moult  jalouse  gent,  ny 
n'ont  désir  que  on  leur  aille  desbaucher  leurs  femmes , 
de  cestuy  leur  est  bien  advenu.  Car  plus  de  semblant 
n'en  faict  que  si  de  pierre  estoit,  nonobstant  que  les 
dames  y  soyent  bien  parées  et  bien  attiffe'es ,  et  que 
moult  de  belles  en  y  ait.  Et  semblablement  veult  que 
ses  gens  s'y  gouvernent ,  et  si  plainte  luy  en  estoit 
venue  d'aulcun ,  mieulx  luy  vauldroit  n'y  estre  onc- 
ques  entré.  Car  avec  ce  que  il  le  faict  pour  le  bien  de 
vertu ,  outre  ce  il  veult  garder  l'amitié  des  Genevois, 
que  il  congnoist  en  leurs  mœurs  et  coustumes.  Si  ne 
veult  que  ils  ayent  cause  de  eulx  tenir  mal  contents 
de  luy,  ne  des  siens,  pas  seulement  mesmes  au  re- 
garder. 

De  laquelle  chose  j'ay  oiïy  dire  à  un  de  ses  gentils- 
hommes que  une  fois  entre  les  autres  le  mareschal 
chevauchoit  par  la  ville  de  Gennes ,  si  y  avoit  une  des 
dames  de  la  ville  qui  au  soleil  peignoit  son  chef,  qui 
moult  estoit  blond  et  bel,  comme  par  delà  en  sont 
communément  curieuses.  Si  adveint  que  un  des  es- 
cuyers,  qui  chevauchoit  devant  luy,  la  veid  par  une 
fenestre,  et  va  dire  :  «  O  que  voila  beau  chef  !  »  Et 
quand  il  fut  passé  oultre ,  encores  retourna  pour 
regarder  la  dame*  Et  adonc  le  mareschal ,  qui  le  veid 
ainsi  retourner  va  dire  :  «  C'est  assez  faict.  »  Ainsi  de 
faict  et  de  semblant  le  mareschal  est  net  de  cestuy 
vice  de  charnalité,  et  de  toute  superfluité,  qui  est 
parfaict  signe  de  sa  continence.  Car ,  dient  les  au- 
theurs ,  que  le  vice  de  luxure  abonde  en  jolivetez , 
en  regards,  et  contenances,  et  s'adjoint  à  convoitise 
de  choses  délectables,  et  d'ornemens  vagues,  qui  font 


DU  MAHESCHÀL  DE  BOUCICAUT.  2o3 

le  couraige  volant  par  divers  mouvemens  de  délices. 
Si  a  bien  regardé  et  advisé  cestuy  saige  dont  nous 
parlons  que  c'est  un  vice  qui  damne  l'âme,  et  estaint 
les  vertus,  comme  le  tesmoigne  sainct  Augustin.  Et 
pource  l'a  voulu  du  tout  bannir  de  soy  :  et  mesme- 
ment  dés  sa  très-grande  jeunesse,  qui  moult  est  grande 
vertu. 

Si  est  plus  que  chose  du  monde  luxure  contraire  à 
vaillant  homme  d'armes.  Car  mesmement  Jules  César, 
qui  feut  si  vaillant  conquereur,  tant  comme  il  feut 
en  la  contrée  d'Egypte,  en  feut  tres-vilainement  dif- 
famé. Et  tellement,  que  si  plus  eust  continué  sa  vie 
luxurieuse  en  celuy  pays  tant  qu'il  y  demeura,  en 
s'occupant  en  folles  plaisances  et  délices,  il  eust  perdu 
tout  honneur,  et  toute  vaillance  d'armes.  Car  ja  le 
vouloient  laisser  ses  chevaliers  et  ses  gens  d'armes, 
qui  moult  en  murmuroient ,  et  le  tenoient  pour 
homme  perdu.  Et  qu'il  soit  vray  que  contraire  chose 
soit  à  tout  vaillant  homme ,  dit  Bocace  au  cinquiesme 
livre  de  la  ruine  des  nobles  hommes ,  du  roy  Antio- 
chus,  duquel  Antioche  feut  nommée,  et  qui  tant  feut 
hault,  riche  et  puissant  prince,  que  assez  avoit  pou- 
voir ,  richesse ,  et  gent  pour  tout  le  monde  conqué- 
rir, et  qui  ja  avoit  subjugué  et  conquis  par  force 
d'armes  moult  grand  pays,  ny  nul  ne  pouvoit  résis- 
ter à  sa  force  et  puissance,  et  devant  lequel  toutes 
terres  trembloient ,  que  il  feut  deffaict  et  mis  bas  par 
sa  luxure  et  délices.  Car  après  qu'il  eut  conquis  une 
partie  de  la  Grèce ,  il  s'en  alla  hyvei  ner  en  Calcidie , 
auquel  pays  il  feut  pris  de  folles  amours.  Pour  laquelle 
chose,  pour  soy  occuper  en  jolivetez  et  délices,  en 
jeux  et  esbatemens ,  son  fier  cburaige  feut  amolly. 

Si  démena  ccste  vie  tout  Fhyver ,  et  tant  que  non 
pas  seulement  les  princes  de  son  ost  :  mais  aussi  les 
chevaliers  et  simples  hommes  d'armes  ensuivirent  ses 
folles  plaisances  et  délices.  Et  tellement  délaissèrent 
Tordre  de  la  discipline  de  chevalerie,  et  manière  de 
vivre  que  ils  avoyent  apprise  et  accoustumée  à  mener , 
qu'en  la  première  assemblée  où  ils  se  trouvèrent  après , 
qui  fut  contre  les  Romains,  ils  feurent  vaincus,  et 
s'enfuit  le  roy  Anthiochus  en  la  cité  d'Ephese.  Justin 
aussi  confirme  ceste  chose ,  en  disant  que  cestuy  Roy 
par  un  hyver  estoit  tous  les  jours  à  nopces  nouvelles , 
et  dict  que  il  estoit  moult  curieux  en  superfluitez , 
qui  sont  choses  désirables  aux  luxurieux ,  et  qu'il 
portoit  doux  d'or  en  sa  chaulsure ,  et  avoit  vaisseaux 
d'argent  à  Fusai ge  de  sa  cuisine,  et  les  paremens  de 
tous  ses  habillemens  estoyent  de  moult  grande  richesse 
et  magnificence.  Dont  dit  Valere,  que  telles  choses 
sont  plus  désirables  proyes  aux  ennemis ,  que  elles  ne 
sont  cause  de  les  vaincre  et  surmonter.  Et  me  semble 
que  les  autheurs  qui  escripvirent  ces  choses  en  leurs 
livres,  en  ayant  merveilles  que  telles  superfluitez  feus- 
sent  en  homme ,  tant  feust  hault  roy ,  ou  empereur , 
n'avoient  pas  veu  en  leur  temps  courir  les  oultraiges 
et  desrois  qui  sont  en  usaige  au  temps  présent  en 
France  ,  et  autre  part.  Et  non  mie  seulement  es 
princes  et  es  gentils-hommes,  mais  aussi  en  de  petits 
ministres  de  leurs  hostels,  plus  grands  bombans  en  de 
tels  y  a ,  que  n'avoit  le  roy  Antiochus  en  sa  personne. 
Et  pource  à  FefFect  qui  s'en  ensuit,  peut-on  veoir  les 
causes ,  et  selon  les  causes  peut-on  juger  quels  effects 
en  peuvent  ensuivre. 

CHAPITRE  VIÏI. 

Comment  le  mareschal  suit  la  reigle  de  justice. 

La  vertu  de  justice ,  avec  les  autres  biens  qui  sont 
au  mareschal,  reluit  en  luy  merveilleusement,  ne  nul 
ne  la  pouri  oit  mieulx  garder  à  l'ongle  qu'il  la  garde , 
comme  il  est  nécessaire ,  par  especial  au  pays  de  par 
delà ,  voire  sans  ce  que  il  use  de  rigueur  non  deiie,  ne 
de  cruauté  à  créature  née.  Ains  en  tous  ses  faicts  plus 
tire,  comme  doibt  faire  tout  bon  justicier,  sur  misé- 
ricorde que  sur  rigueur  ,  en  gardant  la  ligne  et  la 
balance  de  droict,  que  il  veult  faire  à  tous,  en  ren- 
dant à  un  chascun  ce  qui  est  sien.  Et  s'il  la  tient  bien, 
et  tousjours  a  tenue ,  il  y  appert  au  lieu  où  il  est.  Qui 
est  une  grande  merveille  à  considérer  que  par  le  sça- 
voir  d'un  seul  chevalier  gens  tant  rébarbatifs ,  si  re- 
belles ,  et  tant  mal  accoustumez  de  ne  rien  craindre , 
puissent  estre  ramenez  à  telle  discipline,  et  à  telle 
paix  ,  que  tout  homme  pourroit  porter  à  toutes 
heures  l'or ,  et  le  trésor  sur  sa  teste  ou  en  ses  mains 
par  toute  la  cité  de  Gennes,  sans  ce  que  nul  luy  ostast, 
ne  luy  en  feist  tort.  Ny  en  un  an  pas  une  fois  ne  vient 
à  justice  une  seule  plainte  d'une  bulle  (0  donnée ,  ou 
d'une  barbe  tirée ,  au  lieu  qu'ils  se  souloient  entre- 
tuer par  la  ville  tous  les  jours  comme  chiens,  ny  que 
l'un  die  vilainie,  ne  face  oultraige  à  l'autre.  Ains  y 
court  une  telle  générale  parole  entre  grands  et  pe- 

{l)  Bujfe  :  cQup  de  poing,  soufflet, 

tits ,  quoy  que  ils  ayent  à  faire  ensemble ,  «  fay  moy 
«  raison  de  toy  mesme ,  ou  monseigneur  me  la  fera.  » 
Si  peut-on  veoir  que  c  est  solemnelement  bien  garder 
justice. 

Pour  laquelle  vertu  de  justice  bien  gardée  est  en- 
suivy  et  ensuit  tel  bien  aux  Genevois,  que  les  riches, 
qui  souloient  eulx  tenir  enclos ,  et  mussez  pour  peur 
des  mauvais,  comme  devant  est  dict ,  monstrent  main- 
tenant manifestement  eulx  et  leur  avoir,  sans  avoir 
peur  que  tort  ne  grief  leur  soit  faict.  Et  leur  faict  de 
marchandise  ,  qui  estoit  comme  tout  destruict  sur 
mer ,  et  en  moult  petite  quantité'  de  nefs ,  est  main- 
tenant à  merveilles  grand.  Et  monte  leur  navire, 
que  ils  envoyent  par  tout  le  monde ,  à  plus  de  sept 
cent  grosses  naves.  Et  les  mauvais  ,  qui  souloient 
vestir  riches  robes  de  leurs  larcins ,  sont  contraincts 
s'ils  veulent  vivre  de  bescher  en  la  vigne,  ou  de  mener 
un  asne. 

O  Genevois ,  que  tant  debvez  aimer  celuy  qui  ainsi 
vous  a  mis  de  exil  en  franchise,  de  pauvreté  en  ri- 
chesse, de  deuil  en  joye,  de  ténèbres  au  clair  jour, 
et  qui  a  restauré  de  mort  cent  mille  des  vostres ,  qui 
ores  feussent  destruicts,  s'il  n'eust  esté,  et  qui  a  gardé 
vostre  cité  de  destruction!  C'est  chose  vraye,  et  nul 
ne  le  peut  nier,  et  il  y  paroist,  et  par  son  moyen 
vostre  puissance  s'estend  à  présent  sur  toute  la  mer 
et  la  terre.  Quel  guerdon  rendrez-vous  à  votre  bon 
duc  et  gouverneur,  qui  tant  de  biens  vous  a  faicts 
et  faict  chascun  jour  de  mieulx  en  mieulx ,  ou  pren- 
drez-vous  mérite  suffisant  pour  guerdonner  ces  grands 
biens  ?  Bien  luy  debvez  obéir ,  l'aimer  et  le  garder 
soigneusement ,  et  prier  Dieu  pour  luy ,  et  qu'il  le 

vous  veuille  sauver  :  car  s'il  vous  estoit  failly,  je  me 
doubte  que  vostre  gloire  iroit  au  déclin.  Car  tous  les 
mauvais  d'entre  vous  ne  sont  pas  péris,  quoy  que  par 
crainte  ils  tiennent  cachez  leurs  félons  couraiges.  O 
que  grand  bien  seroit  pour  vous,  si  sa  vie  estoit  per- 
pétuelle !  Car  plus  n'y  a  de  meschef  en  vostre  faict  fors 
ce  qu'il  est  homme  mortel,  de  qui  la  vie  ne  peult  estre 
moult  longue.  Si  le  vous  conviendra  perdre  une  fois, 
qui  vous  sera  grande  désolation.  Mais  tant  que  vous 
l'avez,  accoustumez-vous  à  bonnes  coustumes,  à  tenir 
justice,  et  à  suivre  la  voye  de  bonnes  mœurs,  et  vous 
mirez  en  luy.  Si  délaissez  vos  cruautez ,  et  anciennes 
mauvaises  coustumes  de  ainsi  vous  entredeffaire. 

De  bonne  heure  vous  estes  donnez  au  roy  de  France, 
qui  tel  gouverneur  vous  a  envoyé.  Bien  debvez  bénir 
le  jour  que  premier  veistes  celuy  qui  ainsi  vous  garde, 
gouverne ,  et  deffend ,  et  qui  entre  vous  est  si  droic- 
turier  justicier ,  que  l'empereur  Trajan  ,  lequel  tant 
feut  jadis  renommé  par  sa  grande  justice,  et  que  les 
histoires  recommandent  tant ,  oncques  mieulx  ne  la 
garda,  nonobstant  que  il  descendist  de  son  destrier, 
quand  il  estoit  armé  pour  aller  en  bataille,  et  feist 
arrester  tout  son  ost,  pour  faire  droict  et  justice  à  la 
bonne  dame  veufve,  qui  luy  requeroit  droict  d'un 
tort  que  on  luy  avoit  faict. 

CHAPITRE  IX. 

Comment  avec  ce  que  le  mareschal  est  justicier  j  il  est 
piteux  et  miséricordieux.  Et  preuve  par  exemples 
que  ainsi  doibt  estre  tout  vaillant  homme. 

Mais  avec  ce  que  le  mareschal  est  droicturier  jus- 
ticier, ne  default  mie  en  luy  plaine  miséricorde  et 
s  pitié.  Car  de  ce  l'a  Dieu  bien  garny  j  tout  ainsi  que  il 
affiert  à  tout  bon  seigneur  et  gouverneur  de  gent.  Car 
maintes  fois  luy  ont  ses  privez  oiiy  dire,  que  il  vou- 
droit  que  il  ne  souveint  jamais  à  luy  ne  à  aultre  de 
injure  que  on  luy  eust  faicte,  afïin  que  il  n'eust  cause 
ne  volonté  de  s'en  vanger.  Ne  oncques  ne  refusa  à  nul 
pour  quelconque  mal  qu'il  luy  eust  faict  miséricorde, 
s'il  l'a  demande.  Et  qu'il  soit  vray  que  pitié  et  miséri- 
corde soyent  en  luy ,  bien  Fa  monstre  n'a  pas  gran- 
dement ,  que  il  luy  veint  à  congnoissance  que  plu- 
sieurs de  ses  serviteurs ,  c'est  à  sçavoir  de  ceulx  qui 
avoyent  le  gouvernement  de  sa  despence  le  desro- 
boient  ,  et  avoient  desrobé  bien  de  quatre  à  cinq 
mille  francs,  l'un  plus,  l'autre  moings.  Si  feit  tant  qu'il 
en  sceut  la  vérité,  non  mie  par  géhenne,  ne  par  force, 
mais  par  faire  prendre  garde  par  bonnes  gens  que 
pouvoit  monter  chasque  jour  sa  despence,  à  le  prendre 
«au  large.  Si  fut  trouvée  clairement  la  mauvaistié. 
Mais  le  bon  seigneur  ne  voulut  que  aultrement  en 
feussent  punis,  ains  leur  feist  bailler  de  l'argent  très- 
largement  à  chascun  selon  le  temps  que  ils  Favoient 

servy ,  et  courtoisement  leur  donna  cong'.  Et  pour  ce 
que  ils  disoient  que  on  pourroit  avoir  aulcun  mauvais 
soupçon  sur  eulx ,  pour  ce  que  ils  estoyent  congédiez 
de  son  service,  il  voulut  que  bonnes  lettres  (0  eussent 
que  ils  estoyent  en  sa  bonne  grâce,  et  que  de  son  bon 
gré  se  partoient  tant  que  il  les  remandast. 

Il  espargne  aussi  les  simples  et  ceulx  qui  aucune- 
ment mesprennent  non  par  malice,  mais  par  non  sça- 
voir,  et  par  simplicité,  et  pardonne  de  léger  à  ceulx 
qui  sans  feintise  et  de  bon  couraige  se  repentent,  po- 
sons que  à  luy  mesme  ayent  mefîaict.  Tout  en  la  ma- 
nière qu'il  est  escript  de  la  grande  debonnaireté  de 
l'empereur  Octavian,  qui  seigneuria  tout  le  monde, 
que  un  chevalier  que  on  nommoit  Lucius  Cuminus 
par  desraisonnable  ire  luy  dit  moult  d'injures  et  de 
vilainies.  Mais  toutesfois  oncques  l'Empereur  ne  s'en 
esmeut  à  nulle  impatience,  ne  ire.  Dont  il  adveint  que 
quand  le  lendemain  cestuy  homme  feut  refroidy  de  son 
vin  et  de  son  ire,  il  luy  souveint  comment  outrageu- 
sement il  avoit  parlé  à  l'Empereur,  il  en  eut  telle  honte 
et  telle  repentance,  que  il  se  vouloit  occire.  Quand  l'Em- 
pereur le  sceut ,  il  en  eut  grand  pilié,et  alla  vers  luy. 
Si  le  trouva  tres-honteux  et  confus  de  sa  follie,  ill'ac- 
colla  et  reconforta,  et  dit  qu'il  luy  pardonnoit,  et  que 
ja  pour  ce  ne  seroit  en  sa  disgrâce,  mais  son  amy 
comme  devant. 

Le  mareschal  est  aussi  moult  piteux  sur  les  vieulx 
hommes  d'armes,  qui  plus  ne  se  peuvent  ayder,  et 
ont  esté  bons  en  leur  temps  :  mais  rien  n'ont  espargne, 

(0  II  voulut  que  bonnes  lettres,  etc.  C'étoit  porter  l'indulgence  trop 
loin.  Ce  trait  est  le  seul  où  l'on  remarque  l'exagération  d'un  panégy- 
riste. 

7.  l4 

ains  sont  pauvres.  Si  ne  faict  mie  à  la  guise  que  on  faict 
en  maints  lieux,  que  quand  on  ne  se  peut  plus  ayder 
d'un  vieulx  et  affolé  homme  d'armes ,  tant  il  ait  esté 
bon,  et  il  soit  pauvre,  on  le  boute  hors  comme  un 
vieulx  lévrier  de  quoy  on  n'a  plus  cure.  Si  ne  faict 
mie  ainsi  le  mareschal  :  ains  à  tousjours  les  prise  et 
honnore,  et  pourveoit  à  leur  vie,  et  supporte  piteu- 
sement et  tres-humainement  leurs  vieillesses  :  tout  ainsi 
qu'il  affiert  à  faire  à  tout  vaillant  et  bon  chevetaine,  et 
gouverneur  de  gent.  Et  par  telles  manières  luy  veoir 
tenir  il  acquiert  l'amour  des  gens  d'armes,  qui  de 
meilleur  cœur  l'en  servent,  et  l'en  aiment,  prisent,  et 
honnorent,  en  pensant  autant  feroit-il  de  nous  si 
nous  estions  affolez  du  corps ,  ou  envieillis  en  sa  com- 
paignée.  Et  à  ce  propos  est  escript  que  ainsi  le  faisoit 
le  roy  Alexandre  le  grand,  dont  il  adveint  que  il  estoit 
par  un  grand  hyver  en  la  conqueste  d'un  pays,  si  va 
d'advanture  veoir  un  ancien  chevalier  de  son  ost,  qui 
estoit  aux  champs  tout  mourant  de  froid,  et  quasi 
tout  enroidy.  Si  en  eut  moult  grand  pitié,  considérant 
ses  anciens  jours,  et  sa  bonté,  qui  encores  luy  faisoit 
suivre  les  armes.  Adonc  le  Roy  luy  mesme  alla  prendre 
le  chevalier  entre  ses  bras ,  et  l'ayda  à  mener  en  son 
pavillon,  et  l'assist  en  son  propre  siège ,  et  le  frota  de- 
vant beau  feu,  et  l'eschauffa,  pour  le  faire  revenir.  Et 
ainsi  ce  noble  Empereur  humilia  la  grandeur  de  Sa 
Majesté,  par  pitié  et  miséricorde.  Et  tels  exemples 
doibvent  mouvoir  les  cœurs  des  princes  et  chevetaines 
de  semblablement  faire. 

CHAPITRE  X. 

De  la  belle  éloquence  que  le  mareschal  a. 

Des  vertus  de  cestuy  bon  mareschal  pourroye  dire 
sans  cesser ,  mais  pour  tirer  à  la  fin  de  mon  œuvre , 
vrayement  par  ce  que  moult  de  gens  me  rapportent,  et 
comme  dit  l'Escripture,  «  Le  tesmoingnage  de  plu- 
«  sieurs  doibt  estre  creu,  »  je  tiens  que  nulle  en  Juy  ne 
default.  Et  à  tout  dire,  tant  en  y  a,  que  tous  cculx  qui  le 
voyent  et  hantent,  qui  ont  bonne  volon te'  de  bien  faire, 
prennent  à  leur  pouvoir  exemple  à  luy  de  toutes 
choses ,  et  mettent  peine  à  le  resembler.  Et  avec  ce 
que  il  est  tres-vertueux ,  et  tres-saige  de  bien  et  pour- 
veiïement  ordonner  tous  ses  faicts ,  comme  devant  est 
dict,  et  que  par  sa  bonté  il  est  aimé,  et  par  sa  justice 
craint  :  son  très-beau  langaige  doulx,  bénin,  et  bien  or- 
donnent sans  fraude,  attire  les  cœurs  de  maintes  gens, 
comflae  j'ay  ja  prouvé  par  le  faict  de  l'Eglise,  où  il 
ramena  par  sa  saige  et  doulce  parole  les  Genevois  à 
vraye  obéissance,  et  aussi  par  autres  grands  faicts  que 
il  a  tirez  à  fin  par  sa  discrète  éloquence. 

Si  pourroit  par  advanture  sembler  à  aulcuns  qui 
oiront  ou  liront  ceste  Histoire ,  que  forte  chose  soit 
que  un  homme  sans  avoir  grandement  estudié  puisse 
avoir  si  bel  et  si  orné  langaige  comme  je  dis.  Mais  ce 
ne  doibt  sembler  merveille  à  nul  qui  a  discrétion.  Car 
il  n'est  sçavoir  quelconque  qui  soit  impossible  à  ac- 

quérir  à  homme  qui  mettre  y  veult  grande  diligence, 
s^il  a  entendement.  Posons  encores  que  l'homme  soit 
de  rude  entendement,  si  est-ce  comme  dict  le  pro- 
verbe, «  Que  l'usaige  rend  maistre.  »  Etpource  que  c'est 
moult  belle  chose  et  bien  séante  à  tout  prince  et  che- 
vetaine  de  gent,  et  à  tout  gouverneur  de  peuple,  et 
dont  maints  grands  biens  peuvent  venir,  que  avoir 
beau  langaige,  et  affin  que  chascun  mette  peine  de 
l'acquérir,  ne  que  nul  se  désespère  de  le  pouvoir  ap- 
prendre, tant  ait  rude  manière  de  parler,  je  diray  à  ce 
propos  aucuns  exemples. 

Sainct  Hierosme  en  son  livre  tesmoigne  queDemos- 
thenes  acquit,  par  y  mettre  peine,  la  science  de  tres- 
solemnele  éloquence,  et  toutesfois,  ce  dit-il,  estoit-il 
bègue  à  son  commencement,  et  de  tres-laide  voix,  et 
ne  pouvoit  proférer  ses  lettres.  Mais  il  se  travailla  tant 
par  grande  peine  et  estude ,  et  tant  meit  peine  à  mat- 
ter  le  vice  de  sa  langue,  que  il  prononcea  souveraine- 
ment ses  mots.  Et  ainsi  par  force  de  accoustumance  il 
corrigea  le  default  naturel  de  sa  langue  et  de  sa  bou- 
che. Celuy  mesme  aussi  feut  souverain  musicien  ,tet  tou- 
tesfois avoit^-il  naturellement  tres-laide  voix yt mais 
par  longue  accoustumance  il  ramena  à  douceur  et  ac- 
cord mesure'  et  plaisant  à  oiïir  sa  voix,  qui  souloitestre 
laide  et  mal  accordable,  et  desplaisante  à  oiiir.  Et  à 
brief  parler,  il  estoit  en  toutes  choses  par  nature  si 
rude,  excepté  au  désir  de  sçavoir  qui  estoit  en  luy ,  que 
Valere  en  le  louant  grandement  dit  de  luy  qu'il  se  com- 
batit  avec  la  nature  des  choses,  et  en  feut  vaincueur, 
en  surmontant  sa  malignité'  par  force  de  couraige  tres- 
perseverant.  Et  ainsi,  ce  dit  Valere,  sa  mère  enfanta 

un  Demostlienes  défectueux,  et  non  parfaict,  et  l'es- 
tude  et  acconstumance  le  rengendra  et  refeit  maistre 
vertueux  et  parfaict. 

Et  pourtant,  dit  le  philosophe,  du  grand  bien  qui 
vient  de  l'éloquence  et  du  gracieux  et  saige  langaige , 
peut-on  tirer  à  exemple  ce  que  dit  Tuiles,  que  jadis 
les  hommes  habitoient  es  bois  et  es  forests  en  guise  de 
bestes,  sans  user  de  nulle  raison,  fors  seulement  de 
force  corporele,  par  laquelle  ils  pourchassoient  leur 
vie.  Mais  adonc  un  homme  de  grande  authorité ,  qui 
par  éloquence  et  beau  langaige  leur  monstra  le  grand 
bien  de  la  vie  civile ,  c'est  à  dire  de  la  communauté 
de  gens,  et  d'habiter  et  converser  ensemble, soubs  loix 
et  ordre  de  raison  ;  tant  de  ce  les  enhorta,  que  il  les 
attira  à  icelle  civilité',  et  que  ils  s'assemblèrent  ensemble, 
et  prirent  à  converser  l'un  avec  l'autre.  Et  ainsi  par 
la  vertu  d'éloquence  feurent  premièrement  fondées  les 
citez.  Et  à  ce  s'accorde  assez  la  fable  de  laquelle  faict 
mention  Stace ,  qui  dict  que  Amphion  fonda  les  murs 
de  la  cité  de  Thebes ,  par  la  douceur  de  sa  chan- 
son. Ce  que  nous  pouvons  entendre,  que  par  son  beau 
langaige  il  peupla  ceste  cité.  Et  pareillement  se  peulfc 
entendre  d'Orpheus ,  lequel  les  poètes  dient  que  il 
attiroit  mesmes  les  bestes  sauvaiges,  les  serpens  et  les 
lyons  au  son  de  sa  harpe.  Ce  sont  les  fieres  gens,  et 
cruels  qu'il  amolhssoit  et  rendoit  privez  par  son  beau 
langaige, 

CHAPITRE  XL 

De  V ordonnance  de  vivre  du  mareschal. 

Aucuns  dient  que  diligence  passe  sens.  Mais  qui  tous 
les  deux  peult  avoir  ensemble  il  ne  fault  mie  à  attaindre 
à  maints  grands  biens.- Et  de  ce  est  bien  garny  le  ma- 
reschal.  Car  tant  aime  la  vertu  de  exercice ,  et  tant  hait 
oisiveté,  que  à  peine  pourroit-il  estre  pris  ne  trouvé 
à  nulle  heure,  que  il  ne  s'exercitast  à  aulcune  bonne 
ceuvre.  Si  dirons  de  sa  manière  de  vivre ,  et  de  em- 
ployer le  temps,  après  que  nous  avons  dict  de  ses  ver- 
tus. Il  se  levé  par  chascun  jour  coustumierement  moult 
matin.  Et  se  faict-il,  affin  que  il  puisse  employer  la 
plus  grande  partie  de  la  matinée  au  service  de  Dieu, 
avant,  que  l'heure  vienne  que  il  doibt  vacquer  aux 
autres  besongnes  mondaines  que  il  a  à  faire.  Si  se  tient 
en  œuvre  d'oraison  environ  trois  heures.  Apres  ce  il 
va  au  conseil  qui  dure  jusques  à  heure  de  disner.  Apres 
son  disner,  qui  est  assez  brief,  et  en  public,  (car  nulle 
fois  ne  mange  que  d'un  mets  de  viande,  ny  ne  sçait 
que  l'on  luy  doibt  apporter  à  manger,  ne  jamais  mange 
saulse  d'espice,  ne  autre,  fors  verjus  et  sel,  ny  n'est 
servy  en  argent,  ny  en  or,  )  il  donne  audience  à  toutes 
manières  de  gens  qui  veulent  parler  à  luy,  et  luy  faire 
aucune  requeste. 

Si  n'y  a  mie  petite  presse  souvent  advient ,  mais  si 
grande,  que  toute  la  sale  en  est  plaine,  que  d'estran- 
gers,   que  de  ceulx  qui  nouvelles  luy  apportent  de 

divers  pays ,  et  d'uns  et  d'autres.  Et  à  chascun  il  parle 
gracieusement ,  et  rend  responces  si  bénignes  et  si 
raisonnables  que  tous  s'en  tiennent  contents  selon 
leurs  demandes,  et  tous  expédie  l'un  après  l'autre.  Et 
tost  et  brief  les  délivre,  sans  leur  faire  longuement 
en  la  ville  en  long  séjour  despenser  le  leur.  Apres  il  se 
retire,  et  adonc  faict  escrire  lettres  où  il  les  veult  en- 
voyer, et  ordonne  à  ses  gens  ce  qu'il  veult  qu'il  soit 
faict.  Puis  va  à  vespres,  s'il  n'a  autre  trop  grande  oc- 
cupation. Apres  vespres  derechef  ilbesongne  un  petit, 
ou  parle  à  ceulx  qui  ont  à  parler  à  luy,  jusques  à 
l'heure  que  il  se  retire.  Et  adonc  achevé  ce  qu'il  a  à 
dire  de  son  service,  et  puis  va  coucher.  Aux  jours 
des  dimanches  et  des  festes  il  occupe  le  temps  à 
aller  en  pelerinaiges  tout  à  pied,  ou  à  oùir  lire  d'au- 
cuns beaux  livres  de  la  vie  des  saincts ,  ou  des  His- 
toires des  vaillans  trespassez,  soit  Romains,  ou  au- 
tres, ou  à  parler  à  aucunes  gens  de  dévotion.  Et  telle 
est  la  manière  et  l'ordre  de  vivre  qu'il  tient  quand  il 
est  à  séjour  en  la  cité  de  Gennes,  dont  il  est  gouver- 
neur. 

Et  quand  il  chevauche  en  armes ,  nul  ne  pourroit 
prendre  plus  grand  soing  ne  greigneur  (0  peine  qu'il 
prend  pour  faire  toutes  choses  convenablement,  et 
comme  il  appartient ,  et  si  bel  et  si  bien  que  nul  ne 
se  plaint  fors  les  ennemis.  Et  ainsi  que  dit  le  pro- 
verbe commun,  selon  seigneur  mesgnie  (2)  duite,  il 
prend  garde  de  prendre  gens  à  son  service  qui  soyent 
bons  et  de  bonne  vie,  et  s'il  y  avoit  en  aulcuns  quelque 
mauvaise  tasche  ou  laid  vice ,  ja  si  grand  ne  seroit 

(0  Greigneur  :  plus  grande.  —  00  Selon  seigneur  mesgnie  duite.  Ce 
proverbe  a  été  expliqué  page  5i. 

que  il  ne  chassast  d'environ  soy.  Si  faict  moult  de  biens 
à  ceulx  qui  le  servent ,  et  ils  l'aiment  loyaument , 
comme  ils  doibvent,  et  le  servent  diligemment,  obéis- 
sent, craignent,  et  doubtent. 

Et  ainsi  ce  tres-yailiant  homme  pour  la  très-grande 
ardeur  qu'il  a  continuellement  que  toutes  choses  qui 
luy  touchent  soyent  bien  faictes ,  ne  prend  comme 
point  de  repos,  ne  nul  esbatement.  Laquelle  chose 
vrayement  tous  ceulx  qui  l'aiment  et  qui  désirent  sa 
santé,  et  longue  vie,  laquelle  est  bien  séante,  et 
comme  nécessaire  au  monde,  et  Dieu  luy  tienne,  luy 
debvroient  déconseiller  de  prendre  si  grand  soing, 
et  si  continuel  ,  sans  aucune  récréation  de  quelque 
esbatement.  Car  comme  dient  les  autheurs,  si  grande 
sollicitude  est  moult  préjudiciable  à  la  vie  et  santé 
du  corps,  à  demeurer  en  si  grand  soing  sans  délaisser. 
Car  quand  l'imagination  est  travaillée  de  plusieurs 
choses  diverses  l'une  sur  l'autre,  elle  rend  l'entende- 
ment qui  est  las  de  comprendre  tant  de  choses  comme 
tout  aveugle ,  et  par  longue  coustume  engendre  mé- 
lancolie, qui  trouble  aucunesfois  la  mémoire  :  dont 
peuvent  sourdre  plusieurs  maladies  :  et  mesmement 
disent  les  saiges  que  c'est  grand  péril  de  s'endormir  ne 
aller  coucher  en  telle  lasseté  d'entendement ,  et  sans 
avoir  prins  auparavant  aulcune  récréation  de  joyeu- 
seté  ou  d'esbalement.  Car  ils  dient  que  adonc  que 
l'homme  dort  à  tout  sa  fantaisie  ainsi  travaillée,  l'es- 
prit souffre  peine  en  songeant  choses  mélancoliques 
et  desplaisantes. 

Et  pour  ce  affin  de  remédier  aux  inconveniens  qui 
en  peuvent  ensuivre,  les  dicts  saiges  conseillent  à  ceulx 
qui  sont  tant  occuppez  ou  d'estude,  ou  d'autre  conti- 

nuel  affaire,  auquel  il  convient  que  l'entendement 
travaille,  que  ils  cessent  aucune  heure  du  jour  de 
ouvrer,  et  qu'ils  recréent  et  resjouissent  leur  esprit 
d'aucune  joyeuseté  et  esbatement  qui  puisse  recon- 
forter nature,  qui  peut  estre  grevée  par  prendre  trop 
grand  et  continuel  soing.  Si  est  moult  à  propos  au 
reconfort  de  telle  lasseté  oiiir  chanter  doucement  , 
ou  jouer  d'aucuns  doulx  instrument  ,  oiiir  paroles 
joyeuses  sans  péché,  ne  vice,  ou  quelque  chose  qui 
face  rire,  et  qui  réconforte  aulcunement  nature,  la- 
quelle est  en  créature  humaine  si  tendre,  que  elle  est 
de  peu  de  chose  grevée  et  affaiblie. 

Et  n'est  point  de  mal  de  resjoiïir  la  vertu  qui  gist  en 
l'ame  et  en  l'entendement,  pour  recréer  et  reconforter 
aulcunement  la  sensualité  du  corps  :  mais  que  on  ne 
face  point  de  péché  ne  chose  vitieuse ,  ne  il  ne  des- 
plaist  point  à  Dieu.  Car  n'est-il  pas  escript  mesmement 
que  un  sainct  preud'homme  hermite,  quand  il  avoit 
esté  une  pièce  en  oraison,  prenoit  sa  récréation  et 
son  esbatement  en  petits  oiselets  que  il  nourrissoit? 
Dont  il  adveint  que  une  fois  passoit  par  devant  son 
hermitaige  un  gentil-homme  qui  portoit  un  arc  der- 
rière luy,  va  murmurer  du  bon  homme  qu'il  voyoid 
esbatre  à  petits  oiselets  qu'il  tenoit  sur  son  doigt.  Si  dict 
en  soy  mesme,  si  cest  hermite  estoit  si  sainct  comme  on 
dict,  il  seroit  tousjours  en  oraison,  ny  ne  se  joiïeroit 
pas  à  ces  oiseaulx.  Et  lors  le  sainct  homme,  qui  feut  in- 
spiré par  vertu  divine  de  ce  que  l'autre  avoit  pensé, 
le  va  arraisonner,  et  le  va  prier  que  il  voulust  tendre 
l'arc  que  il  portoit,  et  l'autre  le  tendit.  Et  l'hermite  le 
pria  que  il  le  laissast  tousjours  tendu  :  et  il  respon- 
dit,  que  non  feroit  ;  car  il  gasteroit  son  arc,  qui  par 

continuellement  estre  tendu  pei  droit  sa  force,  et  de- 
viendroit  si  lascheque  il  ne  pourroit  tirer  loing.  Adonc 
luy  respondit  le  bon  homme ,  beau  fils  ,  ainsi  est-il  de 
nature  humaine,  dont  la  foiblesse  est  si  grande  que 
elle  ne  souffre  à  l'homme,  sans  trop  grande  grevance, 
estre  continuellement  en  contemplation  en  aulcun 
labeur,  si  convient  donner  quelque  plaisir  à  l'esprit, 
et  qu'il  se  joiïe  quelques  fois,  affin  qu'il  soit  après  plus 
prompt  et  plus  prest  à  ouvrer  de  son  entendement. 

CHAPITRE  XII. 

Cy  conclud  comment  homme  ou  tant  y  a  de  vertus 
doibt  bien  estre  honnoré. 

Par  ce  qui  est  dict,  qui  est  chose  vraye,  peult-on 
juger  si  l'homme  en  qui  toutes  vertus  s'assemblent  est 
digne  de  los,  et  d'avoir  gloire  au  ciel,  et  hault  renom 
au  siècle.  O  quelle  chose  seroit-ce  qui  luy  pourroit 
nuire?  Certes  nulle,  quoy  que  les  mouvemens  de  for- 
tune soyent  merveilleux,  et  qui  souvent  nuisent  aux 
bons  et  aux  vaillans  :  si  n'est-il  mie  en  la  puissance 
d'elle  de  briser  ne  fleschir  son  fort  et  ferme  couraige, 
pour  quelconque  advanture.  Car  il  est  ja  tout  advise' 
que  fortune  se  peult  changer,  et  que  trop  peu  de 
fois  est  stable  ;  ains  souvent  reçoit  les  honneurs  et 
biens  mondains  que  elle  a  prestez,  et  au  lieu  livre  et 
donne  maintes  adversitez.  Si  ne  luy  pourroit  adve- 
nir cas  dont  il  ne  soit  tout  pourveu  de  volonté  de  le 
porter  constamment  et  patiemment ,  comme  il  affiert 

à  tout  saige  et  vaillant  homme.  Mais  quoy  que  for- 
tune nuise  et  ait  nuit  à  maints  vaillans,  les  vertus  ne 
peult-elle  tollir.  Si  ne  perd  rien  l'homme  qui  ne  les 
perd.  Car  autres  biens  ne  sont  proprement  siens. 

Et  ce  sçait  bien  le  saige  dont  nous  parlons.  O 
quantes  fois  par  divers  cas  que  je  laisse  à  dire  pour 
cause  de  briefveté  ,  a-il  esté  en  péril  d'estre  trahy, 
pris,  et  occis,  et  empoisonné  au  pays  de  delà,  où  les 
mauvais ,  qui  tousjours  hayent  les  bons  ,  si  les  plus 
forts  eussent  esté  et  feussent  en  la  cité  de  Gennes , 
ne  l'eussent  laissé  jusques  à  ceste  heure  si  longue- 
ment au  gouvernement  ?  Mais  de  eulx  se  sçait-il  bien 
garder.  Toutesfois  oncques  homme  ne  feut  tant  saige 
qui  de  traistre  privé  se  peust  tousjours  garder.  Et  on 
ne  sçait  aulcunes  fois  lesquels  ce  sont.  Car  souvent 
advient  que  les  plus  grands  flateurs,  et  les  mieulx 
servans,  et  qui  plus  semblent  obeissans,  sont  les  plus 
desloyaux  en  couraige.  Mais  de  machination ,  et  de 
faulse  œuvre  de  traistre  le  veuille  Dieu  deffendre.  Car 
grande  perte  seroit  et  grand  dommaige  si  encombrier 
luy  advenoit.  Si  ne  le  veuillez  mie  souffrir  bons  Ge- 
nevois, ne  estre  ingrats  ne  mescongnoissans  des  grands 
biens  qu'il  vous  a  faicts,  et  chascun  jour  faict.  Et  ne 
le  souffrez  mettre  au  compte  de  ceulx  qui  ont  esté 
hays  pour  bien  faire.  Car  à  tousjours  seroit  grand  re- 
proche à  vous  et  à  vostre  cité. 


390  LIVRE  DES  FAICTS 

CHAPITRE  XIII. 

Cj  dict  en  parlant  au  mareschal ,  que  pourtant  ne  se 
veuille  fier  en  fortune  >  qui  tost  se  change.  Et 
donne  exemples. 

O  noble  mareschal  ,  je  veux  un  petit  parler  à  toy. 
Et  nonobstant  qu'à  ton  bon  sens  ne  faille  rien  ap- 
prendre ,  toutesfois  pour  ce  que  l'entendement  de 
l'homme,  quand  il  est  occupé  de  plusieurs  grandes 
choses,  oublie  aulcunes  fois  l'une  pour  l'autre,  le  ra- 
mentevoir  mesmes  aux  saiges ,  de  ce  qui  leur  est  bon 
à  faire  ou  à  laisser  ne  leur  peult  nuire,  ne  desplaire 
ne  leur  en  doibt.  Posons  que  la  personne  qui  pour 
bien  leur  dict  soit  simple  et  moins  sçavante  que  eulx. 
Vaillant  homme  ,  tu  te  lies  paradvanture  es  grands 
biens  que  tu  as  faicts,  et  chascun  jour,  Dieu  mercy, 
y  persévères  ,  tant  au  royaume  de  France  ,  dont  es 
mareschal ,  où  tu  as  par  long  temps  et  dés  enfance 
esprouvé  ta  vaillance ,  et  faict  maints  biens ,  comme 
en  ce  que  tu  as  reparé  la  ruine  de  la  cité  de  Gennes , 
et  aussi  aux  grands  encombriers  que  tu  as  faicts  par 
maintes  fois  aux  mescreans  et  Sarrasins ,  en  l'exausse- 
ment  de  la  foy ,  et  en  ce  que  tu  as  mis  peine  en  la 
paix  de  saincte  Eglise,  et  maintes  autres  choses  pro- 
fictables.  Si  te  pourroit  sembler,  ce  qui  est  vray,  que 
tu  as  moult  bien  mérité  par  tant  de  peines  endurer  > 
et  par  tant  de  services  faire ,  que  tu  soyes  aimé  et  de 

grinces  et  de  nobles,  et  de  ceulx  que  tu  gouvernes, 
et  généralement  de  tous  Chrestiens,  pour  laquelle 
cause  peult-estre  tu  en  serois  moings  sur  ta  garde 
comme  de  nul  doubter. 

Ha  vaillant  chevalier,  il  va  tout  autrement.  Car  no- 
nobstant que  le  proverbe  die  :  «  Fais  ce  que  tu  doibs,  et 
«  advienne  ce  qu'il  pourra.  »  Sçaiches  que  à  tout  homme 
qui  faict  bien ,  envie  luy  engendre  foison  de  haineux. 
Et  affin  que  tu  t'y  prennes  garde ,  et  que  de  plus  en 
plus  ne  soyes  pourveu,  ne  point  ne  l'oublies,  et  que  si 
aucune  chose  mal  à  point  le  temps  advenir  t'advenoit , 
dont  Dieu  te  garde,  affin  que  les  simples  gens  et  aussi 
que  les  envieux  ne  peussent  dire  que  ce  feust  par  ta 
desserte,  il  est  bon  que  je  die  aulcuns  exemples  de 
plusieurs  tres-vaillans  preud'hommes  qui  ont  esté  hays 
et  chassez  de  leur  seigneuries,  et  aucuns  occis  par  l'en- 
vie et  ingratitude  de  ceulx  à  qui  ils  avoyent  bien  faict. 

Et  le  premier  exemple,  affin  que  toy  ne  autre  ne  te 
fies  en  vaillance ,  ou  renommée ,  parquoy  en  cuides 
estre  plus  asseuré ,  te  diray  premièrement  de  Theseus. 
Cestuy  preux  Theseus  feut  roy  et  prince  d'Athènes , 
et  compaignon  de  Hercules  le  fort ,  et  feut  avec  le 
dict  Hercules  en  tous  les  principaulx  faicts  qu'il  feit. 
Iceluy  feit  tant  de  bien  aux  Athéniens ,  que  il  les  af- 
franchit de  la  servitude  que  le  roy  Minos.avoit  sur 
eulx,  qui  estoit  si  horrible  que  il  convenoit  que  tous 
les  ans  luy  envoyassent  de  leurs  enfans,  pour  nourrir 
un  fier  monstre  qu'il  tenoit  en  une  caige ,  qui  les  de- 
voroit  tous,  et  jectoient  les  gens  de  la  cité  aux  lots,  et 
ceux  sur  lesquels  les  lots  escheoient  convenoit  que 
ils  y  allassent.  Mais  de  ce  meschef  par  sa  force  et  bon 

sens  les  tira  Theseus.  Plus  leur  feit  encores  :  car  il 
redifia,  peupla  et  augmenta  moult  et  accreut  la  cité 
d'Athènes,  qui  estoit  devant  comme  tout  en  ruine ,  et 
feut  le  principal  commencement  de  sa  prospérité,  et 
de  la  grande  gloire  où  elle  veint.  Mais  les  Athéniens 
luy  en  rendirent  si  bon  guerdon  que  ils  se  rebellèrent 
contre  luy ,  et  le  chassèrent  en  exil  en  une  petite  isle 
que  l'on  nommoit  Scyros,  et  là  pauvrement  finit  ses 
jours  celuy  qui  avoit  eu  tant  de  haults  honneurs,  et 
si  grande  renommée. 

Que  par  envie  telles  nuisances  souventesfois  ad- 
viennent  aux  bons  et  vaillans ,  peut  estre  aussi  prouvé 
par  ce  que  Valere  racompte  du  tres-vaillant  cheva- 
lier ,  et  un  des  princes  de  Rome ,  qui  feut  nommé 
Furius  Camillus,  auquel  toutes  les  bontez  ensemble  es- 
toyent.  Et  pour  ce  que  il  estoit  tant  vaillant  et  preud'- 
homme ,  que  il  sauvoit  les  bons  d'estre  persécutez  des 
mauvais,  envie  luy  brassa  tel  breuvaige  que  elle  feit 
controuver  sur  luy  que  il  n'avoit  pas  bien  party  les 
despoùilles  et  les  proyes  aux  gens  d'armes  d'une 
grande  victoire  que  luy  mesme  avoit  eue  de  la  cité 
de  Veies,  qui  moult  avoit  longuement  grevé  les  Ro- 
mains, et  il  l'avoit  subjuguée.  Et  pour  ceste  cause  les 
Romains  plains  d'ingratitude  ,  nonobstant  le  grand 
bien  que  il  avoit  faict ,  l'envoyèrent  en  exil.  Mais  tout 
ainsi  que  bons  preudes  hommes  ne  doibvent  mie  re- 
garder à  la  perversité  des  mauvais  que  ils  ne  facent 
tousjours  bien,  et  que  ils  ne  rendent  le  bien  pour  le 
mal,  comme  nostre  Seigneur  le  commande,  ce  tres- 
vaillant  preud'homme  qui  mieulx  aimoit  le  bien 
commun  de  Rome  que  le  sien  propre ,  ne  laissa  pas 

pour  ce  de  monstrer  le  bien  que  il  leur  vouloit.  Car 
il  adveint  au  temps  que  il  estoit  en  exil,  que  les  Gau- 
lois destruirent  Rome,  Mais  luy  qui  de  ce  feut  moult 
dolent ,  feit  tant  que  il  assembla  ses  amis ,  et  alla 
contre  iceulx,  et  les  Romains  qui  s'enfuyoient  ras- 
sembla. Si  feit  une  embusche ,  et  courut  sur  les  Gau- 
lois qui  garde  ne  s'en  donnoient ,  et  les  desconfit  ,  et 
recouvra  une  grande  partie  des  biens  que  ils  avoient 
pillez  à  Rome.  Si  donna  tout  pour  refaire  la  cité,  et 
défendit  que  ceulx  qui  estoyent  demeurez  ne  s'en 
allassent  :  car  tous  s'en  vouloient  aller,  et  laisser  Rome. 
Si  feut  adonc  la  dicte  cité  de  Rome  ainsi  que  de  nou- 
vel refondée  ,  et  pource  feust-il  appelle  le  second 
Romulus.  Car  ainsi  que  Romulus  la  fonda  première- 
ment, ainsi  cestuy  Furius  la  refonda  secondement. 

A  ce  propos  encoi  es ,  que  tousjours  ne  sont  pas 
bien  recongneus  et  rémunérez  les  bien  faicts  des  bons  : 
mais  leur  est  rendu  mal  pour  bien ,  n'en  eust  pas 
moins  le  tres-saige  homme  Scipion  Nasica ,  qui  tant 
s'estoit  travaillé  pour  le  commun  de  Rome,  et  tant 
leur  avoit  faict  de  bien ,  que  maintes  fois  les  avoit  par 
ses  belles  et  saiges  raisons  sauvez  et  gardez  de  maintes 
grandes  servitudes.  Mais  la  recompense  feut  telle,  que 
les  citoyens  prirent  si  mal  à  gré  ses  vertus,  et  eurent 
tant  à  mal  ses  bonnes  œuvres  ,  que  ils  trouvèrent 
voye  de  eulx  en  délivrer.  Car  pour  excuse  l'envoyèrent 
en  légation  en  Asie,  et  luy  dirent  que  là  attendis! 
tant  que  on  l'envoyast  quérir.  Si  usa  là  le  demeurant 
de  sa  vie,  sans  que  les  Romains  ingrats  et  mal  con- 
gnoissans  de  tant  de  biens  que  il  avoit  faicts  eussent 
nul  désir  de  son  retour.  Et  n'est  pas  de  nouvel,  ce  dict 

le  translateur  du  livre  de  Valere  ,  que  ceulx  qui 
veulent  vivre  à  volonté,  et  sans  raison,  hayent  ceulx 
qui  les  reprennent.  Et  ainsi  feust  ce  preud'homme  hay 
pour  bien  faire,  et  pour  bien  dire. 

Mais  pource  que  tu  te  pourrois  fier  en  ton  grand 
sçavoir  et  prudence ,  dont  tu  as  si  grand  los  par  ex- 
cellence, que  les  Italiens,  lesquels  sont  les  plus  fines 
gens  que  nation  du  monde,  te  tiennent  le  plus  saige 
homme  qui  vive  aujourd'huy.  Sçaiclies  que  iceluy  Sel- 
pion,  dont  je  dis,  feut  tant  saige,  que  sainct  Augustin 
au  livre  de  la  Cité  de  Dieu  ramentoit  ses  vertus  et  ses 
dicts  authentiques.  Et  aussi  en  parle  Solin  au  premier 
livre,  et  dit,  que  cestuy  Scipion  qui  mesmement  fut 
de  la  lignée  des  autres  Scipions ,  feut  tenu  pour  le 
plus  saige  et  le  meilleur  homme  de  Rome  ,  et  non 
mie  par  le  tesmoignage  de  peu  de  gens)  ne  en  privé, 
mais  de  tout  le  sénat,  et  en  public,  qui  si  bien  luy 
guerdonnerent  sa  bonté.  Si  peult-on  bien  veoir  com- 
ment les  jugemens  des  hommes  sont  souventesfois 
iniques  et  reprouvables,  quand  mesmenient  la  cité  de 
Rome  ,  qui  voulut  estre  tenue  la  plus  morigénée  et  la 
plus  usant  de  droict  que  cité  du  monde,  feut  par  envie 
tellement  aveuglée. 

Si  est  bien  à  propos  de  ce  que  devant  ay  dit ,  que 
bien  faire  et  bien  dire  engendrent  souvent  haine.  Si 
ne  veuille  nul  juger  quand  fortune  nuit  aulcunement 
à  ceulx  qui  se  travaillent  pour  le  bien  public,  et  qui 
se  meslent  de  punir  les  mauvais,  et  soustenir  les  bons, 
que  ce  soit  pour  leurs  dessertes,  ny  que  pour  leurs 
péchez  secrets  Dieu  leur  souffre  encourir  telle  puni- 
tion. Car  plustost  est-il  souventesfois  tout  autrement, 

comme  il  appert  de  Job,  de  qui  Dieu  voulut  esprouver 
la  patience,  qu'il  souffrit  persécuter,  et  si  estoit  très- 
juste.  Et  de  tels  maulx  rendus  pour  bien  faire  sont  les 
histoires  toutes  pleines. 

Le  vaillant  duc  d'Athènes  Milciades,  qui  tant  feut 
preux  ,  et  plain  de  hardiesse ,  que  il  desconfit  six  cent 
mille  Persiens,  que  Darius  roy  de  Perse  avoit  assem- 
blez pour  destruire  Athènes ,  encores  qu'il  n'eust  en 
sa  compaignée  que  onze  mille  hommes  d'armes ,  par 
son  sens  prit  ses  ennemis  despourveiïement,  dont  tant 
y  ouvra  qu'il  meit  Athènes  en  paix ,  et  maints  autres 
très-grands  biens  leur  feit.  Mais  le  guerdon  qu'il  eut 
à  la  parfin ,  feut  que  les  Athéniens  par  leur  faulse 
envie  et  mauvaistié  le  feirent  mourir  en  prison  vilai- 
nement. Aultant  en  voulurent  faire  un  temps  après  à 
un  leur  duc  moult  vaillant  et  preud'homme  qui  feut 
nommé  Themistocles,  lequel  quand  il  eut  tant  tra- 
vaillé pour  le  bien  d'Athènes,  que  il  eust  délivré  la 
cité  de  tous  ses  ennemis  ,  et  l'eust  rendue  tres-puis- 
sante  en  faicts  et  renommée  ,  riche ,  et  princesse 
de  la  Grèce  ,  le  guerdon  qu'il  en  eut  feut  que  les 
Athéniens  feurent  tant  ses  ennemis,  que  il  luy  feut 
besoing  de  s'enfuir,  pour  garantir  sa  vie. 

Mais  pource  que  aucuns  pourroient  dire  que  telles 
haines  viennent  souventesfois  de  peuple  à  seigneur,  ou 
chevetaine  à  ses  gens,  pour  cause  que  le  seigneur  ou 
le.  gouverneur  ou  chef  prend  trop  grand  subside  sur 
eulx,  ou  leur  est  trop  cruel  ,  ou  ne  leur  est  pas  par 
advanture  assez  abandonné  et  large  de  ses  biens,  sans 
faillir  souventesfois  ne  tient  mie  là.  Et  il  appert  par 
un  autre  vaillant  homme  que  les  Athéniens  feirent 
7.  i5 

mourir,  lequel  estoit  nommé  Phocion ,  et  si  estoit-il 
tres-debonnaire ,  large  ,  libéral ,  et  sans  convoitise  , 
qui  sont  vertus  par  lesquelles  communément  l'homme 
est  aimé,  et  ne  souffrirent  pas  les  desloyaulx  Athé- 
niens que  le  corps  de  ce  vaillant  homme  feust  ensevely 
en  leur  pays,  ains  le  jetterent  hors.  Et  de  ces  grandes 
ingratitudes  qui  feurent  es  Athéniens,  qui  estoit  la 
cité  du  monde  où  l'estude  et  les  sciences  estoyent 
plus  authentiquement  leiies  dict  Valere  en  les  blas- 
mant,  que  nonobstant  que  ils  feussent  plus  en  doc- 
trine que  les  autres ,  et  que  ils  adorassent  Minerve , 
déesse  de  sapience,  et  des  armes,  selon  leur  loy,  et 
ils  se  teinssent  pour  les  plus  saiges  du  monde,  et  dont 
tant  de  solemnels  philosophes  estoyent  issus  ,  leur  ini- 
quité que  ils  monstrerent  par  tant  de  fois  à  ceulx  qui 
tant  de  bien  leur  avoyent  faict,  estaignoit  et  amoin- 
drissoit  tout  le  bien  qui  pouvoit  estre  en  eulx.  Comme 
s'il  eust  voulu  dire  que  les  vices  plus  sont  griefs  et 
plus  sont  à  blasmer  es  grands  puissans  et  saiges  hommes 
que  es  petits  et  ignorans.  Et  par  ce  conclud  Valere, 
que  les  Athéniens  usoient  plus  de  leurs  mauvaises 
conditions  que  de  leurs  justes  loix.  Et  parce  il  dit, 
que  plus  faict  à  louer  l'homme  qui  est  si  ignorant 
que  il  ne  congnoist  les  vices,  ne  point  ne  les  faict, 
que  celuy  qui  a  congnoissance  des  vertus,  et  point 
n'en  use. 

CHAPITRE  XIV. 

La  fin  du  Hure  ou  la  personne  qui  Va  faict  s'excuse 
vers  le  mar^eschalde  ce  que  il  Va  faict  sans  son  sceu 
et  commandement,  et  non  si  bien  mis  par  escript  que 
il  appartiendroiU 

Or  est  temps  que  je  tire  à  fin  la  matière  de  mon 
livre,  nonobstant  que  dire  encores  assez  se  pourroit. 
Mais  pour  ce  que  l'entendement  de  l'homme  se  tra- 
vaille aulcunes  fois  de  moult  oiïir,  tant  soyent  les 
choses  bonnes,  icy  concluëray  mon  dire,  délaissant  à 
parler  de  luy  au  temps  qu'il  est  encores  en  la  droicte 
fleur  de  son  aage,  dont  j'espère  que  ses  biensfaicts  ne 
fauldront  mie  à  tant,  ains  croy  que  tousjours  iront 
croissans  de  mieulx  en  mieulx.  Car  tout  ainsi  que  on 
veoid  que  l'un  vice  attire  l'autre,  pareillement  croissent 
et  multiplient  les  vertus.  Donc  comme  nous  soyons 
tous  mortels,  s'il  advient  que  mort  ou  autre  encom- 
brier  me  défende  à  plus  escrire  et  adjouster  à  mon 
livre  ce  que  le  dict  mareschai  fera  doresnavant ,  je 
supplie  tous  saiges  escrivains  que  aucun  d'eulx  veuille 
parfaire  le  surplus,  jusques  à  sa  fin,  que  Dieu  bonne 
luy  octroyé. 

Si  prie  et  requiers  humblement  aux  nobles,  et  no- 
tables personnes  par  l'ordonnance  desquels  il  a  esté 
faict,  que  ils  me  veuillent  pardonner  si  si  suffisamment 

que  la  haulte  matière  le  requiert  ne  l'ay  sceu  traicter, 
ne  mettre  en  ordre.  Car  vrayement  il  n'a  mie  tenu 
à  faulte  de  bonne  volonté,  mais  à  non  plus  sçavoir.  Si 
leur  plaise  corriger  les  defaulls ,  et  avoir  agréable 
mon  labeur  tel  comme  il  est. 

Et  aussi  je  supplie  très -humblement  le  bon  che- 
valier de  qui  il  est  faict,  que  s'il  advient  que  en 
son  vivant  il  vienne  entre  ses  mains,  ou  en  oye 
parler  ,  que  pareillement  me  veuille  pardonner ,  si 
si  suffisamment  que  il  appartient  n'y  ay  enregistré 
et  mis  ses  nobles  faicts  et  dignes  mœurs,  ne  mauvais 
gré  ne  me  veuille  sçavoir,  si  j'ay  eu  hardiesse  d'en- 
treprendre à  parler  de  luy,  et  de  sa  vie,  sans  en 
avoir  auparavant  congé  de  luy  et  licence,  et  sans  son 
sceu.  Car  j'ay  receu  la  charge  et  commission  de  ce 
faire  volontiers,  et  à  bonne  intention,  pour  ce  que  la 
belle  matière  dont  il  traicte,  pourra  à  tousjours  mais 
estre  cause  de  bon  exemple  à  ceuîx  qui  désirent  hault 
attaindre,  et  qui  mirer  s'y  voudront.  Si  ne  luy  debvra 
pas  desplaire  d'avoir  le  payement  de  ce  qu'il  a  bien 
desservy ,  c'est  à  sçavoir  los  et  renommée  à  tousjours- 
mais  au  monde  par  les  mérites  de  ses  biensfaicts.  Car 
il  ne  desplaisoit  pas  jadis  aux  vaillans  preux,  que 
mémoires  authentiques  et  perpétuels  feussent  faicts  de 
leurs  bontez,  ainçois,  dit  Valere,  et  maints  aultres 
autheurs  le  tesmoignent,  que  en  intention  et  espé- 
rance que  ils  acquissent  bonne  renommée  faisoient  et 
tiroient  à  chef  les  merveilleuses  choses  que  ils  entre- 
prenoient.  Et  dict  à  ce  propos  Aristote,  que  los  et 
honneur  n'est  mie  encores  assez  suffisant  mérite  à  don- 
ner à  l'homme  qui  est  vertueux. 

Et  qu'il  soit  vray,  que  un  chascun  prince  et  gou- 
verneur de  pays ,  ou  chef  de  chevalerie  ou  de  com- 
munauté de  gent ,  doibve  raisonnablement  vouloir 
avoir  los,  gloire,  et  honneur,  afin  que  la  réputation 
de  leurs  personnes  soit  tenue  en  plus  grande  révé- 
rence de  leurs  subjects,  par  quoy  ils  en  soyent  plus 
craints  et  plus  obéis,  dit  Varron,  qui  feut  un  tres-saige 
autheur  des  Romains,  que  il  estoit  expédient  que  les 
roys  et  les  grands  princes  se  faignissent  estre  du  li- 
gnaige  des  dieux,  comme  plusieurs  le  feirent  jadis, 
comme  le  roy  Alexandre,  les  empereurs  de  Rome,  et 
autres.  Et  de  ce  faict  mention  sainct  Augustin  au 
livre  de  la  Cité  de  Dieu.  Parquoy  nous  pouvons  dire 
que  c'est  chose  convenable  que  ceulx  qui  ont  soubs 
eulx  administration  de  gens  et  de  peuples,  accroissent 
leurs  authoritez  le  plus  que  ils  peuvent,  non  mie  par 
orgueil,  mais  pour  estre  plus  craints,  et  obéis  comme 
il  appartient.  Doncques  ne  me  sçaura  pas  mauvais 
gré  ce  vaillant  preud'homme,  si  je  luy  ay  procréé  et 
enfanté  un  nouvel  hoir,  voire  si  durable  que  il  ne 
pourra  jamais  mourir  au  monde.  Car  voirement  les 
livres  qui  sont  faicts  représentent  les  personnes  de 
ceulx  de  qui  ils  parlent,  si  comme  faict  le  fils  la  mé- 
moire du  père.  O  il  ne  sera  pas  plus  desdaigneux  que 
fut  jadis  Pompée  le  grand,  à  qui  ne  despleut  mie  de 
ce  que  le  saige  poète,  qui  feut  nommé  Teophanes, 
avoit  escript  sans  son  sceu  ses  gestes,  et  ses  nobles 
faicts,  que  il  meit  en  moult  beau  langaige,  et  notable 
style.  Il  ne  l'eut  pas  à  desdaing,  ains  quand  le  vo- 
lume luy  présenta,  il  en  feit  joye  à  grand  merveilles , 
et  dit  que  celuy  qui  avoit  mis  peine  à  prolonger  sa 

mémoire  à  tousjours-mais  au  siècle,  Taimoit  de  grand 
amour,  quand  il  desiroit  sa  perpétuité,  si  avoit  bien 
deservy  que  grand  guerdon  luy  rendist  de  tel  béné- 
fice, et  service.  Si  le  rémunéra  si  grandement,  que  il 
le  pourveut  de  son  vivre  très  -honnorablement,  et 
avec  ce  pour  ce  que  il  avoit  honnoré  et  exaussé  son 
nom  par  escript,  pareillement  le  voulut  honnorer. 
Car  il  le  meit  au  rang  des  chevaliers,  et  le  feit  citoyen 
de  Pvome,  qui  estoit  adonc  le  plus  grand  honneur  que 
on  peust  faire  à  homme,  et  n 'estoit  mie  chose  accous- 
tumée  que  on  y  receust  nuls  estrangers.  Si  estoit 
moult  grande  dignité  pour  les  grands  privilèges,  fran- 
chises ,  et  excellences  de  quoy  usoient  les  dicts  ci- 
toyens. Et  avec  ce  l'honnora  de  grand  louange  en  ses 
escripts,  en  moult  bel  langaige,  ettres-orné,  en  luy 
rendant  grâces  de  ce  qu'il  avoit  dict  de  luy,  et  à  tous- 
jours  feut  son  familier,  et  amy  singulier,  avec  les 
guerdons  d'autres  grandes  largesses  que  il  luy  rendit. 


CHAPITRE  XV. 

Exemples  des  voilions  hommes  trespassez  qui  sceu- 
rent  bon  gré  à  ceulx  qui  avoyent  escript  et  enre- 
gistré leurs  gestes j  et  leurs  vaillants  faicts. 

Pareillement  sceut  grand  gré  Scipion  l'Afriquain. 
au  poète  Ennius,  qui  avoit  escript  ses  nobles  faicts, 
et  luy  en  rendit  grandes  grâces,  et  guerdons.  N'en 

feit  mie  moins  le  noble  et  vaillant  chevalier  Brutus 
Drusus,  lequel  pource  que  un  très-excellent  poète, 
nommé  Actius,  avoit  mis,  et  escript  es  entrées  des 
temples  moult  beaux  vers ,  contenans  les  belles  vic- 
toires que  le  dict  Brutus  Drusus  avoit  eiïes  de  ses 
ennemis ,  et  comment  les  despoùilles  et  proyes  que  il 
avoit  conquises  il  les  avoit  données  pour  orner  les 
temples,  il  reputa  à  tousjours  celuy  poète  son  amy, 
et  estendit  vers  luy  sa  grande  largesse  et  libéralité. 

Pareillement  feit  Jules  César.  Car  à  plusieurs  clercs 
et  poètes  qui  escriprent  en  divers  styles  de  luy,  et 
de  ses  tres-nobles  faicts,  et  auctorisées  conquestes, 
sceut  moult  grand  gré,  et  grand  semblant  leur  en  feit 
par  maints  guerdons  que  il  leur  en  rendit.  Et  s'il  eust 
agréable  un  livre  entre  les  autres,  qui  luy  en  feut 
donné  bien  le  monstra.  Car  au  temps  que  il  estoit  à 
la  conqueste  de  la  terre  d'Egypte ,  comme  recorde 
Lucain,  et  il  se  combatoit  en  mer  contre  ses  enne- 
mis, qui  l'avoient  tellement  pressé  que  sa  nef  estoit 
moult  eslongnée  de  ses  autres  gens,  et  de  son  grand 
navire,  parquoy  il  fut  si  contrainct  que  pour  sauver 
sa  vie  il  conveint  qu'il  se  desarmast,  et  saillist  en  mer, 
de  toutes  les  richesses  qu'il  avoit  il  ne  meit  peine  à 
rien  sauver  fors  seulement  le  livre  de  ses  faicts  que  il 
porta  en  sa  main  senestre ,  et  tousjours  au  dessus  de 
l'eaiie,  de  peur  que  il  feust  mouillé,  et  nagea  à  la 
main  dextre  l'espace  de  cent  pas  de  mer  jusques  à  ce 
que  il  veint  à  ses  gens.  Qui  feut  une  merveilleuse  vi- 
gueur en  un  homme  de  pouvoir  ce  faire.  Si  estoit  bien 
signe  que  il  avoit  grand  amour  à  son  livre. 

Et  ainsi  ces  nobles  hommes  avoyent  joye  que  leur 

renom  feust  perpétuel.  Et  n'est  mie  de  merveilles. 
Car  tout  homme  naturellement  désire  gloire.  Et  la 
cause  ce  dict  Aristote  est,  pour  ce  que  toute  chose 
par  nature  tend  et  tire  le  plus  que  elle  peut  à  sa  per- 
fection. Et  quoy  que  aucuns  dient  que  on  ne  doiht 
désirer  louange,  c'est  à  entendre  quant  aux  choses 
spirituelles,  comme  au  service  de  Dieu,  mais  e's  biens 
de  chevalerie,  et  de  science,  n'est  point  vice  à  qui  y 
est  excellent  d'en  vouloir  avoir  los  et  renommée. 
Gomment  Aristote,  qui  tant  feut  solemnel  philosophe, 
que  oncques  homme  en  science  de  philosophie  ne 
l'atteignit,  et  qui  en  sa  noble  doctrine  enseigne  très 
bonnes  mœurs  à  suivre,  et  fuir  le  contraire,  ne  feust-il 
luy  mesme  convoiteux  d'icelle  gloire  de  renommée? 
Car  quand  il  eut  donné  au  disciple  Theodorus  les 
livres  que  il  avoit  faicts  et  composez  de  la  science  et 
art  de  rhétorique,  que  il  avoit  trouvée,  comme  tes- 
moingne  Tulles  en  son  livre,  il  voulut  bien  que  il 
feust  sceu  que  il  les  avoit  faicts ,  affin  que  autre  ne 
s'en  donnast  le  los,  et  ne  se  les  attribuast.  Si  comme 
maintesfois  advient  que  aucuns  attribuent  à  eulx  et  se 
donnent  l'honneur  de  avoir  faict  œuvres  et  choses  que 
autres  ont  faictes. 

Semblablement  se  peut  dire  de  Virgile,  qui  feut  le 
prince  et  souverain  des  poètes,  que  aussi  il  désira 
avoir  los  et  gloire  de  sa  science,  comme  il  le  monstra 
par  ce  que  il  dit  des  vers  que  il  avoit  faicts  :  «  J'ay, 
«  dit-il ,  faict  et  composé  ces  vers  :  mais  un  autre  s'en 
«  donne  l'honneur,  par  ce  que  il  les  attribue  à  soy.  » 
Et  ainsi  adveint-il  mesmement  de  la  rhétorique  d'A- 
ristote,  que  un  autre  s'en  vouloit  donner  le  los,  dont 

Aristote  se  teint  mal  content,  et  pource  declara-il  en 
un  autre  lieu  que  il  avoit  faict  les  dicts  livres  :  afin 
que  la  louange  qui  luy  estoit  deûe  ne  feust  à  aultre 
attribuée. 

Si  est  doncques  vraye  chose  et  assez  prouve'e  que 
tout  vaillant  homme  peut  et  doibt  loisiblement  vou- 
loir et  désirer  los,  honneur,  et  gloire  au  monde  du 
bien  que  il  faict.  Et  parce  ils  doibvent  sçavoir  moult 
grand  gré  à  qui  authentiquement  et  en  bel  style 
mect  en  livres  en  croniques  et  en  registres  leurs  no- 
bles faicts  :  affin  que  leur  grand  los  ne  dure  mie  tant 
seulement  en  leur  vivant ,  mais  tant  que  le  siècle 
durera.  Car  si  ne  feussent  les  escriptures  ja  pieça 
feust  morte  la  renommée  de  tous  les  vaillans  tres- 
passez. 

Et  pour  ce  je  conclus  que  mal  gré  ne  me  doibt  sça- 
voir le  bon  chevalier,  de  qui  j'ay  composé  ce  livre. 
Car  je  luy  ay  massonné  et  fondé  un  édifice  si  fort,  et 
si  durable,  que  feu,  ne  fer,  eaiie,  terre,  ne  autre 
chose  corruptible  ne  pourra  consumer  ne  destruire. 
Car  il  n'est  chose  plus  impossible  à  anéantir  au  monde 
que  est  matière  escripte  en  livres  si  tost  qu'ils  sont 
coppiez  en  divers  et  plusieurs  lieux.  De  laquelle  chose 
on  est  convoiteux  communément  quand  la  matière 
est  belle,  et  bien  composée,  si  comme  je  tiens  que 
cestuy  livre  sera  volontiers  veu  pour  la  plaisante 
nouvelle  matière  dont  il  parle.  Si  prie  à  Dieu  tout 
puissant  que  au  vaillant  mareschal  Boucicaut,  de  qui 
est  faict  ce  livre,  doint  longue  vie,  le  garde  de  ses 
envieux,  et  de  ses  malveuillans,  et  luy  veuille  accroistre 
sa  prospérité  de  mieulx  en  mieulx,  et  luy  doint  grâce 

de  si  bien  et  si  justement  se  gouverner  au  monde,  que 
il  puisse  parvenir  au  royaume  du  ciel,'  où  est  la  joye 
qui  jamais  ne  finit. 

Icy  finit  V Histoire  du  mareschal  de  Boucicautj  qui 
ma  esté  mise  en  main  pour  la  donner  au  public, 
par  monsieur  de  Machaultj  sieur  de  Romaincourt* 

MEMOIRES 

DE  PIERRE  DE  FENIN. 


Vérité  est  qu'entre  le  duc  Louys  d'Orléans,  frère  au 
roy  Charles,  et  le  duc  Jean  de  Bourgongne,  son  cou- 
sin germain ,  y  eut  par  plusieurs  fois  grandes  envies 
et  maltalens  entre  eux  deux  ensemble,  dont  y  eut 
grosses  assemblées  de  chacune  partie,  pour  paix  trou- 
ver, et  pource  receurent  le  corps  de  nostre  Seigneur 
ensemble,  pour  plus  grande  fiance  avoir  l'un  à  l'au- 
tre :  mais  comme  il  fut  depuis  apparent,  la  paix  n'y 
estoit  mie  :  car  par  la  connoissance  du  duc  Jean  de 
Bourgongne,  il  fit  tuer  ledit  duc  d'Orléans. 

Apres  que  ledit  duc  d'Orléans  fut  mort,  il  y  eut 
grand  desconfort  des  gens  de  son  hostel,  qui  me- 
noient  si  grand  dueil,  que  c'estoit  pitié  de  les  voir; 
car  ledit  duc  d'Orléans  estoit  horriblement  navré  en 
la  teste  et  au  visage,  et  si  avoit  un  poing  couppé  : 
avec  luy  y  eut  un  sien  valet  de  chambre  de  tué,  en 
cuidant  sauver  iceluy  duc.  En  cet  estât  ledit  duc  fut 
emporté  par  ses  gens,  lesquels  ne  sçavoient  qui  mes- 
croire,  fors  qu'aucuns  pensoient ,  que  ce  eut  fait  le  sei- 
gneur de  Ganni,  pource  que  ledit  duc  luy  avoit  sous- 
trait et  pris  sa  femme  :  et  pour  cette  cause  haïssoit-on 
le  sire  de  Ganni  de  mortelle  haine  :  mais  on  sceut 

Lien  tost  après  la  vérité  du  fait,  et  que  le  seigneur  de 
Canni  n'y  avoit  aucune  coulpe. 

Le  lendemain  quand  ce  vint  à  porter  le  duc  en 
terre,  il  y  avoit  moult  de  grands  seigneurs  de  son  li- 
gnage à  tenir  la  main  au  drap,  et  à  faire  le  dueil  au 
corps.  Il  fut  enterré  aux  Celestins.  Entre  les  autres 
y  estoit  le  duc  Jean  de  Bourgongne,  qui  avoit  fait 
faire  cette  besongne,  et  y  faisoit  le  dueil  par  sem- 
blant, et  n'en  sçavoit-on  encor  la  vérité.  Or  au  temps 
qu'on  portoit  ledit  duc  enterrer,  le  sang  du  corps 
coula  parmy  le  cercueil  à  la  veuë  d'eux  tous,  dont  y 
eut  grand  murmure  de  ceux  qui  là  estoient,  et  de  tels 
y  en  eut  qui  bien  se  doutoient  de  ce  qui  en  estoit, 
mais  rien  n'en  dirent  pour  le  présent.  Apres  l'enter- 
rement dudit  duc,  les  seigneurs  qui  là  estoient,  pri- 
rent conclusion  d'estre  le  lendemain  au  conseil  tous 
ensemble  pour  cette  besongne. 

Quand  ce  vint  au  lendemain  (0  que  les  seigneurs 
fuient  assemblez,  le  duc  de  Berry,  oncle  d'iceluy  duc 
trespassé,  y  estoit  avec  le  duc  de  Bourbon,  et  plu- 
sieurs autres.  Le  duc  Jean  de  Bourgongne  monta  à 
cheval  pour  aller  au  conseil  avec  les  autres  accom- 
pagné du  comte  Waleran  de  sainct  Paul.  Quand  ledit 
duc  vint  pour  entrer  dedans  le  conseil ,  le  duc  de 
Berry  et  les  autres  luy  envoyèrent  dire,  qu'il  se  depor- 
tast  d'entrer  en  la  chambre  du  conseil  quant  à  pré- 
sent :  et  quand  le  duc  Jean  ouyt  ce,  il  fut  tout  esbahy 

(0  Quand  ce  vint  au  lendemain  :  Fénin  raconte  ici  d'une  manière 
invraisemblable  l'aveu  que  le  duc  de  Bourgogne  fit  de  son  crime.  Nous 
avons  suivi  dans  le  tableau  du  régne  de  Charles  VI,  la  tradition  la 
plus  accréditée ,  et  qui  paroît  la  plus  conforme  au  caractère  de  Jean- 
sans-Peur. 

et  courroucé  :  et  alors  il  demanda  audit  comte  Wale- 
ran  de  Sainct  Paul,  «  beau  cousin  de  Sainct  Paul,  que 
«  vous  semble-il  de  nostre  fait,  et  qu'avons  nous  à 
«  faire  sur  cette  besongne?  »  Alors  le  comte  Waleran 
luy  respondit  :  «  Monseigneur,  vous  avez  à  vous  re- 
«  tirer  en  vostre  hostel ,  puisqu'il  ne  plaist  à  nos  sei- 
«  gneurs  que  soyez  au  conseil  :  »  et  adonc  ,  dit  le  duc 
Jean,  «  beau  cousin,  retournez  avec  nous;  »  et  le 
comte  luy  respondit  :  «  Pardonnez  moy,  je  iray  de- 
ce  vers  nos  seigneurs  au  conseil.  »  En  tant  que  ces  pa- 
roles duroient ,  le  duc  de  Berry  vint  à  l'huis  de 
l'hostel,  et  dit  au  duc  Jean,  «  beau  neveu,  déportez 
«  vous  d'entrer  au  conseil ,  il  ne  plaist  mie  bien  à 
ce  cliascun  que  y  soyez  :  »  à  quoy  le  duc  Jean  res- 
pondit :  ce  Monsieur,  je  m'en  déporte  bien,  et  afin 
ce  qu'on  ne  mescroye  aucun  coupable  de  la  mort  du 
ce  duc  d'Orléans  ,  je  déclare  que  j'ay  fait  faire  ce 
ce  qui  a  esté  fait,  et  non  autre.  »  A  ces  paroles  fut  le 
duc  de  Berry  fort  émerveillé  :  et  ledit  duc  Jean 
tourna  son  cheval  et  s'en  alla,  puis  tout  incontinent 
il  changea  de  cheval  à  son  hostel,  et  partit  de  Paris 
à  petite  compagnie,  et  s'en  alla  tout  d'une  tire  en 
Flandre  sans  s'arrester  en  nulle  place ,  sinon  quand 
il  luy  fallut  repaistre,  et  ce  bien  en  haste  :  ses  gens  le 
suivirent  au  mieux  qu'ils  peurent  en  grande  doute  (0, 
de  peur  qu'ils  ne  fussent  arr estez  :  ainsi  partit  ce  duc 
Jean  de  Paris,  laissant  la  seigneurie  de  France  en 
grande  pensée.  Adonc  messire  Clugnet  de  Brabant 
admirai  de  France,  monta  à  cheval  à  tout  ses  gens, 
et  suivit  le  duc  pour  le  cuider  prendre ,  mais  le  duc 
estoit  desja  bien  loing  :  et  ainsi  ledit  messire  Clugnet 

(0  En  grande  doute  :  en  grande  crainte. 

retourna  tantost  après  à  Paris.  Cette  mort  fut  l'année 
du  grand  liyver,  et  dura  la  gelée  soixante  et  six  jours 
tout  d'un  tenant. 

De  ceux  qui  mirent  ledit  duc  d'Orléans  à  mort  par 
le  commandement  du  duc  Jean  de  Bourgongne  furent 
Paulet  d'Autonville,  et  Guillaume  Courte-heuse  avec 
plusieurs  autres,  que  je  ne  sçais  nommer  :  mais  ces 
deux  furent  les  principaux,  lesquels  depuis  en  avant, 
eurent  toutes  leurs  vies,  grandes  rentes  dudit  duc 
Jean  pour  cette  cause.  Au  reste  ce  duc  Jean  fut  fort 
blasmé,  de  ce  qu'il  avoit  fait  le  dueil  sur  le  corps,  et 
tenu  de  sa  propre  main  un  coing  du  drap  mortuaire, 
et  toutesfois  reconnu  depuis  le  fait  de  sa  bouche. 

Quand  ce  duc  Jean  fut  arrivé  en  son  pays  de  Flan- 
dre, et  que  ses  gens  furent  rassemblez,  il  manda  ses 
barons  pour  avoir  conseil  sur  ce  qu'il  auroit  à  faire  : 
là  y  eut  plusieurs  conclusions  prises  par  iceluy  duc 
et  son  conseil ,  afin  de  résister  à  tous  ceux  qui  pour 
la  mort  du  duc  d'Orléans  luy  voudroient  démener 
guerre. 

Tantost  après  la  mort  du  duc  d'Orléans  fut  prise 
une  journée  pour  la  tenue  d'un  parlement  dans  Amiens, 
où  tous  les  seigneurs  de  Fiance,  au  moins  les  princi- 
paux, furent  assemblez,  entre  les  autres  y  estoit  le 
duc  Jean,  lequel  fit' peindre  dessus  L'huis  de  son  hostel 
deux  lances,  dont  l'une  avoit  fer  de  guerre,  et  l'autre 
fer  de  roquet,  ou  rebouché,  et  disoit-on  qu'il  l'avoit 
ainsi  fait,  en  signifiant,  que  qui  voudroit  avec  luy 
paix  ou  guerre  qu'il  choisist,  et  luy  signifiast,  dequoy 
on  parla  en  mainte  manière.  Il  y  eut  à  Amiens  de 
grands  conseils  tenus  par  les  seigneurs  de  France  , 
mais  on  ne  descouvrit  rien  de  chose  qu'on  y  fit  :  fors 

que  ledit  duc  Jean  s'appercevoit  bien  que  la  plus 
grande  partie  des  seigneurs  de  France  le  hayssoient 
convertement,  nonobstant  que  pour  lors  ils  n'en  fis- 
sent semblant. 

Le  duc  d'Orléans  avoit  trois  fils  de  Valentine,  fille 
du  duc  Galeace  de  Milan,  sa  femme  et  cousine  ger- 
maine; dont  le  premier  avoit  nom  Charles,  qui  estoit 
prince  de  haut  entendement,  et  fut  nommé  duc  d'Or- 
léans après  la  mort  de  son  père  :  le  second,  estoit 
nommé  Philippe  comte  de  Vertus  :  et  le  troisiesme, 
nommé  Jean  comte  d'Àngoulesme.  Ils  avoient  tous  trois 
bien  manières  de  princes,  et  estoient  fort  courroucez 
de  la  mort  de  leur  père;  depuis  ils  eurent  assez  de 
peine  pour  la  cuider  venger  (0,  et  porter  dommage 
au  duc  Jean  ;  mesme  ce  duc  Charles  et  le  comte 
d'Àngoulesme  son  frère  furent  depuis  fort  empeschez 
et  affligez  de  prison,  comme  il  sera  cy-aprés  déclaré. 

L'an  1/408  les  Liégeois  se  rebellèrent  contre  leur 
evesque,  nommé  Jean  de  Bavière,  frère  du  duc  Guil- 
laume de  Hollande,  et  de  la  femme  du  duc  Jean  de 
Bourgongne,  parquoy  cet  evesque  estoit  fort  puissant 
d'amis,  et  nonobstant  qu'il  fust  evesque  il  se  vouloit 
marier  :  mais  la  plus  grande  partie  de  ceux  de  Liège 
ne  le  voulurent  souffrir,  pource  il  y  eut  dissension 
entre  les  deux  parties  tant  que  l'evesque  fut  chassé, 
et  en  son  lieu  fut  créé  et  constitué  le  fils  du  comte 
de  Peruvez,  qui  les  soustenoit.  Quand  Jean  de  Bavière 
se  vid  en  ce  danger,  et  qu'il»  avoit  ja  perdu  la  plus 
grande  partie  de  ses  bonnes  villes  et  forteresses,  il 
s'alla  retirer  à  Utrecht,  qui  estoit  de  son  party,  et 
envoya  devers   le  duc   Guillaume  de  Hollande  son 


(0  La  cuider  venger  :  chercher  à  la  venger. 

frère ,  et  déVers  le  duc  Jean  de  Bourgongne  son  se- 
ronrge  (0  ou  beau  frère,  les  priant  piteusement  qu'ils 
le  voulussent  secourir,  en  leur  déclarant  qu'il  en 
avoit  grand  besoin  ;  car  les  Liégeois  l'avoient  assiégé 
dans  ladite  ville  d'Utrecbt.  Quand  le  duc  Guillaume 
et  le  duc  Jean  virent  la  complainte  de  Jean  de  Ba- 
vière, ils  assemblèrent  très-grande  puissance  de  tous 
leurs  pays  :  et  manda  le  duc  Jean  les  seigneurs  de 
Bourgongne,  de  Flandre  ,  d'Artois,  et  de  Picardie, 
et  autres  gens  dont  il  pouvoit  finer  (2),  par  espe- 
cial  gentils-bommes.  Et  le  duc  Guillaume  manda 
Hollandois,  Zelandois,  Haynuïers,  et  autres  ses  bons 
amis.  Quand  les  deux  ducs  eurent  leurs  puissances 
jointes  ensemble ,  ils  eurent  fort  noble  compagnie  et 
belle  chevalerie  ,  qu'on  nombroit  jusques  à  douze 
mille  combatans,  tous  gens  de  fait.  Alors  ils  commen- 
cèrent à  chevaucher  vers  Cambresis ,  et  de  là  vers 
le  pays  de  Liège,  lequel  ils  gasterent  fort.  Robert  le 
Roux,  et  le  seigneur  de  Jumont  estoient  les  conduc- 
teurs de  l'ost,  pource  qu'ils  estoient  du  pays  ,  et 
qu'ils  sçavoient  bien  lesquels  estoient  contre  Jean  de 
Bavière.  Le  comte  de  Peruvez  ,  et  les  Liégeois  qui 
avoient  assiégé  Jean  de  Bavière  dedans  la  ville  de 
Trect,  ouyrent  nouvelles  que  les  deux  ducs  estoient 
entrez  avec  grande  puissance  dedans  leur  pays  de 
Liège  ,  gastans  tout.  Adonc  se  levèrent  et  laissèrent 
leur  siège,  pour  venir  combatre  ces  deux  ducs.  Enfin 
tant  s'approchèrent  les  deux  osts,  qu'ils  arrivèrent 
assez  prés  l'un  de  l'autre,  prés  la  ville  de  Tongre. 
Là  y  eut  grandes  ordonnances  faites  par  les  deux 

(')  Serourge,  veut  dire  beau-frère,  et  serourgue  belle-sœur.  —  (5)  Dont 
il  pouvoit  Jiner  :  dont  il  pouvoit  disposer. 

ducs  :  et  disposa  le  duc  Jean  ses  gens  à  cheval  ,  pour 
frapper  sur  les  Liégeois  par  derrière.  Le  seigneur 
de  Croy ,  le  seigneur  de  Helly,  le  seigneur  de  Piaissé, 
le  seigneur  de  Pont,  et  Enguerrand  de  Bournonville 
furent  les  cinq  capitaines  pour  conduire  ceux  de 
cheval,  qu'ils  conduisirent  bien  vaillamment.  Ce  jour 
conduisoit  le  seigneur  de  Miraumont  les  archers  au 
duc  Jean ,  et  vaillamment  s'y  gouverna.  Si  y  avoit 
en  la  compagnie  des  cinq  capitaines  susdits  bien 
douze  cens  hommes  d'armes  de  bonne  estoffe  :  et 
fut  une  chose  qui  fort  greva  les  Liégeois.  Ainsi  or- 
donna le  duc  Jean  de  Bourgongne  ses  batailles ,  et 
le  duc  Guillaume  de  Hollande  son  serourge  ou 
beau  frère.  D'autre  costé  le  comte  de  Peruvez  ,  et 
les  Liégeois  firent  grandes  ordonnances  :  ils  avoient 
de  petits  canons  sur  charrois  en  grande  quantité , 
qui  fort  grevèrent  les  gens  des  deux  ducs  à  l'as- 
sembler. 

Apres  toutes  ces  ordonnances  faites,  les  deux  osts 
s'assemblèrent  en  bataille,  en  un  camp  nommé  Has- 
bain,  qui  est  assez  prés  de  Tongre.  Là  y  eut  grand  com- 
bat d'un  costé  et  d'autre,  et  s'y  comportèrent  les  Lié- 
geois d'abord  fort  roidement  :  mais  enfin  ils  furent  tous 
desconfits,  et  y  en  eut  quantité  de  tuez,  leurs  morts 
fuient  estimez  se  monter  bien  à  vingt-huict  mille  sur 
le  camp,  et  en  s'enfuyans,  sans  ceux  qui  furent  pri- 
sonniers. Là  fut  pris  ledit  comte  de  Peruvez  ,  et  son 
fils.  A  cette  journée  se  porta  le  duc  Jean  de  sa  per- 
sonne grandement,  comme  aussi  messire  Jacques  de 
Courte-jambe  ,  qui  portoit  la  bannière  du  duc  Jean  , 
s'y  monstra  vaillant  chevalier,  et  très-bien  s'y  com- 
porta. En  cette  bataille  y  eut  de  tuez  des  gens  du  duc 

Jean  ,  et  de  ceux  du  duc  Guillaume  environ  deux  à 
trois  cens  et  non  plus.  Il  y  mourut  entre  autres  un 
chevalier  de  grand  renom,  nommé  messire  Florimond 
de  Brimeu  ,  qui  estoit  proche  la  bannière  du  duc 
Jean,  qui  en  fut  fort  courroucé.  Apres  que  ces  deux 
princes  eurent  ainsi  emporté  une  si  grande  victoire , 
ils  assemblèrent  leurs  gens ,  et  regracierent  Dieu  de 
Thonneur  qu'il  leur  avoit  fait  recevoir  :  après  ils  firent 
coupper  la  teste  audit  comte  de  Peruvez ,  et  en  firent 
présent  à  Jean  de  Bavière,  qui  arriva  vers  eux  assez 
tost  après  la  bataille  ;  car  il  n'y  estoit  pas,  lors  qu'elle 
se  donna.  Il  les  remercia  fort  de  l'honneur  qu'ils  luy 
avoient  fait,  et  du  secours  qu'ils  luy  avoient  donné  : 
ils  luy  firent  grand  chère  et  grand  honneur,  puis  s'en 
allèrent  rafraischir. 

Le  lendemain  toutes  les  bonnes  villes  du  païs  se 
mirent  à  l'obeyssance  des  deux  princes,  comme 
aussi  se  sousmirent  à  Jean  de  Bavière  :  ils  les  re- 
ceurent  à  mercy,  exceptez  aucuns  qui  avoient  fait 
ou  commencé  la  rébellion,  lesquels  furent  justiciez, 
et  suppliciez  tant  hommes  que  femmes ,  entre  au- 
tres le  damoiseau  de  Rochefort.  Après  toutes  ces 
choses  ainsi  faites ,  Jean  de  Bavière  fut  bien  obey 
par  tout  son  evesché,  et  depuis  de  son  vivant  ils  n'en- 
treprirent et  ne  firent  rien  qui  luy  fut  contraire.  Le 
pays  de  Liège  fut  alors  fort  gasté  par  les  gens  des 
deux  princes,  qui  emportèrent  grand  avoir  et  butin 
d'iceluy  pays.  Or  quand  les  deux  princes  eurent  ainsi 
accomply  leur  volonté,  ils  se  retirèrent  à  grande  joye 
chacun  en  son  pays.  Pour  cette  besongne  devint  le 
duc  Jean  tres-redouté  pendant  long-temps  :  mesme 
ceux  qui  contre  luy  avoient  proposé  de  le  grever,  au 

subjet  de  la  mort  du  duc  d'Orléans ,  furent  tous  ao 
coisez  (0,  et  par  grand  temps  après  n'osèrent  faire 
aucun  semblant  d'aller  attaquer  ce  duc  :  mais  à  la  fin 
les  choses  en  devinrent  en  si  déplorable  estât ,  que  le 
royaume  de  France  en  fut  long-temps  en  voye  de  des- 
truction ,  comme  il  se  pourra  voir  par  la  suite. 

Apres  que  le  duc  Jean  de  Bourgongne  eut  ainsi 
achevé  son  entreprise  au  Liège ,  il  se  passa  bien  deux 
ans  qu'on  parloit  peu  de  la  mort  du  duc  d'Orléans  : 
mais  toutesfois  le  duc  Charles  son  fils  machina  tant 
qu'il  attira  à  son  parly  plusieurs  seigneurs  de  France, 
qui  luy  promirent  de  l'ayder  à  venger  la  mort  de  son 
père  ;  et  en  estoit  le  duc  de  Berry,  le  comte  de  Clair- 
mont,  et  le  comte  d'Armagnac,  qui  firent  à  ce  sujet 
grandes  assemblées  par  delà  Paris  vers  Mont-le-Hery. 
Le  duc  Jean  d'ailleurs  avoit  quantité  de  gens  vers 
Sainct  Denys  en  France  :  et  furent  les  gens  du  duc 
Antoine  de  Brabant  son  frère  logez  audit  lieu  de  Sainct 
Denys  en  cette  mesme  saison,  avec  les  gens  du  comte 
Waleran  de  Sainct  Paul,  qui  estoit  pour  lors  à  Paris, 
lequel  les  manda  pour  les  voir  :  ils  s'assemblèrent  donc 
et  allèrent  pour  passer  par  le  milieu  de  Sainct  Denys, 
où  les  Brabançons  estoient  logez  ;  mais  par  quelque 
contention  et  dispute  qu'ils  eurent  ensemble,  les  Bra- 
bançons voulurent  livrer  bataille  aux  gens  dudit  comte 
Waleran ,  qui  estoient  conduits  par  le  seigneur  de 
Tian,  et  furent  sur  le  poinct  de  s'entrechoquer  :  mais 
le  duc  Antoine,  qui  avoit  espousé  la  fille  dudit  comte 
Waleran,  en  ouyt  nouvelles  à  Paris,  et  y  vint  en  grand 
haste.  Quand  il  fut  venu,  il  fit  retirer  ses  gens ,  les- 
quels il  blasma  fort  de  ce  qu'ils  en  avoient  tant  fait  : 

(0  Accoisez:  appaisés,  calmés». 

quant  aux  gens  d'iceluy  comte,  ils  s'en  allèrent  à 
Paris  pour  s'y  monstrer  ,  puis  ils  s'en  revinrent  à  leurs 
logis,  dans  les  villages  du  plat  pays. 

En  ce  temps  les  gens  du  duc  Charles  d'Orléans,  et 
du  comte  d'Armagnac  estoient  logez  par  delà  Paris  : 
alors  on  commença  fort  à  parler  des  gens  de  ce  comte 
d'Armagnac  ,  pource  qu'ils  estoient  habillez  d'es- 
charpes  blanches,  car  on  avoit  encor  peu  veu  aux 
pays  de  Fiance  et  de  Picardie,  de  telles  escharpes,  et 
pour  le  nom  des  gens  dudit  comte  d'Armagnac,  furent 
depuis  ce  temps-là  tous  gens  tenans  party  contre  le 
duc  Jean  de  Bourgongne,  appeliez  Armagnacs,  nonobs- 
tant que  le  Roy  fut  contraire  au  duc  Jean  aucunefois, 
et  qu'avec  ledit  duc  d'Orléans  y  eut  d'autres  seigneurs, 
plus  grands  sans  comparaison  que  le  comte  d'Arma- 
gnac, si  ne  les  nommoit-on  pourtant  en  commun  lan- 
gage, fors  les  Armagnacs  ,  dont  ils  estoient  fort  cour- 
roucez ;  mais  ils  ne  peurent  oncques  avoir  autre,  et 
pendant  tout  le  temps  de  la  guerre  n'eurent  autre 
nom.  Ainsi  par  plusieurs  fois  y  eut  grandes  assem- 
blées (0  autour  de  Paris,  tant  des  gens  du  duc  Jean  de 
Bourgongne,  que  du  duc  Charles  d'Orléans  :  et  tousjours 
depuis  commença  la  chose  à  s'enfler  entre  lesdits  deux 
ducs,  se  retirant  ledit  duc  Jean  avec  ses  alliez  en  son 
pays  de  Flandre  et  d'Artois.  Peu  auparavant  messire 

(0  T'eut  grandes  assemblées  :  Ce  fut  alors  que  se  fît  la  paix  de  Char- 
tres, où  les  princes  d'Orléans  eurent  l'air  de  pardonner  au  duc  de 
Bourgogne.  Juvenal  des  Ursins,  (  pag.  198)  en  parlant  de  celte  paix, 
raconte  une  anecdote  fort  piquante.  «  Ce  faict,  le  duc  de  Bourgon- 
«  gne ,  sans  boire,  ny  manger  en  la  ville  >  monta  à  cheval  et  s'en  partit, 
«  et  avoit  un  très-bon  fol  en  sa  compagnée ,  qu'on  disoit  estre  fol- 
«  sage,  lequel  tantost  alla  acheter  une  paix  d  église,  et  la  fit  fourrer, 
«  et  disoit  que  c'estoit  une  paix  fourrée.  » 

Jean  de  Montagu  (0  grand  maistre  d'hostel  du  Roy 
eut  la  teste  couppée  à  Paris ,  ce  fut  par  le  conseil  du 
duc  Jean  :  si  disoit-on  qu'il  avoit  desrobé  le  Roy  de 
grand  trésor.  Il  avoit  fait  faire  le  chasteau  de  Marcoucy 
prés  Mont-le-Hery. 

L'an  i4-io  ,  la  guerre  recommença  fort  entre  le  duc 
Charles  d'Orléans  et  le  duc  Jean  de  Bourgongne  :  or 
avoit  ledit  duc  Charles  grande  quantité  des  seigneurs 
de  France  de  son  party,  qui  luy  avoient  promis  de 
l'aider  à  destruii  e  le  duc  Jean ,  et  venger  la  mort  de 
son  père.  Il  mit  garnison  en  la  ville  de  Han  sur  Somme, 
sur  les  marches  du  duc  Jean ,  où  estoit  capitaine 
messire  Manessier  Quieret ,   et   aussi    en   plusieurs 

(0  Messire  Jean  de  Montagu:  Le  journal  de  Paris  donne  des  détails 
curieux  sur  la  mort  de  cet  infortuné  ministre.  (  Edit.  de  1729,  p.  3 
et  3.) 

«Le  lundi  7  octobre  ensuivant,  c'est  à  sçavoir  i4°9>  fuSt  prins 
«  un  nommé  Jehan  de  Montagu  ,  grand  maistre  d'ostel  du  roy  de 
«  France,  emprés  Saint  Brenetor ,  et  fust  mis  en  petit  Chastelet,  dont 
<c  il  avint  telle  émeute  à  Paris  à  l'eurre  qu'on  le  print,  comme  se  tout 
'  «  Paris  fust  plain  de  Sarrazius,  et  si  ne  sçavoit  nul  pourquoy  ils  s'en- 
«  fuioient.  Et  le  prinsl  un  nommé  Pierre  des  Essars,  qui  pour  lors 
«  estoit  prévost  de  Paris,  et  furent  les  lanternes  commandées  à  allu- 
mer comme  autrefois  et  de  l'eaue  à  huis,  et  toutes  les  nuits  le  plus 
«  bel  guet  à  pie  et  à  cheval  qu'on  ne  vit  gueres  oneques  à  Paris,  et 
«  le  faisoient  les  mestiers  l'un  après  l'autre.  Et  le  dix-septiesme  jour  du 
«  mois  d'octobre  jeudi,  fust  le  dessus  dit  grand  maistre  d'ostel  mis  en 
«  une  charelte,  vestu  de  sa  livrée  d'une  houpelande  de  blanc  et  de 
«  rouge,  et  chaperons  de  mesme,  une  chauce  ronge  et  l'autre  blanche, 
«  ungs  espérons  dorés,  les  mains  liées  devant  une  croix  de  boys  entre 
«  ses  mains,  hault  assis  en  la  charelte,  deux  trompettes  devant  lui. 
«  En  cel  état  mené  es  halles ,  là  on  lui  coupa  la  tête ,  et  après  fust 
«  porté  le  corps  au  gibet  de  Paris.  »  Pour  éviter  le  supplice,  Montagu 
avoit  fait  valoir  son  titre  de  clerc  marié  cum  unied  virgine  :  le  peuple 
parut  s'émouvoir  en  sa  laveur  ;  mais  Pierre  des  Essarts  le  contint  par 
les  mesures  qu'on  vient  de  voir. 

autres  places.  Après  envoya  deffîer  ce  duc  Jean  ;  et  pa- 
reillement le  deffierent  plusieurs  autres  grands  sei- 
gneurs :  et  entre  les  autres  le  deffia  un  chevalier  de 
Picardie ,  nommé  messire  Maussart  du  Bos  ,  dont  le 
duc  Jean  fut  plus  mal  content  que  de  tous  les  autres , 
car  ce  messire  Maussart  estoit  son  homme ,  parquoy 
il  l'eut  doresnavant  en  grande  haine.  Quand  le  duc  Jean 
sceut  les  assemblées  que  le  duc  d'Orléans  faisoit  contre 
luy,  et  que  par  tout  il  cherchoit  alliez  pour  luy  faire 
guerre ,  alors  il  assembla  ses  gens  par  tous  ses  pays , 
et  fit  belle  assemblée  de  gentils-hommes  ,  avec  lesquels 
il  fit  venir  grande  puissance  des  communes  de  Flan- 
dres ,  et  le  tout  assembla  vers  la  ville  d'Arras ,  d'où 
il  tira  droit  au  village  de  Marquion  prés  Cambray  ; 
là  il   se  logea  avec  ses  Flamens  ,  qui  estoient  sans 
nombre,  car  ils  avoient  tant  de  tentes,  qu'il  sembloit 
que   ce  fust   une  bonne    et   grande  ville   quand  ils 
estoient  logez  r  avec  ce  ils  avoient  plusieurs  habil- 
lemens  et  instrumens  de  guerre  :  ils  alioient  tous  à 
pied,  quoy  que  fort  chargez  de  harnois,  et  si  avoient  , 
quantité  de  charroy,  parquoy  ils  faisoient  moult  de 
mal  par  tout   où  ils   passoient.   Ainsi  ce  duc  Jean 
assembla  bien  trente  mille  combatans  ,  et  s'en  alla 
delà  à  Han  sur  Somme,  devant  laquelle  place  il  mit  le 
siège  de  fort  prés  tout  autour,  où  il  fit  planter  de 
grands  canons  pour  jetter  contre  les  murs  de  la  ville. 
Là  y  eut  de  grandes  escarmourches  faites  :  mais  en  fin 
les  gens  d'armes  qui   estoient   dedans  la  ville,  s'en 
allèrent  par  de  là  l'eau ,  et  abandonnèrent  ainsi  cette 
place.   Quand  les  gens  du   duc  Jean  le  sceurent  ils 
assaillirent  la  ville  ,  et  entrèrent  dedans.  Là  firent  les 
Flamens  grand  pillage,  et  mirent  le  feu  par  tout. 

Apres  que  Han  eut  esté  ainsi  désolé,  le  duc  tira 
vers  Neelle,  laquelle  place  fut  destruite  au  passage  : 
puis  il  s'en  alla  loger  devant  Roye  en  Vermandois , 
laquelle  place  se  mit  incontinent  en  son  obéissance  : 
de  là  il  s'en  alla  loger  devant  Mondidier  en  grande 
ordonnance  ;  il  avoit  à  sa  suite  plusieurs  petits  char- 
rois, où  y  avoit  sur  chacun  deux  petits  canons,  qu'on 
nommoit  Ribaudequins  ,  dont  il  fit  clorre  son  ost 
d'un  lez  ('),  ou  bordure  tout  alentour.  Quand  le  duc 
Jean  eut  esté  bien  dix  jours  logé  devant  Mondidier, 
et  qu'il  s'efforçoit  en  suite  de  passer  outre  vers  Paris, 
tors  les  Flamens  commencèrent  à  s'impatienter,  et  se 
fourmouvoir  pour  retourner  en  leur  pays ,  tant  qu'il 
ne  fut  en  la  puissance  du  duc  de  les  retenir  ;  car  ils 
deslogerent  en  grand  desordre  de  nuict ,  mesme  il  y 
eut  quantité  de  leurs  tentes  bruslées,  comme  aussi  de 
leur  autre  bagage.  De  ce  retour  fut  le  duc  tres-irrité, 
mais  les  Flamens  ne  voulurent  rien  faire  pour  luy, 
ains  retournèrent  en  leur  pays  contre  le  gré  d'iceluy 
duc,  et  alloient  plus  en  un  jour  qu'ils  n'estoient  venus 
en  deux,  faisans  grand  desoidre  par  où  ils  passoient, 
gens  sans  pitié ,  n'espargnans  ny  gentil  ny  vilain  ;  et 
aussi  quand  les  Picards  les  trouvoient  à  leur  dessous, 
ils  leur  faisoient  assez  de  peine.  Après  que  les  Fla- 
mens se  furent  retirez  en  leur  pays,  et  que  le  duc 
Jean  fut  retourné  à  Arras,  il  manda  par  tout  ses 
gens ,  et  fit  une  belle  assemblée  de  gentils-hommes  ; 
puis  s'en  alla  droit  vers  Roye  en  Vermandois,  de  là  a 
Breteùil ,  puis  à  Beauvais ,  et  Gisors.  Il  avoit  en  sa 
compagnie  le  comte  d'Arondel  d'Angleterre  >  à  tout 
environ  quatre  à  cinq  cens  Anglois  combatans  :  de  là 

(*)  D'un  lez  :  d'un  côté. 

il  s'en  alla  à  Pontoise,  où  il  y  eut  un  traistre  qui 
voulut  meurtrir,  et  essaya  de  tuer  ce  duc  Jean  pen- 
dant qu'il  estoit  en  cette  ville  ,  où  il  séjourna  bien 
quinze  jours  :  or  entra  ce  traistre  en  sa  chambre , 
mais  il  fut  apperceu  ,  et  eut  la  teste  couppée  dans 
ladite  ville  de  Pontoise.  Quand  le  duc  Jean  eut  ainsi 
séjourné  à  Pontoise,  il  en  partit  une  apre's-disnée,  et 
s'en  alla  passer  à  Meulant  :  il  chevaucha  toute  nuict 
à  tout  son  ost ,  et  le  lendemain  sans  s'arrester  il  s'en 
vint  à  Paris  au  giste ,  où  il  se  logea  avec  tous  ses  gens. 
Pour  lors  estoit  le  duc  d'Orléans  logé  dans  Sainct 
Denys  et  à  Sainct  Cloud  avec  grande  puissance ,  par*- 
quoy  le  duc  Jean  ne  fit  logis  ,  et  ne  s'arresta  entre 
Pontoise  et  Paris.  Quand  il  fut  venu  à  Paris  le  Roy 
et  le  Dauphin  luy  firent  grande  joye,  et  bonne  chère, 
ainsi  que  plusieurs  autres  grands  seigneurs  :  il  se 
rafraischit  luy  et  ses  gens  bien  trois  semaines.  Or  il 
arrivoit  souvent  entre  Paris  et  Sainct  Denys  de  grandes 
escarmouches  entre  les  gens  du  duc  Jean  et  ceux  du 
duc  d'Orléans.  Pour  lors  estoit  capitaine  de  Paris  le 
comte  Walcran  de  Sainct  Paul,  qui  fut  fait  connes- 
lable  de  France. 

f  En  ce  temps  par  une  nuict  de  Sainct  Martin  d'hyver , 
le  duc  Jean  sortit  de  Paris,  avec  grande  puissance, 
et  s'en  alla  toute  nuict  à  Sainct  Cloud,  où  il  arriva 
environ  au  poinct  du  jour  :  il  mit  aussi-tost  ses  gens 
en  ordonnance ,  et  envoya  Enguerran  de  Bournon- 
ville  et  de  ses  autres  capitaines  à  tout  leurs  gens 
pour  assaillir  la  ville  de  Sainct  Cloud ,  lesquels  tant 
firent  qu'elle  fut  prise  par  force  :  il  y  eut  grande 
perte  des  gens  du  duc  d'Orléans,  qui  se  retirèrent  en 
la  forteresse  du  pont,  et  au  monstier  de  la  ville  ;  mais 

il  y  eut  grand  assaut  donné  audit  monstier  par  les  gens 
du  comte  d'Arondel  :  ceux  qui  estoient  dedans  se  dé- 
fendirent bien ,  et  toutesfois  rien  ne  leur  valut  ;  car  il 
convint  qu'ils  se  rendissent  à  la  volonté  des  Anglois. 
Là  fut  pris  messire  Maussart  du  Bos  par  les  Anglois, 
avec  plusieurs  autres.  Quand  le  duc  Jean  eut  ainsi 
besongné  à  Sainct  Cloud,  il  se  retira  au  giste  à  Paris, 
et  ses  gens  avec  luy. 

Tandis  que  l'assaut  duroit  au  pont  de  Sainct  Cloud, 
le  duc  d'Orléans  vint  pour  secourir  ses  gens,  mais  la 
rivière  de  Seine  estoit  entre  deux  ;  et  il  ne  pouvoit 
passer  à  cause  des  gens  du  duc  Jean,  lequel  après  cet 
exploit  rentra,  comme  dit  est,  à  Paris  :  puis  le  duc 
d'Orléans  et  ses  gens  passèrent  tous  au  pont  Sainct 
Cloud,  et  s'en  allèrent  de  nuict  en  tirant  vers  le  pays 
de  Berry. 

Tantost  après,  ce  duc  Jean  fit  coupper  la  teste  au- 
dit messire  Maussart  du  Bos,  qui  ne  peut  estre  sauvé 
pour  aucunes  prières  de  ses  amis,  a  cause  de  la  grande 
haine  que  ce  duc  avoit  alencontre  de  luy. 
.  Un  peu  auparavant  le  seigneur  de  Croy,  qui  estoit 
au  duc  Jean  ,  avoit  esté  pris  par  les  gens  du  duc  d'Or- 
léans, mais  messire  Jean  de  Croy  son  fils  s'en  alla  vers 
le  chasteau  de  Moncheau  en  Normandie,  où  il  prit  les 
deux  enfans  du  comte  d'Eu  ,  qui  furent  envoyez  à 
R.enty,  parquoy  il  fut  depuis  traité  que  le  seigneur  de 
Croy  seroit  délivré,  à  condition  que  les  enfans  d'Eu 
seroient  mis  en  liberté. 

Après  ce  Enguerran  de  Bournonville  et  le  seigneur 
de  Ront  s'en  allèrent  mener  guerre  vers  Estampes,  mais 
ledit  seigneur  de  Ront  fut  pris  par  Bourdon  ,  puis 
mené  en  la  ville  d'Estampes,  où  les  gens  du  duc  Jean 

mirent  le  siège,  et  firent  tant  qu'ils  r 'eurent  ledit  sei- 
gneur de  Ront,  et  Bourdon  demeura  leur  prisonnier  ; 
ainsi  fut  la  forteresse  d'Estampes  mise  en  l'obéissance 
du  duc  Jean,  lequel  d'ailleurs  laissa  quantité  de  ses 
gens  en  la  frontière  par  delà  Paris  vers  Bonneval,  puis 
s'en  retourna  en  ses  pays  de  Flandre  et  Artois.  Alors 
ceux  qui  gouvernoient  le  Roy  et  le  duc  de  Guyenne 
Dauphin,  estoient  du  party  du  duc  Jearr  :  partant  le 
duc  d'Orléans  avoit  le  Roy  et  le  duc  de  Guyenne  con- 
tre luy,  et  fallut  qu'il  se  retirast  vers  Orléans  et  Bour- 
ges :  mais  le  duc  de  Berry  et  le  duc  de  Bourbon  de- 
meurèrent tousjours  du  party  dudit  duc  d'Orléans 
contre  le  duc  de  Bourgongne. 

L'an  i/fi1?  le  Roy  et  le  duc  de  Bourgongne  firent 
leur  mandement  pour  aller  vers  Bourges  ,  et  as- 
semblèrent à  ce  subjet  bien  cent  mille  hommes  de 
bonne— estoffe  tous  vers  Melun  ,  puis  tirèrent  tout 
droit  à  Montereau  où  faut  Yonne,  delà  à  Sens  en 
Bourgongne ,  puis  à  la  Charité'  sur  Loire.  Il  y  eut 
de  grandes  ordonnances  faites,  et  fut  le  seigneur  de 
Croy  déclaré  capitaine  de  l'avant-garde,  accompa- 
gné d'Enguerrand  de  Bournonville  et  plusieurs  autres 
grands  seigneurs.  En  la  compagnie  du  Roy  estoit  le  duc 
de  Guyenne  Dauphin,  le  duc  Jean  de  Bourgongne,  le 
duc  de  Lorraine,  et  depuis  y  survint  aussi  le  roy  Louys 
de  Sicile,  avec  plusieurs  autres.  Apres  que  le  Roy  eut 
fait  ses  ordonnances  à  la  Charité,  il  s'en  alla  devant  la 
ville  de  Dun-le-Roy,  où  il  mit  le  siège  tout  autour  : 
enfin  cette  ville  fut  rendue  au  Roy,  à  condition  qu'ils 
s'en  iroient  saufs  leurs  corps  et  biens. 

De  là  le  Roy  s'en  alla  devers  Bourges  pour  y  mettre- 
le  siège  :  en  la  compagnie  du  Roy  il  fut  fait  grand 

nombre  de  chevaliers  lors  de  l'entreprise  de  ce  siège, 
et  y  eut  de  grands  assauts  faits  et  soustenus  par  ceux 
de  dedans  contre  ceux  de  dehors ,  car  les  assiégez  très- 
bien  se  défendirent;  mais  nonobstant,  tout  le  siège 
fut  fermé  par  un  lez  ou  tranchée,  et  non  plus.  De- 
dans Bourges  estoit  le  duc  de  Berry  oncle  du  Roy  et 
du  duc  de  Bourgongne,  avec  le  duc  de  Bourbon,  et 
aussi  y  pouvoient  aller,  venir  et  entrer  librement  tous 
autres  quand  il  leur  plaisoit  :  car  le  siège  n'y  fut  onc- 
ques  fermé,  fors  par  un  seul  lez  ou  fossé,  et  par  un 
seul  costé  de  la  ville.  Pendant  que  le  siège  fut  devant 
Bourges  du  costé  de  la  Charité,  ceux  de  dedans  sailli- 
rent dehors  au  nombre  d'environ  quatre  à  cinq  cens, 
et  donnèrent  sur  l'avant-garde  du  Boy  ;  surqnoy  y  eut 
grande  bataille,  mais  les  Armagnacs  furent  enfin  re- 
chassez  dedans,  après  y  avoir  laissé  plusieurs  des  leurs 
tuez,  parespecial  des  Anglois  qui  yestoient  en  garni- 
son. Cette  besongne  arriva  un  dimanche  droit  à  l'heure 
de  none.  Après,  ceux  de  dedans  commencèrent  si  fort 
à  jetter  canons,  qu'il  fallut  que  les  gens  du  B.oy  se  reti- 
rassent en  arrière  :  aussi  y  avoit-il  souvent  grands  as- 
sauts et  furieuses  attaques  données  d'un  costé  et  d'au- 
tre, mais  l'avant-garde  du  Roy  estoit  si  forte,  que  ceux 
de  la  ville  ne  les  pouvoient  grever.  En  une  course 
entre  autres,  que  le  duc  de  Lorraine  et  le  seigneur 
de  Helly  firent ,  il  y  eut  grande  perte  faite  par  ceux 
de  la  ville,  et  y  fut  pris  le  neveu  de  Bernardon  de 
Fere  gaillard  homme  d'armes  ,  et  plusieurs  autres 
avec  luy.  Ce  jour  Jean  de  Humiere  chassa  si  avant 
qu'il  ne  peut  retourner,  et  fut  emmené  prisonnier 
dans  la  ville.  Quand  le  roy  Charles  eut  estéjong-temps 
devant  Bourges ,  il  eut  conseil  d'aller  par  delà  pour  les 

affamer,  et  de  laisser  garnison  vers  la  Charité,  pour 
extourner  les  vivres.  Quand  ceux  de  la  ville  le  virent 
déloger,  ils  cuiderent(0  que  le  Roy  s'enfuist  et  sail- 
lirent après  ;  mais  ceux  de  l'avant-garde  du  Roy  es- 
tans  en  embusche  frappèrent  sur  eux,  et  en  prirent 
et  tuèrent  quantité,  par  especial  gens  de  village  à  qui 
on  fit  assez  de  peine.  Le  Roy  et  ses  gens  chevauchè- 
rent tant  qu'ils  vinrent  par  delà  la  ville,  et  y  remirent 
le  siège.  Pendant  ce  temps,  le  pays  de  Rerry  fut  fort 
gasté  par  les  gens  du  Roy  et  du  duc  de  Bourgongne. 
Enfin  le  Roy  ayant  esté  grand  espace  de  temps  par 
delà  Bourges  il  y  eut  parlement  de  ceux  de  la  ville  avec 
les  gens  du  Roy  et  du  duc,  et  appointement  fait  ;  puis 
parlèrent  ensemble  le  duc  de  Berry  et  son  neveu  le 
duc  de  Bourgongne.  Là  y  eut  grandes  connoissances 
faites  par  plusieurs  seigneurs ,   et  pardonna  le  duc 
d'Orléans  la  mort  de  son  père  au  duc  Jean,  suivant 
certaines  conditions  dites  entre  eux,  de  quoy  on  fit 
en  suite  mutuellement  les  sermens  dans  A.uxerre,  où 
fuient  les  ducs  d'Orléans  et  de  Berry.  Après  cela  le 
Roy  retourna  à  Paris,  et  chacun  en  son  pays  :  et 
cuidoit-on  lors  véritablement  avoir  paix  à  tousjours, 
dont  le  monde   estoit  joyeux;  car  il  leur  sembloit 
qu'ils  estoient  bien  eschappez,  veu  le  mauvais  com- 
mencement qui  y  avoit  esté  :  mais  nonobstant  quel- 
que paix  ou  accord  qu'il  y  eut,  on  vit  bien  en  bref 
après  qu'elle  n'estoit  ferme,  comme  il  se  pourra  ap- 
percevoir  dans  la  suite. 

Environ  le  temps  que  le  Roy  alla  pour  assiéger 
Bourges,  le  comte  Waleran  de  Sainct  Paul  con- 
nestable  de  France  fut  envoyé  au  comte  d'Alençon 

(0  Ils  çuiderent  :  ils  présumèrent. 

pour  le  réduire  en  l'obéissance  du  Roy  :  il  y  alla 
grandement  accompagné  de  Picards  et  autres  gens, 
et  mit  fort  le  pays  en  son  obéissance.  Or  il  y  avoit  une 
place  nommée  Sainct  Remy  au  plein,  laquelle  ne  vou- 
lut obéir  audit  comte  ,  lequel  partant  y  mit  le  siège  tout 
au  tour,  mais  tant  y  fut  que  le  seigneur  de  Gaucour 
vint  avec  puissance  pour  combatre  ce  comte  :  lors  le 
comte  Waleran  ordonna  ses  gens  en  bataille ,  telle- 
ment qu'il  gagna  la  journée  à  l'aide  de  ses  gens  qui 
estoient  tres-vaillans.  Avec  le  comte  Waleran  estoit 
Jean  de  Luxembourg  son  neveu  ,  lequel  fut  fait  ce 
jour-là  chevalier,  et  s'y  porta  vaillemment,  nonobs- 
tant qu'il  fut  jeune  d'aage.  Aussi  y  fut  fait  chevalier 
Raulequin  fils  du  vidame  d'Amiens ,  et  plusieurs  au- 
tres semblablement  avec  eux.  Là  estoit  le  Borgne  de 
la  Heuse  homme  de  grand  renom  et  fort  sage  en  guerre, 
par  qui  ledit  comte  Waleran  se  gouvernoit  en  partie 
pour  le  fait  de  la  guerre.  Apres  que  ce  comte  eut  ga- 
gné la  place  de  Sainct  Remy  au  plein,  et  pris  quan- 
tité de  prisonniers,  il  en  fut  très  joyeux,  et  remercia 
nostre  Seigneur  de  la  victoire  qu'il  luy  avoit  envoyé. 
Plusieurs  autres  places  au  pays  d'Alençon  se  réduisi- 
rent en  son  obéissance ,  après  quoy  il  s'en  alla  en  son 
pays,  puis  par  devers  le  Roy  et  le  duc  de  Bourgon- 
gne,  qui  grande  joye  luy  firent.  Il  avoit  entre  autres 
prisonniers  le  seigneur  de  Gaucour,  lequel  il  envoya 
en  Artois  en  sa  ville  de  Sainct  Paul  tenir  prison,  mais 
enfin  il  fut  mis  à  rançon,  et  délivré  en  payant  finance. 
Peu  avant  ce  temps  le  comte  Waleran  avoit  tenu  siège 
devant  le  chasteau  de  Coucy  en  Laonnois,  qui  fut 
par  long-temps  assiégé,  car  ceux  de  dedans  le  défen- 
dirent bien  :  mais  le  comte  Waleran  s'advisa  de  faire 

miner  par  dessoubs  la  tour  un  nommé  Maistre  Oudon, 
tellement  que  quand  se  vint  à  mettre  le  feu  en  la 
mine,  la  tour  fut  toute  enclinée  et  rendue  penchante, 
comme  il  se  peut  voir  encor  :  tant  fut  le  comte  Wa- 
leran  devant  Coucy  qu'il  luy  fut  rendu,  et  y  mit  ses 
gens  dedans  pour  le  garder,  puis  s'en  alla  devers  le 

A. prés  que  la  paix  du  duc  Jean  de  Bourgongne  et 
du  duc  Charles  d'Orléans  eut  esté  confirmée  à  Auxerre, 
comme  il  vient  d'estre  dit,  il  se  passa  environ  deux 
ans  que  la  chose  s'entretint  de  la  sorte  pacifiquement  : 
lors  ne  parloit-on  d'aucune  guerre,  mais  par  envie 
que  chacun  avoit  de  gouverner  le  royaume,  la  chose 
se  remit  dedans  le  trouble  plus  fort  qu'auparavant. 

Le  duc  Charles  d'Orléans  avoit  envoyé  quérir  aide 
en  Angleterre ,  et  pour  finance  payer  il  envoya  le 
comte  d'Angoulesme  son  frère  se  tenir  pour  ostage  en 
Angleterre,  avec  autres  gentils-hommes  de  son  hostel, 
lesquels  y  demeurèrent  depuis  long-temps  pour  l'occa- 
sion de  la  guerre,  qui  empescha  qu'ils  ne  peurent 
estre  si  tost  délivrez  et  rachetez. 

L'an  i/f1^,  le  duc  Jean  de  Bourgongne  estoit  à 
Paris ,  où  y  avoit  plusieurs  autres  grands  seigneurs 
du  sang  royal,  qui  tous  avoient  envie  sur  ce  duc, 
et  contendoient  à  le  chasser  du  gouvernement  du 
royaume,  et  quelque  semblant  qu'ils  luy  monstras- 
sent,  si  le  hayssoient-ils  au  fonds  du  cœur,  comme  il 
fut  depuis  apparent. 

De  cela  s'appercevoit  bien  ce  duc  Jean  en  plusieurs 
manières ,  à  quoy  il  resistoit  le  plus  qu'il  pouvoit  : 
car  il  avoit  grande  partie  du  commun  de  Paris  h  son 
commandement ,  spécialement  les  bouchers  par  les- 

quels  il  fit  prendre  le  duc  de  Bar,  et  messire  Jacques 
de  la  Rivière  ,  lesquels  fuient  détenus  prisonniers 
pendant  long-temps. 

Or  de  cette  prise  fut  le  duc  de  Guyenne  Dauphin 
grandement  courroucé  envers  ce  duc,  qui  estoit  son 
beau-pere, et  luy  dit  qu'il  s'en  repentiroit.  Il  fut  lors 
fait  à  Paris  de  merveilleuses  besongnes  ;  car  ceux  qui 
tenoient  le  party  du  duc  Jean  portoient  petits  chap- 
perons  tous  d'une  livrée  :  entre  autres  il  y  avoit  un 
bouclier  nommé  Caboche,  qui  avec  un  qu'on  appelloit 
Deniset  de  Chaumont  conduisoient  ainsi  le  commun 
peuple,  pour  la  bende  de  ce  duc  Jean  soustenir. 

Par  telles  choses  et  plusieurs  autres,  se  renouvella 
la  guerre  entre  le  roy  Charles  et  les  seigneurs  de 
France  contre  le  duc  Jean ,  lesquels  princes  ne  ces- 
sèrent oneques  de  faire  tant  qu'ils  eussent  tourné  le 
Roy  et  son  fils  le  duc  de  Guyenne  contre  ce  duc 
Jean.  Le  duc  de  Bar  fut  lors  délivré  de  prison  par  le 
pourchas  de  Bonne  sa  sœur  comtesse  de  Sainct  Paul, 
et  par  ses  autres  bons  amis  ;  mais  le  frère  du  seigneur 
de  la  Rivière  mourut  en  prison  ,  et  luy  mit-on  sus 
qu'il  s'estoit  tué  d'un  pot ,  pource  qu'on  le  detenoit 
prisonnier  ,  et  de  ce  on  parla  en  mainte  manière. 
Après  tous  ces  appointemens  et  évenemens  le  duc 
Jean  se  retira  en  ses  pays,  laissant  aucuns  seigneurs 
de  son  hostel  par  devers  le  duc  de  Guyenne  son  beau 
fils  ,  dont  messire  Jean  de  Croy  fut  l'un  ,  mais  il  fut 
pris  et  mené  prisonnier  à  Mont  -  le  -Hery,  où  il  fut 
détenu  long-temps. 

En  ce  temps  le  roy  Charles ,  le  duc  d'Orléans ,  le 
duc  de  Bourbon,  le  comte  de  Richemont ,  et  mes- 
sire  Charles  d'Albret   connestable  ,   avec  plusieurs 
7-  17 

autres  grands  seigneurs ,  promirent  tous  ensemble 
de  destruire  le  duc  Jean  de  Bourgongne ,  et  le  chasser 
de  ses  pays.  Or  après  que  ces  seigneurs  dessus  dits 
eurent  pris  telle  conclusion  contre  ce  duc,  il  en  oiïyt 
nouvelles  ,  dont  il  fut  fort  dolent ,  pource  que  le 
Roy  estoit  contre  luy ,  et  le  duc  de  Guyenne  Dau- 
phin ,  plus  que  tous  les  autres  :  mais  nonobstant 
il  se  reconforta  de  tout ,  et  assembla  ses  gens  pour 
aller  vers  Paris,  sçavoir  s'il  pourroit  rompre  ces 
alliances.  Il  se  fioit  beaucoup  au  commun  de  Paris, 
qui  luy  mandèrent  qu'il  vint  en  asseurance ,  et  qu'ils 
le  mettroient  dedans  leur  ville. 

Environ  le  temps  que  le  duc  de  Bar  fut  pris,  mes- 
sire  Pierre  des  Essars  (0  estoit  prevost  de  Paris,  qui 
avoit  comme  tout  gouverné  auprès  d'iceluy  duc  Jean, 
et  avoit  grandement  tenu  son  party ,  mais  il  se  re- 
tourna comme  on  fit  entendre  à  ce  duc ,  qui  à  ce 
subjet  le  fit  prendre,  puis  luy  fit  coupper  la  teste  dans 
Paris,  dont  plusieurs  gens  furent  fort  esmerveillez. 

Quand  le  duc  Jean  eut  assemblé  ses  gens  pour 
venir  à  Paris,  il  avoit  très-belle  compagnie,  et  che- 
vaucha droit  vers  Paris  >  puis  se  logea  dedans  la  ville 


(0  Messire  Pierre  des  Essars  :  Des  Essarts  fut  conduit  au  supplice 
avec  encore  plus  d'opprobre  que  Monlagu  qu'il  avoit  fait  périr  quatre 
ans  auparavant.  «  Le  premier  jour  de  juillet  i4i3,  dit  le  Journal  de 
«  Paris  (  pag.  i4  et  i5  )  ,  fust  ledit  Prevost  prins  dedans  le  palais, 
«  trainé  sur  une  claye  jusques  à  la  heaumerie ,  et  puis  assis  sur  un  ais 
«  en  la  charette  loul jus ^  une  croix  de  bois  en  sa  main,  vestu  d'une 
«  houppelande  noire  déchiquetée,  fourrée  de  martres,  une  chausse 
«  blanche,  un  escafinons  (soulier)  noir  en  ses  pieds:  en  ce  point 
«  mené  es  halles  de  Paris,  et  là  on  lui  coupa  la  teste,  et  fust  mise 
«  plus  hault  que  les  aultres  de  trois  pieds.  »  Voyez  Tableau  du  règn* 
de  Charles  FL) 

de  Sainct  Denys  en  France,  où  là  séjourna  grand 
pièce  de  temps.  Pendant  que  ce  duc  estoit  logé  à 
Sainct  Denys ,  le  seigneur  de  Croy  envoya  seize  ou 
vingt  hommes  d'armes  bien  montez  à  Mont-le-Hery 
où  son  fils  estoit  prisonnier,  qui  firent  tant  par  au- 
cun moyen  ,  que  messire  Jean  de  Croy  qui  estoit 
prisonnier  dans  le  chasteau,  vint  pour  oùyr  messe  en 
la  ville,  aussi  -  tost  ils  le  firent  monter  sur  un  bon 
coursier,  puis  s'en  allèrent  droit  à  Sainct  Denys,  sans 
qu'il  fust  possible  à  ceux  du  chasteau  de  le  rescourre  : 
ainsi  revint  messire  Jean  de  Croy  vers  le  duc  de 
Bourgongne ,  et  vers  le  seigneur  de  Croy  son  père  y 
qui  grande  chère  luy  firent ,  et  à  ceux  qui  Tavoient 
ainsi  sauvé  et  ramené. 

Durant  aussi  le  temps  que  le  duc  Jean  séjourna  à 
Sainct  Denys ,  il  envoya  Enguerran  de  Bournonviîle 
par  un  matin  bien  accompagné  vers  Paris  ,  lequel 
s'adressa  à  la  porte  du  marché  aux  chevaux,  cuidant 
que  ceux  de  la  ville  le  deussent  mettre  dedans  , 
mais  ils  ne  peurent  ;  car  ils  furent  de  trop  prés  visi- 
tez. Il  y  eut  lors  dedans  Paris  grand  effroy,  car  pour 
vray  il  y  avoit  grande  partie  du  commun  de  Paris 
pour  le  duc  Jean.  Quand  iceluy  Enguerran  de  Bour- 
nonviîle apperceut  qu'il  avoit  failly  à  entrer ,  il  rer 
tourna  à  Sainct  Denys  devers  le  duc  Jean.  Assez  tost 
après  ce  duc  partit  de  Sainct  Denys  bien  accom- 
pagné, y  laissant  garnison  de  ses  gens,  et  pour  capi- 
taine messire  Hué  de  Lannoy ,  accompagné  de  Hec- 
tor de  Saveuse  ,  et  Philippe  de  Saveuse  son  frère  , 
avec  plusieurs  autres  gentils-hommes  ;  aussi  y  demeura 
Lionnel  de  Maldeghen  vaillant  homme  de  guerre,  et 
subtil.  Enguerran  de  Bournonviîle  et  Lamon  de  Lan- 

noy  furent  envoyez  en  la  ville  de  Soissons  :  par  cette 
manière  le  duc  Jean  garnit  les  frontières  de  Beau- 
voisis ,  car  il  y  avoit  plusieurs  bonnes  villes  et  for- 
teresses tenans  son  party.  Depuis  ce  duc  se  retira  en 
son  pays  d'Artois ,  où  il  manda  et  convoqua  tous  les 
seigneurs  de  ses  pays  à  Arras  :  là  y  eut  grands  con- 
seils tenus  par  luy  et  ses  barons  :  il  estoit  en  grand 
doute  de  pouvoir  soustenir  ce  faix ,  à  cause  que  le 
Roy  s'estoit  ainsi  tourné  contre  luy,  dequoy  plus  luy 
grevoit  que  de  tous  les  autres  a  qui  il  avoit  affaire  ; 
mais  enfin  il  prit  conclusion  d'attendre  en  son  pays 
toutes  adventures  ,  faisant  par  tout  garnir  ses  bonnes 
villes  et  forteresses  pour  se  défendre  contre  tous  ve- 
nans  ,  et  outre  ce  il  se  garnit  fort  de  gens  ;  car  il 
manda  tous  les  seigneurs  de  Boui  gongne  qui  vinrent 
à  grande  puissance  à  son  secours. 

L'an  i4 14  ^e  roy  Charles  fit  ses  mandemens  par 
toutes  les  parties  du  royaume  ,  et  assembla  bien 
quatre-vingts  mille  hommes,  parmy  lesquels  estoient 
plusieurs  grands  seigneurs ,  car  le  duc  de  Guyenne 
son  fils  aisné  y  estoit ,  le  duc  Charles  d'Orléans ,  le 
duc  de  Bar ,  le  duc  de  Bourbon  ,  et  plusieurs  autres 
grands  princes  qui  promirent  au  Roy  de  destruire 
le  duc  Jean  de  Bourgongne,  et  le  chasser  de  ses  sei- 
gneuries. Quand  le  Roy  eut  assemble'  ses  gens ,  il  che- 
vaucha ,  droit  vers  la  ville  de  Compiegne,  qui  estoit 
fort  garnie  des  gens  dudit  duc  Jean  ,  et  là  mit  le 
siège  tout  autour ,  mais  il  y  eut  de  grandes  escar- 
mouches avant  qu'il  peust  estre  bien  formé  ;  car  ceux 
de  la  ville  firent  beaucoup  de  peine  aux  gens  du  Roy, 
dont  ils  prenoient  souvent  des  prisonniers  ,  qu'ils 
menoient  dedans  la  ville,  par  les  sorties  de  Hector 

de  Saveuse  et  de  Philippe  son  frère,  qui  estoient 
tres-vaillans  en  faict  de  guerre  :  et  aussi  messire  Hue 
de  Lannoy  qui  en  estoit  capitaine,  s'y  gouverna  hau- 
tement ;  et  si  y  estoit  le  bon  Lionnel  de  Maldeghen, 
qui  estoit  homme  bien  renommé  en  toutes  besongnes 
où  il  se  trouvoit  :  avec  eux  y  avoit  foison  d'autres  gen- 
tils-hommes de  grande  entreprise ,  qui  bien  vaillam- 
ment s'y  gouvernèrent.  Le  B.oy  qui  tenoit  son  siège 
devant ,  avoit  en  sa  compagnie  de  vaillans  hommes 
d'armes,  qui  bien  recherchoient  les  occasions  d'y  ac- 
quérir de  l'honneur,  et  entre  autres  y  estoit  Hector 
de  Bourbon  frère  bastard  du  duc  de  Bourbon ,  qui 
estoit  tenu  pour  le  plus  vaillant  entre  tous  les  autres, 
lequel  manda  à  ceux  de  la  ville  qu'il  les  iroit  visiter 
le  jour  de  may  au  matin.  Quand  ce  bastard  eut  ainsi 
mandé  à  ceux  de  la  ville  ,  ils  se  préparèrent  alen- 
contre  pour  le  recevoir  :  or  quand  se  vint  audit  jour 
de  may,  ledit  bastard  qui  estoit  accompagné  de  puis- 
santes gens,  vint  vers  une  porte  de  Compiegne  :  luy 
et  ses  gens  avoient  chacun  un  chappeau  de  feuillages, 
vulgairement  dit  de  May  sur  leur  teste  armée  :  là 
y  eut  grand  chocq  d'un  costé  et  d'autre  ;  mewne  y 
eut  ledit  bastard  de  Bourbon  son  cheval  tué  soubs 
luy,  car  ceux  de.  la  ville  se  défendirent  tres-vaillam- 
ment,  et  y  eut  plusieurs  blessez  des  deux  costez  :  mais 
nonobstant  toute  la  défense  que  ceux  de  la  ville 
firent,  le  bastard  et  ses  gens  les  pressèrent  si  vive- 
ment, qu'enfin  les  gens  du  duc  Jean  rendirent  la  ville 
au  Boy,  à  condition  qu'ils  s'en  iroient  saufs  leurs 
corps  et  leurs  biens,  ce  que  le  Boy  leur  accorda, 
et  l'ayant  ainsi  mis  en  son  obéissance ,  il  la  garnit  de 
ses  gens ,  puis  il  s'en  alla  à  Soissons ,  où  Enguerran- 

de  Bournonville  estoit,  et  là  mit  le  siège  tout  autour, 
mais  il  y  trouva  grande  défense  par  ledit  Enguerran , 
et  ses  gens.  Tandis  que  le  Roy  estoit  à  ce  siège  ,  le 
susdit  bastard  de  Bourbon  fut  navré  à  mort  en  allant 
considérer  les  fossez  :  il  fut  fort  plaint  de  ses  gens  , 
par  especial  du  duc  de  Bourbon  son  frère,  qui  gran- 
dement l'aimoit  pour  la  vaillance  qui  estoit  en  luy. 
Cette  mort  nuisit  depuis  à  Enguerran  de  Bournon- 
ville, qui  fui  bien  courroucé  quand  il  seeut  la  mort 
de  ce  bastard.  Enfin  le  Roy  ayant  esté  long  espace 
de  temps  devant  Soissons ,  fut  conseillé  de  la  faire 
assaillir,  parce  qu'il  descouvrit  qu'il  y  avoit  dissen- 
tion  entre  les  gens  du  duc  Jean  et  ceux  de  la  ville  ; 
car  Enguerran  et  ses  gens  avoient  voulu  sortir  de  la 
ville,  mais  le  commun  en  fut  mal-content,  pource 
qu'ils  les  laissoient  de  la  sorte  en  grand  danger,  sans 
leur  aider  à  faire  quelque  bon  traité,  et  pource  se 
tournèrent  la  plus  grande  partie  contre  ledit  Bour- 
nonville :  outre  ce  il  y  avoit  aussi  grand  débat  entre 
les  gens  d'iceluy  Enguerran  et  les  gens  de  Lamon  de 
Lannoy,  partant  ils  se  trouvoient  très- mal  d'accord 
dedans  la  ville,  et  peu  s'entre-aimoient  l'un  l'autre. 
Par  telles  dissensions  fut  depuis  la  ville ,  et  eux- 
mesmes  en  voye  de  perdition  :  car  les  gens  du  Roy 
assaillirent  tout  autour,  et  dura  l'assaut  longuement: 
mais  enfin  elle  fut  prise  et  emportée  d'assaut  par  les 
gens  du  Roy,  qui  vaillamment  s'y  portèrent.  Là  fut 
pris  Enguerran  de  Bournonville  et  Lamon  de  Lan- 
noy ,  avec  tous  leurs  gens  ;  comme  encor  messire 
Pierre  de  Menau  (0  qui  estoit  du  pays,  auquel  de- 

(0  Messire  Pierre  de  Menau.  Lisez  Pierre  de  Menou.  Il  étoit  d'une 
famille  de  Tourraine,  et  non  de  Picardie»  ^ 

puis  le  conseil  du  Roy  fit  coupper  la  teste.  A  la  prise 
de  cette  ville  y  eut  grand  desordre  commis  ;  car  les 
églises  furent  pillées  ,  et  quantité  de  femmes  violées 
par  force,  tant  gentilles  femmes  que  autres,  dequoy 
la  ville  fut  du  depuis  pendant  long-temps  en  grande 
destruction.  Après  ces  choses  ainsi  faites,  Enguerran 
de  Bournonville  eut  aussi  la  teste  couppée ,  et  ne 
peut  estre  sauvé  pour  aucune  prière  ,  combien  qu'il 
y  avoit  plusieurs  des  gens  du  Roy  qui  en  furent 
courroucez;  mais  le  duc  de  Bourbon,  qui  estoit  fort 
en  colère  de  la  mort  de  son  frère  bastard,  fut  l'un 
de  ceux  qui  plus  de  mal  luy  fit. 

Quand  le  Roy  eut  ainsi  achevé  à  Soissons,  il  en  par- 
tit pour  venir  vers  la  ville  de  Peronne.  Il  logea  en  la 
ville,  où  il  fut  assez  long  temps  :  tous  ses  gens  estoient 
logez  au  pays  d'autour  Peronne.  Depuis  il  fut  conseillé 
d'entrer  dans  le  pays  du  duc  Jean  de  Bourgongne  ,  et 
y  tout  prendre  par  force ,  et  mettre  à  destruction  ses 
pays.  Lors  le  Roy  chevaucha  vers  la  ville  de  Bapaume, 
laquelle  estoit  fort  garnie  des  gens  du  duc  Jean.  Il 
mit  le  siège  autour  de  cette  ville,  et  tant  y  fut  qu'elle 
luy  fut  enfin  rendue  :  ceux  qui  estoient  dedans  en 
partirent  saufs  leurs  corps  et  leurs  biens.  Assez  tost 
après  que  le  Roy  eut  mis  Bapaume  en  son  obéis- 
sance ,  et  qu'il  l'eut  garny  de  ses  gens ,  il  en  par- 
tit pour  aller  devant  Arras  mettre  le  siège.  Cette 
ville  estoit  garnie  de  bons  gens  d'armes  et  gens  de 
traict,  dont  estoit  capitaine  messire  Jean  de  Luxem- 
bourg, qui  estoit  chevalier  de  grand  renom  et  preux 
aux  armes ,  lequel  avoit  bien  de  bonne  estofie  mille 
hommes  d'armes,  sans  les  gens  de  traict  et  ceux  de 
la  ville  qui  moult  estoient  puissans.  Au  dessous  dudit 

messire  Jean  de  Luxembourg  estoient  plusieurs  ca- 
pitaines ,  et  entre  autres  le  seigneur  de  Noyelle  , 
nommé  le  Blanc  Chevalier;  et  de  Bourgongne  y  estoit 
le  seigneur  de  Montagu  ,  le  seigneur  de  Champdivers, 
le  seigneur  de  Tolongeon,  et  plusieurs  autres  grands 
seigneurs.  Ainsi  messire  Jean  de  Luxembourg  estoit 
accompagné  de  vaillans  et  sages  hommes  d'armes,  qui 
bien  le  conseillèrent,  ce  qui  parut  bien  à  la  fin.  De  ceux 
de  la  ville,  estoit  capitaine  le  seigneur  de  Beaufort  à 
la  barbe ,  qui  estoit  homme  de  haute  entreprise ,  le- 
quel les  retint  bien  en  son  obéissance  et  comman- 
dement, tant  que  le  siège  dura.  Aussi  estoit  la  ville 
et  la  cité  garnie  de  gens  qui  estoient  fort  vaillans,  et 
peu  craignoient  d'estre  attaquez,  sinon  par  trahison. 
Aussi  quand  ils  sceurent  la  vérité  qu'on  les  venoit 
assiéger,  ils  mirent  le  feu  dans  leurs  faux-bourgs,  tant 
de  Baudimont  que  alieur  :  mesme  ils  abbatirent  plu- 
sieurs églises  qu'ils  destruisirent ,  afin  que  leurs  en- 
nemis ne  s'y  logeassent  si  à  leur  aise  :  et  de  plus  tint 
tousjours  bon  le  chasteau  de  Belle-Motte ,  qui  estoit 
un  grand  confort  et  soulagement  à  ceux  de  la  ville 
d'Arras  :  car  quand  ils  vouloient  envoyer  quelque 
message  vers  le  duc  Jean ,  ils  l'envoyoient  par  le- 
dit chasteau  pour  aller  plus  seurement.  Donc  après 
que  le  Roy  eut  conquis  Bapaume ,  il  s'achemina 
vers  Arras,  Il  avoit  lors  en  sa  compagnie  bien 
cent  mille  hommes,  entre  lesquels  estoient  plusieurs 
hauts  princes  ;  car  le  duc  de  Guyenne  y  estoit , 
le  duc  Charles  d'Orléans,  le  duc  de  Bar,  le  duc  de 
Bourbon,  messire  Chai  les  d'Albret,  connestable  de 
France,  le  comte  de  Pûchemont,  le  comte  d'Arma- 
gnac ,  le  comte  d'Alencon,  et  plusieurs  autres,  qui 

tous  tendoient  à  destruire  le  duc  Jean.  Or  tant  che- 
vaucha le  Roy ,  qu'il  arriva  assez  prés  d'Arras.  De's 
le  lendemain  ses  gens  commencèrent  à  approcher  la 
viile ,  et  logea  le  Roy  à  la  Maison  du  Temple.  Au 
commencement  du  siège  dés  le  premier  jour  il  y  eut 
fîeres  escarmouches  et  attaques  des  gens  du  Roy 
contre  ceux  de  la  ville ,  en  quoy  gagnèrent  ceux  de 
la  ville  quantité  de  prisonniers  et  de  chevaux  :  mais 
nonobstant  le  siège  ne  fut  mie  si  lost  assis  ,  ains  au 
bout  seulement  de  quinze  jours  il  fut  fermé.  Le  duc 
de  Bourbon  se  logea  au  faux-bourg  de  Baudimont, 
et  le  duc  de  Bar  estoit  logé  au  faux-bourg  vers  Belle- 
Motte.  Ceux  de  la  ville  faisoient  souvent  grandes  sail- 
lies, par  especial  à  la  Barette  d'Avenne,  et  à  la  porte 
Sainct  Michel  vers  Belle-Motte,  et  souvent  amenoient 
prisonniers  en  la  ville.  Les  gens  du  Roy  tenoient 
pour  ce  temps  le  chasteau  d'Avenne  -  le  -Comte  et 
celuy  de  Villers- Castel ,  d'où  ils  grevoient  fort  le 
pays,  et  le  tenoient  en  gi  aride  subjetion,  mesme  ils 
allèrent  courre  jusques  à  Sainct  Paul,  le  comte  Wa- 
leran  y  estoit,  qui  encores  se  disoit  connestable  de 
France.  Us  luy  bruslerent  ses  faux-bourgs  ;  mais  les 
gens  dudit  comte  Waleran  saillirent  hors  icelle  ville 
de  Sainct  Paul,  et  rechasserent  les  gens  du  Roy,  dont 
ils  tuèrent  un,  de  quoy  ce  comte  fit  semblant  d'estre 
courroucé.  Une  autre  fois  les  gens  du  Roy  allèrent 
jusques  aux  portes  de  Hedin  ,  et  y  causèrent  grand 
effroy  ;  mais  ils  perdirent  beaucoup  de  leurs  gens, 
avant  qu'ils  revinssent  à  leur  siège.  Ainsi  coururent 
les  gens  du  Roy  par  tout  le  païs  d'Artois,  parquoy 
il  fut  fort  destruit  de  tous  costcz.  Cependant  ceux 
gui  estoient  au  siège  s'efforçoient  fort  de  prendre  la 

ville,  devant  laquelle  souvent  ils  jettoient  grands  en- 
gins ,  dont  les  portes  et  murailles  furent  fort  en- 
dommage'es.  Les  gens  du  Roy  passèrent  par  un  di- 
manche après  disner  ,  la  rivière  du  marais  Sain  et 
Michel  par  une  petite  planche ,  puis  vinrent  assez 
prés  de  la  poterne  vers  ledit  marais.  Quand  ceux  de 
la  ville  les  apperceurent ,  ils  saillirent  alencontre 
d'eux  :  là  y  eut  grand  combat  donné,  mais  enfin  les 
gens  du  Roy  furent  desconfits,  et  y  eut  de  morts  et 
noyez  grande  quantité ,  et  de  pris  et  emmenez  en  la 
ville.  A  cette  besongne  se  conduisit  v  aillamment  Perche- 
val  le  Grand.  Le  lendemain  le  duc  de  Bourbon  envoya 
requérir  qu'on  laissast  enterrer  ceux  qui  estoient 
noyez  ,  dequoy  messire  Jean  de  Luxembourg  fut  con- 
tent ,  moyennant  qu'ils  aui  oient  les  corps  de  ceux 
de  la  ville  et  les  harnas  (0,  dont  il  fut  ainsi  ordonné. 
Le  comte  d'Eu  fut  fait  chevalier  en  une  mine  à  com- 
batre  contre  le  seigneur  de  Montagu  ,  et  estoit  la 
mine  dessoubs  les  murs  de  la  cité,  proche  de  Baudi- 
mont.  Devant  Arras  le  B.oy  fut  occupé  six  semaines , 
environ  le  mois  d'aoust  :  peu  il  y  gagna,  ains  y  perdit 
messire  Amé  de  Sarbruce  d'un  coup  de  canon  qui  le 
frappa  en  la  teste.  En  toutes  les  sorties  que  ceux  de 
la  ville  firent,  ils  perdirent  peu  de  leurs  gens  ,  et  n'y 
furent  pris  des  gens  de  renom  que  Baugois  de  la  Beu-. 
vriere,  et  le  bastard  de  Beille.  Le  duc  Jean  avoit  or- 
donné grande  puissance  de  gens  pour  secourir  ceux 
de  la  ville  d' Arras,  dont  estoit  conducteur  le  seigneur 
de  Croy,  et  cuidoient  frapper  sur  le  logis  de  Baudi- 
mont.  Quand  ledit  seigneur  de  Croy  eut  tout  as- 
semblé vers  Betune,  pour  estre  rendu  au  poinct  du 

(0  Et  les  harnas  :  ei  les  armures. 

jour  dans  Arras,  il  fit  advancer  ses  coureurs  devant, 
et  en  fut  Atis  de  Brimeu  avec  Jacques  de  Brimeu  son 
frère;  mais  ils  furent  pris  des  gens  du  Roy,  et  menez 
au  camp  de  ce  siège  ,  parquoy  cette  entreprise  fut 
rompue.  Depuis  iceluy  Jacques  de  Brimeu  eschappa, 
et  entra  dans  Arias  ,  dont  le  peuple  fut  bien  joyeux. 
Quand  le  Roy  eut  ainsi  esté  devant  Arras  grand  es- 
pace de  temps,  la  duchesse  de  Hollande  (qui  estoit 
sœur  du  duc  Jean  )  alla  devers  le  Roy,  et  fit  tant  que 
ce  duc  Jean  obtint  enfin  la  paix  du  Roy  ;  car  le 
comte  de  Pontieu  qui  estoit  second  fils  du  Roy,  avoit 
espousé  la  fille  du  duc  Guillaume  de  Hollande  et  de 
ladite  duchesse  ,  laquelle  par  ainsi  se  trouvoit  nièce 
du  duc  Jean  de  Bourgongne ,  sçavoir  fille  de  sa  sœur. 
Quand  cette  duchesse  eut  fait  ce  traité  du  duc  Jean 
avec  le  Roy,  ceux  de  la  ville  d'Arras  en  furent  bien 
joyeux  :  car  le  Roy  deslogea  aussi-tost  après  qu'il  eut 
receu  fobeïssance  d'icelle  ville ,  et  que  ses  bannières 
eurent  esté  mises  sur  ses  portes.  Or  combien  que  la 
paix  eust  ainsi  esté  traitée ,  si  se  deslogea  le  Roy  et 
ses  gens  en  grande  confusion  ,  et  s'en  allèrent  et  des- 
banderent  plus  en  un  jour  qu'ils  n'estoient  venus  en 
deux.  Le  Roy  ne  séjourna  guieres  tant  qu'il  fust  par- 
venu jusques  à  Paris. 

Quand  le  duc  Jean  se  vid  ainsi  délivré  de  ses  en- 
nemis, il  en  fut  bien  joyeux;  et  tantost  manda  par 
tout  ses  gens,  et  assembla  grande  puissance  de  toutes 
parts ,  puis  s'en  alla  au  duché  de  Bourgongne,  et  passa 
par  Mesieres  sur  Meuse  où  le  duc  de  Nevers  son  frère 
luy  fit  grand  feste,  et  moult  s'entre-conjoiiyrent  l'un 
frère  à  l'autre  :  depuis  le  duc  Jean  s'en  alla  en  Bour- 
gongne, où  il  séjourna  long- temps  sans  retourner 


^68  MEMOIRES 

en  Flandre  :  là  luy  firent  les  seigneurs  de  Bourgongne 
grande  joye  et  recueil,  car  il  l'aimoient  fort.  Le  duc 
Jean  estant  en  Bourgongne,  et  la  paix  ainsi  faite  de- 
vant Àrras,  si  restoit-il  tousjours  grande  envie  entre 
le  duc  Charles  d'Orléans ,  ses  alliez ,  et  le  duc  Jean  de 
Bourgongne.  De  faict,  messire  Jenet  (0  de  Pois  qui  s'en 
alloit  en  Bourgongne  devers  le  duc  Jean  à  tout  trois 
cens  compagnons,  fut  rué  jus  (2)  par  les  gens  du  duc 
d'Orléans,  et  retenu  prisonnier  luy  et  ses  compa- 
gnons. La  paix  d'Arras  que  dessus  estant  faite  de  la 
sorte,  et  le  temps  estant  venu  qu'il  convenoit  faire  les 
sermens  de  la  bien  entretenir,  monsieur  de  Guyenne 
Dauphin  fit  tout  le  premier  son  serment,  presens 
plusieurs  grands  seigneurs  qui  là  estoient  ;  entre  autres 
ladite  duchesse  de  Hollande.  Lors  le  duc  de  Guyenne 
dit  à  monsieur  d'Orléans  «  Beau  cousin,  il  vous  con- 
«  vient  jurer  la  paix  comme  nous  avons  fait.  »  Alors 
s'advança  le  duc  d'Orléans,  et  s'enclina  bien  bas,  di- 
sant :  «  Monsieur,  je  ne  suis  point  tenu  de  jurer  ny 
«  de  faire  serment,  car  je  suis  icy  venu  pour  servir 
«  Monsieur  le  Boy  et  vous.  »  Et  monseigneur  de 
Guyenne  luy  dit  :  «  Il  le  vous  convient  faire,  nous 
ce  vous  en  prions.  »  Et  le  duc  d'Orléans  dit  encore  une 
fois  :  «  Monsieur,  je  n'ay  point  rompu  la  paix,  et  ne 
«  dois  faire  serment,  plaise  vous  estre  content.  »  En- 
cor  après  luy  en  requit  le  duc  de  Guyenne  :  adonc  le 
duc  d'Orléans  par  grand  courroux  luy  dit  :  «  Mon- 
te sieur,  je  n'ay  point  rompu  la  paix,  ne  ceux  de  mon 
«  costé,  faites  venir  celuy  qui  l'a  rompue,  présent 
«  vous,  car  je  ne  l'ay  point  rompue.  »  Là  y  eut  l'ar- 

(')  Jean,  —  [*}  Fut  rué  jus  :  fut  mis  à  bas;  fut  battu. 

chevesque  de  Rheims  qui  dit  :  «  Monsieur  d'Orléans, 
«  faites  le  serment  d'entretenir  la  paix.  »  Ainsi  le  fit-il 
enfin,  quoy  que  contre  sa  volonté  :  car  il  luy  sembloit 
bien  que  le  duc  Jean  estoit  celuy  qui  seul  avoit  rompu 
la  paix,  laquelle  avoit  esté  faite  en  la  ville  d'Auxerre. 
Apres  que  le  duc  d'Orléans  eut  finalement  fait  ce  ser- 
ment, fort  à  contre-cœur;  monsieur  de  Guyenne  fit 
appeller  le  duc  de  Bourbon ,  lequel  cuidoit  faire  ré- 
plique et  excuse  de  paroles,  comme  avoit  fait  le  duc 
d'Orléans,  mais  le  duc  de  Guyenne  luy  couppa  court, 
en  disant  :  «  Beau  cousin  ,  je  vous  prie  n'en  parlez 
«  plus  :  »  adonc  fit  le  duc  de  Bourbon  serment  de  tenir 
la  paix.  Apres  luy  le  fit  aussi  le  duc  de  Bar,  avec  plu- 
sieurs autres  grands  seigneurs.  A  tant  on  appella 
l'archevesque  de  Sens,  lequel  estoit  frère  de  Montagu  : 
et  quand  il  vint  devant  monsieur  de  Guyenne,  on  luy 
dit,  qu'il  falloit  qu'il  jurast  la  paix  :  lors  il  s'enclina, 
et  dit  à  monsieur  de  Guyenne  :  «  Monsieur,  souvienne- 
«  vous  du  serment  que  vous  fistes ,  et  nous  tous  au 
«  partir  de  Paris,  présent  la  Reyne.  »  Et  adonc  luy 
dit  monsieur  de  Guyenne  :  «N'en  parlez  plus,  nous 
«  voulons  que  la  paix  tienne,  et  que  vous  la  juriez.  » 
Sur  quoy  cet  archevesque  répliqua  ;  «  Monsieur,  je  le 
«  feray,  puis  que  c'est  vostre  plaisir.  »  Et  n'y  en  eut 
plus  qui  fissent  refus  de  jurer  la  paix  que  ces  trois. 
Mais  quelque  paix  qu'ils  eussent  juré  ensemble,  si  y 
avoit-il  peu  d'amour ,  comme  il  se  peut  bien  descou- 
vrir peu  après  :  car  les  gens  du  duc  Jean  qui  avoient 
fait  la  guerre  ,  ne  s'ozoient  trouver  es  bonnes  villes  du 
Roy.  Et  fut  Hector  de  Saveuse  pris  en  allant  en  pèle- 
rinage à  Leance,  et  mené  prisonnier  à  Paris,  où  il  fut 
en  grand  danger  de  sa  vie  :  mais  la  duchesse  de  Hol- 

lande  luy  ayda  beaucoup,  pour  l'amour  de  ce  qu'il 
appartenoit  à  son  frère  le  duc  Jean  de  Bourgongne  : 
et  aussi  Philippe  de  Saveuse  frère  dudit  Hector,  prit 
le  seigneur  de  Chaule  et  Witasse  d'Aine ,  lesquels 
avoient  beaucoup  de  leurs  amis  auprès  du  Roy ,  qui 
employèrent  grande  peine  à  la  délivrance  dudit 
Hector,  afin  de  délivrer  les  deux  dessusdits  qu'ice- 
luy  Philippe  tenoit  prisonniers  :  par  ainsi  eschappa 
Hector  de  Saveuse  de  Paris.  Par  telles  choses ,  et  plu- 
sieurs autres ,  se  renouvella  la  guerre  et  l'envie  en- 
tre les  seigneurs  de  France  et  le  duc  Jean,  parquoy 
le  royaume  de  France  fut  depuis  réduit  en  grande 
perdition. 

Tout  ce  temps  durant  il  y  avoit  dans  le  royaume 
de  France  doubles  officiers  5  car  chacune  partie  con- 
tendoit  les  faire  à  sa  poste  :  le  comte  Waleran  de 
Sainct  Paul  estoit  connestable  de  France  par  la  vo- 
lonté du  duc  Jean  de  Bourgongne ,  et  le  seigneur  de 
Dampierre  admirai.  Les  autres  avoient  fait  messire 
Charles  d'Albret  connestable,  et  Clunet  de  Brabant 
admirai  :  ainsi  estoit  pour  lors  manie'  le  royaume  de 
France ,  pour  cette  malheureuse  guerre  du  duc  Jean 
de  Bourgongne ,  avec  le  duc  Charles  d'Orléans. 

Cette  mesme  année  environ  la  Sainct  Remy,  le 
comte  Waleran  de  Sainct  Paul  (  qui  encor  se  disoit 
connestable  de  Fiance)  assembla  quatre  à  cinq  cens 
combatans ,  et  s'en  alla  à  Ligny  en  Barrois,  qui  estoit  à 
luy.  Quand  il  fut  là  venu ,  le  duc  Antoine  de  Bra- 
bant (qui  avoit  espousé  en  premières  nopces  la  fille 
d'iceluy  comte)  luy  bailla  le  gouvernement  du  duché 
de  Luxembourg,  qui  estoit  à  luy  de  par  sa  seconde 
femme.  Or  ce  comte  7  après  qu'il  eut  séjourné  cinq 

semaines  audit  lieu  de  Ligny,  et  fait  voyage  devers  le 
duc  de  Bar  son  beau  frère  à  Bar-le-Duc,  s'en  alla  audit 
duché  de  Luxembourg,  où  il  fut  bien  obeï ,  et  luy 
delivra-on  la  forteresse.  Après  il  s'en  alla  en  plusieurs 
autres  bonnes  villes ,  par  tout  on  le  mettoit  et  rece- 
voit  dedans  ,  suivant  le  commandement  dudit  duc 
Antoine  de  Brabant.  Après  il  s'en  alla  à  DanviJlers, 
où  il  séjourna  grande  pièce ,  puis  il  alla  mettre  le 
siège  devant  une  forteresse  nommée  Neuville,  qui 
estoit  sur  la  rivière  de  Meuse ,  et  faisoit  des  courses 
dans  la  duché  de  Luxembourg.  Cette  forteresse  appar- 
tenoit  au  seigneur  d'Orchimont.  Quand  ledit  comte 
Waleran  eut  entrepris  le  siège  devant  cette  place  de 
Neuville,  il  y  demeura  long-temps,  et  avoit  fait  as- 
seoir grands  engins  devant  le  chasteau  pour  jetter  de- 
dans, puis  il  fit  faire  fossez  autour  du  monstier  qui 
estoit  devant  ledit  chasteau ,  et  fit  faire  des  guérites 
autour  dudit  monstier,  puis  il  le  pourveut  bien  de 
vivres,  et  laissa  de  ses  gens  dedans  pour  garder  que 
ceux  du  chasteau  n'en  peussent  saillir,  dont  il  fit  ca- 
pitaine un  gentil-homme  du  pays ,  qu'on  nommoit  le 
grand  Wautier  Disque.  Après  que  ce  comte  eut  ainsi 
pourveu  à  ce  monstier  de  Neuville  ,  il  s'en  alla  à  Dan- 
villers,  et  de  là  à  Ivuy  (0,  où  il  fut  grande  espace 
de  l'hyver.  Cependant  ses  gens  qu'il  avoit  laissé  audit 
monstier  de  Neuville  ,  y  firent  tant  que  le  chasteau  se 
rendit,  dont  le  seigneur  promit  en  suite  qu'il  ne  leur 
feroit  plus  de  guerre  :  partant  les  gens  que  ledit  comte 
avoit  laissé  au  monstier  de  Neuville,  s'en  allèrent  à 
Ivuy  par  devers  luy.  En  suite  ce  comte  demeura  à 
Ivuy  tout  le  caresme,  et  là  tenoit  ses  gens  avec  luy, 

(0  Yyoy  ,  ou  Carignan. 

Or  environ  quinze  jours  après  Pasques  il  luy  prit  une 
maladie,  dont  il  mourut.  Il  fut  enterré  dans  la  grande 
église  de  Ivuy,  combien  qu'il  eut  ordonné  qi/on  le 
portast  en  l'abbaye  de  Cercamp  situé  clans  le  comté 
de  Sainct  Paul ,  mais  on  n'en  fit  rien  pour  l'heure , 
parce  que  le  pays  et  les  chemins  estoient  périlleux , 
et  de  plus  il  n'avoit  pour  lors  avec  luy  aucun  de  ses 
prochains  amis  ;  car  il  estoit  desja  mort  quand  la 
comtesse  sa  femme  y  arriva,  laquelle  en  fit  grand 
dueil,  lors  qu'elle  en  sceut  la  verilé  :  car  ce  comte 
avoit  fort  désiré  de  la  voir  avant  sa  fin  dernière. 
Après  la  mort  d'iceluy  comte,  ses  gens  furent  gran- 
dement troublez,  et  s'en  allèrent,  les  uns  en  leur 
pays,  les  autres  avec  ladite  comtesse  à  Ligny  en  Bar- 
rois.  Ainsi  mourut  le  comte  de  Waleran  de  Sainct 
Paul  hors  de  son  pays ,  dont  ce  fut  grand  dommage  ; 
car  il  estoit  prince  de  grand  entendement,  et  qui  moult 
estoit  sage.  Après  sa  mort  le  duc  Antoine  de  Brabant 
releva  le  comté  de  Sainct  Paul  et  celuy  de  Ligny  avec 
toutes  les  autres  terres  du  defunct  comte  Waleran , 
pour  Philippes  son  fils  moins-né;  car  ce  duc  Antoine 
avoit  espousé  la  fille  d'iceluy  comte  Waleran,  dont  il 
avoit  deux  fils  ,  Jean  et  Philippes  ,  le  puisné  tousjours 
nommé  comle  de  Sainct  Paul,  tant  que  son  frère 
vesquit. 

Pour  ce  temps  le  duc  Jean  de  Bourgongne  se  tenoit 
en  son  pays  de  Bourgongne  ;  car  alors  on  parloit  peu 
de  guerre  en  France,  fors  que  chacun  sçavoit  bien 
qu'il  n'y  avoit  mie  ferme  amour  entre  le  duc  Jean  de 
Bourgongne ,  et  le  duc  Charles  d'Orléans. 

L'an  i4i5,  le  roy  Henry  d'Angleterre,  qui  bien 
sçavoit  le   discord  qui  estoit  entre  les  seigneurs  de 

France,  et  qui  tonsjours  contendoit  (0  de  conquérir 
ce  royaume,  fit  son  mandement  en  Angleterre,  et 
assembla  grande  puissance  d'Anglois ,  puis  il  monta 
sur  mer  et  s'en  vint  descendre  devant  Harfleur,  où  il 
mit  le  siège  par  mer  et  par  terre.  Ladite  ville.de' 
Hat  fleur  estoit  garnie  de  bons  gens  d'armes,  qui  bien 
la  tinrent  :  mais  le  roy  Henry  y  fut  si  longuement , 
qu'il  fallut  que  les  François  luy  rendissent  la  ville , 
parce  qu'ils  n'attendoient  plus  de  secours.  Ce  fut  là 
le  commencement  de   sa   conqueste  en    Normandie. 
Or  tandis  que  ledit  roy  Henry  tenoit  siège  devant 
Harfleur,  les  seigneurs  de  France  firent  grandes  as- 
semblées pour  y  résister,  et  se  mit  messire  Charles 
d'Albret,  qui  estoit  connestable,  sur  les  champs,  à 
tout  grande  puissance  avec  le  mareschal  Bouciquaud, 
le    seigneur  de  Dampierre ,  qui    estoit    admirai   de 
France,  et  plusieurs  autres  grands  princes,  à  sçavoir 
le  duc  d'Orléans,  le  duc  de  Bar,  le  duc  de  Bourbon, 
le  duc  de  Nevers ,  le  comte  de  Beaumont  :  lesquels 
seigneurs  dessusdits  avoient  assemblé  toute  leur  puis- 
sance pour  combatre  ce  roy  d'Angleterre.  Après  la 
conqueste  faite  de  Harfleur,  icelu.y  roy  Henry  partit 
à  tout  sa  puissance  pour  aller  à  Calais  :  à  cette  fin 
il  chevaucha  droit  en  tirant  vers  ki  Normandie.  En 
chemin   faisant  devant  la  ville  d'Eu  il  y  eut  grande 
escarmouche  des  François  et  Anglois,  en  laquelle  ren- 
contre mourut  Lancelot  père,  qui  estoit  Bourbon- 
nois,  vaillant  homme  d'armes,   et  bien  renommé, 
aussi  tua-il  l'Angloi   qui  Favoit  navré  à  mort.  De  là  ce 
roy  Henry  poursuivit  sa  route  en  venant  vers  Abbe- 
ville  :  plusieurs  ciiidoient  qu'il  voulut  aller  passer  h 

(')  Tousjours  contendoit  :  tâchoit  toujours. 

la  Blanque-taque,  mais  il  n'en  fit  rien  ;  car  il  tira  vers 
le  Pont -de  Remy,  et  assaillit  Bille  pour  avoir  pas- 
sage par  là  :  mais  cette  place  fut  bien  et  grandement 
défendue  par  le  seigneur  de  Wancour  qui  eh  estoit 
sire ,  avec  ses  deux  fils,  qui  estoient  chevaliers  de  haut 
courage  et  bien  renommez,  lesquels  outre  ce,  estoient 
bien  pourveus  de  bonnes  gens  et  instrumens  de  guerre. 
Après  que  ce  Pvoy  vid  qu'il  ne  pouvoit  passer  par  ledit 
Pont-de  Remy,  il  tira  vers  Araine,  de  là  vers  Amiens, 
et  passa  par  devant  la  ville  sans  rien  perdre  :  puis  s'en 
alla  loger  à  Bonne.  La  puissance  du  roy  Charles 
poursuivoit  tousjours  ce  roy  Henry,  tant  qu'il  n'y 
avoit  souvent  que  de  cinq  à  six  lieues  entre  les  deux 
armées,  de  sorte  que  de  jour  en  jour  ils  lescroyoient 
combatre,  mais  ils  n'avoient  mie  place  à  plaisir,  aussi 
attendoient-ils  le  duc  de  Bretagne,  qui  venoit  à  Taide 
des  François  avec  plusieurs  gens.  Ledit  roy  Henry  s'en 
alla  passer  la  rivière  de  Somme  à  Esclusier,  prenant 
logement  au  tour  de  Miraumont,  pour  de  là  gagner 
Calais,  puis  il  se  logea  à  Forceuille,  Acheu,  et  dans 
les  villages  d'autour.  D'autre  part  les  François  tirèrent 
au  devant  vers  Sainct  Paul.  Apres  le  roy  Henry  se 
logea  à  Bonniere-le  Scaillon.  Le  mercredy  jour  de 
Toussaincts,  son  avant-garde  estoit  logée  à  Fervenc, 
et  occupèrent  icelle  nuict  sept  ou  huict  villages  :  le 
jeudy  ensuivant  le  roy  Henry  délogea  de  Bonniere , 
passa  par  Fervenc,  de  là  il  chevaucha  jusques  à  Blangi 
enTernois,  et  passa  outre  pour  aller  loger  à  Mai- 
soncelle,  là  où  il  se  logea  et  y  rassembla  tous  ses 
gens.  Ce  propre  jour  les  seigneurs  de  France  vinrent 
loger  à  Ruisseauville,  Azincourt,  et  en  plusieurs  au- 
tres villages   des  environs  ,   puis   ils  se  mirent  aux 

champs ,  et  se  logèrent  assez  prés  de  l'ost  du  roy 
Henry,  tellement  qu'il  n'y  avoit  qu'environ  quatre 
traicts  d'arc  entre  les  deux  armées,  et  passèrent  ainsi 
cette  nuict  sans  se  rien  faire  l'un  à  l'autre.  Quand  se 
vint  le  vendredy  (0  au  matin,  les  seigneurs  de  France 
se  mirent  en  grande  ordonnance,  et  firent  une  avant- 
garde,  où  ils  mirent  la  plus  grande  partie  de  leur  no- 
blesse et  seigneurie,  et  la  fleur  de  leur  gens  :  aussi 
composerent-ils  une  bataille  fort  puissante  et  une  ar- 
riere-çarde.  En  vérité  les  François  estoient  sans  com- 
paraison  beaucoup  plus  forts  en  nombre  que  les 
Anglois,  et  y  avoit  parmy  eux  bien  plus  noble  com- 
pagnie. 

Le  roy  Henry  se  mit  pareillement  en  ordonnance, 
et  disposa  une  avant- garde  avec  une  grosse  bataille, 
et  mit  tous  les  archers  devant,  tenant  chacun  cTiceux 
une  arme  aiguisée  à  deux  bouts  devant  lu  y,  appuyée 
et  soustenuë  en  terre.  Ce  jour  il  y  eut  grand  pourpar- 
ler  entre  les  deux  armées,  et  redoutoit  fort  iceluy 
roy  Henry  cette  journée,  mais  ils  ne  peur  en  t  estre 
d'accord,  parquoy  fallut  qu'il  se  missent  en  bataille. 
Là  vint  le  seigneur  de  Helly,  qui  long  temps  avoit 
esté  prisonnier  en  Angleterre,  et  cuidoit  bien  pour 
lors  que  les  François  deussent  remporter  l'advantage 
en  icede  journée;  mais  il  en  arriva  tout  autrement  : 
car  quand  se  vint  au  choq  les  Anglois  avoient  plusieurs 
archers,  qui  commencèrent  fort  à  tirer  contre  les 
François,  lesquels  estoient  excessivement  armez,  par- 
quoy furent-iis  fort  travaillez  avant  qu'ils  peussent 
approcher  les  Anglois.  Là  y  eut  grande  bataille  d'un 

(1)  Juvenal  des  Ursins  dit,  p.  3i 4 ?  cIue  cette  bataille  se  donna  le  25 
octobre,  festeSaint-Crespin. 

costé  et  d'autre  ;  les  Anglois  furent  fort  recognez  d'à? 
bord,  mais  l'avant-garde  des  François  se  mit  en  grande 
desroute,  ce  qui  commença  par  petits  pelotons;  puis 
aussi  la  bataille  s'ouvrit  et  divisa,  dans  laquelle  aussi- 
tost  les  Anglois  entrèrent,  où  ils  frappèrent  et  tuèrent 
sans  mercy  :  de  plus,  la  bataille  des  François,  et  l'ar- 
riere-garde  d'iceux  ne  s'assemblèrent  point.  Ainsi  se 
mirent  tous  à  fuir,  car  tous  les  princes  s'estoient  mis 
en  l'avant-garde,  et  avoient  laisse'  leurs  gens  derrière, 
parquoy  il  n'y  eut  point  d'entretenement  ny  d'ordre 
parmy  leurs  gens.  Là  y  eut  grande  mortalité  et  tuerie 
des  François,  qui  y  furent  tous  desconfits,  et  y  en 
mourut  bien  sur  la  place  trois  à  quatre  mille,  sans 
ceux  qui  furent  prisonniers ,  dont  il  y  eut  grand  nom- 
bre. Pendant  que  la  bataille  des  François  et  Anglois 
duroit,  et  que  les  Anglois  avoient  ja  presque  gagné 
le  dessus,  Isambert  d'Azincourt  et  Robert  de  Bour- 
nonville  accompagnez  d'aucuns  gens  d'armes  de  petit 
estât  allèrent  frapper  sur  le  bagage  des  Anglois,  et 
y  firent  grand  effroy  :  pource  les  Anglois  cuiderent 
que  ce  fussent  François  qui  vinssent  sur  eux  pour 
leur  mal  faire  :  Adonc  dans  cette  extrémité  ils  se  sen- 
tirent obligez  de  tuer  plusieurs  qu'ils  avoient  desja 
fait  prisonniers,  dont  les  deux  dessus-dits  furent  de- 
puis grandement  blasmez,  et  aussi  en  furent-ils  punis 
par  le  duc  Jean  de  Bourgongne.  En  cette  journée  (0 
qui  fut  entre  Maisoncelle  et  Azincour  au  comté  de 
Sainct  Paul  (et  l'appelle-on  vulgairement  la  bataille 

(')  En  cette  journée:  «  Après  la  bataille,  dit  Juvenal  des  Ursins 
«  (  pag.  3 1 5  ) ,  le  roi  d'Angleterre  donna  à  diner  aux  princes  et  sei- 
«  gneurs  français  :  il  leur  dit  qu'ils  ne  s'émerveillassent  pas  s'il  avoit 
a  eu  la  victoire  contre  eux,  de  laquelle  il  ne  s'attribuoit  aucune 

d'Azincour  )  y  mourut  quantité  du  noble  sang  de 
France,  le  mareschal  de  Bouciquaud ,  le  seigneur  de 
Dampierre  qui  estoit  admirai  de  France;  le  duc  de 
Bar,  le  comte  de  Marie,  et  le  comte  de  Beaumont 
qui  estoit  avec  luy,  y  furent  pris  ou  tuez,  et  si  y 
mourut  le  duc  Antoine  de  Brabant,  et  le  duc  de  Ne- 
vers  son  frère,  lesquels  estoient  frères  du  duc  Jean 
de  Bourgongne  et  plusieurs  autres  grands  seigneurs. 
Le  duc  d'Orléans,  le  duc  de  Bourbon,  le  comte  de 
Richemont,  le  comte  d'Eu  y  fuient  tous  prisonniers, 
et  menez  en  Angleterre,  avec  quantité  d'autres  grands 
seigneurs.  Ainsi  et  par  celte  manière  fut  perdue  cette 
bataille  pour  la  France,  dont  ce  fut  grand  dueil  pour 
le  royaume  :  car  de  toutes  les  provinces  de  la  Cou- 
ronne la  fleur  de  noblesse  y  demeura,  dont  plusieurs 
maux  sont  depuis  advenus.  Et  encorla  dissension  qui 
continuoit  entre  ledit  duc  Jean  de  Bourgongne  et  les 
seigneurs  du  sang  royal,  acheva  de  gaster  tout.  En 
iceluy  jour  le  duc  de  Bretagne  estoit  à  Amiens,  qui 
venoit  à  l'aide  des  François  à  tout  grande  puissance 
de  gens,  mais  ce  fut  trop  tard.  Apres  cette  journée  le 
roy  Henry  alla  reloger  à  Maisoncelle ,  où  il  avoit 
gisté  le  jour  de  devant.  Le  lendemain  au  matin  il  en 
deslogea,  et  alla  passer  tout  au  milieu  des  morts,  qui 
avoient  esté  tuez  en  ce  combat  ;  là  il  s'ai  resta  grand 
espace  de  temps,  et  tirèrent  ses  gens  encor  des  pri- 
sonniers hors  du  nombre  des  morts  qu'ils  emmenèrent 
avec  eux.  Des  gens  du  roy  Henry  y  moururent  environ 

((  gloire,  car  cf estoit  œuvre  de  Dieu  qui  leur  étoit  adversaire  poun 
«  leurs  péchés  ;  et  que  c' estoit  grande  merveille  que  piéça  ne  leui? 
«  estoit  mécliu,  car  il  nestoit  mal  ne  péché  à  quoi  ils  ne  se  fassent 
«  abandonnés.  » 

de  quatre  à  cinq  cens  seulement;  et  si  y  fut  le  duc 
d'Yorc  navre' à  mort,  lequel  estoit  oncle  du  Roy.  De 
plus,  estoient  les  Anglois  fort  troublez  de  ce  qu'on 
leur  avoit  osté  leurs  chevaux;  car  il  y  en  avoit  quan- 
tité' de  navrez,  et  rendus  inutiles,  qui  s'en  allèrent  à 
grande  peine  jusques  à  Calais,  là  où  on  leur  fit  grande 
joye  et  grand  recueil,  Apre's  que  ledit  roy  Henry  se 
fut  pendant  quelque  temps  rafraischy  avec  ses  gens 
dans  la  ville  de  Calais,  il  s'en  retourna  en  Angleterre, 
où  il  fut  hautement  festoyé,  et  luy  fit-on  grande  ré- 
vérence par  tout  iceluy  royaume.  Les  ducs  d'Orléans 
et  de  Bourbon  usèrent  depuis  ce  temps  la  plus  grande 
partie  de  leur  vie  en  Angleterre,  avec  le  comte  d'Eu, 
et  le  comte  d'Angouiesme  frère  dudit  duc  d'Orléans. 
Apre's  cette  douloureuse  journée,  et  que  toutes  les 
deux  parties  se  fussent  retirées,  Louys  de  Luxembourg 
qui  estoit  evesque  de  Teroùane,  fit  faire  en  la  place 
où  la  bataille  avoit  esté  donnée,  plusieurs  charniers, 
où  il  fit  assembler  tous  les  morts  d'un  costéet  d'autre, 
et. là  les  fit  enterrer,  puis  il  bénit  la  place,  et  la  fit 
enclorre  de  fortes  hayes  tout  autour,  pour  la  garantir 
du  bestaiL  Lors  que  cette  bataille  se  donna  le  duc 
Jean  estoit  en  Bourgongne,  lequel  se  monstra  grande- 
ment courroucé  de  la  perte  des  François,  quand  elle 
luy  eut  esté  rapportée,  par  especial  de  ses  frères  le 
duc  Antoine  de  Brabant  et  le  duc  de  Nevers.  Tan- 
tost  après  il  s'en  alla  en  ses  pays  de  Flandre  et  d'Ar- 
tois, là  où  il  prit  le  gouvernement  de  ses  deux  neveux 
de  Brabant. 

En  cette  mesme  saison  le  duc  de  Guyenne  fiis  aisné 
du  Roy,  mourut  à  Paris,  lequel  avoit  espousé  la  fille 
aisnee  d'iceluy  duc  Jean  de  Bourgongne,  dont  ce  fut 

grand  dommage  pour  le  royaume,  car  il  avoit  grand 
désir  de  tenir  le  peuple  en  paix.  Alors  ne  resta  plus 
des  fils  du  Roy  que  le  comte  de  Pontieu,  qui  avoit 
espousé  la  fille  du  duc  Guillaume  de  Hollande,  et 
le  duc  de  Touraine  qui  estoit  maisné  (0  fils  du  Roy. 

Assez  tost  après  le  roy  Henry  d'Angleterre  repassa 
la  mer,  et  vint  à  Calais,  le  duc  Jean  de  Bourgongne 
l'alla  trouver  peu  après  avec  passeport  pour  sa  seu- 
reté.  Ils  s'assemblèrent  vers  Calais,  et  parlèrent  eux- 
deux  ensemble  grand  espace,  sans  qu'il  y  eust  aucuns 
de  leurs  gens  qui  les  peussent  oiiyr,  ny  sçavoir  ce 
qu'ils  disoient.  De  ce  on  parla  depuis  en  mainte 
manière ,  mais  peu  de  gens  sceurent  bien  la  vérité 
de  ce  qu'ils  avoient  pourparlè.  Apres  le  roy  Henry 
s'en  retourna  en  Angleterre,  et  le  duc  Jean  en. ses 
pays. 

Apres  que  le  duc  de  Guyenne  fut  mort,  le  comte 
de  Ponthieu  autre  fils  du  roy  Charles,  qui  avoit  es- 
pousé la  fille  du  duc  Guillaume  de  Hollande,  nièce 
dudit  duc  Jean  de  Bourgongne,  devint  Dauphin,  et  le 
prochain  héritier  de  la  Couronne,  après  la  mort  du 
roy  Charles  son  père  :  pource  le  duc  Guillaume  son 
beau-pere  le  fit  approcher  du  roy  Charles,  afin  d'a- 
voir le  gouvernement  du  royaume  de  France  :  mais 
il  ne  se  passa  guiere  de  temps  après  que  ce  Dauphin 
mourut  aussi  à  Compiegne,  où  il  estoit,  par  ainsi  il 
n'y  eut  plus  des  fils  du  roy  Charles  que  Charles  duc 
de  Touraine,  qui  estoit  tout  le  maisné,  et  qui  à  son 
tour  devint  Dauphin ,  en  attendant  la  succession  de 
la  couronne  de  France. 

Le  duc  Guillaume  de  Hollande  mourut  tost  après 

C1)  Maisné  :  cadet,  plus  jeune. 

en  cette  mesme  saison,  et  disoient  maintes  gens  qu'il 
avoit  este'  empoisonné  avec  son  beau-fils  le  Dauphin, 
parce  qu'ils  estoient  si  fort  alliez  au  duc  Jean  de  Bour- 
gongne. 

Apres  toutes  ces  besongnes  ainsi  faites ,  le  duc  Jean 
de  Bourgongne  assembla  en  peu  d'espace  de  temps 
grande  compagnie  de  ses  gens,  avec  lesquels  il  vint 
vers  Paris ,  cuidant  trouver  moyen  de  gouverner  le 
roy  Charles,  et  le  Dauphin,  et  s'en  alla  à  Lagny  sur 
Marne ,  où  il  fut  long  temps. 

Alors  gouvernoient  le  Roy  et  le  Dauphin  le  comte 
d'Armagnac  ,  le  seigneur  de  Barbasan  ,  et  Tanneguy 
du  Chastel,  qui  revenoient  de  la  guerre,  et  tous  gens 
qui  estoient  estrangers  pour  la  plus  grande  partie , 
lesquels  pource  ne  vouloient  point  que  ledit  duc  Jean 
fut  bien  d'accord  avec  le  Roy ,  et  avec  le  Dauphin , 
pource  qu'ils  sçavoient  bien  que  si  le  due  Jean  y 
estoit,  il  leur  osteroit  le  gouvernement  qu'ils  avoient 
dans  le  royaume. 

Quand  le  duc  Jean  eut  assez  esté  à  Lagny ,  et  qu'il 
vid  bien  qu'il  ne  pouvoit  aller  devers  le  Roy  pour  le 
présent,  il  partit  et  retourna  en  Artois.  Alors  il  y 
avoit  à  foison  gens  qui  couroient  les  champs ,  où  ils 
se  tinrent  longuement  :  parquoy  le  pays  fut  fort 
grevé,  et  mis  en  grande  destruction  de  tous  costez, 
par  especial  les  pays  de  Picardie,  et  Santerre  :  et  en 
estoient  entre  autres  capitaines  messire  Gastelain  Bast, 
Jean  de  Guigny ,  le  bastard  de  Tian  ,  Charles  l'Abbé, 
Jean  du  Clau  ,  Mathieu  Després  ,  outre  plusieurs 
autres  qu'il  y  avoit ,  qui  estoient  gens  sans  pitié ,  les- 
quels rançonnoient  par  tout  où  ils  alloient,  sans  espar- 
gner  gentil  ne  vilain  j  on  les  appelloit  en  plusieurs 

lieux  les  JVauàrois  >  en  autres  les  Estrangers.  Ces 
gens  prirent  la  ville  et  le  chasteau  d'Avencour  ,  qu'ils 
pillèrent ,  puis  y  mirent  le  feu ,  le  mesme  firent-ils  de 
Neuf-chastel  sur  Enne  (x). 

En  ce  temps  le  baillif  de  Vermandois ,  et  Raymon- 
net  de  la  Guerre  assemblèrent  pour  ruer  sur  les  estran- 
gers, mais  les  estrangers  les  desconfirent,  tuèrent  grand 
nombre  de  leurs  gens,  et  en  prirent  de  prisonniers. 
En  cet  estât  régnèrent  et  se  gouvernèrent  les  capi- 
taines dessusdits  pendant  longue  espace  de  temps  : 
puis  ils  allèrent  dans  le  pays  de  Boulonnois,  où  ils  se 
préparèrent  de  faire  ainsi  qu'ils  faisoient  ailleurs  ; 
mais  les  compagnons  du  pays  s'assemblèrent  et  en 
tuèrent  grande  quantité  qu'ils  destrousserent  et  des- 
pouillerent  :  là  fut  tué  Laurent  Rose  lieutenant  de 
Jean  du  Clau.  Quand  ils  virent  qu'on  les  guerroyoit 
ainsi  dans  le  Boulonnois  ,  ils  se  retirèrent  arrière, 
et  prirent  un  gentil-homme  du  pays,  nommé  Gadi- 
fer  de  Collehant,  qui  avoit  aidé  à  destrousser  de  leurs 
gens  ,  comme  ils  disoient,  lequel  fut  pendu  à  un 
arbre ,  du  commandement  du  bastard  de  Tian.  Il 
fut  plaint  de  maintes  gens  ;  car  il  estoit  vaillant  homme 
d'armes,  et  de  haute  entreprise. 

Tout  ce  temps  il  y  avoit  plusieurs  capitaines  de 
Picardie ,  qui  estoient  au  duc  Jean ,  et  avoient  plu- 
sieurs gens  sur  les  champs,  ainsi  comme  les  autres, 
c'est  à  sçavoir  le  seigneur  de  Fosseux,  Hector  de  Sa- 
veuse,  Philippes  son  frère,  messire  Maurice  Mauroy 
de  Sainct  Léger,  messire  Jennet  de  Pois,  Louys  de 
Wargnie,  et  autres,  dont  le  pays  estoit  fort  travaillé  : 
et  dura  cette  destruction  depuis  la  bataille  d'Azin- 

W  Sur  Ennç  :  sur  Aisi^ 

cour  ,  jusques  à  tant  que  le  duc  Jean  s'en  alla  camper 
devant  Paris  au  village  de  Montrouge. 

En  cette  mesme  saison  messire  Martelet  du  Mesnil , 
et  Ferry  de  Mailly  assemblèrent  environ  deux  à  trois 
cens  compagnons,  avec  lesquels  ils  s'en  allèrent  loger 
au  pays  de  Santers  ;  mais  les  gens  du  roy  Charles 
vinrent  les  surprendre  par  une  nuict,  et  les  ruèrent 
jus.  Ils  y  prirent  lesdits  messire  Martelet  du  Mesnil, 
et  Ferry  de  Mailly,  qu'ils  emmenèrent  a  Compiegne  : 
là  où  fut  iceluy  messire  Martelet  justicié  au  dehors 
de  Compiegne  :  quant  à  Ferry  de  Mailly  il  eschappa 
par  le  pour  chas  de  ses  amis  :  il  y  eut  plusieurs  de  leurs 
gens  suppliciez. 

Les  gens  du  duc  Jean  passoient  souvent  à  la  Blan- 
que-taque,  et  fort  incommodoient  cette  contre'e  vers 
la  Normandie  ,  d'où  ils  amenoient  souvent  grand 
nombre  de  bestail  dans  le  pays  d'Artois,  et  ailleurs. 
Or  en  une  course  que  Jean  de  Fosseux  fit,  il  alla 
jusques  devant  Aumale,  et  se  logea  en  la  ville,, d'où 
il  fit  depuis  assaillir  le  chasteau  ,  qui  fut  bien  défendu 
par  ceux  qui  estoient  dedans  :  depuis ,  le  feu  se  prit  en 
4a  ville,  qui  en  fut  toute  bruslee  et  destruite.  En  la 
compagnie  dudit  Jean  de  Fosseux  estoit  Daviot  de 
Pois,  Louys  de  Wargnie,  et  plusieurs  autres  gentils- 
hommes. De  là  Jean  de  Fosseux  et  ses  gens  allèrent 
loger  à  Hornay ,  puis  ils  se  retirèrent  en  Artois  par  la 
Blanque-taque ,  avec  un  grand  butin  de  bestial ,  que 
ses  gens  emmenèrent  avec  eux  :  ainsi  et  par  cette 
manière  fut  le  pays  de  Vimeu  et  de  Santers  occupé 
pendant  long  temps  par  les  gens  du  duc  Jean.  Alors 
y  avoit  en  la  ville  de  Peronne  grande  garnison  des 
gens  du  Roy,  que  le  comte  d'Armagnac  y  avoit  mis, 

qui  faisoient  assez  de  peine  aux  gens  du  duc  Jean  : 
aussi  le  chasteau  de  Muin  incommodoit  fort  les  villes 
d'Amiens  et  Corbie. 

L'an  i4i 7  ?  environ  le  mois  de  juin,  le  duc  Jean  de 
Bourgongne  fit  son  mandement  par  tous  ses  pays, 
tant  de  Bourgongne,  Flandre,  Artois,  comme  d'ail- 
leurs ,  et  assembla  fort  noble  compagnie  de  chevaliers 
et  escuyers ,  tous  lesquels  il  fit  mettre  ensemble  vers 
Arras,  puis  les  fit  tirer  vers  Amiens,  où  ils  passèrent 
la  rivière  de  Some.  Adonc  le  seigneur  de  Fosseux  fut 
ordonné  capitaine  de Tavant-garde  d'iceluy  duc  Jean, 
en  laquelle  qualité  estant  accompagné  de  plusieurs 
notables  seigneurs,  il  s'achemina  vers  Beauvais  avec 
ses  gens  :  avec  luy  entre  autres  estoit  un  advocat 
d'Amiens ,  nommé  maistre  Robert  le  Jonné ,  lequel 
prescha  si  bien  le  commun  de  Beauvais  ,  et  tant  fit 
qu'ils  furent  contens  de  tenir  le  party  du  duc  Jean, 
et  receurent  ce  seigneur  de  Fosseux  en  leur  ville  avec 
ses  gens.  Là  y  eut  force  biens  de  pris  à  ceux  qui  te- 
noient  le  party  des  Armagnacs  par  les  gens  d'iceluy 
seigneur  de  Fosseux. 

Le  duc  Jean  suivit  assez  tost  après  ses  gens ,  et  se 
rendit  à  Beauvais  à  tout  sa  puissance  :  là  il  séjourna 
bien  quinze  jours,  après  lesquels  il  envoya  une  partie 
de  ses  gens  à  Cambeli  (0-le  Hauberger,  puis  Hector 
et  Philippes  de  Saveuse  allèrent  à  Lisle-Adam,  les- 
quels par  aucun  moyen  firent  tant  que  le  seigneur 
de  Lisle-Adam  livra  passage  au  duc  Jean,  et  outre 
ce  promit  de  le  servir,  et  d'effet  le  servit  depuis  toute 
sa  vie  :  alors  donc  passa  l'avant- garde  du  duc  Jean 
par  Lisle-Adam  ,  laquelle  s'en  alla  en  suite  loger  à 

(0  Chambly. 

Beaumont  sur  Oise,  dont  ils  assiégèrent  le  chasteaiu 
Le  duc  Jean  cependant  se  logea  au  dehors  de  Cam- 
beli-le  Hauberger  en  ses  tentes  :  il  avoit  moult  noble 
compagnie  avec  luy,  puis  il  fit  asseoir  ses  engins  pour 
jetter  dans  ledit  chasteau  de  Beaumont ,  dont  fut 
iceluy  chasteau  fort  endommage'  par  ces  engins ,  et 
tant  qu'enfin  ceux  du  chasteau  se  rendirent  à  la  vo- 
lonté du  duc  Jean.  Il  y  eut  onze  des  assiégez  qui 
eurent  les  testes  couppées ,  les  autres  furent  mis  pri- 
sonniers, sinon  aucuns  des  plus  grands  qui  s'en  allèrent 
par  composition  de  finance.  Le  duc  Jean  regarnit  ce 
chasteau  de  Beaumont,  et  y  laissa  de  ses  gens,  puis 
s'en  alla  mettre  le  siège  devant  Pontoise.  Alors  estoit 
Tavant-garde  du  duc  Jean  logée  en  l'abbaye  de  Mau- 
buisson  :  ce  duc  fit  faire  un  pont  de  bateaux  sur  l'Oise 
pour  secourir  son  avant-garde,  si  elle  en  avoit  besoin. 
Là  il  tint  son  siège  tant  que  cette  ville  luy  fut  rendue, 
à  condition  que  les  gens  d'armes,  qui  estoient  dedans, 
s'en  iroient  saufs  leurs  corps  et  leurs  biens.  Après 
quicelle  ville  de  Pontoise  fut  rendue  à  ce  duc  Jean , 
le  seigneur  de  Lisle-Adam,  qui  avoit  livré  passage 
audit  duc  par  sa  ville  de  Lisle-Adam,  luy  fit  serment 
de  tenir  son  party ,  et  par  ainsi  demeura  de  par  luy 
capitaine  de  Pontoise.  En  après  ce  duc  chevaucha  en 
tirant  vers  Meulant  :  il  faisoit  chevaucher  ses  gens  en 
grande  ordonnance,  pour  le  doute  de  ses  ennemis  ;  il 
s'en  alla  donc  passer  à  Meulant ,  ses  gens  coururent 
fort  dans  le  pays.  Et  alla  Hector  de  Saveuse  devant 
une  forteresse  nommée  Haine,  qui  appartenoit  à  l'abbé 
de  Fescamp ,  lequel  abbé  estoit  dedans  icelle  forte- 
resse, et  fit  donner  du  vin  au  dit  Hector,  à  Jean  de 
Fosseux ,  et  à  leurs  gens ,  puis  par  l'asseui  ance  d'un 

nommé  Louys  de  Sainct-Saulieu ,  qui  estoit  parent 
de  cet  abbé ,  Hector  et  Jean  de  Fosseux  luy  promirent 
de  ne  faire  aucun  mal  dedans  ce  chasteau.  Sur  laquelle 
foy  et  parole  ils  furent  receus  dedans  :  mais  nonob- 
stant toutes  les  promesses  dessus  dites,  ce  chasteau  fut 
depuis  pillé ,  et  y  prit-on  de  grandes  chevances ,  dont 
on  a  depuis  parlé  en  mainte  manière  contre  ceux  qui 
en  furent  cause,  dequoy  en  fut  Hector  fort  blasmé7 
pource  qu'il  les  avoit  asseurez  du  contraire.  De  ce 
ne  sceut  rien  Jean  de  Fosseux ,  ains  en  fut  fort  cour- 
roucé :  plusieurs  gens  dirent  que  cela  s'estoit  fait  par 
le  conseil  de  Raulet  le  Prévost,  lequel  estoit  conseiller 
dudit  Hector ,  avec  ce  qu'il  eut  grande  partie  du  butin 
pour  sa  part.  Ainsi  fut  cette  année  le  plat  pays  gran- 
dement grevé  par  les  gens  du  duc  Jean  de  Bour- 
gongne,  lequel  en  suite  s'advança  tant  qu'il  se  vint 
loger  sur  le  Mont -rouge  au  dessus  de  Clamart ,  à  une 
grande  lieuë  de  Paris  ;  là  il  fit  tendre  ses  tentes ,  et 
fut  grand  temps,  dans  l'espérance  que  ceux  de  Paris 
le  missent  dans  leur  ville.  Lors  estoient  le  roy  Charles 
et  le  Dauphin  dedans  Paris,  avec  le  comte  d'Arma- 
gnac ,  et  plusieurs  autres  grands  seigneurs.  Les  gens 
d'iceluy  duc  Jean  couroient  de  jour  en  jour  devant 
Paris ,  tuoient  ceux  qu'ils  trouvoient ,  et  prenoienf 
tous  les  biens  qu'ils  pouvoient  avoir  j  parquoy  ceux  de 
Paris  n'osoient  sortir  et  paroistre ,  sinon  en  grand 
danger  de  leurs  vies.  Un  jour  advint  que  le  seigneur 
de  Fosseux  fit  grande  assemblée  de  gens  d'armes  et 
de  traict,  et  alla  courir  devant  Paris,  où  y  eut 
grande  escarmourche ,  et  furent  les  fauxbourgs  de 
Sainct  Marcel  pris  par  force  ;  il  y  demeura  plusieurs 
de  ceux  de  Paris  morts  sur  la  place,  outre  quoy  on 

mena  deux  prisonniers ,  lesquels  on  sauva  à  grande 
peine  :  ils  furent  menez  devant  le  duc  Jean  pour  sça- 
voir  des  nouvelles,  car  il  croyoit  pour  vray  que  ceux 
de  Paris  se  mettroient  en  dissension  pour  l'introduire 
dans  la  ville  :  mais  ceux  qui  tenoient  son  party  ne 
peurent  oncques  voir  leur  pointe  à  propos  ,  pour 
faire  réussir  leur  entreprise  en  ce  temps  là ,  car  ils 
estoient  fort  guettez  et  observez  par  la  garnison  de 
dedans,  et  parce  leur  fallut  attendre  l'occasion  à  une 
autre  fois.  Lors  estoit  messire  Jean  de  Luxembourg 
logé  dans  la  ville  de  Sainct  Cloud  ,  où  il  demeura 
tant  que  le  duc  Jean  fut  logé  sur  ledit  Mont-rouge. 
Il  greva  fort  la  tour  du  Pont  avec  ses  canons  :  mais 
autre  chose  n'y  peut  faire,  pour  la  force  de  l'eau  qui 
estoit  entre  deux.  Quand  ce  duc  eut  ainsi  esté  bien 
trois  semaines  logé  devant  Paris  ,  et  qu'il  vid  qu'il 
avoit  failly  sur  son  dessein ,  il  deslogea  ,  et  alla  cam- 
per en  la  ville  de  Mont-le-Hery,  là  où  il  fut  tant  que 
le  chasteau  luy  fut  rendu ,  comme  aussi  Marcoucy , 
et  plusieurs  autres  forteresses  du  pais  qui  se  mirent 
en  son  obéissance.  Après  que  ce  duc  eut  réduit  en 
son  obéissance  Mont-le-Hery,  il  s'en  alla  devant  la 
ville  de  Corbeil ,  là  où  il  fut  bien  un  mois  entier  à  le 
bloquer  seulement  :  il  avoit  de  grands  engins  jettans 
dedans  la  ville,  et  contre  les  portes  et  murailles  :  mais 
nonobstant  ceux  qui  estoient  dedans  se  défendirent 
si  bien ,  que  ce  duc  n'y  entra  point  :  aussi  ceux  de 
cette  ville  avoient  vivres  assez,  et  gens  à  leur  plaisir, 
ce  que  fort  les  confortoit  ;  car  ils  pouvoient  entier 
à  leur  plaisir  par  un  endroit.  Devant  icelle  place  de 
Corbeil  fut  frappé  d'un  coup  de  vire  ton ,  ou  traie  t  à 
la  jambe  Mauroy  de  Sainct  Léger ,  ce  fut  à  un  assaut 

qu'il  faisoit  à  une  barrière  ;  il  en  clocha  depuis  toute 
sa  vie.  Apre's  que  le  duc  Jean  eut  esté  campé,  ainsi 
que  dit  a  esté  cy  dessus ,  devant  Corbeil,  il  deslogea 
et  s'en  alla  en  tirant  vers  la  ville  de  Chartres,  tant 
il  chevaucha  qu'il  y  vint,  et  se  logea  dedans  la  ville, 
car  ils  luy  firent  ouverture ,  et  à  tous  ses  gens  avec 
luy.  Ce  duc  avoit  de  ses  gens  en  plusieurs  lieux ,  qui 
pensoient  à  ses  besongnes  et  affaires  :  il  en  envoya 
devers  la  reyne  de  France  ,   qui  estoit   pour  lors  à 
Tours  en  Touraine,  là  où  il  envoya  grand  foison  de 
ses  gens  vers  elle;  entre-autres  y  allèrent  le  seigneur 
de  Fosseux  et  Hector  de  Saveuse  bien  accompagnez, 
lesquels  tant  chevauchèrent  qu'ils  arrivèrent  vers  elle; 
et  firent  tant  qu'elle  fut  contente  de  venir  par  devers 
ce  duc ,  lequel  à  ce  subjet  alla  en  personne  à  Ven- 
dosme ,  d'où  il  l'emmena  à  Chartres ,  avec  dame  Ca- 
terine  en  sa  compagnie  ,  sa  fille  et  du  roy  Charles  : 
il  y  eut  en  suite  plusieurs  gens  de  ses  officiers  dépo- 
sez,  et   d'autres  arrestez  prisonniers  :  ainsi   se   mit 
cette  reyne  de  Fiance  soubs  le  gouvernement  du  duc 
Jean  de  Bourgongne  ,  délaissant  et  abandonnant  en 
cette  sorte  le  Roy  son  seigneur,  et  son  fils  le  duc  de 
Touraine  Dauphin.  Or  de  là  en  avant  ladite  Reyne 
entreprit  le  gouvernement  du  royaume,  c'est  à  sça- 
voir,  qu'en  l'obéissance  qu'on  rendoit  audit  duc  Jean, 
on  le  faisoit  au  nom  d'elle;  mesme  bailloit-on  remis- 
sions ,  et  distribuoit-on  mandemens,  et  telles  autres 
choses  de  sa  part  et  en  son  nom  ,  comme  ayant  le 
gouvernement  du  royaume,  combien  que  le  Roy  son 
mary  fust  lors  encor  en  vie,  et  son  fils  le  Dauphin; 
ce  qui  sembloit  à  plusieurs  estre  chose  assez  hors  de 
raison  et  bien  hardie  :  mais  ainsi  en  advint-il  pour 

le  temps  de  confusion  et  desordre  qui  regnoit  pour 
lors.  Pendant  que  le  duc  Jean  estoit  à  Chartres  (  où 
il  fut  bien  six  semaines  ) ,  ses  gens  estoient  logez  es 
villages  d'autour ,  dont  fut  le  pays  fort  chargé.  Or  il 
advint  par  un  dimanche  que  Raymonnet  de  la  Guerre 
survint  pour  frapper  sur  un  logement  des  gens  du 
duc  Jean  ,  mais  il  fut  apperceu ,  et  furent  les  gens 
dudit  Raymonnet  chassez  ,  mesme  il  y  en  eut  quan- 
tité de  pris  et  despoùillez.  Assez  tost  après  iceluy 
Hector  de  Saveuse,  accompagné  d'aucuns  de  ses  pro- 
chains parens  ,  et  avec  ce  d'une  partie  de  ses  gens 
les  plus  affidez,  vint  en  la  ville  de  Chartres,  où  à 
cause  de  certaines  paroles  qui  avoient  esté  entre  mes- 
sire  Elien  de  Jacqueville  et  luy,  présent  le  duc  Jean, 
fut  ledit  Jacqueville  pris  depuis  dedans  l'église  mesme 
de  Nostre-Dame  de  Chartres,  par  iceluy  Hector,  et 
ses  gens  :  or  revenoit  lors  ledit  Jacqueville  de  l'hostel 
du  duc  Jean ,  qui  estoit  derrière  l'église ,  et  preste- 
ment ledit  Hector  le  fit  prendre  par  ses  gens,  en  luy 
disant   aucunes   paroles ,   et  le    fit  porter   hors  l'é- 
glise, d'où  il  fut  jette  des  degrez  à  val;  ledit  Jacque- 
ville se  vouloit  bien  excuser,  mais  il  n'y  peut  estre 
receu ,  et  ne  fut  oncques  escouté  :  il  fut  là  tres-lai- 
dement  et  vilainement  battu ,  tant  qu'il  en  mourut 
peu  de  temps  après.  En  cette  exécution  estoit  entre- 
autres  un  nommé  Jean  de  Vaux ,  lequel  Jacqueville 
avoit  destroussé  autrefois,  qui  grand  mal  luy  fit.  In- 
continent Hector  et  ses  gens  partirent  de  la  ville,  et 
s'en  allèrent  à  leur  logis  en  un  village  ;  quant  à  Jac- 
queville ,  qui  encor  parloit  bien ,  il  se  fit  porter  de- 
vant le  duc  Jean  ,  et  là  luy  fit  de  grandes  plaintes , 
çn  luy  disant  :  «  Mon  très -redouté  seigneur,  c'est 


DE  PIERRE   DE  FENIN.  ^89 

«  pour  vostre  service  que  je  suis  ainsi  meurtry,  »  avec 
plusieurs  autres  paroles   :   dequoy   ce   duc   fut  très 
courroucé  contre  Hector,  et  Ceux  qui  avoient  fait  ce 
coup,  et  luy  en  sceut  très -mauvais  gré,  tant  que  de 
son  vivant  il  ne  luy  voulut  jamais  pardonner,  com- 
bien que  depuis  il  le  servit  tousjours  en  ses  besongnes 
et  affaires:  et  sur  l'heure  que  ledit  Jacqueville  luy  eut 
fait  ainsi  sa  plainte,  ce  duc  monta  aussi-tost  à  cheval, 
et  en  personne  fit  chercher  par  toute  la  ville  pour 
trouver  ledit  Hector  et  ses  gens  :   mais  ils  estoient 
desja  dehors,  et  fit  le  duc  prendre  aucuns  de  ses  che- 
vaux avec  autres  habillemens  :  mais  il  fut  enfin  ap^ 
paisé  par  messire  Jean  de  Luxembourg,  et  le  seigneur 
de  Fosseuxj,  en  considération  des  grandes  affaires  que 
ce  duc  avoit  alors  sur  les  bras.  Tost  après  ce  duc 
Jean  eut  nouvelles  de  Paris ,  par  lesquelles  on  luy 
donnoit  à  entendre  qu'il  entreroit  dedans  la  ville  > 
pource  il  partit  de  Chartres  avec  toute  sa  puissance, 
et  chevaucha  vers  Paris ,  puis  il  envoya  Hector  de 
Saveuse  et  Philippe  son  frère  à  tout  leurs  gens ,  les- 
quels passèrent  devant  Bris,  petit  chasteau  qui  ap- 
partenoit  à  messire  David  de  Brimeu  de  par  sa  femme, 
et  l'avoient  pris  les  gens  du  Roy,  mais  Hector  le  re- 
prit sur  eux ,  y  faisant  tuer  de  ceux  de  dedans  à  foison  : 
puis  il  chevaucha  en  tirant  vers  Paris ,  où  le  duc 
Jean  se  rendit  en  grande  ordonnance  droit  au  dessus 
Sainct  Marcel,  là  où  il  se  mit  en  bataille,  y  demeu^ 
rant  depuis  le  poinct  du  jour  jusques  à  l'heure  de 
None.  Hector  et  Philippe  de  Saveuse  entrèrent  de- 
dans Sainct  Marcel,  où  ce  duc  se  logea,  s'attendant 
tousjours  d'entrer  dedans  Paris,  et  avec  ce  s'approcha 
de  la  porte  ;  mais  il  en  fut  rebouté  arrière  par  force. 
7-  *9 

Assez  tost  après  ceux  de  Paris  saillirent  hors  de  la 
ville  au  nombre  d'environ  trois  à  quatre  cens ,  et  as- 
saillirent les  gens  de  Hector  ;  là  y  eut  grand  assaut 
d'un  costé  et  d'autre  ,  mais  toutesfois  furent  ceux  de 
Paris  rechassez  dedans  la  ville.  Quand  le  duc  Jean 
sceut  que  les  partysans  qu'il  avoit  dans  Paris,  avoient 
failly  à  leur  dessein ,  et  qu'ils  ne  le  pouvoient  mettre 
dedans  ,  il  contremanda  ses  gens  qui  estoient  dedans 
Sainct  Marcel ,  puis  commença  à  se  retirer  devers 
Mont-le-Hery ,  où  il  se  logea  en  icelle  nuict  :  ledit 
Hector  de  Saveuse  avoit  este'  blesse' à  la  porte  de  Paris 
d'un  vireton  ce  mesme  jour. 

Le  lendemain  que  le  duc  Jean  eut  esté  devant  Pa- 
ris, comme  il  vient  d'estre  dit,  et  qu'il  vid  qu'il  ne 
pouvoit  en  rien  réussir  pour  le  présent,  lors  il  prit 
conclusion  d'asseoir  ses  gens  en  garnison  tout  autour 
de  Paris  :  à  ce  subjet  il  envoya  le  seigneur  de  Fos- 
seux ,  Hector  de  Saveuse  ,  messire  Jean  de  Luxem- 
bourg, et  tous  ses  Picards  en  leur  pays,  où  messire, 
Jean  de  Luxembourg  occupa  les  frontières  vers  Mon- 
didier,  et  au  devant  de  Compiegne  :  le  seigneur  de 
Lisle-Adam  demeura  àPontoise,  Meulent,  et  sur  les 
frontières  vers  Paris  :  et  Hector  de  Saveuse  s'en  alla  à 
Beauvais ,  où  le  commun  fut  mal-content  de  luy,  et 
y  eut  grand  débat  entre  eux  ,  tant  qu'enfin  Hector 
fut  mis  hors  d'icelle  ville.  Philippe  de  Saveuse  son 
frère  s'en  alla  à  Gournay  en  Normandie ,  où  il  y  fut 
long-temps.  Pendant  que  Hector  de  Saveuse  et  Phi- 
lippe son  frère  estoient  en  garnison  à  Beauvais,  Phi- 
lippe alla  un  jour  courre  devant  le  chasteau  de 
Bresle  ,  où  il  avoit  esté  plusieurs  fois ,  les  gens  du 
Boy  s'y  estoient  bien  garnis  de  gens  :  de  sorte  que 

quand  Philippe  passa  par  devant,  comme  il  avoit  ac- 
cpustumé ,  ceux  de  dedans  saillirent  dehors  à  puis- 
sance ,  et  tant  firent  que  les  gens  de  Philippe  furent 
mis  en  desroute,  dont  y  eut  de  pris  à  foison,  et  si 
y  fut  tué  un  nomme'  Robin  Toulet,  qui  estoit  tres- 
vaillant  homme  de  guerre ,  et  fut  Philippe  chassé  et 
poursuivy  jusques  auprès  de  Beaiwais  avec  une  partie 
de  ses  gens  :  ainsi  fut  le  pays  fort  travaillé  vers  Pa- 
ris et  en  Beauvaisis,  pour  la  guerre  qui  lors  estoit. 
D'autre  costé  le  duc  Jean  s'en  alla  à  tout  ses  Bour- 
guignons vers  la  Bourgongne  ,  et  mena  la  Reyne  à 
Troyes  en  Champagne ,  puis  il  s'en  alla  en  son  pays 
de  Bourgongne  ,  où,  il  demeura  tant  que  Paris  fut 
pris  par  ses  gens.  Alors  les  Picards  menoient  forte 
guerre  de  tous  costez  contre  les  gens  du  Roy. 

Le  bastard  de  Tian  estoit  dans  Senlis  en  garnison  : 
quand  le  comte  d'Armagnac  sceut  que  le  duc  Jean 
s'en  estoit  allé  en  Bourgongne  ,  il  amena  le  Roy 
Charles  devant  Senlis.  Là  mit  le  siège  tout  autour , 
et  y  fut  long-temps  à  tout  grande  puissance  de  gens  : 
avec  luy  estoit  le  duc  de  Touraine  dauphin,  fils  d'i- 
celuy  roy  Charles,  plus  n'y  en  avoit.  Ceux  de  dedans 
se  defendoient  fort  bien  et  grandement;  et  messire 
Jean  de  Luxembourg  et  le  seigneur  de  Fosseux  assem- 
blèrent tous  les  Picards  qu'ils  peurent,  pour  aller 
faire  lever  ce  siège  :  et  de  faict,  allèrent  à  cette  in- 
tention jusques  à  Pon  toise  ,  mais  pour  cette  fois  ils 
n'eurent  mie  conseil  de  passer  outre ,  ains  se  reti- 
rèrent en  leur  pays.  Environ  quinze  jours  après,  ils 
se  rassemblèrent  à  tout  leur  puissance,  et  retour- 
nèrent à  Pontoise;  de  là  ils  chevauchèrent  vers  Sen- 
lis, et  approchèrent  tant  qu'ils  se  mirent  en  bataille 

devant  les  gens  du  Roy  :  ce  jour  il  y  eut  dé  grands 
assauts  ,  et  y  eut  de  gens  morts  et  pris  d'un  costé  et 
d'autre  grand  foison.  Ce  jour  aussi   menoit  le  sei- 
gneur de  Miraumont  les  archers  Picards  ,  lequel  s'y 
gouverna  fort  vaillamment ,  et  bien  les  tint  en  ordon- 
nance :  aussi  Hector  de  Saveuse  y  fit  de  grandes  vail- 
lances avec  Philippes  son  frère,  le  seigneur  de  Lisle- 
Àdam ,  et  plusieurs  autres.  Ainsi  tint  messire  Jean 
de  Luxembourg  et  le  seigneur  de  Fosseux  ce  jour  ba- 
taille contre  le  roy   Charles  >   sans   s'assembler  en- 
semble ;  ce  qui  leur   fut  réputé  à  grande  vaillance 
toute  leur  vie,  tant  que  le  Roy  avec  ses  gens  s'en  alla 
dudit  siège  de  Senlis.  Les  assiegeans  (')  avoient  os- 
tages  de  ceux  de  la  ville  qui  se  vouloient  rendre  avant 
que  le  secours  leur  vint ,  lesquels  ostages  eurent  à  ce 
subjet  impitoyablement  les  testes  couppe'es  :  par  ainsi 
fut  délivrée  de  la  sorte  cette  ville  du  siège  du  Roy, 
qui  retourna  à  Paris  :  et  les  Picards  renforcèrent  leurs 
garnisons  tant  à  Senlis  ,  comme  ailleurs.  En  cette 
journée  y  avoit  un  capitaine  de  brigands  nommé  Ta- 
barjj,  lequel  avoit  foison  de  gens  de  pied ,  qui  furent 
presque  tous  tuez,  dont  on  faisoit  grande  risée,  pour  ce 
que  c'estoient  gens  de  pauvre  estât  :  et  estoit  ledit 
Tabary  Bourguignon.  Le  duc  Jean  fut  fort  joyeux 
quand  il  sceut  les  nouvelles  de  ses  gens,  qui  si  bien 
s'estoient  comportez  ,  et  leur   en  sceut  très  -  moult 
bon  gré. 

[i4-i8.]  Après  ces  choses  faites,  le  seigneur  de  Lisle- 
Adam  (  qui  se  tenoit  à  Pontoise  )  avoit  grandes  ac- 
cointances en  la  ville  de  Paris ,  avec  ceux  qui  tenoient 

(0  Guillaume  Manchelier,  Baudart  de  Voingle,  Guillaume  Lescalot, 
Jea»  de  Beaufort,  advocat  du  Roy. 

le  party  du  duc  Jean  ,  et  souvent  en  avoit  des  nou- 
velles ,  car  il  y  en  avoit  plusieurs  qui  contendoient  à 
ce  que  ce  duc  (0  eust  le  gouvernement  du  royaume, 
et  enfin  firent  tant  qu'ils  en  attirèrent  d'autres  à  leur 
cabale  en  grande  quantité  :  après  quoy  ils  mandèrent 
au  seigneur  de  Lisle-Adam  qu'il  vint  par  devers  eux, 
et  qu'ils  le  mettroient  dedans.  A  cette  nouvelle  ce 
seigneur  de  Lisle-Adam  assembla  tout  ce  qu'il  peut 
ramasser  de  gens,  tant  qu'il  se  trouva  avoir  environ 
sept  à  huict  cens  combatans  en  sa  compagnie,  avec 
lesquels  il  vint  droit  à  Paris  au  jour  précis  qui  estoit 
dit,  et  y  arriva  vers  le  poinct  du  jour  :  il  trouva  ceux 
qui  le  dévoient  mettre  dedans  tous  prests  et  disposez 
à  la  porte  qui  avoit  esté  designée  pour  cette  exécu- 
tion :  ainsi  Lisle-Adam  entra  dedans  Paris,  bien 
qu'en  grand  doute  et  crainte ,  qui  n'estoit  mie  mer- 
veille ,  car  il  y  avoit  bien  en  garnison  dedans  Paris 
trois  mille  combatans  des  gens  du  Roy  et  du  comte 
d'Armagnac,  sans  ceux  de  la  ville.  Lors  iceluy  sei- 
gneur de  Lisle-Adam  chevaucha  à  tout  ses  gens  en 
tirant  vers  la  grande  rue  Sainct  Antoine ,  où  il  com- 
mença à  crier  Vive  Bourgongne,  ainsi  que  firent  ceux 
de  Paris  avec  luy,  qui  avoient  esté  de  l'intelligence 
de  le  faire  entrer  dedans.  Tost  après  s'esleva  un  grand 
bruit  dans  Paris,  et  n'y  eut  plus  d'entretenement  ny 
ordre  en  aucun  des  gens  d'armes,  sinon  que  chacun 
ne  pensa  plus  qu'à  se  sauver  au  mieux  qu'il  pourroit. 
Dans  ce  trouble  et  efFroy  plusieurs  se  retiroient  vers 
la  Bastille  Sainct  Antoine  ,  où  le  duc  de  Touraine 

(0  Qui  contendoient  à  ce  que  ce  duc  :  qui  faisoient  leurs  efforts  pour 
«jue  ce  duc. 

fut  promptement  mené  par  Tanneguy  du  Chastel  : 
ainsi  se  sauvoient  aucuns  en  se  rendant  en  ladite 
bastille  Sainct  Antoine  :  mais  un  vaillant  homme 
d'armes  nommé  Daniot  de  Goiïy  leur  fit  assez  d'em- 
peschement,  en  renversant  à  terre  plusieurs  de  ceux 
qui  s'enfuyoient.  Le  comte  d'Armagnac,  Raymonnet 
de  la  Guerre ,  et  le  chancelier  furent  pris ,  comme 
aussi  messire  Hector  de  Chartre,  avec  plusieurs  autres 
grands  seigneurs  :  il  y  en  eut  bien  en  tout  quatre  cens 
de  pris  ,  sans  aucuns  de  ceux  de  la  ville  qu'on  prit 
après  que  cette  première  confusion  eut  esté  un  peu 
appaisée.  Le  seigneur  de  Lisle-Adam  et  autres  grands 
seigneurs  allèrent  par  devers  le  Roy,  lequel  ne  s'es- 
toit  bougé  de  son  hostel,  et  là  luy  parlèrent,  luy 
firent  grande  révérence,  et  avec  ce  ne  l'empescherent 
en  rien ,  ne  aucun  de  ceux  qui  le  servoient  :  car  le 
Roy  estoit  du  tout  content  et  des  Bourguignons,  et 
des  Armagnacs,  et  peu  luy  chaloit('),  et  luy  estoit 
comme  indiffèrent  ,  comment  tout  allast.  Chacun 
qui  de  luy  avoit  cognoissance,  pouvoit  bien  sçavoir 
Testât  pitoyable  et  lamentable  où  il  se  trouvoit  pour 
îors. 

Il  y  eut  à  Paris  pour  ce  temps  de  grands  desordres 
commis,  car  on  prenoit  sans  mercy  tous  les  biens  de 
ceux  qui  s'en  estoient  fuys;  mesmes  les  habitans  de 
Paris  en  usoient  ainsi,  et  furent  pour  la  plus  grande 
partie  tournez  en  un.  instant  du  party  du  duc  Jean  ; 
et  pour  la  pluspart  s'entre-accusoient  les  uns  les  au- 
tres, pour  s'entre-piller  impunément.  Aussi-tost  que 
les  nouvelles  coururent  et  s'espandirent  par  le  pays, 

(0  Peu  luy  chaloit  :  peu  lui  importoit. 

que  Paris  estoit  du  party  du  duc  Jean,  tous  ses  gens 
s'y  rendirent  promptement;  et  aussi  plusieurs  Arma- 
gnacs abandonnèrent  diverses  forteresses  des  environs, 
qu'ils  tenoient,  et  entra  et  se  sauva  grande  quantité' 
d'iceux  dedans  la  bastille  Sainct  Antoine.  Ce  fut  par 
un  dimanche  que  Paris  fut  ainsi  surpris ,  environ 
l'issue  du  mois  d'avril,  l'an  i4i8. 

Le  mercredy  ensuivant  les  gens  du  duc  de  Tou» 
raine  dauphin,  fils  du  roy  Charles,  qui  s'estoient  re- 
tirez dedans  la  Bastille,  comme  il  vient  d'estre  dit, 
avec  aucuns  autres  qui  s'y  estoient  rendus  d'autres 
garnisons,  firent  une  saillie,  en  laquelle  ils  cuidoient 
reprendre  la  ville  ;  car  tant  firent  qu'ils  regagnèrent 
la  rue  Sainct  Antoine  jusques  à  l'hostel  du  Louvre  : 
ils  estoient  bien  quinze  cens  combatans  de  bonne 
estoffe  ;  lors  il  y  eut  grande  assemblée  de  ceux  de  la 
ville  avec  ledit  seigneur  de  Lisle-Adam  et  les  autres 
gens  du  duc  Jean,  qui  là  estoient,  et  prit  et  porta  le 
susdit  de  Lisle-Adam  la  bannière  du  Roy,  puis  estant 
bien  accompagne'  il  alla  contre  les  gens  du  Dauphin. 
Là  y  eut  grande  bataille  donnée  d'un  costé  et  d'autre, 
et  s'y  comportèrent  ceux  de  Paris  fort  vaillamment 
avec  iceluy  seigneur  de  Lisle-Adam,  et  tant  firent 
qu'en  peu  de  temps  ils  les  rechasserent  jusques  à  la 
Bastille  :  ce  qui  ne  se  passa  point  sans  qu'il  en  demeu- 
rast  de  morts  sur  la  place  bien  trois  à  quatre  cens, 
sans  les  blessez,  dont  il  y  eut  grande  quantité.  Apres 
cette  journée  les  gens  du  Dauphin  furent  réduits  en 
bien  simple  estât;  mais  nonobstant  ils  tenoient  encol- 
la Bastille.  Au  contraire,  les  gens  du  duc  Jean  et  ceux 
de  Paris,  demenoient  grande  joye;  car  gens  nouveaux 
leur  suivenoient   de    jour  en  jour  à   leur  secours, 

entre-aulres  y  vinrent  Hector  de  Saveuse,  et  Philippe 
son  frère  à  tout  grande  puissance,  lesquels  on  logea 
dans  l'hostel  des  Tournelles  devant  et  proche  de  la 
Bastille,  pour  faire  frontière  et  tenir  ferme  contre 
ceux  de  dedans,  lesquels  quand  ils  virent  qu'il  venoit 
de  la  sorte  de  plus  en  plus  si  grande  puissance  contre 
eux,  et  qu'ils  ne  pou  voient  plus  espérer  de  rentrer  en 
la  ville,  ils  commencèrent  à  parlementer,  tant  que 
leur  traité  fut  fait,  à  condition  qu'ils  s'en  iroient 
saufs  leurs  corps  et  leurs  biens.  Par  ainsi  rendirent- 
ils  la  Bastille  au  seigneur  de  Lisle-Adam ,  et  s'en  al- 
lèrent devers  le  Dauphin  à  Melun ,  où  il  estoit.  Les 
gens  dudit  seigneur  de  Lisle-Adam  firent  grand  butin 
dans  Paris,  dont  ils  devinrent  riches  excessivement  : 
assez  tost  après  arriva  Jean  de  Luxembourg  à  Paris, 
avec  le  seigneur  de  Fosseux-,  à  tout  grand  foison  de 
gens  de  guerre. 

Hector  de  Saveuse  et  Philippe  son  frère  s'en  allè- 
rent à  tout  leurs  gens  à  Compiegne,  où  ils  portèrent 
un  mandement  du  Roy  qu'on  leur  fit  ouverture  :  à 
quoy  ceux  de  Compiegne  obéirent;  partant  entrèrent 
les  dessus  dits  en  icelle  ville,  et  pareillement  au  pont 
Saincte  Maixence,  à  Creil,  à  Coisy,  et  en  plusieurs 
autres  forteresses  du  pays.  Ainsi  furent  plusieurs 
bonnes  villes  et  forteresses  mises  e's  mains  du  duc  Jean 
en  conséquence  d'icelle  prise  de  Paris,  mesrae  la  ville 
de  Peronne,  qui  se  rendit  au  comte  Philippe  de  Cha- 
1  olois  fils  d'iceluy  duc ,  lequel  y  envoya  ses  gens.  Or 
il  y  eut  grand  débat  en  icelle  ville  de  Peronne  entre 
un  des  gouverneurs  ou  capitaines  dudit  comte  de 
Charolois  nomme'  Chantemele,  et  Hector  de  Saveuse, 
tant  que  ledit  Hector  chercha  ledit  Chantemele  pour 

le  tuer,  dont  il  fut  depuis  fort  hay  d'iceluy  comte 
de  Charolois  pendant  long-temps.  Pendant  que  le 
changement  estoit  nouveau  dans  Paris,  comme  il  a 
esté  veu  cy-devant ,  il  y  arrivoit  souvent  grands  de- 
sordres en  icelle  ville ,  car  les  liabitans  s'y  accusoient 
presque  tous  les  uns  les  autres  ;  par  especial  aucuns 
meschans  du  commun  s'en  mesloient,  qui  pilloient 
soubs  divers  prétextes,  sans  mercy,  ceux  qu'ils  disoient 
avoir  tenu  le  party  du  comte  d'Armagnac,  et  lors 
qu'on  hayssoit  à  Paris  aucun  homme,  il  ne  falloit  que 
dire,  il  a  esté  Armagnac,  et  tout  présentement  et  à 
l'heure  mesme  il  estoit  tué  sur  le  carreau.  Entre  au- 
tres il  y  avoit  un  bourreau  nommé  Capeluche,  qui 
tousjours  avoit  tenu  le  party  du  duc  Jean ,  lequel  estoit 
Ires-mauvais  homme,  et  tuoit  hommes  et  femmes, 
sans  commandement  de  justice  r3ar  les  rues  de  Paris, 
tant  par  hayne,  comme  pour  avoir  le  leur;  mais  en 
fin  le  duc  Jean  Jluy  fit  coupper  le  col,  ou  hasterel  (0. 
De  tels  desaroys  y  eut  à  Paris  en  quantité,  pour  ce 
temps  qui  estoit  tres-piteux,  et  tout  à  fait  déplorable. 
Le  duc  Jean  tesmoigna  grande  joye  quand  il  sceut 
la  prise  de  Paris,  du  courte  d'Armagnac,  et  encor  des 
autres  bonnes  villes  et  forteresses,  qui  s'estoient  mises 
en  son  obéissance,  dont  il  sceut  bon  gré  au  seigneur 
de  Lisle-Adam,  et  à  ceux  qui  avoient  tramé  et  si  bien 
conduit  cette  affaire  à  son  advantage.  Tost  après  il  fit 
assemblée  de  ses  gens,  et  tant  chevaucha  qu'il  vint  assez 
prés  du  pont  de  Charenton.  Ceux  du  pays  par  tout  où 
il  passoit  venoient  en  grande  ordonnance  au  devant  de 
luy,  et  luy  portèrent  grande  révérence,  et  pareille- 
ment les  autres  seigneurs  qui  estoient  desja  dans  Paris  : 

(0  ffasterel  :  la  nuque. 

il  les  remercia  tous  assez,  et  leur  promit  faire  de 
grands  biens.  Ainsi  chevaucha  (0  ce  duc,  tant  qu'il 
entra  dedans  Paris  fort  noblement  accompagné,  et 
en  belle  ordonnance.  Ceux  de  Paris  crioient  tous  à 
une  voix  :  Vive  le  bon  duc  de  Bourgongne!  et  crioient 
Noël  de  carrefour  à  autre  jusques  à  son  hostel  d'Artois 
où  il  se  logea  y  estant  convoyé'  en  fort  noble  compa- 
gnie. Apres  que  ce  duc  fut  arrivé  à  Paris ,  comme  il 
vient  d'estre  dit,  il  y  eut  grands  et  importans  conseils 
de  tenus,  et  grandes  ordonnances  faites,  comme  aussi 
nouveaux  officiers  nommez  et  establis  ;  car  le  duc 
Jean  alla  vers  le  roy  Charles,  en  luy  faisant  grande 
révérence,  et  le  R.oy  semblablement  luy  fit  paroistre 
grande  chère  :  puis  ce  duc  fit  publier  par  la  ville, 
«  qu'il  vouloit  la  paix  et  le  bien  du  royaume,  et  con- 
cc  tendoit  à  chasser  hors  les  ennemis  et  estrangers  , 
«  qui  mal  avoient  gouverné  le  Roy  et  le  Dauphin , 
«  c'est  à  sçavoir  le  comte  d'Armagnac  et  ses  gens,  et 
«  que  le  royaume  estoit  gouverné  par  estrangers,  qui 
«  estoit  chose  irraisonnable.  »  Dequoy  ceux  de  Paris 
furent  fort  esmeus  et  enflammez  ,  après  qu'ils  eu- 
rent entendu  ces  resolutions  de  la  part  du  duc  Jean, 
et  n'estoit  mie  fils  de  bonne  heure  né,  qui  ne  disoit  mal 
de  ces  estrangers,  comme  depuis  il  apparut.  De  plus, 
ce  duc  fit  tous  nouveaux  officiers  dans  le  royaume,  de 
ses  gens  et  affidez  :  entre-autres  il  déclara  le  seigneur 
de  Lisle-Adam  mareschal  de  France,  messire  Jenet 
de  Pois  admirai ,  messire  Robinet  de  Mailly  panetier. 
Et  fit  pareillement  des  gouverneurs  de  Paris  :  maistre 

(l)  Ainsi  clievaucha.  Il  y  a  quelque  confusion  dans  cette  partie  du 
récit  de  Fénin.  Le  duc  de  Bourgogne  ne  vint  à  Paris  qu  après  les  pre- 
miers massacres.  (  Voyez  Tableau  du  règne  de  Charles  VI.  ) 

Eustachede  Laistre fut  fait  chancelier,  maistre Philippe 
de  Morvillier  premier  président  :  bref,  iladvança  tous 
ses  gens  aux  offices  de  France  ;  car  le  bon  roy  Charles 
estoit  content  de  tout  ce  que  ce  duc  vouloit  faire,  et  n'y 
apportoit  aucun  contredit.  Assez  tost  apre's  le  com- 
mun de  Paris  fit  esmotion ,  et  s'amassa  grande  assem- 
blée de  menues  gens  qui  allèrent  aux  prisons ,  où  ils 
tuèrent  tous  les  prisonniers  qui  avoient  esté  arrestez 
lors  de  ladite  prise  de  Paris.  Là  fut  tué  le  comte  d'Ar- 
magnac,  Raymonnet  de  la  Guerre,  le  chancelier,  et 
plusieurs  autres  grands  seigneurs.  De  plus,  y  fut  tué 
messire  Hector  de  Chartres;  et  encor  y  furent  massa- 
crez plusieurs  Bourguignons  qui  y  estoient  détenus 
pour  débat  ou  pour  debtes  :  car  ils  n'espargnerent 
aucun  homme,  que  tout  ne  fust  mis  à  mort.  Apres  ils 
allèrent  au  Petit  Chastellet ,  où  y  avoit  nombre  de 
prisonniers,  qui  bien  s'apperceurent  qu'il  n'y  avoit. 
point  de  remède  en  leur  vie,  partant  ils  montèrent  à 
mont,  où  ils  résolurent  de  se  défendre  bien  et  vail- 
lamment le  plus  qu'ils  pourroient.  Ils  crioient  tout 
haut  :  Vive  le  Dauphin  ,  et  blessèrent  assez  du  menu 
peuple  :  mais  enfin  ils  furent  pris  par  force,  et  les 
faisoient  saillir  à  val,  et  d'autres  les  recevoient  sur 
leurs  piques  et  bastons ,  et  les  marteloient  et  meur- 
trissoient,  sans  en  avoir  aucune  pitié  ny  mercy.  Ainsi 
tuèrent  ceux  de  Paris  tous  les  prisonniers,  dont  le 
duc  Jean  se  monstra  fort  en  colère,  et  leur  en  sceut 
mauvais  gré;  car  il  avoit  grande  envie  d'avoir  par  le 
moyen  de  ce  comte  d'Armagnac  toutes  les  forteresses 
que  ses  gens  tenoient,  et  pour  ce  en  fut  mal-content. 
Ledit  comte  d'Armagnac,  Raymonnet  de  la  Guerre,  et 
le  chancelier  furent  laissez  pendant  trois  jours  dans  la 

cour  du  Palais,  eux  trois  ensemble  liez  par  les  bras 
tous  nuds,  là  où  les  voyoit  qui  vouloit  en  tel  et  si  pi- 
teux estât  :  ce  comte  avoit  une  jambe  rompue ,  et  si 
avoit  il  esté  tranché  d'un  cousteau  parmy  le  corps,  en 
guise  d'une  bende  depuis  les  espaules  jusques  en  bas , 
là  les  traisnoient  les  petits  enfans  de  Paris  de  place  à 
autre,  qui  estoit  chose  bien  estrange  à  voir,  et  de 
considérer  tels  seigneurs  estre  réduits  en  cet  estât.  Le 
commun  de  Paris  fut  par  plusieurs  fois,  et  à  diverses 
reprises  esmeu,  et  ne  les  pouvoit-on  appaiser,  jusques 
à  temps  que  le  duc  Jean  s'en  corrouça  contre  aucuns 
des  plus  grands,  ausquels  il  dit ,  qu'il  leur  feroit  coup- 
per  les  testes,  s'ils  faisoient  plus  ainsi,  et  pource 
s'appaiserent. 

Hector  de  Saveuse  laissa  dans  Compiegne  le  sei- 
gneur  de  Crevecœur  en  garnison ,  avec  plusieurs  au- 
tres de  ses  gens  avecluy,  mais  par  le  moyen  de  messire 
Carados  des  Quennes  (lequel  avoit  fait  serment  de  ne 
se  point  armer  contre  le  duc  Jean)  cette  ville  de 
Compiegne  fut  reprise ,  à  quoy  servit  et  s'employa  fort 
le  seigneur  de  Bosqueaux  :  ce  fut  par  un  matin  qu'elle 
fut  surprise  par  la  porte  de  Pierre-font  ;  car  les  gens 
du  Dauphin  avoient  dedans  bons  moyens  et  amis , 
comme  il  fut  bien  apparent-  Là  fut  pris  ledit  seigneur 
de  Crevecœur,  et  le  seigneur  de  Chievre  (qui  avoit 
espousé  la  sœur  de  Hector)  Robinet  Auger,  avec  plu- 
sieurs autres  :  et  y  mourut  un  nommé  Boutry  qui  es- 
toit  à  Hector  de  Saveuse.  Les  Dauphinois  s'en  estans 
ainsi  rendus  les  maistres  y  pillèrent  ceux  qui  avoient 
tenu  le  party  du  duc  Jean  :  parquoy  la  ville  fut 
fort  endommagée,  et  outre  ce  y  fut  laissée  grosse 
garnison ,  pour  faire  frontière  et  résistance  au  pays 

d'autour.  Lesdits  seigneurs  de  Crevecœur  et  deChievre 
furent  menez  prisonniers  à  Pierre-font,  là  où  les  retint 
le  seigneur  de  Bosqueaux.  Or  il  y  avoit  un  des  frères 
du  seigneur  de  Chievre,  qui  long-temps  l'avoit  servy, 
et  estoit  son  parent,  lequel  cuida  trouver  moyen  de 
livrer  ledit  chasteau  de  Pierre-font  aux  Bourguignons, 
afin  de  délivrer  son  frère  :  mais  il  fut  apperceu  et 
descouvert  par  aucuns ,  et  luy  fit  le  seigneur  de  Bos- 
queaux  coupper  le  col.  Cette  conspiration  fit  empirer 
les  affaires  desdits  seigneurs  de  Crevecœur  et  de  Chie- 
vre ,  mais  enfin  ils  furent  délivrez  à  force  de  finance. 
Hector  de  Saveuse  mit  grande  peine  à  ravoir  la  ville 
de  Compiegne ,  et  se  tint  à   ce  sujet  long-temps  au 
chasteau  de  Moncifort  avec  grande  compagnée  leur 
faisant  forte  guerre,  mais  il  n'en  peut  venir  à  bout, 
pour  les  grandes  affaires  qu'on  avoit  es  autres  lieux. 
En  la  mesme  année  que  Paris  eut  esté  surpris  ainsi 
que  dessus ,  le  roy  Henry  d'Angleterre  repassa  la  mer 
à  tout  grande  puissance,  et  descendit  à  Harfleur, 
laquelle  ville  il  avoit  conquis  l'an  i415;  tost  après  il 
commença  à  conquérir  dans  le  pays  à  force  villes  et 
forteresses  :   car  elles  se  rendoient  à  luy  sans  faire 
grande  résistance,    parce  qu'elles  ne  voyoient  espé- 
rance en  aucun  secours,  à  cause  de  la  dissension  qui 
estoit  entre  les  seigneurs  de  France  ;  car  entre  au- 
tres provinces,  dans  le   duché  de  Normandie,  ceux 
u  i  dévoient  deffendre  les  bonnes  villes  et  forteresses 
contre  les  Anglois,  estoient  ou  du  party  du  Dauphin, 
ou  du  duc  Jean,  et  avoient  mesme  guerre  les  uns 
contre  les  autres,  parquoy  chacune  partie  avoit  à  se 
garder  de  deux  costez  :  par  telles  choses  fut  le  du- 
ché de  Normandie    conquis   en  peu  de  temps.  Ce 

roy  Henry  vint  devant  le  Pont-de-l'Arche  par  delà 
l'eau  de  la  Seine  vers  Quennoy.  Dedans  cette  place 
estoit  le  seigneur  de  Graville  avec  quantité  de  ses 
gens  :  lors  on  fit  grande  assemblée  des  gens  d'armés  du 
pays,  pour  résister  contre  ledit  roy  Henry,  afin  qu'il 
ne  passast  audit  Pont-de-l'Àrche,  mais  nonobstant  il 
y  passa  la  Seine,  et  se  rendit  ce  pont  audit  Roy  :  qui 
fut  un  grand  desconfort  et  des-avantage  à  tout  le  pays, 
car  c'estoit  une  des  clefs  de  la  rivière  de  Seine.  Mes- 
sire  Jacques  de  Harecour  tenoit  pour  lors  prisonnier 
le  comte  de  Harecour,  à  qui  il  estoit  prochain  pa- 
rent, lequel  s'estoit  retiré  de  Harecour  pour  les  An- 
glois,  en  son  chasteau  d'Aumale.  Là  vint  ledit  mes- 
sire  Jacques  de  Harecour  vers  luy ,  ce  comte  d'abord 
îuy  fit  grande  chère  comme  à  son  parent,  et  le  receut 
dedans  son  chasteau  avec  tous  ses  gens,  ne  sçachant 
et  ne  se  doutant  de  ce  qu'il  vouloit  faire;  inconti- 
nent il  mit  la  main  sur  luy,  en  disant  :  «Monsieur 
«  je  vous  fais  prisonnier  du  Pioy  :  »  à  ces  paroles  le 
comte  devint  bien  esbahy,  et  courroucé,  et  dit  :  «Beau 
«  cousin  que  voulez  vous  faire?  »  à  quoy  messire  Jac- 
ques respondit,  «  Monsieur  ne  vous  en  desplaise,  j'ay 
«  ainsi  charge  du  P\.oy  de  vous  mener  vers  luy.  »  Là 
y  eut  plusieurs  autres  paroles  et  reparties,  après  les- 
quelles ledit  messire  Jacques  le  fit  prendre  par  aucuns 
de  ses  gens,  puis  après  le  mena  au  Crotoy,  où  il  le 
détint  long-iemps  prisonnier,  et  en  plusieurs  autres 
places.  De  plus  il  mit  garnison  de  par  luy  à  Aumale, 
et  outre  ce  il  prit  tous  les  biens  d'iceluy  comte  à  son 
profit.  Aucuns  dirent  là-dessus  que  tout  cela  s'estoit 
fait  du  consentement  du  comte  d'Aumale  fils  de  ce 
comte  de  Harecour  :  car  il  ne  fit  point  de  pourchas  ny 

d'instance  pour  ravoir  son  père ,  qui  fut  de  la  sorte 
retenu  prisonnier  depuis  ce  temps  jusques  à  la  mort 
dudit  messire  Jacques. 

Apre's  que  ce  roy  Henry  eut  ainsi  réduit  en  son 
obéissance  le  Pont -de -l'Arche,  il  s'en  alla  devers 
Rouen,  et  se  logea  au  mont  de  Saincte  Catherine. 
Dedans  Rouen  y  avoit  grosse  garnison  des  gens  du 
duc  Jean  de  Bourgongne  ;  car  s'y  estoient  mis  messire 
Guy  le  Bouteiller,  un  de  ses  principaux  capitaines, 
le  Bastard  de  Tian,  le  seigneur  de  Toulongeon,  mes- 
sire André  des  Roches,  Langy  d'Arly,  Gérard  Bas- 
tard  de  Brimeu,  et  plusieurs  autres  de  bonne  estoffe, 
tant  qu'ils  faisoient  bien  douze  à  quinze  cens  com- 
balans,  qui  fort  bien  s'y  gouvernèrent.  Le  roy  Henry 
y  mit  le  siège  tout  autour,  et  y  fut  bien  l'espace  de 
neuf  à  dix  mois.  Là  y  eut  quantité  d'escarmouches 
faites  par  ceux  de  la  ville  sur  les  Anglois,  ausquels 
ils  portèrent  grand  dommage,  ayans  tousjours  bonne 
espérance  que  le  duc  Jean  les  secoureroit,  comme  il 
leur  avoit  promis  :  mais  il  n'en  fit  rien  ;  car  il  avoit 
d'autres  grandes  affaires  plus  pressantes  pour  la  guerre 
qu'il  avoit  contre  le  Dauphin,  partant  il  fallut  enfin 
que  ceux  de  Rouen  se  rendissent  au  roy  Henry  d'An- 
gleterre, à  condition  que  les  gens  d'armes  s'en  iroient 
sauves  leurs  vies  seulement,  sans  rien  emporter  de 
leurs  biens.  Ils  fuient  forcez  à  une  si  dure  capitula- 
tion, parce  qu'ils  n'av oient  plus  aucuns  vivres;  car 
ils  mangèrent  leurs  chevaux,  et  les  pauvres  gens  de 
la  ville  estoient  réduits  par  famine  à  manger  chiens, 
chats,  rats,  souris,  et  telles  autres  choses;  qui  estoit 
chose  piteuse  à  voir  :  et  en  mourut  bien  dedans  les 
fossez  et  par  la  ville  de  faim  dix  à  douze  mille,  qu'on 

sceut  de  certain.  Outre  ce  il  fallut  par  la  composition 
que  ce  roy  Henry  eut  une  partie  des  plus  notables 
bourgeois  de  Rouen  à  sa  volonté.  Après  que  Rouen 
se  fut  ainsi  rendu  aux  Anglois,  plusieurs  autres  villes 
se  rendirent  en  suite  à  eux  es  marches  de  Normandie. 
Quant  à  la  garnison  qui  estoit  sortie  de  Rouen, 
elle  se  retira  devers  le  duc  Jean.  Le  susdit  messire 
Guy  le  Bouteiller  qui  estoit  un  des  capitaines  ou 
gouverneurs  de  Rouen  tant  que  le  siège  y  dura,  se 
rendit  alors  du  party  du  roy  Henry,  et  luy  fit  ser- 
ment de  le  servir  loyaument,  laquelle  chose  il  fit,  à 
cause  de  quoy  le  roy  Henry  luy  fit  de  grands  dons, 
et  luy  donna  la  Roche-Guyon  avec  autres  seigneuries 
notables.  Est  à  noter  qu'aucuns  des  bourgeois  notables 
de  la  ville  de  Rouen  se  fièrent  à  ce  Guy  le  Bouteiller, 
depuis  que  ledit  roy  Henry  eut  pris  leur  ville,  et  luy 
dirent ,  que  s'il  leur  vouloit  aider  ils  remettroient 
Rouen  en  la  main  du  roy  Charles,  à  quoy  ledit  Guy 
fit  semblant  de  vouloir  entendre,  mais  il  le  redit  au 
roy  Henry,  et  pource  y  eut  plusieurs  d'iceux  nota- 
bles bourgeois  de  Rouen  qui  eurent  les  testes  coup- 
pées,  de  quoy  ledit  Guy  fut  fort  blasmé  pour  cette 
cause  et  trahison.  Or  pendant  que  le  roy  Henry  te*- 
noit  son  siège  devant  Rouen,  messire  Jacques  de  Ha- 
recour  et  le  seigneur  de  Moreuil  firent  une  assemblée 
très-grande  pour  aller  courre  sur  les  Anglois,  et  vin^ 
rent  jusques  à  trois  lieues  prés  d'eux  :  ledit  Roy  leur 
envoya  au  devant  le  seigneur  de  Cornuaille  bien  ac- 
compagné, lequel  rencontra  les  dessusdits,  et  fit  tant, 
qu'il  les  mit  en  grand  des-arroy.  Là  fut  pris  ledit 
seigneur  de  Moreuil  et  plusieurs  autres  avec  luy  î 
quand  à  messire  Jacques  de  Harecour  il  se  sauva  par 

le  moyen  d'un  bon  cheval."  En  cette  mesme  saison 
Philippe  de  Saveuse,  qui  estoit  à  Gournayen  Nor- 
mandie, à  tout  deux  ou  trois  cens  combatans,  fit  par 
plusieurs  fois  grand  dommage  aux  gens  du  roy  Henry, 
dont  il  emmena  des  prisonniers  dedans  ladite  ville  de 
Gournay,  en  si  grand  nombre,  qu'enfin  ces  prisonniers 
Anglois  devinrent  maistres  eux  mesmes  du  chasteau  de 
Gournay,  qu'ils  tinrent  pendant  un  jour,  mais  le  Bon 
de  Saveuse,  qui  pour  lors  y  estoit  pour  Philippes  son 
frère,  lit  tant  par  belles  paroles,  que  ces  gens  luy 
rendirent  le  chasteau,  dont  il  y  en  eut  depuis  qui 
en  eurent  mauvais  marché.  Le  roy  Charles  de  France 
et  le  duc  Jean  de  Bourgongne  furent  long-temps  à 
Beauvais,  et  avoient  fort  grande  puissance  de  gens 
sur  le  pays  d'autour,  en  espérance  de  faire  lever  le 
siège  de  Rouen;  mais  par  le  discord  qui  estoit  entre 
iceluy  duc  Jean,  et  le  duc  de  Touraine  dauphin  , 
rien  ne  s'en  fit,  car  ces  deux  princes  s'entremenoient 
forte  guerre  l'un  contre  l'autre.  Apre's  que  le  roy 
d'Angleterre  eut  pris  la  ville  de  Rouen,  fait  faire  le 
serment  à  ceux  de  la  ville,  et  mis  nouveaux  officiers 
de  par  luy,  il  envoya  ses  gens  au  pays  vers  Gournay, 
et  vers  le  comté  d'Eu,  où  tout  se  rendit  à  luy  sans 
coup  ferir  ;  mesme  se  rendit  la  ville  d'Eu,  le  chasteau 
de  Moncheau,  le  Neufchastel,  Deincour,  Gournay, 
et  plusieurs  autres  bonnes  villes  et  forteresses  :  de- 
puis quoy  se  tint  en  la  ville  d'Eu  un  chevalier  an- 
glois nommé  messire  Philippe  Lys,  qui  faisoit  forte 
guerre  dans  le  pays  de  Vimeu.  Le  roy  Henry  con- 
quit cette  année  presque  tout  le  duché  de  Norman- 
die tout  à  son  aise  ;  car  tres-peu  y  avoit  de  gens  qui 
le  défendissent,  mesmement  il  y  eut  plusieurs  Nor- 
7.  20 

mands  qui  se  rendirent  Anglois,  et  firent  le  serment 
à  ce  roy  Henry.  Lionnel  de  Bournonville  et  Daniot 
de  Gouy,  se  tenoit  alors  en  garnison  dans  Gisors, 
d'où  ils  menoient  forte  guerre  aux  Anglois.  Or  ad- 
vint que  les  gens  du  roy  Henry  estans  logez  à  Cailly- 
Fontaine  au  nombre  d'environ  quatre  à  cinq  cens , 
dont  il  y  avoit  la  plus  grande  partie  d'Irlandois, 
iceluy  Lionnel  et  Daniot  de  Gouy  vinrent  frapper  de 
ïiuict  sur  eux  en  icelle  ville,  où  ils  mirent  le  feu, 
puis  les  assaillirent  chaudement,  et  les  ruèrent  jus  et 
desconfirent  entièrement,  après  lequel  exploict  ils 
s'en  retournèrent  à  Gisors  en  leur  garnison.  Ainsi  sou- 
vent faisoit  ce  Lionnel  grand  dommage  aux  Anglois, 
et  avec  luy  Daniot  de  Gouy  qui  estoit  fort  vaillant, 
et  aussi  faisoit  le  seigneur  de  Lisle-Adam. 

Assez  tost  apre's  y  eut  grand  parlement  entre  ce 
roy  Henry  d'Angleterre  et  le  roy  Charles ,  qui  se 
tenoit  pour  lors  avec  le  duc  Jean  de  Bourgongne  à 
Pontoise  :  Pour  conclusion,  le  roy  Henry  vint  devers 
Meulant,  là  où  il  fit  tendre  ses  tentes,  et  pareillement 
on  y  tendit  celles  du  roy  Charles.  Là  se  trouva  ledit 
duc  Jean,  avec  le  conseil  du  roy  Charles,  par  plu- 
sieurs fois  qui  parlementèrent  avec  le  roy  Henry,  le- 
quel vouloit  avoir  Caterine  fille  du  roy  Charles  en 
mariage;  outre  quoy  il  pretendoit  avoir  le  duché'  de 
Normandie.  Le  conseil  se  tint  longuement  sur  ces  de- 
mandes ,  mais  enfin  rien  ne  s'en  fit  ;  car  ledit  roy 
Henry  vouloit  avoir  trop  grand  advantage  sur  le 
royaume,  ce  que  le  duc  Jean  ne  voulut  accorder  : 
aussi  avoit-il  tousjours  volonté  de  traiter  avec  le  duc 
de  Touraine  dauphin ,  parquoy  se  sépara  ce  par- 
lement sans  y  rien  conclure  ,   et  se  retira   le   roy 

Charles  à  Sainct  Denys  en  France,  et  la  Reyne  avec  luy. 
Le  duc  Jean  avoit  grande  volonté  d'avoir  paix  avec 
le  Dauphin,  pour  ce  y  avoit  ambassadeurs  entre  les 
parties  qui  traitaient,  et  en  estoit  la  dame  de  Giac,  les- 
quels arresterent  par  ensemble  que  ces  deux  princes 
seroient  contens  de  venir  et  se  voir  ensemble,  pour 
eux-mesmes  trouver  les  meilleurs  moyens  et  expediens 
de  paix.  Alors  donc  le  duc  Jean  (  qui  estoit  à  Pontoise  ) 
partit  à  noble  compagnie  pour  venir  devers  le  Dau- 
phin qui  estoit  à  Melun.  Ladite  dame  de  Giac  qui 
s'en  entremettoit  fort,  alla  avec  le  duc  Jean  jusques 
à  Corbeil,  à  une  lieue  environ  de  Melun,  du  costé 
de  la  Brie  vers  Meaux.  Le  Dauphin  de  son  costé  vint 
à  tout  sa  puissance  -,  le  duc  Jean  alla  pareillement  à 
tout  ses  gens,  et  n'approchèrent  point  ces  deux  puis- 
sances plus  prés  de  demie  lieue  l'une  de  l'autre.  Là 
s'assemblèrent  les  ambassadeurs  des  deux  costez, et  tant 
firent  que  la  paix  fut  traitée  entre  ces  deux  princes 
durable  à  tousjours,  et  jura  le  Dauphin  de  la  tenir, 
aussi  firent  tous  les  grands  seigneurs  avec  luy.  Il  y 
eut  en  outre  de  fort  grandes  promesses  faites  entre 
les  deux  parties ,  et  permirent  les  deux  princes  cha- 
cun aux  seigneurs  de  son  costé,  d'aller  servir  sans  au- 
cune reproche  contre  celuy  par  qui  la  paix  seroit 
rompue  :  c'est  à  sçavoir ,  que  si  le  Dauphin  la  rom- 
poit  qu'il  permettoit  à  ses  gens  d'aller  servir  le  duc 
Jean,  ou  celuy  qui  tiendroit  son  party,  et  ainsi  fit 
réciproquement  le  duc  Jean.    Dequoy   on   fit   force 
belles  lettres  seellées  des  seaux  des  deux  parties.  Apres 
ils  s'entre-promirent  de  mettre  toute  peine  et  s'em- 
ployer à  chasser  le  roy  Henry  d'Angleterre  hors  de 
France,  et  assembler  à  cette  fin  toute  leur  puissance. 

20, 

Ainsi  fut  la  paix  faite  entre  le  duc  de  Touraine  dau- 
phin ,  et  le  duc  Jean  de  Bourgongne.  Chacun  creut 
lors  à  la  bonne  foy  que  ce  seroit  chose  durable ,  mais 
depuis  on  vid  bien  le  contraire,  comme  cy-aprés  sera 
déclare'.  Tost  après  que  la  paix  fut  ainsi  faite  entre  le 
Dauphin  et  le  duc  de  Bourgongne ,  leurs  gens  s'assem- 
blèrent pendant  quelque  temps ,  qui  menèrent  forte 
guerre  aux  Anglois  sur  les  marches  de  Normandie. 
Alors  le  seigneur  de  Lisle-Adam  perdit  la  ville  de 
Pontoise,  qu'il  avoit  en  garde,  laquelle  les  Anglois  sur- 
prirent par  un  matin ,  qui  fut  un  malheur  grandement 
préjudiciable  aux  affaires  de  France,  car  c'estoit  une 
ville  fort  notable,  bien  garnie  de  vivres ,  et  fournie 
d'autres  biens.  Les  Anglois  en  ce  temps  mirent  siège 
devant  Sainct  Martin  le  Gaillard,  dedans  laquelle 
place  estoit  Rigaut  (0  de  Fontaine  :  mais  le  sire  de 
Gamache  qui  estoit  au  Dauphin  ,  vaillant  chevalier 
de  son  corps,  assembla  quantité  de  gens,  avec  les- 
quels il  alla  faire  lever  ce  siège  ;  auquel  exploict  il  y 
eut  des  Anglois  tuez  à  foison,  les  autres  se  retirèrent 
dedans  le  monstier  de  la  ville;  et  leur  chef  estoit  un 
chevalier  anglois  nommé  messire  Philippe  Lis,  qui 
estoit  fort  vaillant  personnage.  Après  que  Pontoise 
eut  esté,  comme  dessus,  surpris  par  les  Anglois,  le 
roy  Charles,  la  Reyne,  et  dame  Caterine  leur  fille 
s'en  allèrent  à  Troye  en  Champagne,  là  où  les  mena 
le  duc  Jean  de  Bourgongne,  pour  les  mettre  arrière 
de  la  guerre.  Le  seigneur  de  Lisle-Adam  se  mit  en 
garnison  dans  Beauvais  à  tout  plusieurs  gens,  après 
qu'il  eut  ainsi  perdu  Pontoise.  Là  il  s'opposoit  et  tenoit 
frontière  contre  les  Anglois  ,  afin  d'empescher  leurs 

(0  Regnaud. 


DE  PIERRE  I)E  FENIW.  809 

courses,  et  leur  portoit  les  plus  grands  dommages 
qu'il  pouvoit.  Messire  Jacques  de  Harrecour  d'autre 
part  se  tenoit  à  Crotoy ,  et  à  Noyelle  sur  la  mer,  et 
Hector  de  Saveuse  au  Pont-de-Remy,  avec  le  seigneur 
de  Wancour  et  Louys  son  fils,  là  où  ils  faisoient 
guerre  aux  Anglois  d'Eu  et  de  Moncheau,  et  souvent 
s'assembloient  avec  ledit  messire  Jacques  pour  endom- 
mager les  Anglois. 

L'an  14.19  fut  la  paix  faite  entre  le  duc  de  Touraine 
dauphin ,  et  le  duc  Jean  de  Bourgongne  en  la  manière 
qu'il  vient  d'estre  dit,  dequoy  tout  le  pauvre  peuple 
de  France  demenoit  grande  joye  :  à  la  faveur  de  la- 
quelle paix ,  les  gentils-hommes  des  deux  partys  fai- 
soient conjointement  forte   guerre  aux  Anglois,  et 
bien  croyoit-on  lors  en  France  estre  en  grande  union 
et  concorde  ;  mais  en  bref  après  il  y   survint  plus 
grande  tribulation  que  jamais  :  car  le  duc  Jean  fut  tué, 
comme  il  se  pourra  cy-aprés  voir.  Le  Dauphin  estoit 
pour  lors  à  Montereau-où-faut-Yonne,  là  où  il  avoit 
assemblé  toute  la  plus  grande  partie  de  sa  puissance. 
Or  il  estoit  gouverné  en  ce  temps  par  les  seigneurs 
de  Barbasan ,  Tanneguy  du  Chastel ,  le  vicomte  de 
Narbonne,  le  seigneur  de  Gitery ,  et  plusieurs  autres 
qui  point  n'estoient  du  royaume  de  France,  et  neant- 
moins  manioient  et  conduisoient  toutes  ses  affaires.  Il  y 
eut  partie  d'iceux  qui  tramèrent  et  machinèrent  la  tra- 
hison de  mettre  à  mort  le  duc  Jean,  et  tant  firent  que 
le  Dauphin  fut  content  de  le  mander,  et  qu'il  fust 
mis  à  mort.  De  faict ,  il  chargea  Tanneguy  du  Chastel 
d'aller  devers  luy  ,  qui  estoit  lors  à  Bray-sur-Seine ,  à 
deux  lieues  prés  de  Montereau ,  à  tout  grande  puis- 
sance de  gens  d'armes ,  et  de  traict.  Quand  la  chose 

eut  esté  ainsi  pourparlée,  les  gouverneurs  du  Dau- 
phin ordonnèrent  que  le  duc  Jean  seroit  logé  dans  le 
chasteau  de  Montereau,  et  que  le  Dauphin  seroit  ce- 
pendant logé  dedans  la  ville.  Or  ils  firent  sur  le  pont 
plusieurs  barrières  entre  la  ville  et  le  chasteaa  ;  puis 
messire  Tanneguy  s'en  alla  vers  le  duc  Jean  à  Bray- 
sur-Seine ,  là  où  il  le  trouva  ,  luy  disant  :  «  Que  le 
«  Dauphin  se  recommandoit  à  luy  .,  et  le  priuit  qu'il 
«  voulust  aller  devers  luy  à  Montereau,  pour  conclure 
c<  des  araires  de  France,  et  plusieurs  autres  choses.  » 
Ce  duc  fit  à  Tanneguy  grande  chère  et  grande  révé- 
rence ,  comme  encor  à  ceux  qui  estoient  avec  luy  , 
luy  disant,  qu'il  iroit  vers  monsieur  le  Dauphin.  Lors 
ce  duc  se  hasta  de  disner  r  puis  il  monta  à  cheval 
avec  tous  ses  gens ,  et  moult  faisoit  à  Tanneguy  grand 
honneur.  «  Et  bien ,  luy  dit-il ,  nous  allons  vers  mon- 
te sieur  le  Dauphin  à  vostre  fiance  ,  pensant  qu'il 
«  veuille  bien  entretenir  la  paix  qui  a  esté  faite  entre 
«  luy  et  nous ,  laquelle  nous  voulons  bien  tenir  ,  et  le 
«  servir  tout  à  sa  volonté.  »  A  quoy  Tanneguy  res- 
pondit  :  «  Mon  tres-redouté  seigneur  n'ayez  doute  de 
«  rien ,  car  Monsieur  est  bien  content  de  vous  ;  et  se 
€<  veut  désormais  gouverner  selon  vous,  et  outre  ce, 
€<  vous  avez  auprès  de  luy  bons  amis  qui  bien  vous 
«  aiment  :  »  ainsi  s'en  alla  le  duc  Jean  à  sa  mort  en  la 
compagnie  dudit  Tanneguy  du  Chastel ,  lequel  le  tra- 
hit, et  chevauchoit  en  grande  ordonnance  jusques 
auprès  de  Montereau ,  et  là  il  rangea  ses  gens  en 
bataille.  Or  il  y  avoit  quelques  gens  du  duc  Jean  âe^ 
dans  le  chasteau  ,  pour  aviser  et  disposer  le  logis , 
entre  lesquels  il  y  eut  un  valet  de  chambre  qui  bien  se 
douta  de  la  trahison  \  parquoy  il  retourna  prompte- 

ment  devers  le  duc  son  maistre ,  pour  luy  dire  :  «  Mon 
«  très- redouté  seigneur,  avisez  vostre  estât,  sans 
«  faute  vous  serez  trahy  ,  et  pour  Dieu  veuillez  y  pen- 
ce ser.  »  Adonc  le  duc  Jean  dit  à  Tanneguy  :  «  Nous 
«  nous  fions  à  vostre  parole ,  pour  Dieu  avisez  bien 
«  que  soyez  seur  de  ce  que  vous  nous  avez  dit,  qu'il 
«  soit  vérité,  car  vous  feriez  mal  de  nous  trahir.  »  Et 
Tanneguy  luy  respondit  :  «  Mon  tres-redouté  sei* 
«  gneur,  j'aymerois  mieux  estre  mort,  qu'eusse  fait 
,  «  trahison  à  vous,  ny  à  autre,  n'ayez  aucune  doute, 
«  car  je  vous  certifie  que  Monsieur  ne  vous  veut  au- 
«  cun  mal.  »  A  quoy  ce  duc  respondit  :  «  Nous  irons 
«  donc  à  la  fiance  de  Dieu  et  de  vous.  »  Puis  en  ces 
entrefaites  il  chevaucha  jusques  au  chasteau,  où  il 
entra  par  la  porte  de  derrière,  laissant  grande  partie 
de  ses  gens  en  bataille  hors  du  chasteau.  Avec  le  duc 
descendirent  moult  de  grands  seigneurs  :  il  s'en  alla 
reposer  en  une  chambre  dedans  le  chasteau  :  cepen- 
dant Tanneguy  alla  devers  le  Dauphin  ,  et  devers 
ceux  qui  estoient  avec  luy ,  leur  apprenant  la  venue 
d'iceluy  duc.  Là  y  eut  grand  consistoire  et  conseil  de 
ceux  qui  conduisoient  la  trahison.  Tantost  après  on 
envoya  vers  le  duc  afin  qu'il  vint  voir  le  Dauphin. 
Quand  le  duc  oiïyt  qu'il  le  mandoit,  il  partit  pour 
aller  devers  luy  ;  et  y  allèrent  cinq  ou  six  grands 
seigneurs  seulement  avec  luy ,  plus  on  n'y  laissa  passer 

Idu  chasteau.  Or  quand  ce  duc  vint  pour  entrer  sur 
le  pont,  il  trouva  qu'il  y  avoit  une  barrière  à  l'en- 
trée du  pont,  où  y  avoit  bonne  garde.  Lors  ce  duc 
passa  pour  aller  vers  le  Dauphin  ,  qui  estoit  en  un 
petit  détour,  lequel  il  vint  saluer  fort  humblement  : 
— - 

toient  ordonnez  pour  le  mettre  a  mort  estoient  là 
tous  prests,  qui  frappèrent  sur  luy.  Quand  il  vit  qu'il 
estoit  trahy ,  il  cuida  tirer  son  espée  (0  pour  se  dé- 
fendre :  mais  rien  ne  luy  valut ,  car  il  fut  tantost  al> 
batu ,  et  mis  à  mort,  dont  ce  fut  pitié  pour  le  royaume  : 
car  par  sa  mort  advinrent  depuis  plusieurs  maux  en 
France.  Avec  luy  fut  tue'  le  seigneur  de  Noaille  frère 
du  comte  de  Foix ,  lequel  se  coucha  sur  luy  pour  le 
cuider  sauver. 

Apres  ce  que  le  duc  Jean  eut  ainsi  esté  mis  à  mort , 
ceux  qui  là  estoient  le  jetterent  du  haut  du  pont  à 
val  :  mais  depuis  par  l'admonestement  et  l'ordre  du 
Dauphin ,  il  fut  enterré  dans  le  cymetiere  à  tout  son 
pourpoint  et  ses  houseaux  00 ,  là  où  il  demeura  de  la 
sorte  tant  que  la  ville  fut  conquise  par  les  gens  du 
roy  Henry  d'Angleterre.  Avec  ledit  duc  Jean  estoient 
venus  le  seigneur  de  Nouaille ,  le  seigneur  de  Sainct 
George,  et  messire  Charles  de  Lens,  lesquels  furent 
pris ,  avec  d'autres  en  quantité. 

Ce  duc  Jean  ayant  esté  tué,  ainsi  qu'il  vient  d'estre 
dit ,  ses  gens  en  sceurent  aussi-tost  les  nouvelles.  Là 
y  eut  grand  dueil  fait  en  plusieurs  lieux ,  et  n'est 
celuy  qui  peust  bien  penser  le  grand  desconfort  qu'il 
y  avoit  parmy  ses  gens.  D'autre  part  les  gens  du  Dau- 
phin saillirent  en  grande  puissance  sur  eux,  et  fuient 
promptement  mis  en  grand  desaroy  ;  car  il  n'y  avoit 
plus  d'entretenement  ny  ordre  gardé  entre-eux,  de- 
puis qu'ils  sceurent  la  mort  de  leur  seigneur.  Or  s'en 
alloit  chacun  d'iceux  le  mieux  qu'il  pouvoit  sans  or- 
donnance. Les    gens  du  Dauphin   les  chassèrent  et 

(0  //  cuida  tirer  son  cspée  :  il  voulut  tirer  son  épe'e.  —  ('■)  Ses 
houseaux  :  ses  bottes. 

poursuivirent  ,  car  ils  estoient  tous  avisez  de  leur  fait, 
dont  ils  prirent  plusieurs ,  qu'ils  tuèrent  avant  qu'ils 
eussent  peu  regagner  Bray-sur-Seine  ;  les  autres  se 
sauvèrent  le  mieux  qu'ils  peurent.  Cette  douloureuse 
mort  fut  cause  de  faire  recommencer  la  guerre  de 
plus  belle  et  plus  fort  qu'auparavant  :  et  chacun  ne 
songea  plus  qu'à  se  garnir  contre  sa  partie.  Pendant 
tout  cela,  le  roy  Henry  d'Angleterre  conquestoit  tous- 
jours  fort  sur  les  deux  parties  :  par  ainsi  il  y  avoit 
trois  partys  pour  lors  en  France,  qui  tous  conten- 
doient  à  conquérir  et  démembrer  le  royaume,  dequoy 
le  menu  peuple  estoit  excessivement  travaille'. 

Apres  la  mort  d'iceluy  duc  Jean,  Philippes  son  fils 
releva  toutes  les  seigneuries  du  duc  son  père,  et  de- 
vint par  ainsi  duc  de  Bourgongne  :  il  fut  fort  cour- 
rouce' du  meurtre  de  son  père,  et  de  la  trahison  qu'on 
luy  avoit  fait.  Ce  duc  Philippe  avoit  espousé  Michelle 
fille  du  roy  Charles  de  France ,  et  sœur  du  Dauphin , 
laquelle  estoit  dame  de  haut  honneur,  humble,  cour- 
toise, belle,  et  bien  aimée  de  tous  les  seigneurs  qui 
conversoient  à  la  Cour  d'iceluy  duc  ;  et  en  outre  du 
pauvre  commun.  Or  quand  ce  duc  Philippe  eut  saisi 
tous  les  tenemens  et  seigneuries  du  duc  Jean  son  père, 
il  manda  tous  ses  barons  pour  avoir  conseil,  com- 
ment il  se  pourroit  venger  du  Dauphin.  Lors  on  luy 
conseilla  qu'il  prit  alliance  avec  le  roy  d'Angleterre, 
et  qu'il  luy  fit  avoir  à  femme  Caterine  fille  du  roy 
Charles,  et  sœur  du  Dauphin,  laquelle  ledit  roy 
Henry  avoit  grand  désir  d'espouser  :  et  que  mieux  que 
par  là  il  ne  se  pouvoit  venger  du  Dauphin  :  car  par 
ce  moyen  il  seroit  chassé  de  France,  sans  jamais  pos- 
séder la  Couronne.  Ce  duc  Philippe  ayant  pris  cette 

conclusion ,  il  envoya  devers  le  roy  d'Angleterre ,  et 
tant  y  eut  d'ambassadeurs  entre  les  deux  parties, 
qu'enfin  alliance  fut  faite  entre  iceluy  roy  Henry  et 
ledit  duc  Philippe.  Le  duc  promit  de  livrer  au  roy 
Henry  Caterine  fille  du  roy  Charles ,  et  le  roy  Henry 
promit  de  la  prendre  à  femme,  et  faire  reyne  d'An- 
gleterre. Outre  ce  promit  que  le  roy  Charles  jouyroit 
tout  son  vivant  du  royaume  de  France  :  de  plus,  pro- 
mit ce  roy  Henry  de  livrer  au  duc  Philippe  les  trais- 
ti  es  qui  avoient  tué  son  père ,  si  aucuns  escheoient 
en  ses  mains.  Plusieurs  autres  promesses  y  eut,  et 
sermens  faits  par  les  deux  parties ,  afin  d'entretenir 
bonne  et  ferme  paix  à  tous) ours  entre  eux.  Outre  ce, 
ils  s'entre-promirent  de  chasser  le  Dauphin  hors  le 
royaume,  avec  ses  alliez,  sans  jamais  pouvoir  posséder 
aucune  seigneurie  en  France. 

Le  comte  Philippe  de  Sainct  Paul,  fils  du  duc  An- 
toine de  Brabant  et  neveu  du  duc  Jean,  estoit  pour 
ce  temps-là  à  Paris,  oti  il  estoit  lieutenant  du  Roy, 
et  gouvernoit  la  ville  de  Paris  :  car  ledit  duc  Jean  l'y 
avoit  laissé  après  la  prise  d'icelle  ville  de  Paris,  pour 
la  gouverner,  et  s'y  conduisit  par  bon  conseil,  com- 
bien qu'il  fut  jeune  d'aage ,  n'ayant  qu'environ  qua- 
torze ans ,  et  là  demeura  tant  que  le  Roy  alla  à 
Melun. 

Au  susdit  traitté  qui  fut  fait  et  arresté  entre  ledit 
roy  Henry  et  le  duc  Philippe,  il  fut  ordonné  entre 
autres  choses  que  le  roy  Henry  seroit  droit  héritier  du 
royaume  de  France  luy  et  ses  hoirs  après  la  mort  du 
roy  Charles  de  France,  et  que  jamais  Charles  dau- 
phin n'en  jouyroit,  ny  ceux  qui  de  luy  viendroient, 
et  qu'il  n'estoit  digne  de  tenir  royaume,  pour  le  mau- 

vais  cas  qu'il  avoit  fait  sur  le  duc  Jean  de  Bourgon- 
gne,  dont  point  ne  se  pouvoit  excuser,  combien  qu'il 
fut  jeune  quand  le  cas  advint  :  considéré  avec  ce  qu'il 
estoit  gouverné  par  gens  estrangers,  combien  qu'ils 
eussent  eu  de  leurs  amis  tuez  au  saccagement  et  car- 
nage de  Paris  ,  parquoy  il  ne  leur  chaloit  quel  des- 
honneur le  Dauphin  encourust,  pourveu  qu'ils  fussent 
vengez  du  duc  Jean.  Or  le  Dauphin  essaya  depuis 
beaucoup  de  s'excuser  sur  sa  jeunesse ,  et  pour  ceux 
qui  le  gouvernoient,  disant  que  ce  n'avoit  point  esté 
de  son  consentement,  et  que  autant  en  eut-il  fait  du 
roy  Charles  son  père  pour  ce  temps-là  :  mais  cela  ne 
peut  estre  receu  à  excuse  :  et  pour  ce  dura  la  guerre 
long-temps  depuis ,  comme  il  se  pourra  voir  cy -après  : 
mesme  pour  plus  grande  apparence  le  Dauphin  mit 
hors  d'avec  luy  ceux  qui  luy  avoient  baillé  le  conseil 
de  mettre  à  mort  le  duc  Jean ,  qui  s'en  allèrent  hors 
le  royaume  pour  quelque  temps. 

Apres  toutes  ces  alliances  faites  entre  le  roy  Henry 
d'Angleterre  et  le  duc  Philippes  de  Bourgongne  ,  ils 
avisèrent  de  conquérir  force  villes  et  forteresses  sur 
les  gens  du  Dauphin  :  et  commença  ce  duc  Philippes 
à  faire  grands  mandemens  par  tous  ses  pays,  et  tout 
fit  assembler  proche  Peronne.  Quand  ce  duc  Philippe 
eut  ainsi  fait  grande  assemblée  de  gens ,  il  en  bailla 
la  conduite  à  Jean  de  Luxembourg,  qui  s'en  vint  lo- 
ger en  ladite  ville  de  Peronne,  et  ses  gens  tout  au- 
tour, de  là  il  tira  droit  à  Lihon  en  Santers,  là  où  il 
se  logea  en  la  ville  et  tous  ses  gens  avec  luy  :  avec 
ce  messire  Jean  y  avoit  d'autres  bons  capitaines  , 
entre  autres  y  estoient  le  vidame  d'Amiens,  le  sei- 
gneur de  Croï  ,  Hector  de  Saveuse ,  le  seigneur  de 


3l(>  MEMOIRES 

Humbercour  mareschal  du  duc  Philippe,  et  d'autres 
en  quantité.  Là  fut  prise  conclusion  par  iceluy  mes- 
sire  Jean,  et  ceux  qui  estoient  avec  luy  d'aller  mettre 
le  siège  devant  un  chasteau  nommé  Muin,  situé  à 
deux  lieues  de  Gorbie,  lequel  causoît  assez  de  mal  aux 
villes  d'Amiens  et  Corbie,  et  au  pays  d'entour.  Mais 
en  une  nuict  dont  il  devoit  le  lendemain  partir,  mes- 
sire  Carados  des  Quennes  et  Charles  de  Flavy  prirent 
la  ville  de  Roye  en  Vermandois ,  qui  avoit  esté  don- 
née au  duc  Philippe  lors  de  son  mariage  avec  la  fille 
du  roy  Charles,  et  entrèrent  dedans  bien  trois  cens 
combatans.  Lors  estoit  gouverneur  de  Roye ,  un 
nommé  Percheval  le  Grand ,  lequel  eschappa  de  la 
ville ,  et  vint  vers  messîre  Jean  à  Lihon ,  où  il  estoit 
quand  il  ouït  uouvelles  de  ladite  prise  de  Roye.  Tan- 
tost  après  il  fit  sonner  les  trompettes,  puis  monta  à 
cheval  avec  tous  ses  gens,  et  chevaucha  vers  icelle 
ville  en  grande  ordonnance,  et  prestement  mit  cou- 
reurs sus  pour  aller  devant,  lesquels  trouvèrent  en- 
cores  les  eschelles  dressées  aux  murs  de  Roye,  par  où 
les  Dauphinois  estoient  montez.  Là  y  eut  grandes  es- 
carmouches d'abord  ,  et  gagna-on  sur  eux  les  faux- 
bourgs  qui  estoient  clos  de  bonnes  murailles,  puis 
incontinent  on  y  mit  le  siège.  Le  seigneur  de  Lisle- 
Àdam  mareschal  de  France  et  Hector  de  Saveuse  se 
logèrent  dedans  les  faux-bourgs  du  costé  de  Compie- 
gne ,  et  le  seigneur  de  Croï  à  un  lieu  assez  prés  ;  avec 
luy  estoit  le  seigneur  de  Longueval,  qui  pour  lors 
servoit  le  duc  Philippe ,  qu'il  servit  long-temps  après. 
Quant  à  messire  Jean  de  Luxembourg  il  fut  logé  à 
une  lieue  prés  de  Roye  en  tirant  vers  Noyon  :  les 
Flamends  encor  outre  à  une  ville  nommée  Chempien. 

Ainsi  fut  la  ville  de  Roye  assiégée  tout  autour,  et  si 
estoitle  siège  droit  au  temps  de  Noël,  bien  vingt-quatre 
jours  avant  qu'ils  se  voulussent  rendre.  Souvent  y  avoit 
grandes  escarmouches  faites  par  ceux  de  dehors  contre 
ceux  dedans  ;  mais  enfin  ils  se  rendirent  à  condition 
qu'ils  s'en  iroient  saufs  leurs  corps  et  leurs  biens,  de 
quoy  messire  Jean  fut  content,  et  de  ce  leur  bailla 
sauf  conduit  pour  s'en  aller  à  Cpmpiegne  :  et  fut  Hec- 
tor de  Saveuse  ordonné  pour  les  conduire ,  et  messire 
Carados  et  Charles  de  Flavy  ordonnèrent  leurs  affaires 
pour  s'en  aller,  et  partirent  par  un  samedy  bien 
matin.  Environ  une  heure  après  que  les  Dauphinois 
furent  partis  de  Roye,  et  que  les  gens  de  messire  Jean 
estoient  dedans  la  ville,  le  comte  de  Hontiton  et  Cor- 
nuailie  vinrent  devant  Roye,  où  ils  venoient  pour  aider 
à  iceluy  messire  Jean  de  Luxembourg  ;  mais  quand  ils 
aprirent  que  les  Dauphinois  en  estoient  partis ,  et  qu'ils 
ne  pouvoient  estre  qu'à  une  lieue  loing,  ils  commen- 
cèrent bien  fort  à  courir  après.  Ils  estoient  bien  mille 
combatans  :  or  tant  chevaucha  ce  comte  de  Hontiton 
et  Cornuaille  ,  qu'ils  atteignirent  les  Dauphinois  à 
trois  lieues  prés  de  Compiegne,  et  frappèrent  sur  eux 
fortement,  aussi  les  Dauphinois  ne  s'en  donnoient  de 
garde,  parquoy  ils  furent  bien-tost  mis  en  des-arroy, 
et  furent  tous  ruez  jus,  pris  ou  morts;  peu  s'en  estans 
eschappez.  Quand  messire  Carados  vid  cet  accident,  il 
se  rendit  à  Hector  de  Saveuse  :  mais  Cornuaille  luy  osta, 
et  frappa  Hector  sur  le  bracelet  de  fer  de  sa  main  à 
tout  son  gantelet,  dont  Hector  fut  tres-mal  content, 
mais  il  n'en  peut  avoir  autre  raison  pour  l'heure ,  si- 
non qu'il  luy  dit  :  «  Cornuaille,  vous  sçavez  bien  que 
«  ne  les  pouvez  mettre  à  finance,  et  qu'ils  ont  sauf- 

«  conduit  de  vostre  capitaine?  »  Avec  les  Anglois  mon- 
tèrent à  cheval  plusieurs  des  gens  de  messire  Jean  de 
Luxembourg,  quand  ils  virent  qu'on  alloit  frapper 
sur  les  Dauphinois  :  or  ce  fut  une  chose  qui  fort  les 
greva  ;  car  leurs  chevaux  estoient  séjournez  et  avoient 
reposé,  pour  ce  ils  les  suivirent  plus  rudement  que  les 
Anglois,  entre  autres  y  alla  le  Bastard  de  Croï,  Au- 
belet  de  Folleville,  le  baillif  de  Fonquesolle,  et  des 
gens  du  seigneur  de  Longueval,  avec  plusieurs  autres. 
Pour  cette  cause  se  courrouça  messire  Jean  de  Luxem- 
bourg très-fort,  d'autant  qu'ils  estoient  soubs  luy,  et 
qu'il  avoit baille'  sauf-conduit  aux  Dauphinois,  et  vou- 
loit  que  le  seigneur  de  Croï  luy  baillast  son  frère  bas- 
tard,  et  le  seigneur  de  Longueval  le  bastard  de  Divion 
frère  de  sa  femme,  mais  ils  n'en  voulurent  rien  faire, 
et  par  ce  les  eut  messire  Jean  en  grande  haine  long- 
temps après,  dont  il  avint  depuis  grandes  tribulations, 
comme  cy-aprés  sera  veu.  En  suite  de  cette  desconfi- 
ture ainsi  faite  contre  la  foy  donnée,  les  Anglois  se 
logèrent  à  deux  lieues  prés  de  Roye  à  tout  leurs  pri- 
sonniers :  vray  est  qu'iceluy  Jean  de  Luxembourg  alla 
vers  le  comte  de  Hontiton,  à  qui  il  donna  un  cheval, 
puis  le  pria  qu'il  fit  bonne  compagnie  et  favorable  trai- 
tement à  messire  Carados  et  aux  autres  prisonniers  : 
car  pour  vray  ledit  messire  Jean  estoit  fort  outré  de 
ce  qu'ils  avoient  esté  pris  de  la  sorte,  nonobstant  son 
sauf-conduit,  combien  qu'aucuns  voulurent  dire  qu'il 
le  scavoit  bien,  mais  il  n'en  estoit  rien  :  car  il  estoit 
seigneur  qui  bien  vouloit  tenir  ce  qu'il  promettoit. 
Apres  qu'iceluy  Jean  de  Luxembourg  eut  esté  devers 
le  comte  de  Hontiton ,  et  qu'ils  eurent  fait  l'un  à 
l'autre  grande  chère ,  il  se  retira  en  son  logis ,  d'où 

le  lendemain  il  partit,  et  s'achemina  à  tout  une  partie 
de  ses  gens  vere  la  Fere-sur-Oise ,  en  sa  compagnie 
estoit  Hector  de  Saveuse. 

Quand  messire  Jean  arriva  à  la  Fere ,  il  assit  gar- 
nison par  toutes  ses  forteresses,  et  mit  Hector  de  Sa- 
veuse à  Nouvion-le-Comte,  et  les  autres  en  toutes  les 
autres  places  pour  tenir  frontière  contre  la  ville  de 
Crespy  en  Laonnois ,  où  estoit  la  Hire  (0,  et  Poton 
de  Saintraille  à  tout  grand  nombre  de  gens  :  là  ils  se 
tinrent  jusques  au  caresme,  que  le  duc  Philippes  vint 
à  tout  sa  puissance,  et  mit  le  siège  tout  autour  d'icelle 
place  de  Crespy.  Les  autres  gens  du  duc  Philippe  apre's 
la  reddition  de  Roye  s'en  allèrent  chacun  où  il  voulut 
en  son  hostel,  ou  ailleurs,  jusques  après  la  Chande- 
leur, que  le  duc  Philippe  refit  grand  mandement  pour 
aller  à  Troyes  en  Champagne.  Quand  il  eut  assemblé 
tous  ses  gens ,  il  s'achemina  vers  la  ville  de  Sainct 
Quentin  en  Vermandois,  et  se  logea  dedans  la  place. 
Avec  luy  estoit  le  comte  de  Warvic,  le  comte  de 
Quin,  et  le  seigneur  de  Ros,  qui  estoient  ambassa- 
deurs du  roy  Henry  d'Angleterre,  lesquels  alloient 
en  la  compagnie  de  ce  duc  Philippe  à  Troyes  en 
Champagne  devers  le  roy  Charles  de  France,  pour 
demander  Caterine  fille  du  roy  Charles,  pour  ledit  roy 
Henry,  lequel  la  vouloit  avoir  à  femme  ;  et  l'eut  enfin , 
comme  il  se  pourra  si  après  voir.  Or  allèrent  iceux 
ambassadeurs  tousjours  avec  le  duc  Philippe  jusques 
à  Troyes. 

Quand  ce  duc  deslogea  de  Sainct  Quentin ,  il  s'en 
alla  loger  à  Crecy  sur  Seine  ;  messire  Jean  de  Luxem- 

(0  Estienne  de  Vignoles ,  dit  la  Hire ,  capitaine  de  Crespy. 

bourg  conduisoit  son  avant-garde ,  qui  s'alla  loger  à 
lieue  et  demie  de  Crespy.  Il  y  eut  là  grande  escar- 
mouche faite ,  tant  qi:e  le  hastard  de  Haynaut  fut  fort 
blesse'  par  les  Dauphinois,  mais  nonobstant  il  n'en 
mourut  point  :  bien  se  comporta  en  iceluy  jour  ledit 
messire  Jean  vaillamment  ,  et  Philippe  de  Saveuse 
avec  luy.  Le  duc  en  suite  deslogea  de  Crecy,  et  alla 
camper  prés  de  Crespy  en  Laonnois ,  où  il  mit  le  siège 
tout  autour ,  à  quoy  il  employa  bien  vingt  jours  de 
temps,  avant  qu'ils  voulussent  se  rendre;  car  ils  es- 
taient bien  huict  cens  combatans  dedans  :  mais  enfin 
ils  se  rendirent  à  condition  qu'ils  s'en  iroient  saufs 
leurs  corps  et  biens,  sinon  aucuns  qui  estoient  des 
pays  du  duc,  lesquels  dévoient  demeurer  prisonniers. 
Ainsi  ce  duc  réduisit  en  son  obéissance  Crespy  en 
Laonnois  au  commencement  de  sa  première  armée , 
et  ceux  qui  estoient  dedans  s'en  allèrent.  Ce  duc  en 
suite  fit  desmolir  la  fortification  de  Crespy,  laquelle 
ceux  de  Laon  abbatirent  :  puis  le  duc  s'en  alla  à  Laon, 
de  là  droit  à  Rheims,  en  suite  à  Chaalons,  puis  à 
Troyes  en  Champagne.  Un  accident  arriva  lors ,  c'est 
que  comme  entre  Troyes  et  Chaalons  s'advançoit 
Jean  de  Luxembourg,  ayant  avec  luy  messire  Robi- 
net (0  de  Mailly,  qui  estoit  grand  panetier  de  France , 
et  qu'ils  passoient  par  le  milieu  d'un  village  où  il  y 
avoit  amas  de  grandes  eaux ,  et  où  y  avoit  des  fosses 
profondes  couvertes  de  bourbe ,  ledit  Robinet  de 
Mailly  fondit  et  tomba  dedans  une  grande  fosse  à  tout 
son  cheval,  là  où  il  fut  noyé,  et  tout  embourbé,  tant 
qu'on  ne  le  peut  rescoure  ny  sauver,  et  y  demeura 
bien  trois  heures  dedans  avant  qu'on  le  peust  ravoir. 

W  Robert. 

Un  peu  devant  ce  temps  la  Hire  tenoit  le  ehasteau 
de  CoucVj  qui  estoit  très-fort  :  il  avoit  pris  grand 
foison  de  prisonniers,  gentils-hommes  et  autres,  les- 
quels il  avoit  reserrez  dedans  ledit  ehasteau.  Or  le  sei- 
gneur de  Maucour^  Lionnel  de  Bournonville,  et  plu- 
sieurs autres  avisèrent  le  poinct  que  la  Hire  estoit  allé 
courre,  et  par  aucun  moyen  firent  qu'ils  surprirent 
ce  ehasteau ,  et  s'en  rendirent  maisti  es.  Après  ils  man- 
dèrent messire  Jean  de  Luxembourg  pour  luy  remettre 
ce  ehasteau,  mais  il  y  en  eut  aucuns  qui  ne  furent 
bien  contens  de  le  mettre  dedans,  s'il  ne  leur  promet- 
toit  de  leur  laisser  le  gain  du  butin  qu'ils  y  avoient 
fait.  A  cette  fin  le  seigneur  de  Maucour  alla  le  pre- 
mier au  devant  dudit  messire  Jean ,  luy.disant  :  «  Mon- 
te sieur,  les  compagnons  ne  sont  mie  contens  de  vous 
k  mettre  dedans ,  que  ne  promettiez  de  leur  laisser  ce 
«  qu'ils  ont  gagné.  »  Quand  messire  Jean  oiiyt  ce  pro- 
pos, il  se  courrouça  grandement,  respondant  audit 
de  Maucour  :  «  traistre  me  voulez-vous  trahir?  »  Alors 
il  le  fit  prendre  par  ses  gens ,  et  s'il  eust  eu  un  bour- 
reau présent,  il  luy  eust  fait  couper  la  teste,  pour  le 
grand  couroux  qu'il  avoit.  Tost  après  iceluy  Lionnel 
de  Bournonville  fit  tout  ouvrir ,  et  messire  Jean  entra 
dedans  ,  et  eut  ainsi  l'obéissance  du  ehasteau  de 
Coucy  ;  depuis  fut  ledit  de  Maucour  délivré. 

Iceluy  messire  Jean  de  Luxembourg  avoit  espousë 
Jeanne  de  Betune  fille  du  vicomte  de  Meaux  >  laquelle 
en  premières  nopees  avoit  espousé  le  comte  de  Marie, 
dont  elle  avoit  une  fille ,  qui  estoit  comtesse  de  Marie  > 
et  une  de  messire  Jean  de  IjUxembourg ,  qui  pour  ce 
avoitle  gouvernement  de  plusieurs  grandes  seigneuries, 
villes  et  forteresses,  dont  il  fit  long-temps  bonne  garde. 
7.  21 

Quand  le  duc  de  Bourgongne  fut  arrivé  à  Troyes 
et  les  ambassadeurs  du  roy  d'Angleterre  avec  luy ,  il 
alla  devers  le  roy  Charles  son  beau-pere  ,  et  devers  la 
Keyne ,  et  firent  tant  qu'ils  furent  contens  que  le  roy 
Henry  eut  Catherine  leur  fille  en  mariage ,  et  fut  cette 
affaire  traitée  et  du  tout  accordée  par  le  roy  Charles 
et  son  conseil  :  puis  les  susdits  ambassadeurs  s'en  re- 
tournèrent vers  leur  roy  Henry ,  pour  le  quérir  :  afin 
qu'il  vint  se  marier  à  Troyes  :  il  demeura  cependant 
vers  icelle  dame  Catherine  un  des  chevaliers  dudit  roy 
Henry ,  nommé  messire  Louys  de  Robertsart.  Le  duc 
Philippe  demeura  une  partie  du  caresme  à  Troyes  :  et 
depuis  tant  que  le  roy  Henry  y  vint.  Or  pendant  son 
séjour  il  envoya  messire  Jean  de  Luxembourg  courre 
devant  une  forteresse  à  six  lieues  de  Troyes,  nommée 
Alibaudiere,quifaisoit  assez  de  peine  au  pays  de  Cham- 
pagne. Quand  messire  Jean  y  vint ,  il  posa  une  em- 
busche   à  un  quart  de  lieue  prés  ,   puis   il   envoya 
Hector  de  Saveuse  et  Ferry  de  Mailly  à  tout  quatre- 
vingts  combatans  courre  devant  le  chasteau.  Là  y  eut 
grande  escarmouche  ;  car  ceux  du  chasteau  saillirent 
dehors,  mais  incontinent  après  messire  Jean  vint  pour 
aviser  et  considérer  la  place  ;  mais  quand  il  vid  les 
Dauphinois  dehors,  luy  qui  avoit  le  cœur  vaillant, 
frappa  de  Fesperon  pour  recongner  les  Dauphinois 
dedans  ,  et  vint  chasser  si  auprès  de  la  barrière ,  que 
son  cheval  commença  à  desroyer  et  devenir  comme 
estourdy ,  tant  qu'il   fallut  que  messire   Jean   cheut 
dessous  son  cheval ,  sur  quoy  il  y  eut  grande  huée 
faite  ;  car  les  Dauphinois  insultoient  fort  sur  iceluy 
messire  Jean  ,  et  s'il  n'eut  eu  lors  prompt  secours, 
il  eut  esté  pris ,  mais  ses  gens  le  relevèrent  hastive- 

ment ,  et  lny  remirent  sa  lance  en  sa  main ,  qu'il 
avoit  perdue  en  tombant  :  apre's  quoy  il  marcha  encor 
plus  avant  vaillamment,  et  avec  peu  de  gens  rechassa 
les  Dauphinois  dedans ,  puis  jetta  sa  lance  dedans  les 
fossez  du  boulevart  après  eux  et  à  leur  trousse  :  après 
quoy  les  assiégez  s'enfermèrent  tout.  Puis  ledit  messire 
Jean  manda  ses  gens  qui  estoient  posez  en  embusche , 
et  de  la  grande  colère  qu'il  avoit ,  il  fit  assaillir  le 
boulevart,  sans  avoir  aucune  armure  sur  soy  pour  un 
assaut,  et  y  fit  tant,  que  ce  boulevart  fut  emporté 
d'assaut ,  puis  il  y  fit  mettre  le  feu ,  dont  ce  boulevart 
fut  tout  espris,  tant  qu'on  n'y  pouvoit  plus  durer  : 
fort  généreusement  se  comporta  messire  Jean  de 
Luxembourg  en  cette  journée ,  et  y  fit  tres-vaillam- 
ment  de  sa  personne.  Quand  ceux  du  chasteau  le  re- 
connurent et  expérimentèrent  si  vaillant,  ils  voulurent 
sçavoir  son  nom ,  et  envoyèrent  le  requérir  de  faire 
armes  contre  luy  :  il  manda  qu'il  en  estoit  content  : 
puis  quand  ils  sceurent  son  nom ,  ils  n'en  voulurent 
rien  faire. 

Après  ledit  messire  Jean  de  Luxembourg  s'en  re- 
tourna à  Troyes  devers  le  duc  Philippe,  et  mit  ses 
gens  aux  villages  des  environs  de  ladite  ville.  Environ 
quinze  jours  après,  le  duc  Philippe  renvoya  messire 
Jean  de  Luxembourg,  le  seigneur  de  Croï,  le  sei- 
gneur de  Lisle-Adam  mareschal  de  France  ,  Hector 
de  Saveuse  ,  avec  plusieurs  autres  seigneurs  ,  pour 
remettre  le  siège  devant  icelle  place  d'Alibaudiere. 
Ils  y  allèrent  bien  à  tout  douze  cens  combatans  de 
bonne  estoffe ,  et  menèrent  plusieurs  engins  et  instru- 
mens  de  guerre ,  pour  abatre  les  murailles.  Or  quand 
ce  vint  pour  remettre  ce  siège,  messire  Jean ,  qui  au- 

21. 

tresfois  avoit  emporté  le  susdit  boulevart,  comme  il 
vient  cTestre  dit,  alla  pour  le  faire  assaillir  derechef, 
les  Dauphinois  Tavoient  refait  plus  fort  que  devant  :  là 
y  eut  grand  assaut  ;  car  les  Dauphinois  le  deffendoient 
fortement.  Messire  Jean  de  Luxembourg  y  estoit  en 
personne  ;  qui  fort  assailloit  avec  les  autres ,  et  Hector 
de  Saveuse  combatoit  cependant  sur  une  eschelle 
fort  vaillamment  :  cet  assaut  dura  bien  deux  heures. 
Il  y  eut  plusieurs  des  gens  de  messire  Jean  de  blessez 
en  cet  assaut ,  mesme  de  sa  personne  il  fut  navré  au 
visage,  dont  il  perdit  un  œil  :  là  encor  fut  navré 
Henry  de  Gaufour  gentil-homme  de  Bourgongne,  dont 
il  mourut  depuis,  ce  fut  en  combatant  sur  une  es- 
chelle :  plusieurs  autres  il  y  eut  de  mis  à  mort. 

On  emmena  ledit  messire  Jean  de  Luxembourg  en 
un  chasteau  pour  le  guarir,  et  de  là  à  Troye.  Puis 
le  comte  de  Conversan  frère  dudit  messire  Jean  vint 
en  sa  place  à  Alibaudiere ,  et  commanda  à  ce  siège 
tant  qu'il  dura  et  que  le  chasteau  fut  rendu.  Devant 
cette  place  d' Alibaudiere  le  seigneur  de  Beauveir  eut 
un  œil  crevé.  Ledit  comte  de  Conversan  fit  asseoir 
de  grands  engins  devant  Alibaudiere ,  dont  il  fut  fort 
abbatu  en  peu  d'espace  ,  tant  qu'après  une  capitu- 
lation ,  qui  avoit  esté  entre  les  Dauphinois  et  Bour- 
guignons, il  y  eut  un  grand  assaut  donné  autour  de 
la  ville  ,  mesme  il  entra  bien  quatre-vingts  hommes 
dedans  les  trins ,  mais  enfin  il  furent  chassez  dehors 
par  force  :  cet  assaut  dura  bien  six  heures ,  lequel  il 
fallut  abandonner  pour  la  nuict  qui  survint.   Là  y 
eut  quantité  de  gens  navrez  de  part  et  d'autre  :  enfin 
au  quatriesme  jour  ceux  du  chasteau  se  rendirent , 
saufs  leur  corps  :  mesme  il  y  eut  aucuns  gentils- 

hommes  qui  eurent  leurs  chevaux  ,  puis  ils  s'en  al- 
lèrent à  Moime.  En  suite  cette  forteresse  fut  arse  et 
toute  désolée  ;  puis  les  gens  du  duc  Philippe  s'en  al- 
lèrent à  Troye,  et  logèrent  au  tour  de  la  ville  et  de- 
dans, où  les  ramena  ledit  comte  de  Conversan.  Assez 
tost  après  le  duc  Philippe  envoya  le  seigneur  de  Lisle- 
Adam  mareschal  de  Fiance ,  le  seigneur  de  Croy -,  et 
messire  Mauroy  de  Sainct  Léger  à  tout  bien  mille 
combatans  au  pays  vers  Toucy,  et  vers  le  comté  de 
Tonnere. 

Quand  ils  vinrent  à  six  lieues  prés  Toucy,  ils  firent 
faire  des  eschelles  de  guerre,  puis  s'en  allèrent  tout 
d'une  tire  de  nuict  pour  assaillir  cette  place  de  Toucy  : 
ils  arrivèrent  devant  icelle  ville  environ  le  soleil  le- 
vant. Or  quand  le  seigneur  de  Lisle-Adam  fut  arrivé 
devant ,  il  y  fît  des  chevaliers ,  entre  lesquels  le  sei- 
gneur de  Croy,  messire  Baudart  de  Noielle ,  et  mes- 
sire Lionnel  de  Bournonville  furent  faits  chevaliers, 
puis  on  assaillit  cette  ville ,  dedans  laquelle  n'y  avoit 
que  les  bons  habitans  d'ordinaire  avec  deux  ou  trois 
gentils-hommes  seulement ,  parquoy  le  commun  fut 
bien  esbahy  ;  mais  nonobstant  cela  ils  se  rafermirent, 
et  bien  se  deifendirent,  aussi  lesdites  eschelles  estoient 
trop  courtes,  parquoy  on  s'en  retira  pour  le  présent, 
et  on  se  logea  autour  de  la  ville ,  puis  on  fit  faire 
des  eschelles  plus  longues  ,  et  des  marteaux  de  fer 
pour  les  rassaillir  de  nouveau,  puis  au  troisiesme  jour 
on  y  livra  encor  un  grand  assaut;  mais  ils  se  défen- 
dirent encor  mieux  qu'ils  n'avoient  fait  au  premier, 
tant  qu'ils  tuèrent  un  gentil-homme  nommé  Auger 
de  Sainct  Wandrille  vaillant  homme  de  guerre,  le- 
quel demeura  mort  dans  les  fossez,  sans  qu'il  fut  au 

possible  des  Bourguignons  de  le  rapporter  ;  avec  ce 
ils  en  navrèrent  assez  d'autres  :  de  plus  il  fut  tué  un 
capitaine  des  brigans  (0  nommé  Tabary,  qui  avoit 
auti  esfois  mené  guerre  aux  Anglois,  dont  il  avoit  des- 
truit  plusieurs. 

Quand  les  gens  du  duc  Philippe  virent  que  ces 
bons  hommes  se  deffendoient  si  bien ,  et  qu'ils  consi- 
dérèrent qu'ils  ne  les  pourroient  avoir  d'assaut,  ils  se 
retirèrent  en  leur  logis ,  où  tost  après  leur  vint  nou- 
velles que  leurs  ennemis  les  venoient  combatre.  Lors 
le  seigneur  de  Lisle-Adam  monta  à  cheval  à  tout  les 
Picards  qu'il  avoit  avec  luy,  et  alla  au  devant  d'eux 
pour  les  trouver  sur  les  champs  :  les  Dauphinois,  qui 
avoient  leurs  espies  ,  en   ouïrent  les  nouvelles ,  et 
pource  qu'ils  n'estoient  assez  puissans  pour  attendre 
lesdits  Picards,  ils  se  retirèrent  en  une  forte  Eglise 
nommée  Estang-Sainct-Germain ,  à  deux  lieues  prés 
d'Ansoire,  là  où  les  alla  ledit  seigneur  de  Lisle-Adam 
assiéger ,  avec  ses  Picards ,  et  y  tint  le  siège  dix-huict 
jours;  et  tant  fit,  que  ceux  qui  estoient  dedans  icelle 
église  de  Sainct  Germain  se  rendirent  à  sa  volonté, 
à  condition  «  qu'ils  s'en  iroient  par  payer  finance  :  » 
puis  après  ce  monstier  fut  abbatu ,  c'est  à  sçavoir  la 
fortification  qui  estoit  autour.  De  là  le  seigneur  de 
Lisle-Adam  et  les  Picards  se  retirèrent  à  Troye  de- 
vers le  duc  Philippe ,  et  là  trouvèrent  le  roy  Henry 
d'Angleterre  avec  toute  sa  puissance,  qui  y  estoit  venu 
pour  se  marier. 

L'an  1420  ,  environ  la  Pentecoste ,  le  roy  Henry 
d'Angleterre  arriva  à  Troye  en   Champagne  à  tout 

(0  Cestoient  gens  de  guerre  armez  de  brigandines,  qui  estoit  une 
espèce  d'armures  de  fer  faites  à  lames  estroites. 

bien  douze  mille  combatans  de  bonne  estofle  ;  son 
frère  Thomas  duc  de  Clarence  estoit  avec  luy,  avec 
plusieurs  autres  grands  seigneurs  :  de  plus  y  estoit  le 
Rouge  Duc  en  sa  compagnie ,  lequel  estoit  d'Alle- 
magne, et  avoit  espousé  sa  sœur.  Quand  ce  roy  Henry 
arriva  à  Troye ,  là  avoit  esté  desja  pourparlé  de  son 
mariage  avec  Caterine  fille  du  roy  Charles  de  France  : 
de  sorte  qu'il  la  fiança  au  grand  monstier  (0  de 
Troye,  où  y  avoit  grande  assemblée  de  peuple;  entre* 
autres  y  estoit  la  reyne  de  France.  Dix  jours  après  ce 
mariage  se  parfit,  et  l'espousa  ce  roy  Henry.  Cette 
Caterine  fille  du  roy  Charles ,  et  sœur  du  Dauphin , 
estoit  moult  belle  dame,  humble,  et  de  noble  atour. 
Là  y  eut  de  grandes  noblesses  ,  pompes  ,  et  cérémo- 
nies faites  à  ces  nopces,  et  bien  haute  feste  à  son  ma* 
riage  :  aussi  y  eut-il  grandes  accointances  entre  ledit 
roy  Henry  et  le  duc  Philippe  de  Bourgongne.  Outre 
ce ,  fut  la  paix  du  tout  confirmée  entre  le  roy  Charles 
et  le  roy  Henry  d'Angleterre,  et  pareillement  avec  le 

(0  Illajîança  au  grand  mons lier.  Le  journal  de  Paris  (pag.  62  ,63) 
donne  des  détails  curieux  sur  ce  mariage  : 

«  Le  jour  de  la  Trinité  1420,  qui  fust  le  deuxiesme  jour  de  juing, 
«  espousa  à  Troyes  ledit  roy  engloiz  la  fille  de  France.  Et  le  lundi 
«  ensuyvant,  quant  les  chevaliers  de  France  et  Angleterre  vouldrent 
«  faire  unes  jouxtes  pour  la  solemnité  du  mariaige  de  tel  prince, 
«  comme  accoustumé  est,  le  roy  d'Angleterre  pour  qui  on  vouloifc 
«  faire  les  jouxtes,  pour  lui  faire  plaisir,  dit,  oyant,  de  son  mouve- 
«  ment  :  Je  prie  à  M.  le  Roy  de  qui  j'ai  épousé  la  fille  ,  et  à  tous  ses 
«  serviteurs,  et  mes  serviteurs ,  je  commande,  que  demain  au  malin 
«  nous  soyons  tous  prêts  pour  aller  mettre  le  siège  devant  la  cité  de 
«  Sens ,  où  les  ennemis  de  M.  le  Roy  sont ,  el  là  pourra  chacun  dé 
k  nous  jouxter  et  tournoyer,  et  montrer  sa  proesse  et  son  hardement^ 
«  car  la  plus  belle  proesse  n'est  au  monde  que  défaire  justice  des  maul-i 
«  vaiSf  afin  que  le  pouvre  peuple  se  puisse  vivre.  » 

duc  Philippe  de  Bourgongne.  Or  comme  cy-devant  a 
esté  dit ,  par  les  promesses  qui  furent  là  faites ,  ledit 
roy  Henry  devoit  posséder  le  royaume  de  France ,  et 
en  estre  l'héritier,  luy  et  ses  hoirs  après  la  mort  du 
roy  Charles  de  France,  sans  que  jamais  nul  vivant 
du  costé  d'iceluy  roy  Charles  y  peust  venir,  s'il  ne 
issoit  du  roy  Henry  et  de  Caterine  fille  du  roy  Charles. 
Ce  qui  sembloit  bien  estrange  à  aucuns  du  royaume 
de  France,  mais  ils  ne  pouvoient  avoir  ny  faire  autre 
chose  pour  le  présent. 

Environ  douze  jours  après  que  ce  roy  Henry  eut 
espousé  Caterine  fille  du  roy  Charles,  et  que  toutes 
les  susdites  festes  furent  passées,  le  roy  Henry  se  mit 
en  chemin  pour  aller  vers  Sens  en  Bourgongne  :  il 
mena  avec  luy  le  roy  Charles,  le  duc  Philippe  de 
Bourgongne ,  et  aussi  la  Reyne  sa  femme.  Il  s'en  vint 
donc  jusques  à  Sens,  où  il  mit  le  siège  tout  autour, 
et  leur  fit  signifier  qu'ils  rendissent  la  ville  au  roy 
Charles  :  mais  ils  n'en  voulurent  rien  faire.  Dedans 
estoit  de  la  part  du  Dauphin  le  seigneur  de  Bouton- 
villiers,  à  tout  environ  trois  cens  combatans.  Là  fut 
le  roy  Charles,  le  roy  Henry,  et  le  duc  de  Bourgongne 
sept  jours  avant  qu'ils  voulussent  parlementer  :  mais 
quand  ils  virent  qu'il  y  avoit  si  grande  puissance  , 
et  qu'ils  n'auroient  aucun  secours,  ils  voulurent  trou-? 
ver  leur  traité  ;  partant  le  roy  Henry  envoya  Cor- 
nuaille  parler  à  eux  :  Quand  ledit  Cornuaille  (  qui 
bien  apperceut  qu'ils  estoient  en  danger  )  fut  venu 
assez  prés  de  la  porte  pour  parler  à  eux,  il  vint  à  luy 
un  gentil-homme  qui  avoit  grande  barbe,  mais  quand 
Cornuaille  le  vid ,  il  luy  dit ,  qu'il  ne  parleroit  point 
à  luy  s'il  n'avoit  sa  barbe  mieux  faite ,  et  que  ce  n'es- 

toit  point  la  guise  et  coustume  des  Anglois.  Cela  fit, 
qu'aussi-tost  iceluy  alla  faire  sa  barbe ,  puis  revint 
vers  ledit  Cornuaille  :  et  là  parlèrent  tant  que  le  traité 
fut  fait ,  à  condition  que  ceux  de  la  ville  s'en  iroient 
saufs  leurs  corps  et  biens ,  c'est  à  sçavoir  les  gens 
d'armes,  et  que  ceux  de  la  ville  demeurei oient  en 
l'obeyssance  du  roy  Charles  ;  ainsi  en  fut-il  fait.  Le 
roy  Charles  eut  de  la  sorte  l'obéissance  d'icelle  ville , 
et  entra  dedans  avec  luy  le  roy  Henry ,  avec  le  duc 
Philippe  ,  et  là  séjournèrent  huict  jours.  Pendant  que 
les  deux  roys  estoient  logez  dans  cette  ville,  il  y  sur- 
vint un  grand  débat  des  Anglois  avec  les  gens  du 
duc  Philippe ,  mesmes  furent  les  gens  d'iceluy  duc  re- 
chassez jusques  à  son  hostel.  Par  plusieurs  autres  fois 
les  Anglois  prirent  débat  avec  les  gens  du  mesme 
duc  ,  dautant  que  les  Anglois  estoient  les  plus  forts  ; 
ce  qui  desplaisoit  fort  aux  Picards  :  mais  enfin  le  roy 
Henry  fît  défendre  à  ses  gens  qu'ils  n'en  fissent  plus , 
et  ne  les  attaquassent  davantage.  Apres  que  le  roy 
Charles,  le  roy  Henry,  et  le  duc  Philippe  eurent  ainsi 
séjourné  à  Sens ,  ils  en  deslogerent  et  s'en  allèrent 
vers  Monter  eau -où-  faut-Yonne,  là  où  ils  mirent  le 
siège  tout  autour.  A  Sens ,  en  ce  temps  mourut 
maistre  Eustache  de  Laistre  qui  estoit  chancelier  de 
France. 

Quand  le  Dauphin  et  son  conseil  sceurent  les  al- 
liances qui  estoient  faites  entre  le  roy  Henry  et  le 
duc  Philippe ,  et  avec  ce  qu'ils  virent  qu'ils  avoient 
le  roy  Charles  vers  eux,  et  pour  eux,  ils  furent  ainsi 
que  tout  esbahis,  et  bien  s'apperceurent  qu'ils  né  pou- 
voient  fors  que  garder  leurs  places,  pour  ce  mirent- 
ils  grande  peine  à  les  garder,  par  especial  celles  qui 

estoient  tenables,  et  très-fort  les  pourveurent  de  gens 
de  mise. 

Lors  que  le  roy  Charles ,  le  roy  Henry,  et  le  duc 
Philippe  eurent  mis  le  siège  autour  de  Montereau , 
comme  dit  est,  ils  y  furent  bien  quinze  jours  :  ils 
estoient  logez  droit  sur  les  fossez  de  la  ville.  Or  ad- 
vint que  le  jour  sainct  Jean  Baptiste  les  Anglois  et 
Bourguignons  commencèrent  à  l'assaillir,  lesquels  tant 
firent  qu'elle  fut  emportée  d'assaut,  et  y  furent  pris 
onze  gentils-hommes,  et  si  y  en  eut  environ  autant 
de  morts,  sans  ceux  qui  se  noyèrent  en  taschans  de 
se  retirer,  et  sauver  dedans  le  chasteau.  Quand  cette 
ville  eut  este'  prise  de  la  sorte,  les  gens  du  duc  Phi- 
lippe s'en  allèrent  droit  à  la  tombe  ou  le  duc  Jean  de 
Bourgongne  estoit  enterré,  sçavoir  dans  le  cymetiere 
de  la  ville  :  ils  y  allumèrent  des  cierges  tout  autour, 
puis  mirent  un  drap  de  monstier  mortuaire  sur  icelle 
tombe  :  après  on  manda  des  prestres  pour  dire  vi- 
giles là  auprès  :  puis  après  que  tout  eut  esté  appaisé 
dans  icelle  ville,  et  que  les  Dauphinois  furent  retirez 
dedans  le  chasteau,  les  Anglois  se  logèrent  devant  leur 
pont,  et  par  toute  cette  ville.  Alors  on  déterra  le 
corps  dudit  duc  Jean ,  lequel  estoit  enterré  à  tout  son 
pourpoint  et  ses   houseaux  ,  et  moult  estoit  encor 
entier,  et  peu  endommagé  de  pourriture,  et  si  y  avoit 
six  à  sept  mois  qu'il  y  estoit  mis,   dequoy  plusieurs 
gens  furent  fort  émerveillez;  car  pour  vray  il  estoit 
encor  presque  tout  entier.    Là    y  eut    grand    dueil 
fait  par  les  gens  du  duc  Jean,  quand  ils  virent  leur 
seigneur  defunct,  et  y  fut  leur  dueil  tout  renouvelle. 
Aussi-tost  il  fut  mis  dans  un  cercueil  de  plomb  ;  puis 
fut  porté  à  Dijon  en  Bourgongne,  où  il  fut  enterré  : 

mais  on  luy  fit  auparavant  un  service  solemnel  dedans 
l'église  de  Montereau,  où  le  duc  Philippe  son  fils  se 
trouva  fort  notablement  accompagné,  ainsi  qu'on 
peut  voir,  et  moult  fut  le  dueil  d'iceluy  duc  Philippe 
renouvelle,  quand  il  vid  la  bière  du  duc  Jean  son 
père. 

Apres  toutes  ces  besongnes ,  le  roy  Henry  fit  sommer 
le  seigneur  de  Guitery,  qui  estoit  capitaine  du  chas- 
teau  de  Montereau,  qu'il  le  rendist,  ou  qu'il  feroit 
mourir  ses  gens  qui  avoient  esté  pris  en  la  ville. 
Mesme  ce  Roy  envoya  les  onze  gentils-hommes  que 
ses  gens  avoient  pris  prisonniers  lors  que  la  ville  fut 
emportée,  parler  au  seigneur  de  Guitery  sur  le  bord 
des  fossez  du  chasteau,  mais  ils  estoient  cependant 
bien  tenus  :  et  là  piteusement  firent  requeste  audit 
seigneur  de  Guitery  leur  capitaine  ,  à  ce  qu'il  voulust 
rendre  le  chasteau,  pour  estre  cause  de  leur  sauver 
les  vies,  luy  remonstrans,  que  bien  l'avoient  servy, 
et  aussi  qu'ils  voyoient  bien  que  longuement  ils  ne 
pouvoient  durer  et  tenir  contre  telle  puissance.  Mais 
pour  toute  requeste  qu'ils  firent,  ledit  seigneur  de 
Guitery  n'en  voulut  rien  faire.  Quand  ces  prisonniers 
ouvrent  la  response,  ils  en  furent  bien  esbahis,  et  vi- 
rent bien  qu'ils  estoient  morts.  Aucuns  requirent  là 
dessus  de  voir  auparavant  leurs  femmes,  et  amis  qui  là 
estoient,  sur  quoy  on  les  leur  fut  quérir.  Là  y  eut  de 
piteux  regrets  au  prendre  congé,  puis  on  les  ramena. 
Le  lendemain  le  roy  Henry  fit  dresser  un  gibet  devant 
ce  chasteau ,  là  où  il  les  fit  pendre  tous  l'un  après  l'au- 
tre, dont  fut  iceluy  seigneur  de  Guitery  fort  blasmé  : 
car  il  laissa  pendre  ses  gens  pour  ce  subjet,  et  si  il 
ne  laissa  de  rendre  cette  forteresse  au  bout  de  quinze 

jours  seulement  après  ,  et  s'en  alla  sauf  son  corps  et 
ses  biens.  On  vouloit  accuser  ce  seigneur  de  Guitery 
qu'il  avoit  esté  consentant  de  la  mort  du  duc  Jean  ; 
et  de  ce  le  vouloit  combatre  un  gentil-homme  nommé 
Guillaume  de  Bière,  mais  enfin  rien  n'en  fut,  et  s'en 
alla  ledit  seigneur  de  Guitery  avec  ses  gens,  et  rendit 
ainsi  ce  chasteau  de  Montereau  au  roy  Henry,  lequel 
y  laissa  de  ses  gens  en  garnison.  Devant  cette  place 
fut  tué  messire  Butor  de  Croy  frère  bastard  du  sei-^ 
gneur  de  Croy  qui  estoit  un  vaillant  chevalier,  lequel 
fut  frappé  d'un  coup  de  vireton  parmy  le  col  lors  de 
la  prise.  Aussi  ledit  roy  Henry  pendant  ce  siège  fit 
prendre  un  sien  valet  de  pied,  pource  qu'il  avoit  tué 
un  de  ses  chevaliers,  par  aucun  débat  arrivé  de  nuict 
entre  eux,  lequel  valet  de  pied  fut  pendu  avec  les  sus^ 
dits  Dauphinois. 

Après  que  le  roy  Henry  eut  ainsi  eu  l'obéissance  de 
Montereau,  et  qu'il  l'eut  garny  de  ses  gens,  il  prit 
sa  route  vers  Melun,  et  se  logea  à  deux  lieues  prés 
de  cette  ville  :  le  duc  Philippe  se  campa  à  pareille 
distance,  dans  une  forteresse  nommée  Blandy.  Le  len^ 
demain  lesdits  Roy  et  duc ,  allèrent  à  grande  compa- 
gnie considérer  icelle  ville,  et  comment  ils  assoye-* 
r oient  leur  siège.  Après  qu'ils  eurent  bien  advisé 
pendant  deux  jours,  ce  qu'ils  avoient  à  faire,  ils 
délogèrent,  et  alla  le  duc  avec  le  comte  de  Hontinton 
loger  devant  la  ville,  du  costé  devers  Meaux  en  Brie. 
Quant  au  roy  Henry  il  s'en  alla  à  Corbeil  passer  la 
Seine,  puis  il  vint  planter  son  siège  de  l'autre  costé  ; 
par  ainsi  fut  mis  le  siège  tout  autour  de  Melun.  Dés 
le  premier  jour  que  le  duc  Philippe  eut  posé  son 
siège,  les  Dauphinois  saillirent  sur  son  camp,  et  ga-' 

gnerent  Pestendart  d'un  capitaine  nommé  Jean  de 
Guigny,  lequel  ils  emportèrent  dedans  la  ville,  mais 
ils  furent  assez  tost  recongnez  dedans.  Environ  huict 
jours  après  que  ce  duc  eut  assis  son  siège  devant  icelle 
ville ,  ses  gens  assaillirent  un  boulevart  qui  estoit  de 
son  costéj  et  tant  firent  qu'ils  le  prirent  d'assaut  : 
mais  il  y  eut  beaucoup  de  ses  gens  blessez  et  tuez 
pour  le  garder,  tant  que  le  siège  dura,  entre  autres 
y  mourut  un  vaillant  homme  d'armes  nommé  Aimar 
de  Vianne;  aussi  y  fut-il  tué  un  capitaine  des  An- 
glois  nommé  messire  Philippe  Lys ,  dont  le  duc  fut 
tres-marry,  d'autant  qu'il  l'aymoit  beaucoup,  pour  la 
prudence  qui  estoit  en  luy.  Le  roy  Henry  fit  enclorre 
son  ost  tout  autour  de  grands  et  larges  fossez,  et  n'y 
avoit  que  quatre  entrées,  où  y  avoit  bonnes  barrières, 
qu'on  gardoit  la  nuict,  parquoy  l'on  ne  pouvoit  sur- 
prendre ce  camp.  Ce  siège  fut  puissamment  formé, 
et  y  fut  le  roy  Charles  grand  espace  de  temps  devant 
sur  la  fin  :  partant  il  y  avoit  grande  puissance,  car 
l'armée  du  roy  Charles  y  estoit  avec  celles  du  roy 
Henry  et  du  duc  Philippe.  Ce  siège  dura  dix-huicf. 
semaines  entières.  Avec  ledit  roy  Henry  estoit  la 
Pieyne  sa  femme  qui  estoit  logée  dedans  ses  tentes. 
Il  y  avoit  devant  Melun  quantité  de  grands  engins 
et  instrumens  de  guerre,  parquoy  cette  ville  fut  fort- 
battue. 

Or  avoit  ce  roy  Henry  fait  faire  une  mine  dessous  les< 
fossez  de  Melun,  qui  passoit  jusques  aux  murs  de  la- 
ville  :  mais  les  assiégez  s'en  apperceurent ,  et  contre- 
minerent  alencontre,  tant  qu'elle  fut  percée.  Il  y  eut 
en  suite  de  grands  assauts  donnez  dedans  par  plu- 
sieurs fois,  et  y  combatit  mesme  le  roy  Henry  et  le 

duc  Philippe,  eux-deux  ensemble  et  conjointement 
contre  deux  Dauphinois  :  plusieurs  chevaliers  furent 
faits  aux  combats  donnez  dedans  icelle  mine ,  entre 
autres  y  furent  faits  chevaliers  messire  Jean  de  Hor- 
ne  (0,  le  seigneur  de  Mammés  (2),  avec  plusieurs  au- 
tres. D'autre  part,  dedans  Melun  y  avoit  de  bien  vail- 
lantes gens,  desquels  estoit  le  principal  capitaine  le 
seigneur  de  Barbazan  (3),  un  très -vaillant  chevalier, 
qui  très-bien  s'y  gouverna.  Avec  luy  estoit  messire 
Pierre  de  Bourbon  (4),  ausquels  le  Dauphin  et  son  con- 
seil avoient  juré  et  promis  de  les  secourir,  s'ils  en 
avoient  mestier  et  besoin  ;  pource  tinrent-ils  tant  que 
vivres  leur  durèrent,  et  mangèrent  leurs  chevaux  par 
force  de  famine,  comme  aussi  des  chiens.  Apres  que 
ce  siège  eut  duré  dix-huict  semaines,  comme  dit  est, 
les  vivres  faillirent  en  la  \ille,  par  ce  fallut-il  que 
Barbazan  la  rendist  au  roy  Henry,  et  se  mit  en  sa 
volonté,  avec  tous  les  autres  assiégez,  lesquels  furent 
menez  prisonniers  à  Paris ,  ledit  Barbezan  fut  mis 
dans  la  Bastille  Sainct  Antoine,  où  il  fut  long-temps 
prisonnier ,  et  luy  vouloit-on  bailler  charge  qu'il  sça- 
voit  quelque  chose  de  la  trahison  qui  avoit  esté  faite 
au  duc  Jean  :  mais  enfin  il  en  fut  trouvé  non  cou- 
pable ,  et  pour  ce  fut  seulement  détenu  prisonnier 
sans  estre  mis  à  mort  ;  depuis  il  fut  mené  par  les 
Anglois  au  Chasteau-Gaillart.  Pendant  qu'icelle  ville 
de  Melun  fut  en  traité,  il  y  eut  un  gentil-homme  du 
roy  Henry  nommé  Bertrand  de  Camont,  lequel  sauva 
un  prisonnier  hors  de  la  ville ,  après  la  défense  faite 

(0  Jean  de  Horne,  sieur  de  Bassigny.  —  00  Robert,  sieur  de  Mam- 
niez.  —  (3)  Arnaud  Guillen,  sieur  de  Barbazan.  ■—  ffi  Pierre  de  Bour- 
bon ,  sieur  de  Preau. 


DE  PIERRE  DE  FENIÎÏ.  335 

par  ce  Roy,  qui  pour  cette  cause  luy  fit  trancher  la 
teste,  nonobstant  qu'il  l'aimast  bien  :  mais  il  vouloit 
que  ses  commandemens  fussent  tenus,  et  ne  peut  estre 
sauvé  pour  aucune  prière  des  seigneurs.  En  cette  mesme 
semaine  le  seigneur  de  Lisle-Adam  estoit  revenu  de 
Sens  en  Bourgongne,  où  il  avoit  tenu  garnison ,  et  vint 
devant  Melun  devers  le  duc  Philippe,  puis  il  alla  de- 
vers le  roy  Henry  pour  aucune  affaire  qu'il  avoit  :  il 
estoit  alors  mareschal  de  Fiance.  Or  quand  il  vint 
vers  ce  roy  Henry,  il  avoit  lors  vestu  une  robbe  de 
blanc  gris  :  âpres  que  ce  Roy  l'eut  salué  et  parlé  à  luy, 
il  luy  demanda;  «Lisle-Adam,  est-ce  là  la  robbe  de 
«  mareschal  de  France?  »  Et  le  seigneur  de  Lisle-Adam 
respondit,  «  Très  cher  Seigneur,  je  l'ay  fait  pour  venir 
«  depuis  Sens  jusques  icy.  »  Et  en  parlant  il  regardoit 
ce  roy  Henry  lors  assis  dans  sa  chaire.  A  donc  ledit 
Roy  luy  dit  :  «  Comment  osez-vous  ainsi  regarder  un 
«  prince  au  visage?  »  Et  le  seigneur  de  Lisle-Adam 
repartit  :   «  Tres-redouté  Seigneur,  c'est  la  guise  de 
«  France,  et  si  aucun  n'ose  regarder  celuy  à  qui  il 
«  parle,  on  le  tient  pour  mauvais  homme,  et  traistre, 
«  et  pour  Dieu  ne  vous  en  desplaise.  »  A  quoy  ledit 
Roy  respondit,  «  ce  n'est  pas  nostre  guise.  » 

Depuis  monstra  bien  ce  Roy  qu'il  ne  l'aymoit  point  : 
car  il  le  fit  arrester  prisonnier  à  Paris ,  et  mettre  en 
prison  en  intention  que  jamais  il  n'en  sortiroit  ;  ce 
qui  ne  se  fit  du  vivant  d'iceluy  roy  Henry,  lequel  outre 
ce  i'auroit  fait  mourir,  si  ce  n'eust  esté  la  prière  du  duc 
Philippe  de  Bourgongne,  lequel  le  requit  fort,  spé- 
cialement qu'il  ne  mourust  point.  Devant  Melun  il 
survint  une  contention  entre  messire  Hue  de  Lannoy, 
et  un  huissier  d'armes  nommé  grand  Jean  ,  et  dit 

messire  Hue  aucunes  paroles  audit  grand  Jean,  dont 
il  dit  qu'il  se  plaindroit  au  duc  Philippe.  Et  une  autre 
fois  ,  présent  iceluy  messire  Hue  de  Lannoy  >  ledit 
grand  Jean  se  plaignit  au  duc  de  l'injure  que  Hue 
luy  avoit  dit  :  sur  quoy  Hue  qui  estoit  arme',  et  avoit 
ses  gantelets  mis  en  ses  mains,  présent  iceluy  duc 
Philippe,  s'avança  en  disant  ;  «  Tu  es  un  très-mauvais 
«  garçon,  »  et  en  ce  disant  frappa  grand  Jean  de  son 
gantelet  parmy  le  visage ,  estant  à  genoux  devant  le 
duc.  Dequoy  fut  le  duc  Philippe  tres-malcontent  >  et 
en  sceut  fort  mauvais  gré  à  Hue  de  Lannoy,  qui  en 
fut  aussi  fort  blasmé  de  toutes  gens  :  mais  enfin  le 
duc  luy  pardonna ,  à  la  prière  des  seigneurs  de  son 
hostel,  qui  l'en  requirent  plusieurs  fois  :  sur  quoy 
ce  duc  protesta ,  que  si  jamais  tel  outrage  estoit  fait 
en  présence  de  sa  personne,  il  puniroit  ceux  qui  le 
feroient.  Durant  encor  ce  siège  Atis  de  Biimeu,  qui  es- 
toit principal  gouverneur  du  duc  Philippe  mourut  à 
Paris  de  maladie  qui  luy  prit  au  camp,  dont  ce  duc 
fut  grandement  marry,  car  il  estoit  sage,  courtois, 
et  aimé  de  toutes  gens. 

Après  toutes  ces  choses  ainsi  faites ,  et  que  Melun 
fut  réduit  en  l'obéissance  du  roy  Henry  d'Angleterre, 
il  la  fit  bien  garnir  de  gens,  et  de  vivres,  et  en  gêne- 
rai de  tout  ce  qu'il  y  fallut  :  puis  il  s'en  vint  à  Paris., 
où  il  amena  le  roy  Charles  de  France  avec  luy,  comme 
aussi  le  duc  de  Bourgongne.  Quand  ils  furent  arrivez 
à  Paris  ('),  il  y  eut  de  grands  appointemens  faits,  et 

(0  Arrivez  à  Paris  :  Leur  entrée  fut  magnifique.  Voici  ce  qu'en  dit 
le  Journal  de  Paris  (  pag.  7 3  ). 

«  Toute  la  grande  rue  Saint-Denis,  par  où  ils  entrèrent,  depuis  la 
<c  seconde  porte,  jusqu'à  Nostre-Dame  de  Paris,  estoit  encouriinée; 

s'y  fît  renouveller  ce  Roy  tous  les  sermens  des  sei- 
gneurs de  France  :  outre  ce  fut-il  appointé  et  résolu 
que  jamais  le  Dauphin  ne  possederoit  rien  du  royaume 
de  France,  et  le  fit-on  appeller  à  la  table  de  marbre  ; 
mais  il  n'avoit  garde  d'y  venir.  Lors  fut  fait  à  Paris 
quantité  de   nouveaux  offices  ,  tous  de  par  ce  roy 
Henry,  comme  ayant  le  gouvernement  du  royaume  : 
mesme  de  là  en  avant  on  commença  à  déposer  petit 
à  petit  les  gens  du  duc  Philippe  des  offices  de  France, 
entre  autres  le  seigneur  de  Humbercour  qui   estoit 
baillif  d'Amiens,  fut  déposé,  comme  aussi  le  seigneur 
de  Lisle-Adam  et  plusieurs  autres  :  et  fit  le  roy  Henry 
baillif  d'Amiens  un  advocat  nommé  maistre  Robert  le 
Jonne,  lequel  fut  un  rude  justicier  tant  que  le  roy 
Henry  vesquit;  car  tres-opiniastrement  et  avec  pas- 
sion soustenoit  la  querelle  des  Anglois,  et  le  roy  Henry 
pour  ce  l'aimoit  grandement,  aussi  faisoient  les  autres 
seigneurs  d'Angleterre  qui  demeuroient  en  France. 

Après  ces  appointemens  faits  à  Paris,  le  duc  Philippe 
retourna  en  Flandre  et  Artois  vers  la  duchesse  Michelle 
sa  femme,  et  là  se  tint  grand  espace  de  temps.  Mes- 
sire  Jean  de  Luxembourg  s'en  alla  à  Beaurevoir,  et 
fournit  ses  forteresses  pour  tenir  frontière  vere  le 
comté  de  Guise  en  Terrasse. 

«  et  parée  moult  noblement;  et  la  plus  grant  partie  des  gens  de  Paris 
«  qui  avoient  puissance ,  furent  \estus  de  rouge  couleur;  et  fut  faite 
«  en  la  rue  de  Calende,  de  devant  le  Palais,  un  moult  piteux  mystère 
«  de  la  passion  N.  S.  au  vif,  selon  que  elle  est  figurée  autour  du  cueur 
«  de  Notre  Dame.  »  Cependant  la  plus  horrible  famine  régnoit  :  les 
propriétaires  étoient  ruinés  :  «  On  n'avoit,  dit  le  Journal  de  Paris, 
«  ne  pain,  ne  blé,  ne  bûche,  ne  charbon;  et  si  estoit  le  pauvre  peu- 
«  pie  tant  oppressé  des  guets  qu'il  falloit  faire  de  nuyt  et  de  jour, 
«  qu'ils  ne  scayoient  eux  aider,  ne  à  autruy.  » 

7.  22 

Environ  un  mois  après  ledit  roy  Henry  assit  diverses 
garnisons  tout  sur  la  rivière  de  Seine,  puis  il  mit  de 
ses  gens  dedans  la  Bastille  Sainct  Antoine,  et  à  Paris 
laissa  son  oncle  le  duc  de  Clocestre,  pour  entretenir  et 
gouverner  les  habitans  d'icelle  ville  :  d'autre  part  il 
envoya  le  duc  de  Clarence  son  frère  en  la  basse  Nor- 
mandie, pour  y  mener  guerre;  puis  il  se  mit  en  che- 
min pour  aller  vers  Calais  :  de  Paris  il  vint  à  Amiens, 
la  Reyne  sa  femme  avec  luy.  Il  fut  fort  festoyé  en 
icelle  ville  d'Amiens  par  le  susdit  maistre  Robert  le 
Jonne,  lequel  il  avoit  fait  baillif  de  cette  ville,  puis 
il  deslogea  d'Amiens,  et  s'en  alla  au  giste  à  Dourlens, 
et  de  là  à  Sainct  Paul,  puis  il  tira  droit  chemin  à 
Calais,  et  delà  passa  en  Angleterre,  où  il  fut  haute- 
ment festoyé',  et  la  Reyne  sa  femme  avec  luy  :  pour 
lors  esloit  ladite  reyne  Catherine  enceinte,  laquelle 
enfanla  assez- tost  après  un  fils  qui  eut  nom  Henry, 
comme  son  père. 

Quand  iceluy  roy  Henry  passa  à  Amiens  et  à  Sainct 
Paul,  le  roy  d'Escosse  estoit  avec  luy,  qui  estoit  lors 
son  prisonnier.  Apre's  que  ce  roy  Henry  fut  repassé  en 
Angleterre,  et  qu'il  eut  mis  dans  le  pays  de  France  en 
plusieurs  lieux  ses  gens,  qui  menoient  forte  guerre 
aux  Dauphinois,  il  y  eut  plusieurs  seigneurs  de  Fiance, 
qui  furent  courroucez  de  l'alliance  que  le  duc  Phi- 
lippe de  Bourgongne  avoit  pris  si  estroite  avec  ledit 
roy  Henry  d'Angleterre  :  mesme  il  y  en  eut  plusieurs 
qui  auparavant  avoient  tenu  son  party  et  du  duc  Jean 
son  père  contre  le  Dauphin ,  lesquels  se  tournèrent 
contre  luy  :  entre  lesquels  messire  Jacques  de  Harecour 
fut  l'un  des  principaux,  qui  se  tourna  de  la  sorte,  et 
de  plus  attira  plusieurs  seigneurs  avec  luy»  dans  la 

résolution  de  mener  guerre  contre  ce  duc  Philippe; 
combien  qu'auparavant  il  avoit  esté  de  son  conseil, 
et  bien  son  amy  :  mais  parce  que  le  roy  Henry  dete- 
noit  les  terres  du  comté  de  Tancarville,  qui  apparte- 
noient  à  la  femme  dudit  messire  Jacques,  et  qu'il  ne 
luy  voulut  rendre ,  il  se  rangea  ainsi  du  party  du 
Dauphin,  outre  qu'il  se  fioit  fort  au  chasteau  de 
Crotoy,  dont  il  estoit  capitaine.  Avec  Jacques  de  Ha- 
recour  se  tournèrent  aussi  le  seigneur  de  Piambure, 
messire  LouysBournel,  Louys  de  Wancour,  Robert  de 
Saveuse,  les  enfans  de  Herselaine,  avec  quantité  d'au- 
tres, de  Vimeu,  de  Ponthieu,  et  d'ailleurs  ;  lesquels 
faisoient  forte  guerre  aux  Angloispar  mer  et  par  terre, 
comme  encor  aux  gens  du  duc  Philippe  de  Bourgongne. 
Le  roy  d'Angleterre  avoit  laissé  en  France  le  duc 
de  Clarence  son  frère,  qui  estoit  un  beau  prince,  et 
avec  ce  estoit  renommé  d'esîre  vaillant.  Il  estoit  lieu- 
tenant dudit  Roy  son  frère  pour  la  guerre  ,  et  avoit 
tres-noble  compagnie  d'Anglois  à  sa  suite,  avec  les- 
quels il  estoit  allé  en  la  basse  Normandie ,  en  tirant 
vers  Bauge.  Or  advint  que  les  Dauphinois  sceurent 
sa  venue  ;  pource  ils  s'assemblèrent  le  plus  qu'ils  se 
peurent  trouver  ensemble ,  pour  résister  à  l'encontre 
d'iceux  Anglois  :  ce  duc  de  Clarence  sceut  l'assemblée 
des  Dauphinois  pareillement.  Or  il  y  avoit  une  ri- 
vière entre  les  deux  armées  qui  estoit  fort  dangereuse 
à  passer,  laquelle  ce  duc  s'efforça  de  passer,  et  en 
effet  la  passa  des  premiers  à  tout  environ  trois  à  quatre 
cens  hommes  des  plus  lestes  de  ses  troupes  ;  dont  le 
reste  ne  peut  si-tost  passer,  que  les  Dauphinois,  qui 
voyans  bien  leur  pointe  ,  et  qu'il  y  faisoit  bon  pour 
eux,  vinrent  frapper  sur  les  Anglois.  Là  y  eut  rude 

bataille  d'un  costé  et  d'autre ,  mais  les  Dauphinois 
estoient  sans  comparaison  plus  que  les  Anglois  :  fina- 
lement le  meschef  tourna  sur  iceluy  duc  qui  fut  tué 
sur  la  place  y  et  avec  luy  le  comte  de  Quin ,  le  sei- 
gneur de  Ros  maresclial  d'Angleterre  ,  et  plusieurs 
autres  grands  seigneurs  :  de  plus  y  fut  pris  le  comte 
de  Hontiton.  Grande  perte  y  firent  les  Anglois  de  leurs 
capitaines ,  mais  enfin  les  Dauphinois  furent  souste- 
nus  par  les  Anglois  ,  qui  y  regangnerent  le  corps 
dudit  duc  de  Clarence,  et  des  autres  seigneurs  de  leur 
party  morts  en  ce  combat,  dont  ils  firent  grand  dueil, 
pour  la  perte  de  leurs  seigneurs  qui  là  avoient  esté 
tuez,  car  la  fleur  de  la  seigneurie  et  noblesse  d'Angle- 
terre y  demeura  cette  journée. 

Quand  nouvelles  eurent  esté  apportées  au  roy 
Henry  d'Angleterre  de  son  frère ,  qui  ainsi  avoit  esté 
tué  par  les  Dauphinois  avec  plusieurs  autres  princes, 
il  en  fut  grandement  attristé,  et  publia  derechef  en 
Angleterre  grand  mandement  de  gens,  pour  re- 
passer en  France ,  où  il  retourna  environ  la  sainct 
Jean  Baptiste  de  l'an  i42I>  à  tout  grande  puissance, 
et  vint  descendre  à  Calais  :  de  là  il  chevaucha  à  Mon- 
treul ,  puis  à  Sainct  Riquier.  Lors  estoit  le  chasteau 
de  la  Fietre  es  mains  des  Dauphinois  ,  et  Tavoit  mes- 
sire  Jacques  de  Harecour  garny  de  ses  gens ,  dont 
estoit  capitaine  de  par  luy  le  bastard  de  Belloy,  le- 
quel se  rendit  au  roy  Henry,  et  y  fut  mis  Nicaise 
de  Bouliers  de  par  le  duc  Philippe  de  Bourgongne. 
Après  ce  Roy  s'achemina  à  Abbeville,  de  là  à  Rouen , 
puis  à  Vernon  ,  au  pays  du  Perche ,  et  alloit  en  in- 
tention de  combatre  le  Dauphin,  lequel  avoit  nombre 
de  gens  vers  Chartres,  mais  il  ne  s'approcha  point. 

Le  seigneur  de  Lisle-Adam  fut  en  ce  temps  arreslé 
prisonnier  à  Paris  :  ce  fut  le  duc  d'Excesti  e  qui  le  fit 
prendre  de  par  le  roy  d'Angleterre ,  dont  le  commun 
de  Paris  fut  fort  esmeu ,  et  s'assemblèrent  bien  mille 
ou  douze  cens  pour  le  recourre;  mais  ledit  ducd'Ex- 
cestre  avoit  environ  six  vingts  combatans ,  avec  les- 
quels il  vint  frapper  sur  eux,  en  leur  commandant 
de  par  le  roy  Henry  qu'ils  se  retirassent,  et  leur  pro- 
mettant qu'on  feroit  justice  audit  seigneur  de  Lisle- 
Adam.  Il  y  en  eut  en  cette  occasion  plusieurs  de 
blessez  :  mais  enfin  le  seigneur  de  Lisle-Adam  fut 
mené  prisonnier  en  la  bastille  Sainct  Antoine,  là  où 
il  fut  détenu  tant  que  le  roy  Henry  vesquit.  Ce  duc 
d'Excestre  se  gouverna  bien  adroitement  en  cette  be- 
songne  dedans  Paris  contre  le  commun.  Aucuns  di- 
soient là  dessus ,  quiceluy  seigneur  de  Lisle-Adarn 
avoit  parlé  contre  l'honneur  du  roy  Henry,  lequel 
pour  ce  l'avoit  pris  en  grande  haine,  et  avoit  inten- 
tion de  le  faire  ou  laisser  mourir  en  prison. 

Quand  ce  roy  Henry  passa  par  Abbeville ,  le  sei- 
gneur de  Cohen  y  fut  commis  et  laissé  capitaine.  Or 
assez-tost  après  que  ledit  Roy  fut  arrivé  vers  Ver- 
non  ,  et  qu'il  passa  outre  pour  aller  combatre  le 
Dauphin,  il  le  fit  sçavoir  au  duc  Philippe  de  Bour- 
gongne,  lequel  assembla  ce  qu'il  pouvoit  avoir  de 
gens,  et  chevaucha  droit  à  Amiens,  de  là  à  Beau  vais  : 
en  après  il  se  logea  dans  un  grand  village  nommé 
Magny,  puis  en  personne  il  alla  promptement  vers 
le  roy  Henry,  dans  l'espérance  d'une  bataille  :  mais 
quand  il  fut  arrivé  les  nouvelles  leur  vinrent,  que  le 
Dauphin  et  ses  gens  s'estoient  retirez  devers  Tours. 
Quand  le  roy  Henry  eut  nouvelles  qu'il  ne  seroit 

point  combatu  ,  il  fît  retirer  le  duc  Philippe  pour 
garder  ses  pays,  lequel  duc  s'en  alla  à  Beauvais  :  de 
là  il  fut  droit  loger  à  Croissy,  où  estant  il  ouït  nou- 
velle que  le  seigneur  d'Offemont  et  Poton  de  Sain- 
traille  avoient  pris  la  ville  de  Sainct  Riquier,  par 
le  conseil  de  messire  Jacques  de  Harecour,  et  qu'ils 
luy  gastoient  tout  son  pays.  En  ce  voyage  leVidame 
d'Amiens  eut  une  jambe  rompue  d'un  cheval ,  qui 
le  jetta  à  bas,  en  chassant  après  un  renard,  duquel 
accident  il  fut  depuis  si  long-temps  incommode',  qu'il 
ne  se  pouvoit  armer.  Apres  que  le  duc  fut  venu  loger 
à  Croissy,  comme  dit  est,  et  qu'il  sceut  les  nouvelles 
que  Sainct  Riquier  estoit  pris  ,  il  assembla  son  con- 
seil, pour  sçavoir  comment  il  pourroit  faire  là-dessus  : 
lors  sa  conclusion  fut  ,  qu'il  envoyeroit  Jean  de 
Luxembourg  au  pays  ,  pour  sçavoir  s'il  pourroit  rien 
trouver  sur  ses  ennemis.  Cependant  ledit  duc  s'en 
alla  à  Amiens,  pour  y  requérir  les  habitans,  qu'ils 
luy  fissent  aide  d'arbalestriers ,  afin  d'assiéger  Sainct 
Riquier:  puis  il  s'advançatant,  qu'il  vint  loger  à  Concij 
d'autre  part  Jean  de  Luxembourg  alla  passer  à  Piqui- 
gni,  d'où  il  s'en  vint  loger  à  Dommart  en  Ponthieu, 
distant  de  deux  à  trois  lieues  de  Sainct  Riquier. 

Apres  que  messire  Jean  eut  logé  là  une  nuict ,  il 
s'alla  mettre  en  embusche  en  un  village,  au-dessus  de 
Sainct  Riquier,  à  tout  bien  cinq  cens  combatans  : 
puis  il  envoya  ses  coureurs  devant  icelle  ville,  pour 
en  obliger  à  sortir  les  Dauphinois ,  mais  ils  ne  sail- 
lirent point.  Quand  Jean  de  Luxembourg  vit  cela,  il 
se  retira  à  Dommart ,  et  le  lendemain  à  Aussy  devers 
le  duc  de  Bourgongne,  lequel  manda  archers  et  arba- 
lestriers  par  toutes  les  bonnes  villes  qu'il  tenoit,  et  les 

mena  avec  luy  devant  le  Pont-de-Remy,  lequel  Louys 
de  Wancour  avoit  mis  es  mains  de  messire  Jacques 
de  Harecour ,  qui  y  avoit  mis  garnison ,  laquelle 
grevoit  fort  les  villes  d'Amiens  et  d'Abbeville.  Quand 
ce  duc  fut  arrivé  devant  le  Pont-de-Remy,  ils  se  logea 
d'abord  dans  la  ville ,  et  ses  gens  se  logèrent  devant 
ledit  pont.  Adonc  ceux  de  l'isle  dudit  Pont-de-Remy 
tirèrent  deux  ou  trois  fusées  sur  les  maisons  de  la 
ville,  qui  estoient  couvertes  d'esteule  (0,  et  s'y  prit  le 
feu  assez-tost,  parquoy  la  ville  fut  toute  aise  et  désolée. 
Devant  iceluy  Pont-de-Remy  le  duc  demeura  cinq  ou 
six  jours  :  puis  ceux  d'Amiens  y  vinrent  à  tout  cinq  ou 
six  grands  bateaux  chargez  de  plusieurs  arbaïestriers. 
Quand  ceux  de  ladite  isle  sceurent  leur  venue,  ils 
s'enfuyrent,  et  abandonnèrent  cette  isle  avec  le  chas- 
teau,  d'où  ils  emportèrent  les  biens,  qui  estoient  de- 
dans ,  sur  quoy  prestement  on  passa  l'eau  par  le 
moyen  d'un  bateau,  et  entra-on  dedans,  où  l'on  prit 
ce  qu'on  y  trouva,  puis  après  on  mit  le  feu  par  tout  : 
aussi  fit  le  duc  désoler  l'isle  et  le  chasteau  d'Eaucour, 
et  de  Moreuil ,  dont  la  ruine  fut  faite  tout  en  un  jour. 
Après  cet  exploit,  le  duc  Philippe  vint  loger  à  Abbe- 
ville  à  tout  ses  gens,  où  il  demeura  trois  jours,  puis 
il  alla  mettre  le  siège  devant  Sainct  Riquier,  et  se 
logea  premièrement  devant  le  chasteau  de  la  Fietre, 
que  les  Dauphinois  avoient  bruslé,  lors  que  ce  duc 
passa  pour  aller  au  susdit  Pont-de-Remy  ,  et  l'avoit 
Nicaise  de  Bouflers  rendu  aux  Dauphinois  ,  auquel  on 
l'avoit  baillé  en  garde ,  quand  le  1  oy  Henry  passa  au- 
dit Sainct  Riquier  ;  devant  laquelle  ville  le  duc  em- 

C1)  Esteule,  ou  estouble,  c'est  le  tuyau  de  bled  appelé  vulgairement 
du  chaume. 

ploya  tout  le  mois  d'aoust,  et  n'y  estoit  le  siège 
posé  que  par  deux  endroits,  parquoy  les  Dauphinois 
en  sailloient  quand  il  leur  plaisoit  :  vray  est,  que  dans 
cette  place  estoient  le  seigneur  d'Oflemont,  Poton  de 
Saintraille,  et  plusieurs  autres  vaillans  hommes  d'armes 
et  de  guerre,  qui  faisoient  bien  six  cens  combatans. 
Or  pendant  que  le  siège  fut  devant  ladite  place  du 
Pont-de-Remy ,  il  y  eut  attine'es  ou  lettres  de  deffy 
faites  de  six  Dauphinois  contre  six  Bourguignons  , 
pour  rompre  chacun  trois  lances  l'un  contre  l'autre  : 
et  fut  le  jour  pris  de  les  fournir  au  dessus  de  Sainct 
lliquier,  là  où  alla  Jean  de  Luxembourg  à  tout  six 
cens  hommes  d'armes,  tous  gens  d'élite  :  le  seigneur 
d'Oflemont  vint  semblablement  au  devant  à  tout  ses 
gens  au  dessus  dudit  Sainct  Riquier  devers  le  Pont-de- 
Remy.  Ils  s'entre-avoient  baillé  sauf-conduit  l'un  à 
l'autre  pour  eux  et  leurs  gens.  Quand  Jean  de  Luxem- 
bourg et  le  seigneur  d'Oflemont  se  furent  assemblez  y 
ils  s'en trefîrent  grande  révérence  l'un  à  l'autre  ,  et 
après  firent  armer  ceux  qui  dévoient  faire  leurs  armes. 
De  la  partie  dudit  Jean  de  Luxembourg  estoient 
messire  Lionnel  de  Rournonville ,  le  bastard  de  Rou- 
bais,  Henriet  l'Alleman,  un  nommé  de  Rocour *  et 
deux  autres  avec  eux.  Or  lors  qu'ils  fuient  prests  à  em- 
ployer leurs  armes  l'un  contre  l'autre,  ledit  de  R.o- 
cour  eut  son  cheval  tué  soubs  luy,  d'un  coup  porté 
par  un  Dauphinois  :  pareil  accident  advint  au  susdit 
Henriet  l'Alleman ,  dont  iceluy  messire  Jean  fut  mal 
content ,  et  cuidoit  que  les  Dauphinois  tuassent  leurs 
chevaux ,  de  fait  advisé  ,  et  à  dessein  prémédité.  Là  y 
eut  de  beaux  coups  portez,  et  quantité  de  lances 
rompues  de  chacun  costé,  sans  qu'il  y  eut  aucun 

homme  blessé  de  part  ny  d'autre  :  et  parce  que  le 
vespre  survint ,  il  y  en  eut  de  chacune  partie  deux 
qui  ne  peurent  s'acquiter  de  ce  qu'ils  avoient  entrepris. 
Après  cela  Jean  de  Luxembourg  s'en  alla  au  Pont- 
de-Remy  devers  le  duc  Philippe,  et  le  seigneur  d'Offe- 
mont  retourna  dedans  Sainct  Riquier  ,  de  laquelle 
place  les  Dauphinois  faisoient  de  fréquentes  sorties  sur 
les  gens  d'iceluy  duc  ,  dont  ils  prenoient  plusieurs 
prisonniers ,  qu'ils  menoient  dedans  leur  ville  :  entre 
autres  y  fut  pris  messire  Edmond  de  Bomberc(0  ,  le- 
quel fut  tenu  si  long-temps  prisonnier,  qu'il  mourut 
en  prison ,  et  si  y  fut  pris  messire  Jean  de  Crevecœur, 
avec  plusieurs  autres.  Un  peu  avant  que  ledit  siège 
fut  forme'  devant  Sainct  Riquier  ,  les  Dauphinois 
allèrent  courir  au  nombre  d'environ  trois  cens  com- 
batans  jusques  à  la  rivière  de  Canche,  et  assaillirent 
le  monstier  de  Conclu  sur  Canche ,  où  les  gens  de 
cette  ville  s'estoient  retirez  ,  et  tant  firent  iceux  Dau- 
phinois, qu'ils  mirent  le  feu  à  ce  monstier,  où  ils 
bruslerent  plusieurs  d'icelle  ville,  et  les  autres  emme- 
nèrent prisonniers  à  Sainct  Riquier.  Alors  encor  es- 
toit  le  chasteau  de  Dourier  plein  de  Dauphinois ,  qui 
estoient  commandez  par  Poton  de  Saintraille,  et  fai- 
soient assez  de  peine  aux  environs  de  Montreuil,  et 
vers  Hedin.  Après  que  le  duc  Philippe  eut  esté  occupé 
environ  un  mois  devant  la  ville  de  Sainct  Riquier,  et 
qu'il  vid  que  les  assiégez  n'avoient  aucune  volonté  de 
se  rendre ,  et  avec  ce  qu'ils  n'estoient  bloquez  que  de 
deux  costez,  et  pouvoient  de  jour  en  jour  recevoir 
secours  des  gens  de  Jacques  de  Harecour,  il  ouït 
nouvelles ,  que  par  le  soin  dudit  Jacques  de  Harecour 

(0  Aimard  de  Bouber ,  ou  Boubart. 

les  Dauphinois  s'assembloient  pour  le  venir  combatre. 
Or  ayant  sceu  véritablement  que  ses  ennemis  ve- 
noient  pour  luy  faire  lever  son  siège  :  il  prit  conseil 
de  ses  barons,  comment  il  pourroit  faire  là-dessus,  la 
conclusion  fut  d'aller  au  devant  d'eux  outre  la  rivière 
de  Somme.  Adonc  il  envoya  Philippe  de  Saveuse ,  et 
le  seigneur  de  Crevecœur  à  tout  deux  cens  combatans, 
pour  charger  sur  les  Dauphinois  :  à  ce  sujet  ils  allèrent 
passer  à  Àbbeville,  où  ils  arrivèrent  eriviron  à  jour 
failly ,  ils  y  séjournèrent  jusques  au  poinct  du  jour 
qu'ils  montèrent  à  cheval,  et  chevauchèrent  en  tirant 
vers  Araine.  Quand  ils  furent  à  deux  lieuè's  outre 
Abbeville,  il  commençoit  à  estre  un  peu  soleil  levant  : 
lors  Philippe  de  Saveuse  envoya  une  douzaine  de  cou- 
reurs au  devant  ,  lesquels  estoient  conduits  par  le 
Bègue  de  Gronche's.  A  peine  ces  coureurs  se  furent-ils 
advancez  l'espace  d'environ  trois  ou  quatre  traicts 
d'arc,  qu'ils  apperceurent  les  Dauphinois  qui  venoyent 
en  grande  ordonnance,  pour  gagner  la  Blanque-taque. 
Adonc  ces  coureurs  se  retirèrent  devers  leurs  capi- 
taines, mais  auparavant  ils  prirent  deux  archers  Dau- 
phinois ,  desquels  on  apprit  au  vray  qu'ils  alloient 
combatre  le  duc  Philippe.  Sur  quoy  Philippe  de  Sa- 
veuse ,  et  ledit  seigneur  de  Crevecœur  envoyèrent 
hastivement  ces  deux  archers  vers  le  duc  Philippe, 
auquel  ils  firent  sçavoir,  que  ses  ennemis  le  venoient 
combatre  ,  et  qu'il  se  hastast  de  passer  Abbeville  , 
pour  estre  au  devant  d'eux.  Quand  ce  duc  entendit 
les  nouvelles ,  que  ses  chevaucheurs  luy  rapportoient, 
sçavoir  qu'il  deslogeast  promptement  d' Abbeville ,  et 
se  mist  aux  champs  à. tout  sa  puissance,  parce  que 
les  Dauphinois  chevauchoient  fort,  pour  passer  à  la 

Blanque-taque,  et  que  tousjours  les  talonnoit  de  prés 
Pliilippes  de  Saveuse  avec  le  seigneur  de  Crevecœur, 
tant  que  les  Dauphinois  estoient  ja  assez  prés  de  la 
Blanque-taque  ,  où  ils  chevauchoient  pour  passer 
l'eau ,  en  allant  vers  Noyelle  sur  la  mer  :  ledit  duc 
en  grande  ordonnance  les  poursuivit  tant  que  les 
deux  batailles  pouvoient  s'entre-voir  Tune  l'autre. 

Alors  que  les  Dauphinois  apperceui  ent  la  bataille 
du  duc  Philippe,  ils  retournèrent  aux  plains  champs  , 
puis  vinrent  brusquement  pour  le  combatre  ;  et  à  ce 
subjet  se  mirent  en  bataille.  Le  duc  Philippe  se  has- 
toit  fort  de  les  atteindre  ;  et  tant  s'advança  qu'ils  se 
trouvèrent  à  deux  traits  d'arc  l'un  prés  de  l'autre.  Là 
y  eut  grandes  ordonnances  faites  de  chacun  costé,  et 
y  fut  ledit  duc  Philippe  fait  chevalier  par  messire  Jean 
de  Luxembourg  :  puis  le  mesme  duc  Philippe  fit  che- 
valier Philippe  de  Saveuse,  et  plusieurs  autres.  Aussi 
y  en  eut  il  de  faits  de  la  part  des  Dauphinois,  qui 
firent  chevaliers  Rigaut  de  Fontaines,  messire  Gilles 
de  Gamaches ,  et  autres.  Après  ces  choses  ainsi  faites  , 
ce  duc  ordonna  environ  deux  cens  combatans  sur  une 
aisle,  pour  frapper  sur  les  Dauphinois  par  un  costé, 
et  les  menoit  messire  Mauroy  de  Sainct  Léger,  et  le 
bastard  de  Coucy.  Tost  après  les  deux  batailles  s'as- 
semblèrent tous  à  cheval  l'une  contre  l'autre  ,  et 
vinrent  les  Dauphinois  charger  rudement  sur  les  gens 
du  duc  Philippe  :  là  y  eut  fréquente  rupture  de  lances 
à  l'assembler,  et  fiere  attaque  d'un  costé  et  d'autre. 
Le  duc  se  comporta  vaillamment  de  sa  personne  en 
icelle  journée ,  tellement  que  par  le  dire  des  Dauphi- 
nois ,  il  n'y  en  eut  aucun  de  sa  compagnie  qui  plus  les 
grevast,  quil  fit  de  sa  propre  main.  Jean  de  Luxem- 

bourg  s'y  conduisit  aussi  généreusement ,  mais  il  fut 
porté  à  bas  de  son  cheval ,  et  emmené  prisonnier  par 
aucuns  des  Dauphinois ,  bien  la  longueur  d'un  traict 
d'arbalestre ,  monté  sur  un  petit  cheval,  et  depuis  il 
fut  rescous  par  ses  gens  :  il  avoit  receu  un  coup  d'espée 
au  travers  le  nés ,  dont  il  eut  le  visage  fort  deffait  et 
défiguré;  neantmoins  depuis  qu'il  eut  esté  délivré,  il 
rallia  plusieurs  de  ses  gens. 

Quand  se  vint  au  choq  des  deux  batailles,  il  y  eut 
bien  les  deux  parts  des  gens  du  duc  qui  tournèrent  le 
dos,  et  se  mirent  à  fuir  vers  Abbeville  :  mesme  il  y 
avoit  jusques  à  des  chevaliers  et  escuyers  de  Picardie , 
Flandre  et  Artois  ,  qui  d'ailleurs  estoient  reputez 
d'estre  assez  vaillans ,  lesquels  toutefois  faillirent  en 
ce  jour,  dont  ils  furent  depuis  fort  blasmez  par  leur 
prince,  qui  estoit  présent  en  la  place.  Ils  s'en  vou- 
lurent excuser,  à  cause  que  celuy  qui  portoit la  ban- 
nière de  leur  duc  s'enfuyoit,  et  qu'aussi  le  Roy  de 
Flandre-Heraud  leur  certifioit,  que  pour  vray  le  duc 
Philippe  estoit  pris  ou  mort,  parquoy  ils  en  estoient 
tous  esbahis  et  consternez.  Est  vray  que  ladite  ban- 
nière du  duc  estoit  par  promptitude  demeurée  en  la 
main  d'un  valet  qui  la  portoit,  parce  que  la  chose 
avoit  esté  si  précipitée  et  hastée,  qu'on  n'avoit  eu  le 
temps  de  la  bailler  et  confier  à  aucun  gentil-homme 
de  service.  Or  ledit  valet  la  laissa  cheoir  à  terre, 
pour  la  peur  qu'il  avoit  qu'elle  ne  fust  perdue  ;  et  de- 
puis elle  fut  ramassée  et  recueillie  par  un  gentil- 
homme nommé  Jean  de  Rosinibos,  lequel  la  porta 
long  espace  de  temps ,  et  se  rallièrent  autour  d'icelle 
bannière  plusieurs  gentils-hommes  :  mais  nonobstant 
cela,  ils  s'enfuirent  comme  il  vient  d'estre  dit,,  jusques 

à  Abbeville ,  où  ils  cuiderent  entier  et  se  mettre  à 
sauvete',  mais  ceux  d'icelle  ville  ne  les  voulurent  ad- 
mettre ny  recevoir ,  bien  qu'en  leur  compagnie  fust 
le  seigneur  de  Cohen  qui  en  estoit  capitaine  et  gou- 
verneur ,  lequel  les  pria  assez  qu'ils  les  receussent 
dedans  ,  mais  ils  n'en  voulurent  rien  faire  :  sur  quoy 
on  pouvoit  supposer  que  si  le  duc  eust  perdu  cette 
journée,  ils  se  fussent  rendus  Dauphinois. 

Quand  ceux  qui  s'enfuyoient  ainsi  virent  que  ceux 
d'Abbeville  leur  refusoient  les  portes,  ils  s'en  allèrent 
droit  à  Piquigny,  où  ils  passèrent  la  Somme.  Du  de- 
puis le  duc  leur  sceut  très-mauvais  gré  de  cette  fuite, 
quand  il  l'apprit;  comme  aussi  Jean  de  Luxembourg, 
et  plusieurs  autres  seigneurs,  et  par  long-temps  après 
on  les  sui  nommoit  par  risée  les  chevaliers  de  Piqui- 
gny. Pour  ce  qui  est  dudit  seigneur  de  Cohen ,  il  es- 
toit  tres-vaillant  homme  de  guerre  ,  et  fut  excusé  en 
cette  besongne,  sur  ce  qu'il  avoit  esté  blessé  dedans 
Abbeville,  en  faisant  le  sourd-guet  à  cheval  de  nuict, 
accompagné  de  huict  ou  dix  hommes  ,  sur  lesquels 
se  ruèrent  quatre  compagnons  au  coin  d'une  rué, 
lesquels  frappèrent  sur  ledit  sieur  de  Cohen  et  ses 
gens ,  lequel  de  Cohen  fut  griefvement  blessé  en  ce 
rencontre ,  et  outre  ce  y  fut  tué  un  homme  de  con- 
seil nommé  maistre  Jean  de  Queux  ,  lequel  estoit 
monté  sur  un  fort  cheval  ,  qui  depuis  qu'il  eut  eu 
un  coup  à  la  teste,  courut  à  toute  bride,  à  tout  son 
homme  dessus  luy,  tant  qu'il  rencontra  une  chaisne 
de  fer  tendue,  où  par  la  grande  roideur  de  sa  course 
il  abbatit  le  soustien  ou  pillier  du  milieu  où  cette 
chaisne  tenoit ,  ce  qui  fit  cheoir  ledit  maistre  Jean, 
duquel  coup  il  mourut  depuis. 

Ceux  qui  avoient  fait  cette  noire  action  estoient 
des  habitans  de  la  ville,  qui  s'enfuirent  aussi-tost  par 
le  moyen  de  leurs  amis  hors  d'Abbeville ,  et  s'en  al- 
lèrent à  refuge  au  Crotoy,  vers  messire  Jacques  de 
Harecour  ;  mais  quelque  temps  après  ils  furent  enfin 
attrappez  et  suppliciez.  Ledit  de  Cohen  apre's  ce  fas- 
cheux  rencontre  s'en  retourna  en  son  hostel  :  pour 
lors  on  ne  peut  sçavoir  ni  descouvrir  au  vray  d'où  cet 
assassinat  provenoit,  car  la  ville  se  trouvoit  fort  di- 
visée et  partagée  par  les  menées  de  Jacques  de  Hare- 
cour,  lequel  y  en  avoit  rencontré  et  attiré  plusieurs 
à  son  party.  Apres  que  le  duc  et  les  Dauphinois 
eurent  long-temps  combatu  par  ensemble ,  il  y  eut 
forte  meslée  d'un  costé  et  d'autre.  Avec  iceluy  duc 
estoient  demeurez  seulement  environ  cinq  cens  com- 
batans  ,  lesquels  firent  merveilles  ,  tant  qu'ils  mirent 
les  Dauphinois  en  desroute,  lesquels  commencèrent 
à  se  retirer  vers  Sainct  Walery,  qui  estoit  de  leur 
party;  les  gens  du  duc  les  pressèrent  fort  vertement, 
et  en  tuèrent  sur  la  place  bien  sept  à  huict  vingts, 
sans  ceux  qui  fuient  pris,  au  nombre  d'environ 
quatre-vingts.  Là  entre -autres  moururent  messire 
Charles  de  Sainct  Saulieu,  le  baron  d'Ivry  (0,  Galle- 
haut  deHarsy,  avec  plusieurs  autres  gentils-hommes 
de  marque.  Messire  Rigaut  de  Fontaine  y  demeura 
prisonnier ,  comme  aussi  le  seigneur  de  Confîans  , 
Gilles  de  Gamaches,  Louys  Bournel,  Poton  de  Sain- 
traille  ,  le  marquis  de  Serre ,  et  plusieurs  autres  : 
jusques  au  nombre  dessus  dit  :  David  de  Brimeu  (2) 
fit  lesdits  marquis  de  Serre  et  Louys  Bournel  prison- 
niers de  sa  main. 

(«)  Pierre  cTArgency,  baron  d'Ivry.  —  '»  Bonneu. 

Ge  jour  le  duc  s'y  monstra  très  -  vaillant ,  chas- 
sant avec  le  seigneur  de  Longueval  ses  ennemis  si 
avant,  qu'un  long -temps  après  la  desconfiture  on 
ne  sçavoit  où  il  estoit,  ny  ce  qu'il  estoit  devenu,  de- 
quoy  ses  gens  estoient  en  grand  soucy  :  mais  il  revint 
enfin  vers  son  estendart,  après  avoir  pris  de  sa  main 
deux  hommes  d'armes ,  lesquels  depuis  il  relascha  sans 
leur  faire  payer  rançon.  Tout  estant  achevé,  on  ra- 
conta au  duc  comment  ses  gens  s'en  estoient  fuys  du 
combat ,  ainsi  qu'il  a  esté  recité  cy-dessus  ,  et  qu'ils 
l'avoient  laschement  abandonné ,  dont  il  fut  tres-mal 
content  ;  et  leur  en  sceut  si  mauvais  gré ,  que  fort 
long-temps  après  il  n'en  pouvoit  oiiyr  parler.  Ce  duc 
rentra  en  suite  dans  Abbeville  à  tout  ce  qu'il  avoit  de 
gens  avecluy,  et  y  fit  emmener  ses*  prisonniers,  ceux 
d'icelle  ville  luy  firent  grande  et  joyeuse  réception; 
là  il  séjourna  quatre  jours. 

La  susdite  journée  arriva  unsamedy  dernier  d'aoust. 
Ce  duc  partit  après  d'Abbeville  pour  aller  à  Hesdin,  et 
passa  par  devant  Sainct  Riquier  :  lors  Jean  de  Luxem- 
bourg se  faisoit  porter  en  une  litière  ou  brancart, 
pource  qu'il  avoit  esté  blessé  en  icelle  journée ,  ainsi 
qu'il  a  esté  dit  :  le  mesme  faisoit  le  seigneur  de  Hum- 
bercour  pour  semblable  cause.  En  ce  combat  le  duc 
perdit  des  siens  le  seigneur  de  Vieuville  son  mares- 
chal,  avec  le  seigneur  de  Mailly  gens  de  nom,  et 
d'autres  environ  sept  ou  huict  seulement.  Le  duc  ar- 
riva donc  à  Hesdin,  de  là  il  vint  à  Lisle  en  Flandre, 
où  il  laissa  ses  prisonniers  dedans  le  chasteau  de  cette 
ville  ;  puis  s'en  alla  à  Gand  par  devers  la  duchesse 
Michelle  sa  femme,  laquelle  luy  fit  grande  feste  et  ré- 
ception. Assez  tost  après  il  fut  arresté  un  accord  et 

traicté  entre  ce  duc  et  le  seigneur  d'Offemont ,  por- 
tant, «  que  ledit  d'Offemont  rendroit  la  ville  Sainct 
«  Riquier ,  avec  aucuns  prisonniers  qu'il  avoit ,  et 
«  qu'aussi  le  duc  feroit  délivrer  le  seigneur  de  Con- 
«  flans,  Gilles  de  Gamaches,  Poton  de  Saintraille  et 
«  Louys  Bournel.  »  Après  cela  ledit  seigneur  d'Offe- 
mont s'en  alla  à  Pierrefons,  qui  pour  lors  estoit  en  sa 
main. 

En  ce  temps  le  chasteau  de  Dourier,  qui  estoit  en 
la  main  de  Poton  de  Saintraille,  fut  rendu  à  messire 
Jean  Blondel  qui  en  estoit  seigneur.  Et  ne  restèrent 
de  forteresses  tenans  party  contraire  au  duc ,  que 
Crotoy  et  Noyelle  sur  la  mer,  lesquelles  estoient  pos- 
sédées par  Jacques  de  Harecour,  qui  faisoit  delà  forte 
guerre  au  roy  Henry  et  au  duc  Philippe. 

On  mit  le  seigneur  de  Cohen  dans  Rue  en  garnison, 
et  le  Borgne  de  Fosseux  à  Sainct  Riquier,  d'où  ils 
s'opposoient  à  Jacques  de  Harecour  ;  parquoy  le  pays 
de  Pontieu  estoit  fort  grevé  tant  d'une  partie  que  de 
l'autre  :  y  ayant  outre  cela  quantité  de  forteresses  en 
Vimeu  tenans  le  party  du  Dauphin  ,  auquel  ledit 
Jacques  de  Harecour  les  avoit  attirées  :  entre-autres 
la  ville  de  Gamache ,  le  chasteau  de  Rambure,  Lou- 
roy,  les  deux  chasteaux  d' Ai  aine,  et  plusieurs  autres. 

L'an  1422,  le  roy  Henry  d'Angleterre  tenoit  siège 
devant  la  ville  de  Meaux  en  Brie,  devant  laquelle  il  y 
avoit  grande  puissance  d'Anglois ,  et  autres  gens  de 
guerre  de  France.  Dedans  Meaux  estoient  capitaines 
pourleDauphinlebastarddeVauru,etPierrondeLupe, 
lesquels  estoient  hommes  de  guerre ,  et  avoient  bonnes 
gens  avec  eux ,  qui  bien  et  vaillamment  défendirent 
la  ville.  Tandis  que  le  susdit  Roy  estoit  devers  Meaux, 

ceux  de  la  ville  crioient  plusieurs  vilerinies  aux  An- 
glois,  entre-autres  il  y  en  eut  qui  poussèrent  un  asne 
jusques  sur  les  murs  de  la  ville  >  où  ils  le  faisoient 
braire  à  force  de  coups  qu'ils  luy  donnoient  ;  puis  ils 
crioient  aux  Anglois,  que  c'estoit  Henry  leur  Roy, 
et  qu'ils  le  vinssent  rescoure.  De  telles  choses  ,  et 
autres,  se  courouça  forticeluy  roy  Henry  contre  eux, 
et  leur  en  sceut  mauvais  gré ,  comme  depuis  il  ap- 
parut :  car  il  fallut  que  ceux  qui  avoient  fait  cette 
action  luy  fussent  livrez ,  lesquels  ce  Roy  fit  pendre 
sans  nul  mercy.  Pierre  de  Luxembourg  comte  de  Con- 
versan  estoit  pour  ce  temps  prisonnier  dedans  Meaux: 
ilavoit  esté  pris  en  allant  du  siège  de  Melun  à  Brienne, 
ville  qui  luy  appartenoit  ;  mais  il  fut  tant  traité  par 
ledit  Roy,  qu'il  fut  finalement  délivré. 

Quand  ce  Roy  eut  demeuré  bien  cinq  mois  devant 
la  ville  et  marché  de  Meaux,  ceux  de  la  ville  tom- 
bèrent en  dissension  les  uns  contre  les  autres  -,  et 
pour  ce  subjet  perdirent  leur  ville ,  que  ledit  Roy 
gagna,  et  se  logea  en  suite  luy  et  la  plus  grande  par- 
tie de  ses  gens  en  icelle  ;  parquoy  ledit  marché  fut 
fort  approché  et  assiégé  de  tous  costez  par  les  Angloisi. 
Après  que  ce  Roy  eut  gagné  icelle  ville,  comme  dit 
est ,  il  emporta  de  suite  une  isle ,  qui  est  assez  prés 
du  marché,  où  il  posa  plusieurs  de  ses  gens,  et  encor 
y  fit  asseoir  quantité  de  grosses  bombardes ,  dont  les 
murailles  d'iceluy  marché  furent  toutes  rasées  :  de 
sorte  qu'il  ne  restoit  plus  à  ceux  de  dedans  qu'un 
petit  devant  pour  se  défendre  contre  les  Anglois , 
mais  leur  Roy  le  fit  assaillir  ;  l'assaut  en  dura  bien 
sept  ou  huict  heures  continuellement,  car  les  Dau- 
phinois se  défendirent  tres-vaillamment,  et  tant  com- 
7.  23 

bâtirent ,  qu'ils  n'avoient  plus  aucunes  lances  dedans 
ce  marché ,  sinon  tres-peu  ,  manque  dequoy  ils  se 
servoient  de  hastiers  de  fer  à  faute  de  lances,  et  firent 
tant  que  pour  cette  fois  ils  chassèrent  lesdits  Anglois 
hors  de  leurs  fossez. 

Par  plusieurs  autres  fois  ce  Roy  fit  recommencer 
grandes  escarmouches  contre  les  Dauphinois  qui  res- 
toient  dedans  ledit  marché;  et  tant  le  fit  approcher 
et  attaquer,  qu'il  estoit  enfin  en  sa  liberté  de  les 
prendre  d'assaut,  s'il  eust  voulu  :  mais  il  ne  le  fit  pas, 
afin  de  les  avoir  mieux  à  sa  volonté,  et  aussi  pour  en 
tirer  plus  grand  profit.  Ledit  Roy  employa  en  tout 
onze  mois  devant  Meaux  ,  et  au  onziesme  ceux  du 
marché  (qui  se  voyoient  en  danger  d'estre  emportez 
d'assaut ,  comme  il  vient  d'estre  dit  )  requirent  de 
traiter  avec  luy  :  finalement  il  fallut  qu'ils  se  ren- 
dissent à  la  volonté  de  ce  Roy,  sans  aucune  grâce  ny 
composition ,  combien  qu'ils  avoient  encor  des  vivres 
dedans  ce  marché  bien  pour  trois  mois.  Après  que  ceux 
du  marché  de  Meaux  se  furent  ainsi  rendus  à  la  volonté 
dudit  Roy,  il  fit  prendre  le  bastard  de  Vauru  qui  es- 
toit  l'un  des  principaux  capitaines,  puis  le  fit  pendre 
au  dehors  de  Meaux  à  un  arbre,  qu'on  nomma  de- 
puis V arbre  de  Vauru  ;  c'estoit  parce  que  ledit  bas- 
tard  y  avoit  fait  pendre  plusieurs  pauvres  labou- 
reurs. 

Après  que  ce  Roy  eut  fait  pendre  ledit  bastard,  il 
luy  fit  estoquer  (')  et  pousser  son  estendart  contre 
sa  poitrine;  ce  qu'il  fit  pour  la  haine  qu'il  avoit  contre 
luy,  à  cause  des  susdites  vilaines  paroles,  que  luy  et 
ses  gens  avoient  proféré  à  son  deshonneur,  et  au  mes- 

(*?  Il  luyjit  estoquer  :  il  lui  fit  frapper,  briser. 

pris  de  ses  gens.  Avec  ledit  bastard  fut  aussi  pendu 
son  frère,  qui  estoit  grand  seigneur,  mais  il  n'avoit 
mie  si  grande  renommée  comme  ce  bastard ,  on  le 
nommoit  Denys  de  Vauru  (0.  Plusieurs  autres  y  eut 
de  pris ,  c'est  à  sçavoir  Pierron  de  Luppe  ,  avec  ses 
gens  ,  et  quantité  de  ceux  de  Vauru  ,  mais  aucuns 
eschapperent  en  payant  rançon.  Tous  les  bourgeois, 
et  autres  qui  estoient  dedans  le  marché,  furent  con- 
traints de  bailler  tout  ce  qu'ils  avoient  vaillant ,  sans 
en  rien  retenir  :  car  ceux  qui  faisoient  le  contraire, 
estoient  traitez  fort  grièvement  ;  et  tout  cela  tournoit 
au  profit  du  roy  Henry. 

Ce  ne  fut  pas  tout,  après  que  ces  bourgeois  eurent 
ainsi  perdu  tous  leurs  biens,  on  en  contraignit  plu- 
sieurs de  racheter  leurs  maisons  :  par  telles  exactions 
ce  Roy  tira  et  amassa  grandes  finances.  Or  tout  le 
mal  que  ceux  du  marché  de  Meaux  eurent ,  leur 
provint  par  la  prise  de  l'Isle  cy~ devant  dite;  et 
pour  ce  avoit  ce  Roy  proposé  de  la  faire  désoler, 
quand  il  eut  gaigné  le  marché.  Devant  cette  ville  de 
Meaux  le  fils  du  seigneur  de  Cornuaille  eut  la  teste 
emportée  d'un  coup  de  canon  :  il  estoit  cousin 
germain  du  roy  Henry,  qui  en  fut  fort  fasché  :  Et 
pour  cette  cause  jura  ledit  de  Cornuaille,  qu'il  ne 
porteroit  plus  les  armes  en  France.  Pendant  que  le 
siège  estoit  devant  Meaux,  le  seigneur  d'Offemont 
qui  tenoit  le  party  du  Dauphin  ,  alla  à  tout  environ 
cinquante  hommes  d'armes,  et  fit  effort  pour  entrer 
dedans  la  ville  :  de  faict  il  vint  jusques  aux  fossez , 

(0  Denys  Je  Vauru  :  Il  avoit  commis  d'horribles  cruautés  dans  les 
environs  de  Meaux.  Le  récit  qu'en  fait  le  Journal  de  Paris  passe  tout 
ce  qu'on  peut  imaginer, 

où  les  Dauphinois  l'attendoient  à  une  poterne,  il 
y  eut  mesme  la  plus  grande  partie  de  ses  gens  qui 
entrèrent  dedans,  lesquels  en  personne  il  chassoit 
devant  luy,  car  il  estoit  vaillant  chevalier  :  mais 
le  guet  du  roy  Henry  poursuivit  ledit  seigneur 
d'Offemont  si  rudement  qu'il  le  prit,  avec  quatre 
ou  six  de  ses  gens  quand  et  luy,  les  autres  entrèrent, 
comme  dit  est  cy-devant.  Par  cette  prise  il  fallut 
que  ce  seigneur  d'Offemont  rendist  plusieurs  forte- 
resses qu'il  tenoit  pour  le  Dauphin,  sçavoir  Offemont, 
Pierrefons,  Merlan,  et  autres  ;  et  outre  ce,  il  jura 
et  promit  audit  roy  Henry,  qu'il  ne  s'armeroit  plus 
contre  luy  et  ses  alliez,  par  ainsi  on  le  laissa  aller. 

Quand  le  roy  Henry  eut  réduit  la  ville  et  le 
marché  de  Meaux  à  son  obéissance,  comme  dessus 
est  déclare',  il  le  garnit  fort  de  vivres  et  gens,  puis 
s'en  alla  à  Paris,  où  il  mena  Caterine  sa  femme* 
Par  la  reddition  de  Meaux  il  y  eut  plusieurs  bonnes 
villes  et  forts  du  pays  de  France  qui  se  rendirent 
à  luy,  entre-autres  la  ville  de  Compiegne,  Gournay 
sur  Arcade ,  Cressonsac,  Mortemer,  et  plusieurs 
autres  :  car  tous  ceux  qui  dedans  icelles  places 
estoient  pour  le  Dauphin  ,  s'en  allèrent  outre  la 
rivière  de  Loire,  et  le  roy  Henry  fit  par  tout  mettre 
de  ses  gens  en  leurs  places. 

Cette  mesme  anne'e  Jean  de  Luxembourg  fit  grande 
assemblée  de  gens  vers  Encre ,  puis  tout  à  coup 
il  envoya  le  vidame  d'Amiens,  et  le  seigneur  de 
Saveuse  à  tout  leurs  gens  prendre  place ,  et  se 
camper  devant  Quennoy  auprès  Araines  :  le  len- 
demain il  les  suivit  en  personne  à  tout  quantité  de 
gens  et  instrumens  de  guerre,  et  mit  le  siège  tout 

autour  du  chasteau  de  Quennoy,  lequel  il  contraignit 
enfin  de  se  rendre  à  sa  volonté,  excepté  le  capitaine 
de  cette  place,  qu'on  nommoit  Waleran  de  Sainct 
Germain,  qui  fit  de  bonne  heure  son  traitté  parti- 
culier à  Tinsceu  de  ses  compagnons  ,  et  s'en  alla 
sauf  son  corps  et  aucune  partie  de  ses  biens  :  quant 
aux  autres  ils  furent  envoyez  à  maistre  Robert  le 
Jonne,  qui  pour  lors  estoit  baillif  d'Amiens,  lequel 
les  fit  justicier,  entre  lesquels  fut  exécuté  un  gentil 
homme  nommé  Lienard  de  Piquigny,  lequel  estoit 
parent  du  vidame  d'Amiens  :  mais  ce  vidame  le 
haïssoit,  pource  qu'il  luy  avoit  fourragé  ses  terres, 
et  pour  cette  cause  ne  luy  voulut  aider ,  ny  s'em- 
ployer à  le  sauver. 

Après  que  ledit  Jean  de  Luxembourg  eut  eu 
l'obéissance  du  chasteau  de  Quennoy,  il  fit  mettre 
le  feu  dedans,  dont  ce  chasteau  fut  tout  embrasé 
et  désolé.  Puis  il  s'en  alla  devant  Louroy  ,  qu'il 
mit  en  son  pouvoir  :  de  là  il  fut  mettre  le  siège 
devant  les  forteresses  d'Araines,  qu'il  assiégea  tout 
autour  :  ceux  qui  estoient  dedans  pour  le  Dauphin 
mirent  le  feu  dedans  la  ville,  afin  qu'il  ne  s'y  logeast 
si  à  son  aise,  mais  pour  ce  il  ne  laissa  de  s'y  poster, 
et  y  demeura  la  plus  grande  partie  du  caresme  : 
et  tant  y  fut-il,  que  lesdites  forteresses  luy  furent 
enfin  rendues,  lesquelles  il  fit  tout  ruiner  et  abatre. 
Les  Dauphinois  qui  estoient  dedans  s'en  allèrent  à 
Compiegne  vers  le  seigneur  de  Gamaches ,  qui  en 
estoit  encor  capitaine  ;  car  pour  ce  temps-là  la  ville 
de  Meaux  n'estoit  encor  rendue  aux  Anglois ,  mais 
le  siège  seulement  y  continuoit.  Pendant  qu'iceluy 
Jean  de  Luxembourg  tenoit  siège  devant  les  susdites 

forteresses  d'Araines,  le  seigneur  de  Gamaches,  et 
Poton  de  SaintrailJe  firent  grande  assemblée  vers 
Compiegne  pour  tascher  d'en  faire  lever  le  siège  : 
à  ce  sujet  ils  se  mirent  en  campagne,  prenans  leur 
route  vers  Montdidier;  puis  ils  vindrentà  Pierrepont, 
dont  ils  "emportèrent  d'abord  la  ville,  qui  estoit  close 
de  pieux  et  fossez  :  apre's  ils  cuiderent  prendre  aussi 
le  chasteau,  mais  il  fut  bien  deffendujDar  les  gens 
du  vidame  d'Amiens  ,  qui  estoient  dedans.  Alors 
ledit  Jean  de  Luxembourg  avoit  partie  de  ses  gens 
devers  Montdidier,  qui  luy  firent  sçavoir,  que  les 
susdits  de  Gamaches  et  Poton  le  venoient  attaquer 
en  son  siège  d'Araines  ;  lesquelles  nouvelles  oûyes , 
il  leur  envoya  au  devant  Hue  de  Lannoy,  et  le 
seigneur  de  Saveuse  à  tout  environ  six  cens  com- 
batans  de  bonne  estoife ,  pour  les  combatre  :  outre 
ce  furent  bien  en  leur  compagnie  six  ou  sept  vingts 
Anglois,   que  messire  Raoul  le  Bouteiller  menoit. 

Quand  les  dessusdits  furent  tous  ensemble,  iceluy 
messire  Jean  les  envoya  au  loing ,  puis  il  s'en  retourna 
à  son  siège  :  cependant  messire  Hue  chevaucha  droit 
à  Courty,  où  il  se  logea,  puis  le  lendemain  de 
grand  matin  il  tira  vers  Moreuil ,  où  il  passa  l'eau  : 
de  là  il  chevaucha  vers  Pierrepont,  en  approchant 
de  laquelle  place  il  apprit  par  nouvelles  certaines, 
que  les  Dauphinois  estoient  desja  dedans,  lesquels 
en  ayans  eu  le  vent,  s'assemblèrent  pour  se  mettre 
aux  champs,  mettans  auparavant  le  feu  par  toute 
cette  ville,  puis  ils  s'allèrent  ranger  en  bataille  au 
dessus  de  ladite  ville  de  Pierrepont,  du  costé  de 
Montdidier.  Alors  les  Bourguignons  et  Anglois  joints 
ensemble  outre-passerent  aussi-tost  icelle  ville,   et 

poursuivirent  rudement  les  Dauphinois ,  tant  qu'il 
y  en  eut  aucuns  de  ruez  jus  :  entre  autres  y  mourut 
un  homme  d'armes  nommé  Brunet  de  Gamaches, 
qui  estoit  fort  renommé* ,  et  tenoit  le  party  du 
Dauphin.  Quand  les  susdits  Bourguignons  et  Anglois 
eurent  passé  outre ,  ils  se  rangèrent  aussi  en  bataille 
contre  iceux  Dauphinois.  Or  en  ce  rencontre  il  y 
eut  plusieurs  chevaliers  faits  sur  le  champ  par  ledit 
Hue  de  Lannoy ,  qui  entre  autres  fit  chevaliers, 
le  Bègue  de  Lannoy  (0,  Jacques  de  Brimeu,  Antoine 
de  Rubempré ,  et  plusieurs  autres  avec  eux.  Là 
furent  ces  deux  batailles  campées  à  l'opposite  l'une 
de  l'autre  l'espace  bien  de  deux  heures ,  sans  venir 
au  choq  :  puis  les  Dauphinois  commencèrent  à  se 
retirer  tout  doucement ,  en  tirant  et  filant  vers 
Compiegne,    tout  à  tret  et  sans  aucun  desordre. 

Quand  lesdits  Bourguignons  et  Anglois  apper- 
ceurent  que  les  Dauphinois  s'en  alloient  ainsi ,  ils  en- 
voyèrent le  seigneur  de  Saveuse  après,  pour  les  pour- 
suivre, à  tout  environ  quatre-vingts  combatans,  qui 
les  suivirent  en  grande  ordonnance  bien  deux  lieues; 
mais  ils  n'y  peurent  rien  gagner,  car  les  Dauphinois 
avoient  mis  derrière  eux  leurs  meilleurs  soldats,  pour 
faire  leur  arriere-garde ,  et  les  soustenir.  En  cette 
besongne  il  y  eut  trois  ou  quatre  Anglois  seulement 
de  tuez ,  lors  dudit  passage  d'icelle  ville  :  de  plus  y 
mourut  le  Breton  d'Ailly ,  qui  par  long-temps  ne 
s'estoit  armé  :  bref  de  tous  les  deux  costez  y  demeu- 
rèrent environ  sept  ou  huict  hommes  au  plus;  mais 
les  Dauphinois  y  gagnèrent  un  estendart  des  An- 
glois. Après  cette  besongne  les  Bourguignons  et  An- 

(0  Guillebert  de  Lannoy  sieur  de  Wilerval. 

glois  se  retirèrent  à  Araines  vers  Jean  de  Luxem- 
bourg, et  les  Dauphinois  s'en  allèrent  à  Compiegne, 
comme  dit  est. 

Api  es  que  le  roy  Henry  d'Angleterre  eut  mis  Meaux 
en  son  obéissance,  toutes  les  forteresses  tenans  le 
party  du  Dauphin  depuis  Paris  jusques  à  Crotoy  se 
rendirent  à  luy  ,  comme  pour  fruict  de  cette  con^ 
queste  :  entre  autres  les  villes  de  Gamaches ,  Saincfc 
Valéry,  Rambures  et  plusieurs  autres  ;  parquoy  il  ne 
demeura  que  Crotoy,  où  Jacques  de  Harecour  se  te^ 
noit,  et  encor  Noyelle  sur  la  mer.  Or  tousjours  fai- 
soit  iceluy  messire  Jacques  forte  guerre  aux  Anglois 
et  Bourguignons  par  mer  et  par  terre.  Les  Anglois 
d'autre  part  faisoient  forte  guerre  en  Champagne,  au 
pays  du  Perche,  et  vers  la  rivière  de  Loire.  D'autre 
costé  s'estoient  retirez  les  Dauphinois  à  Guise  en 
Tierache ,  et  en  plusieurs  autres  forteresses  d'au- 
tour, et  là  menoient  guerre  de  tous  costez  :  les  autres 
se  tenoient  à  Montaguillon ,  à  Monte,  et  en  autres 
places  dudit  pays  de  Champagne.  Iceluy  roy  Henry 
se  tenoit  alors  à  Paris ,  où  il  attacha  fort  les  habitans 
à  son  obéissance  et  affection,  parce  qu'il  y  faisoit  ol> 
server  exactement  la  justice,  et  la  rendre  deuement  à 
un  chacun ,  ce  qui  faisoit  que  le  pauvre  peuple  l'ai- 
moit  grandement  sur  tous  autres. 

Le  duc  Philippe  estoit  cependant  en  son  pays  de 
Bourgongne,  où  il  se  tint  long  temps,  sans  retourner 
en  Flandre  ny  en  Artois.  Or  pour  le  temps  qu'il  y  es- 
toit,  la  duchesse  Michelle  sa  femme  mourut  à  Gand  : 
c  estoit  une  dame  forthonnorable,tres-aime'e  de  toutes 
gens  grands  et  petits  ;  elle  estoit  fille  du  roy  Charles 
de  France ,  et  sœur  du  Dauphin.   Ceux   de  Gand 

furent  bien  marris  de  sa  mort,  et  en  bailloit-on  grande 
charge  et  blasme  à  aucuns  des  gouverneurs  dudit  duc 
Philippe,  comme  aussi  la  première  damoiselle  de  la 
duchesse  nommée  Ourse,  qui  avoit  espousé  Jacques 
Copin  de  la  Viesseville ,  fut  soupçonnée  et  accusée 
de  luy  avoir  avancé  ses  jours  :  mais  nonobstant  on 
n'en  sceut  oncques  la  vérité.  Le  duc  Philippe  monstra 
grand  dueil  du  deceds  de  ladite  duchesse  Michelle,  et 
tesmoigna  d'en  estre  bien  attristé. 

En  cette  mesme  saison,  il  y  eut  à  Gand  une  femme, 
qui  donna  à  entendre  qu'elle  estoit  sœur  aisnée  du 
duc  Philippe ,  de  sorte  que  par  aucune  condescen- 
dance on  luy  fit  grand  honneur,  laquelle  chose  firent 
semblablement  plusieurs  des  seigneurs  du  pays,  cui- 
dans  qu'elle  dit  vérité ,  mesme  on  luy  fît  de  grands 
dons:  elle  se  faisoit  servir  hautement,  mais  enfin  on 
sceut  bien  qu'elle  abusoit  le  monde  :  se  voyant  des- 
couverte elle  s'en  alla  si  bien  ,  qu'on  ne  sceut  point 
depuis  ce  qu'elle  estoit  devenue,  et  la  vérité  de  sa 
tromperie. 

En  ce  mesme  temps  ou  environ  les  Dauphinois 
firent  grande  assemblée  de  gens  ,  et  mirent  le  siège 
devant  la  ville  de  Conne  sur  Loire.  Or  tant  y  furent- 
ils,  qu'il  fallut  que  les  gens  de  cette  ville  prissent  jour 
de  se  rendre  en  l'obéissance  du  Dauphin  ;  le  jour  fut 
pris  au  dix-huictiesme  d'aoust,  à  condition  qu'ils  hV 
vreroient  bataille  au  duc  Philippe  de  Bourgongne 
s'il  y  alloit  au  jour  dessusdit ,  où  s'il  n'y  alloit ,  ils 
rendroient  la  ville  aux  gens  du  Dauphin.  Quand  les 
gens  dudit  duc  eurent  ainsi  pris  jour  de  rendre  cette 
ville ,  ils  le  firent  aussi-tost  sçavoir  au  duc ,  lequel 
fit  incontinent  publier  par  tout  ses  mandemens,  pour 

se  trouver  précisément  au  jour  dessus  dit  contre  le 
Dauphin,  mesme  il  y  manda  les  Picards,  et  tous  au- 
tres qui  le  voudroient  servir  :  aussi  envoya-t'il  devers 
le  roy  Henry,  afin  qu'il  luy  envoyast  de  ses  gens  à  son 
secours  ;  ce  Roy  luy  envoya  le  duc  de  Bethfort  son 
frère  à  tout  bien  trois  mille  combatans  ;  avec  luy  es- 
toit  aussi  le  comte  de  Warvic. 

Le  duc  Philippe  attendit  quelque  temps  iceluy  duc 
de  Bethfort ,  et  les  Picards ,  à  une  bonne  ville  nom- 
mée Vezelay;  puis,  quand  tous  ses  gens  furent  assem- 
blez, il  se  trouva  avoir  fort  belle  compagnie,  jusques 
au  nombre  de  douze  mille  combatans,  tous  gens  de 
faict.  En   suite  il  chevaucha  en  tirant  vers  Conne , 
tant  qu'il  y  arriva  au  jour  qui  estoit  dit.  Il  avoit  là 
intention  de  combatre  le  Dauphin  et  sa  puissance,  s'il 
y  fust  venu  :  mais  il  n'y  parut  point;  parquoy  Conne 
demeura  en  l'obéissance  du  duc  Philippe  ,   comme 
elle  estoit  auparavant.  En  ce  voyage  Jean  de  Luxem- 
bourg conduisoit  l'avant-garde  du  duc  Philippe,  avec 
laquelle  il  alla  courre  jusques  à  la  Charité  sur  Loire, 
qui  en  ce  temps  estoit  tenu  par  les  gens  du  Dau- 
phin ;  en  quoy  se  gouverna  iceluy  messire  Jean  fort 
généreusement.  Apres  que  la  journée  eut  esté  passée 
que  Conne  se  devoit  rendre,  et  que  le  duc  Philippe 
sceust  au  vray,  que  le  Dauphin  ne  le  combatroit 
point,  il  commença  à  se  retirer  en  allant  vers  Troye 
en  Champagne.   Quant  au  duc  de  Bethfort  il  prit  sa 
route  devers  Sens  en  Bourgongne  en  tirant  vers  Pa- 
ris ,   puis  il  alla  au  bois  de  Vie-Saine  (0,  où  le  roy 
Henry  son  frère  estoit  tres-malade.  Le  duc  Philippe 
estant  arrivé  à  Troyes ,  il  y  séjourna  environ  huict 
(')  "Vincennes. 

jours,  puis  il  passa  outre  en  tirant  vers  Paris  avec  ses 
gens.  Or  en  venant  à  Brie-comte  Robert,  il  luy  fut  dit 
pour  nouvelles  certaines,  que  le  roy  Henry  se  mouroit. 
Apres  qu'il  en  eut  bien  sceu  la  vérité,  il  envoya  Hue 
de  Lannoy  vers  luy  ;  il  estoit  lors  maistre  des  arba- 
lestriers  de  France. 

Quand  Hue  de  Lannoy  fut  venu  vers  ce  roy  Henry, 
il  le  trouva  tres-accablé  de  maladie  ,  aussi-tost  il  se 
recommanda  fort  au  duc  Philippe,  et  le  pria  par  le- 
dit Hue  de  Lannoy ,  qu'il  entretinst  bien  et  obser- 
vast  religieusement  les  sermens  et  alliances  qu'il  avoit 
avec  les  Anglois  :  pareillement  ce  Roy  pria  son  frère 
ledit  duc  de  Bethfort,  et  les  autres  seigneurs  de  son 
conseil ,  qu'ils  fussent  loyaux  envers  ledit  duc  Phi- 
lippe ;  ce  qu'il  leur  recommanda  grandement  à  di- 
verses fois,  jusques  au  dernier  souspir  de  sa  vie.  Apres 
qu'il  eut  ainsi  parle'  à  Hue  de  Lannoy,  il  ne  tarda 
plus  guieres  à  trespasser  de  ce  siècle.  Or  quand  ce 
vint  environ  une  heure  devant  sa  mort,  il  demanda 
à  ses  médecins  ce  qu'il  leur  sembloit  de  son  faict,  et 
qu'il  leur  prioit  qu'ils  en  dissent  vérité  :  lors  ils  luy 
dirent  :  «  Très-cher  Sire,  pour  Dieu  pensez  au  salut 
«  de  vostre  ame,  il  ne  se  peut  faire  que  viviez  encor 
«  deux  heures  par  cours  de  nature.  »  Adonc  il  com- 
manda à  son  confesseur,  qu'il  recitast  devant  luy  les 
sept  pseaumes  penitentiaux  :  quand  se  vint  au  verset 
Bénigne  fac  Domine  ,  etc.  ou  il  y  a  au  dernier  Mûri 
Hierusalenij  et  qu'il  oiïyt  nommer  Hierusalem ,  il 
fit  cesser  son  confesseur,  puis  il  dit,  «que  par  son 
«  ame  il  avoit  proposé  de  une  fois  conquérir  Jeru- 
«  salem ,  et  faire  reedifier,  si  Dieu  luy  eut  laissé  la 
«  vie.  m 


364  MEMOIRES 

Quand  il  eut  dit  cela  par  occasion  en  passant,  on 
paracheva  les  sept  pseaumes  ;  une  heure  après  quoy,  il 
rendit  l'ame  ,  dont  plusieurs  gens  furent  attristez  , 
regrettant  fort  une  telle  perte;  car  c'estoit  un  prince 
de  haut  entendement,  qui  vouloit  grandement  garder 
la  justice  :  parquoy  le  pauvre  peuple  l'aimoit  sur  tous 
autres  :  de  plus  il  estoit  tres-enclin  et  soigneux  de 
conserver  le  menu  peuple,  et  le  protéger  contre  les 
violences  insuportables  et  grandes  extorsions.,  que  la 
pluspart  des  gentils-hommes  leur  faisoient  lors  souffrir 
en  France,  Picardie,  et  par  tout  le  royaume:  par 
especiai  il  ne  vouloit  plus  souffrir  qu'iceux  nobles 
les  contraignissent  de  prendre  le  soin  et  gouverne- 
ment de  leurs  chevaux,  chiens,  et  oiseaux  :  laquelle 
tyrannie  et  violence  ils  exerçoient  impunément  en 
ce  temps,  aussi-bien  sur  le  clergé,  que  sur  le  menu 
peuple ,  et  avoient  accoustumé  d'ainsi  en  user  en 
toute  licence  :  c'estoit  chose  bien  raisonnable  et  loua- 
ble à  ce  roy  Henry  d'y  vouloir  remédier,  ce  qui  luy 
fit  acquérir  la  bonne  grâce  et  les  vœux  du  clergé, 
ainsi  que  du  pauvre  peuple.  Apres  qu'il  fut  trespassé, 
il  y  eut  grand  dueil  fait  par  ses  gens,  spécialement 
par  le  duc  de  Bethfort  son  frère,  devers  lequel  vint  le 
duc  Philippe  de  Bourgongne,  pour  le  réconforter,  et 
aussi  pour  conclure  ensemblement  sur  les  affaires  de 
France, 

Quand  ces  deux  ducs  eurent  parlé  ensemble ,  le  duc 
Philippe  s'en  retourna  à  Paris,  où  il  s'arresta  environ 
quinze  jours,  puis  il  s'en  alla  en  ses  pays  de  Flandre 
et  d'Artois.  Le  corps  du  feu  roy  Henry  fut  emmené 
en  Angleterre,  et  avec  s'y  en  alla  Caterine  sa  vefve, 
de  laquelle  il  avoit  eu  un  fils  nommé  Henry  comme 

luy>  lequel  par  la  mort  de  son  père  releva  et  recueillit 
la  succession  du  royaume  d'Angleterre  :  son  aage 
estoit  d'environ  quinze  mois  seulement  quand  sondit 
père  trespassa  ,  qui  fut  au  mois  d'aoust.  Pour  lors 
vivoit  encor  le  roy  Charles,  parquoy  le  susdit  petit 
Henry  ne  fut  point  encor  déclaré  héritier  du  royaume 
de  France;  car  il  avoit  ainsi  esté  promis  et  stipulé  au 
traitté  de  mariage  d'icelle  Caterine  fille  dudit  roy 
Charles,  agréé  et  passé  du  consentement  du  duc  Phi- 
lippe de  Bourgongne,  sçavoir  «  Que  le  roy  Charles 
«  joûyroit  sa  vie  durant  du  royaume,  et  qu'après  sa 
«  mort  seulement  le  roy  Henry  en  seroit  héritier  luy 
«  et  ses  hoirs ,  »  comme  en  autre  lieu  cy-devant  a  esté 
déclaré. 

Depuis  l'an  i/j-iS,  que  la  bataille  d'Azincourt  se 
donna,  il  y  eut  en  France  de  grandes  tribulations  et 
pertes  pour  le  subjet  des  monnoyes  et  couronnes,  qui 
ayans  au  commencement  esté  forgées  pour  dix-huict 
sols  seulement,  commencèrent  insensiblement  à  mon- 
ter à  dix-neuf,  et  à  vingt  sols,  depuis  tousjours  en 
montant  petit  à  petit  jusques  à  neuf  francs,  avant  que 
cette  excessive  valeur  fut  réglée.  Pareillement  toute 
autre  monnoye  monta  au  prorata „  chacune  à  sa  quan- 
tité. Il  courroit  lors  une  monnoye  qu'on  nommoit 
flourettes  ou  fleurettes,  qui  valloit  dix-huict  deniers, 
mais  enfin  elles  furent  remises  à  deux  deniers  ;  puis  on 
les  deffendit  tout  à  fait,  tellement  qu'elles  n'eurent 
plus  de  cours  :  pource  il  y  eut  plusieurs  riches  mar^ 
chands  qui  y  perdirent  grandement.  Aussi  du  temps 
quicelles  monnoyes  atoient  cours  pour  si  grand  prix, 
cela  estoit  fort  au  préjudice  des  seigneurs;  car  les 
censiers  qui  leur  dévoient  argent,  vendoient  un  septier 

de  bled  dix  ou  douze  francs,  et  pouvoient  ainsi  payer 
une  grande  censé  par  le  moyen  et  la  vente  de  huict 
ou  dix  septiers  de  bled  seulement,  dequoy  plusieurs 
seigneurs  et  pauvres  gentils -hommes  receurent  de 
grands  dommages  et  pertes.  Cette  tribulation  dura 
depuis  Tan  i4i5  jusques  à  Fan  1421  que  les  choses  se 
remirent  à  un  plus  juste  poinct,  touchant  les  mon- 
noyes  :  car  un  escu  fut  remis  à  vingt-quatre  sols. 
Puis  on  fit  des  blancs  doubles  de  la  valeur  de  huict 
deniers,  et  toute  autre  monnoye  fut  à  l'equipolent 
remise,  chacune  à  sa  juste  valeur  et  quantité.  Or  en 
icelle  année  que  les  monnoyes  furent  de  la  sorte  re- 
mises à  leur  règle  et  légitime  valeur,  cela  fit  naistre 
quantité  de  procès  et  de  grandes  dissensions  entre  plu- 
sieurs habitans  du  royaume,  à  cause  des  marchez  qui 
avoient  esté  faits  dés  le  temps  de  la  susdite  foible 
monnoye,  qui  pour  ce  temps  courroit,  c'est  à  sçavoir 
l'escu  à  vingt-quatre  sols,  et  les  blancs  pour  huict 
deniers,  comme  il  vient  d'estre  dit  :  en  quoy  il  y 
avoit  grande  decevance,  tromperie,  et  confusion  pour 
les  acheteurs. 

Tost  après  ledit  roy  Henry  fit  forger  une  petite 
monnoye ,  qu'on  nommoit  doubles ,  qui  valloient 
trois  mailles,  en  commun  langage  on  les  appelloit 
niquets.  Il  ne  courroit  autre  monnoye  pour  lors  ;  et 
quand  aucun  en  avoit  pour  cent  florins,  c'estoit  la 
charge  d'un  homme  :  c'estoit  une  bonne  monnoye 
pour  son  prix,  si  ce  n'eut  esté  le  grand  empesche- 
ment  et  l'incommodité  qu'elle  faisoit  à  porter.  Outre 
ce,  on  fit  forger  des  blancs  doubles  englez  en  com- 
mun. Ainsi  par  plusieurs  fois  la  France  ressentit  pen- 
dant ces  misérables  temps  de  guerre  de  grands  chan- 

gemens  dans  le  faict  des  monnoyes,  dont  le  peuple 
estoit  tres-mal  content  et  incommode'  :  mais  on  n'en 
pouvoit  avoir  d'autres.  Mesme  il  fut  ordonné  par  le 
conseil  de  ce  roy  Henry,  que  toutes  gens  qui  avoient 
vaisselles  d'argent,  les  bailleroient  chacun  à  sa  portion 
pour  prix  raisonnable,  afin  d'en  forger  monnoye.  Or 
en  prit-on  en  plusieurs  lieux  à  ceux  qui  en  avoient, 
sans  leur  payer  ce  que  la  vaisselle  pouvoit  valoir  : 
laquelle  injustice  pratiqua  speciallement  maistre  Ro- 
bert le  Jonne,  qui  pour  lors  estoit  baillif  d'Amiens, 
où  il  estoit  fort  haï  pour  cela  et  autres  choses  iniques, 
qu'il  faisoit  sous  la  faveur  et  protection  dudit  roy 
Henry  qui  fort  l'aymoit,  et  eut  encor  ledit  Robert 
grand  gouvernement  et  crédit  de  par  ceux,  qui  après 
ce  Roy  vinrent  en  authorité  soubs  Henry  VI  son  fils  : 
dequoy  plusieurs  seigneurs  de  Picardie,  et  du  bail- 
liage d'Amiens  luy  portèrent  grande  envie;  mais  no- 
nobstant il  soustint  bien  tousjours  passionnément  le 
party  des  Anglois,  tant  qu'il  peut  estre  obeï. 

Deux  mois  après  que  le  susdit  roy  Henry  d'An- 
gleterre fut  mort,  le  roy  Charles  de  France  trcspassa 
aussi  de  ce  siècle,  lequel  fut  enterré  à  Sainct  Denys 
en  France,  après  avoir  régné  l'espace  de  quarante 
deux  ans.  Il  fut  fort  aimé  de  son  peuple  toute  sa  vie, 
et  pour  ce  le  nommoit-on  ordinairement  Charles  le 
bien-aimé  :  mais  il  fut  la  plus  grande  partie  de  son 
règne  travaillé  d'une  fascheuse  maladie ,  qui  grande- 
ment luy  nuisoit;  car  par  fois  il  vouloit  frapper  sur 
tous  ceux  qui  se  trouvoient  avec  luy.  Il  commença 
de  se  ressentir  (0  de  cette  pitoyable  maladie  en  la 

(0  II  commença  de  se  ressentir  :  Ce  récit  semble  en  contradiction 
avec  ce  que  disent  tous  les  historiens  contemporains  sur  les  commen- 

ville  du  Mans,  tost  après  son  retour  de  Flandre,  ou 
il  estoit  allé  à  main  armée,  pour  réduire  et  réprimer 
les  Flamands ,  qui  pour  lors  se  vouloient  rebeller  ; 
vérité  est  que  ce  triste  accident  luy  commença  de  la 
sorte  :  comme  il  oyoit  la  messe,  un  de  ses  serviteurs 
luy  vint  bailler  des  heures,  sur  quoy  incontinent  qu'il 
eut  regardé  dedans  pour  les  reciter,  il  se  leva,  deve- 
nant et  paroissant  ainsi  comme  tout  troublé  et  hors 
de  sens,  puis  il  saillit  soudain  en  furie  de  son  ora^ 
toire,  et  commença  à  battre  tous  ceux  qu'il  rencon^ 
troit,  mesme  il  frappa  son  propre  frère  le  duc  d'Or- 
léans ,  et  plusieurs  autres  qui  là  estoient  presens  ; 
sur  quoy  aussi-tost  on  le  prit  et  arresta,  puis  on  le 
mena  en  sa  chambre.  Or  depuis  cette  malheureuse 
journée  il  n'eut  en  toute  sa  vie  gueres  de  bien , 
ny  ne  porta  presque  point  de  santé,  combien  qu'il 
vesquit  encor  long-temps  du  depuis ,  languissant  en 
ce  déplorable  estât,  et  falloit  incessamment  qu'on 
prit  bien  garde  à  luy. 

Après  qu'il  fut  tombé  dans  Testât  que  dit  est  f 
il  y  eut  d'estranges  gouvernemens  au  royaume  de 
France  :  car  il  y  avoit  plusieurs  seigneurs  de  son 
lignage,  qui  tous  contendoient  chacun  d'avoir  la  plus 
grande  administration  des  affaires  auprès  de  ce  Roy 
malade  :  pour  cette  cause  se  meut  l'envie  entre  eux, 
dont  la  destruction  du  royaume  arriva,  comme  cy- 
devant  a  esté  raconté.  Cela  fit,  que  lors  que  ce 
roy    Charles   mourut ,  il    laissa   son   royaume   fort 

cemens  de  la  maladie  de  Charles  VI.  Cependant  il  est  possible  de 
concilier  les  deux  traditions,  en  supposant,  ce  qui  est  très-vraisem- 
blable, qu'avant  de  partir  du  Mans,  le  Roi  eut  une  attaque  qui  fut 
ignorée  de  la  plus  grande  partie  de  l'armée. 

troublé  :   car  gens  de  tous  estranges  pays  y  avoient 
la  puissance  et  le  maniement  de  tout.  Premièrement 
les  Angiois  en  avoient  conquis  grande  partie ,  et  de 
jour  en  jour  conquestoient  le  surplus.  Outre  ce,  le 
duc  Philippe   est  oit  de    leur  party,    avec  plusieurs 
autres  grands  seigneurs  ses   alliez,   qui   tous  s'effor- 
çoient  d'usurper  le  royaume  pour  le  nouveau  roy 
Henry  d'Angleterre  :  car  ils  firent  que  ce  petit  prince 
fils  d'Henry  V  et  de  Caterine  de  France,  fille  d'iceluy 
roy  Charles,  saisit  et  sVppropria  le  royaume  aussi- 
tost    après  la   mort   du  Roy   son   ayeul    maternel  ; 
et  pour  marque  de  son  authorité  ils  luy  firent  prendre 
en  son  seel  les  armes  de  France  qu'il  portoit  en  un 
escusson ,   et   les   armes   d'Angleterre   en   un   autre. 
Pareillement   en    toutes   les    monnoyes    qu'il    faisoit 
forger  en  ce  temps-là,  on  y  mettoit  deux  escussons 
joints  par  ensemble,   des  armes  dessus  dites  :  et  fit 
ce  roy  Henry  défendre  que  les  couronnes  qui  avoient 
esté  forgées  du  temps  dudit  roy  Charles  le  Bien-Aimé 
n'eussent  plus  de  cours,  comme  semblablement  toutes 
les  autres  monnoyes  fabriquées  du  vivant  dudit  Roy, 
ordonnant  que  chacun  les  portast  aux  forges  :  mais 
nonobstant  que  par  plusieurs  fois  il  eust  ainsi  esté 
défendu,  et  qu'avec  obligation  royale  on  n'ozoit  plus 
se  servir  de  la  monnoye  cy-devant  dite,  soubs  grosses 
peines,  si  ne  iaissoit-on  de  s'en  servir  et  d'en  user 
en  tout  plein  de  lieux.    Ce  prétendu  roy  Henry  fit 
encor  forger  et  donner  cours  à  une  nouvelle  monnoye 
d'or,  qu'on  nommoit  Saluts ,  qui  valoit  vingt-deux 
sols  parisis  chacun  salut,  elle  estoit  bonne  pour  son 
prix.  De  plus,  il  fit  fondre  et  mettre  en  usage  des 
Blancs  de  huict  deniers,  Ainsi  ne  couroit  pour  lors, 
7.  24 

par  tout  où  ce  roy  Henry  estoit  obey,  dans  le  royaume 
de  France,  autre  monnoye  royale  sinon  celle  qu'il 
avoit  fait  faire. 

Bien  que  cet  autheur  paroisse  assez  désintéressé ,  et  peu 
passionné  dans  la  suite  de  son  Histoire  ou  Mémoires,  si 
est  -  ce  toutefois  qu'il  se  peut  juger  en  quelques  endroits 
et  passages ,  qu'il  panche  un  peu  du  costé  des  Bourguignons , 
et  encline  à  leur  party  :  aussi  se  peut-il  conjecturer  par  son 
stile,  et  de  quelques  termes  et  mots  dont  il  use,  qu'il  estoit 
Picard  de  nation ,  province  alors  sujette ,  pour  la  plus  grande 
partie  ?  à  la  maison  de  Bourgongne.  {Note  de  D.  Godefrqy.) 

